
			ללין

		
	
			תודות

			ספר זה היא פרי עמל של שנים רבות, אולם לא יכולתי להביאו לידי גמר בלי עזרתם של מספר חברים טובים שהעירו והאירו את דרכי. בראש ובראשונה אציין את חברי היקר פרופ׳ שמחה גולדין שבהשראתו, בעידודו ובעצתו יצא הספר הזה. כמו כן אציין בתודה ובהערכה את פרופ׳ יהושע וולף ואת פרופ׳ אפרים שוהם אשר ביקרו והעירו בעמל ובמסירות. על אלה אבקש להוסיף תודה מיוחדת לשלוש חוקרות של האמנות היהודית אשר נעזרתי בהן לא מעט, ואני מוכיר להן תודה מרובה — לד״ר נעמי שריג־פויכטוונגר, לפרופ׳ אוה פרוימוביץ ולפרופ׳ שרה אופנברג.

		
	
			מבוא

			יהדות אשכנז של ימי הביניים ידועה בחכמיה, בספריה ובפיוטיה, ואף בלחציה ובייסוריה. חרף המספר הקטן של חבריה, היא השפיעה רבות על היהדות כולה, ולא רק בזכות היותה הורתה של יהדות מזרח אירופה. ליצירתה ההלכתית, הפרשנית והפיוטית מהלכים עד היום הזה. המחקר על יהדות זו התמקד משכבר הימים בספרות ההלכה שהיוותה כר נרחב הנפרש כדרכה של ספרות זו על מנעד רחב של חיי האדם והחברה. אולם לספרות ההלכה מגבלה גדולה. היא משקפת את תמונת העולם כפי שזו נראתה לעיני חכמי ההלכה. פרספקטיבה זו איננה נוטה חסד עם תמונת המציאות של רוב בניינה ומניינה של החברה. ואכן חקר קורות יהודי אשכנז בימי הביניים, ראוי שיכוון גם למקורות אחרים. ארכיונים עירוניים וכנסייתיים, ארכיאולוגיים וכן חקר האמנות היהודית, הן של איורים במחזורים והגדות, הן בציורי קיר וחפצים אחרים ששרדו. ספר זה איננו נשען על כל אלה אלא על ספרות ההלכה, ומכאן מגבלותיו. חרף מגבלות אלה, אנסה ככל האפשר לנסות ולהתחקות אחר הצדדים הסמויים של יהודי אשכנז של ימי הביניים, של מי שקולם איננו נשמע על פי רוב. של בני הכפרים, של מי שלא היו תלמידי חכמים ולא הותירו כתבים אחריהם. במילים אחרות, אנקוט היסטוריוגרפיה של מטה (History from Below).1 מתודה היסטורית זו חותרת לחשוף את קולותיהם של מי שאינם משמיעים את קולם ואינם מותירים אחריהם טקסטים, המהווים את רוב מניינה ובניינה של החברה. קולם של אלה מלמד על התקופה לא פחות משל המשמיעים את קולם ברבים.

			המחקר ההיסטורי של יהודי אשכנז עבר תהפוכות. אם אנשי חכמת ישראל במאה התשע עשרה תלו את התיישבות יהודים בתחילת האלף הראשון יחד עם חיילי האימפריה הרומית,2 זה כחצי מאה נוהגים לקבוע את היווצרות הקהילות היהודיות בעמק הריין במאה העשירית.3 לדברי חוקרים אלה, אמנם נמצאו שרידים של מבני קהילה ובית כנסת בקלן, מן המאה הרביעית, ואין חולק שהיו יהודים בגרמניה במהלך האלף הראשון, אולם העדר כל סימן לקיום יהודי, מן המאה החמישית ועד המאה התשיעית מביא למסקנה שלא היה רצף של קיום יהודי במאות אלה. אין אנו מוצאים מצבות, שרידים של בתי כנסת, או אף כתיבה הלכתית קודם לכן. תחילת היישוב היהודי באשכנז מתוארת, על כן, אלה כהגירה של מספר משפחות גרעיניות שהגיעו מאיטליה, מפרובאנס וצרפת, והשתקעו בעמק הריין, בעיקר כסוחרים וכמלווים בריבית.4 קביעה זו עומדת בביקורת גוברת והולכת של היסטוריונים מן הדור החדש, אשר מצביעים על עדויות רבות של קיום יהודי מן האלף הראשון. עדויות אלה, רובן ככולן עדויות מבחוץ, של החברה הנוצרית. בכתבים העוסקים בפולמוס עם הדת היהודית, אנו מוצאים מפגשים מדומיינים שאינם מעידים בהכרח על קיומם של יהודים ריאליים. מטרת כתבים אלה נועדה לאושש את הנצרות כנגד הדת האחרת ולפיכך ליהודי המתואר בהם אין בהכרח קיום ממשי. אולם אנו מוצאים גם מפגשים ריאליים. מפגשים פולמוסיים אלה פועלים במרחב שבו יהדותם של היהודים איננה מוגדרת במלואה ונצרותם של הנוצרים איננה מוגדרת אף היא. שתי הדתות פועלות להגדרתן העצמית מתוך עימות זה. מדובר בהגדרות חברתיות ודתיות נזילות למדי והמעבר מדת זו לאחרת שכיחה למדי.5 

			לשאלת נוכחות יהודים בגרמניה של ימי הביניים המוקדמים ולהגדרת יהדותם השלכה חשובה על מעמד ההלכה בגרמניה בימי הביניים בשיאם. התלמוד הבבלי הגיע לאירופה במהלך המאות התשיעית והעשירית.6 אם מדובר בקהילות ותיקות שהיו קיימות בגרמניה מאות רבות לפני הגעת התלמוד לאירופה, ניתן לצפות שהמנהג שהיה נהוג בהן ביטא את האופי הנזיל של תודעתן היהודית. אין להתפלא אם מנהגם סותר את ההלכה התלמודית, אם הוא מבטא קריאות מקראיות אינטואיטיביות, או אף אם אנו מוצאים הרבה מן המשותף עם מנהגי הנוצרים. לעומת זאת, אם לא היו קהילות יהודיות בגרמניה לפני המאה העשירית, ואלה שהגיעו לגרמניה מאיטליה או אף מצרפת, וכוננו בה קהילות, תופעות כאלה צפויות פחות. אמנם אף יהודים אלה המשיכו מסורת אירופאית שלא תמיד עמדה בקשר עם המרכזים היהודים בבגדד, אבל כיוון שמדובר במסורת הדוקה יותר, קרבתם להלכה התלמודית צפויה יותר. 

			בספר זה אטען לאפשרות הראשונה. לצורך אישוש טענה זו, אנקוט מתודה המתבססת על תהליכים היסטוריים במקום מתודה פילולוגית. אם עד עד כה התמקד המחקר בעיקר על טקסטים, בבליים או ארץ ישראליים, בספר זה אתאר תהליכים של הטמעה ושינוי, המעידים על מסורת הלכתית משתנה. אתאר מבחר של מנהגים המנוגדים להלכה התלמודית, מנהגים המעידים על מסורת קדם תלמודית. קיום של מסורת זו מצביע לדעתי על יהדות עצמאית שאיננה נסמכת על יהדות בבל7 או על מסורת ארץ ישראל.8 המפגש של יהדות זו עם המסורת הבבלית ארע רק במאה העשירית או מעט לפניה, והוא יצר שינוי רב הן בהלכה באשכנז, הן בתודעה העצמית של חכמיה.9 אתאר, לפיכך, את ההלכה האשכנזית בימי הביניים ככזו המצויה בתהליך של הטמעת ההלכה התלמודית מתוך מאבק או תחרות עם הלכה קדומה. הלכה זו לא נשענה בהכרח על טקסטים, לא תלמודיים ולא אחרים, ואף לא היו לה בהכרח הצדקות משפטיות עקביות. היא נשענה על מנהג אבות, על המקרא, על מיתוס ואף על השפעות של החברה הנוצרית, תרבותה ודתה. כפי הנראה אף התודעה העצמית של יהודים אלה לא הייתה טהרנית. הם לא ראו את עצמם כמי שממשיכים מסורת עתיקה, אלא ככאלה המתגוררים מחוץ לעולם התרבותי היהודי, הן הדתי, הן החומרי. הם היו מודעים להשפעות חומריות וחברתיות על מנהגיהם, ואף פתחו תיאוריה הלכתית המצדיקה את ההשפעות הללו. יהודים אלה שהיו רחוקים מן המרכזים הגדולים של לימוד התורה בבבל, לא היו בעלי האוריינות הדומה למרכזים הללו וכך היא גם נתפסה בעיניהם. כפי שקובע התלמוד על היהודים שמעברו האחר של הים התיכון, "בני מדינת הים נמי [=גם כן] כיוון דלא שכיחי רבנן גבייהו [=שאין חכמים מצויים ביניהם] — ככותים דמו".10

			הספר נחלק לשנים. חלקו הראשון דן במעמד התיאורטי של הלכה התלמודית באשכנז. מגמתו להראות חלקים חסרים ברצף של מסורת ההלכה. ההלכה התלמודית התגבשה בבבל, אבל התקבלות הלכה זו ברחבי העולם היהודי לא הייתה שווה. לא היה קשר רצוף בכל תפוצות ישראל עם חכמי בבל, ובמקומות רבים גבר המנהג המקומי על מסקנותיהם של חכמי התלמוד. התלמוד עצמו כספר, כחיבור שלם, לא הגיע לאשכנז, אלא עם תחילת המאה העשירית או אולי מעט לפניה, וזאת בלי להביע עמדה על מועד סיום עריכתו בבבל. קבלת ההלכה באשכנז התאפיינה בתהליך איטי, ולדעתי משברי. ההתמודדות החלה עם מפעל פרשנות התלמוד. השלכות פרשנות זו על ההלכה באשכנז והשינויים שקהילה זו נדרשו להם עברו שנים רבות. לדעתי, רק במאה השתים עשרה החל תהליך של חידוש הלכות מן התלמוד המנוגדות למנהג העתיק, תהליך ששיאו היה במאה השלוש עשרה. 

			בדרך כלל, למנהג המקום היה מעמד רם יותר מן ההלכה התלמודית, והדבר לא נבע מסיבות תיאורתיות. הסיבה היא שההלכה האשכנזית הייתה מבוססת מנהג ולא מבוססת טקסט. לפיכך, הניסיון לאתר טקסט קדום, טקסט מקביל לתלמוד או כזה המשוקע בתלמוד, הוא ניסיון המתעלם מן העובדה שהתלמוד וההלכה התלמודית כלל לא היו ידועים לאנשי אשכנז הראשונים. הלכתם נבעה ממנהג אבות. אין ספק שהיא גם נגזרה מאורח חייהם המיוחד בסביבה שבה התעצבה הנצרות הקתולית, ובסביבה שבה רווח אורח חיים שונה מזה של יהודי המזרח. חלק זה של הספר יראה כמה מן המאפיינים ההלכתיים של ההלכה האשכנזית הקדומה — דיני נידה, מקוואות, דיני בית הכנסת, מצוות תפילין ומזוזה.

			החלק השני של הספר יתחקה אחר האתגרים שעמדו בפני הקהילה היהודית כחברת מיעוט דתי בתוך החברה הנוצרית, וכיצד אתגרים אלה תרמו לעיצוב ההלכה האשכנזית המיוחדת. החלק הזה ידון במצבה של הקהילה היהודית ובחיי ההלכה המיוחדים שנבעו מתנאי קיום קהילה זו. הדיון יתמקד בסוגיות שחלקן ידועות כגון הלוואה בריבית וענפי מסחר אחרים, וכן של קיום מצוות בחברה הנוצרית בכלל. לסוגיות אלה היו אילוצים כלכליים אבל הם גם נבעו ממהלך תיאורטי של קבלת ההלכה התלמודית. 

			ההלכה באשכנז אף קבעה את עיצוב הרחוב היהודי. אין מדובר אמנם בשאלה עיצובית העומדת על קן אחד עם הצעדים החשובים של התפתחות הסביבה האורבנית, אבל עדיין מדובר בחותם של ממש על הרחוב הנוצרי. ההלכה שימשה גורם המעצב את חיי היהודים כלפי פנים ואף כלפי חוץ. אחד הנושאים שדן בהם הספר הוא הקידוש המשותף ושתיית היין הקהילתית כטקס מלכד. התפילה, סידור התפילה ובית הכנסת שימשו טכס מלכד ואף ביטאו את הטעם האסתטי של החברה היהודית באשכנז, ועל כך ידון הפרק החותם את החלק השני.

			המעמד התיאורטי של הלכה התלמודית והטקסט התלמודי באשכנז

			מבוא

			המנהג הקדום של יהודי אשכנז עלום הוא. גם אם היו חכמים אשר עסקו בעיון הלכתי, לא נותרה מתלמודם תורה כתובה. אנו עומדים על טיבו של המנהג בעיקר מתוך התדיינות מאוחרת עליו, בין מתוך הסכמה והצדקה של מנהג זה בין מתוך שלילתו. כפי שאראה, דרכם של החכמים הראשונים אשר תורתם שרדה בידינו, כגון רבינו גרשום, בני דורו ומוריו של רש"י, הייתה להצדיק את המנהג הקדום ככל יכולתם. כפי הנראה, זו הייתה דרכה של ההלכה האשכנזית מקדמת דנא. מנהג אבות הוא שהיווה את עיקר משענה של ההלכה האשכנזית הקדומה. להלכה זו אין בהכרח טקסט שאבד בטלטלות ההיסטוריה, אין משנה סדורה וכתובה אשר עליה נסמכו האשכנזים הקדומים. מסורת אבות ותורת אמהות הן אלה שהכתיבו את מנהגי היהודים באשכנז. המאה האחת עשרה מבשרת שינוי, ומקובל לראות ברש"י ממסמני הדרך של שינוי זה, במערערים אחר המנהג בהסתמך על ההלכה התלמודית.11 המפגש עם ההלכה התלמודית, היה אפוא, ציון דרך של תקופה חדשה.

			התפתחות ההלכה והפרשנות התלמודית באשכנז ובצרפת מתוארת בדרך כלל מתוך תפיסה מחקרית ואינטלקטואלית. בדומה למקובל באסכולות הסכולסטיות של ימי הביניים, עסקו אנשי ההלכה בבתי המדרש בפרשנות הטקסט ובהשוואות של טקסטים, כאשר הדור הראשון שהגיע לשיאו עם גדול פרשני התלמוד, רש"י, בפירוש טקסטואלי מופתי, הכולל כפי הנראה את כל התלמוד, והמשיך בדור תלמידיו והגיע לשיאו עם מפעלו המופתי של נכדו, ר' יעקב מרומרו, המכונה רבנו תם, ונינו, אחינו של רבנו תם, ר"י, ר' יצחק מדאמפייר, מפעל השוואות הטקסט התלמודי של בעלי התוספות. כפי שהפליא חיים סולובייצ'יק להראות, בולט רש"י במפעלו הפרשני:

			המשא ומתן שבתלמוד הוא כמעט בלתי מובן, אף על פי שידועה המשמעות המדויקת של כל מילה ואף של כל משפט. אמנם אפשר להבין את הדעות העיקריות השנויות שם וגם לאן פני הסוגיה מועדות, אך הדיון העקיב והקוהרנטי שבסוגיה הוא מן הקורא והלאה. זאת מפני שנוסח הגמרא "מברקי", טקסט של ראשי פרקים כביכול, והדיון בו איננו מתחבר מאליו למשא ומתן שכל חלקיו משתלבים יפה זה בזה. החסר במהלך הסוגיה רב מאוד ולכן היא לא תהיה מובנת מאליה. את החסרים הללו מילא רש"י בצמצום לשון מופלא. בכל מהלך פירושו הוא בונה גשרים זעירים מעל לפערים הקטנים שבסוגיה, וכך הלומד מרגיש שאכן, חוליה אחת מתחברת באופן הדוק עם חברתה. רש"י ניחן גם בחוש מיוחד במינו לאמביבלנטיות הלשונית ולו הקטנה ביותר שבכל ביטוי וביטוי, והבין שאם יתפרשו הביטויים בפירוש אפשרי אך לא נכון, התוצאה המצטברת של טעויות קטנות כאלה תהיה תפיסה מוטעית של הסוגיה. בהוספת מילה יחידה או שתיים הצליח רש"י למנוע אי הבנות ומנע מרבים בכל דור לטעות בדרכי הסוגיה.12

			התלמוד אשר הגיע לאשכנז ולצפון צרפת במהלך המאה העשירית, ואשר זכה למספר פרשנויות של חכמי אשכנז וצרפת, הגיע לשיאו בפירושו של רש"י, שלמרות שנטמעו בו פרשנויות קודמיו, פירושו שלו האפיל על אלה של קודמיו, והוא שהשתמר בכתבי היד ובדפוסים שיצאו לאור מאז חידוש הדפוס במאה הט"ו.

			מפעלם הפרשני של בעלי התוספות מתואר בדומה לאסכולה הסכולסטית כעיסוק עיקרי והשוואה בין טקסטים שונים. ההנחה היא שהתלמוד הוא ספר אחיד ולפיכך הטקסטים השונים שבו דורשים התאמה ביניהם. לדעת ישראל תא־שמע, פעלו בעלי התוספות כבני דורם הסכולסטיקנים מן האסכולה החדשה moderna, ובניגוד לאסכולה הישנה antiqua, כפי הנראה מתוך השפעה אינטלקטואלית של החוקרים הנוצרים על אנשי התלמוד היהודים. בניגוד אליו, מצביע חיים סולובייצ'יק בצדק את קדימות מפעל ההשוואה:

			מן הדין שייאמר מיד כי רבינו תם ור"י לא היו הראשונים שגילו סתירות בש"ס ואף לא הראשונים שיישבו אותן בהבחנות בין סוגיה אחת לחברתה, שהרי מאז חתימת התלמוד עמדו הלומדים על הסתירות שבו. דרך אחת ליישוב סתירות הייתה ההבחנה בין הסוגיות. הבחנות כאלה הבחינו גאוני סורא ופומבדיתא, ר' יצחק אלפסי ותלמידו ר' יוסף אבן מגאש. הן רש"י הן הרמב"ם מנעו מראש סתירות מרובות בין סוגיה לסוגיה בתוספת מילה או שתים.13

			לדעתו של סולובייצ'יק, בעלי התוספות לא המציאו את שיטת ההשוואה, וייחודם הוא בשיטתיות ובהיקף מפעל ההשוואה. שיטה זו הועתקה גם לחכמי אשכנז, אך שקעה במהלך המאה השלוש עשרה.14

			סולובייצ'יק מתמקד במפעל האינטלקטואלי של רש"י ובעלי התוספות שאחריו, ועיקר דבריו הוא תיאור אותו תהליך אינטלקטואלי. פירוש, ניתוח והשוואה. לא אבקש לחלוק על חיים סולובייצ'יק אלא להוסיף רובד להסברו. התפתחות החשיבה ההלכתית באשכנז וצרפת איננה אינטלקטואלית בלבד. מפגש יהודי צרפת ואשכנז עם הטקסט התלמודי היה בהכרח טראומטי מבחינה קיומית. לא רק שאוצרות של ידע נפתחו בפניהם, אלא שהתברר שההלכה ששמרו עד כה איננה עולה בקנה אחד עם ההלכה התלמודית. המפגש עם ההלכה התלמודית איים על אורח החיים ההלכתי של יהודי אשכנז ועל תפיסתם העצמית כמחויבים להלכה ולשמירת מצוות. ההתמודדות עם הטקסט התלמודי, לפיכך, איננה פרשנית ומחקרית בלבד, אלא קיומית ונוגעת בשרשי החיים הדתיים. למפגש נודעו השלכות הלכתיות פרקטיות, אבל גם השלכות תיאורטיות כלליות יותר, השלכות מטה־הלכתיות. כפי שאראה, התגובה לטקסט התלמודי במפגש זה דומה הייתה לאופן התמודדות עם טראומה בשלביה השונים, כפי שתיארה זאת אליזבת קובלר רוס את תהליכי התגובה לאבל.15 אף התגובה לטקסט התלמודי באשכנז עברה תהליכי הכחשה, מיקוח והשלמה. הדורות הראשונים, במאות העשירית והאחת עשרה, למדו את הטקסט התלמודי מתוך התכחשות לסתירות בין הטקסט התלמודי למנהג אשכנז הקדום. מאוחר יותר, במהלך המאה השתים עשרה, אנו נוכחים בשלב המיקוח עם הטקסט התלמודי, בפרשנות של הטקסט המוציאה אותו מידי פשוטו כך שיתאים למנהג. רק מאוחר יותר, לקראת המאה השלוש עשרה, אנו נוכחים בהשלמה עם הטקסט התלמודי וכפייתו על המנהג. סימון התקופות כמובן איננו מדויק, ואנו מוצאים חלק מן החכמים שהקדימו את חבריהם. כוונתי היא לסמן תהליך ולא לקבוע מסמרות של חלוקה מדוייקת לתקופות.

			חלק מן התהליך שתיארתי מתבטא בייחוס טעמים חדשים למנהגים ישנים. חכמי אשכנז מעדיפים להסביר ולהצדיק מנהגים הסותרים את ההלכה התלמודית, על פי טעמים העולים בקנה אחד עם ההלכה התלמודית. כך למשל מציין רש"י (במנהג שאתאר לקמן)16 שהמנהג שהיה נהוג במקומו להימנע מישיבה של הבעל בכיסא המיוחד של אשתו והעברת דברים מידו לידה בזמן שאישתו נידה, אשר באופן מסורתי יוחסו להרחקה מן הטומאה, נובעים בזמנו מהרחקה מינית, מקרבה אל אשתו העלולה להוביל לקיום יחסים האסורים עם אשתו בשעה שהיא נידה:

			כלים שהנדה נוגעת בהן, בזמן הזה טהורין הן אצל בעלה. שהרי בני אדם שבזמן הזה מטמאין בקברות ובאהל המת ובשרץ ובמת, ולא יטהרו לעולם, עד שיזרוק עלינו מלכינו [=המשיח] מים לטהרינו. כלים שהנדה נוגעת בהן, מותרין ליגע בהן ולהשתמש בהן הבעל, אבל מחמירין אנו על עצמינו ואין אנו אוכלין בקערה אחת, ולא משיורי מאכלה, ולא יושבין על מושבה, ולא מקבלין כלום מידה אלא על ידי אחר [ההדגשה שלי]. ונותנין אנו לה קערה ומטפחת וסדינין וכרים וכסתות להשתמש בהן בימי נדותה, ולעת טהרתה מכבסת במים אותן בגדים שיש עליהן כתם, ושאר כלי שימושה מדיחה במים ודייה. ומנהג זה יפה לנהגו מפני הרגל עבירה, אבל איסור טומאה ליכא.17

			רש"י קובע שמנהגי ההרחקה בין הבעל והאישה בזמן שהאישה נידה, אינם נובעים מהרחקה מן הטומאה. לדבריו הכול טמאים טומאת מת ושרץ ממילא, טומאה שאין אפשרות להיטהר ממנה עד שיטהר המשיח כאשר יזה על הכול מי אפר פרה אדומה. מנהגי הרחקה נועדו למנוע קרבה יתירה בין בני הזוג, העלולה להביא אותם לקיום יחסים. רש"י, אפוא, איננו משנה את המנהג שנסמך על הלכה טרום תלמודית, אבל מעניק לו נימוק ההולם את ההלכה התלמודית.

			בדומה למנהג טהרה זה, רווח מנהג בכמה מקומות באשכנז לטבול במקווה את כלי המטבח לפני פסח, כולל את כלי העץ. מנהג זה שאדון בו לקמן,18 שעירב את דיני איסור והיתר עם דיני טומאה וטהרה, וסתר במפורש את ההלכה התלמודית, נדון לכף זכות וקיבל פירוש חדש, כפי שעולה מדברי הראב"ן (ר' אליעזר בן נתן, מיינץ 1170-1090~): "וכל ימי תמהתי למה הנהיגו הראשונים להטביל כלי עץ וכלי מתכות בפסח. ויש לומר דאגב כלי מתכות חדשים הלקוחים מן הגוים דצריכין טבילה הינהיגו גם בישנים שאינן לקוחים ובכל הכלים".19 הראב"ן איננו משנה את המנהג, ואף הוא קובע שמדובר במנהג תמוה, אלא מעניק לו מובן חדש, יישור קו עם כלים הנקנים מן הגויים. הראב"ן אכן מהווה ציון דרך בהתפתחות ההלכה האשכנזית. הוא הכיר את המנהגים הקדומים, ועמל על התאמתם להלכה התלמודית.20

			דוגמא נוספת למנהג קדמון השונה מן ההלכה התלמודית הוא המנהג להסב על שלוש מצות בסדר פסח. התלמוד מורה להסב על שתי מצות בלבד כאשר אחת מהן חצויה: "אמר רב פפא: הכל מודים בפסח שמניח פרוסה בתוך שלמה ובוצע. מאי טעמא — לחם עני כתיב".21 בהתאם למקור זה כתב הרמב"ם כך: "ואחר כך מברך על נטילת ידים ונוטל ידיו שניה שהרי הסיח דעתו בשעת קריאת ההגדה, ולוקח שני רקיקין חולק אחד מהן ומניח פרוס לתוך שלם ומברך המוציא לחם מן הארץ".22 מצה אחת לברכת המוציא ומצה אחת לקיום מצוות מצה, ובניגוד לסעודות שבת ויום טוב שבהן משתמשים בשני ככרות לחם שלמים, בליל הסדר חוצים את אחת המצות כדי לציין שמדובר בלחם עוני. 

			תלמידי חכמים באשכנז, אשר למדו את המקור הזה תהו על הסיבה למנהג האשכנזי להסב על שלוש מצות ולא על שתים. וכך משיב להם הראב"ן:

			נשאלתי למה נהגו לעשות שלוש מצות למצות. והשבתי לו לפי שצריך לבצוע אחת לשתים, חציה לאפיקומן והחציה לתת בין שתי השלימות כדי לבצוע על הפרוסה, לקיים לחם עוני, שדרכו של עני בפרוסה, ושתי השלימות לקיים לחם משנה דחייב אדם לבצוע על שתי ככרות בשבתות ויום טוב.23

			הראב"ן קובע שהמנהג להשתמש בשלוש מצות עולה אף הוא בקנה אחד עם פשט התלמוד. הראב"ן מציע לקרוא את דיון התלמוד מתוך הנחה שגם בליל הסדר יש צורך בשתי חלות שלמות, ולפיכך, הדיון בחציית המצה הוא על המצה השלישית, בעוד שמלבדה ישנן שתי מצות שלמות לקיום מצוות לחם משנה. ר' יצחק מוינה דן אף הוא בשאלה זו. כנגד הראב"ן, ברור לו שמנהג אשכנז להציב שלוש מצות איננו מנהג התלמוד. על מנת להסביר את המנהג הוא נסמך על פירוש אחר, כפי הנראה של הרשב"ם:

			לא מצאנו בתלמוד שצריך לעשות שלש מצות של מצוה אלא אדרבה מוכח בירושלמי [=בתלמוד הירושלמי] דלא בעינן [=שאין צורך] כי אם שתים. דאמרינן בירושלמי בפרק ערבי פסחים: "תני [=שנינו] איזו היא ברכת מצה? מניח פרוסה על גב שלימה ופורס מן הפרוסה ומברך ברוך אתה ה' אלוהנו מלך העולם המוציא לחם מן הארץ, וטמיש במילחא [=ומולח את המצה] ולא אכיל עד דמברך על ההיא אומצא דהמוציא [=ואיננו אוכל עד שיברך קודם על אותה פרוסה שבירך עליה קודם לכן את ברכת המוציא] אשר קדשנו במצוותיו וציוונו על אכילת מצה". וכן הפירוש בההיא דפרק כיצד מברכין "דאמר רב פפא הכל מודים בפסח שמניח פרוסה בתוך השלימה ובוצע. מאי טעמא? לחם עני קרינא ביה [=מכנים אנו אותו]". ויש מפרשים התם שמניח פרוסה זכר ללחם עני, מיהו [=אבל] אינו בוצע אלא על השלימה. ולא היא אלא כדמפרש בירושלמי שמברך שניהם על הפרוסה אם כן אין צורך בשלוש מצות.24

			הנה כי כן, הניסיון של הראב"ן ליישב את המנהג האשכנזי עם ההלכה התלמודית, הולם את תקופתו. אחרים אשר הכירו בעובדה שמסורת אשכנז, מסורת עצמאית היא, העניקו למסורתם פרשנות שונה.

			כדי להצביע על ייחודה של המסורת האשכנזית, אחל בדיון מטא הלכתי. ידועה התיאוריה של הרמב"ם על קדימות ההלכה התלמודית. בהקדמה למשנה תורה — ההלכה המחייבת היא זו שהתקבלה על העם כולו. מנהגים מקומיים מחייבים את מקומם, אבל תקנות ופרשנויות הלכתיות שהתקבלו על הכול, מחייבות את הכול. מעמד ההלכה התלמודית נגזר, אפוא, מן העובדה שרק היא שהתקבלה על עם ישראל. הווה אומר, לא קדמותה או גדולתם של חכמיה, הם המעניקים לה סמכות, גם לא מסירתה כטקסט,25 אלא ההתקבלות העממית בלבד היא זו המעניקה לה סמכות. סמכות בית הדין היא סמכות שעולה מלמטה. מקור הסמכות הוא העם, והוא מעניק אותה לבית הדין הגדול, לסנהדרין או לחכמים שבכל דור ודור:

			נמצא רבינא ורב אשי וחבריהם. סוף גדולי חכמי ישראל המעתיקים תורה שבעל פה. ושגזרו גזירות והתקינו התקנות והנהיגו מנהגות ופשטה גזירתם ותקנתם ומנהגותם בכל ישראל בכל מקומות מושבותם. ואחר בית דין של רב אשי שחבר הגמרא וגמרו בימי בנו נתפזרו ישראל בכל הארצות פיזור יתר והגיעו לקצוות ואיים הרחוקים ורבתה קטטה בעולם ונשתבשו הדרכים בגייסות ונתמעט תלמוד תורה ולא נכנסו ישראל ללמוד בישיבותיהם אלפים ורבבות כמו שהיו מקודם אלא מתקבצים יחידים השרידים אשר ה' קורא בכל עיר ועיר ובכל מדינה ומדינה ועוסקין בתורה ומבינים בחיבורי החכמים כולם ויודעים מהם דרך המשפט היאך הוא. וכל בית דין שעמד אחר הגמרא בכל מדינה ומדינה וגזר או התקין או הנהיג לבני מדינתו או לבני מדינות רבות לא פשטו מעשיו בכל ישראל מפני רחוק מושבותיהם ושבוש הדרכים. והיות בית דין של אותה המדינה יחידים ובית דין הגדול של שבעים ואחד בטל מכמה שנים קודם חיבור הגמרא. לפיכך אין כופין אנשי מדינה זו לנהוג כמנהג מדינה האחרת. ואין אומרים לבית דין זה לגזור גזירה שגזרה בית דין אחר במדינתו. וכן אם למד אחד מהגאונים שדרך המשפט כך הוא ונתבאר לבית דין אחר שעמד אחריו שאין זה דרך המשפט הכתוב בגמרא, אין שומעין לראשון אלא למי שהדעת נוטה לדבריו בין ראשון בין אחרון.

			ודברים הללו בדינים גזירות ותקנות ומנהגות שנתחדשו אחר חיבור הגמרא. אבל כל הדברים שבגמרא הבבלי חייבין כל ישראל ללכת בהם וכופין כל עיר ועיר וכל מדינה ומדינה לנהוג בכל המנהגות שנהגו חכמי הגמרא ולגזור גזירותם וללכת בתקנותם. הואיל וכל אותם הדברים שבגמרא הסכימו עליהם כל ישראל.26

			סמכות ההלכה התלמודית, לדברי הרמב"ם, כמו פסיקת הגאונים, נשענת על התקבלות ההלכה התלמודית על עם ישראל, ולדבריו, זו התקבלה על הכול. כתבי הגאונים לעומת זאת, לא זכו לאותה התקבלות עממית, ולכן לפסיקתם אין מעמד מחייב דוגמת ההלכה התלמודית. 

			באשכנז איננו מוצאים את יסוד ההסכמה, אבל נראה לכאורה שהתפיסה בדבר עליונותו של התלמוד רווחה באשכנז. כך למשל כותב הרי"ד, ר' ישעיה די טיראני (1260-1180~)27 בתשובה לר' יצחק מוינה:

			והנה התלמוד שלנו שאנו עסוקים בו תמיד כמה גירסות משונות יש בו, כל שכן ברייתות וירושלמי שאין אנו עסוקין בו, ואפילו תוספתא דר' חייא וספרא וספרי, אנו רואין שבכמה מקומות מביאן בתלמוד ומשנה גירסתו ומחסר בהן ומייתר בהן. לפיכך אין לסמוך על שום ברייתא או על שום ירושלמי אם הן כנגד התלמוד שלנו כי התלמוד נכתב להוראה.28

			הרי"ד תופס את התלמוד הבבלי כספר בעל ערך קודיקטיבי, להבדיל מספרים אחרים מתקופת התלמוד. הרי"ד אמנם איננו אשכנזי, אבל בצעירותו למד אצל ר' שמחה משפייר לצידו של ר' יצחק מוינה, וכאשר שב לאיטליה מצודתו הייתה פרושה עד אשכנז, והציטוט הזה מצביע על קבלת תפיסתו. ואכן דברים דומים אנו מוצאים מאוחר יותר בכתבי ר' משה תקו (בוהמיה, שלהי המאה הי"ב ותחילת המאה הי"ג)29 שבחן את הספרות המיסטית על פי קשריה עם הספרות התלמודית. כך למשל הוא מפקפק בספר שיעור קומה: "אם הוא בר סמכא, כיוון שלא נמצא בתלמודינו ולא בתלמוד ירושלמי, ולא במדרשים הגדולים".30 וכך הוא מצטט את רבותיו: "אם רואה אדם בספרים החיצונים דבר של תמהון, אל יחוש עליו מאחר שלא נתפרש באגדות של תלמודנו שעליהם אנו סומכין".31 בדומה לקביעת ר' משה תקו הנוגעת לענייני הגות, טענו חכמי אשכנז בענייני הלכה. כך למשל קובע הראבי"ה בנוגע להעדפת פסיקת התלמוד הבבלי על זו של הירושלמי: "ובהא דקאמר ירושלמי אפילו לדעת לא סמכינן [עליו], אלא אתלמוד דידן".32 הבולט ביותר בקביעת התלמוד כבסיס לפסיקתו הוא המהר"ם מרוטנבורג. בפסיקתו ביסס את קביעתו בראש ובראשונה בסוגיא התלמודית:

			אחי מהר"ח33 אמר שראה כתוב על קוצר אחד, אמר מהר"ם כשרצה לפסוק איזה דין, תחילה עיין בגמרא מה שיכול להסיק דעתו על הדין, אם כיון דעת הגדולים, כי לאחר זה ראה הפוסקים, הרי טוב, ואם לא, אם היו הפוסקים כולם נגדו, חזר בו. ואם מצא דיעות שהסכימו לדעתו, עיין יותר בדבר, ואם דעתו נוטה יותר לאותו דיעה שהסכימה עמו, לא השגיח בשאר פוסקים.34

			דוגמא להעדפת התלמוד הבבלי בהלכה ניתן לראות בדיון על המנהג האשכנזי הקדום ליטול ידיים קודם קידוש. בסעודות שבת של ליל שבת ושל זו של שחרית מורה ההלכה לקדש את השבת על היין ורק אחר כך לברך על הפת. בדרך כלל מורה ההלכה ליטול את הידיים בסמוך לברכה על הפת. באשכנז, המנהג הרווח היה ליטול את הידיים לפני הקידוש, והברכה על הפת התבצעה מייד אחר שתיית יין הקידוש. מנהג זה אף קיבל את אישוש רבנו תם: "והיה נוטל מיד ידיו קודם קידוש",35 מנהג שיישב אותו על פי התלמוד עצמו. אף הראבי"ה מתאר את המנהג ומנסה ליישב אותו על פי דברי התלמוד:

			ורבינו מורי אבי [=רבי יואל] היה נוטל לכתחלה קודם קידוש. דגרסינן בפרק כיצד מברכין כיצד סדר הסבה אורחין נכנסין וכו' [עלו והסבו וכו'] עד חוזר ונוטל שתי ידיו (עלו והסבו) ובא להם יין אף על פי שכל אחד ואחד ברך לעצמו אחד מברך לכולם, והך ברייתא עיקר, דהא מותבינן מינה [=שהרי מקשים באמצעותה] לרב ולרבי יוחנן ומתרצינן לה אליבייהו [=ומיישבים אותה על פי שיטתם], ואפילו הכי קאמר דלאחר שנטל שתי ידיו אחד מברך לכולם על היין ואחר כך אוכלין, ומשמע אפילו לכתחלה, מדקאמר כיצד סדר הסבה. ולא מצית למימר [=ולא יכולת לומר] דהאי ברכת היין (ד)היינו בתוך המזון, דקיימא לן [=שהרי מקובלנו] כבן זומא דאין בית הבליעה פנוי ולא יצאו המסובין בברכ[ת] אח[ד] מה[ן].36

			למנהג זה היו מבקרים באשכנז. ר' אלעזר מוורמס, למשל, קבע על פי ההלכה התלמודית שזמן הנטילה הוא אחר הקידוש:

			לאחר הקדוש נוטלין ידיהם כדקיימא לן בברכות בפ' ואלו דברים (ד' נב) בית הילל או' מוזגין ואחר כך נוטלים ידיהם כדמסיק בסוף ההלכה תכף לברכה נטילה ומסיק בערבי פסחים (קו ע"ב) אם נטל ידיו קודם הקדוש שיכול לקדש דרב כד חביבא ליה ריפתא מקדש אריפתא ומסתמא דנטל ידיו כבר מיהו עיקר נטילה אחר קדוש כבית הילל.37

			ברם חרף עמדת ר' אלעזר מוורמס, רווח המנהג ליטול את הידיים לפני קידוש באשכנז גם מאוחר יותר, כפי שמתאר ר' מאיר הכהן מרוטנבורג, בעל ההגהות המימוניות, כמאה שנה אחר ראבי"ה והרוקח: "לפי שנוהגין עתה ליטול הידים ואחר כך מקדשין כדברי רשב"ם והתוספות כדלעיל בהלכתא ו'".38 מנהג זה נראה כמנוגד להלכה התלמודית, אולם ר' מאיר שוקד ליישבו עימה, אך מציין בסוף דבריו שמורו ורבו, המהר"ם מרוטנבורג (1293-1220), נהג לקדש על היין ורק אחר כך ליטול את ידיו:

			וכן מצאתי בתוספות ערבי פסחים, וכן פסק רבינו שמחה ורבינו יואל ובנו ראבי"ה לכתחילה. וראיה מהא דפרק כל הבשר נוטל אדם ידיו שחרית ומתנה כו' וכל שכן הכא. ואף על פי שלא התנה בפירוש כיון דדעתיה הכי כאילו התנה בפירוש, ועוד דלא הוי אלא גביל לתורא [=גבל, הכן את התבן, לשוורים] או טול ברוך [=קח וברך, כלומר, שיחה הקשורה לאוכל שאיננה נחשבת להפסק], כיון שהקידוש בשעת סעודה הוא ואינו אלא במקום סעודה לא חשיב הפסק. אמנם מהר"ם היה רגיל ליטול ידיו אחר קידוש, וכן בשחרית בשבת אחר קדושא רבא, וכן ביום טוב ע"כ.39

			המהר"ם, אפוא, שינה ממנהג אשכנז ונהג על פי רוח ההלכה התלמודית כפשוטה, ונטל ידיו אחר הקידוש, אך נראה שאף מעמדו הסמכותי של המהר"ם לא שינה את מנהג אשכנז הקדום ליטול ידיים לפני הקידוש. בדומה לר' מאיר, תמה רבי יעקב בעל הטורים על כך שהמנהג סותר את פשט התלמוד, אך איננו מנסה ליישבו: "ורבנו תם ור"י כתבו דאפילו לכתחלה יכול ליטול קודם הקידוש וכן היה מנהג אדוני אבי ז"ל ואני תמה על מנהגו שצריך לדחוק ולהוציא מימרא דרב ברונא מפשטה".40 

			אף הרא"ש, אבי ר' יעקב בעל הטורים, שנהג נטילת ידיים קודם קידוש, למרות שהיה תלמיד המהר"ם, קובע במקום אחר כי התלמוד הוא המקור להלכה, וכי חולשת חיבורו של הרמב"ם, המשנה תורה, היא בהעדר ציון מקורות שאיננו מאפשר דיון על דבריו:

			וכן טועים כל המורים הוראות מתוך דברי הרמב"ם ז"ל ואינן בקיאין בגמרא לידע מהיכן הוציא דבריו, טועין להתיר האסור ולאסור את המותר. כי לא עשה כשאר המחברים שהביאו ראיות לדבריהם והראו על המקומות היכן דבריהם בגמרא, ומתוך זה יכול לעמוד על העיקר ועל האמת. אבל הוא כתב ספרו כמתנבא מפי הגבורה בלא טעם ובלא ראיה, וכל הקורא בו סבור שמבין בו, ואינו כן. שאם אינו בקי בגמרא אין מבין דבר לאשורו ולאמתו ויכשל בדין ובהוראה. לכך לא יסמוך אדם על קריאתו בספרו לדון ולהורות אם לא שימצא ראיה בגמרא. וכן שמעתי מפי אדם גדול בברצילונה שהיה בקי בתלתא סדרי [=בשלושה מסדרי המשנה — מועד, נשים, נזיקין] ואמר תמהתי על בני אדם שלא למדו גמרא וקורין בספרי הרמב"ם ז"ל ומורים ודנים מתוך ספריו, וסבורין שיכירו בהם. כי אמר, אני מכיר בעצמי כי בשלושה סדרים שלמדתי אני מבין כשאני קורא בספריו, אבל בספריו בהלכות קדשים וזרעים אינני מבין בהם כלום, וידעתי שכך הוא להם בכל ספריו. נאום הכותב אשר בן ה"ר יחיאל זצ"ל.41

			ההסתמכות השכיחה על מקורות תלמודיים מצביעה על כך שדרכם ההלכתית של חכמי אשכנז איננה שונה מזו של הרמב"ם במרכזיות ההלכה התלמודית, להוציא מקרים מסוימים שבהם מתקיימים אילוצים שמן המנהג.

			ברם, למרות ציטוטים אלה, נראה כי באשכנז רווחה גישה שונה מזו של הרמב"ם. העמדה הייתה שבכוחו של הפוסק לקבוע את ההלכה גם אם מדובר בפוסק יחידי, וגם אם הוא איננו נסמך על הסכמה. אמנם קשה למצוא משנה סדורה של תיאורית משפט הלכתית הקובעת כיצד נקבעת הלכה, ומה מעמד התלמוד בקביעתה. אך למרות זאת, ניתן לדעתי, להתחקות אחר תיאוריה משפטית מתוך מספר מאפיינים הייחודיים להלכה האשכנזית. כפי שהראה אברהם גרוסמן, כבר במאה העשירית אנו מוצאים את התפיסה העצמית של חכמי אשכנז כמרכז תורה שאיננו סמוך על שולחן אחרים, וכלשונו: "מרכז התורה באשכנז עומד איפוא ברשות עצמו מראשיתו".42 לדעתי, תפיסה עצמית זו היוותה לא רק בסיס עצמאי להפעלת שיקול דעת הלכתי, אלא אף תשתית חקיקתית בהלכה ובשינויים הלכתיים.

			הסתמכות על מקורות חוץ תלמודיים

			המאפיין הראשון הוא אופי המקור ההלכתי. אנו מוצאים שחכמי אשכנז נסמכים על מקורות אחרים מלבד התלמוד, כמו המקרא, המשנה, המדרש והפיוט. ציטוטים מן המקרא, מן המשנה ומן המדרש אופייניים לחכמי המאות העשירית והאחת עשרה. כפי שהראה אברהם גרוסמן, תופעה זו שכיחה במיוחד אצל רבנו משולם, ר' יהודה הכהן ורבנו גרשום מאור הגולה.43 הסתמכות על מדרשים ופיוטים רווחת גם מאוחר יותר. כך למשל קובע רבינו תם בשם חכמי אשכנז, שספרי המדרש המסורתיים מהווים מקור לא אכזב למנהג האשכנזי, אף בניגוד לסמכות התלמוד הבבלי:

			ופסיקתא וירושלמי ותלמוד דידן [=ותלמוד שלנו, התלמוד הבבלי] כולהי סברי [=כולם סוברים] דתנאי מועיל בקידוש אפילו מבית לבית. ואפילו תמצא לומר דפליג [=שחולק] אתלמוד דידן נראה בעיני שיש לנהוג כמו בפסיקתא שהרי מצינו כמה מנהגים שאנו מניחין תלמוד דידן [=התלמוד שלנו, התלמוד הבבלי] ועושים על פי שאר הספרים של אגדות כדקאמר (לן) בפרק במה בהמה יוצאה ד"תמה זכות אבות" [=שהסתיימה זכות האבות, אברהם יצחק ויעקב], ואף על פי כן אנו מזכירין אותה בתפילה, משום דסמכינן [=אנו סומכים] אהא דאמר שלהי ויקרא רבה: "ר' אחא אמר לעולם זכות אבות קיימת ולעולם מזכירין אותה שנאמר כי אל רחום ה' אלקיך וגו' ולא ישכח את ברית אבותיך..." 

			רבנו תם מדגים את עמדתו שהתלמוד הבבלי איננו המקור ההלכתי היחיד או הקנוני שעליו נשענת ההלכה האשכנזית וההלכה בכלל, בנוסח התפילה. תפילת עמידה מתחילה בהזכרת זכות האבות, וכך בפיוט, וזאת נגד קביעת התלמוד שזכות האבות הסתיימה זה מכבר, וכי הזכות היחידה שעם ישראל נשען עליה בפנותו לאל היא זכות מעשיו בהווה. העבר כבר איננו רלבנטי. לדברי רבנו תם, נוסח התפילה מתעלם מטענה תלמודית זו וממשיך את המנהג לסמוך על זכות אבות, והוא עושה זאת בהסתמך על ספרות המדרש:

			הרי מצינו כמה הלכות שאנו מניחין תלמוד דידן [=תלמוד שלנו, התלמוד הבבלי] ונוהגין על פי ספרי הגדות, כמו פסיקתא ושמחות ויקרא רבה. הלכך נראה בעיני שיש לסמוך עליהם ולומר תנאי מועיל בקידוש אפילו מבית לבית.44

			המהר"ם מרוטנבורג אף הוא מתנסח כמעט באותו לשון, וקובע כי מנהג אשכנז איננו מחויב תמיד לתלמוד הבבלי:

			ובהרבה מקומות אין אנו עושים כמו תלמוד שלנו וסומכין על ספרים החיצונים. כגון בתעניות אנו קורין בויחל ובמסכת מגילה (לא ע"א) אמרינן שקורין ברכות וקללות, ואמרינן נמי התם (שם לא ע"ב) "אמר רב: ראש חודש אב שחל להיות בשבת מפטירין 'חדשיכם ומועדיכם שנאה נפשי'", ואנו נוהגים ע"פ הפסיקתא להפטיר "חדשיכם ומועדיכם" בשבת שלפני תשעה באב, ובראש חודש אב שחל להיות בשבת מפטירין "השמים כסאי" כמו בכל השנה כולה. ושמעתי מפי רבינו אפרים ב"ר יצחק ז"ל כשהיה רבינו אפרים בוורמשא ציוה להם להפטיר חזון ישעיהו בראש חודש אב שחל להיות בשבת, ולא רצו להניח מנהגם בשבילו ויצא בכעס מבית הכנסת ואמר כל מי שעבר על דברי רב יהיה בנדוי לפי שרב אמרה במגילה, ואחר כך כשבא לשם רבי אלעזר ממיץ ז"ל אמר לן דלא קיימא לן [=שאין אנו נוהגים] כרב ...45

			דברים אלה מציגים אמנם מתח בין החכמים. דעת רבינו אפרים לקרוא את ההפטרה הנהוגה לפני תשעה באב אפילו בשבת שחלה בראש חודש, כדין הגמרא, ואילו קהילת וורמס נהגה לקרות את הפטרת ראש חודש. המהר"ם מצדיק במקרה זה את מנהג וורמס.

			תלמיד המהר"ם, ר' מרדכי ב"ר הלל מנירנברג (1298-1250~), המבקש מקור לבחירת פרקי ההפטרה בשבתות השונות, ציין שמנהגים שונים מסתמכים על המדרש ולא על התלמוד. הוא מצביע על מנהג שפייר כיוצא מן הכלל בהעדיפו את ההוראה התלמודית:

			ראש חודש אב שחל להיות בשבת מפטירין "חדשיכם ומועדיכם", היינו הפטרת חזון ישעיהו. ואנו אין נוהגין כן אלא "שמעו דבר ה'", בירמיה ובשבת שלפני תשעה באב חזון ישעיה, וכן אנו נוהגין על פי הפסיקתא דש"ח נו"ע אר"ק שד"ש שלשה דפורעניות [*קודם תשעה באב ושבעה דנחמתא לאחר תשעה באב וב' דתשובה. ועוד יש הרבה] שמניחין התלמוד ועושין על פי המדרש, שהרי קאמר בשמעתא בתעניות קורין ברכות וקללות, ואנו נוהגין לקרות ויחל על פי מסכת סופרים דברי חכמים כדרבונות [...] ובשפייר"א נהגו לדלג ז' דנחמות מפני "השמים כסאי" ומפני "ויאמר לו יהונתן" שהן כתובות בתלמוד.46

			במקום אחר, מציין ר' מרדכי ב"ר הלל את דברי שאלתות דרב אחאי, החכם הבבלי הידוע, בן המאה השמינית, מתקופת הגאונים, כמקור מועדף על פני ההלכה התלמודית:

			ומיהו רב ורבי איירו [=עסקו, דברו] בכל ענין אלא אנן קימא לן [=מקובלנו] כרבי בחדא וכרב בחדא. ואחרי שדברי השאלתות מיושרים מי יחלוק עליהם להקל? ועוד שכל דבריהם דברי קבלה וכדי לסמוך עליהם כמו על התלמוד. ואף רבינו תם חזר בו שוב והיה חושש להחמיר כדבריהם.47 

			הפיוט משמש אף הוא מקור הלכתי, אך נראה שחכמי אשכנז תפסו אותו בדרך כלל כמקור משני הנדחה מפני המקור התלמודי, הן מכיוון שסמכותו פחותה, הן מתוקף ההבנה ששיקוליו של הפייטן אסתטיים ולאו דווקא הלכתיים. כך למשל נסמך ר' מרדכי ב"ר הלל על רבנו תם שדחה את הפיוט כאשר חלק על ההלכה התלמודית:

			ומה שיסד הפייט [=הפייטן] ב"אדיר דר מתוחים הכנת קערות (*ומיליהם) [*ומילוהם] בכלי שני שמושיהם (*כששופכים איסור בהן) [*כשופכין מסיר בהין] כך שופכין רותחין עליהם". אומר רבינו תם דליתא [=שאין הלכה כך]. דכל הכלים שבעולם מהניא [=מועילה בהם] שפיכת רותחין.48

			במקרים אחרים טוענים החכמים ששיקולי הפייטנים בבחירת המילים אינם בהכרח שיקולים הלכתיים. לפייטן היו שיקולים אסתטיים, ולפיכך נמצאות הפיוטים אינם הולמים את המסקנה התלמודית: 

			אחר דשתי משי ידיה. פירוש שנוטל ידיו. מיהו מה שיסד הפייט [=הפייטן], לאו דוקא שיסד לחודיה [=בעצמו], רק תפס לו לשון החרוז. כי מי יאמר שאין היסח הדעת רק למי שעושה הסדר ולא לאחרים (ארבעה) [אדרבה] נשים שיושבות בטילות להן הוי היסח הדעת טפי, שידיהן עסקניות.49

			ומה שיסד הפייט קדירות חרס בשברונם ואחר כך התירו במחיצות מעץ לטמנם, וקשיא רישא לסיפא? לא קשיא. כי כן דרך הפייטנים הוא עשה דברי רב ודברי שמואל (פסחים ל' ע"א) וכן בקרובץ של ראש השנה ציון שופר פשוט, קול שופר כפוף וכהנה רבות.50

			רמז על מגמה אשכנזית שיטתית שונה ניתן אולי ללמוד מרבי מאיר הכהן מרוטנבורג, שכתלמיד המהר"ם מרוטנבורג, היה מודע להבדלי הפסיקה בין אשכנז והרמב"ם, ומציין במקום אחד שהרמב"ם פסק כפסיקת התלמוד, בעוד שרבנו תם פסק על פי מקורות אחרים. במקרה שלפנינו, הרמב"ם התיר לאדם לשאת את אשת חמיו אחר פטירתו, זו שאיננה אם אשתו לשעבר, על פי דברי הגמרא: "ומותר אדם באשת חמיו ובאשת חורגו",51 ורבנו תם אסר זאת, בהסתמך על מקור מן התלמוד הירושלמי, וכאשר הגיע לפניו מקרה בו אדם הכין סעודה לקראת חתונה שכזו, הוא אסר עליו להתחתן וביטל את הסעודה:

			גרסינן התם: "מותר אדם באשת חמיו". אבל בירושלמי גרסינן: "ר' זריקן בשם רבי חנינא אשת חמיו אסורה מפני מראית העין..." [...] כתב בפירוש ר"ח. ובעל הלכות גדולות נמי [=גם] פוסק כן וגם באשת חתנו נמי אסר. אבל בשמעתין [=בסוגייתנו] קא שרי לתרווייהו [=מותר לשניהם]. ושמא אחרי כן אסרום. מיהו סוגיא דידן מוכחת דלא חיישינן [=שאין חוששים] למראית העין גבי חורגתא הגדלה בין האחין בסוף פרק משוח מלחמה (סוטה מ"ג). ומעשה היה בפרובינציא באחד שהיה טבחו טבוח ויינו מזוג לישא אשת חמיו, ואפסדיה רבנו תם לסעודתיה [=והפסיד, פסל, רבנו תם את סעודתו]. תוספות. ודעת רבינו המחבר [=הרמב"ם] נראה כתלמוד דידן [=כתלמוד שלנו, הבבלי] שלא הזכיר שום איסור באשת חמיו ובשני חורגים.52

			המחויבות, אפוא, של חכמי אשכנז, לא הייתה בהכרח לתלמוד הבבלי, ומנעד המקורות עליו נסמכו היה רחב בהרבה. התלמוד הירושלמי, ספרות המדרש וכתבי הגאונים, שמשו את חכמי אשכנז בהכרעותיהם.

			תפיסה של סמכות עצמאית

			מלבד הנטייה להסתמך על מקורות חוץ תלמודיים, נראה שלחכמי אשכנז הייתה תפיסה עקרונית השונה מזו של הרמב"ם, אשר העניקה לחכם סמכות עצמאית אף לחלוק על ההלכה התלמודית. לתפיסתם מספר סממנים. הם העניקו משקל רב לחכמתם, ייחסו לתורתם מקור נבואי וקבעו תיאוריה סמכותית המאפשרת את השינויים ההלכתיים.

			אמנם, להבדיל מן הרמב"ם, קשה למצוא דיון קוהרנטי בשאלת הסמכות ההלכתית. היחיד שדן באופן מפורש בשאלות אלה הוא הרא"ש, וממנו עולה משנה שונה מזו של הרמב"ם במפורש. הרא"ש איננו מעמיד את התלמוד כמקור ההלכה היחידי אלא את תפיסת חכמי הדור המרכזיים. לדבריו, לאחרונים מעלה על הראשונים משום שהם מכירים את דעתם ודנים בהם. אין לדיין אלא מה שעיניו רואות, ומחשבת האחרונים איננה גרועה מזו של הראשונים. התנאי הוא הכרת דברי הקדמונים, אבל בסופו של דבר קובעת הכרעת הדין של חכמי כל דור ודור, לדורם הם, ודוק, חכמי הדור ולא מנהג אנשי הדור:

			ואני אומר, ודאי כל מי שטעה בפיסקי הגאונים ז"ל שלא שמע דבריהם, וכשנאמר לו פסק הגאונים ישרו בעיניו, טועה בדבר משנה הוא. ולא מבעיא [=ואין צורך לומר ב] טועה בפיסקי הגאונים אלא אפילו חכמים שבכל דור ודור שאחריהם לאו קטלי קני באגמא [=אינם קוצרי קנים באחו, כלומר, אינם עמי הארץ] הן, ואם פסק הדין שלא כדבריהם וכששמע דבריהם ישרו בעיניו והודה שטעה טועה בדבר משנה הוא וחוזר.53

			פסיקה צריכה להתחשב בדברי הגאונים ולא רק בתלמוד. פסיקה המתעלמת מדברי הגאונים נחשבת לפסיקה שגויה בדיוק כפסיקה המתעלמת מן ההלכה שבתלמוד. זהו הטועה בדבר משנה, כלומר הפוסק בניגוד להלכה המפורשת במשנה, בניגוד לטועה בשיקול הדעת, שטעותו לא מחייבת בהכרח חזרה מן הפסיקה. כל זאת, בזמן שהפוסק איננו מכיר את דברי הגאונים. כאשר הוא מכיר את דבריהם, אבל חלוק במודע על פסיקתם, הרא"ש סובר שפסיקתו גוברת על פסיקת הגאונים:

			אבל אם לא ישרו בעיניו דבריהם ומביא ראיות לדבריו המקובלים לאנשי דורו, יפתח בדורו כשמואל בדורו, אין לך אלא שופט אשר יהיה בימים ההם ויכול לסתור דבריהם. כי כל הדברים שאינם מבוארים בש"ס שסדר רב אשי ורבינא, אדם יכול לסתור ולבנות אפילו לחלוק על דברי הגאונים. והיינו דאמר ליה רב הונא לרב ששת אפילו בדידך ודידי, ואמר ליה: "אטו קטלי קני באגמא אנן" [=האם קוטלי קנים אנו]? כלומר אם חדשנו דבר מדעתנו שלא נמצא לא במשנה ולא בגמרא, ודיין שלא ידע דברינו ופסק בענין אחר וכששמע הדברים ישרו בעיניו כטועה בדבר משנה הוי וחוזר. אבל הדיין ההוא פשיטא שיש לחלוק על דבריהם דאמוראים האחרונים פעמים חולקין על הראשונים. ואדרבה אנו תופסין דברי האחרונים עיקר כיון שידעו סברת הראשונים וסברתם והכריעו בין אלו הסברות ועמדו על עיקרו של דבר. וכיוצא בזה מצינו אין למדין הלכה מפי הש"ס אלא מדברי האמוראים אנו למדין פסקי הלכות. אף על פי שהתנאים היו גדולים יותר מהאמוראים.54

			אנו איננו מוצאים קביעה כה שיטתית וקוהרנתית אצל חכמים אחרים, ודומה שדברי הרא"ש הם קביעה יחידאית, אולם המעיין במסורת חכמי אשכנז מוצא סיעתא לתפיסתו למן המאה העשירית. בתשובות לא מעטות דנים חכמי אשכנז בסמכות הקהילות, כפי שציטט חיים סולובייצ'יק בספרו, השו"ת כמקור היסטורי.55 בחלקן של התשובות, האישוש לסמכות נוגע למעמד ראשי הקהל כנציגים של ישות כלכלית. אולם חלק מן התשובות נוגע לטיעון בסיסי יותר הקובע את הסמכות ההלכתית בכלל. על פי טיעון זה, לסמכות אנשי ההלכה מעמד על היסטורי שאיננו נשען על תקדים, אלא על ההנמקה ההלכתית. חכמים השתמשו בטיעון זה כדי לאושש את תקנות הקהל באשכנז גם כאשר הללו נוגדים למסורת התלמודית. כך למשל, פסק רבנו גרשום לגבי תקנות הקהילות ביחס לסחורה של ספינות שעלו על שרטון. ההלכה התלמודית רואה בסחורה זו הפקר שכול המוצא, רשאי לקחת אותה לעצמו. מנהג הקהילות היה לא לנצל את תוצאות הסערה באופן הזה, ולהשיב את הסחורה האבודה לבעליה, ורבנו גרשום מורה לנהוג על פי תקנת הקהילות ומנהיגיהן על פי הכלל שיפתח בדורו כשמואל בדורו. כל חכם נמדד על פי דורו ולא בהשוואה לחכמים בדורות קדומים:

			וגם מפני תקנות הקהלות צריך שמעון להחזיר האבידה לראובן אפילו אם נתייאש ראובן דהפקר בית דין הפקר שנאמר וכל אשר לא יבא לשלשת הימים בעצת השרים והסגנים יחרם הוא וכל רכושו וליכא למימר דוקא בדורות של שמאי והלל או של רבן גמליאל, שהרי אמרו חכמים למה לא נתפרשו שמותם של שבעים זקנים? שלא יאמר אדם פלוני כאלדד ומידד ופלוני כנדב ואביהוא, וכתיב "וישלח ה' את ירובעל ואת בדן ואת יפתח וגו'" לומר לך יפתח בדורו כשמואל בדורו. ומי שמתמנה פרנס על הצבור כאביר שבאבירים. על כן יחזיר שמעון את אשר קנה כי מכמה טעמים לא זכה בו וכן הדין ושלום גרשום ברבי יהודה.56

			כך גם קובע הראבי"ה לגבי היכולת לכתוב פרוזבול — שטר מסירת ההלוואה לבית דין על מנת להחלץ מן ההלכה המצריכה להשמיט הלוואות בתום שנת השמיטה. היכולת לכתוב פרוזבול נזקפת בתלמוד לבית הדין הגדול בלבד, אולם הראבי"ה קובע שזכות זו עומדת לכל בית דין גדול בדורו, גם אלה שבאשכנז:

			שמע מינה שבכל דור ודור גדולי אותו הדור בדורם כרב ושמואל בדורם ורב אמי ורב אסי בדורם. וכן שנינו וכי תעלה על דעתך וכו' אלא יפתח בדורו כשמואל בדורו.57

			לא רק מעמד בית הדין לתקן תקנות או לכתוב פרוזבול. דין הגמרא שלבית הדין הגדול שבירושלים מעמד של קדימות על פני בית דין נבחר, מועתק באשכנז לבית הדין של זמנם. כך מצטט ר' יצחק מוינה אף הוא את תשובת ר' שמשון משאנץ כדברים הללו. הוא אמנם מסייג את הדברים לבית דינו של ר' שמשון עצמו, אולם בניגוד לדברי הרמב"ם למשל, המותיר את מעמד בית הדין הגדול לבית הדין שבירושלים בלבד, ר' שמשון ור' יצחק אור זרוע מאפשרים את יישום הדברים על בית הדין החשוב שבדורם. כל זאת חרף העדר תלמידי חכמים סמוכים, כפי שמעיד ר' יצחק מוינה שכך פסק ר' שמשון:

			וכבר שאל הרב ר' יעקב מרבינו שמשון זצ"ל והשיב לו מנהג קדם על בית דין דעירנו, אודיעך כי אחד מבני עירנו המזמין את אחד חבירו לדין, על כרחו ידון כאן ואינו יכול לדחותו ולומר נלך לבית הועד או לבית דין הגדול. אך בזה יכול לדחותו שלא יטעון עד יום השלישי אבל דיינין בוררין להם לאלתר זה בורר לו אחד וזה בורר לו אחד. ואם אכסנאי הוא המזמין אחד מבני עירו או שני אכסנאים שמזמיני' זה את זה בוררין לאלתר וטוענין לאלתר וזו מנהג הגון וכשר מפני הרמאים עכ"ל. אף על פי שאין לכל המקומות ראיה מרבינו שמשון זצ"ל מפני שהוא היה יחיד בדור בתורתו ובחכמתו, ואין לנו ראיה ממנהג שבעירו לשאר מקומות, מכל מקום יש ללמוד מדבריו שחשש לרמאין.58

			דברים דומים כותב המרדכי בשם רבנו תם. לגדול הדור הסמכות שהייתה מוענקת בזמנה לבית הדין הגדול:

			ומיהו בזמן הזה שאין נשיא בישראל, נראה דגדול הדור הוי בית דין הגדול. וכן היה אומר רבנו תם, לפי שהיה נשיא גדול בתורה הוא דמיקרי בית דין הגדול. והכי נמי אמר לקמן בפרק אחד דיני ממונות אחר רבי מאיר בן חרש לרומי הרי דאפילו ברומי מיקרי בית דין יפה לפי שאין למעלה ממנו.59

			התפיסה העצמית של חכמי הזמן כבית הדין הגדול, מעידה אפוא, על תפיסה עצמית סמכותנית, המעמעמת את התלות בהלכה התלמודית. יש לציין שרבנו תם נהג חירות בפסיקתו, כמו גם בתיקון נוסח התלמוד כסבו רש"י, והפעיל שיקול דעת נרחב למדי. הוא העדיף אמוראים מסוימים על פני אחרים על פי גדולתם אף שלא שמשו כדיינים סנהדרין:

			אכן אומר רבנו תם דודאי הוא דלית הלכתא כרב פפא משום דרבא פליג עליה [=חולק עליו] אף על גב דהוא בתראה [=מאוחר] יותר מרבא משום דרבא רבו וגם הוא בתראה [=מאוחר] והיה גדול ממנו בחכמה ובמנין.60

			וכן פסק רבנו תם כרב הונא אליבא דרבנן גדול היה בחכמה ובמנין ובר סמכא יותר מחייא בר רב.61

			לסיום אבקש להוסיף עדות המעידה על תפיסה עצמית של סמכות הלכתית — תפיסה העולה משימוש במטבע הלשון החוזר "כך הראוני מן השמים".62 בנקיטת לשון זו, קובע החכם שההלכה נמסרה לו ממרום ומעמידה אותו במקום שאיננו תלוי באחרים, ואף לא בקודמיו. גם אם אנו מתייחסים בהסתייגות לרוח הנבואה המנשבת מביטוי זה, נראה שמשמעותו מקור סמכות עצמאי ולא כזה המקבל את כוחו מן העם. 

			בטל הטעם בטלה גזרה

			המאפיין הנוסף, ואולי החשוב מכל, לתפיסה האשכנזית הוא הנטייה להתיר איסורים מן ההלכה התלמודית שנקבעו בגזירה, כאשר בטל טעמם. להבדיל מן הרמב"ם, הרשב"א63 וחכמי ספרד אחרים, אשר קבעו שלגזירות חכמים סמכות על, אשר איננה פוקעת גם כאשר בטל טעמן, באשכנז, בעקבות רבנו תם, מקובל היה לטעון שביטול הטעם גורר ביטול גזירה. גזירות חכמים, לדברי חכמי אשכנז, תקיפות רק כל עוד הן סבירות. כאשר הן מאבדות את טעמן, כלומר, כאשר הטעם שבגללו גזרו אותן, בטל, ניתן לבטל את הגזירות. כך אנו מוצאים בפסקי רבנו תם כאחרים מבעלי התוספות, ולפיכך הוא התיר, למשל, גבינת נוכרים. זו נאסרה, לדבריו, מפאת החשש שנחש טעם ממנה והותיר בה את ארסו. יהודים הם הנזהרים לכסות את הגבינה ואילו גויים לא. בצפון אירופה אין הנחשים שכיחים, ולפיכך אין צורך לחשוש מפני רשלנותם של הנוכרים. הסיבה האחרת לאיסור גבינות נוכרים הוא מקור הרנט, האנזים המופק מקיבת הבהמה שבאמצעותו מגבנים את החלב. רבנו תם מצטט את גאוני נרבון שבמקומם גיבנו במגבן מן הצומח ולכן הם התירו את גבינת הנוכרים:

			ואנו שאין נחשים מצוין בינינו אין לחוש משום גלוי ואין לומר דדבר שבמנין הוא וצריך מנין אחר להתירו כי ודאי הוא כשאסרו תחלה לא אסרו אלא במקום שהנחשים מצוין כמו שאפרש לקמן גבי יין נסך (דף נז: ד"ה לאפוקי). וגם בהרבה מקומות יש שאוכלים אותם מפני שמעמידין אותם בפרחים [=כלומר בחומר מגבן מן הצומח]. וגם גאוני נרבונא התירו אותם במקומן מטעם שמעמידין אותם בפרחים. מיהו במקומנו שמעמידין בקיבה אומר הרב ר"י בן הר"ר חיים שיש טעם קצת לאסור מפני שמולחין הקיבה בעורה ואיכא [=ויש] איסור דבשר בחלב, דמליח הרי הוא כרותח. ואני ראיתי מקומות שהן מעמידים בנבלת דבר אחר [=חזיר] מליח.64

			בדומה לכך, מסבירים בעלי התוספות שמחיאת כף בשבת הותרה. המשנה אוסרת למחוא כף בשבת וחג מחשש שפעולה זו תוביל לתקן כלי נגינה בשבת. מחיאת כף הייתה נוהג שכיח שנלווה לפעילות מוזיקלית, בעולם הקדום. כפי הנראה, מצב הדברים השתנה באירופה של ימי הביניים, ולפיכך הם התירו את הפעולה הזו:

			תנן אין מטפחין ואין מרקדין — פרש"י שמא יתקן כלי שיר. ומיהו לדידן שרי דדוקא בימיהן שהיו בקיאין לעשות כלי שיר שייך למגזר אבל לדידן אין אנו בקיאין לעשות כלי שיר ולא שייך למגזר.65

			תיקון כלי נגינה נעשה בידי המומחים לדבר, ולפיכך מחיאת כפיים הותרה. תוספות מצטטים את דברי ר' שמואל מאיברא (Évreux), רבו של המהר"ם מרוטנבורג, אשר ביטל את ההיתר התלמודי למדוד את העיסה המופרשת בהפרשת חלה. בזמן המקדש והמשנה שבהם נהגו הכוהנים לעשות שימוש בעיסה, נהגו לאמוד בהערכה גסה את הקמח כדי להעניק לכהן יותר ממה שהתחייבו. בזמן הזה, העיסה איננה נאכלת משום שאין לאכול חלה בטומאה. לפיכך מדידת כמות הקמח על מנת לדעת אם הוא חייב בחלה, נעשית באומדן מדויק ומדידה כזו אסורה ביום טוב:

			ואומר הר"ר שמואל מאייבר"א דאפילו למאן דאמר [=למי שסובר] דהלכה כרב, מכל מקום אסור לנו בזמן הזה למדוד משום ליטול חלה בעין יפה, דדוקא בימיהן שהיו מפרישין חלה אחת מכ"ד ונותנין לכהן, שייך לומר דמותר משום עין יפה. אבל אנו שאין מפרישין כי אם מעט אפילו מעיסה מרובה ואותו מעט נמי [=וגם] אינו נאכל אלא נשרף אין למדוד.66

			בעלי התוספות קובעים שבזמנם מצילים את כל ספרי הקודש בדלקות שארעו בשבת, במנוגד להלכה התלמודית האוסרת להציל ספרי תפילה ותלמוד, משום שבזמן התלמוד, כתיבת ספרים אלה נאסרה. הלכה זו שונתה בימי הביניים על פי הקביעה "עת לעשות לה' הפרו תורתך", ולכן קובעים התוספות "והשתא ספרים שלנו מצילין דנתנו לקרות בהן".67 כמו כן, מצטטים בעלי התוספות את "הגאונים אשר בגולה" להתיר למכור בהמות טמאות בזמנם משום שמדובר בחברת מיעוט בתוך חברה נוכרית: 

			דודאי הא דאסור למכור בהמה טמאה היינו דוקא בימיהם שהיו הרבה יהודים ביחד ואם היה לו לאדם בהמה שאינו צריך לה היה מוכרה לחבירו ולא היה מפסידה. אבל עתה, מה יעשה שלא ימצא למכור? יפסידנה? ולכך נהגו הגאונים שבגולה היתר בדבר.68

			אחד מן הסוגים הבולטים של ביטול גזירות חכמים בגלל ביטול טעמן הוא זה הנשען על בסיס שינוי בתרבות החומרית. למשל, הנוהג לזפת את תוך הכדים הביא לכך שהכדים אינם סופגים את היין האסור, ולפיכך, כאשר הם הכילו יין נוכרים, היין איננו אוסר אותם כפי שהיה בעבר, ובעיקר המעבר מכדי חרס בעת העתיקה לחביות עץ:

			וקשה ממנהג העולם שנהגו בכל מקום לקנות [=כלים] חדשים מן העובדי כוכבים ואין עושין בהן לא עירוי ולא הגעלה. ור"י היה מפרש לישב המנהג דדוקא בימיהם שהיו רגילים להטיל בהם יין בשעת זפיתה יש לאסור. דנהי דיין בשעת זפיתה אינו אלא כזורק מים לטיט, כדפרישית [=כפי שפירשתי] גבי נודות, יש לחוש שמא אחרי כן הטיל שם יין ולא ידיע. אבל עתה שאינן רגילין להטיל בהם יין בשעת זפיתה, אם נתן בהם יין אחר זפיתה היה ניכר. ומכל מקום, [חביות] שלנו שנגע העובד כוכבים במשקה טופח, לא מצינו היתר. ור"ת עצמו חזר בו בסוף והתחיל להתיר אף שלנו במגע עובד כוכבים בשכשוך בעלמא והראה טעם משום דאיכא תרתי לטיבותא [=יש שתי סיבות להקל]: דהא [חדא] שהן של עץ ולא נבלע בהם היין כל כך ע"י זפת, ולא דמי לנודות שהן של עור ורך הוא לבלוע יותר ע"י זפיתה, ועוד כי אינם טרודות כל כך ביין, ולא דמי לכלי הגת ומחץ ומשפך דלקמן שהיין נבלע בהם ע"י זפיתה לפי שהן טרודות ביין.69

			דעתו של רבנו תם מובאת כמי שהקל במגע נוכרי ביין, נגד דין הגמרא, משום שהנוצרים אינם נוהגים לנסך בכל מגע עם יין כפי שנהגו בחברות פגאניות. דעתו מובהרת יותר במקור הבא:

			ומה שכתבתם דלא אמרינן בגוי לצעוריה קא מיכוין [=פעולת הניסוך של הגוי כוונה לגרום צער ליהודי והיא לא היוותה מעשה ניסוך פולחני], רק בישראל משומד, הני מילי בימיהם שהיה לנו לתלות בניסוך בכוונה. אבל בזמן הזה לא רגילי [=רגילים] בניסוך, ואין לחוש אלא על המגע, ובודאי לצעוריה קא מיכוין אם לא נתכוין ליהנות. והוא שניכר בו דלצעורי קא מכוין, אבל אינו ניכר בו ונוגע בו הוי נסך. ואם הגוי אינו בר השגחה ולא שייך לומר לצעורי קא מכוין, אז יש להקל מטעם אחר. דכיון דאין גדול כל כך, אינו בקי לנסך יין. ואף על גב דר"ת פסק דתינוק בן יומו עושה יין נסך, הני מילי [=הדברים אמורים] לעניין לאסור מגע גוי גדול בזמן הזה, אבל ר"ת לא רצה להחמיר שתי חומרות לומר שבזמן הזה נאסר מגע קטן, אף דדווקא בגדול שהוא בר כוונה רצה לאסור בשתייה אפילו בזמן הזה, דדמי [=שדומה] לתינוק בן יומו בימיהם. אבל לאסור בזמן הזה מגע קטן לא עלה בדעת ר"ת להחמיר כ"כ במגע גוי ביין. כך קבלתי.70

			לדעת רבנו תם, הנוצרים בזמנו אינם נוהגים ניסוך יין כפי שהיה מקובל בתקופה הפגאנית, ולפיכך סבר שניתן להקל, לפחות במגעו של ילד נוכרי. ואכן, הניסוך הפגאני הוא פעולה ביין עצמו, הטפתו או חלק ממנו לשם האליל. כך נהגו בחברה ההלניסטית להטיף מעט יין לשם בכחוס. בחברה הנוצרית, נהגו מעשה פולחני ביין בכנסיה בלבד.

			תופעה דומה של שינוי של תרבות חומרית הביאה את ר' יצחק מדמפייר להתיר שלא לנקות את הידיים בתום הסעודה. כדבריו, חז"ל הורו לנקות את הידיים מחשש שנגעו במאכלים המטובלים במלח סדומית שיש לה השפעות מסוכנות לבריאות. באירופה של ימי הביניים לא היה מלח סדומית שכיח, ולפיכך נטילת ה"מים האחרונים", רחיצת הידיים בתום הסעודה, התבטלה:

			ת"ר והתקדשתם אלו מים ראשונים כו' פירש ר"י דוקא להן שהיו רגילין ליטול ידים אחר הסעודה מפני מלח סדומית כי בימיהם היו רגילין לטבול במלח כדאמרינן: "אחר אכילתך אכול מלח" (ברכות מ ע"א). אבל אנו שאין מלח סדומית מצוי בינינו ואין אנו רגילין לאחר הסעודה לטבול במלח אין הנטילה מעכבת מלברך. ומיהו אנשים המעונגים הרגילים ליטול אחר הסעודה ודאי להם מעכב.71

			תרבות חומרית הביאה את חכמי אשכנז לבטל את מצוות ההסיבה בליל הסדר. לדברי הראב"ן (רבי אליעזר בן נתן, מיינץ 1170-1090~), הסיבה על צד שמאל, כפי שמורה התלמוד, היא ישיבה דרך חירות כאשר יושבים על כרים וכסתות, או על מיטות, כפי שהיה נהוג בתקופה הקלאסית, הן במזרח, הן בעולם ההלניסטי. באירופה של ימי הביניים, הנוהג היה לשבת על כסאות. הסיבה לצד שמאל איננה נוחה והיא איננה מציינת דרך חירות: 

			כתב ראב"ן [בימיהם] היו נוהגין לישב על המטות ולשכב ונהסב בהסבת שמאל דרך תענוג לכך היו חייבין לאכול בהסבה אבל אנו שאין אנו רגילין בכך יוצאין שלא כדרך הסבה ואין לנטות ימין ושמאל.72

			דוגמא נוספת, מאוחרת יותר משלהי המאה הי"ג. ר' חיים אור זרוע (חיים אליעזר ב"ר יצחק, וינר נוישטאד, מחצית השניה של המאה הי"ג) מודע להבדל הדמוגרפי בין גודל הקהילות באשכנז ואלה שהיו בתקופת המשנה והתלמוד בבבל ובארץ ישראל, ומתיר לאנשי רגנסבורג לבנות מחדש את בית הכנסת בעירם בלי הגבלות. גודל הקהילה הקטן מניח הומוגניות רבה בבחירותיהם, שלא כמצב הדברים בתקופת התלמוד. הקהילות הקטנות באשכנז יכלו להגיע להסכמה על פועלם, ולפיכך, ניתן היה להניח להם להרוס את בית הכנסת, בהנחה שיבנו אותו מחדש כפי שתכננו. לא היה חשש כפי שהיה בתקופת התלמוד, שינצלו את הריסת בית הכנסת כדי לבנות בניין מגורים במקומו:

			ונראה לפי עניות דעתי דאפילו קהילות שלנו חשובים ככפרים בימי התנאים והאמוראים. לפי שאנו מתי מעט ונשארנו מעט מהרבה. ויותר היו ישראל בכפר בימיהם מעתה בקהילה גדולה. וכעין זה כתב ר"י והתיר מטעם זה למכור עתה בהמה גסה לגוים. והטעם כי כל בני העיר נגררים אחר טוביהם ולא שיהיו כל טוביהם יחד בשעת המעשה אלא ז' מטובי העיר או ג' מבני הכנסת.73

			מקרה קל יותר של שינוי הוא ההבדל בין ההלכה התלמודית המטילה אחריות ממונית על דיין ששגה בשיפוטו. דיין כזה היה חייב לפצות את בעל הדין על תוצאות שיפוטו השגוי. באשכנז של ימי הביניים, הדיין לא נבחר באופן וולונטרי, אלא הוכרח לשפוט על פי תקנת קהילות, ולפיכך לא היה הוגן להטיל עליו אחריות על תוצאות משגה בשיפוט:

			הא דתנן (בכורות כ"ח ע"ב) דן את הדין וכו' וישלם מביתו זהו דוקא בימיהם שהיו דנין ומכריחין [בכפי'] לדון בני אדם בעל כרכו. אבל בזמן הזה שמכריחים הדיינים לדון על פי חרם הקהלות, אם טעו לא ישלמו, מכל מקום יש להם לחזור כשדנים שלא כדין ואם אינם רוצים לחזור דין הוא שישלמו.74

			מגמה זו של פסיקה עצמאית שאיננה תלויה לחלוטין בסמכות התלמוד הבבלי, אופיינית לאשכנז. כפי שראינו, חכמי אשכנז, בין אם בעקבות חכמי צרפת ובין מתוך מגמה עצמאית שלהם, ביטלו הלכות מן ההלכה התלמודית. רבים מן הנימוקים לביטולים אלה התבססו אמנם, על תמורות של תרבות חומרית, אך חלקם על שינויים חברתיים. 

			חידוש הלכות

			מגמת הפסיקה העצמאית עולה לא רק מביטול הלכות מן ההלכה התלמודית, אלא מחידוש הלכות שאין להן בסיס תלמודי. כפי שהראיתי, חלק הארי של הלכות אלה מאוחר, והוא נקשר לחכמי המאה הי"ג, ובעיקר לחכמים מבית מדרשו של המהר"ם מרוטנבורג. מבית מדרש זה גם נוצרה סוגה ספרותית הלכתית — מעשה רב, והספר המאפיין את הסוגה הזו הוא ספר התשבץ.75 ספר ייחודי בסגנונו. הוא איננו ספר תשובות רגיל משום שרובו איננו עוסק בתשובות לשאלות של שואלים. ספר זה מעוצב יותר כספר הלכה בדומה לספר הרוקח הדן בשאלות הלכתיות על פי נושאים, ברם בניגוד לרוקח, זהו איננו ספר הלכה המשקף את מנהג אשכנז, אלא את מנהג המהר"ם. זהו ספר המעלה על נס את מנהגיו של המהר"ם, כזה ראה וקדש. בכך מבטא ספר זה את הייחוד שבתקופה הזו, המאה הי"ג. החידוש ההלכתי הנשען על ההלכה התלמודית, בניגוד למה שהיה מקובל בעבר להישען על מנהג אשכנז הקדמון.

			ספר זה מיוחס לתלמידו של המהר"ם, ר' שמשון, שהותר לו לבקר את רבו בכלאו באייזנסהיים. מקובל לראות בשם הספר ראשי תיבות של שמו — תשובות שמשון בר צדוק. אולם עיון בספר עצמו על פי כתב יד קרימונה שטז, מראה ששם הספר מצביע על משמעות שונה. בניגוד לאיסור לכתוב ספרי תורה, תפילין ומזוזות ביום שישי אחר חצות, תשובות הלכתיות מותר לכתוב, וכדברי המהר"ם המצוטטים בתשבץ: "ואומר שמותר לכתוב שאלות תשב"ץ וכיוצא בהן שהאדם כותב לעצמו ביום ו' ואפי' לאחר חצות. לפי שהיא מלאכת שמים".76 כך בכתב יד קמברידג' 1/800 אחר סימן תכט נכתב: "סליק תשב"ץ ממורי רבי מאיר". ועוד מכתב יד קימברידג': "וראה תשב"ץ שהתיר הר"ם ז"ל אווזות שנמלחו עם הכבד".77 תשבץ, אפוא, הוא תשובות. הפיכת הסיומת ת' לצ' קיימת גם במילה קרובות שהפכה לקרובץ. כשם שהמילה קרובץ נתפסה כראשי תיבות קול רנה וישועה באהלי צדיקים,78 כך התשבץ הפך לשמשון ב"ר צדוק.79 

			אחת הדוגמאות להלכה חדשה היא בהלכות הגעלת כלים, בקביעת מעמד כיסוי הקדרה, מכסה הסיר, כחלק מן הסיר עצמו. ההלכה התלמודית איננה עוסקת כלל במעמד המכסה. על פיה, רק מגע של אוכל אסור באוכל המותר עצמו, אוסרת אותו: "טיפת חלב שנפלה על החתיכה אם יש בה בנותן טעם באותה חתיכה אסור ניער את הקדרה אם יש בה בנותן טעם באותה קדרה אסור."80 מגע בדופן הכלי מבחוץ לא נזכר בתלמוד, שאלה שדן בה המהר"ם מרוטנברג כנושא שנדון רק בימי הביניים, והוא מביא את שיקולי רבותיו. לדברי המתירים, אם מדובר בטיפת חלב שגודלה פחות מאחד חלקי שישים בכל הקדירה ותוכנה, הטיפה מתבטלת ברוב. לדעת האוסרים, יש חשש שהטיפה הייתה גדולה יותר לפני שהשגיחו בה וחלקה נספג כבר בדפנות הכלי והיא איננה מתבטלת בכלי:

			שוב מצאתי תשובת מהר"ם ז"ל: וששאלת מה עמדי [=מה הפסיקה אצלי, כלומר, מה עמדתי] על טיפת חלב שנפלה על דופן הקדירה מבחוץ? תשובת רבינו שמשון ז"ל בידי להתיר והאריך בה הרבה וכתב שר"י [אסר] בטרויש. וכמדומה היה שלא היה ברור לו לר"י לאסור כי באותה שעה שאל את ריב"א ז"ל אם ראה או שמע מזה המעשה מכלל שהיה מסופק. וראיית ר"י מפרק דם חטאת גבי בשל במקצת כלי טעון מריקה ושטיפה כל הכלי [...] ומקצת הלשון אעתיק למורי [=המהר"ם]. פעם אחת היו מבשלין בשר בקדירה ונפל מעט חלב על דופן הקדירה מבחוץ, שאילו נפל לתוכה [=אילו אותה כמות הייתה נכנסת לתוך הקדירה] היה ברוטב ובחתיכה לבטל החלב, ואפילו הכי לא רצה רבינו להתיר מפני שאין החלב מתפשט בכל דופני הקדירה [...] ודוקא שאי אפשר לעמוד על הטיפה כמה היתה, שלא הרגיש בה ולא ראה אותה אלא לאחר שנפלה על דופן הקדירה, ואז אי אפשר לשער בששים כיוצא בה, דלמא [=שמא] מיד נבלעה מקצתה בדופן הקדירה ואז ודאי צריך לשער בעובי הדופן כמו שאמר רבינו יצחק. אבל אם ראה הטיפה קודם ועמד עליה כמה היה אז סגי בששים של ששים טיפין כמוה ממה נפשך כמו שכתב מורי. ודברי רבינו שמשון צויתי להעתיק למורי וכן נראה וכן אנו מורין היכא דאיכא הפסד מרובה קצת או בשבת ויו"ט ושלום מאיר בר ברוך.81

			החשש שדן בו המהר"ם מפני טיפה שנשפכה על הכלי מבחוץ הניב דיון מאוחר יותר על טיפה שנשפכה על מכסה הכלי. דיון על המכסה, על כיסוי הקדרה, איננו עולה עד דורו של תלמיד המהר"ם, הרא"ש (רבי אשר בן יחיאל 1250-1327), וטיפולו בבעיה מפתיע. הוא סובר שדין הכיסוי כדין הקדרה עצמה משום שהקיטור, או כפי שהם מכונים, הזיעה, העולה מן התבשיל, דינו כתבשיל עצמו. טיעון מחודש זה לא נשמע עד זמן הרא"ש בדיני כשרות, והוא נשען על טיעון מהלכות טומאה וטהרה. לדבריו, עירוב של בשר בחלב או מאכל אסור ומותר, יכולים לקרות לא רק כאשר שני המאכלים מתערבבים בסיר, אלא גם כאשר קיטור עולה מסיר אחד ומתעבה ונספג באחר. לתפיסת הקיטור כתבשיל עצמו אין שום מקור תלמודי הדן בהלכות מאכלות אסורים היא נסמכת על הלכות טומאה וטהרה:

			בני שיחיה. ששאלת על אלפס חולבת [=חלבית] אם יכולין לתת למטה בכירה תחת קדרה של בשר [=להציב קדירה בשרית מעל קדרה חלבית], נראה לי שאסור ואפילו בדיעבד אם נעשה הייתי אוסר הקדרה, כי הזיע [=הקיטור] העולה מן האלפס הוא כמו חלב.82

			על מנת להגדיר את הקיטור העולה מן התבשיל כתבשיל עצמו, מסתמך הרא"ש על הלכה במשנה הקובעת שמים טמאים מעבירים טומאה גם כאשר הם מתעבים לקיטור: "מרחץ טמאה זיעתה טמאה וטהורה בכי יותן. הבריכה שבבית, הבית מזיע מחמתה. אם טמאה, זיעת כל הבית שמחמת הבריכה טמאה".83 מי מרחץ ובריכה הטמאים, מעבירים טומאה גם בתהליך האידוי וההתעבות. אם כך הוא המצב בטומאה, מסיק הרא"ש שזהו המצב גם באיסור:

			כדתנן בפ"ב דמכשירין מרחץ טמאה (של מים שאובין) זיעתה טמאה וטהורה (כגון של מי מעין) בכי יותן, בריכה שבבית והבית מזיע מחמתה אם טמאה זיעת כל הבית שמחמתה טמאה. ועוד שנינו התם זיעת האדם טהורה, שתה מים טמאים והזיע זיעתו טהורה, בא במים שאובין והזיע זיעתו טמאה. מכל הלין שמעינן [=מכל הדוגמאות הללו אנו למדים] דזיעה היוצאת מן הדבר חשובה כאותו דבר. נמצאת זיעת האלפס חולבת [=הקיטור העולה מן המחבת החלבית ומתעבה על המכסה] היא כחלב והוה ליה כטיפת חלב שנפלה על קדרה מבחוץ שאוסר הקדרה, ואפילו יש בקדרה ששים כנגד הטפה כי הטפה אוסרת כל סביבותיה.84

			הנחת הרא"ש שדיני טומאה וטהרה יכולים להוות מקור לדיני איסורים איננה מובנת מאליה, והיא עומדת בסתירה להלכה התלמודית שעל פיה אין למדין איסור מטומאה: "איסור מטומאה לא גמרינן". כפי הנראה, מסורת הפסיקה באשכנז הייתה שלומדים איסור מטומאה. כך הורה למשל סבו זקנו של הרא"ש, הראב"ן (ר' אליעזר בן נתן, מיינץ, 1090-1170~). בסוגיא שנשאלה כפי הנראה בבית מדרשו של רש"י, האם גרעין חיטה שנמצא בפסח בקיבת תרנגולת שנשחטה, האם הוא מחמיץ את התרנגולת. בספר האורה ובמחזור ויטרי נדונה שאלה זו בהשוואה לדיני טומאה. על פי דיני טומאה, גרעין החיטה מאבד את הגדרתו כחיטה בהגיעו לקיבת התרנגולת, משום שהוא מתעכל ומתערבב בחומצות הקיבה ואיננו ראוי עוד לאכילה. דבר הנפסל מאכילה איננו מקבל טומאה. השאלה היא אם הלכה זו מדיני טומאה יכולה ללמד גם על איסור חמץ בפסח, כלומר האם הגדרת אוכל בדיני טומאה, שרירה גם לאיסור חמץ, וגרעין החיטה שנפסל כך מאכילה, האם יכול להחשב כחמץ האסור לאכילה בפסח: 

			חיטה הנמצאת בתרנגולת בפסח. אין אדם שמתירה. לפי שחמץ בפסח בין במינו בין שלא במינו אוסר בכל שהו. ואף רבי אומר שהיא אסורה. אבל יש להביא ראייה להיתר מטומאה אם לא מפני שאין אנו יודעין אם למידין איסור מטומאה או לא. מפני ששנינו גבי טומאה בפ' י"א דאהילות [דאוהלות]. בעוף כדי שתפול לאור ותשרף. דברי ר' שמעון. דכיון שיהא האוכל בתוך מעיו, כשיעור הזה שוב אינו ראוי לקבל טומאה, לפי שבא לידי סירחון מיד ואינו חשוב אוכל. וכן יש לומר שאין זה בא לידי חימוץ. אלא על ידי סירחון. אי דפשיטי לן למיגמר איסור מטומאה.85

			הראב"ן מתייחס לשאלה זו והוא פושט שאכן ניתן ללמוד איסור מטומאה:

			ונראה לי כי מה שאמר החבר ספק הוא אם למידין איסור מטומאה, איברא [=אמת] למידין, כדתניא (עבודה זרה עה): "הרי שהיו גיתיו ובתי בדיו טמאין וכו' כגון שדרך בהם חולין טמאין וביקש לעשותן בטהרה, כלומר לעשות בהן חולין בטהרה. הדפין והלולבין וכו' עד ר' יוסי אומר הרוצה לטהרן מיד מגעילן ברותחין או חולטן במי זתים. רבן שמעון בן גמליאל אומר: מניחן בצינור שמימיו מקלחין או במעין שמימיו רודפין וכמה עונה וכדרך שאמרו בטהרות כך אמרו ביין נסך. אלמא [=מכאן ניתן להסיק אפוא] כדרך שבטל טומאה הבלועה בטל איסור הבלוע, ושיעור ביטול של איסור כשיעור ביטול של טומאה ויליף [=ולמדים] איסור מטומאה, הכא נמי [=כך גם כאן] לענין בליעת עוף כשיעורו לטומאה שיעורו לאיסור. ותו מדכתיב לא תאכלו כל נבילה לגר וגו' ואמרינן: "הראויה לגר קרויה נבילה ושאינה ראויה לגר אינה קרויה נבילה [=חתיכת בשר הראויה לאכילת גר, כלומר, מי שאיננו יהודי הגר בסביבה יהודית וניתן לתת לו את הבשר לאכילה, זו חתיכת בשר שיכולה להיות לא כשרה. חתיכת בשר שאיננה ראויה לאכילת הגר, איננה אסורה משום שהיא איננה אוכל]" (עבודה זרה סז ע"ב), בין לענין חיוב איסור אכילה בין לענין טומאה, אלמא טומאה ואיסור כהדדי נינהו [=טומאה ואיסור תלויות בהגרה אחידה].86

			הרא"ש, אפוא, נשען על ההשוואה בין איסור וטומאה, וקובע שהקיטור העולה ממאכל של חלב אוסר את הקדירה הבשרית שמעליו. הבעיה היא שהרא"ש עצמו שולל את הקשת איסור לטומאה:

			"ויש לחלק בין איסור לטומאה. ויש שהיו רוצים להתיר מאותה משנה: "חטה שנמצאת במעי תרנגולת בפסח שנפל לקדירה". ולפי מה שחלקנו בין איסור לטומאה אין ראיה משם".87 סוגיא זו נדונה בבתי המדרש בתקופה זו, כאשר עמדת ר"ת השוללת את הקשת איסור לטומאה, גוברת, כפי שניתן לראות מדברי ר' מרדכי ב"ר הלל, אף הוא תלמיד המהר"ם:

			ונשאלתי על דג טמא שנמצא בדג טהור ונתבשל והשבתי אם נלמוד איסור מטומאה נתיר הטהור מפני דאמרינן בפרק סדר תענית: "אירע מעשה ובלעו זאבים תינוקות והקיאום דרך בית הרעי ובא מעשה לפני חכמים וטהרו את הבשר וטמאו את העצמות" (כב ע"ב). ותנן נמי במסכת אהלות: "כמה ישהה במעיו שלשה ימים מעת לעת ובדגים ובעופות כדי שתפול לאור ותשרף" (אהלות יא). אבל לפי' ר"ת דלא יליף [=שאיננו לומד] איסור מטומאה, יש לאסור אף הטהור אם אין בו שישים כנגד טמא הנמצא בו.88

			עמדת רבנו תם מתבארת בדברי תלמידו, רבי יהודה מפריס:

			ואומר רבי שיש לחלק בין ענין טומאה לאיסור דאכילה. דבטומאה היתה מטמאה אי לאו קרא [דממעט] סרוחה מעיקרא, כמו בשר המת ועצמות המת שאינן ראויין לאכילה. אבל לענין איסור אכילה ודאי עפרא בעלמא הוא [=נחשב האוכל לעפר בלבד].89

			רבנו תם סובר שדבר איסור תלוי בטעמו, בהגדרתו כאוכל. ברגע שטעמו מתבטל והוא איננו משמש עוד למאכל, הוא איננו נושא עוד את הגדרתו כמאכל אסור. אולם נראה שהרא"ש לא קיבל לחלוטין את תפיסת רבנו תם, ונקט לחומרה תפיסה כפולה בסוגיית ההיקש בין טומאה ואיסור. הוא סבר שבאופן עקרוני איסור וטומאה שונים זה מזה, ולכן לא הסתמך ליישם בדיני איסור קולות הנהוגות בטומאה, אך לא נמנע להחמיר וליישם חומרות בדיני איסור את החומרות הנהוגות בטומאה. נראה לי שמגמתו זו איננה נובעת בהכרח משאיפה להחמיר, אלא מתפיסה מיתית של האיסור. הוא המשיך את המגמה האשכנזית לראות באיסור דבר מה המתפשט ועובר אף אם טעמו איננו ניכר.

			דוגמאות נוספות של הלכות חדשות הן מהלכות תפילה. אחת הדוגמאות הבולטות היא הנהגת ברית המילה בראש השנה לפני תקיעת שופר. כמענה לשאלה אם מותר למול בראש השנה, משיב ר' אלעזר מוורמס על פי פסקי גדולי אשכנז בחיוב, בשל חשיבותה של המילה כארוע מכונן מבחינה דתית, כמעשה המבטא את הברית בין עם ישראל ואבותיו עם אלוהיו. מעשה הברית נקשר לעקדת יצחק. בין גדולי אשכנז המשיבים בחיוב נזכר ר' יהודה הגדול "ראש לנהרגין". קשה שלא לראות את הקשר בין המוות על קידוש השם של ר' יהודה הגדול ובין המשקל שנזקף לדבריו:

			אם יש למול נער בראש השנה אמר אבא מרי רב' יהודה בר' קלונימוס בשם מרנא ורבנא ר' יהודה החסיד בשם ר' שמואל החסיד שאמר בשם רבינו קלונימוס הזקן בן רבי' יצחק בן רבינו אלעזר הגדול שאירע במגנצא מילה בראש השנה, ושאלו לקדושים אשר בארץ רבינו גרשום בר' יהודה מאור הגולה, ורבינו שמעון בר' יצחק ורבינו יהודה הכהן (שעשה) [בעל] ספר הדינין, ור' יהודה הגדול שהיה ראש לנהרגין [=מגדולי הנהרגים על קידוש השם], ושאר בני הישיבה הקדושה והורו כולם למול הנער לאחר קריאת התורה והפטרה קודם שיתקעו בשופר, כדי שתהא ברית מילה תכופה לתקיעת שופר, שיזכור לנו הקדוש ברוך הוא ברית אברהם ועקידת יצחק והביאו סמך לדבריהם מטבע שטבעו חכמים בתפילת היום וקיים לנו ה' אלוהינו את הברית ואת החסד ואת השבועה אשר נשבעת לאברהם אבינו בהר המוריה ותראה לפניך עקידה שעקד אברהם אבינו את יצחק בנו על גבי המזבח וכ' דהיינו ברית תחילה ואח"כ עקידה, דהיינו תקיעת שופר, שנשחט תמורו איל. ועוד דחתימת הברכה ועקידת יצחק לזרעו היום תזכור ברחמים ברוך אתה ה' זוכר הברית וסמיך ליה אתה נגלית, דהיינו שופרות וחותמין שומע קול תרועת עמו ישראל ברחמים. והרבה מבני הישיבה הקדושה היה קשה בעיניהם לעכב תקיעת שופר כל כך בשביל המילה ורצו לדחותה עד גמר כל התפילה והשיבם ר"ג אם אין מילה אין תקיעת שופר בעולם שנאמר אם לא בריתי יומם ולילה וכו' ועוד דמצות מילה קדמה לתקיעת שופר.90

			למנהג למול אחר קריאת התורה ולפני תקיעת שופר אין מקור תלמודי. זהו חידוש הלכתי, שללא ספק יש לו רקע הגותי מיתי. חשיבות ברית המילה קודמת למצוות כארוע מכונן של הדת היהודית כולה. "אם אין מילה אין תקיעת שופר בעולם". 

			מנהג מחודש נוסף, הוא חידושו של המהר"ם מרוטנבורג לעמוד בזמן קריאת התורה ובזמן ברית המילה. כפי שמספרים תלמידיו, הוא עמד בזמן קריאת התורה, בניגוד למנהג. הוא לא חשש לנהוג מנהג מחודש שכזה, שאין ספק שבלט בשינויו. כפי הנראה גם במקרה זה, מה שעמד בבסיס חידושו איננו רק המקרא עליו הוא נסמך, אלא אף מעמד הברית המתחולל הן בזמן קריאת התורה, הן בברית המילה:

			והיה רגיל לעמוד בשעת קריאת התורה [ובשעה] שמלין את התינוק והביא ראיה מן המקרא "ויעמוד העם בברית" (מלכים ב כג:ג) וראי' מפ' ר"א דמילה (קל"ז ע"ב) המל אומר ברוך אשר קדשנו במצותיו וצונו והעומדי' שם [אומרי'] כשם שנכנס לברית וכו'.91

			המהר"ם אף חידש את אמירת "הנרות הללו" בזמן הדלקת נרות חנוכה. אמירת "הנרות הללו" לא נהגה לפני זמן המהר"ם, כפי הנראה, לא באשכנז ולא בספרד. המהר"ם חידש את האמירה הזו על פי הוראה ממסכת סופרים. הענקת מעמד קנוני למסכת סופרים כטקסט בעל חשיבות הנלווית לתלמוד, אכן טיפוסית לבית מדרשו של המהר"ם:

			כיצד מברכין, ביום הראשון המדליק מברך שלש, והרואה שתים. המדליק אומר, ברוך אתה י"י אלהינו מלך העולם אשר קדשנו במצותיו וציונו להדליק נר של חנוכה, ומתנה ואומר, הנירות האילו אנו מדליקין על הישועות ועל הניסים ועל הנפלאות, אשר עשית לאבותינו על ידי כהניך הקדושים, וכל שמונת ימי חנוכה הנירות האילו קודש, ואין לנו רשות להשתמש בהן אלא לראותן בלבד, כדי להודות שמך על נפלאותיך ועל ניסיך ועל ישועתיך; ואומר, ברוך אתה שהחיינו; ואומר, ברוך אתה שעשה נסים. אילו למדליק, אבל לרואה, אינו אומר ביום ראשון אלא שתים, שהחיינו ושעשה. מיכאן ואילך, המדליק מברך להדליק, ומתנה; והרואה אומר, שעשה נסים.92

			תלמידיו של המהר"ם מצטטים את מסכת סופרים בהקשר זה ואת מורם, כמי שנהג על פיה, ואמר "הנרות הללו בזמן הדלקת הנרות:

			במס' סופרים פרק כ', שיש לומר אחר ההדלקה נוסח זה הנרות הללו אנו מדליקים על הישועות ועל הנסים ועל הנפלאות אשר עשית לאבותינו ע"י כהניך הקדושים וכל שמונת ימי חנוכה הנרות האלו קדושים הם ואין לנו רשות להשתמש לאורן אלא לראותן בלבד כדי להודות לשמך על נפלאותיך ועל ישועתך ברוך שהחיינו ואשר עשה נסים. וכן היה רגיל מהר"ם ז"ל, ע"כ.93

			ברם, כשם שרווחו מנהגים שאין להם מקור תלמודי, כך נהגו לא לקיים הלכות ברורות מן התלמוד. אציין כאן את מצוות ציצית, תפילין ומזוזה, מצוות המצויינות בתורה עצמה. מצוות אלה לא נשמרו לרוב. על מצוות ציצית אנו למדים משאלת חתנו של הראב"ן, ר' אורי:

			שאלני חתני רבי אורי, מצוה חמורה כמו ציצית שהיא שקולה כנגד כל המצות, מאי שנא [=מה ההבדל, מה הטעם] דמקילין בה רוב ישראל שאין מתעטפין בה בכל יום? והשבתי לו לפי שאין ציצית חובת גברא. מי כתב דלבוש ציצית? חובת טלית הוא דכתב ועשו להם ציצית על כנפי בגדיהם. אם יש לך טלית של ארבעה כנפים, עשה לו ציצית, ואם אין לך טלית, אינו חייב בציצית, דומיא [=בדומה ל] דמזוזה ומעקה [=ומצוות התקנת מעקה על הגג] דאם יש לו בית חייב במזוזה ומעקה ואם אין לו בית אינו חייב, כדאמרינן במנחות בפ' התכלת רבה בר בר חנה איקלע לבי [=הגיע לביתו של] רבה בר רב נחמן. חזי דקא מכסי [=ראה אותו מלובש] טלית כפולה [=מקופלת] ורמי עליה חוטי עילוי כפילה, איפשטיה, אתיא ליה חוטא עילוי רישיה [=בא לו חוט מעל ראשו], מר ליה, לאו היינו כנף דכתב באורייתא? שדייה איכסי גלימא אחרינא [=השליך את גלימתו ולבש גלימה אחרת]. אמר ליה, מי סברת חובת גברא היא? חובת טלית היא! זיל רמי ליה [=לך הטל בה, ציצית]! ואמר ופליגא דמלאכא [=וחולק הוא על המלאך] דמלאכא אשכחיה [=שמלאך מצא] לרב קטינא דאיכסי סדינא [=שהיה לבוש בסדין פשתן]. אמר ליה: קטינא קטינא! סדינא בקייטא וסרבלא בסיתוותא [=סדין בקיץ וסרבל בחורף, שני סוגי בגדים שאין בהם ארבע כנפות ולפיכך פטורים ממצוות ציצית], ציצית מה תהא עליה? אמר ליה: ענשיתו אעשה [=אתה מאשים אותי על אי קיום מצוות עשה]? אמר ליה: "בזמן דאיכא ריתחא ענשינן [=בזמן שיש כעס של הקב"ה בעולם — עונשים], אי אמרת בשלמא [=אם אמנם זו] חובת גברא הוא היינו דקאי מיחייבי, דלא קאי רמי [=שהרי לא התעטף בציצית]. אלא אי חובת טלית הוא הא לא מיחייב, אלא מאי חובת גברא הוא? נהי דחייב רחמנא טלית דבת חיובא היא דלאו בת חיובא לא? אלא הכי קאמר [=כך הוא אמר] ליה טצדקי [=תירוצים אתה מבקש] למיפטר נפשך מציצית, אלמא ציצית חובת טלית הוא.94 

			חובת הציצית היא אפוא חובה המוטלת על האדם לקשור ציציות בבגד שיש בו ארבע כנפות, אבל אין חובה ללבוש בגד שיש בו ארבע כנפות ולהטיל בו ציציות. ודאי שלא במקום שבו הבגדים המקובלים אינם בני ארבע כנפות. אכן קל להבין כיצד שינוי מנהגי האופנה גרם להפחתת קיום מצוות ציצית, אבל קשה הרבה יותר להבין את התמעטות קיום מצוות תפילין. על פי עדות בעלי התוספות, מצווה זו נחשבת למצווה רפויה. הם אינם מציינים עד כמה מתרשלים בקיומה. האם מדובר בהנחה חלק מהיום או חוסר הנחה בכלל, אבל מן המקור שעימו מתמודד רבנו תם, הקובע שמי איננו מניח תפילין נחשב לפושע בגופו, נראה שההתרשלות כוללת גם את מי שאינם מניחים תפילין בכלל:

			ואין תימה על מה שמצוה זאת רפויה בידינו, שגם בימי חכמים היתה רפויה. כדתניא בפרק ר' אליעזר דמילה (שבת קל ע"א) "ר' שמעון בן אלעזר אומר: כל מצוה שלא מסרו עצמן ישראל עליה בשעת גזירת המלכות כגון תפילין עדיין היא רפויה בידם". והא דאמרינן בפ"ק דראש השנה (דף יז ע"א) "פושעי ישראל בגופן — קרקפתא דלא מנח תפילין", אומר ר"ת דמיירי [=שמדובר] באותן שעושין מחמת מרד ומבזין המצות ושוחקין ברצועה שבידם ובראשם כדאמר ביומא (דף לו:) פשעים אלו המרדין.95

			יש לציין שהנוהג למעט בהנחת תפילין לא היה רק חלקה של הקהילה האשכנזית. כפי שהראה מנחם כשר, נוהג זה רווח בקהילות רבות בימי הביניים.96 אך לא רק מצוות תפילין. גם מצוות מזוזה הייתה רפויה בידי יהודי אשכנז. המהר"ם מרוטנבורג מצטט את עדות רבנו תם, שהמזוזות אינן שכיחות בדורו, ונראה שמצב הדברים לא השתנה במאה הי"ג. רבנו תם מבקר את המנהג הזה וקובע שהוא חסר תוקף הלכתי. המהר"ם המצטט את דברי רבנו תם, מיצר על הנוהג הזה, ומטיף לקיים את המצווה כמותו:

			ומה שכתבת שלא נהגו כך ושמא לבך נוקפך לומר שמנהג עוקר ההלכה, אין עשר שנים שבכל מלכותינו לא היתה מזוזות. וזה אינו מנהג שאפילו מנהג של חומרא והוא טעות אתה רשאי להקל לבר מכותאי ובני מדינה דסרכי מלתא [=חוץ מן הכותים ועמי הארץ המסרכים דרכיהם] (פסחים נא ע"א). וכל שכן מנהג של קולא שאתה רשאי להחמיר אם טעו בקולא. עד כאן לשון רבינו תם. ואילו היו יודעים כמה המזוזה טובה היא להם, שמא לא היו עוברים עליה, מובטחים שכל בית שמתוקן במזוזה כהלכתא אין שום מזיק יכול לשלוט בו. ובבית שלנו סבורני שיש קרוב לעשרים וארבע מזוזות, עשיתי מזוזה לבית המדרש, ואף לבית החורף שלי, ולפתח הבית, ולשער החצר הפתוח לרשות הרבים, ולפתח הבית הפתוח לחצר, ולעליית המקורה שאני אוכל בקיץ, ולכל חדר וחדר של כל בחור ובחור.97

			עדות זו אמנם מן המאה הי"ג, אבל סביר שבמאות הקודמות לא היה מצב הדברים שונה. כפי שאנו רואים, מצד אחד ניסו חכמי אשכנז לומר דברי סנגוריה על מנהגים אלה העומדים בסתירה עם ההלכה התלמודית, ויחד עם זאת שקדו על שינוי המנהג.98

					25	ראה Talya Fishman, Becoming the People of the Talmud: Oral Torah as Written Tradition in Medieval Jewish Cultures (Pennsylvania: University of Pennsylvania Press, 2013), pp. 91-120.

				

				
					26	ר' משה בן מימון, משנה תורה, הקדמה.

				

				
					27	על הרי"ד ור' אליעזר ב"ר שמואל מוורונה וקשריהם עם ר' יצחק מוינה, ראה אפרים אלימלך אורבך, בעלי התוספות: תולדותיהם, חיבוריהם שיטתם (ירושלים: מוסד ביאליק, תשנ"ו), עמ' 435-433.

				

				
					28	ר' יצחק ב"ר משה מוינה, ספר אור זרוע חלק א — שאלות ותשובות, סימן תשנד.

				

				
					29	על ר' משה תקו ראה אפרים א' אורבך, בעלי התוספות א, עמ' 431 ובעמ' 583-582.

				

				
					30	ר' משה ב"ר חסדאי (תקו), כתב תמים, אוצר נחמד ח"ג, עמ' 62.

				

				
					31	שם, עמ' 63.

				

				
					32	ר' אלעזר ב"ר יואל, ספר הראבי"ה חלק א — הלכות עירובין סימן שפו. כן ראה ר' יצחק ב"ר משה מוינה, ספר אור זרוע חלק א — הלכות סעודה, סימן קצו: "דתלמוד שלנו עיקר"; שם, הלכות נידה סימן שס: "מיהו יש לדחות דחדא דפליג אתלמוד דידן"; שם, חלק ד, פסקי עבודה זרה סימן קפט: וקיימא לן כבני בבל (דמזון) דנהיג ביה איסורא בפת גוים שמשליך עץ בתנור ודיו דאנן בתר בני בבל גרירי' ותלמוד דידן הוא תלמוד בבלי. והכי אמ' לקמן אמר רבינא הילכתא הא ריפתא דשגר גוי ואפה ישראל. אי נמי שגר ישר' ואפה גוי". כמו כן ראה שם, חלק ד, פסקי עבודה זרה סימן קפח: "ואף על גב דכל היכא דפליג ירושלמי אתלמוד דידן שבקינן ירושלמי ועבדינן כתלמוד דידן". כן ראה ר' שמשון ב"ר צדוק, התשב"ץ קטן סימן ה: "ואומר דכשנופל נר או פתילה על השולחן בליל שבת. התלמוד שלנו (שבת דף קכ) מתיר לנער את השולחן ואם כבתה כבתה. ואף על פי שבירושלמי אוסר אם לא שכבתה כבר. אנן סבירא לן כתלמוד דידן נגד הירושלמי. [ומיהו טוב ליזהר שלא לעשות כי אם על ידי נכרי]". 

				

				
					33	כפי הנראה מדובר בר' אברהם, בנו של ר' יצחק מוינה ואחיו של ר' חיים אור זרוע, שנהרג על קידוש השם. וראה שו"ת מהר"ח אור זרוע, סימן קכז.

				

				
					34	שו"ת מהר"ם מרוטנבורג, ספר סיני וליקוטים, סימן תקצה. וראה שם בהערות על פי כת"י בודפשט 89 (עמ' 1א): "המורים מתוך ספרי הפסקים קורא מר"ם עליהם מורים מתוך משנתם, אלא אם יבא דין או הוראה ידקדק תחילה ויסבור סברה לפי דעתו, ואח"כ ידקדק בספרי הפסקים, אם ראה שכל הפוסקים נחלקו עליו, אז בטל דעתו, אבל אם ראה אחד שהיה מסכים עמו, אפי' אם היו כל האחרים חלוקים עליו, היה פוסק לאשר נשאו לבו".

				

				
					35	תוספות פסחים קו ע"ב, ד"ה מקדש אריפתא.

				

				
					36	ר' אלעזר ב"ר יואל, ספר הראבי"ה חלק ב — מסכת פסחים סימן תקיז. כמותם ראה ר' מרדכי ב"ר הלל, ספר המרדכי מסכת פסחים תוספת מערבי פסחים רמז תריא; ר' אהרן הכהן מלוניל, ספר כלבו סימן קמו.

				

				
					37	ר' אלעזר ב"ר יהודה (מוורמס), ספר הרוקח הלכות שבת סימן נב. אולם עיין ר' מרדכי ב"ר הלל, שם: "וכן פסק ברוקח דעיקר נטילה קודם קידוש כב"ה".

				

				
					38	ר' מאיר הכהן מרוטנבורג, הגהות מיימוניות, הלכות שבת פרק כט הלכה יב. כן ראה ר' מרדכי ב"ר הלל, שם: "לכן נראה לר"ת דודאי אין מקדשין כלל על הפת דהכי פירושו: זימנין דחביבא ליה ריפתא פירוש שהיה רוצה לאכול מיד ריפתא אחר הקידוש בלא נטילה אחרת דאין לומר שהיה נוטל ידיו בינתים דא"כ לאו היינו מקדשין אריפתא דמשמע לאכול מיד אחר הקידוש כדפרישית וזימנין דחביבא ליה חמרא ומקדש אחמרא פירוש שהיה רוצה לשתות יין בלבד בלא אכילה ומקדש כדי לשתות חמרא דרב לטעמיה דאמר [לעיל ק ב] יש קידוש שלא במקום סעודה והכי קיימא לן ליטול ידיו ולקדש דלא הוי קידוש היסח הדעת כיון שדעתו לאכול". לעומתם ראה ר' אליעזר ב"ר נתן, ספר הראב"ן ברכות סימן קפח: "ולעניין קידוש שבתות וימים טובים מקדש ואח"כ נוטל ידיו דתכף לנ"י סעודה". 

				

				
					39	ר' מאיר הכהן מרוטנבורג, הגהות מיימוניות הלכות שבת פרק כט הלכה ו.

				

				
					40	ר' יעקב ב"ר אשר, טור, אורח חיים הלכות שבת סימן רעא.

				

				
					41	ר' אשר ב"ר יחיאל, שו"ת הרא"ש כלל לא סימן ט.

				

				
					42	אברהם גרוסמן, חכמי אשכנז, עמ' 86. 

				

				
					43	גרוסמן, חכמי אשכנז, עמ' 157-154.

				

				
					44	ר' יצחק ב"ר משה מוינה, ספר אור זרוע חלק ב — הלכות ערב שבת סימן כג. כן ראה שם, הלכות פסחים סימן רכז. וראה ר' יעקב ב"ר מאיר (רבנו תם), ספר הישר (חלק התשובות) סימן מה: "וכל שאינו בקי בסדר רב עמרם ובהלכות גדולות ובמס' סופרים ובפרקי דר' אליעזר ובדרבה ובתלמוד ובשאר ספרי אגדה אין לו להרוס דברי הקדמונים ומנהגם, כי יש עליהם לסמוך בדברים שאינם מכחישין תלמוד שלנו אלא שמוסיפין. והרבה מנהגים בידנו על פיהם".

				

				
					45	ר' מאיר ב"ר ברוך מרוטנבורג (מהר"ם), הלכות שמחות, סימן ה.

				

				
					46	ר' מרדכי ב"ר הלל, ספר המרדכי מסכת מגילה פרק בני העיר רמז תתלא.

				

				
					47	ר' מרדכי ב"ר הלל, ספר המרדכי מסכת יבמות פרק כיצד רמז טו.

				

				
					48	ר' מרדכי ב"ר הלל, ספר המרדכי מסכת שבת הגהות מרדכי פרק (אחד ועשרים) [ששה עשר] רמז תסז. וראה ספר הראבי"ה חלק ב — מסכת יומא סימן תקל. כן ראה ספר אור זרוע חלק ב — הלכות יום הכיפורים סימן רפא: "אין ראוי לאומרו אלא במוסף וכן הלכה עכ"ל הגאון". וכן ראה ר' מאיר ב"ר ברוך מרוטנבורג, שו"ת מהר"ם מרוטנבורג דפוס ברלין סימן רעג: "וגם רבינו קלונימוס עשה כן בקינה המתחלת אמרתי שעו ממני".

				

				
					49	ר' יצחק ב"ר משה מוינה, ספר אור זרוע חלק ב — הלכות פסחים סימן רנו.

				

				
					50	ר' מאיר ב"ר ברוך מרוטנבורג, שו"ת מהר"ם מרוטנבורג, דפוס פראג סימן תמא.

				

				
					51	יבמות כא ע"א.

				

				
					52	ר' מאיר הכהן מרוטנבורג, הגהות מיימוניות, הלכות אישות פרק א.

				

				
					53	ר' אשר ב"ר יחיאל, הלכות הרא"ש מסכת סנהדרין פרק ד סימן ו. לגבי תפיסת גדול הדור בזמנו כבית הדין הגדול ראה רא"ש, שם, פרק ג סימן מא: "ובזמן הזה מסתבר שהחשוב שבדור נקרא בית דין הגדול וכן היה אומר ר"ת שתמיד היו ממנים הגדול שבדור לנשיא כמו שבני בתירא ירדו מנשיאותם ומינו את הלל נשיא לפי שהיה גדול מהם (פסחים דף סו ב) לכך נקרא בית דין הגדול". כן ראה ר' ישראל איסלין, תרומת הדשן, פסקים וכתבים סימן רנג: "י"ל דווקא רוב לגבי מיעוט משום דקי"ל בכל התורה מיעוט לגבי רוב כמאן דליתא, וכדיליף בפ"ק דהוריות מקרא דרובו ככלו, או כגון בי נשיא דהוה ממונה לקדושי הדור. אבל בגדול בעירו או בגבולו לא אשכחן מאן דפליג וסבר דאלים כחו להתנות ולתקן שלא מדעת כלל. וכ"ש דהני שכנגדם נמי לא קטלי קני באגמא אינון ויצא להם שם בגדולתם".

				

				
					54	שם.

				

				
					55	חיים סולובייצ'יק, השו"ת כמקור היסטורי (ירושלים: מרכז זלמן שזר, תש"ן).

				

				
					56	ר' מרדכי ב"ר הלל, ספר המרדכי, מסכת בבא מציעא, פרק אלו מציאות רמז רנז.

				

				
					57	ר' אלעזר ב"ר יואל, ספר הראבי"ה חלק ג — פרוסבול סימן תתצג.

				

				
					58	ר' יצחק ב"ר משה מוינה, ספר אור זרוע חלק ג פסקי בבא קמא סימן תלו.

				

				
					59	ר' מרדכי ב"ר הלל, ספר המרדכי מסכת סנהדרין פרק זה בורר רמז תשט. 

				

				
					60	תוספות עבודה זרה נט ע"ב.

				

				
					61	ר' מאיר הכהן מרוטנבורג, הגהות מיימוניות הלכות שבת פרק כח.

				

				
					62	ר' מרדכי ב"ר הלל, ספר המרדכי יבמות כג; קידושין תקמז, עירובין שעט; ספר הראבי"ה חלק א' הלכות עירובין סימן שעט; אור זרוע, פסקי בבא בתרא סימן קג; שו"ת מהר"ם מרוטנבורג, פראג קכ; שם תרעד; שם תתקכח; שם תתקלח; שם אלף טו; לבוב שה; שם תכו; ברלין מט; שם קד; סיני וליקוטים רכג; שם רמ; שם שנח; שם שסח. על המקור האיטלקי או הבבלי של מטבע לשון זה ראה אברהם גרוסמן, חכמי אשכנז, עמ' 80, ושם הערה 6; שם, עמ' 154. 

				

				
					63	ר' שלמה ב"ר אברהם אבן אדרת, חידושי הרשב"א, עבודה זרה לה ע"א: "איסור זה של גבינה אפי' במקומות שמנהגן שלא להעמיד בעור קיבה כמקומות האלו שאין מעמידין אלא בפרח ודמיו קלין יותר מדמי עור הקבה, וכן אין טוחין בשומן חזיר לפי שנהגו בו הם איסור לפי שאוכלין אותן בימים הנאסרין להם בבשר ומכין ועונשין עליהן, וכן לא נשמע בהם מעולם מי שמערב חלב טמא עם חלב טהור שמאיס הוא להם, אפ"ה גבינה שלהם אסורה דסתמא דמילתא כל דבר שנאסר במשנת אין מעמידין נאסר במנין וכל שנאסר במנין אפילו בטל הטעם לא בטל דבר".

				

				
					64	תוספות, עבודה זרה לה ע"א.

				

				
					65	תוספות, ביצה דף ל ע"א.

				

				
					66	תוספות, ביצה כט ע"ב.

				

				
					67	תוספות, שבת, קטו ע"א, ד"ה אליבא דמאן דאמר ניתנו לקרות בהן.

				

				
					68	תוספות, עבודה זרה טו ע"א.

				

				
					69	תוספות, עבודה זרה לב ע"ב, ד"ה כך היא גרסת הספרים.

				

				
					70	שו"ת בעלי התוספות, סימן קכב.

				

				
					71	ר' מרדכי ב"ר הלל, ספר המרדכי מסכת ברכות פרק אלו דברים רמז קצא.

				

				
					72	ר' מרדכי ב"ר הלל, ספר המרדכי מסכת פסחים הסדר בקצרה רמז תריא.

				

				
					73	ר' חיים אליעזר ב"ר יצחק, שו"ת מהר"ח אור זרוע סימן סה.

				

				
					74	ר' מאיר ב"ר ברוך מרוטנבורג, שו"ת מהר"ם מרוטנבורג דפוס פראג סימן תשטו.

				

				
					75	הספר שהטרים את הסוגה הזו הוא ספר מעשה הגאונים, שחובר על ידי ארבעת בני מכיר — ר' נתן, ר' נחמיה, ר' מנחם ור' יקר. ברם ספר מעשה הגאונים מתמקד בדיוק פרשני ולא רק הלכתי, ואף איננו עוסק בפסקיו של מורה הוראה יחיד אלא של בית מדרש ששותפים בו מספר חכמים. ראה יונתן שמידט, עיון מחודש בספר מעשה הגאונים, חיבור לקבלת תואר מוסמך, אוניברסיטת בן־גוריון בנגב, תשע"ז. 

				

				
					76	ר' שמשון ב"ר צדוק, ספר תשב"ץ קטן, סימן צ, מהדיר שלמה אנגל (ירושלים: מכון ירושלים, תשע"א), עמ' מב.

				

				
					77	שם, סימן שלח.

				

				
					78	ראה ייחוס זה לראשונה בספר מהרי"ל (מנהגים) סדר תפילות של ראש השנה: "טעם אחר קרובץ חסר, ל' 'קול 'רנה 'וישועה 'באהלי 'צדיקים ואין שמחה בר"ה". ראה ר' יוסף קארו, בית יוסף, אורח חיים סימן סח: "הפיוטים שהיו נוהגים לומר באמצע ברכות ק"ש היו קורים אותם קרוב"ץ ושמעתי כי הוא ראשי תיבות: קול רנה וישועה באהלי צדיקים".

				

				
					79	על הגיית האות צדי כס' ראה רבקה ירקוני, "עדויות ישירות ועקיפות על מבטאיה של העברית ב'עין הקורא' ליקותיאל הכהן", תעודה ט, תשנ"ה, עמ' 181-169, ושם עמ' 174.

				

				
					80	משנה, חולין פרק ח משנה ג.

				

				
					81	ר' מרדכי ב"ר הלל, ספר המרדכי חולין פרק גיד הנשה רמז תרעט.

				

				
					82	ר' אשר ב"ר יחיאל, שו"ת הרא"ש כלל כ סימן כו.

				

				
					83	משנה, מכשירין פרק ב משנה ב.

				

				
					84	שו"ת הרא"ש, שם.

				

				
					85	ר' שלמה ב"ר יצחק (רש"י), ספר האורה חלק ב [לז] דין חטה הנמצא בעוף בפסח; וכן במקבילות מחזור ויטרי הלכות פסח (עמ' 310-254) סימן מד.

				

				
					86	ר' אליעזר ב"ר נתן, ספר הראב"ן, שאלות ותשובות (בתחילת הספר) סימן י. כן ראה תוספות חולין סד ע"א, ד"ה שאם רקמה: "אדרבה מסתברא דילפינן מטומאה כדדרשינן פרק העור והרוטב (לקמן קכו:) לטומאה בעינן ריקום כדכתיב השרץ מה שרץ ריקם אף ביצת שרץ שריקם ושפיר ילפינן איסור מטומאה כיון דאשכחן במסכת מעילה פרק קדשי מזבח (דף טז:) דמשוו להו לענין בכעדשה".

				

				
					87	ר' אשר ב"ר יחיאל, רא"ש מסכת בכורות פרק א סימן ח.

				

				
					88	ר' מרדכי ב"ר הלל, ספר המרדכי מסכת פסחים פרק כל שעה רמז תקנא.

				

				
					89	תוספות ר' יהודה מפאריש (בשיטת הקדמונים), עבודה זרה, סח ע"א.

				

				
					90	ר' גרשום מאור הגולה, שו"ת רבינו גרשום מאור הגולה סימן לב; ר' יצחק מוינה, ספר אור זרוע, הלכות ראש השנה, סימן רעה.

				

				
					91	ר' מאיר ב"ר ברוך מרוטנבורג, שו"ת מהר"ם מרוטנבורג (דפוס פראג), סימן תקד. כן ראה ר' מרדכי ב"ר הלל, ספר המרדכי מסכת שבת פרק רבי אליעזר דמילה, רמז תכב.

				

				
					92	מסכת סופרים פרק כ.

				

				
					93	ר' מאיר הכהן מרוטנבורג, הגהות מיימוניות הלכות מגילה וחנוכה פרק ג הלכה ד. כן ראה בדברי ר' שמשון ב"ר צדוק, ספר תשב"ץ קטן סימן תקעו: "זה מצאתי במסכת סופרים שחוב הוא לומר אחר הדלקת נר חנוכה הנרות הללו אנו מדליקין על הישועות ועל הנסים ועל הנפלאות אשר עשית לאבותינו על ידי כהניך הקדושים וכל שמונת ימי חנוכה האלו אין לנו רשות להשתמש בהם אלא לראותם בלבד כדי להודות שמך על נפלאותיך ועל נסיך ועל ישועתך"; ובר' יעקב בן הרא"ש, טור אורח חיים הלכות חנוכה סימן תרעו: "גרסינן במסכת סופרים המדליק אחר שהדליק אומר הנרות הללו אנו מדליקין על התשועות ועל הנסים ועל הנפלאות שעשית לאבותינו ע"י כהניך הקדושים וכל שמונת ימי חנוכה הנרות הללו קודש הן ואין לנו רשות להשתמש בהן אלא לראותן בלבד כדי להודות לשמך על נפלאותיך ועל ניסיך ועל ישועתך וכן היה נוהג ה"ר מאיר מרוטנבורק וא"א הרא"ש ז"ל".

				

				
					94	ר' אליעזר ב"ר נתן, ספר הראב"ן, שאלות ותשובות, סימן מ, ההדיר שלום אלבק (ווארשא, תרס"ה), עמ' 31-30. כן ראה תוספות, שבת לב ע"ב, ד"ה בעוון ציצית; ערכין, ב ע"ב, ד"ה הכל חייבין.

				

				
					95	תוספות, שבת מט ע"א.

				

				
					96	ראה מנחם כשר, תורה שלמה, פרשת בא, עמ' רנט.

				

				
					97	ר' מאיר ב"ר ברוך מרוטנבורג, שו"ת מהר"ם מרוטנבורג (דפוס קרימונה), סימן קח. וראה לקמן עמ' 265.

				

				
					98	למנהגים חסרים אלה צריך להוסיף את המנהג לשאת כפיים בימים טובים בלבד והלכות אחרות הנוגעות לכהנים. רש"י טוען אמנם שהסיבה לכך היא מיעוט הכהנים באשכנז. ראה ר' שלמה ב"ר יצחק (רש"י), שו"ת רש"י סימן כג: "יפה כוון חביבי לומר לפי שברוב מקומות כהנים אינם מצויין". בשם המהרי"ל נמצא ההסבר הבא למיעוט נשיאת כפיים. שו"ת מהרי"ל החדשות סימן כא: "באגור נשאל גדול הדור מהרר"י מולין למה אין הכהנים נושאין כפיהן בכל יום מאחר שהוא מצוות עשה. תשובה. והא דאין נושאין כפים בכל יום, שמעתי מפי מו' חמי כהנא רבה ז"ל דהו' משום דנהגי כהני לטבול". עוד על נשיאת כפיים בתקופות מאוחרות יותר ראה דניאל שפרבר, מנהגי ישראל, חלק ב' (ירושלים: הוצאת מוסד הרב קוק, תשנ"ד) עמ' מה הערה 19, ושם, חלק ג' עמ' נב. כמו כן אצל ר' אלתר הילביץ, חקרי זמנים, חלק ג', ירושלים, תשנ"א, עמ' שפו-שפט.

				

			

		
	
			"הנהיג", מנהגים וחידוש באשכנז

			מבוא

			כפי שהראיתי בפרק הקודם, יש להבין את המפגש של חכמי אשכנז עם ההלכה התלמודית לאור תפיסה הלכתית קדומה, ההלכה האשכנזית הקדם־תלמודית. פרק זה, עניינו בבחינת קיומו של המנהג האשכנזי הקדום על פי שינויים שהוחלו עליו. חרף הטענה כאילו המנהג העתיק קודש, וכל מנהג חדש נחשב למנהג בטעות,99 אראה שלא מעט תלמידי חכמים אשכנזים הנהיגו מנהגים חדשים על פי ההלכה התלמודית שעלתה מניתוח הטקסט התלמודי שזה מקרוב הגיע לאשכנז, ואף על פי תפיסתם ההלכתית התיאורטית. כפי שהראיתי במקום אחר, למנהג העתיק לא הייתה עדיפות על המנהג החדש בעיני החכמים. מנהג בטעות, או מנהג רע, איננו מנהג חדש, כדברי ישראל תא־שמע, אלא מנהג שאיננו עולה בקנה אחד עם ההלכה התלמודית, כפי שהראה אלון.100 כך למשל קבע רבנו תם, ר' יעקב מרומרו: "וגם כתבת שלא לשנות המנהג מפני הלעג, מנהג זהו גהנם למפרע, שאם שוטים נהגו, חכמים לא נהגו".101 רבנו תם מזהה במילה מנהג את אותן אותיות כמו במילה גהנם על מנת להשוות ביניהן, שכן לדבריו, מנהג בטעות הוא מנהג של שוטים.102 דברים דומים נאמרו בתוספות: "ומוכיח מכאן דיש מנהגים שאין לסמוך עליהם אפילו היכא דתנן [=במקום ששנינו] הכל כמנהג המדינה".103 

			על מנת לברר את מעמד המנהג, יש להבדיל בין כתבי החכמים אשר נועדו מלכתחילה להנגיש את ההלכה התמודית, לבין ספרי מנהגים. כך למשל ספרו של הראב"ן, ספרו של הראבי"ה, אבן העזר", ספרו של ר' אלעזר מוורמס, "הרקח", ספרו של ר' מרדכי ב"ר הלל, "המרדכי", כל אלה אינם ספרי מנהגים אף כי מנהגים שונים משולבים בהם. ההלכות המובאות בהם, רובן מעידות על תפיסת מחבריהם את ההלכה התלמודית, ולאו דווקא את המנהג שנהג במקומותיהם. לעומת זאת ספרו של ר' אברהם חילדיק "ספר המנהגים", ספרו של ר' יצחק ב"ר מאיר מדורא "מנהגים ישנים מדורא" וכמובן ספר מנהגי המהרי"ל, אלה הם ספרים שמגמתם לעמוד על מנהגי ישראל, והללו אכן מעידים על מנהגי קהילותיהם.104 

			יש אם כן צורך לבחון את ניסוחם של החכמים בכל ספריהם, גם אלה שאינם ספרי מנהגים. אעמוד לפיכך על מינוח תלמודי אשר שימש את חכמי אשכנז כדי לציין את שינויי המנהג. המינוח הוא "הנהיג", מינוח מן הספרות התלמודית המציין מנהג שמחולל שינוי, והוא חוזר שלוש פעמים בתוספתא. התוספתא מספרת על ר' חלפתא ור' חנינא בן תרדיון שהנהיגו במקומותיהם לתקוע בשופר בתעניות על פי הסדר שהיה נהוג במקדש, מנהג שיצאה נגדו ביקורת: "וכשבא דבר אצל חכמים אמרו לא היו נוהגין כן אלא בשערי מזרח בלבד".105 במקום אחר מתארת התוספתא הנהגה אחרת שגם נגדה יצאה ביקורת, הנהגת תודוס איש רומי את בני רומי לאכול טלאים צלויים בליל הסדר, ראשם, כרעיהם וקרביהם כאחד, כפי שצלו את קרבן הפסח: "אמר ר' יוסה תודוס איש רומי הנהיג את בני רומי ליקח טלאים בלילי פסחים ועושין אותן מקולסין אמרו לו אף הוא קרוב להאכיל קדשים בחוץ מפני שקורין אותן פסחין".106 המקרה השלישי, שדווקא נדרש לשבח הוא זה של רבן גמליאל שציווה לקברו בפשטות, כדי להנהיג מנהגי צניעות בקבורה:

			בראשונה היו מוליכין לבית האבל, עניים בכלי זכוכית צבועה, עשרים בכלי זכוכית הלבנה. חזרו להיות מוציאין בין בצבועה בין בלבנה מפני כבוד עניים. בראשונה כל מי שיש לו מת היו יציאותיו קשות עליו יותר ממתו. התחילו הכל מניחין מתיהן ובורחין. הנהיג רבן גמליאל קלות ראש בעצמו, נהגו הכל כרבן גמליאל.107

			תוספתות אלה מצוטטות בתלמודים. בתלמוד הירושלמי מופיע המונח הנהיג כמציין פסיקה פחותה בעצמתה, והיא מנגידה אותה עם המונח הלכה, לאמור, הלכה היא הוראה גמורה. הנהיג, משמעותו הוראה זמנית:

			ר' בא רב ירמיה בשם רב ר' סימון בשם ר' יהושע בן לוי: הלכה כרבן שמעון בן גמליאל. ר' חונה רבה [=חונה הגדול] דציפורין אמר הנהיג. ר' חנינה דציפורין כהדא [=כמו] דרבן שמעון בן גמליאל לא אמר אלא הנהיג. הא להלכה לא.108

			כפי הנראה, בחרו חכמי ימי הביניים במונח זה כדי להכהות את עוקצן של תקנותיהם, והם נקטו לשון צנועה כדי לא להציג עצמם כחולקים על החכמים הקדמונים. אכן בהוראות שונות חוזר המינוח הנהיג, ומתקיים גיוון מסוים בהיקפן, אך בעיקר חוזר מופע לשוני זה במנהגי תפילה. מעניין לציין שתופעת ההנהגה חוזרת בהקשר של אותן דמויות. רבי יצחק הלוי109 רשום על כמה הנהגות חדשות ובנו ר' שמואל ב"ר יצחק הלוי, הראב"ן, רבנו תם, ומהר"ם מרוטנבורג.

			סקירת ההלכות המונהגות, דהיינו, הלכות ששינו את המנהג עד זמנם, מתייחסת לחכמים מן המאה הי"א עד המאה הי"ג, כאשר החכמים מן המאה הי"א מתחילים ליישם את ההלכה התלמודית וחכמים בדורות מאוחרים יותר נוקטים שינוי על פי תפיסתם ההלכתית העצמאית, אף כאשר היא אינה נסמכת על הטקסט התלמודי. חכמי המאה הי"א הם אלה שהנחילו את ההלכה התלמודית. הם עשו כמיטב יכולתם להכיל את המנהג על פי הטקסט התלמודי, אך כאשר נודעו סתירות מפורשות, הם תבעו על פיה שינוי של המנהג הקדום ואת הכפפתו להלכה התלמודית. אברהם גרוסמן מתאר את החכמים הללו כבני הדור השלישי לייסוד הקהילות בערי עמק הריין, אשר אותן הוא קושר לשנות העשרים של המאה העשירית.110 אצל חכמי המאה הי"ב אנו רואים חירות רבה יותר בהעדפת ההלכה התלמודית, ואילו במאה הי"ג אנו כבר רואים העדפה של העמדות העצמאיות. ההלכה התלמודית יצרה שינוי לא רק בקביעותיה ההלכתיות, אלא אף במתודת החשיבה ההלכתית.

			אכן כפי הנראה, בעיקר סופה של המאה הי"א מתאפיינת בהחלה של ההלכה התלמודית על מנהגי הקהילות. האם שלב זה בהתפתחות ההלכה האשכנזית מעיד על כך שקהילות אלה זה מקרוב נוסדו? נראה שצודק גרוסמן שעולם התורה באשכנז החל בראשית המאה העשירית. קבוצת החכמים שעסקה בהלכה התלמודית אכן השתייכה למשפחות שהיגרו מאיטליה ומצרפת. השאלה היא האם שאר בני הקהילה אף הם, הגיעו מאיטליה ומצרפת, או שמא היו הם בני עמק בריין מקדמת דנא. אפשר שהעמדה הלעומתית לעתים, שמציגים אותם חכמים, מצביע על מסורת הלכתית שונה מבני קהילתם. מסורת זו שהייתה גם מלומדת יותר, וגם כזו העומדת בזיקה הדוקה יותר להלכה התלמודית, הייתה חלקם של בני אותן משפחות שזה מקרוב באו, וזאת לעומת שאר בני הקהילה שמסורתם הוותיקה יותר נשענה על מנהג עתיק שאיננו קשור באופן הדוק לטקסטים התלמודיים.

			היחס למנהגים במאה הי"א

			מנהגי התפילה החדשים 

			נוסח התפילה האשכנזית הקדומה עלום למדי. אין בידינו סידור תפילה קדום, ואין אנו יודעים אם היה סידור מקובל בקהילות אשכנז. התפילה התנהלה לפחות עד המאה הי"ב בעל־פה.111 מן המקורות ההלכתיים אנו נוכחים בתהליך בירור וקנוניזציה של סידור התפילה שהחל במאה האחת עשרה, כפי הנראה בעקבות הגעת סדרי תפילה. במהלכו עברו הנוסחים שינויים שחלו בחלקם באופן כפוי על ידי מנהיגיהם הרוחניים. שינויים אלה אינם רבים, אבל הם יכולים להעיד, הן על חולשתה של מסורת נוסח התפילה עד מועד השינוי, הן על מעמד הסמכות הרבנית באותה העת. תהליך קנוניזציה זה עשוי להצטרף לעדויות הנוספות מן המנהג על קיומן של קהילות קדומות באשכנז, ועל צביונן. המקורות השונים נוקטים את הלשון "הנהיג הרב לומר", ומעידים שהנהגתו צלחה חרף מנהג קדום. אותם שינויים שהונהגו נבעו ממסורת למדנית. הם לא נסמכו על מסורת אשכנזית עתיקה. ישראל תא־שמע אשר סבר כי המסורות ההלכתיות תלויות לרוב בהקשרים גיאוגרפיים רב תרבותיים, הרבה להראות כיצד מתמודדת ההלכה האשכנזית עם קבלת ההלכה התלמודית מול מסורת ארץ־ישראלית, וטען שהתפילה האשכנזית הקדומה אף היא ארץ־ישראלית בטבעה. המסורת הארץ־ישראלית פתוחה לשינויי פיוטים, לריבוי ברכות ומקובעת פחות מן המסורת הבבלית הנשענת על ההלכה התלמודית.112 באין טקסט קדום יותר, הציג תא־שמע את מחזור ויטרי כציון דרך וכצוהר לנוסח האשכנזי הקדום.113 אף ניהול התפילה ושיתוף הציבור שונים היו בארץ ישראל מן התפילה הבבלית:

			עניין בפני עצמו בתפילתם של בני ארץ ישראל הוא דרך שיתופו של הציבור כולו, איש איש בתורו, בניהול התפילה, במסגרת של עניות מסודרות, תוך שימת דגש על המסגרת הציבורית כמקור תוקפה של התפילה, ולאו דווקא על מעמדם של יחידי הקהל וגדוליו, בניגוד למה שהיה מקובל בבבל.114

			בדברי הבאים אראה ביטויים לקביעתו של תא־שמע, ואת תהליכי הטמעת ההלכה התלמודית בנוסח התפילה האשכנזי. כפי שאראה, הנוסח הקדום היה כרוך כפי הנראה בבסיס קבוע ובפיוטים משתנים, ואשר אליו הצטרפו למן המאה העשירית קטעי תפילה קבועים חדשים שעברו בירור וקנוניזציה במהלך המאות האחת עשרה והשתים עשרה. להליך מכונן זה היו השלכות לא מעטות. בנוסף לתהליך אותו תיאר תא־שמע, טוען שלמה קלמן שטייף שיש להבחין בין התקבעות נוסח התפילה בצפון צרפת, ובין זה שהתפתח בגרמניה.115 ידועה התופעה של מפעלם של חסידי אשכנז במאה הי"ב לבירור הנוסח המדויק של התפילה, ועל מספר המילים בכל ברכה וברכה בתפילה. רבי יהודה החסיד התיחס בחומרה רבה לשינויים של הנוסח שנהגו בצפון צרפת כפי שהוא מצוטט בפי תלמידו ר' אלעזר מוורמס:

			על כן כל ירא שמים יתפלל תמיד ויאמר: בסודם של צרפתים אל תבא נפשי ובקהלם אל תחד כבודי, הבודים מלבם ומוסיפים בתפילתם כמה וכמה תיבות שלא לצורך, וגורמים גלות להם ולבניהם עד סוף כל הדורות. והמונעים מלהוסיף, עליהם אמר החכם בספר משלי: "ושומע לי ישכון בטח" (משלי א:יג), בעולם הזה ובעולם הבא.116

			אמנם, לבחינה הדקדקנית של מספר המילים וקביעת הנוסח העולה בקנה אחד עם המשמעות המיסטית הקוסמית, נודעה תיאולוגיה ייחודית שאין זה המקום לדון בה,117 אולם ברצוני להצביע על העובדה שעצם העיסוק בנוסח התפילה צריך להיות נדון על רקע התקופה שבה נעשתה בחינה יסודית של סידור התפילה גם בבתי מדרש אחרים. להליך קנוני זה הצטרפו חסידי אשכנז והם הטביעו את חותמם על פי דרכם.

			תופעה נוספת שיש לראותה כחלק מתהליך הקנוניזציה של סידור התפילה היא כתיבת סידורי תפילה ומחזורים של בית הכנסת (להבדיל מן הסידורים הפרטיים), והצבתם על עמוד התפילה של החזן בבתי הכנסת. סידורים ומחזורים אלה ששרדו, נחקרים רבות, הן מתוך פרספקטיבה של חקר נוסח התפילה, הן מתוך פרספקטיבה של מחקר היסטורי בשל האיורים בשולי סידורים ומחזורים אלה, החושפים מידע תרבותי, חומרי וחברתי של תקופתם. אני מבקש לראות בכתיבתם לא רק בבואה פסיבית של תקופתם אלא מעשה אקטיבי בתוך התהליך הקנוני של התהוות סידור התפילה באשכנז. סידורים ומחזורים אלה היו לא רק מרהיבים ביופים, אלא אף גדולים במיוחד, נשמרו מחוץ לבית הכנסת והובאו בימי חג ומועד בידי אדם שהתנדב לשאתם ולהחזירם למשמרתו.118 מי ששילם הון על מנת לכתוב מחזור כזה ולאיירו, והציב אותו על עמוד התפילה ביקש לקבע בקהילתו את הנוסח הכתוב בו, במקום הנוהג לבחור בנוסחים אקלקטיים. למחזורים ולסידורים הללו נודע אפוא, תפקיד בעל משמעות חברתית.119 

			המינוח "הנהיג" מוזכר בכתב יד מבית מדרשו של ר' אלעזר מוורמס המתייחס לר' משה ממגנצא, שמציין קרובה שחיבר. ר' משה ממגנצא הנ"ל איננו ר' משה הכהן ממגנא, תלמיד רבנו תם, אלא ר' משה בן קלונימוס, פייטן חשוב בן המאה העשירית, אשר היגר מלוקה והגיע למיינץ. גרוסמן אשר הביא כתב יד זה, קושר את הנהגת הפיוט למנהג האיטלקי:

			ובימי הקדמונים כשהיו מגיעים עד כאן [=עד פיוט] "לשם תפארתך" היה שליח ציבור עומד ומתחיל לאלתר "ישתבח שמך". וכשבא הגאון רבנא משה מלוקא בן רבינו קלונימוס בימי המלך קרלא [=קרל הגדול] למדינת מגנצא היה מנהיג את בני דורו לומר מכאן ואילך עד "ושמו אחד", כי גדול הדור היה ואין כל דבר נעלם ממנו, הוא רבנא משה הזקן שיסד קרובת "אימת נוראותיך"...120

			יש לשים לב שר' משה, המהגר מלוקה שזה מקרוב בא, מנהיג את קהילתו לנהוג מנהג שונה מזה שהם היו מורגלים בו. המנהג האשכנזי הקדום, אפוא, הוא מנהג אחר. 

			המינוח "הנהיג" חוזר מספר פעמים בדור החכמים משלהי המאה הי"א, דבר המראה שדור זה היה חשוף יותר לשינוי ולהנחלת ההלכה התלמודית בתפילה. החכמים המנהיגים סדרים חדשים הם שמות החוזרים בהקשר זה במקורות השונים. כך למשל מציינים חכמים רבים שר' יצחק ב"ר יהודה הנהיג במיינץ את אמירת תפילת "והשיאנו", תפילה הנהוגה בחגים, בתפילת ראש השנה, וכמוזכר בסדר רב עמרם גאון, לעומת רבי יצחק הלוי שחלק על הנהגה זו. אברהם גרוסמן מתאר את הפולמוס הזה יחד עם שינויים נוספים בתפילה, ומציין כי: "לא מסורת אחרת היא שעמדה לפניו, אלא משיקול דעתו קבע כן על סמך הסוגיה התלמודית".121 ר' יצחק הלוי הוסיף שינוי נוסף בתפילת ראש השנה ו"תיקן לסיים הפסוקים קודם שיתחיל התקיעתא".122 הוא ביטל את תפילת "ענינו" בשחרית של תשעה באב,123 דחה את הפטרת החתן בשבת של ארבע פרשיות,124 והנהיג לקרוא את הפטרת הפרשה הראשונה בשבת שבה קראו שתי פרשיות.125 גרוסמן איננו טוען, אפוא, שר' יצחק הלוי הוא שייסד את מנהגי קהילת וורמס, אלא שהוא פעל דווקא לשנות מנהג קיים. 

			רבי יצחק ב"ר יהודה, שהיה ממנהיגי הקהילה במיינץ מאז פטירת רבו, רבי יעקב ב"ר יקר בשנת 1064 ועד סוף שנות השמונים של מאה זו,126 היה לדעת גרוסמן ממשמרי המנהג,127 אך אף הוא מכיר בהסתמכותו על ההלכה התלמודית.128 לדבריו, אין אח ורע להסתמכות שכזו על ההלכה התלמודית עד זמנו.129 אמנם, פולמוסים שעלו דווקא בתקופתו עלולים להראות שזו הייתה תקופת בירור מנהגי תפילה, דבר העשוי להראות על מצב בראשיתי, כפי שעולה מתיאורו של הראב"ן:

			ורבינו ר' יצחק ב"ר יהודה הנהיג במגנצא לומר "והשיאנו" בראש השנה ויום הכיפורים בשם רבו ר' אלעזר. וגם ר' משלם שאל את פי [ראש] ישיבה שבירוש[לים] והשיבו שאומרין, והביאו ראייה לדבריהם ממס' ברכות ירושלמי בפרק הרואה [הל' ב']. אבל הגאון רבינו יצחק הלוי הינהיג בווירמישא שלא לאמרו משום דברכת מועדים לא כתב אלא אשלוש רגלים כדכתב [סו"פ ראה] "שלש פעמים בשנה יראה וגו'" עד בחג המצות ובחג השבועות ובחג הסכות וכתב בתריה [=אחריו]: "איש כמתנת ידו וגו'".130

			פסיקה זו הנשענת על דרשה שאיננה מוכרת מן המקרא, מעצימה את טענתי על יחודיותה של תקופה זו. ואכן, תפילת ראש השנה זכתה לשינויים נוספים המיוחסים לבנו של ר' יצחק הלוי, ר' שמואל. כך מתאר ר' מרדכי ב"ר הלל את הוספת הפסוק "מלבד עלת החדש ומנחתה" (במדבר כט:ו), המופיע בתורה בסוף פרשת קרבן ראש השנה, אבל נגרע ממחזור תפילת ראש השנה. תוספת זו איננה ראשונית. היא מופיעה כבר במסכת סופרים.131 במקצת מנוסחאות התפילה הארצישראליות בגניזה מופיע אמנם הנוסח "מקדש ישראל וראשי שנים ומחדש שנים", ועזרא פליישר מעלה את האפשרות שנוסח זה רומז לאזכור קדום של ראש חודש,132 אך תוספת של פסוקי ראש חודש איננה קיימת בהם. תוספת זו החלה במאה העשירית ושבה והונהגה במאה הי"ג על ידי המהר"ם מרוטנבורג:

			רבינו שמואל בר יצחק הלוי הנהיג בגרמיזא לומר הפסוק ולומר מלבד "עולת החדש ומנחתה" ואינו אומר את מוסף יום ר"ח ולענין זה זכרון כו'. ורב עמרם כתב שיש לומר מלבד עולת החדש וכן הגיה ר"ח בסידורו. וכן נהג הר"ם ז"ל ובערוך בערך חדש אי זהו חג שהחדש מתכסה בו? הוי אומר זה ראש השנה, פירוש שאין אומרים ובראשי חדשיכם לא בתפלה ולא בזולתה.133

			ואכן שאלת הזכרת ראש חודש בתפילת ראש השנה הייתה למוקד של ויכוח בין החכמים באשכנז. אנו מוצאים דיון על כך בתשובת רש"י המצוטטת במחזור ויטרי:

			וכבר נחלקו גדולי הדור על מוספי ראש השנה, הגאון ר' יצחק הלוי [אומר]: יש שמזקיקין לפרש מקראות של כל מוספי היום [=להוסיף לתפילת המוסף את הפסוקים המתארים את קרבנות המוספים של ראש השנה ושל ראש חודש] [...] ויש שהן מוחין לומר "ובראשי חדשיכם" בראש השנה, דילמא נפיק מיניה חורבא, ולהוו מדמו לשוויה ליה להאי ראש חדש כשאר ראש חדש דכולא שתא למנות את המועדות מיום שני [=שמא יחשיבו את היום הראשון של ראש השנה כאילו הוא יום ראשון של ראש חודש, דהיינו, ל' באלול, וא' בתשרי מתחיל ביום השני של ראש השנה] [...] ונשלחו הדברים לרבנו נ"ע [=ר' יצחק הלוי], ובא והכריע כדברי האומרים צריך להזכיר פסוקים של כל מוסף ומוסף [...] 

			אך מעבור על משלחתו אשר הזקיקני להודיע מה קיבלתי מרבינו יעקב בר' יקר זצ"ל באותה שמועה, אי משיבו כששימשתי לפניו לא שמעתי מפיו קדוש באותה שמועה בסדר המקראות כלום. ומהו להזכיר בראש השנה את של ראש חדש. פירש לתלמידיו, כגון ותתן לנו י"י אלהינו את יום הזכרון הזה ויום ראש החדש הזה, וכן ביעלה ויבא. וכן במוסף את מוספי יום הזכרון הזה ואת יום ראש החדש הזה. וכן בחתימה, מקדש ישראל ויום הזכרון וראשי חדשים. אבל בסדר המקראות לא הזכיר [=מזכירים את ראש חודש בתפילת המוסף, אך אין מצטטים את פסוקי פרשת ראש חודש בתורה]. ואני לא שאלתי. כי לא ראיתי נוהגין במקומינו בשום יום טוב הזכרת מקראות של מוספין, לפי שאין שגורין בפה [=שפסוקי הימים הטובים אינם זכורים לרוב האנשים כפי שפסוקי שבת וראש חודש] חוץ ממוספי שבת וראש חדש שהן תדירין ושגורין בפה. ומסיימין "מפי כבודך", כדרב חננאל אמר רב. ומשבאתי משם [=כאשר עברתי ממיינץ, מישיבת ר' יעקב ב"ר יקר, לוורמס, לישיבת ר' יצחק הלוי], ושמעתי מפי צדיק ר' מאיר בר' יצחק שמסדרין, הנהגתי במקומי [=בטרואה] לסדרן. ועתה שמעתי שהנהיג רבינו הלוי להזכיר את מוסף ראש חדש במקראותיו, ורואה אני את דבריו. ולא כחולק על רבינו יעקב בר' יקר. שלא הנהיג כן. כי ידעתי מדתו [=היכרתי את ענוותנותו של ר' יצחק הלוי] בחר לו בגדולה מכולם. והנהיג עצמו כאספוקה הנדרסת. ושם עצמו שירי שיריים. ולא מלאו לבו לעטרת הראוייה לו, לחדש דבר בדורו. ואם רבינו יצחק הלוי שם דברים ופיזר בשעת המכנסין [=בחר לחדש במקום שבו אחרים נוהגים בשמרנות], אומר אני, מקום הניחו לו אבותיו להתגדר בו. ועל שניהם [=על ר' יעקב ב"ר יקר ועל ר' יצחק הלוי] אני קורא ועמך כולם צדיקים. ואת אשר עם לבבי אני משיב לנדיבי, כי דבריו נכוחים למבין. ואם באנו לפרוש מהן כפורשים מן החיים [...]

			ואומר אני שכך נהגו הראשונים להזכיר את שניהם, ודורות האחרונים קבעו המקראות במוספין במשמע זכרון אחד, ולא קבעו בו אלא מקראות של ראש השנה בלבד.134

			הדיון הוא כפול, אפוא. הדיון הראשון הוא אם להזכיר את ראש חודש במהלך התפילה, והדיון השני הוא אם לצטט את פסוקי קרבן ראש חודש. הזכרת ראש חודש בדרך זו או אחרת אכן עולה כבר בתלמוד, אבל ציטוט פסוקים הוא דיון חדש. נראה שרש"י אשר נמשך אחר רבו, ר' יצחק הלוי, סבר שהוספת פסוקי ראש חודש איננו מנהג חדש לחלוטין. בדבריו "ואומר אני שכך נהגו ראשונים", הוא מתכוון לומר, כנראה, שהראשונים נהגו להזכיר גם את פסוקי ראש חודש. השמטת הפסוקים, כמו את הזכרת ראש חודש בכלל, הם מפעולות הדורות האחרונים אשר חששו לתפיסת ראש השנה כראש חודש, וממנו לקביעת חודש תשרי יום אחד מאוחר יותר. השאלה היא אם השערת רש"י נכונה. האם שילוב פסוקי המוספים היה קיים מקדמת דנא? כפי שנראה, הבינו דורות מאוחרים יותר שהוספת הפסוקים חדשה היא, כפי שנראה מדברי ר' צדקיה הרופא (1280-1220~) בן רומא, בספרו שבולי הלקט. ר' צדקיה למד בצעירותו בוירצבורג אצל תלמידי ר' שמשון משאנץ, והוא מרבה לדווח על מנהגים שונים ועל דעות שונות מתקופות קדומות יותר. הוא מזכיר את מחלוקת מנהגים בסוגיית אמירת "והשיאנו", כלומר, בהזכרת ראש חודש בתפילת ראש השנה במקומות שונים בישובי הריין, שתחילתה במאה הי"א. עיקר המחלוקת, לדבריו הוא עצם הזכרת ראש חודש:

			ולומר "והשיאנו" בראש השנה מצאתי במנהגות מגאנצא שנוהגין לאומרו, ובלות"ר בראש השנה ויום הכיפורים רובם אומרים אותו. ורבינו יצחק בר יהודה זצ"ל בשם רבו ר' אליעזר זצ"ל אמרו כל ימיו ור' משולם ב"ר משה זצ"ל שאל את פי אריות יושבי ירושלים עיר הקודש והשיבו שאומרין והשיאנו. ומביאין ראיה מירושלמי דברכות פרק הרואה. והגאון ר' יצחק [לוי] זצ"ל ביטלו בוורמשא מפני שאינו יכול לומר את ברכת מועדך, דברכת מועדיך לא כתיב אלא אשלש רגלים בלבד, כדכתיב "כברכת ה' אלהיך אשר נתן לך", וראש השנה לאו מן הזמנים הוא דלא חתמינן מקדש ישראל והזמנים. ומנהג פשוט בידינו לאומרו בראש השנה אבל ביום הכיפורים אין אומרין אותו כלל.135

			לדבריו נסוב הפולמוס של הזכרת ראש חודש בתפילת ראש השנה, בצורך להתמקד בתפילת ראש השנה, בחג עצמו. הזכרת ראש חודש ביום השני של ראש השנה, עלולה, לדברי האוסרים את הזכרתו, לפקפק בקדושת היום הראשון, שמא רק היום השני הוא ראש השנה האמתי, וממנו מונים את חודש תשרי. ודוק, הוא איננו מעלה לדיון את מעלת קדמות המנהג. מעניין במיוחד לראות את תשובת רש"י שמצטט ר' צדקיה הרופא עבורנו:

			ונשתלחו הדברים לר' שלמה נ"ע [=נשמתו עדן], ובא והכריע כדברי האומרין צריך להזכיר פסוקין של כל מוסף ומוסף ואין להקפיד שמא יאמרו אלול מעובר הוא [=שמא יום ראשון של ראש השנה הוא למעשה יום שלושים באלול ואיננו ראש השנה], ויקחו מניינם מיום שני. והילך תשובתו: אשר הזקוקנו לתת לב על סדר המקראות מוספי יום הזכרון אשר הנהיג רבינו לפני פטירתו להזכיר ובראשי חדשיכם ולאחר פטירתו חולקין על דבריו להחזיר הדבר ליושנו. ואומר שיש איסור וחילול בדבר שהשומע הזכרת ראש חודש ביום השני יהא סבור שאלול מעובר.136

			רש"י מזכיר את המנהג הישן אשר נמנע להזכיר את ראש חודש, אך איננו נושא חסד למנהג בגלל יושנו. הדיון הוא ענייני. ר' צדקיה ממשיך עם ציטוטו של רש"י המביא את ציון מוספי ראש חודש כדבר פשוט, ומציין אותו כמנהג ראשונים:

			ואומר אני שכך נהגו הראשונים. ודורות אחרונים קבעו המקראות במוספין ושגו במשמע זכרון אחד ולא קבעו בו אלא מקראות של ראש השנה בלבד. עד כאן התשובה. גם בסוף מסכת ראש השנה פירש רבינו שלמה: "אי נימא משום דנפישי קראי [=אם נאמר משום שרבים ציטוטי המקראות] דאיכא דמוספי [=שיש בה, התפילת מוסף] ראש חודש וראש השנה ומלכיות וזכרונות ושופרות כו'" הא למדת שצריך לאומרן".137

			רש"י, גורס אפוא, שצריך לצטט פסוקים במהלך תפילת המוסף על פי המקור התלמודי, אף שטען שזה היה המנהג העתיק. כפי שאנחנו רואים בהמשך הדיון, קיימת רגישות לשינוי המנהג ולקושי לשנות את המנהג הקיים, גם אם יש נימוקים נגדו, אך היחס למנהג הטוב איננו בגלל יושנו אלא בגלל נימוקיו. הדיון ביכולת לשנות מנהגים תלוי בסיבות סוציאליות הרבה יותר מאשר בנימוקים הלכתיים מהותיים. ההרגל, היצמדות שכיחה לסדרו של הטקסט המקראי בקריאה בתורה, משפיע על המנהג לא פחות מן הנימוק המהותי על הצורך לציין את המקור המקראי המלא של היום:

			ונראה לאחי ר' בנימין זצ"ל מה שנהגו הראשונים להזכיר פסוקין של ראש השנה ולא נהגו להזכיר פסוקין של ראש חדש לפי שהיו רגילין לאומרן בתפלה כולן על הסדר עד סוף הפיסקא כדרך שקורא אותן המפטיר בתורה. וכיון שהיה אומר "מלבד עולת החודש ומנחתה ועולת התמיד ומנחתה תעשו וגו'" הרי הוא כמו שהזכיר ובראשי חדשיכם ואין כאן משום ממעט במוספין. אבל לפי מה שנהגו האחרונים [להזכיר] לבד מקראות הקרבנות ומדלגין מקראות הנסכים ומקצרין ואומר ומנחתם ונסכיהם כמדובר וכו' מן הדין היה להזכיר פסוקין של ראש חדש שלא למעט במוספין. ובקצת סדורים ישנים מצאתי כל הפסוקין על הסדר. אלא שקשה לנו לשנות המנהג ועל כן הוא רגיל לומר ושעיר לכפר ועולת החודש ומנחתה ושני תמידין כהלכתן שלא לשנות ושלא לדלג מכל וכל.138

			המודעות לטבעו הסוציאלי של המנהג מצביעה אכן על תפיסה רחבה ומגוונת של המנהג, של גישה שאיננה פורמליסטית, המעניקה לתפקידה של החברה בעיצוב המנהג. 

			הפולמוס שציין רש"י המשיך במאה הי"ב בין נכדיו של רש"י. ר' שמואל ב"ר מאיר, הרשב"ם, טען ש"אין צריך להזכיר מקראות של מוסף, לא דיום טוב ולא דראש חודש",139 ואחיו, רבנו תם, קובע כי "דמוסף צריך להזכיר לעולם, אבל דראש חודש אין צריך כלל להזכיר".140 ר' אלעזר מוורמס, כרשב"ם, התנגד לשילוב הפסוקים וכך העיד המהרי"ל: "וגם באותן מקומות שנוהגין על פי הרוקח שלא לאמר פסוקים דקרבנות בתפילת המוספין כגון בק"ק מגנצא ובוורמיישא".141

			דיון זה על פסוקי ראש חודש בתפילת ראש השנה צריך להיות נדון בהקשר רחב יותר — התגבשות נוסח התפילה באשכנז. כפי שטוען נפתלי וידר, נוסח התפילה לא היה מגובש באשכנז עד המאה הי"א. אחת הדוגמאות היא, לדבריו, נוסח תפילת העמידה של שבת. בתפילת השבת כבמועדים, כידוע, מתחלפות שלוש עשרה הברכות האמצעיות בברכה אחת המציינת את קדושת היום (ובמוסף ראש השנה — שלוש ברכות — מלכויות זכרונות ושופרות). בברכה זו, החטיבה האחרונה הפותחת המילים "אלוהינו ואלוהי אבותינו רצה במנוחתינו", נותרת קבועה ואילו החטיבות הראשונות מתחלפות בתפילות ערבית, שחרית, מוסף ומנחה. לדברי וידר (ועמו מסכימים אחרים): "אתה קדשת", "ישמח משה", תכנת שבת" ו"אתה אחד", "לא היוו מלכתחילה חלק אינטגראלי של הברכה האמצעית, קדושת היום, ואינן אלא הרחבות מאוחרות יחסית של הברכה, ומבחינת אופיין ההלכתי אינן אלא בגדר מנהג גרידא".142 המעמד ההלכתי של החטיבות הללו בתפילות השבת נתפס בעיני רש"י כתוספת מאוחרת בעלת משקל הלכתי פחות בחשיבות, אף שהיה מודע כפי הנראה למקורם המזרחי. רש"י ואחרים בתקופתו, לא תפסו, כנראה, את החלקים הללו בתפילה כשונים ממעמד פיוטי זמנם שהתחדשו חדשים לבקרים. לפיכך טוען רש"י בספר הפרדס:

			מן הדין נראה שלא היה ראוי להתפלל בשבת אחר האל הקדוש כלום תפלה, כי אם לומר אלהינו ואלהי אבותינו רצה במנוחתינו וכו' עד ברכת מקדש השבת, ומיד רצה ומודים. אלא שנהגו לומר אתה קדשת, ובבקר ישמח משה ובמנחה אתה אחד קודם שיתחיל לומר רצה במנוחתנו, ועילא [=ועילה] מצאו להאריך בתפלה, וגם אתה צאי לך בעקבי הצאן [=ואף אתה נהג כך]. וכמו כן נהגו לומר תקנת שבת לפני נעשה לפניך קרבנות חובותינו יהי רצון מלפניך וכו', היה ראוי להתחיל מיד לאחר ברכת הקדוש, אלא שמצאו כן עלילה ונתנו טעם בדבר ותקנוה לומר ולהאריך בתפילה, ואף אתה אל תטוש תורת אמך.143

			אם מספר הפרדס נראה שרש"י עצמו אמר את החטיבות הליטורגיות הללו, הרי שר' אברהם בן נתן הירחי (פרובאנס 1215-1155) מעיד שרש"י עצמו השמיט את "ישמח משה":

			רבנו שלמה [=רש"י] לא היה אומר ישמח משה, והיה אומר אתה בחרתנו, והיה מזכיר ואומר [ותתן לנו יי אלהינו] שבתות למנוחה, כי לא היה יודע מה עניין לשבת ישמח משה, ורבי' יעקב מ"כ [=מנוחתו כבוד] החזיר הדבר ליושנו, ואמר כי טעם גדול לדבר לומר ישמח משה, דאמרינן בפ' [קמא] בשבת [י' ע"ב] מאי דכתיב "לדעת כי אני יי' מקדשכם"? אמר הקדוש ברוך הוא למשה: מתנה טובה יש לי בבית גנזאי ושבת שמה ואני מבקש ליתנה לישראל, לך והודיעם. ולהכי תקינו ישמח משה באותה מתנה טובה של שבת.144

			כפי הנראה רק התשתית הבסיסית של התפילה, "אלוהינו ואלוהי אבותינו" עד "מקדש השבת", יוחסה לקדמונים. חלקים רבים נתפסו כחדשים והחובה לאמרם הייתה נתונה לשיקול דעת. התוספות שמקרוב באו, כפי הנראה מאיטליה ומחיבורי הגאונים, לא נתפסו כשונים במעמדם מן הפיוטים שנוספו לתפילה, ולא נודע להם אותו משקל קנוני שנודע לחלק בתפילה שיוחס לקדמונים. כפי הנראה, רק במהלך המאה הי"ב החל להיקבע נוסח המקובל על הכול. 

			תופעה דומה אנו מוצאים גם בתפילת ליל שבת, אלא שבה נהגו שני מנהגים על פי שני נוסחים שונים. כפי שמתאר ר' צדקיה ב"ר אברהם בספר שבלי הלקט: "יש מקומות שנהגו לומר בתפלת הלחש 'אתה קדשת' ויש בה ויכולו, ומנהגנו לומר 'ומאהבתך'".145 נוסח זה הנוהג עד היום בקהילת רומא, והמוזכר כבר בתוספתא כתפילה קצרה בשבת,146 מצוין בסדר רב עמרם:

			ואומר ומאהבתך ה' אלהינו שאהבת את ישראל עמך ומחמלתך מלכנו שחמלת על בני בריתך, נתת לנו ה' אלהינו את יום השביעי הגדול והקדוש הזה באהבה. לגדולה ולגבורה לקדושה למנוחה לעבודה ולהודאה לאות ולברית ולתפארת ולתת לנו ברכה ושלום מאתך.147

			במקרה זה מציין ר' שמחה מויטרי את מנהג בית מדרשו של רש"י לומר "אתה קדשת":

			אתה קדשת את יום השביעי לשמך. תכלית מעשה שמים וארץ. וברכתו מכל הימים. וקדשתו מכל הזמנים. וכן כתוב בתורתך: ויכולו השמים והארץ וכל צבאם...148

			כפי שמציין יצחק זימר, הנוסח הקדום היה "ומאהבתך", ואילו הנוסח "אתה קידשת" נמצא לראשונה בשלהי תקופת הגאונים.149 כפי הנראה, שני נוסחאות אלה הגיעו זה מקרוב לאשכנז, אולם "אתה קדשת" הוא הנוסח שהתקבל ברוב הקהילות בסופו של דבר. אפשר שלפניהן נהגו פיוטים אלטרנטיביים. 

			תפילת השבת לא הייתה היחידה שעברה בירור מחודש. פולמוס דומה עולה עולה על אמירת קדיש בסוף מניין הקוראים בתורה ולפני קריאת המפטיר, על מנת לשמר את קריאת הפרשה העוסקת בעניינו של יום בלבד. כפי הנראה מדובר במנהג מחודש:

			ורבינו אליעזר הנהיג שאפילו בשעה שמוציאין שלושה ספרי תורות שקורין השבעה בכולן [=מחלקים את שבעת העולים לתורה בין שלושת ספרי התורה], ולאחר שקרא השביעי בספר תורה שלישי, יאמר קדיש, והמפטיר חוזר וקורא מה שקרא בספר תורה האחרון כבשאר שבתות השנה. וכן הנהיג רבינו משולם את בני עירו וכן נוהגין בצרפת. ואין להקשות על מנהגינו שקטן קורא במוספין דהא קטן עולה למנין שבעה, וכל שכן שקורא לפרשת המוספין.150

			שני חכמים אלה המוזכרים בתשובה, רבי אליעזר הגדול (1080-1000~)151 איש וורמס, ורבנו משולם איש מיינץ (975-900~). מעניין שרבנו משולם משנה את המנהג המקובל על מנת שיתאים לפרשנות התלמוד, אף שהיה זה המנהג הקדום בצרפת ובאשכנז:

			כיון דמשום כבוד תורה הוא כנגדו נמי לא בעי [=הקורא את הנביא בהפטרה, קורא קודם כל לפחות שלושה פסוקים בתורה על מנת להראות שכבוד התורה קודם לכבוד הנביא. וכיוון שזו המטרה, קריאתו בתורה איננה נחשבת לאחת מן הקריאות הנספרות במניין הקרואים] — וקשיא [=וקשה] לפי מנהגינו שאנו נוהגין בכל שבתות השנה שהמפטיר חוזר וקורא מה שקראו הראשונים, ואין קורא כלל אחר כך [=בסוף קריאת הפרשה, חוזר הקורא על הפסקה האחרונה של הפרשה]. אם כן מאי קא משני [=מהו התירוץ לשאלה מדוע מספר הפסוקים בהפטרה הוא לפחות עשרים ואחד, כנגד שלושה פסוקים לכל קורא, ומדוע אין קוראים שלושה נוספים כנגד קריאת המפטיר]? כיון דמשום כבוד התורה הוא כנגדו נמי לא בעינן [=ומתרצת הגמרא, כיוון שהמפטיר קורא בתורה אך ורק על מנת לשצור על כבוד התורה ולא כדי להחשב לאחת הקריאות המחויבות, לכן אין צורך לייחד פסוקים נוספים בנביא כנגד קריאתו]? אדרבה היה לו לומר, כיון דאין קורא אלא מה שקראו הראשונים, כנגדו לא בעינן [=כיוון שממילא הוא איננו קורא פסוקים נוספים על הקריאות של שבעת הקוראים, ממילא אין סיבה להוסיף שלושה פסוקים להפטרה]? אלא שמע מינה דבימי התנאים היה המפטיר קורא מה שלא קראו הראשונים [...] והכי נמי [=וכך גם] תקנו לומר קדיש בין השבעה [=שבעת העולים לתורה] למפטיר, להודיע שאינו ממנין השבעה. והר"ר אליהו הנהיג את בני עירו שאפילו כשמוציאין שני ספרי תורות או שלשה [=בחגים או בפרשיות חודש אדר, לקריאת מפטיר], נוהג מנהג זה שיקראו הראשונים הכל [=כולל את מה שבדרך כלל יועד לקריאת המפטיר], והמפטיר חוזר וקורא ממה שקראו הראשונים, וכן הנהיג רבינו משלם, וכן נוהגין עכשיו בכל צרפת ושינו את מנהג רש"י ורבותיו ורבנו תם.152

			בדומה לשינויים אלה, נעשה שינוי בנושא קריאת התורה בחגים. הצורך לקרוא בתורה אך ורק את עניינו של יום הביא את רבותיו של רש"י בעיר מיינץ לתקן את הקריאה בתורה בחגים כך שתציין את היום בו נקראת הקריאה. לפיכך בשמיני עצרת נקראת הקריאה של אותו היום בלבד, למרות שבחו"ל נוהגים שני ימים טובים מספק. כן כותב ר' שמחה מויטרי במחזור ויטרי:

			ובשמיני לא יתכן לקרות ביום השביעי מחמת ספיקו של יום [=הספק ההלכתי המקובל בחו"ל לנהוג שני ימים טובים]. לפי שאנו מקדשין אותו לקרותו שמיני עצרת. ויתחלל על פיך לחללו ולזלזלו (כשם) [בשם] שביעי: ובסדר הזה הנהיג רבינו זצ"ל [=רש"י] את דורו. והעמיק בדבר מכתב ידי רבו מובהק ר' יעקב בר' יקר שפירשה במסכת מגילה. לפני המאור הגדול מתקן לכולה גולה: רבנא גרשום זכרונו לברכה.153

			בית הכנסת היא המקום בו התרחשה הזירה הפוליטית של הקהילה היהודית, בו נוצרו טקסטים חדשים, שם התכונן הקנון הטקסטואלי של התפילה, ולפיכך היה זה מקום בו צפוי לראות שינוי מן המנהג הקדום. לא צפוי למצוא מתח דומה ברשות היחיד. אולם גם שם, אנו מוצאים שינויי נוסח המציינים מתח דומה. בברכת המזון בשבת, בברכה השלישית, נהגו בימי הביניים שני נוסחים. האחד כביום חול עם התוספת המיוחדת של שבת — "רצה והחליצנו...", והאחר המשנה בשבת את נוסח הברכה מתחילתו, כפי שמצוין בסדר רב עמרם:

			ובשבת מברך הזן ועל הארץ. ובברכה שלישית אומר: "נחמנו ה' אלהינו בציון עירך ובשכלול בית מקדשך ורחם ה' אלהינו על ישראל עמך ועל ירושלם עירך ועל ציון משכן כבודך כו' עד מהרה תחזור למקומה".154

			רבנו יצחק אלפסי קבע את נוסח "נחמנו" להלכה.155 רש"י, לעומת זאת, משאיר את שתי האפשרויות פתוחות: "אינו צריך לא לסיים ולא להתחיל בשל שבת, אלא מתחיל ומסיים בנחמה, בנין ירושלים קרי נחמה, כל היכי דמתחיל בין רחם בין נחמנו".156 לכאורה נראה שמנהגו של הרי"ף הוא מנהג שנכפה על קהל ליקחו, אבל מעקב אחר דברי הפוסקים עד המאה הי"ד מצביע על "נחמנו" כמנהג הקדום. אנו מוצאים את הדברים אצל הראב"ן המשמר כדרכו את הנוסח הישן יותר באשכנז, והמזכיר אגב אורחא שהנוסח הוא "נחמנו":

			טעה ולא הזכיר של שבת [ברכות מט ע"א] רצה והחליצנו בבונה ירושלים, אם עד שלא התחיל בהטוב המטיב נזכר אומר בא"י אמ"ה שנתתה שבתות למנוחה לעמך ישראל לאות ולברית בא"י מקדש השבת ואם התחיל בהטוב והמטיב חוזר לראש הברכה נחמנו.157

			נוסח זה נשאר הנוסח המקובל באשכנז, כפי הנראה גם מאוחר יותר, וכך כותב נכדו של הראב"ן, הראבי"ה:

			ולפי שהשבת ניחמה את אדם הראשון לפיכך אומרים נחמינו ה' אלהינו כו' בכל שבת ושבת. והא דאמרינן לקמן פתח ברחם וכו' משמע מפר"ח דאשבת קאי, ולעיל מיניה פירש מתחיל בנחמה נחמנו ה' אלהינו וכו'.158

			כך גם כותב ר' אלעזר מוורמס בספר הרקח: "ברכת המזון של שבת. ברכה ראשונה הזן. שניה ברכת הארץ. שלישית בנחמה. נחמנו ה' אלהינו ומסיים בנחמה ותנחמנו כי הוא בעל הישועות ובעל הנחמות.159 תלמידו, ר' יצחק מוינה, אף הוא מתאר את "נחמנו" כנוסח השכיח, ומצטט את דעת רש"י כדעה המוכנה לסבול גם את הנוסח האחר:

			פירש רבינו שלמה [=רש"י] ובשבת מתחיל בנחמה בלבד, כלומר, אינו צריך לא להתחיל ולא לסיים בשל שבת אלא מתחיל בנחמה ומסיים בנחמה בנין ירושלים קרי נחמה כל היכי דמתחיל בין רחם בין נחמנו עכ"ל. ופירש רבנו חננאל, בשבת בונה ירושלים בנחמה ואומר נחמנו ה' אלהינו ומסיים בנחמה ונחמנו בתוכה כי אתה בעל הנחמות ברוך א"י מנחם ציון ובונה ירושלים. וכן פירש הרב ר' יוסף דאורליינוש דרחם לשון תחנונים ונחמנו לשון נחמה כדכתיב: "והנחם על הרעה לעמך". וכן נראה בעיני.160

			וכך גם במחצית השניה של המאה הי"ג בספר תשב"ץ קטן: "לכך נהגו לומר בשבת נחמנו".161 כך גם בספר ארבעה טורים בתחילת המאה הי"ד.162 הנה אפוא, הגישה ההלכתית חדרה גם לרשות היחיד על מנת ליצור שינוי בנוסח ברכת המזון.

			השימוש במונח הנהיג חוזר גם בסוגיות שאינן תפילה גרידא. סדר רב עמרם גאון אשר מנהג אשכנז נסמך עליו לא מעט, גורס את המנהג הבא, לאחר את ברכת "להכניסו בבריתו של אברהם אבינו" אחר ברית המילה ולא לפניה:

			והכי אמר שר שלום גאון כשמברך אבי הבן להכניסו בבריתו של אברהם אבינו, אין מברך אלא לאחר המילה. ואף על פי שאמרו חכמים כל המצות כלן מברך עליהן עובר [=לפני] לעשייתן, מילה שאני [=הברכה על מצוות המילה, שונה], דחיישינן [=שחוששים אנו] שמא תתקלקל המילה ונמצא מוציא שם שמים לבטלה. ואם תאמר שחיטה ותקיעה נמי ליחוש [=גם נחשוש, ולא נברך לפני השחיטה והתקיעה שמא לא יצליחו בידו], לא דמו [=אין הן דומות למצוות מילה]. הנך תרתין [=שתי מצווות אלה] הן בידו שלו, ואיכא למימר דמצי מקיים להו [=ואפשר להעלות על הדעת שהוא יוכל לקיימן]. מילה ביד אחר הוא [=אדם אחר מבצע את המילה ולא האב עצמו], מי יימר דמקיים [=אפשר שלא יקיימה], הלכך לאחר המילה מקומה, וכך מנהג בשתי ישיבות.163

			מנהג זה לאחר את ברכת "להכניסו בבריתו של אברהם אבינו" אחר ברית המילה, היה מקובל באשכנז, אך הוא החל לעבור שינוי במאה הי"ב, כפי שנראה בהמשך.

			חכמי המאה הי"ב

			מאורעות תתנ"ו זרעו הרס בקהילות אשכנז, וגרמו לשקיעה של עולם התורה בעוד שבצרפת פרחו בתי המדרש של בעלי התוספות. צעירים מאשכנז גלו למקום תורה בצרפת, ושבו לביתם כתלמידים של גדולי בעלי התוספות. בין בעלי התוספות שהשפעתם נודעה על חכמי אשכנז היה רבנו תם, שהיה ידוע כמי שביקר את המנהג על פי ההלכה התלמודית, ולפיכך הוא מציין שלב חשוב בתהליך יישום ההלכה התלמודית באשכנז.164 אפרים אלימלך אורבך מתאר את רבנו תם כמי שכיבד מנהגים ולא שש לשנותם אלא אם כן הם נחשבו בעיניו כמנהגים רעים: "דיש מנהגים שאין לסמוך עליהם אפילו היכא דתנן הכל כמנהג המדינה".165 אנו מוצאים לפיכך, את רבנו תם דוחק בלשון הגמרא כדי לקיים מנהג כפי שכותב הרא"ש: "מכאן נראה לרבינו תם סעד לתענית אסתר שאנו עושין כמו שעשו בימי מרדכי ואסתר כשנקהלו היהודים לעמוד על נפשם ולא מצינו לו סמך בשום מקום אלא בכאן".166 אף בנו של הרא"ש, ר' יעקב בעל הטורים כותב כדברים הללו: "גם ר"ת דחק לפרש ההיא דבמקום שאמרו לקצר וכו' כדי לקיים המנהג".167 אולם חרף מאוויו של ר"ת לשמר מנהגים, אנו מוצאים לא פעם את רבנו תם מנהיג מנהגים חדשים. הוא קבע איסור לקבוע סעודה בין תפילות מנחה ומעריב בצאת השבת:

			וכתב רב שלום הטעם שתקנו לומר צדוק הדין על שמת משה רבינו באותה שעה וגם נהגו שלא לקבוע מדרש בין שתי תפלות משום חכם שמת כל בתי מדרשות בטילין מזה הטעם נמי הנהיג ר"ת שלא לקבוע אז סעודה.168

			אף הוא קבע הלכה בנושא השנוי במחלוקת, אלו פסוקים יש להזכיר בראש השנה. הוא נסמך על ההיגיון ההלכתי. המנהג כשלעצמו איננו מקור בלבדי עבורו:

			כתב רבנו תם שצריך להזכיר קרבנות המוספין בכל תפלות של מוסף שהן במקום הקרבת המוספין ואין יוצאין במה שאומר "ככתוב בתורתך על ידי משה עבדך". אבל של ראש חודש אין צריך להזכיר בראש השנה, שדי לו במה שאומר מלבד עולת החדש ומנחתה שבזה נכלל כל מוספי ראש חודש העולות וכדי להזכיר גם השעיר שהוא חטאת יאמר "ושני שעירין לכפר ושני תמידין כהלכתן".169

			רבנו תם קבע לומר ברכת שהחיינו על קריאת המגילה ביום הפורים, למרות שכבר אמרו אותה בלילה:

			הקורא מגילה מברך לפניה שלוש ברכות: על מקרא מגילה, ושהחיינו, ושעשה נסים. וכתב רבנו תם ז"ל שאף ביום צריך לברך שהחיינו שעיקר מצות קריאתה ביום. והרמב"ם ז"ל כתב שאין מברכין שהחיינו ביום ואדוני אבי ז"ל [=הרא"ש] הסכים לדעת רבנו תם ואין נוהגין כן. ולאחריה במקום שנוהגים לברך יברך והאידנא [=בזמן הזה] נוהגין לברך.170

			לרבנו תם נודעה השפעה רבה באשכנז, ובעיקר על הראבי"ה ועל המהר"ם מרוטנבורג, ואכן אף הוא פסק כדברי ר"ת: "והוא מברך על מקרא מגילה ושעשה נסים ושהחיינו וסימנך מנ"ח. והרב את ריבנו אינו ביום של פורים אך שהוא אומר בנחת זמן בתוך כך שהקהל עונין אמן".171 ברכות אלה נאמרות בלילה וביום ורק ברכת "הרב את ריבנו" שאחר קריאת המגילה, נאמרת בלילה בלבד.

			כזכור, מנהג אשכנז במאה הי"א היה לאחר את ברכת "להכניסו בבריתו של אברהם אבינו" אחר ברית המילה. במאה הי"ב החלו לשנות את המנהג כדי לעמוד בדרישות התלמוד הקובע שברכות קודמות למעשה. תוספות, למשל, מצטט את רבנו שמואל (רשב"ם, רמרו, ~1160-1080) שהקדים את ברכת "להכניסו בבריתו של אברהם אבינו" לפני ברית המילה ולא אחריה, כפי שהיה נהוג עד אז, וזאת לעומת אחיו, רבנו תם, אשר גרס את המנהג המאחר:

			אבי הבן אומר כו' — רבינו שמואל גריס אבי הבן ברישא והדר המל אומר [=על המילה] וכבר הנהיג לעשות כן לברך אבי הבן קודם המילה, משום ד"להכניסו" להבא [=לעתיד] משמע כדאמרינן בפרק קמא דפסחים (ז ע"א ושם) ב"לבער" כולי עלמא לא פליגי דלהבא משמע [=הכול סוברים שמשמעו לבער בלשון עתיד, ולפיכך צריך להאמר קודם מעשה הביעור], ועוד דכל המצות מברך עליהן עובר לעשייתן. ורבנו תם החזיר המנהג לקדמותו וגרס המל [=הברכה על המילה] ברישא [=תחילה] והדר [=ואחר כך] אבי הבן כמו שכתוב בכל הספרים, וכן מוכח כולה סוגיא מדקאמר העומדים שם אומרים "כשם שהכניסו לברית". מכלל שכבר הכניסו.172

			השבת המנהג העתיק איננה מנומקת בכך שמדובר במנהג קדמונים אלא על בסיס המשנה והתלמוד. 

			בתפילת שחרית אף היא החלו לחול שינויים. ר' יצחק מוינה מציין שר' יצחק הלוי הוציא את אמירת ה"ענינו" מברכת יוצר אור שבתפילת שחרית במהלך תשעה באב. "ענינו" היא תוספת לתפילת עמידה הנהוגה בתעניות, ובאשכנז נהגה גם בברכת יוצר אור לפני קריאת שמע. ר' יצחק הלוי קבע שמקומה בתפילת עמידה בלבד: "וקורא באיוב ובירמיה ורבי' יצחק הלוי זצ"ל הנהיג שלא לומר ענינו בתפלת יוצר ואין נראה למורי רבי' אבי העזרי".173 ובספר הכלבו מצוטט רבנו [יעקב] תם כמי שהשווה בין התקיעות השונות בראש השנה במהלך חזרת הש"ץ: 

			ור"ת ז"ל הנהיג במקומו לתקוע קשר"ק על כל ברכה וברכה לפי שזו התקיעה המעולה שיש בה גנוח ויליל דדלמא גנח ויליל, ואפילו תאמר דלא הוי אלא גנוחי או ילולי לא הוי הפסק לא שברים ולא תרועה מדאמרינן שמע ט' תקיעות בט' שעות ביום יצא ואין הכל מודים לו שאומרים דודאי הפסק הוי.174

			הלכות כשרות

			כאמור, הנהגת שינויים רווחה יותר בסדר התפילה, אך יש לציין שגם בהלכות כשרות לא נפקד מקומה. החכם שנזכר כמי שהנהיג שינויים בתחום זה הוא הראב"ן (מיינץ, 1170-1090~). הלה מצטט אמנם הנהגות של מי שקדמו לו, אך גם את הנהגותיו הוא. כך למשל, הוא מתאר את מנהג מגנצא להימנע מלאפות לחם יחד עם בשר בתנור אחד כדי שטעם הבשר לא ייספג בלחם, דבר שעלול לגרום לערוב בשר בחלב אם אותו הלחם ייאכל עם חלב: 

			והכי נהגו בקיאי הדעת שבמגנצא שלא לאפות בתנור עם הפת לא פשטידה [=בשרית] ולא פלדונש [=פשטידה חלבית] אלא אם כן מכוסין, דהוה ליה [=שנחשבים] כפת חמה וחבית סתומה דמתיר ר' יהודה. אבל בלא כיסוי אסרי [=הם אוסרים] דהוה ליה כפת חמה וחבית פתוחה, דאפילו לר' יהודה אסור.175 

			בתלמוד מובאת מחלוקת רבי מאיר, רבי יהודה ורבי יוסי על המניח פת חמה מייד אחר רדייתה מן התנור, על גבי חבית יין של תרומה שצריכה להימסר לכהן, ואסור לאחרים באכילה: "הרודה פת חמה ונתנה על פי חבית יין של תרומה — רבי מאיר אוסר ורבי יהודה מתיר, ורבי יוסי מתיר בשל חיטין ואוסר בשל שעורים, מפני שהשעורים שואבות [...] אמר רבה בר בר חנה אמר ריש לקיש: בפת חמה וחבית פתוחה — דברי הכל אסור".176 מכאן נובעת ההוראה לכסות סירים בתנור המכילים אוכל העשוי מבצק, בגלל תכונתו הסופגת, בזמן אפייתם יחד עם מאכלים האוסרים זה את זה כגון בשר או חלב. כל זאת כאשר אופים את הבצק ואת הבשר יחדיו בתנור. בזה אחר זה הדבר מותר:

			ומה שעושין בבצק בשר שמן שקורין "שטיקלנק" בלא כיסוי, היו אופין קודם ללחם וכן כשר ויפה לעשות, ואשר אופיהו עם הפת אוסר הפת לאוכלו בחלב. ואפילו כי היו עושין פומא לעיל של מלייתות [=כאשר עצבו את בצק הפשטידה בשולים היוצאים בחלקו העליון כלפי מעלה], נהגו להשים על פיה שפופרת של ביצה שלא יצא הריח [=סתמו את החלק העליון באמצעות ביצה], וכל מנהגם תורה ומשפט, ואף על פי שפעמים מתבקעת הפשטידא ויוצא הריח, הינהיגו הראשונים לאכול את הפת עם חלב, דסמכי אלוי דעבד עובדא [=שסומכים עד דעתו של לוי שעשה מעשה] בגדי ודבר אחר דהיתיר בדיעבד, דהא פלוגתא בדיעבד, [ד]הא שצלאו קאמר, אבל לכתחילה לא היתיר לוי. ומיהו שמעתי שבביתו של רבינו ר' יצחק בר' יהודה מ"כ לא היו אופין כלל עם הפת לא פלדונש ולא פשטידא אלא האי לחוד והאי לחוד [=זה לחוד וזה לחוד] דסבירא ליה כרב דריחא מילתא הוא [=שריח נחשב לדבר, לבעל משמעות] ואפילו בדיעבד אסור.177

			סוגיית השימוש בתנור של נוכרים, תנור שבו נעשה שימוש באוכל שאיננו כשר, עוד תורחב לקמן (עמ' 203-196).

			הראב"ן יודע לספר על הטבלת כלי עץ ומתכות לפסח (נושא שידון לקמן), מנהג שאין לו זכר בתלמוד והוא עומד בניגוד להלכה התלמודית: "וכל ימי תמהתי למה הנהיגו הראשונים להטביל כלי עץ וכלי מתכות בפסח. ויש לומר דאגב כלי מתכות חדשים הלקוחים מן הגוים דצריכין טבילה הינהיגו גם בישנים שאינן לקוחים ובכל הכלים".178 נכדו של הראב"ן, הראבי"ה, ממצטט את סבו ומתאר מנהג זה כמנהג מיינץ, וכנגד מנהג קלן:

			ואחרי שפרשתי דין ליבון וענין הגעלה נפרש ענין הטבלת כלים. במגנצא נוהגין בפסח להטביל כליהם אחרי ההגעלה והליבון ואפילו כלי עץ. וכן כתב זקיני, וא[מר כי] דברים המותרים ואחרים נהגו ב[הן] איסור אי אתה רשאי להתירן בפניהם. ובקולוניא לא נהגו כך. ונראה דאגב כלי גוים של מתכות הנהיגו בכולם.179

			לדברי הראבי"ה, הראב"ן קיבל את מנהג מיינץ בדיעבד. הוא לא הצדיק אותו ולא העניק לו הסבר מהותי, אלא העדיף להותיר את המנהג על קנו כדי לשמור על כבוד המנהג, על פי הכלל ההלכתי "דברים המותרים ואחרים נהגו בהם איסור — אי אתה רשאי להתירו בפניהם". הדבר נחשב למותר, אבל זלזול במנהג התולה בו איסור, גורם לזלזול ביחס למנהגים בכלל ולכן צריך לכבדו.

			הראב"ן מספר על מנהג לבדיקת הריאה אחר שחיטת הבהמה תוך כדי ניפוח הריאה, כמנהג שהונהג זה מקרוב בוורמס: "ומה שמפרקין הריאה מן הדופן כי סביך בבישרא [=הדבוק בדופן הפרה], ונופחין, לא לידע אם ניקבה אלא בשביל שאר מיני טריפות דלא חיישינן לנקב, וכן הנהיג הרב בוורמישא".180 כפי הנראה, מדובר בבדיקה נוספת של הריאות אחר בדיקה פנימית, כלומר בעוד הריאות בתוך דופני החזה, כפי שעולה מדברי רש"י בפירושו לתלמוד:

			מאי — וכיון דלא אפסיק הלכתא, עבדינן לחומרא וטרפינן בכל הכרס בנקב במשהו כבני מערבא. ומיהו כל הנך טרפות, אנן לא טרחינן למיבדקי בתרייהו דכל כמה דלא מישתכחן אזלינן בתר רובא כדנפקא לן בפרק קמא מהאליה תמימה ומקראי טובא ובסירכי דריאה משום דשכיחן בדקינן בתרייהו.181

			תרגום: וכיון שלא נפסקה הלכה, אנו נוהגים לחומרא ומטריפים בכל נקב שנמצא בקיבה, שהיא הקיבה הראשונה בין ארבעת קיבות הבהמה בנקב במשהו כבני ארץ ישראל. אולם כל אותן טרפות האחרות, אנחנו איננו נוהגים לטרוח ולבדוק. שכל אימת שטרפה אינה נמצאת, אנו סומכים על הרוב, כפי שעולה מפרק ראשון בחולין, מן הפסוק המזכיר את "האליה תמימה" ומפסוקים רבים. ובסירכות הריאה אנו בודקים משום שהן מצויות, ולכן אנו בודקים אחריהן.

			מנהג קדום נוסף העולה מכתבי הראב"ן הוא המנהג להימנע משריית המצה במים בליל הסדר. התלמוד גורס ששריית מצה שנאפתה איננה גורמת להחמצתה: "תנו רבנן, אלו דברים שאין באין לידי חימוץ: האפוי, והמבושל, וחלוט שחלטו ברותחין. מבושל? אדמבשל ליה מחמע [=מחמץ]! — אמר רב פפא: האפוי שבישלו קאמר".182 הראב"ן אשר היה מודע להלכה תלמודית זו, מסביר את המנהג להימנע משריית המצה כדי לשמר את טעם המצה ולא כדי להימנע מהחמצתה. מעניין שאת המנהג הקדום הוא מתאר גם כן כמנהג שהנהיגו אותו הקדמונים:

			ומצה אפוייה שבישלה כמו שעושין מאכל שלקוק וגם לתינוקת מאכל פרפיל, אינו בא לידי חימוץ ושרי [=ומותר]. ויש שאין רוצין להשרות המצה בלילה הראשון במרק כי ראו אבותיהן שכן עשו וסבורין דמשום שלא תחמיץ עושין, ולא היא, לא הינהיגו כן אלא משום שיהא טעם מצה בפיהם כל לילה הראשון. ומיהו אינו טוב לעשות פרפיל, שלא יעשו גם מקמח, וטוב הוא לאסור זה מפני זה.183

			נכדו של הראב"ן, הראבי"ה, מזכיר אף הוא את המנהג, אך מציין שנמנעים משריה אף בשאר ימות הפסח. חומרה זו מתוארת בפיו כחומרה של בעלי נפש, דהיינו חומרה הנובעת ממידת חסידות:

			ואפוי שבישל<ו, כגון> לתינוק ולזקן לתקן ממנו פפדל או שלקוק [=סוגים של בצק העשוי ממצה מפוררת ושרויה במים], אין בו משום חימוץ. ותניא יוצאים ברקיק השרוי ובמבושל שלא נימוח דברי רבי מאיר רבי יוסי אומר יוצאין ברקיק השרוי אבל לא במבושל אף על פי שלא נימוח. ואמרינן בפרק כיצד מברכין עד כאן לא קאמר רבי יוסי אלא גבי מצה דבעינן טעם מצה בפיו וליכא, והא לא שייך למימר אלא בלילה הראשונה, אבל בשאר ימי הפסח שרי. ויש שמחמירים, דלא ליתי למיטעי [=שלא יבוא לטעות]. וחומרא של בעל [נפש] היא.184

			כפי הנראה מנהג זה נבע מתפיסת המצה כתחליף לקרבן הפסח. באשכנז נהגו להקפיד מאוד על אפיית מצה בערב הפסח, מנהג אפיית מצת מצווה. מנהג זה שתואר על ידי ישראל תא־שמע כמנהג ארץ ישראלי,185 נהג בהקפדה רבה אף בליל הסדר עצמו כאשר חל ערב הפסח בשבת.186 לדעתי אין צורך כלל לייחס מנהג זה למנהג הארץ ישראלי, ואף הוא מנהג אשר נתפס בעיני יהודי אשכנז הקדומים מתוך רצון אינטואיטיבי לקיים את דברי המקרא על קרבן הפסח. המצה אשר נתפסה כחלק מן הקרבן נהגה באותה תחושה של פולחן הקרבן.187

			ר' יצחק מוינה מצטט את מורו, ר' אלעזר מוורמס, מחבר ספר הרוקח, המתאר את אופן הגעלת הכלים כפי שנהג ר' אברהם, ומציין שכך הנהיג ר' יהודה בעיר מגנצא (מיינץ):

			וכתב מורי רבינו הרב ר' אלעזר מוורמשא זצ"ל. שרבינו אברהם זצ"ל188 היה מגעיל לקהל היורה הגדולה, היה מרתיחה מלאה מים ולוקח זנבות האודים מבוערין או אבנים מלבנין ומשליכן ליורה. והמים מרתיחין ונשפכין בכל סביבות שפת היורה. ומשליך בשפיכה מים המרותחין לחוץ. וכן הנהיג אביו של מורי הרב ר' אלעזר במגנצא. וכן נוהגין בכל ארץ לותיר שמגעילין יורה הגדולה ושופכין המים לחוץ ואחר כך ממלאין אותה מים ומרתיחין ומכשרין בה כל הכלים.189

			חכמים אלה, ר' אלעזר מוורמס ואביו ר' יהודה ב"ר קלונימוס, הנהיגו חומרא בכלי שבו הגעילו את כלי הקהילה. ראשית הגעילו את הכלי עצמו ורק אחר כך הרתיחו בו מים והגעילו את הכלים בתוכו. מנהג זה שנהג בכל ארץ לותר, מיוחס כפי הנראה להנהגתו של רבי יהודה ב"ר קלונימוס. 

			המנהג וההלכה התלמודית במאה הי"ג

			במאה הי"ג הולכת ההלכה התלמודית וכובשת לה מקום באשכנז בעוד שהמנהג הקדום זוכה ליחס של ביקורת ואף לעיתים ללעג. רבי אלעזר מוורמס, למשל, מתרה במתלוצצים על המנהג הקדום להטיף יין מן הכוס בזמן הזכרת מכות מצרים בהגדה של פסח:

			דם ואש ותמרות עשן, דם צפרדע כנים ערוב דבר שחין ברד ארבה חשך מכת בכורות, דצ"ך עד"ש באח"ב, י"ו תיבות. על כל תיבה אצבע ידם בכוס היין ומטיפין לחוץ. מנהג אבותינו כן, וכן הנהיג רבינו אלעזר הגדול כל בני ביתו, וכן רבי' קלונימוס [ו]כל משפחתו, ורבנא אלעזר חזן ורבינו שמואל ובנו רבינו אברהם היו עושין כמו כן, וכן אבא מרי הר' ר' יב"ק [עושה] כן, י"ו פעמים מטיפין לחוץ, כנגד חרבו של הקדוש ברוך הוא י"ו פנים, וי"ו פעמים דבר בירמיה, לומ' לנו לא יזיק, מיכן סמכו אבותינו. וי"ו חיים החיינו אחיה בתמניא אפי, י"ו אנשים קורין בשבוע לתורה כנגד י"ו כבשים המקריבים בשבוע, זהו עץ חיים הי"א למחזיקים בה. ואין להתלוצץ על מנהג אבותינו הקדושים.190

			כפי שהראה מתניה יוסף בן גדליה, ברשימת החכמים שהזכיר ר' אלעזר, מוזכרים חכמים משתי משפחות החכמים הותיקות, משפחת אבון שמוצאה מלה־מאן (Le Mans) שבצרפת, ומשפחת קלונימוס שמוצאה מלוקה (Lucca) שבאיטליה.191 מסורת זו מוזכרת אמנם כמסורת שהנהיגו חכמים ראשונים, ראשי משפחות אלה, אולם אין לשלול את האפשרות שמדובר במסורת אשכנזית קדומה שאומצה על ידיהם.

			במאה הי"ג אנו רואים יותר ויותר ישום של ההלכה התלמודית ובחינה ביקורתית של המנהג הקדום על פי הטקסט התלמודי. בין החכמים הבולטים שפסקו הלכות בניגוד למנהג ובהתאמה לתפיסתם את ההלכה התלמודית, הרי הוא המהר"ם מרוטנבורג. המהר"ם הלך אמנם בדרכי רבותיו, ובכללם ר' יצחק ב"ר משה מוינה, המכונה על פי ספרו, ר' יצחק אור זרוע. הלה ציטט לא מעט את מנהג העולם כהלכה מחייבת: 

			ולאחר שאדם יסיים תפלתו צריך לפסוע שלש פסיעות לאחוריו ואחר כך ליתן שלום תחלה לשמאלו ואחר כך לימינו ואפילו פסע אותם שלש פסיעות בכריעה אחת לא הפסיד ובמקום שיפסע יש לו לעמוד. ונהגו העם לעמוד עד שיתחיל ש"צ נקדש את שמך כו'.192

			מנהג העם לעמוד בסוף תפילתם במקומם ולהמתין עד תחילת אמירת הקדושה נפסק על ידיו כמקור הלכתי בפני עצמו. בדומה לכך, הוא אישש את המנהג להכליל בברכת המזון של היחיד את ברכת הזן את הכל, כפי שנוהגים היום, ולא להגדיר אותה כברכת הזימון הנוהגת בשלושה בלבד. לדבריו, ברכת הזימון היא "נברך שאכלנו משלו, ברוך שאכלנו משלו ובטובו חיינו" בלבד, ולא ברכת "הזן את העולם". ר' יצחק מוינה מצטט את הסוגיא התלמודית ממסכת ברכות (מו ע"ב), את מסקנתו של רש"י מסוגיא זו שאיננה עולה בקנה אחד עם המנהג באשכנז, ואת קריאתו הוא את הסוגיא כך שתתאים למנהג אשכנז:

			להיכן הוא חוזר לברך לאחר שיגמור? רב זביד משמיה דאביי אומר חוזר לראש, לתחלת הזן [=לתחילת ברכת המזון], שהרי נתחייב בזימון, שבתחלה הוקבע לשלשה [=שכן ברכה זו, הראשונה בברכת המזון, נועדה לשלושה ], ורב אסי אמר למקום שפסק לברכת הארץ, והלכתא למקום שפסק. זאת היא שיטת רבינו שלמה [=רש"י] ופירושו. ופסקו רבוותא [=הגדולים] הלכתא כרב ששת באיסורי ואביי (ורב אסי) [ורבנן] נמי פליגי אליבא דרב ששת [=אף הם חולקים על פי רב ששת], משמע דסבירא לן כוותיה [=משמע שאנו סוברים כמותו], וקבעינן נמי הלכתא [=וקבענו גם את ההלכה] למקום שפסק דהיינו לברכת הארץ, דעד הזן הוי [=נחשב הדבר] ברכת הזימון. הלכך שנים שאכלו מברכין ברכת הארץ ובונה ירושלים והטוב והמטיב ואין מברכין ברכת הזן, כך היא הלכה למעשה שיטת רבינו שלמה ופירושו. ותימה דאין אנו נוהגין, כן אלא מעשים בכל יום יחיד שאוכל מברך ברכת הזן ואינו מחסר כי אם מנברך עד ובטובו חיינו. ונראה בעיני לקיים המנהג ולומר דהלכה כרב נחמן דאמר ברכת הזימון עד נברך שאכלנו משלו והן עונין ברוך שאכלנו משלו ובטובו חיינו [=ברכות מו ע"א]. ודוקא עד כאן בעי שלשה אבל מברכת הזן ואילך לא בעי שלשה [=ודווקא מילים אלה צריכות להאמר בשלושה, אבל מכאן ואילך אין צורך בשלושה] אלא אפילו יחיד מברך מברכת הזן ואילך.193

			ר' יצחק מוינה שקד על קיום מנהגים, ממש כחכמי אשכנז לפניו. גם כאשר מנהג סותר את דרך הפסיקה המקובלת על פי ההלכה התלמודית, קבע ר' יצחק מוינה הלכה כמנהג. אם בדרך כלל הלכה כרב ששת בדיני ברכות, במקרה הזה של ברכת המזון, הכריע ר' יצחק מוינה כרב נחמן, כדי לשמר את המנהג.

			המהר"ם מרוטנבורג הלך בדרכו של רבו, ר' יצחק מוינה, וככלל סבר שלמנהג יש משקל הלכתי רב, אולם לא פעם הראה עצמאות הלכתית, כאשר הוא נשען על ההלכה התלמודית ואף על פרשנות מקרא. על עצמאות זו מצביע אפרים א' אורבך, חרף מה שנראה כהתפעלות של המהר"ם מחכמים ראשונים. לדעתו, יש להבין את הציטוטים במהר"ם בהקשר של הרטוריקה של הפסיקה המכבדת את הדורות הקודמים מבלי לגרוע מסמכות הדובר:

			המהר"ם מרבה להביא דעות של גאונים וראשונים כסעד וסיוע, כדי להבליט את ערכם. אין ספק שהתחשב ברוח הדור, שראה עצמו עומד על גבם של ראשונים, אבל עם כל זאת שמר על מידה גדולה של עצמאות יותר מאשר חכמים אחרים, ואף יותר מרבו, ר' יצחק אור זרוע. לעתים קרובות הוא חוזר למקורות הראשונים, היינו לבבלי, לירושלמי ולברייתות, ומסיק מתוכם הלכה למעשה ותשובה לשואלים.194 

			דברים אלה של אורבך מקבלים אישוש מרבות מהוראותיו המצוטטות בידי תלמידיו.195 הם עולים אף מן האופן שבו נוהג המהר"ם לשוב ולאושש את פסקי ההלכה במקורות מן התלמוד ואיננו מסתפק בציטוטים מחכמים שקדמו לו, ובכך שהוא משתדל שלא להסתמך על המנהג בלבד. דומה שהמהר"ם שקד להגיע להכרעה מקורית גם במקומות שהוא קיבל את ההלכה המקובלת. הישענותו על המקורות התלמודיים הביאה אותו לפסקי הלכה שלא עלו תמיד בקנה אחד עם המסורת, ואף לא עם הקריאה הפשוטה של המקורות התלמודיים עצמם. המהר"ם יצא למשל, נגד המנהג לקרוא בתשעה באב פסוקי נחמה. לדבריו, מנהג זה סותר את ההלכה התלמודית האוסרת לקרוא פסוקים מן המקרא, אלא אם כן הללו מבטאים דברי תוכחה:

			באשכנז נוהגים לקרות פ' "קרבו גוים לשמוע" אחרי שקראו דברים הרעים שבירמיה. וכתב הר"מ מרוטנבורק איני יודע מהיכן נהגו שקורין כמה פסוקי נחמה שבירמיה וגם קורין פרשה קרבו גוים שבישעיה שכולה נחמות שהרי לא התיר הספר לקרות אלא דברים הרעים שבירמיה, ואם כן היה ראוי לדלג כל פסוקי דנחמה. אחר כך שמעתי שיש נקיי הדעת שמדלגין כל פסוקי דנחמה ע"כ.196

			בדומה לכך, הוא יצא כנגד המנהג לומר את תפילת הדרך כתפילה עצמאית בעת היציאה לדרך. הוא סבר שאת תפילת הדרך יש לצרף לברכות השחר שכן היא איננה מנוסחת כתפילה הפותחת בברוך: "היוצא לדרך יתפלל תפלת הדרך [...] והר"מ מרוטנבורק כשהיה יוצא לדרך בבקר היה אומרה אחר יהי רצון כדי להסמיכה לברכת גומל חסדים ותהיה ברכה סמוכה לחבירתה".197 כמו כן סבר שאין לצאת בשבת ברשות הרבים בטלית קטן, שכן אין בציציות פתיל תכלת כפי שתוארה מצווה זו בתורה:

			אבל כשמצוייצת כהלכתה לא הוי משוי הילכך מותר לצאת בטלית שלנו לרשות הרבים דחשיבא [=שנחשבת כאילו] מצוייצת כהלכתה אע"פ שאין בה תכלת דקיימא לן [=שמקובלנו] אין תכלת מעכבת הלבן תדע לך שהרי אנו מברכין עליהם והר"מ מרוטנבורק היה מחמיר שלא לצאת בה וא"א ז"ל היה יוצא בה.198 

			אפשר שמיוחדים דיני תפילה וברכות במשנת המהר"ם בגלל זיקתו לתורת חסידי אשכנז. להשפעה זו משמעות ניכרת,199 כנראה בהשפעת אביו רבי ברוך ובהשפעת רבו ר' יצחק מוינה (1180-1250) שהיו תלמידיו של רבי אליעזר בעל הרוקח, מחסידי אשכנז בוורמס (1160-1230).200 

			אביא מספר דוגמאות להלכתו המקורית של המהר"ם שאיננה נסמכת על מקור תלמודי. כפי שמספרים תלמידיו, הוא עמד בזמן קריאת התורה, בניגוד למנהג. הוא לא חשש לנהוג מנהג מחודש שכזה, שאין ספק שבלט בשינויו:

			והיה רגיל לעמוד בשעת קריאת התורה [ובשעה] שמלין את התינוק והביא ראי' מן המקרא "ויעמוד העם בברית" (מלכים ב כג:ג) וראיה מפרק ר' אליעזר דמילה (שבת קלז ע"ב) "המל אומר ברוך אשר קדשנו במצותיו וצונו והעומדי' שם [אומרי'] כשם שנכנס לברית וכו'".201

			הוא אף שקד להפסיק את המנהג הרווח בקהילות אשכנז למנות אישה כסנדקית, כאשר על ברכיה התבצעה המילה:

			אינו נראה לי כלל מנהג כשר שנוהגין ברוב מקומות שהאשה יושבת בבית הכנסת עם האנשים ומלין התינוק בחיקה ואפילו אם בעלה מוהל או אביה או בנה דלאו אורחא ליכנס אשה מקושטת בין האנשים ובפני השכינה. וכי האי גוונא פרכינן בפ' האיש מקדש (דף נב) אשה בעזרה מנין פן יתגרו בה פרחי כהונה. ועוד דאפילו בעיקר מילה לא נצטווית למול אפי' בנה דכתיב אשר צוה אותו אותו ולא אותה ואם כן למה לי כולי האי שימולו לתוך חיקה ולחטוף מאנשים המצוה. ומי שיש בידו למחות ימחה והמחמיר תבא עליו ברכה ושלום. מאיר ב"ר ברוך זלה"ה.202

			כפי הנראה, מאמציו לא ראו פרי עם קריאתו לשינוי, שכן אנו מוצאים את המהרי"ל (ר' יעקב ב"ר משה מולין, מיינץ, ~1427-1355) מעברה השני של המגפה השחורה מטיף לקיים את דברי המהר"ם:

			אמר מהר"י סג"ל דכתב מהר"ם האשה שהיא בעלת ברית ליטול הילד מהיולדת להוליכו לב"ה להמול תוליכנו עד פתח ב"ה. ולא תכנס אל תוכו להיות ג"כ סנדיק לשם להמול הילד על ברכיה משום פריצות שתלך אשה בין אנשים. ואמר דיש אנשים כשנעשו סנדיקין ואין נשותיהן עמהם, הולכים בעצמם ומביאין הילד מן היולדת. אך הוא נזהר בכך, דפעם אחת הוא נעשה סנדיק ולא היתה אשתו עמו, וצוה להביא אליו הילד לב"ה. כי הנכנס אצל היולדת להביאו, דרך הנשים לתפוש בכנף הנושא כשמוליכו למצוה. ואמר מסתמא מדהקפיד מהר"ם שלא תכנס האשה בעזרה בין האנשים, מסתמא ג"כ לא יכנס איש בין הנשים דכל המרבה להתרחק מהן הרי זה משובח.203

			אנו מוצאים את המהר"ם משנה נוסח ברכה. לדבריו אין לברך על ההלל את הברכה המקובלת "לגמור את ההלל" אלא "לקרות את ההלל", משום שחשש שמא לא ידקדק הקורא ויחמיץ אות או מילה מן ההלל. חשש זה איננו נסמך על מקור תלמודי או אף מקראי, אלא על שיקול דעת הלכתי מחודש:

			שחרית נכנסין לבית הכנסת וקורין הזמירות של שבת ומתפללין תפלת שחרית וגומרין את ההלל ומברכין לגמור את ההלל והר"מ מרוטנבורק לא היה מברך לגמור את ההלל אף כשגומרין אותו אלא לקרות את ההלל כי היה אומר כשמברך לגמור אם יחסר ממנה אות אחת או תיבה אחת הוי ברכה לבטלה.204

			דוגמא נוספת לחידוש הלכה מן התלמוד הנוגד את המנהג הקדום היא ההוראה נגד המנהג לטבול בנהרות. מקוואות נבנו בערים בימי הביניים אשר שרדו עד ימינו כגון בוורמס, בשפייר, במיינץ, בקלן ובמקומות אחרים. אך אלה לא ספקו את הביקוש למקומות טבילה, וכפי הנראה נשים נהגו לטבול בנהרות. מנהג זה זכה לאישור החכמים דוגמת רבנו תם, ואף של פסיקת מורו, ר' יצחק אור זרוע אשר קבע שהלכה כשמואל על פי המנהג: "אנו בזמן הזה לא קיימא לן כשמואל ולא כאבוה דשמואל ומטבילין בכל נהרות בין ביומי ניסן בין ביומי תשרי ולא חיישינן לרביית נוטפין על הזוחלין דמלתא דלא שכיחא היא".205 אולם המהר"ם מרוטנבורג יצא פסיקה זו, על פי ההוראה התלמודית, כפי שעולה מן המקור הבא. על פי התלמוד, מי נהרות מטהרים אך ורק כאשר מקורות המים הם ממעינות. בעונות שבהן רוב מי הנהרות, מקורם ממי גשמים, הנהרות אינם כשרים לטבילה, אלא אם כן הם נקווים במקום שנבנה במיוחד לשם כך:

			נהרא מכיפיה מיבריך [=הנהר נובע מאפיקו]. פירש רבנו תם דהכי הלכתא [=שכך ההלכה], ומתוך כך מותרין לטבול בכל הנהרות כל השנה כולה ולא חיישינן שמא ירבו נוטפין על הזוחלין. ורבינו מאיר אוסר לטבול בנהרות (*דהא קי"ל כשמואל) [*כאידך דחייש לרביית נוטפים]. ויש שקורין תגר על דברי רבינו מאיר שאוסר לטבול בנהרות ואומרים שבא לעשות ממזרים למפרע כל הנולד מטבילת נהרות. ואותם בני אדם טועים הם דהא אפילו בנולד מן הנדה בלא שום טבילה אין הולד ממזר.206

			הביקורת על פסקו של המהר"ם שנשענת על העובדה שיש לה השלכות על העבר גם כן, מעמד מי שנולדו לנשים שטבלו בנהרות, מצביעה על כך שהיה זה המנהג עד זמנו, וכי לא מדובר בהלכה תיאורטית ואף לא נדירה. המהר"ם פסק, אפוא, על פי התלמוד, ובניגוד למנהג שנהג דורות לפניו. הלכה העולה מן התלמוד קודמת למנהג, לדעת המהר"ם, והוא הכריע כמותה ללא משוא פנים. יש לציין שמקרה זה בולט במיוחד לאור הקושי המושת על נשים לטבול, בכל עיר שלא נבנה בה מקווה טהרה.

			המהר"ם, אפוא, נוקט עמדה עצמאית שאיננה רואה עצמה מחויבת למנהג. הוא עושה זאת כאשר הוא מסתמך על ההלכה התלמודית, אבל גם על פי מקורות מקראיים או על פי שיקול דעת משל עצמו שאיננו קשור למקורות. די היה לו בנקיטת ההיגיון ההלכתי כדי לנהוג מנהג מחודש או לשנות מנהג קיים. המיוחד בשיטתו של המהר"ם איננו המקורות עליהם הסמיך את חידושיו, אלא העובדה שהוא חלק על המנהג גם כאשר לא היה ברור שמנהג המקום הוא מנהג המנוגד באופן ישיר למקורות. נראה שהמשקל שהוא העניק לסברותיו ולתפיסתו ההלכתית העצמאית היה רב מזה שהוא ייחס למנהג המקום. הוא לא סבר שהמנהג לקרוא את תפילת הדרך כתפילה עצמאית מבטא עמדה בעלת משקל, וכך לא העניק חשיבות למנהג לצאת בשבת בטלית מצויצת, או לישיבה בזמן קריאת התורה ולאופן ברכת ההלל. הסברה העצמאית ההלכתית שלו גברה על מנהג המקום. תפיסה זו של המהר"ם איננה רק כזו המעמידה את ההלכה התלמודית לפני המנהג, אלא אף את תפיסתו ההלכתית לפני המנהג. 

			ברם למרות דברים אלה, יש לזכור שהמהר"ם לא שש לשנות מן המנהג. כפי שמעיד תלמידו הרא"ש, לא פעם הוא שקד לקיים את מנהג אשכנז, אף נגד פשוטו של תלמוד: "ורבינו מאיר כתב ונראה דבתשעה באב אין להניח תפילין כמו ביום ראשון דאבל דאין יום מר יותר ממנו יום קבוע בכיה לדורות. ואפשר שדחק למצוא סמך למנהג אשכנז".207 למנהג באשכנז שלא להניח תפילין בתשעה באב אין שום בסיס בתלמוד, ובכל זאת קבע המהר"ם על פי הדמיון בין מנהגי אבלות של תשעה באב למנהגי אבלות על המת, שאין להניח תפילין בתשעה באב.

			סיכום

			תפיסת המנהג באשכנז עברה מספר שלבים של התפתחות. השלב הקדום הוא זה שלפני המפגש עם ההלכה התלמודית. בשלב זה ההלכה הנוהגת היא הלכה הנשענת על מנהג המקום בלבד. שלב זה הוא היפותטי בלבד. איננו יודעים אימתי הגיעו יהודים לעמק הריין. אנו יודעים על מנהגים שאינם עומדים בקנה אחד עם ההלכה התלמודית, או עם טקסט תלמודי אחר. השלב הבא הוא למן המאה העשירית, שלב המפגש עם הטקסט התלמודי והלכתו. חכמים המהגרים לאשכנז מאיטליה ומצפון צרפת, באים ותלמודם בידם. הם עדיין אינם עוקרים את המנהג הקדום, אלא אם כן מדובר בסתירה שאין ליישבה. מאמציהם מופנים בעיקר ליישב את המנהג הקיים על פי הטקסט התלמודי. במהלך המאה השתים עשרה, עם התפתחות הספרות הפרשנית של התלמוד, ידה של ההלכה התלמודית נעשית יותר ויותר על העליונה, והיא דוחקת את המנהג. חכמים שוקדים על בירור ההלכה התלמודית ומבטלים מנהגים הסותרים אותה. במאה השלוש עשרה מתפתח השלב האחרון בו לא רק שההלכה התלמודית כגוף ידע, דוחה את מנהג המקום, אלא אף החשיבה התלמודית, כזו שאיננה נסמכת על טקסט תלמודי דווקא, אף היא דוחה את המנהג.

					159	ר' אלעזר ב"ר יהודה מוורמס, ספר הרקח, הלכות סעודה סימן שלח, וכן ראה הלכות תשעה באב סימן שי: "ונראה שיבצע על ב' ככרות ומברך נחמנו".

				

				
					160	ר' יצחק ב"ר משה מוינה, ספר אור זרוע חלק א — הלכות סעודה סימן קצט.

				

				
					161	ספר תשב"ץ קטן, סימן שטז. עוד על מנהג המהר"ם ראה ר' מאיר הכהן מרוטנבורג, הגהות מיימוניות הלכות תעניות פרק ה הלכה ז.

				

				
					162	ר' יעקב ב"ר אשר, טור, אורח חיים, סימן קפח.

				

				
					163	סדר רב עמרם גאון, סדר מילה.

				

				
					164	על השקפת רבנו תם ראה אצל אברהם ריינר, "פרשנות והלכה: עיון מחודש בפולמוס רבנו תם ור' משולם", שנתון המשפט העברי כא (תשנ"ח-תש"ס), עמ' 239-207. 

				

				
					165	תוספות בבא בתרא, ב ע"א, ד"ה בגויל. וראה אורבך עמ' 82-79.

				

				
					166	רא"ש מסכת מגילה פרק א סימן א.

				

				
					167	ר' יעקב ב"ר אשר, טור אורח חיים הלכות קריאת שמע סימן סח.

				

				
					168	שם, הלכות שבת סימן רצב.

				

				
					169	שם, הלכות ראש השנה סימן תקצא.

				

				
					170	שם, הלכות מגילה ופורים סימן תרצב.

				

				
					171	ספר תשב"ץ קטן, סימן קעז.

				

				
					172	תוספות, שבת קלז ע"ב.

				

				
					173	ר' יצחק ב"ר משה מוינה, ספר אור זרוע, חלק ב — הלכות תשעה באב סימן תטז.

				

				
					174	ר' אהרן הכהן מלוניל, ספר כלבו, סימן סד.

				

				
					175	ר' אליעזר ב"ר נתן, ספר הראב"ן, פסחים, וכן ראה ר' אלעזר ב"ר יואל, ספר הראבי"ה חלק ב — פסחים סימן תקז: "ושמעתי שרבינו יצחק ברבי יהודא הנהיג שלא לאפות אותו כלל עם הפת, דסבירא ליה כרב. ולדברי המתיר דוקא בדיעבד צריך לומר דרבא דשרי לכתחלה גבי בת תיהא עדיפא מדלוי, וקיימא לן כלוי".

				

				
					176	פסחים, עו ע"ב.

				

				
					177	ראב"ן, שם.

				

				
					178	ראב"ן, שם, עבודה זרה סימן שטו.

				

				
					179	ר' אלעזר ב"ר יואל הלוי, ספר הראבי"ה חלק ב — מסכת פסחים סימן תסד.

				

				
					180	ראב"ן, חולין סימן רמג.

				

				
					181	חולין, נ ע"ב. על בדיקת הריאות והפולמוס על בדיקת הריאות באשכנז ראה עדיאל שרמר, "שיקול דעת הלכתי", עמ' 143-97. 

				

				
					182	פסחים, לט ע"ב.

				

				
					183	ר' אליעזר ב"ר נתן, ספר הראב"ן לפסחים.

				

				
					184	ר' אלעזר ב"ר יואל הלוי, ספר הראבי"ה חלק ב — מסכת פסחים סימן תעה.

				

				
					185	ישראל מאיר תא־שמע, "מתי אופים מצות של פסח?", ספר היובל לגרי"ד סולובייצ'יק (ירושלים-ניו יורק: תשמ"ד, ח"ב), עמ' תתתפו-תתתצו. כן ראה ישראל מאיר תא־שמע, מנהג אשכנז הקדמון, עמ' 248-237.

				

				
					186	על המנהג ראה יעקב גרטנר, "אפיית מצה בערב הפסח", סיני פב (תשל"ח), עמ' קכג-קלט, יעקב גרטנר, גלגולי מנהג בעולם ההלכה (ירושלים, תשנ"ה), עמ' 224-210; יצחק (אריק) זימר, עולם כמנהגו נוהג (ירושלים: הוצאת מרכז זלמן שזר, תשנ"ו), עמ' 286-281.

				

				
					187	ראה ר' אלעזר ב"ר יואל, ספר הראבי"ה שם, סימן תנב: "ומכל מקום יאפה שלש מצות בליל פסח מפני שחביבה מצוה בשעתה. וכן שמעתי שמפני הדחק עושין כן בצרפת שאינם מוצאים לא במחיר ולא בשוחד, ואף כי יש בעלי בתים שם הצריכים מצות הרבה והיה נדחה הדבר עד לאחר חצות, וטעמא לא שמעתי. ובתשובות ראיתי כתוב פעם אחת אפה אחד מצות קודם ארבע <שעות> וכבר ביער חמצו, ואסרו רבותינו המצות. דאיתקש מצה לפסח, דאמר רבא אכל מצה בזמן הזה לאחר חצות לרבי אלעזר בן עזריה לא יצא ידי חובתו, וכיון דאיתקש [לפסח מה פסח] אינו <נשחט> אלא משש שעות ולמעלה אף מצה כך. אך רבינו הגדול התיר, כי אמר אין איסור בדבר, אך לכתחלה צריך להזהר משום חביבה מצוה בשעתה. ונתעצמו בדבר הלכה, ועיינו בספר בשר על גבי גחלים ומצאו בו היתר, וראיתו מפורשי ימים. ואני המחבר אבי העזרי את אשר עם לבבי כתבתי". כן ראה ר' יצחק ב"ר משה מוינה, ספר אור זרוע חלק ב — הלכות פסחים סימן רנ: "אמר רבא אכל מצה אחר חצות לראב"ע לא יצא ידי חובתו פשיטא כיון דאיתקש לפסח כפסח דמי וכו' וכתב רש"י (משום) שאין לאפות מצה של מצוה בי"ד קודם חצות כשם שאין שוחטין את הפסח קודם חצות מדאתקש מצה לפסח ולטעמיה דרש"י אפילו בדיעבד אם אפה קודם הפסח פסולה אותה מצה לצאת בה י"ח מצה של מצוה מידי דהוה אפסח שנשחט קודם חצות שפסול וליתא דתניא בהדיא בתוספתא דפסחים ספ"ק יוצאין במצה ישנה ובלבד שעשאה מתחילה לשם פסח. ומצאתי בירושלמי פ' כל שעה גמ' אלו דברים שאדם יוצא בהם י"ח בפסח דמסיק מצה הישנה תפלגתה דב"ש ודב"ה א"ר (יודה) [יוסה] ד"ה היא מכיון שלא עשאה לשם פסח דברי הכל היא דבר בריא כמי שלא דקדק בה. משמע אבל אם דקדק בה ועשאה לשם פסח ד"ה שיוצא בה". כמובן שהסברו של רש"י מאושש את הזיקה בין מצה לקרבן הפסח. וראה מרדכי לפסחים, פרק אור לארבעה עשר רמז תקמג: "כשחל הפסח להיות באחד בשבת אם אסור לאפות המצות מיום הששי והשיב דאסור משום דאיתקש לפסח דאמרינן בע"פ (ד' קכ א) אכל מצה לאחר חצות לרבי אליעזר לא יצא דאיתקש לפסח. וגם בתשובת רב יהודאי גאון כתב לאיסור וז"ל פסח שחל להיות באחד בשבת לא תאפו מצות מיום הששי מפני מראית העין ואף על פי שמותר לאפות בע"ש מ"מ נראה כמכין משבת לי"ט והדרו המצוה ואפו אותה במוצאי שבת בזמנה ותאכלו בזמנה גם ראיתי תשובת ר"ת דאסר שמא יאמר פסח הוא משבת שעבר ונמצאים מקלקלין לימים האחרונים ויש מתירין".

				

				
					188	כפי הנראה, ר' אברהם בנו של ר' שמואל החסיד ואחיו של ר' יהודה החסיד, וראה את דברי שמחה עמנואל במבוא לספר רבי אלעזר מוורמייזא, דרשה לפסח, ההדיר שמחה עמנואל (ירושלים: הוצאת מקיצי נרדמים, תשס"ו), עמ' 23.

				

				
					189	ר' יצחק ב"ר משה מוינה, ספר אור זרוע, חלק ד פסקי עבודה זרה סימן רצט.

				

				
					190	ר' אלעזר מוורמייזא, דרשה לפסח, ההדיר שמחה עמנואל (ירושלים: הוצאת מקיצי נרדמים, תשס"ו), עמ' 101. שמחה עמנואל טוען שהלעג כאן הוא על חסידי אשכנז (שם, עמ' 51), אולם לדעתי אין מדובר בהכרח במנהג חסידי אלא במנהג קדום.

				

				
					191	מתניה יוסף בן גדליה, חכמי שפייר בימי גזרות תתנ"ו ולאחריהן: קורותיהם, דרכם בהנהגת הציבור ויצירתם הרוחנית בשלהי המאה ה 11 ובראשית המאה ה 12, חיבור לשם קבלת התואר דוקטור לפילוסופיה, אוניברסיטת בר אילן, רמת גן, תשס"ז, עמ' 15-14.

				

				
					192	רבי יצחק ב"ר משה מוינה, ספר אור זרוע חלק א — הלכות תפילה סימן ק.

				

				
					193	שם, הלכות סעודה סימן קצא.

				

				
					194	אורבך, שם, עמ' 551, ושם הערה 56.

				

				
					195	ראה ר' יעקב ב"ר אשר, טור, אורח חיים, סימן קיד: "והר"ר מאיר מרוטנבורק היה רגיל לומר בשמיני עצרת ברכת אתה גבור תשעים פעמים עד משיב הרוח ומוריד הגשם כנגד שלשים יום שאומר אותו שלש פעמים בכל יום... וה"ר פרץ ז"ל כתב לא חזינא לרבנן קשישי דצרפת דעבדי הכי... ואדוני אבי הראש ז"ל היה נוטה לסברת הר"ר מאיר מרוטנבורק". כן ראה שם, סימן תרמג: "והר"מ מרוטנבורק היה מברך על הסוכה קודם ברכת המוציא אף בחול משום דתניא נכנס לישב בה מברך הלכך ראוי שתקדם ברכה זו לברכת המוציא מיד אחר הישיבה וא"א הרא"ש ז"ל כתב העולם לא נהגו כן כי רגילין כל העם שאין מברכין על הסוכה אם נכנס לטיול ולשינה אלא בשעת אכילה הילכך ראוי לברך תחלה ברכת המוציא קודם שהתחיל הסעודה ואח"כ מברך על הסוכה". כן ראה: רטז; רס; תפח; יורה דעה, סימן שצז; קכו.

				

				
					196	ר' יעקב ב"ר אשר, טור אורח חיים הלכות תשעה באב ושאר תעניות סימן תקנד.

				

				
					197	שם, סימן קי.

				

				
					198	שם, סימן שא.

				

				
					199	אורבך, שם, עמ' 547, וראה הערות 33-35.

				

				
					200	ראה אפרים א' אורבך, ספר ערוגת הבושם (מבוא), חלק רביעי, ירושלים, תשכ"ג, עמ' 59-60.

				

				
					201	ר' מאיר ב"ר ברוך מרוטנבורג, שו"ת מהר"ם מרוטנבורג (דפוס פראג), סימן תקד. כן ראה ר' מרדכי בר הלל, ספר המרדכי מסכת שבת פרק רבי אליעזר דמילה, רמז תכב.

				

				
					202	ספר תשב"ץ קטן, סימן שצז. ראה על כך אצל אלישבע באומגרטן, אמהות וילדים (ירושלים: הוצאת מרכז זלמן שזר לתולדות ישראל, תשס"ה), עמ' 119-112.

				

				
					203	ר' יעקב ב"ר משה מולין, ספר מהרי"ל (מנהגים) הלכות מילה, סעיף כב.

				

				
					204	ר' יעקב ב"ר אשר, טור אורח חיים הלכות פסח סימן תפח.

				

				
					205	ר' יצחק ב"ר משה מוינה, ספר אור זרוע חלק א — הלכות נדה סימן שסג.

				

				
					206	ר מרדכי ב"ר הלל, ספר המרדכי למסכת שבת פרק במה אשה רמז שנז-שנח. כן ראה שו"ת מהר"ם מרוטנבורג ספר סיני וליקוטים סימן שנה (תתתקס): "ולי נראה דאסור לטבול בנהרות, דלא קיימא לן [=שאין אנו פוסקים] כשמואל בהא דאמר נהר מכיפיה מתבריך [=הנהר מתברך מאפיקו]. דכיון דפליגא דיד[י]ה אדיד[י]ה [=שכיוון שהוא חולק על דברי עצמו], שמואל הלכה למעשה אתא [=בא] לאשמועינן בההיא דאמר [שם] אין המים מטהרין בזוחלין אלא פרת ביומי תשרי, דנהי [=שאף כי] דנהרא מכיפיה מתבריך לא עבדינן בה עובדא גזירה משום הרדלית [=זרם] של גשמים. דאי שרינן [=נתיר] לטבול בנהרות, יאמרו העולם דנוטפין מטהרין בזוחלין דסברי דרובן נוטפין ולא ידעי דנהרא מכיפי מתברך, ואתי לאכשורי למיטבל בהרדלית של גשמים, דהיינו זרם מי גשמים הזוחלין מדליו של הר, והנהו לא מטהרי בזוחלין דכולהו נוטפין נינהו [=שכולם נוטפים הם]".

				

				
					207	ר' אשר ב"ר יחיאל, רא"ש מסכת תענית פרק ד סימן לז. ניסוח דומה נוקט המרדכי מסכת מגילה פרק הקורא עומד רמז תתט: "לא שנו אלא במקום שאין מתורגמן משמע מהכא שאפי' בימיהם יש מקומות שאין מתרגמין ומכאן סעד למנהג אשכנז שאין נוהגים לתרגם".

				

			

		
	
			השפעות סביבתיות על עיצוב ההלכה באשכנז

			מבוא

			המבקש לעמוד על קורות היהודים באשכנז בימי הביניים, שומה עליו להכיר את מאפייניהם. יהודים אמנם שמרו את מצוות התורה, אולם שמירת המצוות שלהם לא תמיד עמדה בקנה אחד עם ההלכה התלמודית, כפי שציינתי, ואורח חייהם הושפע לא מעט מתנאי החיים ומן התרבות של העיר בימי הביניים. חלק מן יהודים אמנם התגורר לרוב ברחוב נפרד, אולם הזדמנויות של מפגש, רבות היו. הם סחרו עם הנוכרים, שהו בבתיהם לעתים, בביקורים עסקיים, והכירו היטב את אורח החיים הנוצרי. נוצרים ופגאנים עבדו במשקי הבית של היהודים כאומנים, משרתים ומיניקות. יהודים שמרו על העיר בימי הביניים והשתתפו בהגנתה,208 אחזו בחרב,209 ואף התאמנו בה.210 יהודים אף עסקו בצייד יחד עם שכניהם הנוכרים, כפי שעולה מתרעומתו של ר' יצחק מוינה.211 היכרות זו הניבה אורח חיים משותף, הן של חיים כלכליים, חיים עירוניים ואף תרבות פנאי. אין ספק שלחיי צוותא אלה היו השפעות לא מעטות.

			ההשפעות על חיי היהודים לא היו רק על תרבותם החומרית. אף תפיסת ההלכה באשכנז לא התעצבה אך ורק מתוך תהליכים פנימיים של התפתחות ההלכה, של מסורת מחד גיסא ושיג ושיח עם הטקסט התלמודי מאידך גיסא, אלא אף מתוך השפעה חיצונית של הרחוב הנוצרי של ימי הביניים. הקהילות היהודיות פעלו כמיעוט דתי קטן ביותר בתוך חברה הגמונית בעלת דת אחרת, מנוגדת ולא פעם עוינת, ולפיכך אך טבעי שהן נחשפו להשפעות על אורח חייהן. השפעות אלה היו מעל לפני השטח ומתחתיו, והן מהוות כר נרחב למחקר לענות בו. בפרק זה לא אתמקד בהשפעות של הסביבה שפעלו באופן שאיננו מודע על החברה היהודית, אלא בעיקר בזה שהם היו מודעים לו. המודעות להשפעה שמבחוץ מלמדת על תפיסת חכמי אשכנז את ההלכה האשכנזית כחטיבה עצמאית בהלכה. אותם חכמים מבדלים את מסורתם ככזו העומדת בזכות עצמה, מסורת שידעה להתאים את עצמה לאילוצים סביבתיים יחד עם תובנות משלה.

			כפי שאראה, חכמי אשכנז וצרפת היו מודעים הן לאופי המיוחד של תנאי החיים ברחוב היהודי בעיר הנוצרית, הן לאילוצים שבהם חיו, אילוצים דתיים וכלכליים, הן לשונות תרבותית, בין אם מדובר בתרבות חומרית, בין אם מדובר בתרבות חברתית. הם היו מודעים להשפעות שנודעו לאלה על אורח חייהם, והם שקדו כמיטב יכולתם לבחון את הצדקת השפעות אלה. יש שהם נאבקו בהשפעות שמבחוץ, יש שהסכינו להם ברצון ויש בהסכמה שבדיעבד. בספר חסידים אנו מוצאים דוגמא מעניינת לפשרות שהיו נהוגות, אף אם חכמים לא תמיד ראו אותן בעין יפה. אנו נוכחים בתיאור יהודים אשר נהגו להתלבש בבגדי כמרים ואף למלמל מזמורים כדי לא להתבלט כיהודים, מתוך ביקורת על התנהגות זו:

			אחד סיפר לחבירו: אני הלכתי בין הגוים בבגדי כהניהם כדי שיהא דומה להם ולא יזיקוהו. ואחד סיפר: למדתי ספרי גלוליהם וכשאני בין הנכרים אני אומר מזמורים בלשונם לקיים "והחכמה תחיה בעליה" (קהלת ז:יב). אמר החכם עליכם נאמר: "חוקים לא טובים ומשפטים לא יחיו בהם" (יחזקאל כ:כה), שהרי ר' אליעזר אמר נאמן עלי הדיין212 ונצטער שעל כן ניצול.213

			פשרות מעין אלה היו לא מעט, והן נדונו בספרות ההלכתית. חלקן נדחו וחלקן התקבלו. אך לא רק פשרות נהגו בעטיים של החיים בעיר נוצרית. לאופי המיוחד של החיים בעיר הנוצרית נודעה לעתים תודעה של שליחות דתית, כפי שעולה לעיתים מתשובות העוסקות בחיי הקהילה. כך למשל מסביר רבנו שמחה משפייר (נפטר בשפייר בשנות העשרים של המאה השלוש עשרה) את החובה להשתתף עם הקהל במס הגולגולת, גם כאשר מדובר באדם שהגיע להסדר מס עם הריבון, על מנת לשמר את הערבות ההדדית. ערבות זו היא הסגולה העיקרית המבטיחה את גאולת ישראל:

			ודודי הרב רבינו קלונימוס ז"ל כשהמלך שאל מס היה מסייע לקהל בפרשה ואח"כ שאל מן המלך לנכות לו מן המס שליש או רביע מה שהיה מגיע לחלקו, ואמר למלך, אני עובדך בכל יום אני רוצה שתפטרני [מדיני] לתן עמהם ונתרצה למחול לו חלקו, והיה חוזר ונותן מס עם הקהל. והייתי סבור שמדת חסידות היתה, [ואני] רואה שמדת הדין [הוא] כאשר פירשתי לעיל. כי כל ישראל ערבים זה בזה לקבל עול גלותם וישתתפו עמהם בנחמתם. ושלום שמחה בר' שמואל.214

			חובה זו איננה נובעת מן ההיגיון המשפטי. הלוא כאשר הריבון מוותר על תשלום המס מאותו אדם, אין סיבה לחייבו. הטעם שמוצא רבנו שמחה הוא הכורח הנובע מן החיים בעיר הנוצרית, של מיעוט יהודי בתוך חברה נוצרית עוינת. הערבות ההדדית מחייבת נשיאה משותפת בנטל. כך גם ראה זאת מאוחר יותר המהר"ם מרוטנבורג (~1293-1220). לתפיסתו ובעקבות רבנו תם, המגורים בעיר נחשבים לשותפות עסקית. משמעות הדבר היא כי ניתן להיפרד מן הקהילה היהודית בכל עת, שכן ניתן על פי ההלכה התלמודית לפרק את שותפות בכל עת. למרות זאת, אסר המהר"ם להיפרד מן השותפות הקהילתית לצורכי מס, נגד אותה ההלכה התלמודית, וזאת כדי להתגונן כהלכה בעיר הימיביניימית: 

			ואף אם לא דין תורה, אחרי שנהגו בכל המלכות להיות שותפין אין רשאין לחלק, שאם היו נחלקין איש איש לעצמו היה בא לידי דברים רעים שכל אחד היה פורק עול ממנו ומטילו על חבירו, ולידי קטטות גדולות היה בא שאין להם סוף, כי מי יתן שנהיה לעם אחד ולאגודה אחת ולואי ונוכל להתקיים בין שונאינו.215

			פסיקות מסוג זה מצביעות על אחריות רבה שנטלו על עצמם חכמי הזמן על מנת לאושש את הקיום היהודי כחברת מיעוט בתוך חברה הגמונית נוצרית. עבור נוצרים החיים בתודעה של דוקטרינת העד, מעמדם הנחות של המיעוט היהודי מעיד על צדקת הנצרות. יהודי החי בחברה נוצרית נזקק להשיב לדוקטרינה זו, ולהסביר לעצמו את נחיתות מעמדו. על מנת להיגאל דרשו החכמים אורח החיים ערכי יותר, ובעל סגולות ייחודיות. התנהגות נעלה יותר משכניהם הנוצרים היא זו שתשיב ליהודים את כבודם. לדברי ישראל מ' יובל, החיים בעיר הנוצרית מבטאים, אפוא, מצוקה דתית המבקשת גאולה. רק הבנה של תודעת גאולה זו יכולים להעניק הבנה טובה יותר של חיי היהודים בעיר הנוצרית באשכנז של ימי הביניים.216

			כאמור, חכמים היו מודעים להבדלי תרבות בין תקופת התלמוד ובין תקופתם הם. לציון הבדלים אלה נוקטים חכמים לשונות חוזרים כגון "ועכשיו", והאידנא", "בזמן הזה", "בימיהם", "שלנו", "דידן". לשונות אלה מציינים את ההבדל התלוי בזמן, אם כי אין ספק שההבדל תלוי גם במקום. אין דין בבל כדין אשכנז. צריך לציין שתודעת ההבדל ייחודית. קביעות אנכרוניסטיות היו העובדה הרווחת בימי הביניים. כפי שמציינים זאת היסטוריונים, איש ימי הביניים לא חי בתודעה שהמציאות בה חי הייתה שונה מן העבר. תודעה זו החלה רק ברנסנאס.217 הרגישות להבדלי תקופות ומקומות היא מסימני המחקר ההיסטורי בעת החדשה. כפי הנראה, הצורך לדייק את החיוב ההלכתי הניב תובנה היסטורית שלא הייתה מצויה בתובנה המערבית.

			תנאים כלכליים

			פסיקות לא מעטות מצביעות על פשרות בחיי היהודים כמיעוט בעיר הנוצרית, בעיקר על בסיס כלכלי.218 כפי שהראיתי לעיל, מצטטים בעלי התוספות את "הגאונים אשר בגולה" להתיר למכור בהמות טמאות בזמנם, והנימוק המוצהר הוא כלכלי: 

			דודאי הא דאסור למכור בהמה טמאה היינו דוקא בימיהם שהיו הרבה יהודים ביחד ואם היה לו לאדם בהמה שאינו צריך לה היה מוכרה לחבירו ולא היה מפסידה. אבל עתה, מה יעשה שלא ימצא למכור? יפסידנה? ולכך נהגו הגאונים שבגולה היתר בדבר.219

			חכמי אשכנז הצדיקו את המנהג להקל כנגד משנה במסכת עבודה זרה המורה לא לסחור עם עובדי עבודה זרה במהלך חגיהם. הלכה זו לא נשמרה בעולם הנוצרי של ימי הביניים בכלל ובאשכנז בפרט:

			לפני אידיהן [=חגיהם] של עובדי כוכבים ומזלות שלשה ימים אסור לשאת ולתת עמהן להשאילן ולשאול מהן להלוותן וללוות מהן לפורען ולפרוע מהן. רבי יהודה אומר נפרעין מהן מפני שהוא מיצר לו [=גביית החוב מן הנוכרי מצערת אותו]. אמרו לו אף על פי שמיצר הוא עכשיו שמח הוא לאחר זמן.220

			אנו מוצאים פסיקות לא מעטות המתארות את הנוהג לסחור בימים אלה, ואף לסחור במוצרים המשמשים בעקיפין ובאופן ישיר את הפולחן הנוצרי. רבנו גרשום הסביר למשל את המסחר בבגדי הכמרים למרות שבגדים אלה משמשים אותם בכנסיה:

			וששאלתם שהורה לכם החבר שלא להלוות על בגדי הכומרין שמזמרין בהם לפני עבודה זרה ואומרים שהן משמשי עבודה זרה ואסורין, וחלוקין לומר שאין משמשי עבודה זרה. נראין הדברים שהם משמשי עבודה זרה. כשם שתקרובת עבודה זרה אמרינן כעין פנים [=תקרובת עבודה זרה נחשבת לאסורה בהנאה אך ורק אם נהגו בה אותו פולחן הנהוג בתקרובת בתוך בית המקדש], לענין משמשין אמרינן כעין פנים [=כך כלים המשמים את העבודה זרה כבגדים וכלי פולחן, נבחנים על פי הדמיון למה שהיה נהוג בבית המקדש]. ולהבדיל בין טומאה לטהרה. מה בגדי כהונה קדש, אף בגדי כומרין משמשין הוו. אבל לענין איסוריה [=האיסור לסחור עם הנוצרים לפני חגיהם], נימא [=נאמר] לקמן וגם הורה לכם החבר שלא לישא וליתן באידיהן של גוים יום אידם כשמואל [=על פי דעת האמורא שמואל שאסר זאת]. אמנם כי כן מפורש במסכת עבודה זרה, אבל בישראל נהגו לישא וליתן באידיהן של גוים ואין לנו לאסור עליהן. מוטב שיהיו שוגגין ואל יהיו מזידין לפי שפרנסתם תלויה בסחורתם ורוב ימות השנה יום אידם הם, כמו ששנינו אלו אידיהן או ימי הלידה או ימי המיתה, ונמצאת פרנסתם כלה אם לא ישאו ולא יתנו ביום אידם, והיו עוברין ונושאין [ונותנין] במזיד.221

			מאוחר יותר התיר גם הראב"ן למכור שעווה, מעילים ושטיחי קיר אף אם עושים בהם שימוש בכנסיה. לדבריו:

			וכל הדברים מותר למכור לגוים עכו"ם בזמן הזה לבד מלבונה שהיא לקטורת עבודה זרה ולא לדבר אחר. אבל שעוה ומעילים דאיכא למיתלי [=שאפשר לתלות] דלדבר אחר בעי ליה [=שצריך לה לשימוש אחר] כגון שעוה להדליק על שולחנו, ומעילים למלבושים שרי לזבוני להו [=מותר למכור להם], כדתנן ושאר כל הדברים סתמן דלא אמר לעבודה זרה מותר פירושן שאמר לעבודה זרה בעינא [=צריך] לה אסור [...]

			נראה לי דמכאן סמכו למכור להם מעילים [=ללבוש וכן כיסויי שולחן] ודושלש [=dossale, dorsalia שטיח קיר שנועד לתליה, אף על רהיטים, ובכנסיה אחורי המזבח],222 אבל מעילים לצורך במה [=הכיסוי לצורך כיסוי המזבח]223 נראה לי דאסור דליכא למיתלי [=שאין לתלות] בדבר היתר, והמחמיר יהיה ברוך. וכשם שמותר למכור להם כך מותר ללות עליהם על תכשיטי הכומרים ועל הדושלש מטעם שאמרתי. וגם הגביע מותר למכור להם ולהלות עליהם כי אינם אלא לשתיית לכומרים בשעת תיפלותם [=תפילתם. שינוי האיות מתפילתם לתיפלותם נועד לזלזל בדת הנוצרית], אבל פסיליהם שלהן וצלמי מסכיותם ומחתות קטורת שלהן אסור למכור להן ולהלות עליהן.224

			הראב"ן מבחין בין הלבונה המשמשת לקטורת בכנסיה, מעשה הנתפס כפולחן ואין לו שום שימוש אחר, ובין שעווה, מעילים ושטיחי קיר שקיימת בהם האפשרות של שימושים נוספים מלבד הפולחן הדתי. אנו יודעים שיהודים עסקו בשיווק שעווה (כפי הנראה מקייב) ואולי אף בייצורה, כשם שעסקו בשיווק מוצרים אחרים לשימוש הכנסיה, שהייתה לקוח חשוב וכנראה עיקרי של הסוחרים היהודים. אין ספק שהצורך להגן על מקור פרנסה זה הוא שעמד לעיני הראב"ן בבקשו היתר זה.225 

			אילוץ דומה כפי הנראה עומד בבסיס דברי ר' יצחק מדמפייר להתיר השכרת בית לעובד כוכבים, גם כאשר קיים חשש שיכניס לבית חפצי עבודה זרה:

			ועכשיו רגילות הוא להשכיר בית לעובד כוכבים אף על פי שמכניסין לתוכו עבודת כוכבים ואומר ר"י שמא לא אסרה תורה אלא כשמביא עבודת כוכבים להשהותה בקביעות ימים, רבים ועכשיו אין רגילות לעשות כן.226

			לדברי הר"י, העובדה שחפצים אלה אינם שוהים בבית דרך קבע מתירה את ההשכרה חרף האיסור התלמודי. עמדה מקילה זו אף הסכינה עם משא ומתן של יהודים עם שכניהם הנוצרים בתקופת חגיהם ונגד ההלכה התלמודית האוסרת זאת: "וכן פירש רבינו שמואל זצ"ל [=הרשב"ם] דאנן האידנא [=שאנו בזמן הזה] בגולה אין אנו יכולין להעמיד עצמינו מלשאת ולתת עמהם שביניהם אנו יושבין ואינן אדוקין בעבודה זרה כל כך".227 הנימוק הוא כפול — ראשית, האילוץ הכלכלי איננו מאפשר להתחמק מלסחור עם השכנים הנוצרים. שנית, השכנים הנוצרים אינם נחשבים כאדוקים בדתם, או שמא דתם איננה כה פגאנית.

			אותו נימוק נוקט רבנו תם (ר' יעקב מרומרו, אחיו של הרשב"ם) ומצדיק את הסיבה לאי ההקפדה המלאה על דיני ריבית במסחר בין היהודים והנוכרים, כהגבלות שהושתו על מקורות המחיה של היהודים:

			ומה שנהגו עתה להלוות לנכרים אומר רבנו תם, משום דבשל סופרים הלך אחר המיקל וקימא לן [=ומקובלנו] כאידך לישנא דמתני הא דרב הונא אברייתא דרב יוסף ולא אסרו מעולם רב נחמן ורב הונא רבית דנכרי. ואפי' ללישנא קמא יש להתיר לפי שיש עלינו מס מלך ושרים והכל הוי כדי חיינו, ועוד שאנו שרויין בין האומות ואי אפשר לנו להשתכר בשום דבר אם לא נישא וניתן עמהם. הלכך אין לאסור רבית שמא ילמוד ממעשיו יותר משאר משא ומתן.228

			הנימוק הכלכלי הוא שעמד לעיני בעל התוספות כאשר הסביר מדוע נוהגים בני זמנו להשיא את בנותיהם כאשר הן קטנות, נגד הוראת התלמוד. לדבריו, האילוץ הכלכלי גורם לאבות להזדרז ולהשיא את הבנות כל עוד יש בידם הסיפק הכלכלי:

			אסור לאדם שיקדש את בתו כשהיא קטנה — אף על גב דאמר לעיל דאיסורא ליכא משום דטב למיתב טן דו [=שאין איסור, משום שאישה מעדיפה חיי נישואין על פני רווקות], הני מילי [=הדברים אמורים] בגדולה שהיא מתקדשת על ידי עצמה. דכיון שנתרצית, ליכא למיחש שמא תחזור. אבל קטנה שמתקדשת על ידי אביה, איכא למיחש [=יש לחשוש] שמא אם היתה גדולה לא היתה מתרצית. ועכשיו שאנו נוהגים לקדש בנותינו אפילו קטנות, היינו משום שבכל יום ויום הגלות מתגבר עלינו. ואם יש סיפק ביד אדם עכשיו לתת לבתו נדוניא, שמא לאחר זמן לא יהיה סיפק בידו ותשב בתו עגונה לעולם.229

			דוגמאות אלה מראות נטיית פסיקה המתחשבת במודע באילוצים הנובעים מן המגורים של חברת מיעוט בתוך העיר הנוצרית. דוגמאות אלה שהבאתי, נוגעות ברובן לחיים הכלכליים, אבל כפי שאראה, לנטייה זו היו מהלכים גם על נושאים הלכתיים מגוונים. ר' אלעזר ממץ הצדיק את הנטייה להקל בשמיעת קול אישה, למרות שלדעתו הדבר מנוגד להלכה התלמודית:

			הלכך אסור לומר קריאת שמע או דבר קדושה בשמיעת קול שיר של אשה. ובעונותינו בין הגוים אנו יושבים, ועת לעשות לה' הפרו תורתך. הלכך אין אנו נזהרים מללמוד בשמיעת קול נשים ארמיות.230

			אכן, תפיסת מצב הדברים בחיי העיר של ימי הביניים כמצב שבדיעבד, שהשליטה בעיצוב החיים מוגבל והוא נתון לגחמותיה של החברה ההגמונית הנוצרית, תרמה לוויתורים הלכתיים וקבלה של תנאי חיים אלה, גם כאשר קיימת סתירה ביניהם ובין דרישות ההלכה התלמודית. הפשרות הללו עם תנאי חיים אלה תרמו לא מעט לעיצוב ההלכה באשכנז. די אם נזכיר את הדלקת הנרות בתוך הבית ולא בפתחו או בפתח החצר: 

			והוא הדין סכנה אחריתי כגון אנו שאנו דרים בין הגוים ולהכי לא מדליק מבחוץ, וקיימא לן הדלקה עושה מצוה ולא הנחה.231

			הדלקת נרות חנוכה בבית בשעת סכנה מוזכרת כבר בתלמוד,232 ולכן היא איננה מציינת מהפך הלכתי, אך היא מבטאת שינוי של צורת החיים ברחוב היהודי. מנהג אחר שעבר שינוי כתוצאה מן החיים בעיר הנוצרית הוא המנהג התלמודי לחלוץ את הנעליים בתענית ציבור אף ברחוב. באשכנז הוא נהג בתשעה באב בבית או בבית הכנסת בלבד:

			ונראה לי שבזמן הזה שאנו דרים בין הגוים שאינן צריכין לחלוץ אלא כשנכנס לבית הכנסת ברחוב הקהל.233

			מתורתם של חכמי אשכנז אנו למדים על שינויים שחלו אף בתוך הבית, מקום שלכאורה איננו חשוף לעינו של הנוכרי. כך הושפעו מנהגי אבלות מן הסביבה הנוכרית. ההלכה התלמודית מורה להפוך את מיטות האבלים כדי לציין את הטרגדיה התיאולוגית המתחוללת במיתתו של אדם אשר נברא בצלמו של האל, כדברי התלמוד: "דמות דיוקני נתתי בהן, ובעונותיהם הפכתיה — כפו מטותיהן עליה".234 מנהג תלמודי זה פסק באשכנז. על פי הראבי"ה, הטעם לכך הוא החשש מפני חשדם של השכנים הנוצרים שמנהג זה יראה בעיניהם ככישוף:

			[וקיימא לן לא מטתו בלבד הוא כופה אלא כל המטות שיש לו בבית וכפית המטה דרבנן] ואנו שאנו דרים בין הגוים ושפחות (ו)גויות בבית וגם נכנסים לביתינו תדיר לא מחייבין בכפיית המטה [כי יש לחוש שמא יאמרו] כי יש ניחוש וכישוף בדבר.235

			מנהג אבלות נוסף אשר אף הוא בוטל מפני חשדם של השכנים הנוצרים הוא המנהג של השלכת עפר אחר הגב ביציאה מבית הקברות בעת הלוויה. מנהג זה מוזכר בספר מעשה הגאונים:

			לאחר סיום קדיש לוקחין עפר ועמו עשב ומשליכים אחר גיום, וטעמו של דבר כדי להפסיק בין המיתה. והעשב שלוקחין עם העפר כדאמר "יציצו כעשב השדה", דהאי קרא [=שפסוק זה] בתחית המתים הכתוב מדבר.236

			מנהגים אלה ואחרים מראים כיצד אורח החיים של העיר של ימי הביניים עיצב את חיי היהודים, גם אם הוא עמד במנוגד להוראות ההלכה התלמודית. חכמי הזמן עמלו אמנם על הטמעה של ההלכה התלמודית לחיי קהילותיהם, אבל לא פעם הם הצדיקו את אורח החיים הנהוג.

			תרבות חומרית

			חכמי אשכנז היו מודעים, אפוא, לאילוצים הסביבתיים אשר מנעו מהם ליישם את ההלכה כלשונה. תודעה זו לא גרמה להם, כפי הנראה, להכיר בחייהם בעיר הנוצרית של ימי הביניים כחיים שבדיעבד. ניתן להתרשם שאפילו הגלות והגאולה, מוטיבים שכיחים במסורת היהודית, אינם כה שכיחים באשכנז. העדויות על ביטויי גאולה מעטות, הן בפיוט והן בפרשנות המקרא. אף בקינות על הרוגים במסעי הצלב, הפייטנים מבקשים לרוב נקמה ולא גאולה, חרף דברי ישראל יובל דלעיל. אין ספק שהסיבה לדבר היא המציאות של ימי הביניים. זהו עולם שהניידות בו נדירה. אדם איננו מצפה לשנות את מצבו, והוא מייחל בעיקר לשיפור של דרכי חייו במצב בו הוא שרוי.237

			כאמור, חכמי אשכנז כחכמי צרפת, היו מודעים לשונות התרבותית בינם ובין חכמי התלמוד, והם הסיקו משונות זו מסקנה הלכתית. חכמי אשכנז הבינו שהרחוב של גרמניה בימי הביניים איננו דומה לזה של בבל בתקופת התלמוד, ואף הבתים והחצרות שונים היו. הם הניחו שהעיר של ימי הביניים על חומותיה ורחובותיה הצרים, שונה מן העיר התלמודית הפתוחה והרחבה יותר. על השאלה מדוע הנשים בקהילות אשכנז לא חששו להלכה התלמודית המורה להימנע מלענוד תכשיטים ברשות הרבים, מפני החשש שהן יסירו את התכשיטים מגופן על מנת להראות אותם לחברותיהן, עונה הראב"ן שהרחוב של הערים בימי הביניים איננו רשות רבים של ממש. הערים קטנות ואין בהם שישים ריבוא תושבים, הן מוקפות חומה ובשעריהן דלתות אשר יכולות להינעל בלילה, והרחובות צרים מדי:

			ויש לומר שהראשונים שלא מיחו בנשים שלנו משום דסברו דעיירות שלנו כיון שאין רשות הרבים שבהן דומה לדיגלי מדבר שאינו רחב שש עשרה אמה לאו רשות הרבים גמור הוא והוי ככרמלית גמור ויוצאה בו, וגם אין בהן דריסת ששים ריבוא כדיגלי מדבר, ועוד שיש להן שערים לעיירות וראויים לנעול דלת בלילה וכיון דראויין לנעול הרי הן כנעולין ואין חייבין עליהן משום רשות הרבים כדאמרינן [עירובין ו' ב] ירושלים אילמלא דלתותיה ננעלות בלילה חייבין עליה משום רשות הרבים לפי שהיתה רשות הרבים שלה ט"ז אמה רחב והיה בה דריסת הרגל של ששים ריבוא ומהני לה נעילת שער דלא הויא רשות הרבים.238

			לא רק הבתים. גם מבנה הבתים היה שונה. הם היו מודעים לכך שהגגות המשופעים של הבתים בימי הביניים שונים מן הגגות השטוחים של הבתים בעת העתיקה במזרח. רש"י בפירושו לתלמוד, מתאר את ההבדל בדברים הבאים: "גגין שלהן לא היו משופעין, אלא חלקין כעין עליות שלנו, וטחין אותו בטיח מעזיבה וחוקקין צנורות לקלח גשמים, ושופכין השופכין שם".239

			המודעות להבדל בין מבנה הגגות במזרח ובין זה של אירופה של ימי הביניים היה ידוע, אפוא, ועמו גם תובנה על ההבדל בשימושי הגג השונים. להבדיל מן הגג האירופאי המשופע, הגג במזרח שימש אף לשינה:

			[כל עיר שגגותיה גבוהין] ושמעתי ממורי אבי הר"ב שקבל מרבותיו משום רבינו תם, וסבורני שהוא כתוב בספר הישר [=ספרו של רבנו תם], דדוקא בימיהם שהיה עיקר תשמישן על הגג, שהיו שוכבין שם, וזהו גנאי לעשות תשמיש למעלה מבית הכנסת, והיינו טעמא דקשקושי ואיברורי דלא משתמשי לית לן בה [=וזו המשמעות של דברי הגמרא על מגדלים ומנירטים שהוסיפו בראש הגגות, שאינם משמשים למקום מגורים] [והוא הדין בגגין שלנו], אם כן משם יש ללמוד [בגגין] (*שלנו וכל שכן) [*דכ"ש] שעל בית הכנסת אסור לשכוב שכיבה של קבע ותשמיש של גנאי הוא.240

			על עיצוב החלון בבתים, מציין הראב"ן שלהבדיל מן החלון בבית הבבלי הקבוע בגג, בעיר של ימי הביניים, החלון קבוע בקיר:

			פקק [=תריס] החלון ר' אליעזר אומר כל זמן שקשור ותלוי וכו' ואמר ר' יוחנן [שבת קכ"ה א] הכל מודין שאין עושין אהל עראי בתחילה וכו' לא נחלקו אלא להוסיף וכו', ואוקמינן [=והעמיד את הדברים] בתוס' אהל עראי פליגו [=חלקו]. שמע מינה, דבחלונות שהן בגג עסקינן, אבל בחלונות העשוין בכתלים כעין שלנו שאין בנעילתן אהל שרי [=מותר] לסגור בהן.241

			אחד ההבדלים שבתרבות החומרית נוגע לחומר ממנו יצרו את כלי האוכל. החביות בעת העתיקה באגן הים התיכון יוצרו מחרס. חביות חרס אמנם שבירות, אבל הן אינן חשופות לפגיעת מכרסמים. אכסון היין בחביות עץ מתועד אצל פליניוס לראשונה בגאליה. באירופה של ימי הביניים רווח בעיקר השימוש בחביות עץ, וחכמי ימי הביניים שהיו מודעים להבדל בין חביותיהם לחביות החרס המתוארים בתלמוד, מציינים את השינוי הזה:

			אבל יין בעינן [=יש צורך ב] חותם בתוך חותם, [...] וה"מ בחביות שלהן שהיו של חרס דלא מצי לזייף אלא דרך פיה [=שאי אפשר לרמות ולהוציא יין מן החבית, אלא בפתח העליון], אבל החביות שלנו שהן של עץ ומצי לזייף ולהוציא היין שלא מפיה בכל צדדיה, לא מהני להו [=לא עוזר] חותם על פיהן אלא ביושב ומשמר או בנכנס ויוצא או אם ישים אותו במרתף של אבנים ותקרה ומעזיבה עליו ויסגור הדלת ויחתום חותם על חותם, דומיא דשריקה וחתימה [=בדומה לחותם מכסה החבית העשוי מחרס] שהם במקום אחד.242

			בדומה לחבית העץ האירופאית, כך גם התנור הביתי. חכמי ימי הביניים הניחו שהתנור שבביתם היה גדול בהרבה מן התנור שעידן התלמוד. כוונתם לתנור הגדול ששימש גם לחימום חדר המגורים. תנור זה שהיווה מונומנט ביתי מרכזי שאף ישנו בקרבתו כדי להתגונן מפני הקור של החורף האירופאי, היה חם יותר ויעיל יותר מן התנורים הקטנים של תקופת התלמוד:

			מתשובת רבינו תם. מצה שנאפה עם חמץ מה דינה. השיב רבינו תם עליה כי כמה ריחות [=אסורים] יש. כי ההוא ריח הקטורת דהנאה הבאה לאדם בעל כרחו וריח בשר נבילה ובשר שחוטה וההיא דבת תיהא [=ריח היין העולה מן החבית] וריח כמון וריח פת חמה וחבית פתוחה [...]. בתנור בשר עם הפת אסור דריחא מילתא היא [=שהריח נחשב שם לדבר ממשי ואסור]. ודווקא בתנור שריקא [=תנור אטום] שמדבקין הפת בדפנות התנור. אבל תנור שלנו מיקרי פורני [=תנור גדול] ותחת המחבת כתנור שלהם דמי. כך השיב רבינו יעקב בן רבנא מאיר זצו"ק לברכה.243

			תיאור התנור הגדול גם עולה במחזור ויטרי:

			שאלו את רבי. ישראל וגוי שיש להן תנור בשותפות. מהו שיאמר ישראל לגוי, טול שבוע של פסח ואני אטול לאחר כך כנגדן. ואמר רבנו: מתנה ישראל קודם הפסח ונוטל ממנו דמים מאותו שבוע. ואינו דומה לישראל וגוי שיש להם שדה בשותפות. לא יאמר טול חלקך בשבת ואני אטול בחול, לפי שכל הטורח. שהן טורחים בשדה לאמצע. וכשזה עודר בשבת נמצא שטורח בשביל ישראל, אבל כאן כיון שנטל דמים מתחילה מותר. וכן ישראל שרגיל לקבל ככרות ממערופייא [=לקוח קבוע] שלו בכל יום, בשבוע של פסח אינו מקבל, אבל מקבל לאחר הפסח מאותו שבוע עצמו.244

			אחד הרהיטים שבבית, אשר לא מעט הלכות נוגעות בו הוא השולחן, ואכן חכמי אשכנז הבינו שהנוהג בימי הביניים להסב סביב שולחן גבוה על גבי כסאות, שונה מאוד ממנהגי האכילה, הן בעולם ההלניסטי, הן בסביבה הפרסית, שבהם הסבו על גבי כרים וכסתות על הקרקע, והאוכל הוגש להם על מגשים אישיים שהם אלה הנקראים בלשון התלמוד — שולחנות, כפי שמסביר הראבי"ה: "ואנו שיש לנו שולחנות גדולות [מסירין את הכלי] במקום עקירות שולחנות קטנות שהיו להם בימיהם".245 וכך מסביר את הדברים ר' יצחק ב"ר משה מוינה:

			מיהו האידנא [=בזמן הזה] שאין אנו רגילין להיסב על המטות על צד השמאלית, ישיבת יחד שלנו הוה כהסיבה שלהם, כי זה הוא קביעות שלנו ובלבד שיתכוונו לאכול יחד. אבל אם כל אחד ואחד ישב לבדו מברך כל אחד ואחד לעצמו ואינו יוצא בברכת חבירו, אף על גב דנתכוין שומע ומשמיע. כי הצריכו חכמים שיהיו קבועין יחד לאכילתם לענין ברכת המוציא.246

			לא רק השולחן נתפס כשונה אלא גם מה שהוגש עליו. את היין בעת העתיקה, שתו מזוג במים. התלמוד מתאר למשל מזיגה של רבע יין, כלומר שלושה חלקים מים על חלק אחד של יין. במערב אירופה בימי הביניים, לעומת זאת, שתו מיין שאיננו מזוג. הראב"ן מתאר את הבדל המנהגים אף בימי הביניים עצמם, ומזכיר כדוגמא את מנהגי השתיה של הקהילה היהודית ברוסיה, כלומר, הקהילה היהודית מסביבת קייב:

			וכל השיעורין הללו להם נאמרו שהיו רגילין לשתות בכוסות קטנים וכל אחד שותה כוסו כמו שרגילין אנשי רוסיא וגם יין שלהם חזק ומסוכן לשתות בלא מזיגה על חד תלתא מים ואי לא מזיג ליה הוה משכר טפי ולא הוי שתייתו בדרך חירות, אבל אנו שהיין שלנו אינו משכר אפילו בארבע רביעיות אין צריך למוזגו, וגם כוסות שלנו גדולים ואינו צריך לשתות רובו של כוסות אלא מכיון ששתה מכל כוס רביעית או רובו של רביעית דיו. ואם לא שתה רביעית או רובו לא יצא.247 

			על מנהגי הרחיצה בתום הארוחה, קובע התלמוד שמנהג זה נחשב לחובה בגלל קיומו של מלח בדברי המאכל, מלח סדומי הנחשב לרעיל מעט. אולם באשכנז קבעו שהחשש מפני מלח סדומית איננו קיים אצלם "ודוקא בימיהם שהיה מלח סדומית מצויה ביניהם אבל לדידן לא".248

			חכמי אשכנז גם היו מודעים להבדל בסגנון הבגדים. לדעתם, חכמי הגמרא היו לבושים בגלימות ולא נהגו ללבוש מכנסיים כפי שנהוג היה באשכנז של ימי הביניים:

			ובמחזור ויטרי מפרש דטעם דבעינן אזור [=שצריך חגורה] שלא יהא לבו רואה את הערוה [=כדי שיהיה בגד המפריד בין חלקו העליון של גופו לחלקו התחתון]. ודוקא להן שלא היה להם מכנסים לכך היו צריכים לאזור בשעת תפלה, אבל לדידן שיש לנו אבנט של מכנסים אין אנו צריכין לאזור.249

			מעניינת לא פחות היא תפיסת המבנה הפיזיולוגי של בעלי החיים של חכמי אשכנז. ר' יצחק מוינה מצטט את ר' יצחק ב"ר שמואל המציין את ההבדל במבנה הריאה של הבהמות באשכנז ואת תהליך ההמלטה שלהן:

			ואין נראה לרבינו יצחק ב"ר שמואל זצ"ל דהא לישנא משמע שלא היתה שם אלא אחת היתירה על האונות [=הריאה] של ימין ושמאל. דקאמר וקרו ליה טבחי עינוניתא דוורדא [=אונה הדומה לפרח הוורד], משמע שלא היה שם יותר. ואל תתמה האיך נשתנו הבהמות שלנו מבהמות שבימיהם, שהרי גם לענין לידה נשתנו דתנן בבכורות פרה בת ג' ודאי לכהן לפי שלא ילדה ופרות שלנו הם יולדות לשנתים.250

			בעל ספר האורה מבית מדרשו של רש"י, מציין שהכרת המינים הטהורים אבדה ברובה: "והאידנא אין חכם בקי בעולם בעופות ובשמותיהם ובמיניהם".251

			תובנה נוספת של ההבדל של התרבות החומרית קשור למנהגים רפואיים. התלמוד מורה על רחיצת ידיים בתום הארוחה, והנימוק הוא שכיחות של מלח מסוכן, מלח סדומית. באשכנז ובצפון צרפת לא נהגו לרחוץ את ידיהם ונימוקם הוא שמלח זה איננו שכיח במקומם:

			ועכשיו לדידן אין מצוי בינינו מלח סדומית אין אנו נוהגין ליטול כיון שאינו לצורך כמו שמצינו גבי מים ויין וחלב דאסרו חכמים משום גילוי ולדידן דליכא [=ולנו שאין] נחשים ועקרבים בינינו שרי גלוי.252

			בדומה לכך, לא חששו באשכנז מפני מים מגולים, כלומר, מים שעבר עליהם לילה בכלי שאיננו מכוסה. בתקופת התלמוד חששו שנחש שתה מן המים והותיר בהם את ארסו. בעל התוספות טוען ששינוי הזמן והמקום מתיר במקרים כאלה לשנות מן ההוראה התלמודית:

			והכא נמי [=כאן גם כן] אמרינן גבי מים מגולין דאסורין שמא נחש שתה מהן ועכשיו שאין נחשים מצויין בינינו אנו שותין מהן אפילו לכתחילה אף על פי שהוא דבר שבמנין. ומכל מקום רבנו תם היה אוסר.253 

			מקורות אלה ואחרים מראים שהסביבה החומרית באשכנז נתפסה בעיני החכמים סביבה שונה מזו של חכמי התלמוד, והדורשת ניתוח מחודש של הטקסט התלמודי, ויישום ופסיקה שונים. אין ספק שבחלק מן המקרים מדובר בתירוץ שבדיעבד המצדיק את המנהג השונה רק אחר מעשה, אבל ריבוי המקרים והיקפם מצביע על תפיסה מובחנת של המציאות.

			תרבות סוציאלית

			תודעת ההבדל שהייתה לחכמי אשכנז בין המציאות בה הם היו שרויים ובין המציאות של חכמי התלמוד הייתה לא רק של תרבות חומרית אלא אף של תרבות סוציאלית. אחת הדוגמאות הבולטות היא היחס לנשים. על פי התלמוד, חלה חובה לאכול את המצה ולשתות את יין ארבע הכוסות בליל הסדר בהסיבה. חובה זו איננה חלה על גברים ולא על נשים אלא אם כן מדובר במטרוניטות, או בלשון התלמוד, בנשים חשובות. הסיבה היא שחובת האכילה והשתייה בהסיבה נועדה להפגין חירות. נשים בעולם העתיק נחשבו למשועבדות ולפיכך לאכילה בדרך זו לא נודעה משמעות של חירות. נשים חשובות, לעומת זאת, נחשבו לבנות חורין. על כך כותב ר' מרדכי ב"ר הלל בשם בעלי התוספות שכל הנשים באשכנז נחשבות לנשים חשובות, למרות שוודאי שאין מדובר במעמד חברתי הדומה למטרוניטות הרומיות: "ואם אשה חשובה היא צריכה הסיבה פי' בתוספות דכולהו נשים דידן חשובות נינהו וצריכות הסיבה".254 המעמד המיוחד של הנשים אף עולה מן הציטוט הבא, אף הוא בספר המרדכי: "פסק רבינו ברוך דהאידנא [=בזמן הזה] נשים שלנו דלאו אורחייהו [=שאי דרכן] לטחון ולכבס דאין כופין אותם".255 היחס לנשים כחשובות חוזר גם בציטוטים אחרים. ר' אלעזר בעל הרוקח מסביר את מנהג הנשים באשכנז לצאת בשבת לרשות הרבים ענודות בתכשיטים, כפי שצוין לעיל, בכך שהנשים נחשבות לחשובות:

			ואסרו לנשים מיני תכשיטים דלמא שלפא ומחויא [=שמא ישלפו ויראו, את התכשיט וישאו אותו בידיהן] לנשים שאינן חשובות, אבל נשים חשובות מותרות דלא שכיחא להראות [=שאין הדבר שכיח שהן מראות] ומלתא דלא שכיחא לא גזרו ביה רבנן. לכך מנהג נשים שלנו רגילות לצאת בתכשיטין נאים וקיימא לן כר' אליעזר יוצאה אשה בעיר של זהב היא בת נפש וכן בחומר בוטין ובטבעות כסף וזהב ובשרשרות זהב ונזמי האוזן ובזהוב ובמפתח של כסף.256

			המעמד הכלכלי של הנשים באשכנז היה אכן שוויוני, וכפי שמתאר זאת הראב"ן, נשים נחשבות אפוטרופסיות על נכסי בעליהן.257 הראב"ן אף מדגיש את חלקן של הנשים בחיי המסחר בעיר של ימי הביניים וקובע שאסור ליישם את הלכות התלמוד המגבילות את נאמנות נשים ואת ההסתמכות על שבועתן, משום שהגבלות אלה פוגעות בשוק עצמו:

			וכל שכן בזמן הזה שהנשים אפיטרופסות וחנוניות ונושאות ונותנות ולוות ומלוות ופורעות ונפרעות וניפקדות ומפקידות, ואי אמרינן אין נשבעין על משאן ומתנן, לא שבקת חיי לכל ברייה ואתי לאימנועי [=ויבוא להמנע] מלישא וליתן עמהן, ויש משום תקנת השוק לעשות תקנה שלא ימנעו כדאשכחן בכמה דוכתי [=כפי שמצאנו בכמה מקומות] דחשו חכמים לתקנת השוק, הילכך אפילו היה בדין שלא להשביעה, משום תקנת השוק הוה [=צריך] להשביעה.258

			כפי שטען גם אברהם גרוסמן, מעמד הנשים באשכנז היה גבוה בהרבה מזה שהיה מקובל במקומות אחרים בימי הביניים, וכפי הנראה גם בעת העתיקה.259 בעלים מכים נענשו בחומרה,260 נזקף להן אמון גם בענייני הלכה261 וניתנו להם יותר ויותר אפשרויות של השתתפות בפולחן הדתי. כך למשל קבעו מספר חכמים שניתן לצרף נשים לזימון בברכת המזון ולזמן בעצמן:

			מכאן משמע דנשים יכולות לזמן לעצמן, וכן עשו בנות ה"ר אברהם מאורלייני"ש חמיו של ר' יהודה על פי אביהן. ומיהו לא נהגו העולם כן. גם רבינו שמחה היה עושה מעשה לצרף אשה [לי'] לזימון. ואפילו אם תמצא לומר לא מיחייבא [=מחויבת] האשה אלא מדרבנן, דבעיא היא פרק מי שמתו (ברכות כ ע"ב) הני מילי לאפוקי [=הדברים אמורים להוציא] אחרים ידי חובה, אבל לצירוף בעלמא להזכרת שם שמים, שפיר מצטרפת.262

			ר' מרדכי ב"ר הלל המביא את הדיון הזה, אמנם מציין שיהודי אשכנז לא נהגו לאפשר לנשים לזמן לגברים, אולם העובדה שאחד מן החכמים נקט את הדעה המתירה וכך נהגו בנותיו, מצביע על הלוך הרוח, למרות שמדובר בעמדה יוצאת מן הכלל. 

			ההבדל בתרבות הסוציאלית נוגע גם להבדל בשמירת המצוות. כפי שראינו לעיל,263 היו מספר שינויים במנהגי אבלות שנבעו משינויים תרבותיים. כך גם ננקטו שינויים במנהגי הקבורה. רבי יצחק מוינה מביא בשם רבנו תם הסבר לעובדה שבזמנם לא קברו את המתים בטליתות מצויצות. הדורות אינם כשרים, לדבריו. זו תודעה נחותה של שמירת מצוות. הוא גם מעיד שמצוות ציצית איננה שכיחה כפי שהייתה בתקופת התלמוד:

			ומפרש רבינו תם שאין מטילין ציצית לבגד המת וגם אנו מתירים ציצית מטלית שקוברין בה המת משום דהציצית נראה כמעיד עליו שקיים כל המצות. ועכשיו אין הדורות כשרים ונראה כמעיד עדות שקר בעצמו. ואמר במדרש על כנפי בגדיהם לדורותם לדור שכולו תם. ועוד דבימיהם היה לכולם בחייהם טלית בת ארבעת כנפים אבל עכשיו אפילו בחייו אין לו, אדרבה היה לועג לרש אם היו מזקיקים אותו למצוה שלא קיים בחייו.264

			עדות נוספת על שינוי בשמירת מצוות עולה מן ההבדל בקריאת התורה. שלא כבזמן התלמוד שבו קראו הקרואים עצמם לתורה את הפרשיה שהם הוזמנו לברך עליה, באשכנז הם לא קראו, אלא ברכו והחזן קרא. מן הטעם הזה התירו עיוורים להעלות לתורה, שכן הם אינם צריכים לקרוא מן התורה:

			וששאלת על כהן מאור עינים [=עיוור] וגם חש באזנו שאינו שומע בטוב, שבימי חכמי התלמוד לא היו קורין, כי הוא עצמו היה צריך לקרוא בתורה ולא החזן, ומאחר שאינו יכול לראות הכתב אינו יכול לקרות בעל פה, דדברים שבכתב אי אתה רשאי לאומרן בעל פה (גיטין ס ע"ב). ועוד היאך יכול להוציא את אחרים, הא תנן (משנה מגילה ב, א) קראה על פה לא יצא, כל שכן תורה דחמור טפי. ועוד דלדברי הכל פותח ורואה (מגילה לב ע"א), משמע שצריך לראות מה שקורא. ועכשיו שנהגו לקרות החזנים — צריך לקרותו, מידי דהוה אכהן עם הארץ ואעמי ארץ. וכן העידו על רבינו שמחה שהיו קורין אותו כשהיה מאור עינים [=עיוור], ועוד דלוחות ושברי לוחות מונחים בארון.265

			סיכום

			תודעת השוני התרבותי הייתה רבה. חכמי אשכנז לא חשו תודעת המשכיות תרבותית עם חכמי התלמוד. הם ראו עצמם כשייכים לתקופה אחרת, במקום בעל תנאי מחייה שונים, הנתונים תחת לחצים דתיים שונים, ואף בעלי רמה אחרת של שמירת מצוות. תודעה זו עיצבה את מעמדם בעיני עצמם בעיצוב ההלכה האשכנזית והיא אף השפיעה על עיצוב השכונה היהודית באשכנז בכלל.

			נראה שתודעת הבדל זו תרמה לא מעט לעצמאותם האינטלקטואלית של חכמי אשכנז. התובנה שחייהם החומריים והתרבותיים שונים מאלה של היהודים בתקופת התלמוד, חייבו אותם להתאים את ההלכה התלמודית לתנאי חייהם, לא רק לתנאים החומריים, החברתיים והתרבותיים בכלל, אלא אף לאמץ הבדלים מושגיים.

			

			
				
					208	מתשובות המהר"ם נראה שהנוהג היה שכל תושבי העיר השתתפו בשמירה, ומאוחר יותר הומרה חובת השמירה לתשלום לשומרים. ראה למשל ר' מאיר ב"ר ברוך מרוטנבורג, שו"ת מהר"ם מרוטנבורג, דפוס פראג, סימן קד: "ונראה בעיני דבר פשוט כמו שכתב ומנהג דינא הוא בכל הקהילות שפעמים כי נפקי בכלוזא לשמור על השערים אז יחד עני ואביון ואיש תככים שוים בה ולא ניכר שוע לפני [דל] ופעמים אח"כ מתפשרי' בממון אז מטילי' היהודי' הדבר ביניהם לפי שבח ממון". כן ראה ספר המרדכי בבא בתרא פרק השותפין רמז תעה: "ועל ענין שומרי העיר שמתחלה שומרים בעצמם בלילות ואח"כ נתפשרו הקהל לתת דבר קצוב לשנה השיב רבינו מאיר אף על פי שמתחלה היו שומרין לפי הגולגולת אם דל ואם עשיר מ"מ אחרי שכבר הוסבה השמירה לדין תורה דאמר פ"ק דבבא בתרא דמחשבי' לפי שבח ממון בתר השתא אזלינן ואם מתחלה שהיו העכו"ם מושלים ומופקדים על השומרים שינו מדת יהודית להשוות דל ועשיר עתה שהטילו הדבר עלינו אין לנו לשנות מדתה של תורה דכל דבר התלוי בממון מחשבין לפי ממון בשלמא כשהן היו שומרים בעצמם דין הוא דהתם השמירה לפי הגופים שהן בני השמירה וכן גוף העני יכול לשמור כמו גוף העשיר ואדרבה יותר טוב אבל עתה שנותנין דבר קצוב אין לומר כיון שהמעות שהן נותנין הוא תחת השמירה עצמה שהיו שומרים תחלה העשיר לא ירבה והדל לא ימעיט".

				

				
					209	ר' יהודה ב"ר שמואל החסיד, ספר חסידים, מרגליות, סימן ר: "אם צרו אויבים על העיר או אם הולכים בדרך ואם ידעו שהם נשים ישכבום, תלכנה במלבושי אנשים ואף בחרב כדי שיהיו הם סבורים שהם אנשים".

				

				
					210	ר' מאיר ב"ר ברוך מרוטנבורג, שו"ת מהר"ם (ברלין, תרנ"א), סימן שלה: "וששאלת על ראובן ששכר את שמעון ללמדו אומנות בעלי תריסין, וכשלמד יום אחד חזר בו, נותן לו כל שכרו כפועל בטל. דלא שנא אומנות דפעולה זו משאר אומנות. וכמה פעמים שאומנות זו יש בה הצלת נפשות כשבאים לסטין על האדם".

				

				
					211	ר' יצחק ב"ר משה מוינה, ספר אור זרוע, חלק ב — הלכות שבת סימן פג: "מיהו אומר אני המחבר שכל מי שצד חיות בכלבים כעין שהעכו"ם עושין שלא יראה בשמחת לויתן דאמרינן פרק קמא דעבודה זרה: 'ובדרך חטאים לא עמד בקנגיון שלהם', ופירש"י: 'קנגיון צידת חיות על ידי כלבים שכל מעשיהם לשם שמחה ושחוק, ודוגמתו בשחיטת חולין וכי משה קניגי היה ואמרינן בויקרא רבה פרשת ויהי ביום השמיני פרשת ר' פנחס, בהמות ולויתן הם קניגין של צדיקים לעתיד לבוא. כל מי שלא ראה קניגי של אומות העולם בעולם הזה זוכה לראותן לעתיד לבוא". וראה Leor Jacobi, “Jewish Hawking in Medieval France: Falconry, Rabbenu Tam, and the Tosafists”, Oqimta, Studies in Talmudic and Rabbinic Literature, 1 (2013), pp. 421-504.

				

				
					212	ראה עבודה זרה, טז ע"ב: "ת"ר: כשנתפס ר' אליעזר למינות, העלהו לגרדום לידון. אמר לו אותו הגמון: זקן שכמותך יעסוק בדברים בטלים הללו? אמר לו: נאמן עלי הדיין. כסבור אותו הגמון: עליו הוא אומר, והוא לא אמר אלא כנגד אביו שבשמים. אמר לו: הואיל והאמנתי עליך, דימוס, פטור אתה. כשבא לביתו נכנסו תלמידיו אצלו לנחמו, ולא קיבל עליו תנחומין...".

				

				
					213	ר' יהודה ב"ר שמואל החסיד, ספר חסידים (מרגליות) סימן רכ.

				

				
					214	ר' מאיר ב"ר ברוך מרוטנבורג, שו"ת מהר"ם מרוטנבורג (דפוס פראג), סימן תתקלב. על רבינו שמחה משפייר ראה אפרים א' אורבך, בעלי התוספות, עמ' 420-411.

				

				
					215	שו"ת מהר"ם מרוטנבורג (דפוס לבוב), סימן קח.

				

				
					216	על תודעה לעומתית של גאולה ראה ישראל יעקב יובל, שני גויים בבטנך: יהודים ונוצרים — דימויים הדדיים (תל־אביב: עלמא ועם עובד, תש"ס), עמ' 130-109. 

				

				
					217	ראה Peter Burke, Renaissance sense of the past, London 1969, p. 1; pp. 17-18. 

				

				
					218	על השפעה של אילוצים כלכליים ראה גם אצל עדיאל שרמר, "שיקול דעת הלכתי", עמ' 143-97.

				

				
					219	תוספות, עבודה זרה טו ע"א. 

				

				
					220	משנה, עבודה זרה פרק א משנה א.

				

				
					221	רבנו גרשום, שו"ת רבינו גרשום מאור הגולה סימן כא.

				

				
					222	הדוסל הוא שטיח קיר מרוקם העשוי בדרך כלל מפשתן ומשי. הוא מוכר לרוב על פי תפקידו בכנסיה כקישוט שנתלה מאחורי המזבח, אולם נעשה בו שימוש גם בבתים פרטיים. על הדוסל ראה: See The Rationale Divinorum Offiorum of William Durand of Mende, tr. Timothy M. Thibodeu (New York: Colubia University Press, 2010). כן ראה אצל Rupertus Tuitiensisde diuinis officiis lib. 2, pag. 58, linea 986: “Ornatus chori in dorsalibus, tapetis, substratoriis et bancalibus; dorsalia sunt panni in choro pendentes a dorso clericorum; substatoria que pedibus substernuntur; tapeta etiam sunt panni qui pedibus substernuntur, quasi stratio pedum, et precipue pedibus episcoporum qui mundane pedibus calcare debent; bancalia sunt panni qui super sedes uel bancas in choro ponuntur”. I Thank Eva Frojmovic for these sources.

				

				
					223	ראה למשל ר' יצחק ב"ר משה מוינה, ספר אור זרוע חלק ב, הלכות בית כנסת: "מפה או מעיל שפורסין על גב כורסייא, דהיינו בימה של עץ, ונותנין עליה ספר תורה..."; וכן שם: "מפה או מעיל שפורסין בארון הקודש תחת ספר תורה"; ר' אלעזר ב"ר יואל הלוי, ספר הראבי"ה, תשובות וביאורי סוגיות סימן תתרמ"ט: "יודיעני אדוני, מעילים שנותנים על הבימה לכבוד התורה או על הקתדראות לכבוד המילה, ומונח שם יום או יומים בבית הכנסת, ויש בו צורת עופות ודגים וסוסים וארי...".

				

				
					224	ר' אליעזר ב"ר נתן, ספר הראב"ן, עבודה זרה סימן רפט. כן ראה ר' אלעזר ב"ר יואל הלוי, ספר הראבי"ה תשובות וביאורי סוגיות, סימן אלף נא: "וגם רבינו זקני כתב בספרו (ראב"ן סי' רפט) להיתר על בגדי כומרים שקורין קזוקלשא מפני שיוצאין בהן להתנאות לכנגד המלכים. וגם תולין המלכים הרושלר של מעילים של עבודה זרה באולם המלכים להתנאות, ודמי לשיפה לצורכו ולצורכה דמות השפאים כדאיתא בפרק כל הצלמים. והמחמיר תבא עליו ברכה".

				

				
					225	ראה Kati Ihmat and Katelyn Mesler, “From Christian Devotion to Jewish Sorcery: The curious History of Wax Figurines in Medieval Europe”, in Entangled Histories: Knowledge, Authority and Jewish Culture in the Thirteenth Century, ed. Elisheva Baumgarten, Ruth Mazo Karrath and Katelyn Mesler (Philadelphia: University of Pennsylvania Press, 2017) pp. 134-158. 

				

				
					226	ר' מרדכי ב"ר הלל, ספר המרדכי, עבודה זרה פרק לפני אידיהן [המתחיל ברמז תשצ].

				

				
					227	ר' יצחק ב"ר משה מוינה, ספר אור זרוע חלק ד פסקי עבודה זרה סימן צו. כן ראה שם, סימן קלא: "ור"ת זצ"ל מתיר האידנא למכור לגוים דכי היכי דשרינן אידא דספסירא משום דלא מושיל ולא מוגר ולא ידעה ליה לקליה. כן גם עכשיו נוהג זה הדין בינינו שאין בהמות שלנו מכירות קולו של ישראל ולא אזלה מחמתיה וגם אין רגילים להשאילם ולהשכירם לגוים אלא כל אחד קונה בהמה לעצמו. ועוד אומר רבינו יצחק בר שמואל זצ"ל דבימי חכמים שהיו רוב ישראל והיו יכולים למכור זה לזה. אבל עכשיו שאנו ביניהם אי לאו דזבנינן להו יפסידו. כדאמ' לקמן אי הכי אפי' חיטי ושערי נמי לא מזבין להו".

				

				
					228	תוספות, בבא מציעא ע ע"ב.

				

				
					229	תוספות, קידושין מא ע"א.

				

				
					230	ר' אלעזר ממץ, ספר יראים, סימן שצב [דפוס ישן — יב]. כן ראה ר' מרדכי ב"ר הלל, ספר המרדכי, לברכות פרק מי שמתו רמז פ: "נכרי ערום אסור לקרות קריאת שמע כנגדו והכא נמי אמרינן הכא בתלמודא טפח באשה ערוה אפילו באשתו פי' טפח שדרכה להתכסות וכן שוק וקול באשה ערוה ופי' רב האי גאון דכל הני לענין ק"ש וכתב הר"א ממיץ בס"י הלכך אסור לומר דבר שבקדושה בשמיעת קול שיר של אשה ובעונותינו בין העובדי ככובים אנו יושבים ועת לעשות לה' הפרו תורתך הלכך אין אנו נזהרין מללמוד בשמיעת קול שיר נשים ארמאות וכ"פ בה"ג וכ"פ ר"ח כדברי ר' (*יהודאי) [*האי] גאון וכתב ראבי"ה כל הדברים שהזכרנו למעלה לערוה דוקא בדבר שאין רגילות להגלות אבל בתולה הרגילה בגלוי שער לא חיישינן דליכא הרהור". 

				

				
					231	ר' אלעזר ב"ר יואל הלוי, ספר הראבי"ה חלק ג — הלכות חנוכה סימן תתמג.

				

				
					232	שבת, כב ע"ב.

				

				
					233	ספר הראבי"ה חלק ג — הלכות תענית סימן תתפה.

				

				
					234	מועד קטן, טו ע"ב. עוד על כפיית המיטה ראה יצחק (אריק) זימר, "כפיית המיטה באבלות וגלגולי הלכתה והנהגתה", סיני קטו, תשנ"ה, עמ' רכח-רנג.

				

				
					235	ר' אלעזר ב"ר יואל הלוי, ספר הראבי"ה חלק ג — הלכות אבל סימן תתמא.

				

				
					236	ספר מעשה הגאונים, סימן נט, עמ' 51. כן ראה ר' יצחק ב"ר משה מוינה, ספר אור זרוע חלק ב — הלכות אבילות סימן תכב; ר' צדקיה ב"ר אברהם הרופא, ספר שבלי הלקט הלכות שמחות סימן יד י.

				

				
					237	דברי מכלילים, כמובן, ויש לא מעט דוגמאות של ציפיה לגאולה בפיוטים באשכנז. ראה למשל בפיוטו של ר' שמעון ב"ר יצחק, ברוך ה' יום יום: "יצוה צור חסדו, קהלותיו לקבץ, מארבע רוחות עדיו להקבץ, ובהר מרום הרים אותנו להרבץ, ואתנו ישוב נדחים קובץ ישיב לא נאמר כי אם שב וקבץ". לעומת זאת, בפיוט הידוע "מעוז צור" מסיים הפייטן במילים הבאות בבית האחרון: "חשוף זרוע קדשך, וקרב קץ הישועה, נקם נקמת עבדיך מאומה הרשעה, כי ארכה השעה ואין קץ לימי הרעה, דחה אדמון בצל צלמון, הקם לנו רועים שבעה". הפייטן מייחל לנקמה ולמנהיגות, אבל לאו דווקא לשיבת ציון. וראה לעיל, עמ' 94.

				

				
					238	ר' אליעזר ב"ר נתן, ספר הראב"ן שבת סימן שמט. כן ראה ספר אור זרוע חלק ב — הלכות שבת סימן פד: "א"כ כל תכשיטין דאסורי ברשות הרבים דילמא שלפא ומחויא אסירי נמי בחצר ככל אותם השנוים במשנה כדפרי' לעיל כל חד וחד בדוכתיה א"כ קשה על מה אנו סומכין שנוהגות נשים שלנו [היתר] בתכשיטיהם וה"ר יוסף זצ"ל כתב בתוספותיו בדקתי וראיתי ולא מצאתי שום היתר לנשים לא בטבעות ולא בשום תכשיט דאיכא למיחש לשלפא ומחויא ולא ידעתי על מה סמכו הראשונים שלא אסרו לנשותיהם לצאת בתכשיטיהם ובימינו כבר פשט היתר האיסור הזה בכל מקום ולא ישמעו ולא יאמינו להניח מנהג היתר שנהגו בה אבל סומכין אנו לומר הנח להם לישראל שיהיו שוגגין ואל יהיו מזידין ואפי' באיסורא דאורייתא". כן ראה ראב"ן שבת סימן שמח: "אבל בתי נפש שלנו שהן כולן עשויות בצורה אחת וגם תכשיט הם לה לחול דברי הכל תכשיט הם לשבת וגם למישלף ואתויי ליכא למיחוש דאינו דבר חדש. ונראה לי דמטעם הזה לא מיחו הראשונים בזמן הזה בנשים לצאת בבתי נפש בשבת".

				

				
					239	ר' שלמה ב"ר יצחק, פירוש רש"י לעירובין פח ע"ב.

				

				
					240	ר' מרדכי ב"ר הלל, ספר המרדכי, שבת, הגהות מרדכי פרק יציאות השבת רמז תנא.

				

				
					241	ר' אליעזר ב"ר נתן, ספר הראב"ן שבת סימן שסה.

				

				
					242	ספר הראב"ן, עבודה זרה סימן רצז. וראה שם, סימן שב: "והני מילי בחבית שלהן שהן של חרס וחס עליהן שלא יפקעו ולא מתיך ומרפה שפיר, אבל חביות שלנו שהן [של] עץ דלא פקעי מחמת האור שרי ע"י קינסא". וכן שם, סימן שי: "והני מילי בחבית של חרס שהפתיחה קלה מן הסתימה, אבל חביות שלנו שהן של עץ [הסתימה] שהוא נעיצת סכין קלה מהפתיחה". וכן ר' אלעזר ב"ר יואל הלוי, ספר הראבי"ה חלק ב — מסכת פסחים סימן תקיד: "ובחביות גדולות שלנו של עץ אפילו קפידא ליכא". כן ראה ספר המרדכי מסכת פסחים תוספת מערבי פסחים רמז תריא: "קפיד אחביתא פגומה פירש בקונטרס דהיינו דוקא בחביות שלהם שהיו של חרס קטנים אבל בחביות של עץ שלנו דגדולים הם אין להקפיד אם הם פגומים והא דקפיד אכסא פגומא היינו דוקא לברך עליו קידוש והבדלה אבל בפה"ג אפילו הוא פגום מברך עליו דאסור ליהנות מהעולם הזה בלא ברכה ובקידוש וברכת המזון נמי היכא דלית ליה אלא פגום מברך על הפגום וכן פירש רש"י במסכת כתובות ומכל מקום עדיף לתקנו כדאמרינן בירושלמי [סוף פרק ז' דברכות] רב מנא טעים כסא ומתקן ליה פי' למחר היה מוסיף עליו יין שאינו פגום ומברך עליו ורבינו יחיאל אומר דכמו כן מהני לתקנו במים". כן ראה ספר המרדכי מסכת עבודה זרה פרק רבי ישמעאל רמז תתמז: ההיא חביתא דפקעה לאורכה פסק רש"י עובד כוכבים דמהדק מגרופיות גגית המליאה יין הסדוקה לאורכה אין זה כמדבק חבית הנפקע לאורכו שלשם החבית מזומנת ליפול אילך ואילך וכשהוא מדבקה מחבר כל היין זה לזה אבל הגגית היין עומד במקומו ע"י הידוק ראשון וסדק קטן יש שם והוא מהדקו וכן בחביות של עץ שלנו.

				

				
					243	ר' אלעזר ב"ר יהודה, ספר הרוקח, הלכות פסח סימן רצב.

				

				
					244	ר' שמחה ב"ר שמואל מויטרי, מחזור ויטרי הלכות פסח (עמ' 310-254) סימן לא. כן ראה במקבילות, איסור והיתר לרש"י סימן כז: "דין תנור בשותפין. שאלו את רבי ישראל וגוי שיש להם תנור בשותפות מהו לומר לו טול אתה שבוע של פסח ואני אטול שבוע של אחר הפסח כנגדו ולאפות בו בשבת. ואמר רבי מתנה ישראל קודם הפסח ויטול המנו דמים מאותו שבוע ואינו דומה לגוי וישראל שיש להם שדה בשותפות לא יאמר לו טול אתה חלקך בשבת ואני אטול חלקי בחול לפי שכל הטורח שהם טורחים בשדה לאמצע וכשזה עודר בשדה נראה כטורח בשביל ישראל אבל כאן שנטל דמים מתחילה מותר. וכן ישראל שרגיל לקבל ככרות ממערפיא שלו בכל יום בשבוע של פסח אינו מקבל אבל מקבל הוא לאחר הפסח מאותו שבוע עצמה". עוד על התנור, ראה מחזור ויטרי הלכות מסה"ת לר' ברוך בר' יצחק (עמ' 782-755) סימן נב: "והני מילי לדידהו שתנורין שלהם היו פיהן למעלה והיה השפוד זקוף. אבל לדידן שפודין מושכבין ופעמים ראש אחד עליון ופעמים תחתון".

				

				
					245	ר' אלעזר ב"ר יואל הלוי, ספר הראבי"ה, חלק ב — מסכת פסחים סימן תקכה.

				

				
					246	ר' יצחק ב"ר משה מוינה, ספר אור זרוע חלק א — הלכות ברכת המוציא סימן קנ. וכן ראה שם, הלכות בשר בחלב, סימן תסב: "ושמא מ"מ נוכל לחלק בין שלחנות שלהם שהיו קטנים מאוד לשלחנות שלנו שהם גדולים הרבה. וכן הי' נראה לחלק על מה ששנינו לא יאכל הזב עם הזבה מפני הרגל עבירה. ונשים נדות שלנו אוכלות עם בעליהן על שלחן אחד ומחלקין בין אוכלין שניהם בקערה אחת לאוכלין על שלחן אחד. ונראה לרבינו יצחק ב"ר שמואל זצ"ל שאין לה לאכול אצלו כ"א רחוק ממנו קצת. ואפי' הי' אסור בשלחנות שלהם. שמא יש לחלק בין שלחנות שלנו שהן גדולים לשלחנות שלהם שהם קטנות. וגם שמא צריך הפסק ניכר כל דהו. ועוד י"מ תפיסה אחת שאין הפרש ביניהם כלל ופריך תפיסה אחת ס"ד והלא אין הפסק ביניהם כלל אלא אימא כעין תפיסה אחת שיש קצת הפרש ביניהם". כן ראה בספר המרדכי, מסכת פסחים סדר של פסח רמז תריא: "והלכתא כולהו לפני מי שאומר ההגדה והכי קי"ל כמ"ד אין עוקרין דאפילו מאן דאמר עוקרין היינו דוקא להם שהיה להם שולחנות קטנים אבל אנו ששולחן שלנו גדול ודאי לא צריך". כן ראה ספר האורה חלק א [צ] סדר הפסח: "וכי אמרינן מצה לפני כל אחד ואחד, הני מילי לדידהו שהיה מנהגם להסב על המטות, והיה שלחן לפני כל אחד ואחד, ולפיכך צריך מצה לפני כל אחד ואחד על שלחנו, אבל לדידן אין צריך אלא לפני מי שאומר ההגדה, והוא יחלק לכולם".

				

				
					247	ר' אליעזר ב"ר נתן, ספר הראב"ן פסחים. וכן ראה ר' מרדכי בר הלל, ספר מרדכי למסכת פסחים, תוספת מערבי פסחים, רמז תריא: "ושתאן חי יצא ודוקא בדיעבד אבל לכתחלה צריך שיהא מזוג כדאמרינן במסכת ברכות [*דף נ ב] ודוקא ביין שלהן שהיה חזק ביותר כדאמרינן בכמה דוכתי אבל ביין שלנו שאינו חזק כל כך טוב לשתות חי". וכן ראה ספר הראבי"ה חלק א — מסכת ברכות סימן קלה: "והני מילי בימיהם שהיו ייניהם חזקים".

				

				
					248	ר' שמשון ב"ר צדוק, ספר תשב"ץ קטן סימן שכב.

				

				
					249	תוספות, שבת י ע"א, ד"ה טריחותא. במחזור ויטרי בגרסא שנמצאת בידינו ההלכה הפוכה: מחזור ויטרי, סדר הלכות שבת (עמ' 142-121) סימן ג: "והלכה למעשה צריך אדם להתנאות לפני בוראו בשעה שמתפלל ולהתעטף בטליתו ולחגור רצועתו אעפ"י שיש לו מכנסיים שעתה אין לבו רואה את הערוה". כן ראה ספר התרומה הלכות שבת סימן ריו. כן ראה הגהות מיימוניות הלכות תפילה ונשיאת כפים פרק ה: "ואפילו אם היה לבוש מכנסים דהשתא אין לבו רואה את הערוה מ"מ אסור ויחגור חגור משום הכון הרב רבנו פרץ ע"כ. ולגבי גילוי ראש ראה ר' אהרן ב"ר יעקב הכהן מנרבון, ספר כלבו סימן יא בשם המהר"ם מרוטנבורג: "וצריך לתקן גופו ולכוין רגליו זו בצד זו ונותן עיניו למטה כאלו הוא מביט לארץ ולבו פונה למעלה בשמים ומניח ידו על לבו כף הימנית על השמאלית ועומד כעבד לפני רבו, ולא יניח ידיו על חלציו, וצריך לתקן מלבושיו ולציין עצמו ולהדר, לא יעמוד בתפלה באפונדתו ובראש מגולה ולא ברגליו יחפים אם אין דרך אנשי המקום ללכת כן לפני גדולים, וכתב הר"מ נ"ע שאינו אסור לילך בגלוי ראש כי מה שאמרו בפרק כל כתבי הקדש תיתי לי דלא סגינא ד' אמות בגלוי ראש ר"ל שזו מדת חסידות והר"ף כתב שיש למחות שלא ליכנס בבית הכנסת בגלוי ראש".

				

				
					250	ר' אליעזר ב"ר נתן, ספר אור זרוע חלק א — הלכות טריפות סימן תיא.

				

				
					251	ר' שלמה ב"ר יצחק (רש"י), ספר האורה, חלק א [ק] הלכות סימני חיות ועופות.

				

				
					252	ר' מרדכי ב"ר הלל, ספר המרדכי, ברכות, פרק אלו דברים רמז רז. כן ראה תשב"ץ קטן סימן שכב.

				

				
					253	תוספות, ביצה ו ע"א, ד"ה והאידנא דאיכא חברי חיישינן.

				

				
					254	ר' מרדכי ב"ר הלל, ספר מרדכי מסכת פסחים תוספת מערבי פסחים רמז תריא. על הסיבה באשכנז ראה לעיל, עמ' 41.

				

				
					255	ספר המרדכי, מסכת כתובות פרק אף על פי רמז קפב.

				

				
					256	ספר הרוקח הלכות שבת סימן ק. לגבי מפתח כסף, ראה מחקרה של מירב שניצר, Merav Schnitzer, “The Treasure: Women, Halakha and Jewelry in Medieval Northern France and Germany”, Cultural and Religious Studies, December 2017, vol. 5 No. 12, pp. 717-729.

				

				
					257	ר' אליעזר ב"ר נתן, ספר הראב"ן בבא קמא: "והאידנא שהנשים אפוטרופות של בעליהן לוקחין מהן כל דבר".

				

				
					258	ספר הראב"ן, שאלות ותשובות, סימן קטו. כן ראה ספר אור זרוע חלק ג פסקי בבא קמא סימן שנא: "הילכך בזמן הזה בנשים תרווייהו איכא שהם נושאות ונותנות ובטלת חיותא אם לא יעמדו למשפט כאנשים". עמדת הראב"ן אף מצוטטת בתשובת הראבי"ה המובאת בשו"ת מהר"ם מרוטנבורג, דפוס לבוב סימן נז: "וזקיני פסק [ראב"ן שו"ת סי' קטו] בזמן הזה כיון שרגילות הנשים לישא וליתן הרי כאילו מינום בעלים להיות שלוחים ואם יש עדים חייב הבעל לשלם וישאו ויתנו עמהם, ואם אין עדים נשבעת". כך גם בשו"ת מהר"ח אור זרוע, סימן רנד: "כך כתב רבינו אבי העזרי זצ"ל וז"ל דהמפקיד פקדון לאשה אם טענה אכלתיהו או הוצאתיו בצרכי רואה אני שהבעל משלם. שהנשים אפטרופוס בנכסי בעליהן בזמן הזה ונושאות ונותנות והוין שלוחי בעליהן".

				

				
					259	אברהם גרוסמן, חסידות ומורדות: נשים יהודיות באירופה בימי־הביניים (ירושלים: הוצאת מרכז זלמן שזר לתולדות ישראל, תשס"ג), עמ' 396-390. ראה עוד, אברהם גרוסמן, והוא ימשול בך? האשה במשנתם של חכמי ישראל בימי הביניים (ירושלים: הוצאת מרכז זלמן שזר לתולדות ישראל, תשע"א), עמ' 173-156. 

				

				
					260	ראה למשל ר' יצחק ב"ר משה מוינה, ספר אור זרוע חלק ג פסקי בבא קמא סימן קס"א: מיכן יש ללמוד שאסור לאדם להכות את אשתו וגם חייב בנזקיה אם הזיקה. ואם הוא רגיל תדיר להכותה ולהבזותה ברבים כופין אותו להוציאה. וכבר היה מעשה באחד שהיה רגיל תדיר להכות את אשתו. ונשאר מו"ר רבינו שמחה זצ"ל והשיב שכופין אותו להוציאה זה לשונו. אחר כותבי כתב ראשון קבל לפנינו ר' ירמיה על חתנו שהיה מכה את בתו תדיר ומבזה אותה בפריעת ראשה שלא כדת יהודים. דלחיים נתנה ולא לצער. ואפי' קונה אמה העברית כקונה אדון לעצמו כ"ש אשתו ועל כל הכאה עובר בפן לא יוסיף. ועונשו גדול ממכה חבירו כי היא יושבת לבטח אתו ודמעתה מצויה [...] ואפילו קבלה עליה יכול סבורה הייתי שהייתי יכולה לקבל שהן הכאות שאין להם קצבות. שהרי אמרו חכמים באגרוף שיש בו כדי להמית. אם יעלה חפץ השם בידכם להשלים ביניהם תתירו לו החרם שקיבל עליו לגרשה עד זמן מרווח. אם תראו בתוך הזמן שינהוג עמה כשורה תתירו לו לגמרי. ואם נראה בעיניכם שאין עצת שלום מתקיים ביניהם תפייסוהו כחכמתכם לגרש מרצונו. ואם לא יאבה יקוב הדין את ההר ותעסוהו כתורת יעשה מה שכתבנו באיני זן ומפרנס. דקיי"ל כרב וכר' יוחנן לפי ראות עינינו כתבנו. ובפר"ח לא כתב כן. שמחה בר שמואל".

				

				
					261	ראה ר' אלעזר ב"ר יואל הלוי, ספר הראבי"ה חלק ב — מסכת פסחים סימן תכח: "דסמכינן על הנשים בזמן הזה אפילו באיסורא דאורייתא".

				

				
					262	ר' מרדכי ב"ר הלל, ספר המרדכי מסכת ברכות פרק שלושה שאכלו, רמז קנח. כן ראה טור אורח חיים הלכות בציעת הפת, סעודה, וברכת המזון סימן קצט: "וה"ר יהודה הכהן היה מורה הלכה למעשה להצטרף אשה לזימון והיה מביא ראיה מדבעי תלמודא בפ' מי שמתו נשים בברה"מ דאורייתא או דרבנן וקאמר למאי נפקא מינה להוציא אחרים י"ח מכלל דפשיטא ליה דמצטרפות דאי לא תימא הכי אדמיבעיא ליה אם יכולות להוציא תיבעי ליה אם מצטרפות. והר"מ מרוטנבורק השיב על דבריו וכתב שאין מצטרפות".

				

				
					263	עמ' 101-100.

				

				
					264	ר' יצחק ב"ר משה מוינה, ספר אור זרוע חלק ב — הלכות אבילות סימן תכא. וכן ראה תוספות, נדה סא ע"ב: "ואם תאמר ועכשיו שאנו רגילין להסיר ציצית מטליתות המתים היאך הוא זה והא אמרינן במנחות (דף מא.) שלכתחילה צריך ליתן ציצית בבגדי המתים משום לועג לרש ובמתי מדבר מצינו בהמוכר הספינה (ב"ב דף עד.) שהיה להם ציצית מיהו מהא לא קשה שבכל ט' באב היו נכנסים בקבריהם חיים ולמחר הכרוז יצא הבדלו חיים מתוך המתים כדאיתא באיכה רבתי אבל על מנהגנו יש לתמוה מכח ההיא דהתכלת (מנחות דף מא.) ואור"י דבימי חכמים שכולן היו לובשים ציצית אם לא היה להם גם במותם לעג גדול היה שדומה כמו שהיו אומרים הואיל ומת אין צריך עוד ציצית אבל עכשיו שאין הכל לובשים ציצית בחייהם אם ישימו ציצית לכולן הוא יותר לועג לרש שבחייו לא קיים ובמותו יקיים ואם ישים למי שהיה לו בחייו ולא למי שלא היה לו יתביישו החיים".

				

				
					265	ר' מאיר ב"ר ברוך מרוטנבורג, תשובות מהר"ם מרוטנבורג וחבריו, סימן תעט.

			מבוא

			עד כה דנתי בהשפעות פנים הלכתיות על ההלכה האשכנזית ועל קבלתה את ההלכה התלמודית. בפרקים הבאים אדון בהשפעות שנודעו לה מתוך האתגר של חיים מיעוט דתי בתוך חברה הגמונית נוצרית של ימי הביניים. הקהילה היהודית העירונית באשכנז של ימי הביניים זכתה לבחינה מגוונת. היא נתפסת פעמים רבות כמיעוט דתי, המוגדר בעיקר במושגים תיאולוגיים ופולחניים. לצד ההגדרה הדתית, קיים גם דיון משפטי הבוחן את מעמדה המשפטי של הקהילה היהודית, הן כלפי פנים, הן כלפי חוץ כקורפורציה או כשותפות. תפיסה אחרת היא התפיסה הסוציאלית. בתפיסה זו הקהילה היהודית מתוארת כקבוצה מלוכדת אשר הנהגותיה המיוחדות מעניקות לה מקום משל עצמו בתוך החברה ההגמונית בעיר של ימי הביניים. תפיסה זו האחרונה היא ענייני בפרק זה.

			אחת מטענותיו המכוננות של אמיל דורקהיים בספרו צורות היסוד של החיים הדתיים היא ש"הדת היא מערכת מאוחדת של אמונות וטקסים הקשורים לדברים קדושים, דהיינו דברים מופרדים ואסורים — אמונות וטקסים המאחדים את לקהילה מוסרית אחת את כל אלה הדבקים בה".266 לדבריו של דורקהיים, מלבד המשמעות התיאולוגית ומכלול המטרות הרוחניות שיש למעשה הדתי, כאשר חברה משתתפת בפולחן זה, נודעת למעשה הדתי גם משמעות חברתית — מעשה מאחד ומלכד. שמחה גולדין בספרו הייחוד והיחד, חקר את המשמעויות החברתיות של הפולחן הדתי של הקהילה היהודית האשכנזית של ימי הביניים ואת מנהגיה על פי תיאוריה זו, והראה כיצד תפסה הזירה החברתית באשכנז מקום רם מעלה. לא רק התפילה בבית הכנסת אלא אף מנהגים רבים שמקומם בהלכה התלמודית בבית, הועברו לבית הכנסת, כאשר ערך המוסף של מעבר זה הוא לכידותה של הקהילה וחיזוק הישרדותה כחברת מיעוט. ברכות השחר, קידוש בליל שבת ויום טוב, הדלקת נרות חנוכה, כל אלה הן חובות פרטיות שמקומן בהלכה התלמודית הוא בבית, ובאשכנז נהגו למלאן גם בבית הכנסת. לדברי גולדין הסיבה לטרנספורמציה הציבורית הזו היא הענקת אישוש לזיהוי העצמי ולליכוד קהילתי של בני אשכנז כחברת מיעוט דתי בתוך חברה נוצרית.267 

			גולדין מייחד את הדיון לנוהג נוסף בקהילה היהודית שאיננו קשור לפולחן הדתי — חרם היישוב. חרם זה אשר הגביל את קבלתם של מתיישבים חדשים בעיר, אף הוא נועד לאותו ליכוד הפנימי, ומטרתו לא הייתה כלכלית.268 דברי גולדין מעלים על הדעת את אתוס הגילדה שנכח בקהילה היהודית גם כן, וכי חרם היישוב שימש את אותו התפקיד ששמשו חוקי הגילדות בחברה הנוכרית. כפי שתיאר קורנר, לגילדות הכלכליות קדמו התאגדויות חברתיות בשבטים הגרמניים, אשר התלכדו סביב טקסי אחווה פגאניים ושבועות של עזרה הדדית. אתוס זה של אחווה המשיך להתקיים אצל הגילדות הכלכליות, ולפיכך יש לראות בחוקי הגילדות תפקיד של ליכוד חברתי.269 בריתות גילדאיות אלה נעשו בטקסים שבהם שתו כל החברים בצוותא ונשבעו זה לזה. אף הקהילה היהודית נתפסה כקופורציה כלכלית מחד גיסא, כקבוצה המעלה מס בנבדל מאזרחי העיר האחרים, וכגילדה חברתית מאידך גיסא, אשר נהגה אחריות הדדית ומנהגי שתיה בצוותא, מנהג שהשתלב בפולחן היהודי.

			

			
				
					266	Emile Durkheim, Elementary Forms Of The Religious Life, tr Carol Kosman (Oxford: Oxford University Press, 2008), p. 47.

				

				
					267	שמחה גולדין, הייחוד והיחד (תל־אביב: הוצאת הקיבוץ המאוחד, ספרית הלל בן חיים, תשנ"ז), עמ' 174-162, להלן: הייחוד והיחד.

				

				
					268	גולדין, הייחוד והיחד, עמ' 172-168.

				

				
					269	E. Coornaert, “Les Ghildes Médievéles,” Revue Historique (1948), pp. 22-55; 208-243.

				

			

		
	
			הלוואה בריבית, מסחר ומשלחי יד אחרים 

			מבוא

			על מנת להבין את האתגרים שעמדו בפני שמירת המצוות של יהודי אשכנז של ימי הביניים, יש להכיר את תנאי חייהם הכלכליים. כפי שהראה מיכאל טוך, התמורות בחיים הכלכליים של יהודי אשכנז מצביעות על מעבר מסוים מעיסוק בחקלאות, עיסוק עיקרי במסחר ומאוחר יותר להלוואה ברבית, כאשר עיסוק בהלוואה ברבית נעשה נפוץ יותר ויותר במהלך המאות הי"ב והי"ג.270 שינויי עיסוק אלה המשקפים תמורות היסטוריות וכלכליות עשויים להצביע על שינויים חברתיים וגם על ניידות עסקית. בפרק זה אתאר את נסיבות תמורות אלה ואת הרקע החברתי והמשפטי להתחוללותן. חיים סולובייצ'יק דן זה מכבר בתמורות אלה וכן בניידות העסקית.271 במחקרו החשוב כשלעצמו על סחר ביין באשכנז וצפון צרפת, הוא מתאר את העיסוק המקורי של החברה היהודית בעמק הריין של ימי הביניים בגידול הגפן ואת המעבר מייצור היין אל המסחר בו ואל ההלוואה בריבית. תפיסתו את העיסוק היהודי בהלוואה בריבית היא כמעט אפולוגטית,272 והוא נוטה להסביר אותה בעיקר כאילוץ, כהכרח לא יגונה. לדבריו, העיסוק היהודי הקדום התמקד בחקלאות ועיקרו היה גידול הגפן בשל הצורך ביין כשר. יין היה המשקה המועדף באירופה של ימי הביניים. מי הנהרות היו מזוהמים ואנשי ימי הביניים ביכרו יין על פני מים כתחליף נקי יותר ממזהמים. גידול הגפן הוביל למסחר ביין משום שייצור היין דורש ייצור יתר על מנת להתמודד עם כשלים שונים שבתהליך הייצור. המסחר, לדברי סולובייצ'יק הוביל להלוואה בריבית. מסחר בסחורות נעשה פעמים רבות בהקפה, והמחסור במזומנים הביא לתשלום ההלוואה באותה סחורה עצמה ובריבית, ומכאן התפשט העיסוק הזה כעיסוק אפייני ליהודים. כך מתאר סולובייצ'יק, אפוא, את המעבר מגידול הגפן, למסחר ביין ולהלוואה בריבית.

			אפשר שתיאור זה מסביר את אחד הגורמים למעבר של היהודים להלוואה בריבית, אבל הוא איננו חף מבעיות. ההנחה שמגדלי הכרמים הם אלה שנעשו מלווים בריבית דורשת הוכחה, והיא עומדת בסתירה למחקר הקובע שמדובר בשכבה חברתית שונה, כפי שהראה יוסף ריינר ברצן.273 כמו כן, כפי שטוענים אקשטיין ובוטיצ'יני, יהודים עסקו במסחר בדברים רבים, ולא רק ביין. בעיקר נכון הדבר במקומות אחרים מחוץ לעמק הריין.274 הסברו של סולובייצ'יק אף איננו מסביר תופעות היסטוריות שונות כגון התיישבות של יהודים בערים הכנסייתיות דווקא.

			כנגד דברי סולובייצ'יק טוענים אקשטיין ובוטיצ'יני שאין הכרח לראות בהתפתחות מעמד המלווים בריבית תולדה של ייצור היין אל עבר הלוואה בריבית, וכי מדובר כפי הנראה באותן משפחות יהודיות אמידות שהגרו מאיטליה ואף מצפון צרפת, ומשלח ידם כסוחרים היה המקצוע בו התמחו בארץ מכורתם. באיטליה של אותם הזמנים לא התפרנסו היהודים בהלוואה בריבית.275 אם ניתן לדבר על שינוי ומעבר אל הלוואה בריבית סביר יותר שהדבר נעשה ממסחר להלוואה בריבית.276 כפי שמציינים אקשטיין ובוטיצ'יני, מיומנויותיו של הסוחר הם אלה הנדרשים בהלוואה בריבית. הסוחר נדרש לידע כלכלי, משפטי ואף ידע מתמטי. הוא צריך להכיר את השוק ואת עליותיו ומורדותיו, לדעת את המגבלות הכלכליות של מי שהוא עומד עימו בקשרי מסחר, ולפיכך הוא יודע אם ביכולתו להחזיר את ההלוואה. הוא מכיר את המסגרת המשפטית, ולפיכך גם את מגבלות ההלוואה והריבית. הוא יודע לחשב עלויות וריביות, ביניהן את הריבית דריבית, ידע מתמטי שהיה נדיר יחסית בימי הביניים.277 על אלה יש לציין את ניהול הספרים הכפול שהיה מצוי בין יהודים זה מכבר (כנראה לראשונה), והקל על חישובי רווח והפסד גם בהלוואות.278

			אכן, על המעבר מחקלאות למסחר אנו יודעים מעט מאוד אם בכלל, אבל על המעבר ממסחר להלוואה בריבית אנו יודעים יותר, וכפי הנראה נודעה להם מוטיבציה ברורה, תנאי החיים העדיפים בהרבה של המלווה בריבית הספון בעיקר בביתו על פני הסוחר הנע ממקום למקום ומסתכן בדרכים. אלא שהמעבר לחיים הנוחים של המלווה בריבית לווה בקושי משפטי וכלכלי. ימי הביניים במערב אירופה ידעו אמנם, תהליך של אורבניזציה ותמורות כלכליות, אלא שניידות כלכלית לא הייתה דבר פשוט. תנאי הקבלה לערים הקשו על תהליך האורבניזציה בדרכים שונות, ולא היה הבדל בדבר בין גויים ויהודים. לצורך התיישבות בעיר היה צורך לקבל פריווילגיה מן הריבון. כך לפחות היה הדבר כאשר מדובר היה באדם שאינו בן ברית. הפריווילגיה להתיישבות היהודים הייתה אמנם, כללית, והיא ניתנה לקהילה כולה ולא באופן אישי, ולפיכך ניתן לחשוב שהתיישבות היהודים בעיר הייתה קלה יותר, אלא שתמונת מצב זו איננה נכונה. ליהודים עצמם הייתה מערכת סינון משלהם באמצעות חרם היישוב, שתפקידה היה מקביל לזו של הריבון. במקביל לתפקיד הקהילה כנציגת הריבון בגביית המס, כך נועד לה התפקיד של העומדת בשער העיר.

			יחד עם מחקר של תופעה זו, מתרבים מחקרים חדשים המעידים שיהודים שלחו ידם באומנויות לא מעטות, ולא התמקדו בהלוואה בריבית ובמסחר בלבד. כך למשל טוענת ג'ולי מל, שהצגת יהודי אשכנז וצרפת כמלווים בריבית איננה אלא מיתוס. לדבריה אמנם היה אחוז קטן של יהודים שעסק בהלוואה בריבית כמטה לחמו העיקרי, אבל רוב האוכלוסיה היהודית עסק במשלחי יד אחרים, ואם הם שלחו ידם בהלוואה בריבית, היה זה משלח יד צדדי.279 מחקרה של מל מתמקד אמנם ביהודי אנגליה, אולם לטענתה, מהווה הישוב היהודי באנגליה בבואה לישוב בצרפת ובאשכנז. 

			מחקרה של ג'ולי מל מסתמך על ארכיונים עירוניים באנגליה. הנחתה שהדברים דומים ביחס ליהודי צרפת וגרמניה זקוקה להוכחה. ולפחות ביחס לאשכנז עומדים בסתירה לעדויות של חכמי אשכנז עצמם. בתשובת הראב"ן מן המאה הי"ב העוסקת בהשגת גבול טוען אחד מבעלי הדין כי: "בכל ישובי ישראל דרין זה אצל זה ומתפרנסין מאומנות אחת מסחורה וריבית ואנו מה נשתנינו".280 כך גם בתשובת ר' משה משה עזריאל בן הרב אלעזר הדרשן בן המאה הי"ג, המופיעה בתשובות המהר"ם: "לפי שבזמן הזה כולם מלוים בריבית נינהו ומתפרנסים ממנו".281 יש לשים לב לשוני בין מצב הדברים בתקופת הראב"ן "מסחורה ורבית", ובין דברי ר' משה "כולם מלוים ברבית". ספר חסידים מציין: "שלעולם לא יוולד יהודי במזל שיעשה אומנות של גוים כגון עבדנים ובנאים וחייטים".282 דברי מיכאל טוך נתמכים אפוא בעדויות חכמי הזמן. יחד עם זאת אנו אכן מוצאים עדויות על עסוקים שונים. מספרות השו"ת אנו למדים על עיסוק במלאכת העור,283 וכפי שנראה לקמן, יהודים אף עסקו בייצור קלף.284 כמו כן אנו למדים על תעשיית שעווה ומכירתה לכנסיה,285 וספר חסידים מתאר את טווית הצמר ואריגתו של נשים יהודיות.286 

			אפשר שעל מנת להבין את האופי הכלכלי של יהודי אשכנז יש צורך לתפוס את היהדות הזו באופן פחות הומוגני. כפי הנראה, יהודי אשכנז נחלקו לשתי קבוצות לפחות. הקבוצה הקדומה הייתה כנראה באשכנז עוד קודם המאה העשירית, ורובה עסק בחקלאות. יהודים אלה, המכונים בספרות ההלכה בני הכפרים, התגוררו כנראה בישובים חקלאיים ולא בערים. כפי הנראה, בני הכפרים הללו אכן גדלו גפנים, ועליהם כנים דברי סולובייצ'יק.

			קבוצה שניה היא הסוחרים ומלווי בריבית. הסוחרים נעו בנתיבי המסחר על הנהרות הגדולים באירופה, הריין והדנובה. אלה היו יהודים אמידים שהתקבלו בברכה בערים הכנסייתיות. הללו התיישבו ברחוב שיועד להם בתוך גבולות העיר, בשטח שהיה בשליטת ההגמון ואף בבעלותו, ולפיכך הם היו בדרך כלל בסמיכות לקתדרלה או הכנסייה. בעלי המלאכה התגוררו אף הם בערים, ולפיכך יש לראותם כחלק מן הקבוצה השנייה, ובכל מקרה הללו היו מעטים מאוד כפי הנראה.

			הקהילה היהודית נהגה כקהילה אחידה אף שכללה את שתי הקבוצות הללו, כפי הנראה, אבל חבריה היו שונים ביחסם למנהגי אבות ובאוריינותם. סביר שמי ששימרו את המנהג העתיק היא יושביה הוותיקים של אשכנז, בני הכפרים. השכבה האוריינית יותר הייתה זו של המלווים בריבית, והם אלה שעמלו על העמדת המקורות התלמודיים כנגד ההלכה הנוהגת, כפי שתיארתי עד כה. אפשר כי אין זה אפוא, התמודדות של קבלת הטקסט החדש, התלמוד, עם מנהגי אבות בלבד, אלא התמודדות של אנשים שזה מקרוב באו, המצויידים בטקסטים, עם קהילה ותיקה המשמרת את מנהגיה.

			היהודים והערים הכנסייתיות

			מרבית המחקר על יהודי אשכנז בימי הביניים התמקד ביהודי הערים. אנו יודעים לא מעט על מנהגיהם, על תורתם, על חייהם הדתיים. אנו יודעים הרבה פחות על היהודים שהתגוררו באזורים הכפריים, והמחקר עליהם מועט ביותר, אם כי עדות על קיומם ברורה. המחקר מתמקד ביישוב המותיר אחריו דבר מה כתוב בין אם מדובר בספרים, אם במצבות. יחד עם זאת קיימות עדויות, גם בספרות ההלכתית287 וגם ממקורות נוכריים על קיומם של יהודים כפריים, כאלה שאינם מתגוררים בקהילה יהודית, כפי שהראה זאת ריינר יוסף ברצן.288 אין לנו עדות אם יהודים כפריים אלה היו בעלים של קרקעותיהם אם כי קיימות עדויות על כך שהייתה בעלות יהודית על קרקע חקלאית.289

			המקורות ההלכתיים יודעים לספר על בני הכפרים הבאים לדין לפני בני העיר. מדרך תיאור חיי בני הכפרים נראה שמדובר באוכלוסייה ידענית פחות מזו העירונית, וכפי הנראה היחס אליהם היה שונה מזה שאותו נקטו עם בני הקהילה העירוניים. ניתן לעמוד על כך מתהליך המתואר מפסקיהם של הראב"ן ונכדו הראבי"ה. הראב"ן מספר שבתחילה נהגו איתם כדין הגמרא שאין מנצלים אירועים ציבוריים גדולים כדי לזמן את בני הכפרים לדין. לכן לא הזמינו אותם כאשר הגיעו לעיר לתפילת החגים. כאשר ראו שהם מנצלים זאת ומשתמטים מן הדין, זמנו אותם לדיון אפילו בחגים:

			אמר רב נחמן לא יהבינן זימנא לא לבני כלה בכלה ולא לבני ריגלא בריגלא. שמע מינה מהכא דיהודים הדרים בכפרים ובאין לעיר לימים טובים לתפילה דאין מזמנין אותם אז לדין בעל כורחם, ואם קבל עליו בעל דינו לפני כן ולא בא לדין מזמנין אותו בעל כורחו, עכשיו דאמרינן והאידנא דאיכא רמאי דשמטי נפשיהו מן הדין חיישינן להו מזמנא אפילו בריגלא [=ובזמננו שיש רמאים המשתמטים מן הדין, אנו חוששים לכך ומזמינים אותם לדין אפילו ברגל].290

			עיון בדברי הראב"ן מצביע על כך שלא מדובר בהסדרה של השירות המשפטי של בתי הדין העירוניים אלא בהצטרפות הכפריים למנהג עיכוב תפילה. המנהג בקהילות היה שכאשר לאחד מהם הייתה קובלנה משפטית נגד בן קהילה אחר, הוא יכול היה להפסיק את התפילה ולתבוע את בירור עניינו, על פי הנוהג שנקרא עיכוב תפילה. מנהג זה לא נהג בתקופת פסח והימים הנוראים בגלל העיסוק המרובה במצוות החגים. אנשי הכפרים היו רגישים פחות להימנעות מלעכב את התפילה בימי החגים, ולפיכך, כאשר הקובל היה מבני הכפרים, קבעו לו זמן אחר החגים. כך מצוטט המנהג מפי הראבי"ה:

			כתב רבינו אבי העזרי זצ"ל, שכן נהגו הקדמונים שאין קובלים על שום אדם בבית הכנסת בניסן ובימים הנוראים, ואם באו מן הכפרים למנין קובעין להם זמן אחר הרגל לירד לדין, ואם יש חשש דחיה ורמאות יורדין לאלתר לדין.291

			כפי הנראה, בני הערים לא נהגו עם בני הכפרים איפה ואיפה, והיו נכונים לקבל את הכפריים כחברים בקהילה, אבל העובדה שנזקקו לקבוע להם זמן אחר הרגל מראה שלהבדיל מבני העיר שלא נהגו לקבול ולעכב תפילה בניסן ובימים נוראים, בני הכפרים לא ידעו זאת בעצמם.292 

			התמונה העולה מן היחס הזה לבני הכפרים היא שמדובר באוכלוסייה שונה, מלומדת פחות, הנזקקת לשירותים המשפטיים של בני הערים, ואף לשירותי דת.293 כנראה לא היו בתי כנסת מצויים בכפרים ולא ברור אם התגוררו בהם מניין של יהודים. גם כאשר היו בתי כנסת, הם עוצבו באופן שונה כפי שמתברר מן המקור הבא:

			ובית הכנסת שיש בה בית דירה לחזן, אי נמי בית הכנסת של כפרים דדיירי(ם) בה אורחים (או) [ו]בית האשה (או) [ו]בית השותפין חייבין במזוזה. ובית שאין בו ארבע אמות פטור מן המזוזה כדאיתא בפ"ק דסוכה (ג ע"א).294

			להבדיל מבתי הכנסת בערים שעל פי עדות חכמי אשכנז מימי הביניים, לא היו אורחים מתגוררים בהם,295 בבתי הכנסת של הכפרים נהגו להשכין אורחים.

			על מנת להבין את ההבדלים בין אוכלוסיית המתיישבים בערים לעומת בני הכפרים יש לשוב ולהתבונן בקורות ההתיישבות של יהודי אירופה. מקום מגורי היהודים אף הוא עשוי ללמד דבר מה על משלח ידיהם ומעמדם העירוני. היהודים התגוררו בשולי הערים, והתגוררו בהן מתוקף פריבילגיות. כפי הנראה, הסיבה לבחירתם להתגורר בערים כנסייתיות דווקא היא משלח ידם של חלק של אותם יהודים — קשרי מסחר עם הכנסיה והלוואה בריבית. מלוים בריבית היו בכל הערים, ולא כולם היו יהודים, אולם המלווים בריבית הנוצרים השתקעו בערים שבשליטת האצילים ואילו היהודים השתקעו בערים הכנסיות. הסיבות לחלוקה זו לא היו כפי הנראה חיבה יתירה שרכשו היהודים לבישופים ולהפך, אלא לשילוב של אינטרס כלכלי ומניעים תיאולוגיים. הכנסיה הייתה גורם כלכלי בעל ערך ראשון במעלה בימי הביניים, והיא היתה בעלת שליטה של למעלה מארבעים אחוז של הקרקעות. יהודים הם אלה שידעו כיצד להעצים את רווחיו.296 אפשר שלכך מצטרף טעם תיאולוגי. נוח היה לכנסיה שיהודים יטפלו בריבית של הונה. הכנסייה לא ראתה בעין יפה העסקה של נוצרים במשלח יד מגונה המנוגד לדת הנוצרית כהלוואה בריבית, ולפיכך העדיפו הבישופים להעסיק את היהודים במשלח יד זה. היהודים שימשו עבור הבישופים מעין גוי של ריבית. ובכל מקרה כפי שהראיתי לעיל, לכנסיה היו יחסי מסחר ענפים עם היהודים.297 יחסים אלה דורשים מחקר רב שעדיין לא נעשה.

			ממסחר להלוואה ברבית

			כפי שהראה סולובייצ'יק, המסחר וההלוואה בריבית היו כרוכים זה בזה,298 אלא שמכאן אין צורך לטעון שההלוואה בריבית הייתה הכרח לא יגונה. אכן לא מעט יוצאים מתוך הנחת יסוד שיהודים עסקו בהלוואה בריבית מתוך אילוץ. הנחת יסוד זו נשענת במידה רבה על מקורות של חכמי ימי הביניים המגנים את ההלוואה בריבית לנוכרים וליהודים כאחד. המקורות נשענים בחלקם על המאמר התלמודי המבקר את המלווה בריבית לנוכרי:

			"מרבה הונו בנשך ותרבית לחונן דלים יקבצנו". מאי לחונן דלים? — אמר רב: כגון שבור מלכא [=שפור מלך פרס]. אמר רב נחמן: אמר לי הונא: לא נצרכא [=אין צורך בהוראה זו], אלא [ללמד] דאפילו רבית דנכרי [=אף המלווה בריבית לנוכרי נענש, שכספו יורד לטמיון]. איתיביה [=הקשה] רבא לרב נחמן: לנכרי תשיך, מאי תשיך — לאו תשוך? — לא, תשיך. — לא סגי דלאו הכי [=הלוא לא נאמרו הדברים להתיר את ההלוואה בריבית לנוכרי]? — לאפוקי אחיך דלא [לא. הדברים נאמרו כדי להדגיש שאסור להלוות ליהודי]. — אחיך בהדיא כתב ביה [=והלוא המילה "אחיך" כתובה במפורש] "ולאחיך לא תשיך"! — לעבור עליו בעשה ולא תעשה. איתיביה [=הקשה]: לוין מהן ומלוין אותם ברבית, וכן בגר תושב! — אמר רב חייא בריה דרב הונא: לא נצרכא [=אין צורך בהוראה זו], אלא [ללמד] בכדי חייו. רבינא אמר: הכא בתלמידי חכמים עסקינן [=כאן בתלמידי חכמים אנו עוסקים]. טעמא מאי גזור רבנן [=מהי הסיבה לגזרת החכמים]? — שמא ילמוד ממעשיו, וכיון דתלמיד חכם הוא — לא ילמוד ממעשיו.299

			דברי הגמרא בבבא מציעא שבו ונשנו בימי הביניים מתוך ביקורת על המלווים בריבית. ספר חסידים תופס את ההלוואה בריבית בכלל, ואת ההלוואה בריבית לנוכרים בפרט, כמעשה לא מוסרי, ומסביר זאת מנימוקים שונים:

			רבית אסרה תורה שזה נהנה וזה אינו חסר. ועוד מפני שאילו היה רבית מותר לא היה אדם עושה גמילות חסדים עם חביריו, שהרי היו אומרים ומה במקום שזה נהנה וזה אינו חסר התירה תורה ליקח רבית, וכל שכן במקום שזה נהנה וזה חסר שלא יהיה אחד מהנה לחבירו. ועוד הרי אמרו אפי[לו] לגוי אסור להלוות אלא כדי חייו, שאם ילוה בריבית לגוי ויראה שבלא עמל נהנה, יבא שילוה לישראל בריבית. אבל לענין מקח וממכר שהתירה תורה עד שתות מפני שאמרו: "זבין וזבין תגרא אקרי [=הקונה ומוכר, באותו מחיר, האם הוא נחשב לסוחר]? לכך אמרו עד שתות מותר כנגד עמלו וטרחו. אבל בריבית אין טורח (ועוד שאם תאמר הרי מרויח בשלו הרי שב ואל תעשה. ועוד בריבית אסור שהרי לעני לא יהיה לו לפרוע ויעלה לו כמו שירצה). ועוד יאמר העני מוטב שאגנוב ולא אקח בריבית. לכך נאמר (שמות כב:כד) "אם כסף תלוה את עמי את העני עמך לא תהיה לו כנושה", כי יאמר מה אקח מה שלא הלוה לו, ועוד אפי[לו] גוי עומד ורוצה לתת לו ריבית ועני ישראל עומד ילוה לישראל בחנם ולא לגוי בריבית והקב"ה יפרע לו שכר כפול ומכופל. אתה מוצא שממוצעת פרשת ריבית בין ב' פרשיות של נדר "לא תביא אתנן זונה ומחיר כלב בית ה' אלהיך לכל נדר כי תועבת ה' [אלהיך גם שניהם]" (דברים כג:יט) וסמיך ליה, "לא תשיך לאחיך נשך כסף נשך אוכל נשך כל דבר אשר ישך" (שם שם כ) וכתיב אחר כך "כי תדור נדר לה' אלהיך" (שם שם כב) לומר לך כמו שהאתנן תועבת ה' כך רבית שלא יביא קרבן מן ריבית ולא יאמר מצוה אעשה אקח ברבית לקיים נדרי לזה אין לו במה להביא קרבן אף על פי שמצוה עושה והלוה נותן ברצון אפי' הכי תועבת ה'. ומה שאמרו מלוה בריבית נענשין עליו ה' המלוה ולוה וערב ושני עדים הרי ה' כנגד לשון נשך חמשה לא תשיך לאחיך נשך כסף נשך אוכל נשך כל דבר אשר ישך.300

			ספר חסידים מכביר, אפוא, בנימוקים לאיסור להלוות לנוכרים בריבית. במקום אחר הוא מסביר שקללה שרויה ברווחיו של המלווה בריבית והוא משווה אותו למגלח מטבעות, כלומר, למשייף את שולי המטבעות כדי להפיק מהם רווח אסור: "כסף של בעלי ריבית וצרי עין ומגלחי מעות וכיוצא בהם ביד מי שיגעו ירד מנכסיו לכן יזהר אדם".301 ר' אלעזר מוורמס, בעל הרוקח, אף הוא מצטרף לרואים בהלוואה בריבית לנוכרי דבר פגם, והוא מציע למי שנכשל בהלוואה בריבית להימנע מלהלוות בריבית גם לנוכרים: "ואם היה יכול להתפרנס בלא ריבית אפילו מן האינו יהודי לא יקח שנה אחת ולא ישב במקום שמדברים ענייני ריבית".302 צריך לסייג הוכחה זו שכן מדובר בהנחיה לשב בתשובה המצווה להתרחק מחטאו, ואף מן הדברים המותרים. 

			לעומת ספר חסידים המגנה את המלווים בריבית, רבנו תם [רבי יעקב ב"ר מאיר תם, רומרו 1100-1171~] מצדיק אותם. לדבריו, העיסוק במסחר עם הנוכרים כולל העיסוק בהלוואה בריבית נובע מן החיים בין האומות שאיננו מאפשר את ההימנעות ממנה. אמנם, דבריו נתפסים כהתנצלות על משלח יד של יהודי ימי הביניים, אלא שההתנצלות של רבנו תם איננה חוסר המוסריות של ההלוואה בריבית. התנצלותו היא על הקשר הבעייתי עם הנוכרים. כפי שאראה, רבנו תם וחכמים אחרים באשכנז לא תפסו כלל את ההלוואה בריבית לנוכרים כמעשה שאיננו מוסרי:

			ומה שנהגו עתה להלוות לנכרים אומר רבנו תם משום דבשל סופרים הלך אחר המיקל וקימא לן כאידך לישנא דמתני הא דרב הונא אברייתא דרב יוסף ולא אסרו מעולם רב נחמן ורב הונא רבית דנכרי ואפי' ללישנא קמא יש להתיר לפי שיש עלינו מס מלך ושרים והכל הוי כדי חיינו ועוד שאנו שרויין בין האומות ואי אפשר לנו להשתכר בשום דבר אם לא נישא וניתן עמהם. הלכך אין לאסור רבית שמא ילמוד ממעשיו יותר משאר משא ומתן.303

			רבנו תם איננו מבחין אמנם בין מסחר ובין הלוואה בריבית, ואף נראה שמשא ומתן עם הנוכרים נראה בעיניו בעייתי אף יותר מהלוואה בריבית. למעשה סבר רבנו תם שההלוואה בריבית היא כלי כלכלי חשוב, ולהבדיל מספר חסידים, הוא לא תפס את ההלוואה בריבית כמעשה שאיננו מוסרי. ההלוואה לנוכרי כמעשה כשר, מאפשרת לדידו לפרוץ את האיסור בתוך החברה היהודית, כאשר הנוכרי משמש איש ביניים. ההלוואה בריבית פועלת באמצעות הנוכרי, שיכול להיות גם המשרת שבבית היהודי, ובאמצעותו מקבל היהודי ריבית או משלם אותה:

			לשון רבינו תם זצ"ל: נראה בעיני היתר גמור ומצוה מן המובחר לתת מחיה לבני ברית שמותר ללוה ולמלוה שיתן הלוה המשכונות ליד גוי ואפילו עבדו ושפחתו, ויאמר לו: לוה מפלוני ישראל על משכונותי בריבית בין רב בין מעט. אלא שישוה המשכון כנגד החוב ויותר כדרך שמלוים על המשכון בריבית כפי אותו ריבית שיקצוב, והגוי ילוה מן היהודי ומיד גוי יקבלם הלוה, ויהיה מסולק הלוה מן המלוה, שהגוי אם ירצה היה תובעם ופודם מן המלוה, והלוה לא יוכל לתובעו ולפדותו מן המלוה. אחרי כן אם ירצה המלוה יפקיד המשכונות ביד הלוה וישתמש בהם הלוה או ימכרם. אך הלוה נפקדו של מלוה הוא להחזיר לו הן או דמיהן. והרחקה טובא היא זו משכר אמירה דשרי תלמודא למישקל ארבע זוזי ואוזפיה לפלניא זוזי כי אין זו הערמה אלא דין גמור.304

			כאשר רבנו תם טוען ש"היתר גמור ומצוה מן המובחר לתת מחיה לבני ברית", הוא מתכווין להלוואה בריבית. זו נתפסת בעיניו כמצווה בדיוק כפי שהמסחר נתפס בעיניו כמצווה, והוא התיר להפליג בספינה בשלושת הימים שלפני שבת, היתר השמור ליוצא לדבר מצווה בלבד: 

			לדבר מצוה מפליגין ופירש רבנו תם דלכאורה סחורה חשיב דבר מצוה ומותר להפליג אפילו בערב שבת כדאמרינן פ"ק דקדושין (ל ע"ב) "'ראה חיים' זו אומנות". ואמרינן נמי [ואמרנו שם גם כן] (בבא מציעא כט ע"ב) "'והודעת להם [את הדרך]' זה בית חייהם". (ופירוש שיחיו מהאומנות וכו' מור"ם) וגם אם הולך להתראות פנים לחבירו חשיב דבר מצוה, אך אם הולך לטייל זהו דבר הרשות.305 

			תפיסת רבנו תם הרואה בחיוב את ההלוואה ברבית והעומדת בניגוד לדברי בעל ספר חסידים, עשויה להצביע על משלח יד שונה. רבנו תם היה מלוה ברבית, והוא מצדיק את ההלוואה בריבית. רבי שמואל החסיד וכפי הנראה גם בנו, מחבר ספר חסידים, עסקו בעיקר במסחר ולא בהלוואה בריבית ולפיכך מבטא ספר חסידים ביקורת על ההלוואה בריבית. הרהורים על משלח יד ר' שמואל החסיד נראה בהמשך.

			חרם היישוב

			בקהילות היהודיות היה נהוג לאסור על זרים להתיישב בעיר בלי לקבל את רשות בני הקהילה וראשיה. הכלי המשפטי שאנשי הקהילות נקטו כנגד אותם יהודים שבקשו לבוא ולהתיישב בקהילתם היה חרם הישוב, שאותו הם נקטו כסנקציה.306 מקובל לתפוס את החרם כנובע מן ההתחרות על מקורות מחיה בימי הביניים, שהוא אשר הביא את אנשי הקהילות לנסות ולהגביל את הגירת היהודים מעיר לעיר. מנהג זה עבר תהפוכות בזמנים שונים, ופעמים רבות היה שנוי במחלוקת. ניתן לראות את תמורות השפעת המנהג מתחילת המאה היב ועד שלהי המאה הי"ג, כאשר לדברי שמחה גולדין, רק אז ניתן לראות את השפעתו המכרעת.307 בתשובה מן המחצית הראשונה של המאה הי"ב, ציטטו אנשי רומא את אנשי פאריס כאומרים: "העדתם על ארבע מלכיות צרפת ולותי"ר וברגונייא ונורמנדיאה שנוהגים בתקנה זו".308 לעומת זאת רבי משה תקו (רבי משה ב"ר חסדאי, ריגנשבורג, המאה הי"ג) התבטא בחריפות נגד חרם היישוב:

			שלח לי רבי' שמחה ז"ל כי היישוב והחזנות יכול יחיד למחות ולעכב ושרא לי'[ה] מריה [=שיסלח לו האלהים על כך] כי איך וכיצד נתקיים בהם המנהג הרע הזה כי אינני חולק עליו כשיש רבים הממאנים אפי'[לו] אם הם מועטים שלושה או ארבעה בני אדם אך יחיד כל דהוא איך יכול למחות... ויש תמהון במנהגים שיש אנשים חטאים שמוחים יישוב לאדם שיש בו צורכי ציבור ואינו יורד לחייהם ומי שעושה זה יש בידו מידת סדום ולא יזכה להיות במחיצת הצדיקים... ושלום משה בר' חסדאי.309 

			נראה כי המהר"ם מרוטנבורג, אשר פעל במחצית השניה של המאה הי"ג, הותיר את הזכות להכריע על הפעלת החרם בידי הקהילה על פי מנהג המקום, מכיוון שסבר שחזקת היישוב איננה הלכה תלמודית אלא תקנת הקהילות: "אלא בדיני ישוב התלוים במנהג ונהרא נהרא ופשטי'[ה] [=כל נהר זורם בערוץ המיוחד לו] והרבה מנהגים יש בדבר זה שאין להם על מה שיסמכו..."310 במקומות בהם נהגה חזקת יישוב סבר המהר"ם שהזכות להחיל את החזקה נתונה לכל אחד מבני הקהילה, גם לאלה שאינם עובדים. הזכות נתונה להם מתוקף הסיכוי הפוטנציאלי להרוויח מן המגורים בעיר:

			וששאלת פדרכת [=פרדכת, מפרסית, מובטל,311 החייב לשלם מס עם הקהל] שאין לו משא ומתן אם יכול להוציא מן העיר את מי שאין לו ישוב דבר פשוט הוא שיכול להוציא דא"ל [=דאמר לו] אין לי מעות הפסקת לי לחיותאי [=שיטען, הפרדכת: אתה, המתיישב החדש, גורם נזק לפרנסתי הפוטנציאלית] במציאות שבאים לידך היו באים לידי וכמה מיני רווחים שהיו לי אם לא היתה בכאן גם אתה מייקר שכירות הבתים וכמה ענינים שלא נתנו כלום להכתב.312

			המובטל נחשב, לפי המהר"ם בעל זכות בעיר בגלל המציאות שעשויות להגיע לידיו, או כל רווח פוטנציאלי אחר. לא רק ערבות הדדית "לקבל עול גלותם" אנו רואים כאן, כזו של רבנו שמחה, אלא עניין כלכלי משותף.

			כפי הנראה, נקטו בני הקהילות את החרם על מנת למנוע ממתיישב חדש להשתקע בעיר מטעמים של תחרות עסקית מוכחת. אציין כאן ששמחה גולדין טוען שהחרם הופעל לא רק מסיבות כלכליות אלא אף מסיבות סוציאליות. כפי שהראה גולדין, באשכנז תפסה הזירה החברתית מקום רם מעלה. מנהגים רבים שמקומם בהלכה התלמודית בבית, הוזחו לבית הכנסת. ברכות השחר, קידוש בליל שבת ויום טוב, הדלקת נרות חנוכה, כל אלה הם חובות פרטיות שמקומן בהלכה התלמודית הוא בבית, ובאשכנז נהגו לעשותם גם בבית הכנסת. כפי הנראה בית הכנסת הוא שהעניק אישוש לזיהוי העצמי של בני אשכנז כחברת מיעוט דתי בתוך חברה נוצרית. כפי שאראה בהמשך, דבריו של שמחה גולדין מתקבלים על הדעת לא רק מנימוקים סוציולוגיים אלא אף מתוך ההקשר ההיסטורי משפטי. ואכן, כך הדבר בעניינו של חרם היישוב. לכאורה היה לבני העיר עניין להרבות את בני הקהילה. המס העירוני אשר נגבה באופן קיבוצי, הופחת באופן יחסי ככל שהיה בקהילה משלמי מס רבים יותר. גם אם נטל המס התרבה לפי מספר האנשים, בסופו של דבר, ההתחלקות בנטל היטיבה ולא הקשתה. זו הסיבה שהייתה התנגדות להגירת תושבים מן העיר, כפי שניתן ללמוד מדברי המהר"ם הבאים:

			על אודות ראובן הבא להתיישב בעיר אחרת ופירש מן הציבור ופישר עם השר לתת מס בפני עצמו לא כל כמיני'[ה] [=אין בכוחו] לעשות זה כי כל בני העיר שותפין הן... ואף אם לא דין תורה, אחרי שנהגו בכל המלכות להיות שותפין אין רשאין לחלק, שאם היו נחלקין איש איש לעצמו היה בא לידי דברים רעים שכל אחד היה פורק עול ממנו ומטילו על חבירו, ולידי קטטות גדולות היה בא שאין להם סוף, כי מי יתן שנהיה לעם אחד ולאגודה אחת ולואי ונוכל להתקיים בין שונאינו.313

			יש המסבירים את הסיבה להפעלת החרם בשל החשש מתחרות על אמצעי המחיה. ניתן לשער שמה שנדרש מתושב חדש היה להציג מקורות מחיה חדשים. אמצעי מחיה אלה היו לקוח או לקוחות ייחודיים שלבני הקהילה לא הייתה אליהם גישה עד כה. בין הלקוחות היו אנשי כנסיה או אנשי אצולה אשר רכשו יין או סחורות אחרות שהובילו סוחרים יהודים בנתיבי מים — בעיקר בנהרות הריין והדנובה.314 

			אם בחיי המסחר יש קושי להצביע על לקוחות קבועים, המלווים ברבית נשענו בעיקר על לקוחות קבועים. לקוחות אלה נקראו מערופיא,315 מושג ערבי במקורו, שכפי הנראה מצביע על המקור המזרח תיכוני של משלח יד זה. הדיונים ההלכתיים שנקשרו למערופיא ולחרם היישוב מאפשרים לנו להסיק שמעבר מעיר לעיר היה תלוי במציאת מערופיא מקומי. חרם היישוב שימש אפוא, ככלי מקביל לשמירה על גילדה יהודית של מלווי בריבית בדומה לגילדות שהיו נהוגות בעיר הימיביניימית. 

			בדרך כלל, קשרי מערופיא היו של מלווים בריבית, וכמעט כל המקורות העוסקים במערופיא עוסקים בהם. יחד עם זאת, באחת התשובות של רבנו גרשום אנו מוצאים מלווה בריבית שבנוסף להלוואות, עסק גם בהספקת סחורה למערופיא שלו. זיקה זו בין הלוואה בריבית ובין מסחר עשויה להסביר את המעבר מהלוואה בריבית למסחר ולהפך. בשאלה שנשלחה לרבנו גרשום, מתאר השואל כיצד עיסוקו של היהודי העמידו בביקורת ולפיכך בעמדה מסוכנת בקרב החברה הנוצרית: 

			אני גרשום בר' יהודה החתום למטה, נשאלה שאלה זו לפני: ראובן היה רגיל ללכת למקומות הרבה ולכרכין הרבה, קרובין לעיר דירתו מהלך יום או יומים. ודרכו למכור להם ולקנות מהם אל המערופיא שליטי הכרכים. וכאשר אין הזוזי[ם] בידם מצויים, שמים ערבויותם בידו מן כסף וזהב, ופעמי[ם] היה מחליף עמהם בפרקמטי[ה] עם בהמות ששוללי[ם] איש על אויבו, והיה עולה דמי הבהמות בידו ומביאי[ם] לדירתו ומוכרם ביוקר ומרויח בכך. והרגיל בזה העניין שנים ושבע[ים]. ומראין בני הכפרים הנשללים ולב השרים אדוניהם בכך אשר היו אומר, זה היהודי מסית אויבינו עלינו אשר הוא מזומן לקנות השלל על כן הם נוהגים לעשות כדבר הרע הזה והם הולכי[ם] לבטח. ועוד יש מן השליטי[ם] האלה רבי[ם] המתקוטטי[ם] עמו פעמים על משכונות הנדחנים בידו ובעלילת הנשך היה חוטפם ומגזמי[ם] אותו תמיד. ומן המשכונות היה מוכר פעמי[ם] ופעמי[ם] שלקחוהו והוליכוהו לפדיון וניצל, ופעמי' שלקחו יהודי[ם] אחרים לפדיון ונפסדו ממונם בשבילו. ופעם אחרת לקחו מבניו והוליכום ונוצלו, ובסכנה זאת היה ויצא ובא הוא ואחרים, עד זמן אחד, שבא מלך פרנצא וחיילותיו וחיילי בורגוני[ם] עמו ליסעת', וישב בדד במצור קרוב לעירו מהלך חצי יום.316

			השואל מתאר את מסלול אותו סוחר יהודי ואת העלמו. הקשר המסחרי עם המערופייא לא היה מחוסר סיכונים. ההלוואות שהיו לא פעם תרומת משכונות, הביאו לסחר במשכונות ולא פעם העניקו לו קשרים אלה עם הלווים אפשרויות של רכישת סחורות ומכירתן. 

			ניתן לדעתי להניח, שסוחרים רבים בקשו לשנות את משלח ידם ולעבור להלוואה בריבית. המסחר היה כרוך בנסיעות ארוכות ובהעדרות מביתם, נסיעות שנודעת להם סכנה הן לנפש הן לרכוש. הסוחרים שברובם שטו בספינות לאורך נתיבי המים, הריין, הדנובה והמוזל, ואף עברו את תעלת למאנש, היו חשופים לגשם ולשמש על סיפון הספינות. חיי המלווים בריבית היו שלווים בהרבה. אין ספק שסוחרים רבים בקשו לעצמם חיים שלווים בביתם, אלא שמעבר שכזה במשלח יד עמד בתחרות עם מלווים בריבית אחרים. אפשר שהביקרות של ספר חסידים על מלווים בריבית משקפת תסכול של סוחר נוכח מלווים בריבית. הסכמת מלווים בריבית אחרים הייתה תלויה בהמצאת לקוח חדש. הסיכוי להשגת לקוח כזה הייתה גדולה יותר בתחום התיישבות חדש, ולפיכך אנו נוכחים שלמעבר ממסחר להלוואה בריבית נלווה מעבר מעיר אחת לעיר אחרת. 

			אחת הדוגמאות למעבר ממסחר להלוואה בריבית יכולה לעלות ממאמר שפירסם לאחרונה אפי שוהם. לדבריו, שמואל החסיד אשר סבב במקומות רבים באירופה, עזב את עירו שפייר והשתקע בערוב ימיו ברגנשבורג. כפי שמצטט שוהם, שמואל החסיד נדד בספינה ושהה בספינה:

			במעשה כ"א — "מעשה ברבנו שמואל החסיד והנביא אב בחכמה שהיה מהלך בספינה (הסיפור על ר' שמואל החסיד שהציל אריה)"317 

			במעשה כ"ג — מעשה בר' שמואל ז"ל חסיד שהלך בדרך ושני בני אדם עימו (הסיפור על בקשתו זרע כמותו) — ...וכשחזר לביתו טבלה זוגתו ונתעברה רבינו אברהם ואחרי כן ר' יהודא חסיד"318

			שוהם מדגיש את טווח נדידתו ומצטט את הרשב"ם שבפירושו למסכת פסחים מביא שמועה אודות מנהגים מספרד משמו של ר' שמואל החסיד וכותב: "ומקומות יש בספרד שמייבשין חטים ישנים במחבת על גבי האור ואוכלין אותם עם אגוזים בקינוח סעודה, מפי רבינו שמואל החסיד".319 לדברי שוהם, סיבת המעבר משפייר לרגנשבורג היא בקשתו לחולל שינוי במנהגי השבועה בהקשר העסקי, ו"לבצע מהלך שתכליתו היתה לאכוף את תפיסת עולמו החסידית על הקהל תוך ניצול קשרי המשפחה עם הממסד הקיסרי בעת שמשפחתו שהתה בריינלאנד בעיר שפייר". אפשר שלעקירת שמואל החסיד משפייר מניע חומרי גם כן. אין לנו עדויות על משלח ידם של ר' שמואל ובניו, והדיון על כך הוא בגדר השערה בלבד. מטיוליו של ר' שמואל החסיד, הנווד, ניתן לשער שהוא היה סוחר, ועקירתו לרגנשבורג נבעה ממציאת לקוח, מערופיא, שאפשרה שינוי של משלח יד. מהו משלח היד שאפשר לו המעבר לרגנשבורג? האם ייתכן שמדובר בהלוואה בריבית? קשה אמנם לחשוב, מחד גיסא, שבנו מתבטא באופן ביקורתי כל כך נגד הלוואה בריבית בעוד שהוא עצמו או אף בנו, מלווי בריבית הם. מאידך גיסא, ישנן עדויות לא מעטות מספר חסידים המעידות על עיסוק זה. כך למשל מטיף הספר להעניק מעשרות לעניים מרווחי הריבית אף שרווח זה איננו מוזכר במקורות ומציין שהסיבה להעדר ההוראה להרים מעשרות מרווחים אלה הוא שמשלח יד של הלוואה בריבית לא היה קיים בעבר: "כי עדיין לא היו לישראל בין אומות העולם ומלוין בריבית. ואוי להם המעכבים מעשרותיהם".320 

			כאמור, סובר שמחה גולדין שחרם היישוב החל לנהוג במאה הי"ג והיווה גורם מכריע רק בשלהי המאה הי"ג.321 אם נקבל את דברי גולדין ונצרף לתמונה את מושג המערופיא, נוכל לטעון ששני מושגים אלה קשורים זה לזה והמשיכו זה את זה, כאשר קשרי המערופיא הם שקבלו את חיזוקם על ידי חרם היישוב. למן המאה העשירית אנו מתוודעים לרצון לכבד הסכם המערופיא בין מלווה בריבית ובין לווה קבוע שלו. אמנם ניתן להניח שהסכם זה לא תמיד כובד, מתוך הפנייה החוזרת לרבנים שיגבו את קבלת ההסכמים הללו, אך על כל פנים, הסכם זה הוא שהעניק לבעליו מקור הכנסה בעל ביטחון מסוים. בחברה הימיביניימית שבה הגנו על משלחי יד באמצעות חוקי הגילדות, אך טבעי שהקהילות היהודיות ינהגו גם כן כך. המלווים בריבית בכל קהילה ודאי שאפו להגן על קשרי המערופיא שבידיהם בדומה למצב הדברים שנהג אצל בעלי אומנויות אחרים בעיר. כיוון שהזיקה בין חברי הקהילה היה קרוב לזה של חברי גילדה, אך טבעי היה שהם יבקשו מושג משפטי מן המשפט ההלכתי שיתרגם את חוקי הגילדות של שכניהם הנוכרים. לשם כך הם עשו שימוש בחרם היישוב כדי לשמר את מעמדם. חרם היישוב שימש אפוא כלי משפטי אשר באמצעותו פעלו אנשי הקהילה היהודית למנוע חדירה של מתיישבים חדשים אל הקהילה. אלא שבדומה לגילדות, המאבק למניעת תחרות בבני הגילדה איננו כלכלי בלבד. כפי שתיאר קורנר, לגילדות הכלכליות קדמו התאגדויות חברתיות בשבטים הגרמניים, אשר התלכדו סביב טקסי אחווה פגאניים ושבועות של עזרה הדדית. אתוס זה של אחווה המשיך להתקיים אצל הגילדות הכלכליות, ולפיכך יש לראות בחוקי הגילדות תפקיד של ליכוד חברתי.322 דברי גולדין על תפקיד הליכוד הפנימי שחרם היישוב תרם לו, מעלים על הדעת שהאתוס של הגילדה נכח בקהילה היהודית גם כן, וכי חרם היישוב שימש את אותו התפקיד ששמשו חוקי הגילדות בחברה הנוכרית.

			השייט על הריין

			אחת העדויות על עיסוק היהודים במסחר הוא ריבוי המקורות ההלכתיים העוסקים בשייט על הנהרות, ובעיקר באלה העוסקים בשייט על הריין והדנובה. הריין הוא הארוך שבנהרות אירופה. מקורותיו במורדות האלפים והוא שוצף במורד במספר מפלים גבוהים ממזרח למערב עד העיר באזל. שם הוא פונה צפונה בזרם איטי ולאורך כאלפיים וחמש מאות קילומטר עד הים הצפוני. בחלקו הדרומי של הנהר מבאזל ועד קלן, זורם הנהר בזרם חזק יותר מאשר בחלקו הצפוני, ואפיקו איננו אחיד. בחלקו הצפוני אפיקו עמוק, רחב ואחיד יותר. החלק הדרומי של הרין עובר בעמק הריין המשופע בגפנים ובייצור יין. בימי הביניים המוקדמים שלטה על הגדה הדרומית של הים הצפוני המלכות הפריזית ותושביה שלחו ידם בשיט ובמסחר. מצודתם הייתה פרושה הן בנהר הריין הן בחופי ארצות סקנדינביה והארצות הבלטיות. לאחר התפוררות האימפריה הרומית במאה החמישית נוצר ריק שלתוכו חדרו הפריזלנדים. הם הובילו סחורות מארצות הים התיכון ומהארצות המרובינגיות שעל הריין אל חופי דרום סקנדינביה, לדרום יוטלנד. העברת סחורה זו נעשתה באמצעות ספינה שנקראה קוגה. הפריזלנדים שהיו כפריים ביסודם, התנחלו בערים בארצות השפלה, וייסדו את עירם הראשונה שם דורסטאד. מאוחר יותר, עם עלייתו של קרל הגדול, הם אף החלו להטביע מטבעות בדורסטאד ובהן צורה של ספינה בעלת צורת בננה המזוהה כהולק. בערים אחרות על הריין ובחופי הים הצפוני נשמרו חותמות הערים שכיחה יותר חקיקת ספינה רחבה יותר הקרויה קוגה. חותמות אלה נעשו ברבות הימים למקור רב ערך לשחזור הספינות ששמשו את הסוחרים בימי הביניים. בעזרתם, בעזרת איקונוגרפיות ובעיקר הודות לתגלית ארכיאולוגית מן העיר ברהמה, נצבר ידע רב על ספינות הקוגה, ספינות בעלות מפרש מרובע יחיד, שהן פיתוחן של הספינות הסקנדינביות מן האלף הראשון, אשר נעשו בהן מספר שינויים שהעניקו להן נפח רחב יותר להעברת מטענים ומצד שני תחתית עגולה יותר ועמוקה פחות, כזו שאפשרה להן להתקרב לגדות הרדודות בנהרות.323 הפריזים באמצעות קוגות אלה תרמו רבות למסחר הבינלאומי של ימי הביניים. מסקנדינביה הם מכרו דגים לעמק הריין, משם העבירו יין לאנגליה שאותו המירו בצמר. את הצמר מכרו למדינות האיטלקיות ומהארצות הבלטיות רכשו נחושת. אולם כפי הנראה, הפריזים לא היו היחידים אשר שייטו בקוגות. 

			בדומה לריין מצפון לדרום כך המסחר ממזרח למערב. מוצא הדנובה ביער השחור והוא נשפך אל הים השחור, בעיר קייב, עיר הבירה של רוסיה של ימי הביניים. בדרכו נבנו ערים חשובות שהיוו ערי מסחר וביניהן רגנסבורג, וינה, ושלוש הערים בודה, פשט ואובודה אשר חברו ברבות הימים לעיר בודפשט של ימינו. הדנובה שמשה נתיב מעבר ושל העברת סחורות, ממזרח למרכז אירופה, עוד מתקופת האימפריה הרומית ואף לפניה. העיר קייב, או קיוב, כפי שכונתה בימי הביניים, הייתה קהילה יהודית שנוסדה כפי הנראה על ידי יהודים מן המזרח, וביניהם סוחרים שהובילו את מרכולתם למרכז אירופה דרך נהר הדנובה. אחד המוצרים שקייב הייתה ידועה בהפקתם הוא דונג הדבורים, ששימש כשעווה לנרות לתאורה. לקוחות חשובים של נרות אלה היו הכנסיות, ובין הסוחרים שסיפקו את הנרות הללו היו אותם סוחרים יהודים מקייב. סוחרים אלה ידעו לספר על אורחם ורבעם של יהודי קייב כאשר הגיעו לערים בגרמניה, וזו הסיבה שאנו מוצאים את הראב"ן [רבי אליעזר ב"ר נתן 1090-1170~, מיינץ], מתאר את מנהגי סוחרים אלה: 

			ונראה לי דמכאן סמכו הראשונים הולכי דרך רוסיא לקבל מעילים וסחורה שאין דמיהן קצובין בהעלאת דמים עד לאחר זמן.324

			חבורה שבאו לחנות בבקעה בשבת כמו הולכי דרכים של רוסיא, מקיפין מערב שבת סביב להן בעגלות וכלי בהמתן [=כדי ליצור מעין גדר סביבם, על מנת לאפשר טילול של חפצים בשבת], וצריכין להניח תחת העגלות חפצים שלהן שלא יהא בין העגלה לארץ שלושה טפחים ושלא יהא בין עגלה לעגלה יותר ממלא עגלה.325

			הראב"ן אף מכיר את אורחם ורבעם של אנשי קייב עצמה, ואפשר שאף הוא עסק במסחר בנתיבות הדנובה והכיר לפיכך את אנשי קייב באופן אישי:

			וכל השיעורין הללו להם נאמרו שהיו רגילין לשתות בכוסות קטנים וכל אחד שותה כוסו כמו שרגילין אנשי רוסיא, וגם יין שלהם חזק ומסוכן לשתות בלא מזיגה, על חד תלתא מים [=חלק אחד יין ושלושה מים דהיינו מהילת היין במים], ואי לא מזיג ליה הוה משכר טפי [=ואם לא היו מוהלים את המים ביין, היה היין משכר יותר] ולא הוי שתייתו בדרך חירות, אבל אנו שהיין שלנו אינו משכר אפילו בארבע רביעיות אין צריך למוזגו, וגם כוסות שלנו גדולים ואינו צריך לשתות רובו של כוסות אלא מכיון ששתה מכל כוס רביעית או רובו של רביעית דיו. ואם לא שתה רביעית או רובו לא יצא.326

			מספרות השו"ת ומספרות הלכתית אחרת אנו למדים רבות על שייט של סוחרים יהודים בספינות לאורך הריין והדנובה. ספרות זו מלמדת אותנו הן על מחוזות השייט, הן על המטען שנשאו אותן ספינות, הן על ההווי שבאותן ספינות. ספרות זו תורמת במידת מה לידע שנצבר עד כה על שייט בנהר הריין בימי הביניים אך בעיקרו של דבר היא שופכת אור על פרק נוסף בחיי יהודי הריין בימי הביניים, פרק שלא נחקר עד כה. פרק זה יסקור את המקורות הללו ויתאר את החיים החומריים של היהודים השטים על הריין והדנובה.327 

			שייט בספינה בשבת

			חיים סולובייצ'יק אשר חקר רבות את עיסוק יהודי הריין בתעשיית היין ובמסחר בו,328 דן בדרכי הובלת היין, הן היבשתיים הן הימיים, ומתבסס על המחקר שנעשה עד כה על מעבר הסחורות על הריין והדנובה שהיוו אמצעי מעבר חשוב מאוד של עולם המסחר בימי הביניים.329 לדבריו, היהודים שסחרו ביין אף נתלוו לספינות אשר עברו בנהרות אלה. הסיבה לדבר היא שהיין נשלח ללקוחות יהודים באנגליה ולפיכך נדרשה השגחה של הסוחר היהודי על היין על מנת לשמור על כשרותו, שכן יין שבשליטת הנוכרי נאסר בגזרת יין נסך. יהודים סחרו כמובן לא רק ביין כפי שעולה מן הספרות ההלכתית, וגם את המוצרים האחרים השיטו בנהר, ואף היו ספינות בבעלותם.330 אנו מוצאים בספרות זו מסחר בתבואה,331 משלוח של בהמות,332 מסחר בצמר333 ומסחר בדגים מלוחים.334 על קדמוניות של עיסוק יהודי במסחר ובהובלתו בספינות ניתן לעמוד מתשובה של רבנו גרשום מאור הגולה (נפטר ב1028 במיינץ) העוסקת בספינה שנטרפה וטבעה ובה כסף, זהב, מעילים וסחורה נוספת:

			שאל[ת] שהיו היהודים הולכים בספינה, וטבעה הספינה, והוצלו הנפשות, והממון היה בתיבות, ועמד אחד מן היהודים שהוצל מן הספינה ושכר גוי אחד, שיעזור לו להציל מן הממון שהיה בתיבות. והציל הגוי התיבה של ראובן, ועל כי נתמלאה מים ולא יכול לצאת ליבשה, ושברו אותה והוציאו מתוכה לתוך ספינה אחרת. ואותו היהודי הציל מעילים ומה שיכול, וגם הגוי הציל מה שיכול, ועל כי שהיה אופל בלילה, נתקבצו גוים וחטפו מן הממון מקצת כסף וזהב ושאר נכסים, ושאר התיבות שברו גוים אחרים בסתר ולקחו לעצמן.335

			תשובה זו מצביעה על נוכחות של יהודים בספינה, ואכן ריבוי המקורות ההלכתיים מן המאות הי"ב-י"ג העוסקים בשייט בנהר בשבת מצביעים על שכיחות רבה ביותר של מעורבות היהודים בשייט. המקורות אף מצביעים על כיוון המסע בספינה מערי הריין — אנגליה: "ובים שעוברים ללכת ארץ האי שקורין אנגוליטירא [=אנגליה] פעמים שעוברין אותה ביום אח[ד] כשיש להם רוח טוב".336 כפי שעולה ממקורות אלה, סוחרים יהודים נהגו לשוט בריין ובנהרות אחרים בעיסוקיהם המסחריים, וקבלו אף היתר להיכנס לספינה בשבת. היתר זה הסותר את פשט התלמוד ואף לא התקבל על דעת כל הפוסקים, מלמדנו שאין מדובר בצורך זוטר אלא בכורח ממשי ושגרתי למדי. המרתק הוא קיומם של סוחרים יהודיים שספינתם הייתה ביתם:

			ופירות הספינה שהובאה מחוץ לתחום נכנסין בני העיר ואוכלין עם בני הספינה מפירותיהן וגם אם ספינה באה ביום טוב מחוץ לתחום באים בני העיר ומביאין להם לאכול ולשתות.337

			ספינה הבאה מחוץ לתחום בשבת או בי"ט [ביום טוב] ויש להם פירות ומאכל מותר לבני העיר ליכנס בספינה ולאכול בספינה משל בני הספינ[ה] רק שלא יוציאו כי חפצי הספינה כרגלי בעליהם והספינה כד' אמות. וביום טוב מותרין בני העיר להביא להם מאכל ומשתה רק שלא יוציאו מתחומי העיר.338 

			מקור זה כמו מקורות אחרים העוסקים בהלכות עירובין, מלמד אותנו רבות על מעורבות היהודים בשייט בימי הביניים, ואף על תחומים אחרים של חיי היהודים, כפי שטוען שמחה גולדין.339 אנו למדים ממקור זה את הקשר המיוחד שנהג בין אנשי הקהילות בערים שעל הריין ואלה השטים בספינה. אנשי הקהילה דאגו לשטים בספינה למזון ואילו הם אירחו את בני הקהילה והעניקו להם ממזונם. ההיתר שניתן לשטים בספינה לשוט אף בשבת עומד בסתירה עם דברי התלמוד. התלמוד עצמו, לא זו בלבד שאינו מתיר לשוט בשבת אלא אף אוסר לשוט בחצי השני של השבוע, בימי רביעי, חמישי ושישי, כדי לשמור על מנוחת השבת:

			תנו רבנן: אין מפליגין בספינה פחות משלשה ימים קודם לשבת. במה דברים אמורים — לדבר הרשות, אבל לדבר מצוה — שפיר דמי [טוב הדבר — מותר]. ופוסק עמו [עם הספן הנוכרי] על מנת לשבות, ואינו שובת, דברי רבי. רבן שמעון בן גמליאל אומר: אינו צריך. ומצור לצידן, אפילו בערב שבת מותר.340 

			הסיבה המקובלת לאיסור להפליג במחצית השניה של השבוע היא החשש מפני הטרחה הכרוכה בשייט והפגיעה במנוחת השבת, החשש מפני הטרדות הכרוכות בהפלגה שיימשכו אל תוך השבת עצמה.341 חכמי אשכנז בימי הביניים התמודדו עם מקור תלמודי זה במספר דרכים. רבנו תם [רבי יעקב ב"ר מאיר תם, רומרו 1100-1171~], למשל, קבע שהפלגה לצורך פרנסה איננה נחשבת דבר הרשות אלא דבר מצווה (כפי שהראיתי לעיל), ולפיכך האיסור שהוטל על הפלגה בערב שבת לא חל על הפלגה לצורך מסחר:

			לדבר מצוה מפליגין ופירש ר"ת [רבנו תם] דלכאורה סחורה חשיב דבר מצוה ומותר להפליג אפילו בערב שבת כדאמרינן פ"ק דקדושין (ל ע"ב) ראה חיים זו אומנות ואמרינן נמי [ואמרנו שם גם כן] (בבא מציעא כט ע"ב) והודעת להם [את הדרך] זה בית חייהם (ופירוש שיחיו מהאומנות וכו' מור"ם) וגם אם הולך להתראות פנים לחבירו חשיב דבר מצוה אך אם הולך לטייל זהו דבר הרשות.342 

			רבנו תם הבין את האזהרה התלמודית מפני הפלגה בערב שבת כהפלגה למטרה של טיול או כל מסיבה אחרת שאין בה כורח. ניהול עסקים נחשב בעיניו כנימוק בעל ערך שחכמים, לדעתו, לא גזרו נגדו. לקביעתו המהותית הזו של רבנו תם יש ללא ספק השלכות רבות על מעמד המסחר בעיני החכמים באותה תקופה, אולם ודאי שלעניינינו די אם נאמר שהיא צמצמה מאוד את האיסור להפליג בספינה בערב שבת. קביעתו אכן עשתה מהלכים באשכנז ונקבעה כהלכה פסוקה בספרו של הרב אלעזר מוורמס [1160-1230~], ברוקח:

			הפלגת ספינה. בשלהי פרק א' דשבת אין מפליגין בספינה פחות מג' ימים קודם השבת לדבר הרשות אבל לדבר מצוה מותר ומה שמפליגין בנהרות לא אסרו אלא בים הגדול שמימיו סרוחה וטורח גדול בגליו אבל בנהרות מותר שאין טורח וסריחה וההולך לסחורה הוי כדבר מצוה.343

			רבי אלעזר מוורמס מתיחס להפלגה לפני השבת כמנהג רווח — "ומה שמפליגין" ומעניק למנהג זה נימוק נוסף. לדבריו, האיסור להפליג במחצית הראשונה של השבוע נוצר בארץ ישראל ומתיחסת לשייט ימי הכרוך בטורח רב וכנראה אף בסכנות רבות. השייט בנהרות, לעומת זאת, נינוח הרבה יותר, איננו כרוך בטורח ולפיכך מותר. 

			הרא"ש (רבנו אשר ב"ר יחיאל 1250-1327~) מצטרף אף הוא למקבלים את המנהג אך מוסיף נימוק נוסף — נימוק פרקטי. השייט על הריין איננו דומה במאמץ שמושקע בו, לזה שהושקע בספינה שהתלמוד עוסק בה. ההבדל הוא בעיקר הבדל טכנולוגי:

			פסק רשב"ם דמותר ליכנס בספינה מבעוד יום אע"פ שהולכת בשבת מחוץ לתחום. דספינה ממילא אזלא ואיהו לא מידי עביד [שהספינה שטה בעצמה והוא (הספן) איננו עושה דבר] ובשבת נמי [גם כן] מותר ליכנס בה דלאו מידי עביד [שלא עשה דבר] בכניסתו לתוכה.344

			השיט בנהרות איננו דורש פעולה מרובה, ולמעשה איננו דורש פעולה כלל. הספינה שטה מאליה ולפיכך, כניסה לספינה כזו ערב שבת צריכה להיות מותרת. בפסיקה זו של הרא"ש הוא הלך אחר אחד מאבות אבותיו, הראב"ן אשר הבחין בין שייט בים שבו מרגע ההפלגה הספינה מתרחקת מן החוף, ובין שייט בנהר שלדבריו מתבצע על שפת הנהר, ניתן לצאת מן הספינה בכל שעה ולפיכך אין בו חשש מפני חילול שבת:

			הילכך בנהרות שלנו דספינה הולכת לעולם אצל שפת הנהר ומצי למינח כל שעה אמרינן דילמא תנוח ולא בעינן למפסק. ולא ג' ימים אלא אפילו בערב שבת. והא דנהגי נמי בערב שבת ליכנס בספינה סמוך לערב ללכת לווירמישא [לוורמס] או לקלוניא [לקלן], משום האי טעמא נמי דכיון דקיימא בנמל דילמא לא אזלא למחר דזימנין דלא אזלא וכי אזלא הוי כמו שהוציאהו גוים ומצי להלך בה ולטלטולי.345

			תרגום: לפיכך בנהרות שלנו שספינה הולכת לעולם אצל שפת הנהר ויכול לעצור כל שעה אומרים אנו — שמא תעצור, הספינה, ואין צורך לקבוע מראש עם הספן הנוכרי, שיעצור את הספינה בשבת הפסיק אפילו לא שלושה ימים אלא [מותר להפליג] אפילו בערב שבת. ומה שנוהגים, להפליג, גם בערב שבת ליכנס בספינה סמוך לערב ללכת לוורמס או לקלן, משום הנימוק הזה גם כן שכיוון שהיא עומדת בנמל, שמא לא הפליגה למחרת שפעמים שלא הפליגה וכאשר הפליגה הרי זה כמו שהוציאוהו גוים ויכול להלך בה ולטלטל בה.

			תיאורו של הראב"ן את השייט ככזה המתבצע על שפת הנהר מעלה על הדעת שמדובר בספינות שמושכים אותן בחבלים והן אינן משייטות באמצעות מפרשיהן. פסקו של הראב"ן מרחיק לכת. לא זו בלבד שהוא מצדיק את המנהג להפליג הפלגות קצרות לפני שבת. הוא אף מתיר להפליג לפני שבת הפלגות כאלה שיש סבירות שימשיכו בשבת עצמה. פסק הלכה זה החוזר מאוחר יותר בדברי חכמי אשכנז, מעלה בעיה הלכתית של יציאה מחוץ לתחום. ההלכה איננה מתירה לצאת מעיר מגוריו של אדם בשבת מעבר למרחק של אלפיים אמה (כאלף מטר). מי שיצא צריך להשאר במקומו עד צאת השבת. אולם הראב"ן טוען שהספינה כולה נחשבת למקומו של האדם וגם כאשר היא מפליגה בשבת מעבר למרחק אלפיים אמה, השט בספינה רשאי להתנועע בה לכל אורכה.346 

			כפי הנראה, מלבד המנהג להיכנס לספינה בערב שבת ולהפליג בה בשבת, היה גם מנהג להיכנס לספינה בשבת ולהפליג בה בשבת עצמה, לא מתוך בחירה אלא מאילוצים של השיט עצמו. כפי הנראה, מי שקבע את מועד ההפלגה היו הספנים הנוכרים, והם הפליגו לא רק על פי אילוצים כלכליים אלא גם של מזג אויר. הפלגה דרשה לנצל רוחות לכיוון הנכון כמו את מצב הגלים.347 כך למשל מתאר הראב"ן את גורלו של אחד היהודים שאולץ להפליג בשבת על ידי הספנים:

			דישראל ההולך בספינה ממגנצא [ממיינץ] לקולוניא [לקלן] וכשבאת ספינה לקולוניא היה יום שבת ולא רצו בני הספינה להמתין שם ביום השבת כי רצו ללכת לדרכם והטילוהו לתוך ספינה העומדת שם בנמל או אל שפת הנהר.348

			אולם חרף הצדקת חכמי אשכנז את מנהג ההפלגה בשבת, זו נחשבת על פי ההלכה התלמודית כמעשה אסור. התלמוד אמנם מתאר את מעשהו של תלמיד חכם שנהג היתר מיוחד לעבור בשבת את הנהר (בשנתו), אולם היתר זה ניתן לתלמידי חכמים בלבד. לאחרים אוסר התלמוד לשוט בשבת, גם אם אין היהודי עושה שום פעולה של חילול שבת והשטת הספינה איננה נעשית עבורו:

			אמרו ליה רבנן לרב אשי: חזי מר האי צורבא מרבנן, ורב הונא בן רבי חיון שמיה, ואמרי לה רב הונא ברבי חלוון שמיה, דשקל ברא דתומא ומנח בברזא דדנא, ואמר: לאצנועיה קמיכוינא. ואזיל ונאים במברא, ועבר להך גיסא וסייר פירי, ואמר: אנא למינם קמיכוינא. — אמר להו: הערמה קאמרת? — הערמה בדרבנן היא, וצורבא מרבנן לא אתי למיעבד לכתחילה.349 

			תרגום: אמרו לו חכמים לרב אשי: יראה כבודו את אותו בן תורה ורב הונא בן רבי חיון שמו, ויש אומרים, רב הונא ברבי חלוון שמו, שלקח שן של שום והניח בברז החבית, ואמר: התכוונתי להצניעו. והלך וישן במעבורת, ועבר לצד השני [של הנהר] וסייר [ובחן את] פרותיו, ואמר: כל כוונתי הייתה להירדם [במעבורת]. — אמר להם [רב אשי]: האם ב[מקרה של] הערמה עוסקים אתם? — הערמה ב[הלכות מ] דרבנן היא, ובן תורה לא יבוא לעשות [בעקבות היתר זה מעשה] לכתחילה

			הרשב"ם (רבי שמואל ב"ר מאיר 1080-1160) נדרש לשאלה זו עוד בראשית המאה הי"ב ואף הוא פסק להתיר משום שלדעתו, בשייט בנהרות אין השוהה בספינה עושה דבר:

			פסק רשב"ם דמותר ליכנס בספינה מבעוד יום בערב שבת אפילו שהספינה הולכת חוץ לתחום בשבת דספינה ממילא אזלא ואיהו לא מידי עביד [שהספינה שטה מאיליה והוא, הספן, לא עושה דבר]. ובלבד שלא יצא חוץ לספינה והספינה כולה כארבע אמות והא דתניא [ומה שנשנה] סוף פרק קמא דשבת (דף יט.) "אין מפליגין בספינה פחות משלשה ימים" אתיא [בא, מתפרש על פי שיטתם של] כבית שמאי דלא שרו [שלא התירו] לעשות מלאכה בערב שבת אלא בכדי שיעשו מבעוד יום אבל לבית הלל דשרו עם השמש [שהתירו, לעשות מלאכה, עד כניסת השבת] אע"פ שהמלאכה נעשית בשבת, שרי [מותר] ליכנס.350 

			פסקו המתירני של הרשב"ם לא התקבל על הכל. המהר"ם מרוטנבורג, למשל, התנגד לפסק הלכה זה. הוא אכן התיר לשהות בספינה בשבת אך אסר להיכנס אליה בשבת: "ואומר שאסור ליכנס בספינה בשבת אם אינה קשורה. ואם נכנס בספינה קודם השבת ושבת בתוכה מותר לעשות צרכיו על דופני הספינה".351 אנו נחזור לתשובה זו בהמשך הפרק, אך באשר לפסיקתו נראה שתלמידו הרא"ש המשיך את דרכו: 

			ואין נראה לי דבריו [של הרשב"ם] בזה דעל כל פנים לא פליגי [לא חלקו] בית שמאי ובית הלל אלא בדברים שאסור לעשותן בשבת דבית הלל שרו עם חשכה ובית שמאי בעו [רצו, דרשו] שתיעשה מלאכה מבעוד יום. אבל אי שרי [מותר] ליכנס בספינה בשבת בהא [בזה] לא שייך פלוגתייהו [מחלוקתם] בערב שבת.352

			הרשב"ם, אפוא, סבר שהכניסה לספינה בשבת בעוד היא חונה, אינה נחשבת למעשה האסור בשבת וההפלגה שמתבצעת בהנהגת הנוכרי מותרת. המהר"ם והרא"ש סברו מנגד שאף הפלגה פסיבית שכזו נאסרה על ידי חכמי התלמוד.

			שאלה נוספת שעולה בספרות הפסיקה עשויה ללמד קורטוב על חיי היהודים בעיר. הראבי"ה מתאר נמל נהר המגיע אל תוך אחת החצרות של הבתים בעיר:

			יש לדון אם היתה חצר פרוצה במילואה לספינה וראש הספינה לחצר וראש החצר בבית שרוצים ללכת בו היו הולכים דרך החצר לבית, דספינה וחצר כחצר מרובה חשבינן להו, מאחר שחצר פרוצה במילואה, ולכל הפחות אם ב[א]י הספינה מובלעים בחצר הנכנסת בספינה [היו] מהלכין כל החצר, מידי דהוה [בדומה ל] אדיר וסהר שמהלך את כולה. הלכך יעשו מחיצת בני אדם שלא לדעת הנעשים, ויבליע[ו] יושבי הספינה במחיצתם, ודרך אותה המחיצה ילכו לבית, שאותה מחיצה תהיה נידונית כדיר וסהר שהיו ארוכים עד הבית, וכשם שהיו מותרים ללכת כל דיר וסהר כך ילכו כל המחיצות עד לבית.353

			מדובר, על פי הלכה זו, במגורים על הנהר עצמו, עובדה שעשויה ללמד קורטוב על ההתיישבות היהודית בערים. היהודים שהגיעו לערים כסוחרים, התמקמו על גדות הנהר בקרבת עורק תחבורה חשוב זה. כמובן אין ודאות אם המציאות אותה מתאר הראבי"ה היא מציאות ריאלית או שהוא מציג אותה לצורך ספקולטיבי בלבד בתוך הדיון ההלכתי התיאורתי. אם אכן מדובר בשאלה ריאלית, הרי שמתוארת כאן תמונה מעניינת של מגורי היהודים בעיר הימיביניימית. מקור מפורש יותר על מצב הדברים בערים על הריין מצוי בספרו של רבי יצחק ב"ר משה מוינה (1180-1250), באור זרוע:

			והכא נמי [וכאן גם כן] במקום שהספינה באה לעומק המים לנמל עמוק ומורשא דקרנתא דספינה [והחלק הבולט בקדמת הספינה] נכנס על הנמל שהוא בעיר והמים עמוקים מאחורי הספינה, ובמקום קרנות שחומות העיר מגיעות למים, כמו עיירות שלנו שעל נהר רינוס, אף על פי שלצד המים המושכים על פני כל העיר לא היתה חומה הואיל שבג' צדדין יש חומה והמים והגידודים חומה רביעית שרי לצאת וגלוי לכל כי כמה וכמה משפע ויורד הרינוס בעומק מאחורי הספינה.354

			הנמל שעל הנהר נמצא בתוך תחום העיר, כפי שאנו מכירים את מצב הדברים בימי הביניים. אנו אף למדים על עומקו של הנהר. מקור זה כמו המקורות האחרים שציינתי, חושפים טפח מן החיים בערים שעל הריין בימי הביניים. כפי שנראה, המקורות ההלכתיים מלמדים אותנו אף על החיים בספינה עצמה ועל כך בפרק הבא.

			החיים בספינה

			כפי שמתאר דטלב אלמרס, התנאים בספינות הקוגה לא היו מן המשופרים. הספינות עוצבו על מנת לאפשר העברה של סחורה. התנאים החומריים של הספנים והסוחרים לא נלקחו בחשבון בעת תכנון הספינות. הצוות ישן תחת כיפת השמים והשתמש בשקי שינה על מנת להתכסות. כמו כן, לדבריו, אין עדויות ישירות על הימצאות תנורים, אך שרידים של עצמות שנמצאו בשרידי ספינות מצביעים על בישול, כנראה בפתיליות.355 אלא שהספרות ההלכתית מציגה תמונה מורכבת יותר. כאמור לעיל, בספינות שעגנו ביישובים על הריין נהגו לסעוד בשבת. בסעודות אלה השתתפו גם אנשי העיר ולא רק אלה ששטו בהן:

			ופירות הספינה שהובאה מחוץ לתחום נכנסין בני העיר ואוכלין עם בני הספינה מפירותיהן וגם אם ספינה באה ביום טוב מחוץ לתחום באים בני העיר ומביאין להם לאכול ולשתות.356

			גם רבי יצחק מוינה מתאר את ארוחות השבת בספינה. ארוחות אלה נקבעו, אמנם, כפעלול הלכתי על מנת לקבוע את הספינה כמקום מגורים ובאמצעות זאת לאפשר את הפלגתם בשבת, אך נראה שפעולתם לא נתפשה כמעשה שאינו מתקבל על הדעת:

			ויש בני אדם שמתקנים סעודה של שבת בספינה מערב שבת, ומדליקים שם נרות לקנות שם שביתה וסומכים על כך ליכנס בה בשבת ולהפליג. וטעות היא בידם דאין תקון סעודה והדלקת נרות מהני כלל לענין קניית שביתה עד שישב בספינה כל בין השמשות כדפרישית.357

			קשה לתאר שסעודות אלה התחוללו באויר הפתוח. מיעוט המצאי הארכיאולוגי אכן איננו מעמיד לפנינו נתונים על מקום מגורים מוצל, כפי שטוען אלמרס, אולם הטקסט ההלכתי עשוי להשלים את מה שהנתונים הארכיאולוגים חסרים. מקור אחד אכן מאושש את דברי אלמרס:

			ונראה בעיני דהוא הדין [שכך ההלכה] אם הגשמים יורדים עליו ומצטער או שזרחה עליו חמה ושורפתו. כגון בתקופת תמוז שמותר לו לצאת מן הספינה לתוך העיר.358

			אולם נראה שלאנשי התקופה היה פתרון לבעיה זו. רש"י בפירושו לתלמוד מתאר מתקן שעליו מחברים כיסוי ארעי המשמש מחסה מפני הגשמים: 

			כיפי דארבא — אולמות שעושין בספינה, שנועצין כעין מעגלין שקורין צרקל [עגול], ראשו אחד בדופן זה של ספינה וראשו שני בדופן זה, והוא כפוף כמו אולם, ועומד כמו כיפה, ומרחיק כחצי אמה ונועץ אחר, וכן על פני כולה ופורסין בגדים ומחצלות של גמי להגין מפני הצנה והגשמים.359

			תיאורו זה של רש"י עשוי להיות פירוש של הטקסט התלמודי בלבד, שאינו קשור כלל למציאות החומרית של זמנו, אולם מדבריו: "אולמות שעושין בספינה" נראה סביר יותר שרש"י מבאר את הטקסט התלמודי מתוך הכרתו את הספינות של זמנו. אם זהו מצב הדברים, מובן מדוע לא שרד גג על המזח, בספינה בברהמן. מדובר בגג ארעי שאפילו לא תואר בחותמות ובמטבעות, משום שהוא לא היה מותקן כל העת.

			כפי שראינו בפסקו של המהר"ם מרוטנבורג, עשיית צרכים בספינה נעשתה על דפנותיה.360 כפי הנראה לפחות בחלק מן הספינות לא היו בתי כסא. כך גם נראה מן התשובה הבאה של הראב"ן:

			אם הוצרך לנקביו ואין יכול לפנות שם מפני בני אדם העומדים שם על שפת הנהר או בספינה אשר שמוהו שם, נראה לי שיכול ללכת עד בית היהודים להפנות שם, כדבעא מיניה [כפי ששאל] אביי מרבה: מי שהוציאוהו גוים ואין לו אלא ד' אמות והוצרך לנקביו מהו? אמר ליה: גדול כבוד הבריות שדוחה את לא תעשה שבתורה. ומצי נפיק [ורשאי לצאת] ואמרו נהרדעי אי פיקח הוא נפיק לתחומיה [ואמרו חכמי נהרדעא, אם פיקח הוא, יוצא לתחום מגוריו] דכיון דנתנו לו רשות לצאת חוץ לד' אמות ילך עד תחומו ויכנוס וכיון דעל על [כיוון שנכנס נכנס], הכא נמי [כך גם כאן] כיון דברשות מצי נפיק [רשאי לצאת] מד' אמות ילך עד לביתו, אבל לא יזוז כל היום מד' אמות ראשונות הסמוכות לבית הכסא דלא עדיף האי משבת בבקעה וכלתה מידתו בחצי חצירו דאין לו אלא חצי חצירו.361

			הראב"ן מתחשב בפסקו זה במי שאיננו יכול להתפנות בספינה, ומתיר לו לצאת לעיר לעשות צרכיו, כל זאת בהסתמך על עיקרון כבוד הבריות. האם לא היו בתי כסא בספינות? בספינה שנמצאה בברהמן נותרה אסלה מעץ בצידי הסיפון, מתחת לסיפון העליון.362 עדות להמצאות אסלה כזו ניתן ללמוד מפירושם של רבנו חננאל, רב האי גאון ורבינו ברוך היווני המצוטטים בספר אור זרוע:

			ת"ר המוכר את הספינה מכר את האסכלא פי' כבש של ספינה שעולין בה ולשון יון הוא כך פי' רבינו שמואל זצ"ל. ורבינו חננאל זצ"ל ורב האיי זצ"ל ורבי' ברוך בר שמואל זצ"ל מארץ יון כתבו שהוא לוח ונקוב באמצעיתו נתון בצד הספינה לשבות בו להפנות.363

			פרשנים אלה אינם בני אשכנז, ופרשנותם מעידה על שכיחות מתקן זה בספינות של ימי הביניים. יש לציין שאסלות כאלה היו מקובלות בתקופה זו גם בבתים. כך מתאר רבי מרדכי ב"ר הלל (נירנברג 1250-1298) אסלות מסוימות בתקופתו:

			נשאלתי על בני אדם שיש להם ספסל נקוב בחדרם ונפנין עליו אם מותר לקרוא קריאת שמע כנגדו והתרתי להם. והבאתי ראיה מכאן כיון שאין צואה על הנקב וגם אין הגרף תחת הנקב ועוד שהנקב תמיד מכוסה בדף.364

			הלכה דומה עולה מדברי רבי אהרן ב"ר יקותיאל מרוטנבורג (1260-1298):

			ואין חילוק בדבר זה בין בתי כסאות שלהן שהיו מגולין לבתי כסאות שלנו המכוסין דהא גדולה מזו אמרו בית הכסא שאמרו אע"פ שאין בו צואה כדלעיל בעמוד.365

			רבי אהרן מרוטנבורג שהגיע מאותו מקום ומאותה תקופה של רבי מרדכי (שניהם תלמידי המהר"ם, וחיו במחצית השנייה של המאה השלוש עשרה ושניהם נהרגו על קידוש השם, בשנת 1298 במהלך "פרעות רינדפלייש"), מתאר את האסלות הללו כ"בתי כסאות שלנו". ברם בכל אלה אין לסתור את דברי הראב"ן. אפשר שאותה אסלה הייתה נתונה על הסיפון במקום שלא היה נסתר דיו, לפחות כאשר הספינה עגנה בנמל.

			על הספקת מים מתוקים בספינה ניתן לעמוד מפירוש רש"י:

			ובור ספינה אלכסנדרית — ספינה גדולה שפורשים בה לים הגדול, ומי הים מלוחין, ועושין כלי גדול כמין בור, ונותנין לתוכו מים יפים.366

			הטקסט הפרשני וההלכתי אפוא, משיק לידע שאותו אנו שואבים ממקורות ארכיאולוגים. כך למשל, רש"י בפירושו יחזקאל מתאר את ההגה דמוי המשוטים בדומה לזה שהיה נהוג בקוגה:

			קרשך — הוא הקרש הרחב שבראש השני של ספינה אל מול התורן שבראשה אשר בו מהפכין את הספינה לכל צדדיה ומכוונין אותה אל הדרך ורב החובל אוחז בו ובלשון משנה קברניט ובלשון לעז גובריינא"ל.367

			רש"י מתאר את הספינה התלמודית על פי עולם המושגים והתרבות החומרית של זמנו. כך הוא עושה גם בתלמוד. פירושו לטקסט התלמודי מלמד אותנו על התרבות החומרית של זמנו. הוא מתאר מוט גישוש שנועד לבחון את עומק המים כפי שהיה נהוג כנראה בריין, אם יש לציין שמציאות חומרית זו איננה מאפיינת את הריין בלבד. ברי שאף בדלתא של הפרת היה צורך במוט גישוש שכזה:

			גשוש — עץ ארוך שמגששים בו המים לפני הספינה, לידע שהוא בעומקו שתוכל ספינה להלך בהן.368

			מעניין הידע של רבי יהודה החסיד בשימוש במצפן. כפי שכבר תיאר זאת ישראל תא־שמע, היה רבי יהודה החסיד הראשון לתאר בשפה העברית את המצפן הימי:

			וא"ת איך יבא ברגע אחד שם. אבן שואבת הברזל יוכיח, שברגע אחד ידבק בו המחט. ועוד, רב החובל בים מנסה בה לאן ספינתו הולכת, מביא האבן בספו מצד אחד והמחט מצד אחד, ואיש אומר לחברו אנה נחפוץ שתלך הספינה, אם יאמר למזרח והספינה פונה למערב, תלך המחט סביב לאבן דרך עקלתון, ותכנס המחט כולו באבן, ואם פונה למזרח תלך האבן דרך הישר.369

			ידע זה בכלי ניווט ימי יכול היה להפתיע אלמלא היינו נוכחים בעיסוקם של יהודי הריין במסחר ימי. כמובן, אין צורך להסיק מן המקורות שהובאו עד כה שאותם חכמים עסקו בעצמם בשייט אף שאנו יודעים על עיסוקיהם כסוחרים. סביר יותר שהיהודים סחרו את שירותי ימאים מקצועיים, ברם ידיעותיהם על המתרחש בספינות מצביע על ידע שסביר מאוד שהיה בלתי אמצעי. ידע זה עולה מן העיסוק בצדדים הפרקטיים של ההלכה. הוא גם עולה מן השדה הלשוני של החכמים ועל כך נדון לקמן.

			הספינה בעולם הדימויים של חכמי אשכנז

			ספרות ההלכה מלמדת הרבה על החיים בימי הביניים באמצעות ההוראות הפרקטיות אך גם באורח ישיר פחות באמצעות עולם הדימויים של אנשי ההלכה. האופן שבו איש הלכה מבכר להדגים את ההלכה התלמודית עשוי ללמד על עולמו החומרי. כך למשל ניתן לעמוד על יחס אנשי אשכנז לנהר. בעוד שבתלמוד, אדם היוצא למסע, עושה זאת לרוב על גב הגמל "ספינת המדבר", אצל אנשי ימי הביניים מיתרגם הדבר כמסע בספינה של ממש לנהר. כך מתאר רש"י למסכת שבת את החיוב על פי הגמרא לברך בראיית נרות חנוכה כנראים במהלך שייט, למרות שהמנהג היה להדליק את נרות החנוכה בתוך הבית. הפירוש שמביא רש"י בשם רבותיו איננו נשען, כפי הנראה, על היכרות הלכה למעשה:

			הרואה נר חנוכה מברך שתים, מצאתי כתוב בשם רבינו יצחק בר' יהודה שאמר משום רבינו יעקב שלא הוזקקה ברכה זו אלא למי שלא הדליק בביתו עדיין או ליושב בספינה.370

			תאור דומה נמצא גם ברא"ש: 

			ורב ירמיה בר אבא אמר הרואה נר חנוכה צריך לברך. פי' המהלך בספינה ורואה נרות שהדליקו בעיר והוא אינו מדליק.371

			רש"י במסכת סוכה, לעומת זאת, פירש: "קאי [מדובר] על שלא הדליק בביתו, ועובר ברשות הרבים ורואה אותה [את המנורה] בפתחי ישראל". הרואה הוא מי שנמצא ברשות הרבים. עיון בפירוש רש"י והרא"ש לאור פירוש רש"י בסוכה, ממחיש את חשיבות התוספת של היושב בספינה. בדומה לתיאור הרואה את נר החנוכה שבפירוש רש"י והרא"ש, למדים אנו ממחזור ויטרי את האפשרות של קיום מחוץ למקום יישוב בשהיה בספינה. זאת בנוסף לתיאור התלמודי של שהיה במדבר:

			מי שהיה בספינה או בדרך או במקום שאין יין לקדש עליו בלילי פסחים. יביא צימוקים וישרה אותם במים ויעשה מהן ד' כוסות הללו ומקדש. דאמור רבנן יין צימוקים לא יביא לכתחילה לקרבן ואם הביא כשר. וכיון דלקרבן אם הביא כשר. לקידוש ולד' כוסות. ולהבדלה. אפי' לכתחילה כשר. במקום שאי אפשר. והכי שדר רב נטרונאי ריש מתיבתא.372

			עולם דימויים זה מצביע על שכיחות השימוש בספינות ככלי מעבר. ההשפעה של שכיחות זו חלה לא רק על עולם הדימויים כי אם גם על הידע של חלקי הספינה השונים והשמות המיוחדים שיוחדו להם. מפרשי המקרא והתלמוד הסתייעו בידע זה לתרגום למושגים בני הזמן של החלקים השונים בספינה. כך למשל מתרגם רש"י את התורן כ"משט" הוא ה־mast בשפות האירופאיות של זמנו (ואף במספר שפות של זמננו): "תורן — הוא העץ הזקוף וגבוה התקוע בספינה שבו תולין המפרש שקורין בוייל"א בלע"ז ובו נקבים בראשו שהחבל שמושכין בו הספינה נכנס ויוצא בו מש"ט בלע"ז".373 כמו רש"י גם נכדו הרשב"ם: "אסקריא — מש"ט שפורשין עליו את הוילון בראש הספינה".374 תרגום זה חוזר גם במחזור ויטרי: "תורן הספינה שקורין מסט".375 

			סיכום

			חיים סולוביצ'יק376 טען זה מכבר כי ספרות השו"ת מהווה אוצר בלום של מידע היסטורי. כפי שהראיתי בפרק זה, ספרות השו"ת יחד עם מכלול הספרות ההלכתית מאשכנז בימי הביניים, שופכות אור על פעילותם של הסוחרים היהודים בימי הביניים על הריין, כזו שלא נתנו עליה את הדעת עד כה. חלק הארי של המקורות הללו עוסק בהלכות עירובין ומלמד אותנו על החיים בעיר הימיביניימית, כשם שהם מלמדים אותנו על הספינות והחיים בהם. הם מאוששים את המחקר הארכיאולוגי שנעשה עד כה על הספינות בימי הביניים, ומוסיפים עליו צדדים שונים שהמחקר הארכיאולוגי מחסיר. כמו כן, אנו למדים מספרות זו כי יהודים עסקו במסחר במנעד רחב של מוצרים שאותם הם שלחו בספינות ששטו במורד נהר הריין, ואף שטו באותן ספינות. 

			המסקנה העולה ממחקר זה היא שחיי היהודים שישבו על הריין היו עשירים בהרבה ממה שמקובל. אם התפיסה הייתה של עיסוק עירוני בעיקר, של הלוואה בריבית, של גידול יין ושל מסחר בו, מלבד העיסוק השכיח של חיי דת וקהילה, הרי שהמנעד הרחב של ענפי המסחר יחד עם הובלת אותן סחורות במורד הריין מלמד אותנו הן על עניין רחב הרבה יותר כמו על קשר עמוק הרבה יותר עם החברה הלא־יהודית באירופה, לא רק בגרמניה כי אם גם בפריזיה ובסקנדינביה. 

			אין ספק שקשרים אלה העניקו לאותם יהודים מושג רחב בהרבה ממגבלות המקום של החברה הימיביניימית, של ההצע והביקוש של החברות השונות ושל צרכיהן. כמו כן, אין ספק שידע רחב זה לא נותר בתפיסתם ובעלום המושגים של אותם סוחרים אלא אף של החכמים שהיו צריכים לתת את הדעת על מתן פתרונות הלכתיים לבעיות שנעמדו בדרכם של אותם סוחרים. החשיבות הכלכלית של פעולותיהם עמדה גם לנגד עיני החכמים שאף הם בדרך כלל היו סוחרים בעצמם. היקף עולם המסחר היה גורם שהם התחשבו בו ולפיכך אין ספק שהעשיר גם את תפיסתם הם. ניתן לשער במידה רבה של ביטחון שתפיסת המקום של הקהילה כולה הייתה רחבה בהרבה מזו של כלל אנשי ימי הביניים, תפיסה שסייעה רבות לניידות שלהם במקרי חירום, כפי שאראה בהמשך. 

					299	בבא מציעא, ע ע"ב-עא ע"א.

				

				
					300	ר' יהודה ב"ר שמואל החסיד, ספר חסידים (מהדורת פארמה, מרגליות) סימן תקלב.

				

				
					301	שם, סימן אלף עג. כן ראה שם, סימן אלף פ: "ואלו הם שהם יותר מגזל ואינם גזל העשיר, שאומר לעני: "הלוה לי", והעשיר מלווה אותם מעות ומרויח לעצמו בהם. מה שהיה לעני להרויח בהם זה גוזל לו. וכן עשיר שהיה לו בתיבתו כמה ליטרא ואומר בלבו לא אפגום מנין מעותי ולוה מן העני והם בכלל ויבא הלך לאיש העשיר" (שמואל ב יב:ד). כן ראה בהמשך דבריו על יחסו לנוכרים: "וכשם שאתה צריך להתנהג בנאמנות עם ישראל כך עם הנכרים ואם יטעה הנכרי את עצמו תזהר שמא ידע אח"כ ויתחלל שם שמים על ידך. ואם אין לאדם אלא מעט טוב לו שיצטרך לבריות ממה שיקח ממון נכרים ויברח עם הממון ויתחלל שם שמים על ידו שיאמרו הנכרים על היהודים גנבים ורמאים". עוד על יחסו לנכרים, ראה בסימן אלף עד: "אל יעשה אדם עול אפי' לנכרי ואלו דברים מורידים את האדם ואין הצלחה בנכסיו ואם השעה עומדת לו יהיו נפרעין מזרעו". ובסימן אלף פו: "ישראל ונכרי שהם יחדיו והנכרי אומר לו אני רוצה ללכת למקום פלוני ושם יהודים ואני ירא פן ירמו אותי תגיד לי מי הוא נאמן ומי אינו נאמן, אותו ישראל יאמר לו אל יהי לך עסק עם פלוני ופלוני".

				

				
					302	ר' אלעזר ב"ר יהודה מוורמס, ספר הרוקח הלכות תשובה סימן טז.

				

				
					303	תוספות, בבא מציעא ע ע"ב ד"ה תשיך. כן ראה תוספות הרא"ש, בבא מציעא עא ע"א: "אומר ר"ת מה שנהגו עכשיו היתר ברבית דנכרי משום דבשל סופרים הלך אחר המקל וקיי"ל כהאי לישנא דמתני לה להא דרב הונא אברייתא ולא אסר רב הונא מעולם רבית דנכרי, ואפילו ללישנא קמא יש להתירו לנו שהכל כדי חייו לפי שיש עלינו משא מלך ושרים, ועוד שאנו שרויין בין האומות ואי אפשר לנו להשתכר בשום משא ומתן אם לא נשא ונתן עמהם הלכך אין לאסור רבית שמא ילמוד ממעשיו יותר משאר משא ומתן, אבל במקומות שהיו רוב ישראל ביחד שיכולין להשתכר זה, מזה שייך לאסור רבית של נכרי שמא ילמוד ממעשיו". כן ראה ר' מאיר הכהן מרוטנבורג, הגהות מיימוניות הלכות מלוה ולוה פרק ה הלכה ב: "ומפני כי עתה רבו צוק העתים ולזה צריך הון רב הוי הכל כדי חייו עכ"ל ראבי"ה וכן כתבו התוס' בשם ר"ת ועוד טעמא אחרינא ע"ש". לעומת אלה, ראה ר' יצחק ב"ר משה מוינה, ספר אור זרוע, פסקי בבא מציעא, עא ע"א: "ורבינו תם זצ"ל פירש דאנן שרי לן להלוות לגוים ברבית אפילו להרויח יותר מכדי חייו דסמכינן אהאי לישנא דסבר דרב נחמן ורב הונא לא אסרו מעולם ריבית דגוי אלא מילתא דרב נחמן אדרב יוסף איתמר, וקימא לן בשל סופרים הלך אחר המיקל". מסורת זו של ר' יצחק מוינה של תפיסת רבנו תם איננה מתנצלת כלל על ההלוואה בריבית לנכרים. 

				

				
					304	ר' יצחק ב"ר משה מוינה, ספר אור זרוע חלק ג פסקי בבא מציעא סימן רב.

				

				
					305	ראה ר' מרדכי ב"ר הלל, ספר המרדכי, מסכת שבת פרק יציאות השבת רמז רנח. ההדגשות שלי.

				

				
					306	על תקנת "חרם היישוב" ראה חיים הלל בן־ששון, תולדות עם ישראל, כרך ב, ערך חיים הלל בן־ששון, תל־אביב, תשכ"ט, עמ' 124-125; י. הנדלסמן, תמורות בהנהגת קהילות ישראל באשכנז בימי הביניים, דיסרטציה לקבלת תואר דוקטורט, אוניברסיטת תל־אביב, 1980, עמ' 166-171; שמחה גולדין, הייחוד והיחד (תל־אביב: הוצאת הקיבוץ המאוחד, ספרית הלל בן חיים, תשנ"ז), עמ' 162-174, להלן: הייחוד והיחד; Irving A. Agus, The Heroic Age of Franco-German Jewry, New York, 1969, pp. 90-96. על תקנות הקהילות באמצעות חרם ראה נעם זהר, "'תמים תהיה' מול אימת השלטון וה'חרם': עיון במחשבה הפוליטית של הרמב"ן", דעת 50-52, עורך משה חלמיש, תשס"ג, עמ' 143-151.

				

				
					307	לדעת שמחה גולדין, תקנת "חרם היישוב" לא היוותה גורם מכריע עד סוף המאה הי"ג, כלומר, עד זמנו של המהר"ם ואפשר אחריו. ראה שמחה גולדין, הייחוד והיחד, עמ' 168-172.

				

				
					308	ראה חיים הלל בן ששון, תולדות ישראל בימי הביניים, ערך ח"ה בן ששון, כרך ב, עמ' 124 בשם השד"ל. וראה אביאסף, שו"ת מהר"ם (לבוב תר"ך), סימן עח.

				

				
					309	ר' מאיר ב"ר ברוך מרוטנבורג, שו"ת מהר"ם (לבוב תר"ך), סימן קיא. 

				

				
					310	שם, סימן ריג. כן ראה ר' מאיר הכהן מרוטנבורג, תשובות מימוניות, הלכות עדות, סימן יג: "ואם היה בא לפנינו דין כזה היינו שולחין אל הקהילות מה משפטם".

				

				
					311	מרכוס יאסטרוב, ספר מלים, עמ' 1216.

				

				
					312	מהר"ם, שם, סימן רטו; רבנו מרדכי ב"ר הלל, ספר מרדכי השלם לבבא קמא, ההדיר אברהם הלפרין, עריכה אחרונה חיים הכהן שוורץ, ירושלים, תשנ"ב, סימן תקנב.

				

				
					313	מהר"ם, שם, סימן קח. כן ראה שו"ת מהר"ם (קרימונה), רכב; שו"ת מהר"ם [אמשטרדם II] (ברלין, תרנ"א), קכב; הגהות מיימוניות, הלכות שכנים, סימן כט.

				

				
					314	ראה Michael Toch, The Economic History of European Jews – Late Antiquity and Early Middle Ages (Leiden and Boston: Brill, 2013), p. 94. 

				

				
					315	על מערופיא ראה ראובן (ריצ'רד) שטיינר, "עקבות לשוניים של סוחרים יהודיים מארצות האסלאם בממלכה הפרנקית", לשוננו (תשע"א), עמ' 370-347.

				

				
					316	ר' אלעזר ב"ר יואל הלוי, ספר הראבי"ה חלק ד סימן תתק.

				

				
					317	עלי יסיף, מאה סיפורים חסר אחד (תל־אביב: הוצאת אוניברסיטת תל־אביב, 2013), עמ' 191. 

				

				
					318	שם, עמ' 191-190. וראה אפרים שהם־שטיינר, "משפייר לרגנסבורג: לנדודי משפחת החסיד מחבל הריין לחבל הדונאו", ציון פא, ב, תשע"ו, עמ' 176-149.

				

				
					319	פסחים קט ע"א, ד"ה קליות.

				

				
					320	ר' יהודה ב"ר שמואל החסיד, ספר חסידים (מרגליות) סימן קמד.

				

				
					321	גולדין, הייחוד והיחד, עמ' 166-7.

				

				
					322	E. Coornaert, “Les Ghildes Médievéles,” Revue Historique (1948), pp. 22-55; 208-243. 

				

				
					323	Detlev Ellmers, “The Cog As Cargo Carrier”, Cogs, in Caravals and Galeons: Sailing Ship, 1000-1650, (pp. 29-46) ed. Robert Gardiner and Richard W. Unger, London, 1994 p. 34-35. כן ראה חיים סולוביצ'יק, היין בימי הביניים, יין נסך: פרק בתולדות ההלכה באשכנז, ירושלים, תשס"ח, עמ' 247-250 ושם עמ' 248-9 הערה 42, להלן "היין בימי הביניים". סולובייצ'יק מתאר על פי Tukerman שבמאה השש עשרה עשו שימוש בשתי ספינות. ספינות קטנות ששטו מבאזל עד קלן שנקראו oberlander ומקלן הועברה הסחורה לספינות בעלות תא מטען כפול שנקראו neiderrheinschiffe ואלה הפליגו במורד הריין לים הצפוני ומשם לאנגליה. חלוקה זו נעשתה בגלל עומקו המשתנה של הריין מבאזל ועד קלן שאיננו מאפשר מעבר בספינות עמוקות. סולובייצ'יק מניח שמצב הדברים במאה השש עשרה לא היה שונה מזה של המאות הי"א והי"ב. הנחה זו דורשת הוכחה. אך אציין מידע מסוים שמצוי בפירוש רש"י, ראש השנה כג ע"א: "זו בורני גדולה — ספינה שקורין דרומונ"ט".

				

				
					324	ראב"ן, ר' אליעזר ב"ר נתן, ספר הראב"ן, שאלות ותשובות, סימן ה. 

				

				
					325	ראב"ן, ר' אליעזר ב"ר נתן, ספר הראב"ן, עירובין. 

				

				
					326	ר' אליעזר ב"ר נתן, ספר הראב"ן פסחים. וכן ראה ר' מרדכי בר הלל, ספר מרדכי למסכת פסחים, תוספת מערבי פסחים, רמז תריא: "ושתאן חי יצא ודוקא בדיעבד אבל לכתחלה צריך שיהא מזוג כדאמרינן במסכת ברכות [*דף נ ב] ודוקא ביין שלהן שהיה חזק ביותר כדאמרינן בכמה דוכתי אבל ביין שלנו שאינו חזק כל כך טוב לשתות חי". וכן ראה ר' אלעזר ב"ר יואל הלוי, ספר הראבי"ה חלק א — מסכת ברכות סימן קלה: "והני מילי בימיהם שהיו ייניהם חזקים".

				

				
					327	עוד על מסחר ושייט ראה אצל אברהם גרוסמן, תמורות בחברה היהודית, עמ' 131-128.

				

				
					328	סולוביצ'יק, היין בימי הביניים, וראה שם עמ' 247-250.

				

				
					329	עדות מימי הביניים על מעבר זה של סחורות עולה מפירוש רש"י תענית יט ע"א: "נהרא אנהרא בצורתא — בשאין תבואה בעיר אחת, ויש בעיירות אחרות, ואפשר להביא מזה לזה דרך נהר בספינה.

				

				
					330	ראה למשל ספר מעשה הגאונים, סימן מז: "ואם יש ליהודי ספינה אינו יכול להשכירה לגוים להוליכה במים בשבת".

				

				
					331	ר' מאיר הכהן מרוטנבורג, הגהות מיימוניות הלכות חמץ ומצה פרק ה: "וכן התיר רבינו יואל הלוי לקנות תבואה שמוליכין בספינה לצורך הפסח".

				

				
					332	רבי מאיר הכהן מרוטנבורג, תשובות מיימוניות נזיקין סימן כ: "וכגון שהיתה מתחילה סכנה להכניס חמור בספינה אבל אי הוו רגילין להכניס כמו שעושין עתה ואח"כ נעשה כך שהיה החמור מקרטע ובעי לטבועי ספינה".

				

				
					333	ר' מאיר ב"ר ברוך מרוטנברג, שו"ת מהר"ם מרוטנבורג, (דפוס פראג) סימן תתכח: "וששאלת [סוחרים] באו מקלונייא והביאו צמר כבשים ובאו עליהם גוים ולקחו מהם ומכרו לראובן ושמעון והלכו ראובן ושמעון ושמוהו בספינה בחשאי להוליכה אל מעגנ"ץ ובקש שמעון מראובן להוליך הצמר לשם למכור כאשר תמצא ידו".

				

				
					334	שם, סימן תתצח: "ראובן ושמעון שהיו בעיר אחת והיה לראובן ספינה אחת טעונה דגים מלוחים כדי להוליכה לעיר אחרת ומצא שמעון שהיה רוצה לטעון ספינה אחת דגים להוליכה גם [כן] לאותה העיר א"ל מה לך עתה ולדגים יש לי ספינה אחת טעונה מהן לקוחי' בכך וכך ליטר' לך לאותו יריד פלוני וקנה שם פרקמטיא בכמות אותו הכסף שנתתי בדגים ואני אמכור הדגים ואתה תמכור מה שתביא וכשנבא יחד יוציא כל א' קרן שלו והריוח נחלוק ביחד וכן עשו". כן ראה Michael Toch, The Economic History of European Jews – Late Antiquity and Early Middle Ages (Leiden and Boston: Brill, 2013), p. 94.

				

				
					335	ר' גרשום מאור הגולה, שו"ת רבינו גרשום מאור הגולה סימן סז; תשובות חכמי צרפת ולותיר, סימן צז; ר' מרדכי ב"ר הלל, ספר המרדכי, בבא מציעא, סימן רנז. על תשובה זו ראה חיים סולוביצ'יק, שו"ת כמקור היסטורי, מרכז זלמן שזר לתולדות ישראל, ירושלים תשנ"א, עמ' 46-53.

				

				
					336	רבי ברוך ב"ר יצחק מגרמייזא, ספר התרומה, הלכות שבת סימן רכה.

				

				
					337	רבי אלעזר ב"ר יהודה מוורמס, ספר הרקח, הלכות עירובין סימן קפב.

				

				
					338	שם סימן קפג.

				

				
					339	במאמר על השכונה היהודית בערים על הריין. טרם יצא לאור.

				

				
					340	שבת יט ע"א.

				

				
					341	ראה רבי מרדכי ב"ר הלל, ספר המרדכי, מסכת שבת פרק יציאות השבת רמז רנח: "(הגה"ה) [כ' ראבי"ה] ויש מרבותינו שאומרים דוקא בים אין מפליגין לדבר הרשות משום שינוי הוסת שאין נפשם חוזרת עליהם תוך שלשת ימים שירגילו בכך ואין להם עונג שבת אבל שאר נהרות בריאים ועונג לאדם ע"כ".

				

				
					342	שם. ההדגשות שלי.

				

				
					343	רבי אלעזר ב"ר יהודה מוורמס, ספר הרקח, הלכות עירובין, סימן קצז. ההדגשות שלי. 

				

				
					344	רבי אשר ב"ר יחיאל, הלכות הרא"ש, מסכת עירובין פרק ד.

				

				
					345	רבי אליעזר ב"ר נתן, ספר הראב"ן, חלק שאלות ותשובות סימן ס.

				

				
					346	ראה למשל רבי אלעזר מוורמס, ספר הרקח, סימן קפב: "בני אדם נכנסין מבעוד יום בספינה ושובתין בה כל בין השמשות והוי כד' אמות. הבית ששבתה בו בספינה באויר המחיצות ואם הלכה הספינה חוץ לתחום וחזרה לאחוריה לשפת הנהר שנכנס בה מותר זה ישראל לצאת מן הספינה לשוב לעירו דהוי כהוציאוהו גוים והחזירוהו כאילו לא יצא. ואם החשיך בין השמשות בספינה בשבת יצא מן הספינה בלילה וילך ביום בעיר אם ירצה ויאכל בעיר עד שתלך הספינה ויכנס בה".

					354	רבי יצחק ב"ר משה מוינה, ספר אור זרוע, ח"ב — הלכות ערב שבת סימן ו.

				

				
					355	Detlev Ellmers, Cogs, Caravels and Galleons, p. 40-41.

				

				
					356	רבי אלעזר ב"ר יהודה מוורמס, ספר הרקח, הלכות עירובין סימן קפב.

				

				
					357	רבי יצחק ב"ר משה מוינה, ספר אור זרוע, חלק ב, הלכות עירובין, סימן קמו.

				

				
					358	רבי יצחק ב"ר משה מוינה, שם, הלכות ערב שבת סימן ו. 

				

				
					359	ר' שלמה ב"ר יצחק, פירוש רש"י, עירובין קב ע"א.

				

				
					360	ספר תשב"ץ קטן, סימן נג. 

				

				
					361	ראב"ן, ספר הראב"ן, מסכת עירובין. 

				

				
					362	Cogs, Caravels and Galleons, p. 41.

				

				
					363	ר' יצחק ב"ר משה מוינה, ספר אור זרוע ח"ג פסקי בבא בתרא סימן נא, דף עג ע"א. 

				

				
					364	רבי מרדכי ב"ר הלל, ספר המרדכי, ברכות, רמז פו.

				

				
					365	רבי מאיר ב"ר יקותיאל הכהן מרוטנבורג, הגהות מימוניות, משנה תורה, הלכות קריאת שמע, פרק ג סעיף ד.

				

				
					366	ר' שלמה ב"ר יצחק, רש"י, שבת לה ע"א.

				

				
					367	רש"י, יחזקאל פרק כז.

				

				
					368	רש"י, שבת קכה ע"ב.

					371	ר' אשר ב"ר יחיאל, רא"ש מסכת שבת פרק ב סימן ח. זאת לעומת הפרשנות השכיחה העוסקת בשוק ממש. ראה למשל ר' נסים גירונדי, ר"ן על הרי"ף, שבת י ע"א: "הרואה נר חנוכה צריך לברך. העובר בשוק ורואה באחת החצרות נר דולק". ובספר המנהגים (טירנא) הגהות המנהגים, חנוכה, אות כא: "הרואה נר חנוכה והוא בספינה שאינו יכול להדליק".

			עיבוד הקלף ועיצוב ספר התורה

			מבוא

			בפרק זה אבחן את אחת האומנויות שכפי הנראה החלו יהודים לרכוש מיומנות בהן, עיבוד קלף. אומנות זו הייתה בידי נוכרים בלבד תחילה, ומסיבות של שינוי שחל בהשקפה ההלכתית, עברה אט אט לידי יהודים. עד המאה הי"ב, יהודים לא ייצרו קלף. הקלף היה חומר הכתיבה השכיח באירופה של ימי הביניים. השימוש בנייר מפפירוס ומחומרים אחרים לא הגיע לאירופה של ימי הביניים עד המאה הי"ג. קלף הופק מעור של עגלים, כבשים או עזים, שעובד בשני צדדיו על מנת לשמש מצע לכתיבת ספרים ושטרות. אנו מוצאים מלבד קלף של בהמות בית, גם את עור העוברים שנמצאו ברחם הפרות שנשחטו אשר נקראו שליל, וכן עור של צבי.377 עיבוד הקלף היה מומחיות שנבדלה מעיבוד עורות למטרות אחרות. תהליך הפקתו היה כרוך בשריית העור במי סיד למשך כשבוע, שטיפתו ושרייתו מחדש, שבמהלכו נשרו השערות והעור התרכך. לאחר מכן מתחו את העור על מלבן עץ וייבשו אותו, החליקו את חלקו הפנימי בסכין ולאחר מכן חתכו אותו במידות קבועות על מנת שיתאים לגודל המקובל לכתיבת ספרים. בחברה היהודית שימש קלף כחומר הכתיבה השכיח לכל דבר ועניין, מכתיבת מכתבים, חוזים מחברות וספרים.378 תשובות הלכתיות נכתבו על קלף, וכפי הנראה כאשר שאלה נשלחה לתלמיד חכם, נשלחו קלפים יחד עם השאלה לצורך כתיבת התשובה. אנו מוצאים תשובות לא מעטות של חכמים, המציגות את קוצר היריעה בגלל העדר קלף ואף המבקשות קלף מן השואלים.379 קלף לא היה זול. ההלכה התלמודית דנה בחובת העושים עסקה באמצעות חוזה, לשלם את עלות כתיבת הכתובה,380 חובה שהובאה להלכה בימי הביניים.381 כמו כן, שימש הקלף לכתיבת ספרי תורה, תפילין ומזוזות, והכתיבה נעשתה בצד העור הפנימי. 

			מעט ידוע על מעבדי עורות בכלל ועל עיבוד קלף בידי יהודים באשכנז של ימי הביניים.382 משלח היד השכיח של יהודים היה כאמור מסחר ומאוחר יותר הלוואה בריבית,383 ומקובל לחשוב שיהודים לא עסקו בדרך כלל באומנויות.384 בספר חסידים מובא שעיבוד עור איננו מן האומנויות המאפיינות יהודים: "שלעולם לא יוולד יהודי במזל שיעשה אומנות של גוים כגון עבדנים ובנאים וחייטים".385 למרות הנחה זאת, כפי הנראה, הם שלחו את ידם באומנויות מסוימות לפחות כמשלח יד צדדי. האם עיבוד קלף היה אחד מהן? בפרק זה אטען כי אומנות עיבוד הקלף הייתה אמנם אומנות שיהודים לא עסקו בה כלל עד מחצית המאה הי"ב, אולם יהודים החלו לעסוק בה לאחר מכן, בשל שינוי שחל בפסיקת ההלכה. כפי שהראתה שרית שלו־עיני, קיימת תעודה של העיר אסלינגן (Esslingen) משנת 1331 המעידה שעל יהודי המבקש להתקבל לגילדות העבדנים וייצרני קלף, לשלם על חברות בגילדה. נראה אם כן שבמאה הי"ד כבר היו יצרני קלף באשכנז.386

			אכן אף בשלהי המאה הי"ג עדיין לא הייתה זו מלאכה שכיחה בין יהודים, וכפי שמתאר זאת הרא"ש (ר' אשר בן יחיאל, 1327-1250): "ונהגו העם כמו שכתב הר"ר ברוך (ר' ברוך ב"ר יצחק, בעל ספר התרומה, 1211-1140)387 כי אין עבדנים ישראל מצויין בכל המקומות".388 כוונת הרא"ש היא להיתר של ר' ברוך לעיבוד של נוכרים בהשגחה של יהודים.389 כפי הנראה, ההלכה הקדומה באשכנז הייתה להתיר להשתמש בקלף שעובד על ידי נוכרים, ולפיכך לא היה צורך בעיבוד של יהודים.390 כך עולה מפירוש רש"י (ר' שלמה יצחקי, טרואה Troyes 1105-1040) הפוסק שאין צורך בעיבוד הקלף בכוונה מיוחדת לשם כתיבת ספרי תורה, תפילין ומזוזות,391 כפי שגם ציטט של ר' ברוך, בעל התרומה.392 רבנו יעקב תם (רמרו Ramemrupt ,1171-1100), לעומת זאת, סבר שיש צורך בעיבוד הקלף בכוונה לשם קדושת ספר תורה, תפילין ומזוזות: "ואומר רבנו תם זצ"ל דתיקון שלנו עדיף (מעיפוץ) [כעיפוץ] שלהם הלכך תיקון שלנו בעינן שיהיה על ידי ישראל ולשם ספר תורה או לשם תפלין",393 וכפי שאראה, פסיקתו זו תרמה לעיבוד קלף בידי יהודים.

			לתמורה ביחס לעיבוד קלף תרמה פרשנות של הטקסט התלמודי יחד עם קבלה של טכנולוגיית עיבוד הקלף בימי הביניים שהייתה שונה מזו שהייתה נהוגה בתקופת התלמוד. בתקופת התלמוד עובד הקלף על ידי שרייתו במי שעורים ועפצים אשר אפשרו קילוף של הקרום החיצוני העדין של העור, ואילו בימי הביניים במי סיד אשר לא אפשרו את חילוק העור לשכבותיו. שוני זה תרם אף הוא להיתר לא להזדקק לעיבוד לשמה, משום שלא היה זה העיבוד שעליו דן התלמוד. השוואת מעמדו של העיבוד בסיד לעיבוד התלמודי בעפצים, יחד עם הענקת משקל יתר להלכה התלמודית הם שהביאו לקביעת אנשי הלכה לדרוש עיבוד הקלף לשם קדושה, והם שגרמו יותר ויותר לייצור קלף בידי יהודים.

			אופן עיבוד הקלף

			עיבוד הקלף בימי הביניים עבר שינוי מזה שרווח בתקופת התלמוד וכפי שעולה מטקסטים תלמודיים.394 בעת העתיקה היו נהוגים חמישה סוגי עיבוד: עישון, עיבוד בשמן (בדרך כלל במוח הבקר), בחומרים מינרליים, בחומרים צמחיים המכילים בורסן או תחמוצת, ובצירוף של חומרים מינרליים וצמחיים.395 העיבוד בחומרים צמחיים הוא העיבוד היחיד המשנה את טבעו הכימי של העור והעושה אותו לבלתי פגיע ממים וריקבון,396 והוא זה שהמתואר בתלמוד המציין עיבוד במי עפצים. עיבוד זה היה בן ארבעה שלבים. השלב הראשון היה שטיפתו ושרייתו במי מלח, והוא הנקרא "מליח" בלשון התלמוד. השלב השני היה לשרות את העור בקמח שעורים שהחמיץ בזמן השריה והוא הנקרא "קמיח". תפקיד שריה זו היה להתפיח את העור ולהרחיב את נקבוביותיו, על מנת להכין את השלב הבא. בשלב השלישי שרו את העור במי עפצים של עץ אלון, אשר הדביקו את סיבי העור והרחיבו את נפחו, והוא הנקרא "עפיץ". אנו למדים על שלושת שלבים אלה בתיאור הבא בתלמוד של הדיפתרא שעברה המלחה בלבד: "דמליח וקמיח ולא עפיץ".397 בשלב הרביעי יבשו את העור ומתחו אותו על מסגרת ומתנו לו את צורתו השטוחה. בשלב זה קודם הייבוש, ניתן לקלף את השכבה העליונה של העור (האפידרמיס) הנקראת קלף בלשון התלמוד בעוד השכבה הפנימית (הדרמיס), נקראת דוכסוסטוס. העור בשלמותו נקרא גוויל.398

			בימי הביניים, בשיטה שהחלה במאה השמינית בלוקה שבאיטליה, עבר עיבוד העור ארבעה שלבים אך לא באמצעות עפצים אלא באמצעות שרייתו במי סיד. בשלב הראשון שרו את העור במים. בשלב השני שרו אותו במי סיד והסירו ממנו את השיער ואת עילית העור, ובשלב השלישי שרו אותו שוב במים. לאחר מכן הוא נמתח על מסגרת ובה התייבש, ושבו ורחצו אותו ואגב תהליך זה גרדו, דקדקו והחליקו העור בסכין של עבדנים. לבסוף בזקו אבקת גיר והחליקו את העור. לא הייתה הפרדה של העור וקילופו לשני חלקים.399 

			חכמים בימי הביניים היו מודעים לשינוי בדרך עיבוד העור וייצור הקלף שהתחוללה בימי הביניים,400 ועמלו על הצדקתו. תשובות החכמים דנות בדינן של קריאות בתורה בתקופה זו, משום שהעובדה שהן אינן נכתבות על קלף עפוץ, כאשר הפוסקים מתירים את הקריאה בדיעבד. כך למשל מצוטט בשם חכמי נרבון:

			תשובה מגאוני נרבונא על קריאת הסדר בבית הכנסת בחומשין במקום דליכא [=שאין] ספר תורה. הילך לשונם: "אמת הוא שאמרו חכמים ז"ל אין קורין בחומשין בבית הכנסת מפני כבוד צבור כן הלכה. אך זה תשיב על דעתך וכי ספר תורה שאנו קורין בו ושאנו עומדין מפניו, מעובד הוא כהלכה למשה מסיני או מליח וקמיח ועפיץ? ומפני מה מברכין עליו ועומדין בפניו וקורין בו? אלא אנו סומכין על דברי הגאונים שאמרו מאחר שאין בינינו היודע לעבד העורות כהלכה, ורוב ספרי תורות שלנו עשויין מאילו עורות, מוטב שתיעקר מצות העיבוד ממקומו ולא יבטל מקריאת התורה, כדהתירו בספרי דאפטרתא [=ספרי ההפטרות], דשרי לטלטולי ולמיקרי ביה [=ומותר לטלטלם בשבת ומותר לקרות בהם] משום עת לעשות [=לה' הפרו תורתיך]. וכדהתירו בכתיבת האגדות והתלמוד. הכא נמי [=גם במקרה שלנו] באותן כפרים שהן במקומות רחוקים ממקומות שאין להן ספר תורה, מוטב שיקראו בחומש הכל כספר תורה בקריאת שלושה [=העולים לתורה בימות חול] ושבעה [=העולים לתורה בשבת] ויברך כל אחד ואחד תיקונו ולא יבטלו מקריאת התורה".401

			תשובה זו דנה בספרים שעיבדו אותם בסיד ולא בעפצים, כפי שהיה מקובל בתקופת התלמוד. אין לדעת אם מדובר בעיבוד של נוכרים. לדעתי, לתשובה זו המתארת את מצב הדברים בנרבון, חשיבות גם באשכנז משום שהפוסקים מתארים אותה כדוגמא למצב הדברים באשכנז.

			כפי שטען זה מכבר ישראל מ' תא־שמע,402 מי שכפי הנראה הביא לשינוי וקבלה מוחלטת של העיבוד בסיד השווה באיכותו לזה שהיה נהוג בעפצים בתקופת התלמוד, היה רבנו תם: 

			ואם תאמר, קלפים שלנו דלא עפיצן [=הקלפים שלנו שלא עברו עיפוץ] היכי מיתכשרי [=כיצד הם כשרים]? ואומר רבנו תם, דתיקון שלנו חשיב כעיפוץ, וכן משמע בהקומץ רבה (מנחות לא ע"ב) ? "[...] ולא פליגי הא דעפיצן הא דלא עפיצן", אלמא ספר תורה כשר בלא עפיץ, והיינו בתיקון טוב כשלנו. בפרק קמא דגיטין (דף יא.) גבי שטר: "והא בעינן דבר שאינו יכול להזדייף ומשני דעפיצן" [=והלוא יש צורך בשטר הכתוב על דבר שאיננו יכול להזדייף? ומתרץ, שהקלף עפוץ], משמע דאי לא עפיצן יכול להזדייף ופסול, ואנן סהדי [=ואנו עדים] דשלנו אינו יכול להזדייף, אלמא [=משמע שהקלף שלנו] חשוב כעפיץ.403

			תשובה זו צוטטה בידי תלמידיו של רבנו תם. כך ר' אליעזר ממץ (1237-1140) מצטט את מורו:

			ושמעתי מפי רבי דלא מצריך תלמודא עפיץ [=שהתלמוד איננו דורש עיפוץ הקלף] אלא לעבוד שלהן שהוא במליח וקמיח, אבל עיבוד שלנו שהוא חזק עיבודו לא מצרכינן עפיץ ומיקרי [=ונקרא] ספר בלא עפיץ. וראיה לדבריו מביא מדאמרינן פ' הקומץ רבה (מנחות ל"א ע"ב) קרע הבא בשתים יתפור בשלש אל יתפור ומפרש עלה הא דאמרינן בשלש אל יתפור בדלא עפיצן אבל בדעפיצן יתפור וכולה שמעתתא מיירי [=וכל הסוגייא עוסקת] במזוזה וספר תורה. אלמא [=מכאן ש] יש עיבוד כשר בדלא עפיצן.404

			רבנו ברוך ב"ר יצחק בעל ספר התרומה, תלמיד הר"י, ממשיך את מסורתו של רבנו תם, מתייחס אף הוא לשוני בין העיבודים וקובע שאין הבדל הלכתי בין העיבוד בעת העתיקה ובין העיבוד בסיד של ימי הביניים:

			והקלפים שלנו שאינן עבודים בעפצים כשרין לכתוב עליהן ספר תורה תפילין ומזוזות ומגילה. ואף על גב דתנן [=ששנינו] פרק שני דמגילה דפסולה על הדפתרא, וכן פרשת סוטה משום דכתיב [=שכתוב] ספר. ודפתרא מפרש פרק המוציא ובפרק שני דמגילה דהיינו לא עפיץ. וכל שכן ספר תורה דמקרי ספר ברוב מקומות. או מגזירה שוה דכתיבה כתיבה מ"וַאֲנִי כֹּתֵב עַל הַסֵּפֶר בַּדְּיוֹ" (ירמיהו לו:יח). דמהאי טעמא מצרכינן דיו [=שממקור זה דורשת הגמרא כתיבה בדיו] בפרק שני דמגילה. והוא הדין דעביד גזרה שוה מכתיבה כתיבה לגבי ספר תורה תפילין ומזוזה להצריך כתיבה על הספר ולא על דפתרא [=עור המעובד עיבוד חלקי] מ"ואני כותב על הספר ובדיו". מכל מקום קלפים שלנו בעבוד טוב שריית מים וסיד ומלח וחשוב כעיבוד. ובימי התנאים נמי מצינו שהיו כותבין ספר תורה על קלפים שאינן עפוצים. כדאמרינן פרק הקומץ רבה גבי ספר תורה הא דאפיצן הא דלא אפיצן. והיה אותו עבוד טוב כמו על ידי עפצים בעבוד שלנו.405

			הסיבה לצורך בקלף מעובד דווקא מצויינת במשנה הטוענת שמגילת אסתר צריכה להיכתב על קלף מעובד ולא על קלף גולמי: "היתה כתובה בסם ובסיקרא ובקומוס ובקנקנתום על הנייר ועל הדפתרא לא יצא עד שתהא כתובה אשורית על הספר ובדיו".406 דיפתרא היא קלף "דמליח וקמיח ולא עפיץ",407 כלומר קלף ששרו אותו במלח ובקמח, אך לא שרו אותו במי עפצים מוחמצים.408 

			קביעה דומה לזו של ר' ברוך נמצאת במחזור ויטרי (רבי שמחה ב"ר שמואל מויטרי, נפטר בתחילת המאה הי"ב) בשם רבנו תם. אף הוא קובע שהעיבוד המקובל בימי הביניים בסיד איננו טוב מפחות מזה שנעשה בעת העתיקה במי עפצים:

			ועל העיבוד הקשיתי במה מעבדן דלא שכיחי אפצים גבן [=אצלנו]. ולא מעבדינן בהן אפילו אי שכיחי. דאמרינן דיפתרא דמליח וקמיח ולא עפיץ. ותניא אין כותבין על הדיפתרא. ואמרינן במגילה ובסוטה. כתבה על הנייר ועל הדיפתרא כו'. עד שתהא כתובה אשורית על הספר ובדיו. ש"מ דיפתרא פסול והוא הדין לספר תורה. דהילכתא היא על הקלף או על הגויל. [...] נמצינו למידין דדיפתרא אסורה לספר תורה. וגם רבינו האי פסק ורבנו חננאל משמו דמעבדינן בעפצים [כדמפורש בערוך] בערך דוכסוסטוס. ונראה לי שהעור המתוקן בעבוד טוב כגון שלנו שהוא טוב ממליח וקמיח ועפצים, שהוא כשר ואין צריך עיפוץ. אבל למליח וקמיח צריך עיפוץ. שאין מליח וקמיח עזים כסיד.409

			אף ר' יצחק מוינה מביא מסורת דומה בשם רבנו תם, ולדבריו, הקלף של ימי הביניים טוב מן הקלף מתקופת התלמוד:

			ותימה שאנו נוהגים לכתוב מגילה וספר תורה ושטרות על הקלפים שאינן מעופצין. ואמר בפרק הקומץ רבה: "א"ר זעירא א"ר חננאל אמר רב: קרע הבא בשני שיטין יתפור בשלשה לא יתפור כו' עד הא דאפיצן הא דלא אפיצן". הא למדת שכותבין ספר תורה על קלף שאינו מעופץ, אם כן אינו מעובד כלל. ואומר רבנו תם זצ"ל דתיקון שלנו עדיף מעיפוץ שלהם, הלכך תיקון שלנו בעינן [=צריך] שיהיה על ידי ישראל ולשם ספר תורה, או לשם תפלין. ויש שכתבו בשם רבנו תם דהאידנא [=שבזמן הזה] מעבדינן בסיד. וכי האי גונא שרינן [=ובמקרה כזה אנו מתירים] בדלא עפיצי.410

			רבנו תם, על פי מסורתו של ר' יצחק אור זרוע, רואה בעיבוד בסיד חלופה טובה לעיבוד התלמודי בעפצים, ולפיכך גם מחייב שעיבוד זה יעשה לשם קדושה בדומה לעיבוד התלמודי בעפצים. 

			אלא שלמרות ההסכמה על כשרות העיבוד בסיד, התעוררה בעיה אחרת. התלמוד, כאמור מבחין בין שלושה סוגי עור לכתיבה. הגוויל, הקלף והדוכסוסטוס. לפי הבנת רוב חכמי ימי הביניים, הגוויל הוא העור המלא, הכולל את שתי השכבות, את האפידרמיס ואת הדרמיס, הקלף הוא החלק החיצוני (האפידרמיס), והדוכסוסטוס הוא החלק הפנימי (הדרמיס). אלא שלהבדיל מתקופת התלמוד, עיבוד העור באמצעות סיד איננו מאפשר לקלף את הקלף מן הדוכסוסטוס, ולא עוד אלא שהחלק החיצוני גוּרד בסכין. התוצאה היא שמה שנקרא קלף בימי הביניים לא היה אלא הדוכסוסטוס. התלמוד מתיר אמנם לכתוב על דוכסוסטוס, אבל הכתיבה צריכה להיות בצידו החיצוני (בצד השיער),411 בעוד שבימי הביניים (וגם בימינו), הכתיבה התבצעה על חלקו הפנימי. חכמי ימי הביניים ידעו, על פי מסורת גאונית, שבתקופת התלמוד, הקלף הוא החלק העליון של העור אשר ניתן היה לקילוף,412 למרות שהטכניקה שלהם לא אפשרה זאת. הקלף שלהם היווה אפוא אתגר הלכתי: 

			וקלפים שלנו יש להן דין קלף וכותבין עליהן ספר תורה, תפילין ומזוזות לצד בשר. ודלא כאומר שקלפים שלנו הם דוכסוסטוס, לפי שמגררין האומנין המתקנים אותן קליפתן העליונה ונשאר הדוכסוסטוס, דאם כן היאך כותבין עליהם תפילין, דמסקינן הכא [=שהרי הסיק התלמוד כאן] דתפילין דוקא על הקלף.413

			בעל התוספות מוכיח את קביעתו מן המנהג המתיר ואיננו נשען על הוכחה מן התלמוד. כפי הנראה הוא נסמך בעיקר על אותה פסיקה של רבנו תם דלעיל, הקובעת שטיב הקלף בזמנו איננו פחות מזה שבתקופת התלמוד, והוא הקלף הטוב ביותר לכתיבה. דיון מפורש יותר מצוטט בשם רבנו תם בספרו של ר' יצחק מוינה, האור זרוע:

			ויש שסוברים שקלפים שלנו הוו דוכסוכטוס משום שמקליפין אותו מצד שיער משום שהם עבים ופוסלין ספרי תורות הללו הכתובים במקום בשר. ומכשירים לכתוב במקום שיער. ואין נראית לרבנו תם סברתם. דדוכסוסטוס שלהם לא היה ראוי במקום בשר כלל. ודידן טפי חזי [=ושלנו יותר ראוי] במקום בשר מבמקום השיער. הלכך הלכה למעשה שכותבים בקלפים שלנו תפלין ומזוזות וס"ת לצד הבשר ולא לצד שיער שיש בהם דין קלף.414

			כך גם ר' ברוך בספר התרומה:

			ויש אומרים דקלפים שלנו יש להם דין דוכסוסטוס, לפי שלאחר שהסירו השיער עדיין מתקנין אותו וגוררים אותן קליפות בתער לצד השחור, ונשאר אותו שלצד בשר הנקרא דוכסוסטוס. ואם כן מן הדין יש לכתוב בהן לצד השחור דהיינו לצד השיער כדין דוכסוסטוס. וקשה לדבריהם. אם כן תפילין היאך כותבין על קלפים שלנו הנקראים דוכסוסטוס? הלא תפילין על קלף דוקא כדפרישית לעיל. ואם שינה פסול. ויש שקולפין העור לשנים בתחלה. ובקליפה שלצד שיער כותבין התפילין לצד בשר. לצד הלבן לאפוקי נפשייהו מפלוגתא ומספיקא [=להוציא את עצמם ממחלוקת ומספק].415

			מהלך דומה מובא אף בהגהות המרדכי המעביר ביקורת על המנהג המקובל לכתוב בקלף בצידו הפנימי. נגד עמדה זו מובאת קביעה בשם רבנו תם, המוכיח את ההיתר על פי המנהג, אלא שהוא מוסיף שהקליפה המוסרת איננה הקלף אלא שכבה חסרת חשיבות:

			ויש מפרשים דעכשיו דין גויל או דוכסוסטוס יש להם עתה, וכותב ספר תורה מצד השיער. ועליהם הכתוב אומר עינים להם ולא יראו כי ידוע שהלבן טוב יותר ומתקיים יותר מן השחור ועוד אי דין גויל יש, אם כן יפסל בתפילין ומזוזות כדאמרינן בהמוציא ואי דין דוכסוסטוס יפסל בתפילין דאין נכתבין אלא על הקלף כדאמרינן לקמן. ואי משום הקליפה שמסירים האומנים, אין זה אלא תיקון בעלמא ואינה עבה כל כך שיהא שם קלף עליה. רבנו תם.416

			לסיכום, בניגוד להלכה הקדומה באשכנז, המתייחסת לקלף המעובד בסיד כקלף שאיננו הולם את ההלכה התלמודית, הלכה והתקבלה קביעתו של רבנו תם, התופסת את העיבוד החדש בסיד כעיבוד כשר גם על פי ההלכה התלמודית, ומתירה לכתוב על צידו הפנימי של הקלף.

			עיבוד לשמה ויצור קלף

			כאמור סובר רש"י שאין צורך בעיבוד הקלף בכוונה לשם כתיבת ספרי תורה, תפילין ומזוזות, וכפי הנראה, משקף רש"י את המנהג הקדום באשכנז וצרפת. פסקו של רש"י מתברר בשני מקומות בפרשנותו על התלמוד. במסכת מנחות נעשית הבחנה בין דברים שניתן לרוכשם בלי עדות על אמינות המוכר ובין כאלה הדורשים עדות על אמינותם. צמר לפתילי הציצית הצבועים בתכלת זקוקים לעדות מיוחדת משום שנהגו לזייפו. תפילין אף הם זקוקים לעדות מיוחדת משום שעיבוד עור התפילין צריך להיעשות לשם קדושת תפילין. ספרי תורה ומזוזות, לעומת זאת, ניתנים לרכישה מכל אדם בלי עדות על אמינות המוכר:

			ת"ר: תכלת אין לה בדיקה, ואין נקחית אלא מן המומחה; תפילין יש להם בדיקה, ואין ניקחין אלא מן המומחה; ספרים ומזוזות יש להן בדיקה, וניקחין מכל אדם.417 

			מסביר זאת רש"י: "ונקחין מכל האדם — דליכא בהן עיבוד לשמן [=שאין בהם חובה לעבדם לשם קדושתם]". ספרי תורה ומזוזות, אם כן, אינם להיות מעובדים לשם קדושתם. המקום האחר שבו עולה פסק זה של רש"י הוא בסוגיא במסכת סנהדרין הדנה בשאלת ההזמנה, כלומר, פעולה הנעשית באופן מיוחד למטרה מסוימת, אם דינה כהקדשה. שאלה זו נתונה במחלוקת אביי ורבא, והגמרא מעמידה את המחלוקת הזו במחלוקת התנאים בברייתא הבאה הדנה במצפה את בתי התפילין בעור שלא עובד לשם קדושת תפילין:

			דתניא: ציפן זהב או שטלה עליהן עור של בהמה טמאה — פסולות, עור בהמה טהורה — כשירות, אף על פי שלא עיבדן לשמן. רבן שמעון בן גמליאל אומר: אף עור בהמה טהורה פסולות, עד שיעבדו לשמן.418

			רש"י מסביר את דברי חכמים המכשירים את עור הבהמה הטהורה משום שלדעתו הזמנה איננה נחשבת למעשה הקדשה מפורש, ואין צורה בעיבוד העור לשם קדושת תפילין: "אף על גב שלא עבדו — לעור זה לשמו, דהזמנה לאו מילתא היא ולא איכפת לן בה".419 כיוון שהלכה כדעת חכמים, מסיקים שדעת רש"י להלכה, שאין צורך בעיבוד העור לשם תפילין, ומכאן גם שאין צורך בעיבוד קלף שעליו נכתבות פרשיות התפילין, לשם קדושת תפילין. 

			לעומת מקורות אלה, ממימרא במסכת גיטין עולה שהקלף צריך להיות מעובד לשם קדושת ספרי תורה, תפילין ומזוזות:

			ההוא דאתא לקמיה דר' אבהו [=אדם בא לפני רבי אבהו בשאלה הלכתית], אמר ליה: ספר תורה שכתבתי לפלוני, גוילין שלו לא עיבדתים לשמן. אמר ליה [=ר' אבהו]: ספר תורה ביד מי? אמר ליה: ביד לוקח, אמר לו [=ר' אבהו]: מתוך שאתה נאמן להפסיד שכרך [=לוותר על תשלום הספר], אתה נאמן להפסיד ספר תורה [=ולקבוע שהספר פסול].420

			עיבוד הגווילים של ספר התורה שלא לשם קדושת ספר התורה פוסלים את הספר. מקור זה עמד לעיני החכמים בימי הביניים כסותר את היתרו של רש"י, וכך למשל כתב עליו ר' שמחה מויטרי: "ופירוש רבנו לא ישר בעיני".421 ערעור זה על המנהג הקדום המשתקף מדברי רש"י מהווה דוגמא נוספת לשינוי המנהג הקדום על פי פרשנות של ההלכה התלמודית. 

			בתהליך זה של שינוי יש לציין את דברי ר' ברוך ב"ר יצחק, אשר חי במחצית השנייה של המאה הי"ב. הלה קובע שעור הקלף צריך להיות מעובד לשמו, אלא שלדעתו אין צורך שיהודי יעשה את כל פעולת העיבוד. די לדעתו בפעולה מועטת המסייעת במקצת למעשה העיבוד:

			וצריך שיעבדו את העורות לשם ספרים תפילין ומזוזות כשיתנו אותן במים וסיד לעבדן, כדאמרינן פרק הניזקין ההוא דאתא לקמי דרבי אבהו, אמר ליה: ספר תורה שכתבתי לפלוני, גוילין שלו לא עבדתים לשמן. אמר ליה, מתוך שאתה נאמן להפסד שכרך, אתה נאמן להפסיד ספר תורה. אמנם מתוך פירש רש"י משמע שאין צריך עבוד לשמה [...] ואי גוי מעבדן וישראל עומד על גבן ומסייעו, מסייע זה יש בו ממש, דנכרי אדעתא דישראל עביד טפי [=עושה יותר] מכותי [...] ובענין זה התירו הגאונים עבוד נכרי, אף על גב דגבי כתיבת גט גוי אדעתא דנפשיה קא עביד [=למרות שהנוכרי עושה את הדברים ביזמתו] [...] ואם כן יכול נכרי לתקן הקלף ולשרטטו ואינו צריך לשמן כיון דאינו קרוי דבר חשוב לרבא, ולהכי הוה ביה כבר עבוד לשמה, וכן מנהג שנכרי עושה תקון לבדו.422

			כדברים הללו כתב גם ר' אליעזר ממץ:

			ולענין עבוד לשמו אם עובד כוכבים מעבד וישראל עומד על גביו ומסייעו בעבודה מסייע זה יש בו ממש וכענין זה התירו הגאונים עבוד עובד כוכבים.423

			מדברי ר' ברוך ור' אליעזר ממץ עולה שיצרני הקלף הם נוכרים, אלא שמצטרפת הדרישה להשתתף עם הנוכרי במעשה העיבוד.424 

			ואכן, באשכנז החלה להתפתח הדרישה לייצור קלף לשם קדושת ספר תורה, תפילין ומזוזה. אנו מוצאים דרישה על בסיס מיתי אצל ר' יהודה החסיד:

			אחד היה רגיל להתפלל בכילה שהיתה מיוחדת לו בטהרה והיה נענה, אחר זמן היה מתפלל ולא נענה והיה מתענה ולא הועיל שאל לחכם. אמר לו: מתפלל ומתחנן אתה בספר שרשע כתבו. אמר לו: אני נתתי לכתוב לפלוני הסופר ושכרתי אותו לכתוב על קלף שלי יפה. השיב לו החכם כשהיה כותב לך היה לבו מלא טינא ועולה ואין קטיגור נעשה סניגור לכך אין ראוי שישמע לך בעוד שאתה מתפלל בו. וכן מי שמחק ספר פסול וכתב בו ומתפלל בו ואפי' לחותכו חתיכות ליהנות ממנו אינו ראוי כי ראויים לישרף.425

			יחד עם תפיסה מיתית, התפתחה תפיסה הלכתית על פי פרשנות תלמודית. רבנו תם, למשל מורה לעבד את הקלפים לשמם רבנו תם קושר את הכשרת העיבוד בסיד לחובה לעבד לשמה:

			ואומר רבנו תם זצ"ל דתיקון שלנו עדיף מעיפוץ שלהם. הלכך תיקון שלנו בעינן שיהיה על ידי ישראל ולשם ספר תורה או לשם תפלין.426

			כמו כן מספר רבנו תם על עצמו שעיבד את הקלף ואף כתב מגילת אסתר בעצמו:

			בדידי הוה עובדא [=היה מעשה] שהיתה לי מגילה כתובה בכתב ידי ולא היו הקלפים מעובדין לשמן, וקניתי עורות ונתתים בסיד והוצאתים מן הסיד, וכשנתנו למים על ידי אחד מהנערים ונמרטו על ידי הנערים ובכל המעשים סייעתי, וכתבתי אחרת ועדיין שתיהם <בידי>.427

			נראה שקביעת רבנו תם את החיוב לעבד את הקלף לשמה, מצטרפת לשיטתו לראות בעיבוד של ימי הביניים בסיד שהובאה לעיל, המשווה את מעמדו של עיבוד זה לעיבוד בעפצים, ולפיכך אף מחייב כוונה דומה בדרך העיבוד בסיד. אין לשלול את האפשרות שפעולה זו של רבנו תם לעבד את הקלף בעצמו, הייתה חלק ממהלך מנהיגותי ומודע של רבנו תם לעודד עיבוד קלף בידי יהודים, שהיווה מהלך משולב לשנות את פני ייצור ספרי תורה, מזוזות ותפילין באשכנז וצרפת. בדומה למאבקו לכתיבת ספרי תורה גלולים ולאיסור השימוש בספרים כרוכים (החומשים), כפי שתיאר תא־שמע,428 כך גם ייצור הקלף שהשתתף בו רבנו תם במו ידיו, נועדו לעודד אחרים ללכת בעקבותיו ולהתחיל לייצר קלף המעובד בכוונה לשם סת"ם.

			יש לציין אמנם כי דרישת רבנו תם לעיבוד לשם קדושת ספר תורה, תפילין ומזוזה, איננה ראשונית, ואנו מוצאים מסורת דומה כבר מן הגאונים. בתשובה בשם ר' משה גאון עולה הדרישה לעיבוד לשמה, ואף דרכים להוסיף עיבוד מאוחר אחר שהקלף הגיע לידיים יהודיות:

			ועשו ספר תורה מן רק אף על פי שאין מעובד לשמה, שמר רב משה כראוי הוא לסמוך עליו בשעת הדחק. וכל שכן על דרך שאמרנו "עת לעשות ליי' הפרו תורתך". אבל אם יש לכם יכולת להחזיר את יריעות לבתי מיתוח ולהעביר עליהם מעט סיד לשמה הרי יצאתם ידי עיבוד לשמה. ואם אין יכולת לעשות כן כתבו בו, ואף על פי שאין מעובד לשמה וקראו בו בציבור.429

			אלא שכפי שאנו רואים מן התשובה הבאה בשמו של ר' יעקב ממרויש (Marvége), רוב ספרי התורה באשכנז לא נכתבו על קלף שעובד בידי יהודים, משום שהוא מניח שלא רק שהקלף איננו מעובד בעפצים, אלא אף איננו מעובד לשמה. אולם הדיון שלו מצביע על קיום של עבדנים יהודים, שכן הוא מציע להסתמך על עיבוד לשם ספרים אחרים:

			דבר זה מסורת בידנו ודאי מעובדין שלא לשמן פסולים, הא סתמא כשרים. ופירשו לי, אם המעבד עבדן בפירוש לשם ספרים אחרים ונמלך אחר כך לכתוב בהם ספר תורה או מכרם לכתב בהם ספר תורה, הרי הם פסולים, אבל אם המעבד עבדו סתם ולא עיבדם לכתוב בהם שום ספר בפירוש, רק למכרם לכל מי שירצה לקנות וקנאם הקונה לשם ספר תורה, כשרים הם.430

			נראה כי באשכנז של ימי הביניים, רוב ספרי התורה, התפילין והמזוזות נכתבו על קלף שעובד בידי נוכרים, אך ניתן לראות יותר ויותר יהודים השולחים ידיהם בעיבוד עור לקלף. 

			כריכת ספרי התורה

			אופן עיבוד הקלף מוביל אותנו לסוגיית ספרי התורה הכרוכים בימי הביניים. ההנחה המקובלת היא שבבתי הכנסת באשכנז של ימי הביניים קראו בתורה בספרי תורה על קלף הגלול על שני עצי חיים כפי שנראים ספרי תורה בימינו. ידוע אמנם שבמקצת מקומות קראו בחומשים,431 דהיינו, בספרים הכתובים על גיליונות קלף משני צדדיו והכרוכים בכריכה, אולם וכפי שמציין זאת ישראל מ' תא־שמע.432 תופעות אלה היו יוצאות מן הכלל, שרווחו אך ורק ביישובים קטנים, בכפרים ובעיירות בהם היה מספר היהודים קטן מאוד, מקומות אשר לא יכלו להרשות לעצמם כתיבת ספר תורה כשר. בפרק זה אציע את האפשרות שהקריאה מספרים כרוכים הייתה שכיחה למדי, וכפי הנראה היא זו שרווחה באשכנז מקדמת דנא. חרף דברי תא־שמע, הסיבה לשימוש בחומשים איננה בהכרח כלכלית, וכפי הנראה ההבדל בין ספר תורה כרך ובין ספר תורה כשר איננו ניכר בעלותו של הספר. כריכת ספרים בצורה של קודקס החלה כבר במאה השנייה, ואט אט תפסה את מקום המגילות. כריכת הספרים הלמה את תפיסתם האסתטית של אנשי ימי הביניים, ולפיכך הם כרכו את ספרי התורה שלהם, והייתה יעילה בהרבה מן המגילות. היא אפשרה להציב אותם על מדף ספרים ולאחסן אותם ביעילות רבה יותר. היא גם אפשרה לדפדף בספר, ולהגיע למקור המבוקש בקלות.433 הדרישה לכתוב ספרי תורה גלולים, לעומת זאת, נבעה מן המגמה לאמץ את ההלכה התלמודית כלשונה. תא־שמע הנאמן לקביעתו המבחינה בין תפיסת ההלכה הבבלית אשר רווחה בארצות האסלאם, ובין ההלכה הארץ ישראלית אשר רווחה בארצות הנוצריות, קבע גם בסוגיא זו שהשימוש בקודקס נאסר בארץ ישראל ולפיכך יצאו נגדו גדולי אשכנז אשר המשיכו את המנהג הארצישראלי, בעוד שבארצות האסלאם נסבל מנהג זה בשל גישה מתירנית יותר. הוויכוח לדבריו נסוב על ברכת התורה של העולים לתורה. בארץ ישראל סברו שהברכה היא על הספר, ולפיכך, ספר צריך להיות כשר על פי הנחיות חכמי התלמוד. בבבל, לעומת זאת, סברו שהברכה היא על הקריאה ולפיכך חשיבות כשרותו של ספר התורה משנית. מנהג אשכנז שלדברי תא־שמע, נגרר אחר מנהג ארץ ישראל היה צריך לאסור את השימוש בחומשים. תופעת הקריאה בחומשים איננה עולה בקנה אחד עם קביעת תא־שמע ולכן הוא נזקק להסביר את מנהג הכפרים והעיירות לקרוא בקודקסים מסיבות כלכליות. ברם, שלא כהנחת תא־שמע, למנהג לקרוא בקודקס סיבות פרקטיות, אסתטיות וכלכליות. סיבות אלה ולא סיבות הלכתיות הן שגרמו לתופעה הרווחת לקרוא בבית הכנסת מן הספרים הכרוכים. ואכן הפסיקה החוזרת נגד שימוש בקודקס מעידה על שכיחות השימוש בו.

			הדיון של אנשי ההלכה על קריאה בחומשים

			המסורת לקרוא בספרי תורה הגלולים על קלף נשענת על דברי התלמוד. יחד עם מסורת זו, הייתה מסורת לקרוא מתוך חומשים נפרדים, מסורת שהתלמוד מבקר:

			שלחו ליה בני גליל לר' חלבו: מהו לקרות בחומשים בבית הכנסת בציבור? לא הוה בידיה [=לא ידע את התשובה לשאלה זו]. אתא שייליה [=הלך ושאל את] לר' יצחק נפחא, לא הוה בידיה [=לא ידע את התשובה לשאלה זו]. אתא שאיל בי מדרשא [=הלך ושאל את בני בית המדרש], ופשטוה מהא [=הוכיחו לו את התשובה מן המימרא של] דאמר ר' שמואל בר נחמני אמר ר' יוחנן: ספר תורה שחסר יריעה אחת — אין קורין בו. ולא היא [=אין מכאן הוכחה], התם מחסר במילתיה, הכא לא מחסר במילתיה [=שם, בהלכת ר' יוחנן, הספר כשלעצמו חסר. במקרה של החומש, הוא כשלעצמו איננו חסר]. רבה ורב יוסף דאמרי תרוייהו [=אמרו יחדיו]: אין קוראין בחומשין בבית הכנסת משום כבוד צבור.434

			סוגיא תלמודית זו קובעת שהצורך לקרוא את התורה בבית הכנסת מתוך ספר תורה שלם נובעת מכבוד הציבור. מתוך הדיון בשאלה עולה שהיו בתי כנסת בתקופת התלמוד שלא קראו מתוך ספר תורה שלם. בימי הביניים נדונה האפשרות לקרוא את התורה מתוך ספר תורה שלם, אך בצורה של קודקס הכרוך בכריכה והמחולק לגיליונות. ספרים אלה נקראו אף הם חומשים, על מנת להבחין בינם ובין ספרי תורה גלולים. כפי שנראה, הדיון באפשרות לקרוא בהם נדון במהלך כל ימי הביניים, מה שמעלה את האפשרות שמדובר במנהג נפוץ למדי. למעשה נדון הנושא כבר בתקופת הגאונים:

			אמר רב מתתיה ואי ליכא התם [=אם אין שם] ספר תורה, אי נמי דאינשו ולא איתו [=כמו כן, אם שכחו ולא הביאו] ספר תורה מערב, וליכא התם אלא חומשין הכין חזינא דשרי [=ואין שם אלא חומשים, במקרה כזה נראה שמותר]. ונשאל מרב שר שלום גאון בר בעז ז"ל: ספר תורה שאינו עשוי כהלכתו או של קלף מותר לברך עליו או לאו, והשיב שמותר לברך שאין הברכה אלא על הקריאה.435

			הנימוק להתיר את הקריאה בבית הכנסת מספר תורה שאיננו כתוב על פי ההלכה התלמודית הוא שברכת התורה היא על הקריאה ולא על הספר עצמו. ואמנם כפי הנראה, השימוש בקודקס רווח בימי הביניים במקומות רבים, ולא רק במערב אירופה, והגישה הייתה להתיר בדיעבד. הנימוק להתיר היה שיש להבחין בין מעמד ספר התורה כספר קדוש, ובין הגדרת הקריאה בבית הכנסת. ספר כרוך איננו נחשב אמנם לספר בעל מעמד הלכתי זהה לספר גלול, אך הקריאה בציבור ממנו נחשבת לקריאה כשרה.436

			לגבי אשכנז וצרפת לפחות, ריבוי התשובות מצביע על שכיחות תופעה זו. אנו מוצאים דיונים על החומשים מן המאה הי"א, מתקופת רש"י ועד למאה הי"ג:

			על קריאת החומשים עוד לבי נוקפי. על מה שאמרו רבותיי, וכי הספר תורה שאנו (קורא) [קורין] בו מעובד הוא וכו'. עת לעשות לי"י: אמנם על דבר שלא פסלו חכמים כגון עיבוד וארכו כהיקפו כתיקון סופרים דלא חזינן דהלכה למשה מסיני הוא. ודאי טרחינן למיעבד אי יכלינו. ואי לא אתרמי לו כגון רב הונא דכתב שבעין ספרי ולא אתרמי ליה אלא חדא. ולא חזינן דפסלוהו חכמים אם אינו עשוי כהילכתו. בההוא נימא עת לעשות לי"י כדברי רבותיי. ... ומדקאמר נקראת ספר שאם תפרה בפשתן פסולה כמו ספר. מכלל דספר תורה שאינו תפור בגידין פסול. וכל שכן החומשים שאין עשויין כדין ספר תורה כלל ואין בהם שום תפירה דגידין דפסולין לקרות בהן. ... מפני אשר שמע מורי רבינו יצחק כי הגאון ר' יצחק בר' מנחם מתיר לקרות בחומשים בבית הכנסת ולברך כמו בספר תורה הנתפר בגידין. צוה לכתוב תשובתו. ולשלחה לפני הגאון להשיב עליה. שאם הרשום בכתב אמת. נמצא המברכים עוברים על לא תשא [=נשיאת שם ה' לשוא, שכן הברכה היא על ספר פסול]. לכך צריך להעמיד דבר על בוריו להגיה ליושבי מאפל ולהגיד להם להוליכם דרך סלולה. ויתן מורי פנאי בדבר להוציאו לאור. כי אין נקל להוציא שם שמים לבטלה ולהחזיק כזה ידי האנשים.437

			תשובה דומה מתקופה זו עולה בנרבון: 

			תשובה מגאוני נרבונא על קריאת הסדר בבית הכנסת בחומשין במקום דליכא [=שאין] ספר תורה. הילך לשונם: "אמת הוא שאמרו חכמים ז"ל אין קורין בחומשין בבית הכנסת מפני כבוד צבור כן הלכה. אך זה תשיב על דעתך וכי ספר תורה שאנו קורין בו ושאנו עומדין מפניו, מעובד הוא כהלכה למשה מסיני או מליח וקמיח ועפיץ? ומפני מה מברכין עליו ועומדין בפניו וקורין בו? אלא אנו סומכין על דברי הגאונים שאמרו מאחר שאין בינינו היודע לעבד העורות כהלכה, ורוב ספרי תורות שלנו עשויין מאילו עורות, מוטב שתיעקר מצות העיבוד ממקומו ולא יבטל מקריאת התורה, כדהתירו בספרי דאפטרתא [=ספרי ההפטרות], דשרי לטלטולי ולמיקרי ביה [=ומותר לטלטלם בשבת ומותר לקרות בהם] משום עת לעשות [=לה' הפרו תורתיך]. וכדהתירו בכתיבת האגדות והתלמוד. הכא נמי [=גם במקרה שלנו] באותן כפרים שהן במקומות רחוקים ממקומות שאין להן ספר תורה, מוטב שיקראו בחומש הכל כספר תורה בקריאת שלושה [=העולים לתורה בימות חול] ושבעה [=העולים לתורה בשבת] ויברך כל אחד ואחד תיקונו ולא יבטלו מקריאת התורה".438

			ותשובה מאוחרת יותר בספר שבלי הלקט:

			ומקום שאין ספר תורה ויש שם חומשים כעין שלנו אם מותר לקרוא בהן בעשרה ולברך לפניה ולאחריה כספר תורה דבר זה שאל אחי ר' בנימין נר"ו להר"ר מאיר נר"ו והשיב לו בכתב גלילי ידיו על ענין קריאת הספר אשכול הכופר יורינו אמרי שפר כי מה נאמר ומה נספר ואם באנו לאסור נאסור רוב קריאות הגולה דהא קיימא לן כל ספר שלא עבדי גוילין שלו לשמן פסול כדאמרינן בגיטין פרק הניזקין והכי נמי כל ספר שאינו תפור בגידין פסול כדאמרינן גבי מגילה במסכת מגילה נקראת ספר ונקראת אגרת נקראת ספר שאם תפרה בחוטי פשתן פסולה כספר אלמא ספר תורה שתפרו שלא בגידין פסול וכמה שאר פסולין יש בו על רוב עונותינו ואנו קורין בהם ומברכין לפניה ולאחריה משום עת לעשות לה' הפרו תורתיך. כדאיתא בתמורה גבי דברים שבעל פה שאי אתה רשאי לכתבן וניתנו ליכתב משום עת לעשות לה' כדי שלא תשתכח התורה הכא נמי אף על גב דלא כהלכתא עבידן נקרי בהן דמה לי פיסולא חדא מה לי תרי פיסולי.... והר"ר אביגדור כהן צדק נר"ו השיב על זאת התשובה אשר כתב החכם שמותר לקרות בחומש ולברך איני רואה דבריו כי לא ניתנה תורה לכתוב אלא בגליון כמו ספר תורה המונח בארון שכתבה משה רבינו דמוכח בבבא בתרא פרק קמא שבגליון היתה כתובה ומה שאין חוששין עכשיו בכמה ספרי תורה שאינן כתובין כהלכתן ואינן תפורין בגידין ואין נמנעין מלברך עליהן אינה ראיה דבירושלמי דמגילה מוכח דיש חילוק בין גויל לקלף לעניין מניין דפין הלכך לפי המנהג יש לומר כשם שהן חלוקין בזה לענין מניין דפין הלכה למשה מסיני הכי נמי בשאר דקדוק ספר תורה בכתיבתה ותפירתה שאינן נוהגין בקלף אלא בגויל לפיכך אין נמנעין מלקרות עליהן ומלברך עליהן. ... ובשם רבינו שלמה זצ"ל מצאתי אנשים הרגילין לקרוא בספר חומש בעשרה במקום ספר תורה אין רוח חכמים נוחה בהם. ור' אוסר לעשות כן שאפילו בספר תורה גמור שאינן עשויין כתיקון חכמים שאינו תפור בגידין ושאין ריוח בין שרטוט לשרטוט אסרו לקרות בו כל שכן דאסור לקרות בחומש והמקיל בזה לא נכון לו שמוציא שם שמים לבטלה.439

			ותשובה דומה של ראבי"ה חלק ב — מסכת מגילה סימן תקנד:

			ומיהו כל ספריהן היו נגללים, כדמוכח בפרק השותפין, הילכך הוצרכו לפרש בחומשין שלהן מפני מה אין קורין בהם. ונראה לי חומשין שלנו שאינם נגללים <ויש בה חמשה חומשין דאין קורין בציבור. חדא דאינו כמצותו, דתניא בפרק השותפין כל הספרים נגללין> מתחילתן וספר תורה לאמצעיתו הוא נגלול ועושה לו עמוד אילך ואילך. ותו דבעינן תחילתו וסופו כדי לגול. ותו דבפרק אילו הן הגולין פליגי בספר תורה שתפרה בפשתן, וקיימא לן דפסולה, כדמוכח בפרק שני דמגילה, ועוד כמה דברים דמצות ספר תורה שאין בחומשין שלנו. ואף על פי דלא בקיעינן בחסרות ויתרות, מיהו מאי דמצינין עבדינן. ותו מפני כבוד הציבור שייך בהו בחומשין שלנו, דאין פתרון כבוד הציבור מפני שאינו שלם, אלא גנאי הוא לציבור שאין להם ספר תורה העשויה כמצותה, וחומשין שלנו אינן כמצותן. ואף על גב דלא אפשר השתא לא שרינן להו, שמא יתרשלו מלקנות ספר, והך טעמא שייך נמי בחומשין שלנו [...] כך נראה לי: אבי העזרי.440

			ודוחק.441 

			כך עדיין בשלהי המאה הי"ג משיב המהר"ם נגד הקריאה בחומשים:

			ואומר שאינו יכול לקרות בחומש בבית הכנסת לפטור הציבור כדאיתא במסכת גיטין פרק הנזקין (דף ס) מהו לקרות בחומשים בצבור אינו אסור אלא מפני כבוד (מפני שהיה להם לכל אחד ואחד חומש לבדו) ומשמע דוקא מפני כבוד הצבור שלא יאמרו עניים הם אבל אם מחלו על כבודם מותר. ופירשו התוספות דוקא להם היה מותר שכל ספריהם היו בגלילה אבל ספרינו שאינם בגלילה ודאי אסור.442

			לעומת זאת, חרף קביעתו שספרי התורה צריכים להיכתב ביריעות המחוברות זו לזו ולהיגלל על עמודים, ומשמע שכל דיני ספר תורה המפורטים בתלמוד קובעים את כשרות ספר התורה, שבתוכם ההלכה לחבר את היריעות בתפירת גידים, בתשובה אחרת התיר בדיעבד ספר שיריעותיו חוברו בחוט משי:

			מעשה בא לידי שנקרע ספר תורה ונתחלק ותפרוהו במשי והתרתי לקרות בה. אף על גב דאמר בהניזקין [גיטין ס, א] (רבי' ורב אשי) [רבה ורב יוסף] דאמרי אין קורין בחומשין בבית הכנסת מפני כבוד ציבור וכל שכן ספר שחסר יריעה, והאי נמי [=וספר זה גם כן] כיון דמצותו לתופרו בגידין כאלו חסר חציו דמי והאי לחוד קאי והאי לחוד קאי [=וחלק זה עומד לחוד וחלק זה עומד לחוד]. כיון דמפרשינן טעמא משום כבוד ציבור, מוטב ידחה כבוד ציבור היכא [=במקום] דלא אפשר קודם שתדחה תקנת חכמים לקרות בתורה.443

			היתרו של המהר"ם מצביע על גישה עקרונית. ניתן לקרוא בתורה בציבור, בדיעבד, גם מספר תורה שלא הקפידו בהתקנתו על הוראות חכמים. הסיבה להבדל בין הפסיקות, לאסור קריאה בקודקס, בספר כרוך, אך להתיר לקרוא מספר גלול שנתפר בחוטי משי, נובעת ממגמה לשנות את מנהג אשכנז ולנהוג כמנהג ההלכה התלמודית, לקרוא בספרים גלולים בלבד. מגמה זו החלה כבר על ידי רבנו תם כפי שניתן להתרשם מן התשובה הבא:

			ורבנו תם חלק עליהם ואמר דאין קוראין בחומשין בבית הכנסת, ונלאתי להאריך. וכמה גאונים שבמלכות פסקו דהקורא בחומשין אין רוח חכמים נוחה הימנו, ומוטב לו שלא קרא. שאפילו בספרי תורות שאין עשויין כתקון חכמים שאין תפורין בגידין, ואין בין שירטוט לשירטוט כמלא שירטוט אסורין לקרות בהן, כל שכן וכל שכן דאסור לקרות בחומש להוציא שם שמים לבטלה. אמנם יש מפרשים דמה שאמרו חכמים אין קורין בחומשין בבית הכנסת, היינו בחומש אחד, כמו מבראשית ועד ואלה שמות, או אחד משאר חומשין, אבל כשהחומש שלם, כגון שיש בו ה' חומשין קורין.444

			רבנו תם נחרץ אמנם בפסיקתו, אך בין השיתין ניכר הפולמוס שרווח באשכנז, וכפי הנראה אף היקף המנהג. לא היה זה מנהג זוטר כדברי תא־שמע, אלא מנהג רווח שחלק מחכמי הדור שקדו על עקירתו.

			הטמעת השימוש בספרי תורה גלולים

			אחד הסימנים לתהליך השינוי במנהג הוא ההלכות החדשות שהונהגו בו בשלהי המאה הי"ב. בספר תורה גלול, להבדיל מספר כרוך, יש עמודים שהספר גלול עליהם. הספר הכרוך היה מוצב על הבימה והקוראים בו לא אחזו בו בזמן הקריאה. הראבי"ה, מתלמידי ר' אלעזר ממץ שהיה תלמיד רבנו תם, הנהיג שהעולה לתורה ומברך עליה יאחז את עמודי ספר התורה בזמן הברכה והקריאה על פי הבנתו את הטקסט התלמודי:

			דתניא אמר רבי אליעזר בר' צדוק כך היה מנהגן של אנשי ירושלים אדם יוצא מביתו ולולבו בידו הולך לבית הכנסת <ולולבו בידו קורא קריאת שמע [ומתפלל] ולולבו בידו קורא בתורה ונושא את כפיו מניחו על גבי קרקע [הולך] לבקר חולים [ולנחם אבלים] ולולבו בידו> נכנס לבית המדרש משגר לולבו ביד בנו <וביד עבדו וביד שלוחו>. ובירושלמי מסיים הניחו לארץ אסור לטלטל. אמר רבי בון זאת אומרת דאסור בהנאה. שמעינן מהכא [=למדים אנו מכאן] דהקורא בתורה אוחז בעמודי תורה בשעת ברכה וקריאה, [מדאמר] מניחו [=את הלולב] על גבי קרקע. וכן מקובלני שבשעת ברכה אוחז בעמודי התורה.445

			הראבי"ה איננו מתאר מנהג זה כמנהג חדש. הוא מציין מנהג זה כ"מקובלני", אבל כפי הנראה היה זה מנהג שרווח בין תלמידי חכמים שבבית מדרשו בלבד. אף מנהגי ההגבהה נגזרו מן המנהג החדש לקרוא בספרים גלולים, והמהר"ם חידש מנהג להראות את הכתוב לקהל בזמן ההגבהה: "מהר"ם כשהיה מגביה הספר תורה היה מראה הכתיבה לעם והכי איתמר במסכת סופרים: 'וספר תורה שניה לא היה פותח עד שגוללין הראשונה'. וכן לא היה מסיר המפה עד שגללו הראשונה".446

			סיכום

			כפי שהראה חיים סולובייצ'יק זה מכבר,447 ההלכה ודרישותיה הביאו לעיצוב החיים הכלכליים של היהודים באשכנז של ימי הביניים. הצורך ביין כשר והסלידה מיין של נוכרים הביאו לגידול ענבים וייצור יין בידי יהודים. כפי הנראה, אם כי בשיעור קטן בהרבה, הביא שינוי בתפיסת ההלכה של ייצור הקלף וכתיבת ספרי תורה, מזוזות ותפילין לדרישה הולכת ונרחבת של יהודים לקלף המיוצר בידי יהודים. מצב הדברים עד המאה הי"ב שתואר לעיל כדברי ר' יהודה החסיד: "שלעולם לא יוולד יהודי במזל שיעשה אומנות של גוים כגון עבדנים ובנאים וחייטים",448 השתנה מאוחר יותר. חכמים השתתפו בעיבוד קלף של נוכרים ומאוחר יותר אף ייצרו אותו בעצמם. אכן אין מדובר בשינוי נרחב וודאי שלא בתופעה פופולארית. העדויות על קיומו של ייצור קלף בידי יהודים אמנם מועטות, אולם אין ספק בעובדה שיהודים החלו לייצר קלף בעצמם. יחד עם עיבוד הקלף בידי יהודים אנו נוכחים בכריכת ספרים בידי יהודים גם כן. 

			המחקר ההיסטורי נדרש לשאלת השפעת החברה הנוכרית ההגמונית על החברה היהודית. לרוב נדונה שאלה זו מן הבחינה הדתית או המיתית. ראוי כמובן לשים אל לב להשפעה האסתטית. אם ניתן להניח שהדתות השונות נוהגות בחשדנות אלה באלה, הרי שהן נכונות הרבה יותר לקבל השפעות אסתטיות. לרוב הקובעים את הטעם האסתטי הם אנשי מקצוע. אדריכלים ובנאים קובעים את סגנון בתי התפילה, חייטים את סגנון הלבוש והקישוטים של חפצי הטקסטיל בבתי הכנסת והמאיירים את איורי ספרי התפילה. אומנים אלה היו נוכרים ברובם, והם עשו את מלאכתם על פי סגנונם, בין אם נשכרו על ידי הכנסייה, בין אם על ידי בית הכנסת. אולם אף אומנים יהודים פעלו בתוך המרחב האסתטי שהם הכירו. אפילו סגנון האותיות של סופרי הסת"ם מושפע מן הקליגרפיה של המקום והתקופה. כתיבת הסת"ם של אשכנז בימי הביניים היא גוטית, בתי הכנסת נראים כקפלות והבימה קושטה בדוסלות בדומה לבימה בכנסיה. עיצוב ספרי התורה אף הוא הושפע מן הספרים של התקופה.

			

			
				
					377	ספר הלכות קצובות, ההדיר מרדכי מרגליות (ירושלים: חברה להוצאה לאור ע"י האוניברסיטה העברית, תש"ב), עמ' 148-147: "שימוש תפילין ועשייתן אות א-ב: "נוטל עור השליל ומשימו בסיד ורוחצו ומתקנו כגון קלף ויהיה לו עץ אמום מתוקן להיות בשפת העץ ארבעה שינים מן אותו העץ מאילו ארך השינים כגון אצבע וחצי ולהיות בין שן ושן רוח חצי אצבע ועובי השינים כגון אצבע קטנה והשינים בשפתן להיות לאחר כן חותך ונוטל מאותו העור של שליל חתיכה כגון חצי זרת ומרככו במים ומרכיבו על אותן השינים ארבעתם של עץ ואוסר אותו בחבל מן פשתן דק ולא עב ומעביר החבל בין שן לשן ובין שן לשן ודוחק האוסר יפה בעשיית השיניים ששם נכנסים התפילין והם כבתים לאחר כן מניח אותו עור השליל על אותן השינים של עץ עד שייבשו יפה ויוציאו מן העץ ומתקן השינים יפה כדי שיהיו כבתים לתפילין. [ב] ויביא עור מן צבי וחותך ארבע חתיכות כחשבון השינים ומתחיל וכותב על חתיכה וחתיכה פרשה שהם ארבע פרשיות".

				

				
					378	על שימוש בקלף וסוגי קלף ראה מלאכי בית־אריה, קודיקולוגיה עברית, אתר הספריה הלאומית (האקדמיה הישראלית הלאומית למדעים, טרם יצא לאור), עמ' 180-168, להלן "קודיקולוגיה עברית". על ייצור קלף בתקופת התלמוד ובימי הביניים ראה מנחם הרן, "מגילות הספרים בין קומראן לימי הביניים: עורות יהודיים ונכריים למיניהם ולתקופותיהם", תרביץ נא (תשמ"ב), עמ' 382-347, להלן "מגילות הספרים בין קומראן לימי הביניים".

				

				
					379	כך למשל בתשובת רבנו תם, ספר הישר, חלק השאלות והתשובות, סימן נ. כן גם בסימן סו, ההדיר אפרים זלמן מרגליות (ברלין, תרנ"ח), עמ' 105 ועמ' 153: "ואם תשלח קלף, אשיב תשובות אלף"; בתשובת ר' יהודה, שו"ת מהר"ם מרוטנבורג דפוס פראג סימן אלף כ (ירושלים: מפעל תורת חכמי אשכנז, מכון ירושלים, תשע"ד), כרך א, עמ' תקפג: "ואין פנאי וקלף ושלום יהודה"; ובתשובות המהר"ם מרוטנבורג, שו"ת מהר"ם מרוטנבורג, דפוס פראג סימן עו, שם, עמ' מ; שו"ת מהר"ם מרוטנבורג, דפוס פראג סימן ריב, שם, עמ' קיט: "ואין צריך להאריך בזה ואין עוד קלף אך שלום לך אלף מאיר בר' ברוך"; שו"ת מהר"ם מרוטנבורג דפוס קרימונה סימן לד (ירושלים: מפעל תורת חכמי אשכנז, מכון ירושלים, תשע"ד), כרך ב, עמ' מג: "עוד יש לי לתרץ אך אין לי עוד קלף"; שו"ת מהר"ם מרוטנבורג, דפוס קרימונה סימן רטז, שם, עמ' קסב: "מאין לי קלף להשיב לשר האלף"; שו"ת מהר"ם מרוטנבורג, דפוס ברלין סימן מה (ח), שם, עמ' תקסא: "ואין צריך להאריך בזה אין עוד קלף, אך לך שלומות אלף כנפש אהבך נדבה רבה מאיר בר' ברוך שיחיה"; שו"ת מהר"ם מרוטנבורג, ספר סיני, סימן שצח (תתתר) (ירושלים: מפעל תורת חכמי אשכנז, מכון ירושלים, תשע"ה), עמ' רסז: "עוד יש לי לתרץ אך אין לי עוד קלף, ואתה שלום, ותורתך וכל כנוותך, כנפש שוחר טובתך מאיר בר ברוך"; שו"ת מהר"ם מרוטנבורג, וליקוטים סימן תקפח, שם עמ' שצא: "מאין לי קלף להשיב לשר האלף מה"ר שמריה וחד דעימיה שיחי' ואבא בקצרה דרך ארוכה". על ניקוד המילה קֶלֶף, ראה מלאכי בית־אריה, שם, עמ' 168, הערה 24.

				

				
					380	משנה, בבא בתרא, פרק י משנה ד: "אין כותבין שטרי אירוסין ונשואין אלא מדעת שניהם והחתן נותן שכר אין כותבין שטרי אריסות וקבלנות אלא מדעת שניהם והמקבל נותן שכר אין כותבין שטרי בירורין וכל מעשה בית דין אלא מדעת שניהם ושניהם נותנים שכר רבן שמעון בן גמליאל אומר שניהם כותבין שנים לזה לעצמו ולזה לעצמו".

				

				
					381	ראה למשל ר' אליעזר ב"ר נתן, ספר ראב"ן, כרך שלישי, בבא בתרא, סימן תעא, ההדיר דוד דבליצקי (בני־ברק, תשע"ב), עמ' שיד: "דין נותנין שכר הסופר, האשה נותנת שכר הגט דלא ליעגנה, והלוה נותן שכר השטר ואפילו עביד בעיסקא למחצית שכר, והלוקח נותן שכר שטר המכירה ואפילו מוכר שדהו מפני רעתה, והחתן נותן שכר; ר' אלעזר ב"ר יואל הלוי, ספר הראבי"ה תשובות וביאורי סוגיות סימן אלף קנא, ההדיר דוד דבליצקי (בני ברק, תשל"ו), עמ' רמב: "ושל זרוע חותך עור מן השליש ועושה אותה בית אחד קטן כעין אגוז קטן. ויביא עור מן הצבי וכותב שם ארבע פרשיות בחתיכה אחת, קדש, והיה כי יביאך, שמע, והיה אם שמוע. ומדת ארכו ורחבו כדי לכתוב שש שורות, סוף של ראשונה מסיים לתת לך ארץ זבת, וסוף השנייה את החוקה הזאת, וסוף של שלישית ויהרג ה' כל, וסוף של רביעית ושננתם לבניך עד ובלכתך בדרך, של חמישית אלהים אחרים, וסוף של ששית ובשעריך. ומעיף אותה חתיכה כתיקונה, ומשים אותה באותו בית של עור השליש, ותופרו ממעל בגידין באלכסון. ובשפה צריך להיות (באורך) [כאוזן] על אותו השליל ומעביר שם הרצועה שחורה ואוסרו בזרועו השמאלי. ואורך הרצועה עד אצבע צרדה. אירוסין וכתובה ואפילו צורבא מרבנן".

				

				
					382	על טיב העורות והקלפים אשר שמשו יהודים לכתיבת ספרי תורה בימי הביניים ראה מנחם הרן, "מגילות הספרים בין קומראן לימי הביניים", עמ' 382-347.

				

				
					383	תשובות מהר"ם מרוטנבורג וחבריו סימן תסא, על פי ר' משה עזריאל בן הרב אלעזר הדרשן: "אבל עתה שבמלכותינו כל ישראל מלווים בריבית הם [...] לפי שבזמן הזה כולם מלוים בריבית נינהו ומתפרנסים ממנו".

				

				
					384	ראה מיכאל טוך, פרנסתם של ישראל, עמ' 116-106.

				

				
					385	ר' יהודה החסיד, ספר חסידים, מהדורת פארמה, ההדיר יהודה הכהן ויסטנעניצקי, סימן תתקפט (מקיצי נרדמים, תרנ"א), עמ' 244. וראה מלאכי בית־אריה, קודיקולוגיה עברית, עמ' 171 הערה 30.

				

				
					386	ראה אצל מלאכי בית־אריה, קודיקולוגיה עברית, עמ' 172 הערה 30.

				

				
					387	ראה עליו אצל אפרים אלימלך אורבך, בעלי התוספות, עמ' 361-346. לעומת זאת ראה שמחה עמנואל, "ואיש על מקומו מבואר שמו — לתולדותיו של רבי ברוך בן יצחק", תרביץ, ניסן-סיון, תש"ס, עמ' 440-423.

				

				
					388	ר' אשר בן יחיאל, הלכות קטנות לרא"ש (מנחות) הלכות ספר תורה סימן ג. 

				

				
					389	ר' ברוך ב"ר יצחק, ספר התרומה, הלכות ספר תורה סימן קצה: "ואי עכו"ם מעבדן וישראל עומד על גבן ומסייעו מסייע זה יש בו ממש דנכרי אדעתא דישראל עביד טפי מכותי דאמר כותי אנא גמירנא טפי מינך כדאמרינן שלהי פרק קמא דעבודה זרה, ובענין זה התירו הגאונים עבוד עכו"ם".

				

				
					390	על עיבוד לשמה כתבה אנט מרטיני, ראה Annett Martini, “Ritual Consecration in the Context of Writing the Holy Scrolls: Jews in Medieval Europe between Demarcation and Acculturation”, European Journal of Jewish Studies 11 (2017), pp. 174-202.

				

				
					391	רש"י, סנהדרין מח ע"ב, ד"ה אף על גב: "אף על גב שלא עבדו לעור זה לשמו — דהזמנה לאו מילתא היא ולא איכפת לן בה".

				

				
					392	ר' ברוך ב"ר יצחק, ספר התרומה, הלכות ספר תורה סימן קצ (ירושלים, תשמ"ג), עמ' 124: "וצריך שיעבדו את העורות לשם ספרים תפילין ומזוזות כשיתנו אותן במים וסיד לעבדן כדאמרינן פרק הניזקין ההוא דאתא לקמי דרבי אבהו אמר לו: ספר תורה שכתבתי לפלוני גוילין שלו לא עבדתים לשמן א"ל מתוך שאתה נאמן להפסד שכרך אתה נאמן להפסד ס"ת אמנם מתוך פירש רש"י משמע שאין צריך עבוד לשמה, פרק נגמר הדין האורג בגד למת אביי אמר אסור הזמנה מלתא היא דגמר מעגלה ערופה דירידתה אוסרתה ורבא אמר מותר בהנאה הזמנה לאו מלתא היא דגמרא מכלים המיוחדים לתשמיש עבודה זרה דאינן אסורים עד שיעבדו בהם [=שיעשו בהם פולחן אלילי]. וקאמר כתנאי גבי תפילין ציפן זהב פסולות עור בהמה טהורה כשרות אף על פי שלא נעבדו לשמן רבן שמעון בן גמליאל אומר עד שיעבדם לשמן. ופירש רבינו שלמה (רש"י) דהיינו תנאי דרבא דאמר הזמנה לאו מלתא היא כתנא קמא דאמר עבוד לאו כלום הוא ואביי כרבן שמעון בן גמליאל דאמר עבוד מלתא היא".

				

				
					393	ר' יצחק ב"ר משה מוינה, ספר אור זרוע חלק א — הלכות תפילין סימן תקלה (ירושלים תשס"ו), עמ' תכב. כן ראה ספר אור זרוע חלק א — הלכות תפילין סימן תקלג (שם, עמ' תכא): "מיהו לא נהירא, דאי בעי עיבוד לשמה בפירוש אפי' ספר תורה נמי, ואי סתמא כלשמה אפי' תפלין נמי. הלכך מפרשים רבותי דודאי תפלין וספר תורה בעו עיבוד לשמה בפי' דאטו קלפים וגוילין סתמא לתפלין ולס"ת קיימי הא לשאר ספרים נמי קיימי וכדשנינו רפ"ק דזבחים זבחים בסתמא לשמה הן עומדין. אשה בסתמא לגירושין עומדת: ולהכי גבי תפלין וס"ת בעי עיבוד לשמה בפירוש". על תפיסת רבנו תם ראה אצל ישראל מאיר תא־שמע, מנהג אשכנז הקדמון, עמ' 179, ושם הערה 19.

				

				
					394	כפי שנראה להלן, ממגילה יט ע"ב. וכן ראה שבת עט ע"ב: "דאמר רבי חייא בר אמי משמיה דעולא: שלשה עורות הן, מצה וחיפה ודיפתרא; מצה, כמשמעו — דלא מליח ודלא קמיח ודלא עפיץ. וכמה שיעורו? תני רב שמואל בר רב יהודה: כדי לצור בו משקולת קטנה. וכמה? אמר אביי: ריבעא דריבעא דפומבדיתא. חיפה — דמליח ולא קמיח ולא עפיץ, וכמה שיעורו? — כדתנן: עור כדי לעשות קמיע. דיפתרא — דמליח וקמיח ולא עפיץ, וכמה שיעורו? כדי לכתוב עליו את הגט". שלושת העורות המתוארים הם שלושה סוגי עיבוד עורות שתהליך העיבוד לשם קלף לא הסתיים בהם. תוך שאנו למדים עליהם, אנו למדים על התהליך השלם — מליחה, עפיצה, כלומר שרייה במי עפצים, וקימוח.

				

				
					395	ראה מנחם הרן, "מגילות הספרים בין קומראן לימי הביניים", עמ' 350-349. כן ראה אצל ישראל מאיר תא־שמע, מנהג אשכנז הקדמון, שם, עמ' 179, ושם הערה 19. כן ראה ישראל מאיר תא־שמע, הלכה, מנהג ומציאות באשכנז 1350-1100 (ירושלים: הוצאת ספרים ע"ש י"ל מאגנס, האוניברסיטה העברית, תשנ"ו), עמ' 300-297.

				

				
					396	שם.

				

				
					397	מגילה יט ע"א.

				

				
					398	מנחם הרן, שם, עמ' 370-359.

				

				
					399	ראה מנחם הרן, שם, עמ' 353.

				

				
					400	ראה ר' אלעזר ממץ, ספר יראים, סימן שצט [דפוס ישן — טז], ההדיר ישראל איסר בן משה גאלדבלום (וילנא תרנ"א) עמ' ריד: "פירש רב האי גאון ז"ל לוקחין העור וחולקין אותו לשנים אותן של צד השיער נקרא קלף ושל צד הבשר נקרא דוכסוסטוס פי' מקום בשר ומעבד להו לתרווייהו במקום דבוקם"; ר' יצחק ב"ר משה מוינה, ספר אור זרוע חלק א — הלכות תפילין סימן תקמ (ירושלים תשס"ו), עמ' תכו: "פי' רב היי גאון זצ"ל דגויל קרוי אותו שמתוקן כך בלי שום קילוף ואין בו תיקון קלף אלא מעופץ ומוקלף מעט כמו אבני גויל דפרשינן אבני דלא משפיין. וקלף ודוכסוסטוס שניהם עור אחד ורגילין לעבד עור עבה בתמרי וקמחא ומייבשין אותו ואחר כך חולקין בעוביו לשנים. החיצון שהוא לצד השער ראוי לכתוב בו מצד בשר ממקום שנחלק והוא הקרוי קלף. ומצד שיער ראוי מעט ומעבדין אותו בעפצים וקרוי קלף והפנימי שהוא לצד הבשר עור מעבדין אותו וראוי לכתוב בו ממקום שנחלק והיינו צד שיער. וקרוי דוכסוסטוס. ובלשון יון המובחר קורין הבשר דוכסוס וע"כ קרוי זה כך שהוא לצד הבשר וצד השוכב על הבשר לא חזי כל כך לכתיבה".

				

				
					401	שו"ת בעלי התוספות, סימן טז, ההדיר אברהם יצחק איגוס (ניו יורק: הוצאת תלפיות, ישיבה אוניברסיטה, תשי"ד), עמ' 66-64. כן ראה במנהגים דבי מהר"ם, עמ' 13-12, קריאה בחומשים. כן ראה מנהגים ישנים מדורא עמוד 162: "כן דעתינו נוטה. אמת הוא שאמרו חכמים רבותינו זכרונם לברכה אין קורין בחומשים בבית הכנסת מפני כבוד הציבור. וכן הלכה. אך זה תשיב אל [על] דעתך. וכי ספר תורה שאנו קורין בו ושאנו עומדין בו מפניו, מעובד הוא כהלכה למשה מסיני, ומליח וקמיח ועפיץ. ומפני מה אנו מברכין עליו וקורין בו. אלא אנו סומכין על ספרי הגאונים ז"ל. שאמרו מאחר שאין בינינו מי שיודע לעבד העורות כהלכה למשה מסיני. ורוב סיפרי תורות שלנו עשויין מאילו עורות שאין עבודין כהלכה למשה מסיני. מוטב שתעקר מצות העיבוד ממקומו ולא נתבטל מקריאת התורה".

				

				
					402	ישראל מאיר תא־שמע, מנהג אשכנז הקדמון, עמ' 179, ושם הערות 18 ו־19. להלן "מנהג ישראל הקדמון".

				

				
					403	תוספות שבת עט ע"ב, ד"ה קלף ודוכסוסטוס. כן ראה תוספות, מגילה יט ע"א: "דיפתרא דמליח וקמיח ולא עפיץ — קשיא אם כן היאך כותבין על קלפים שלנו דלא עפיצי ספר תורה ותפלין ומגילה? ותירץ רבינו תם שהסיד שאנו נותנין בקלפים שלנו מהני כעפצים". 

				

				
					404	ר' אליעזר ממץ, ספר יראים סימן שצט [דפוס ישן — טז] (שם). וראה מנחם הרן, שם, עמ' 380-377.

				

				
					405	ר' ברוך ב"ר יצחק, ספר התרומה, הלכות ספר תורה סימן קצה (ירושלים, תשמ"ג), עמ' 128.

				

				
					406	משנה מסכת מגילה פרק ב משנה ב.

				

				
					407	מגילה יט ע"א.

				

				
					408	ראה למשל רבינו יהונתן מלוניל על הרי"ף מסכת מגילה (לפי דפי הרי"ף) משניות דף ו עמוד א: "דפתרא — עור שמלחו לבדו ששרו אותו ומלחו אותו ולא עשו לו עיבוד אחר אלא בקמח ששורין אותו ימים רבים במים ובקמח. ולא עפיץ, לא עבדהו בעפצים שקורין בלעז גלש".

				

				
					409	ר' שמחה מויטרי, מחזור ויטרי סימן תקיז.

				

				
					410	ר' יצחק ב"ר משה מוינה, אור זרוע חלק א — הלכות תפילין סימן תקלה (ירושלים תשס"ו), עמ' תכב. כך גם בסימן תקמ (שם, עמ' תכו): "והקלפים שלנו אומר רבנו תם זצ"ל שהקלפים שלנו כמו העור החיצון שלהם שקרוי קלף שראוי משני צדדין ועיבוד שלנו יפה כעיבוד שלהם".

				

				
					411	שבת עט ע"ב: "הלכה למשה מסיני תפילין על הקלף, ומזוזה על דוכסוסטוס. קלף במקום בשר, דוכסוסטוס במקום שיער".

				

				
					412	ראה לעיל, הערה 15.

				

				
					413	תוספות, שבת עט ע"ב, ד"ה קלף ודוכסוסטוס.

				

				
					414	ר' יצחק ב"ר משה מוינה, אור זרוע חלק א — הלכות תפילין סימן תקמ (ירושלים תשס"ו), עמ' תכו.

				

				
					415	ר' ברוך ב"ר יצחק, ספר התרומה הלכות ספר תורה סימן קצד (ירושלים, תשמ"ג), עמ' 127.

				

				
					416	ר' מרדכי ב"ר הלל, הלכות קטנות למרדכי (מנחות) פרק הקומץ רבה רמז תתקנט.

				

				
					417	מנחות מב ע"ב.

				

				
					418	סנהדרין מח ע"ב.

				

				
					419	ר' שלמה ב"ר יצחק, רש"י, סנהדרין מח ע"ב, ד"ה אף על גב.

				

				
					420	גיטין, נד ע"ב.

				

				
					421	ר' שמחה ב"ר שמואל מויטרי, מחזור ויטרי, סימן תקיז.

				

				
					422	ר' ברוך ב"ר יצחק, ספר התרומה, הלכות ספר תורה סימן קצ (ירושלים, תשמ"ג), עמ' 124. וכן ראה ר' מאיר הכהן מרוטנבורג, הגהות מיימוניות הלכות תפילין ומזוזה וספר תורה פרק ג הלכה טו: "אבל בספר התרומה פסק דגם עור הבתים צריך עיבוד לשמן מדתניא ציפן זהב פסולות ובעור הבתים כתוב שי"ן והוי גוף הקדושה ומותר לעשות עור הבתים מקלף מעובד לשמן ואף על פי שהוא דק מיקרי שפיר עור דלא גרע מעוף טהור דחשיב עור וכותבים עליו תפילין ועוד דתניא יכתבם על ד' עורות ואם כתבן על עוד אחד יצא אלמא דקלף איקרי עור".

				

				
					423	ר' אליעזר ממץ, ספר יראים סימן ת [דפוס ישן — יח], שם, עמ' ריז.

				

				
					424	כן ראה ר' משה מקוצי, ספר מצוות גדול, עשין, סימן כה: "וצריך שיתן העורות בעיבוד לשמן, או יסייע לגוי בשעת העיבוד לשמן, כדאיתא פרק הניזקין (גיטין נד, ב) באחד שאמר ספר תורה שכתבתי גוילין שלו לא עבדתי לשמן ופסליה ר' אבהו, וגם רבא [ד]אמר בפרק נגמר הדין 'הזמנה לאו מילתא היא' והילכתא כמותו שסובר שצריך עיבוד לשמה וסבר כרשב"ג דאמר עד שיעבדם לשמן גבי עור הבתים בפרק התכלת, וכן פי' רבנו חננאל ורבנו תם דרבא כרבן שמעון בן גמליאל".

				

				
					425	ר' יהודה ב"ר שמואל החסיד, ספר חסידים סימן רמט (ע"פ כת"י בולוניה), ההדיר ראובן מרגליות, (ירושלים: הוצאת מוסד הרב קוק, תשי"ז) עמ' רטז-ריז.

				

				
					426	ר' יצחק ב"ר משה מוינה, אור זרוע חלק א — הלכות תפילין סימן תקלה (ירושלים תשס"ו), עמ' תכב. כן ראה ספר מצוות קטן מצוה קנג: "וצריך שיעבדם לשמם"; שם סימן תקלג: "מיהו לא נהירא דאי בעי עיבוד לשמה בפירוש אפילו ספר תורה נמי ואי סתמא כלשמה אפי' תפלין נמי? הלכך מפרשים רבותי דודאי תפלין וספר תורה בעו עיבוד לשמה בפירוש, דאטו קלפים וגוילין סתמא לתפלין ולספר תורה קיימי הא לשאר ספרים נמי קיימי וכדשנינו רפ"ק דזבחים זבחים בסתמא לשמה הן עומדין. אשה בסתמא לגירושין עומדת: ולהכי גבי תפלין וספר תורה בעי עיבוד לשמה בפירוש".

				

				
					427	ר' אלעזר ב"ר יואל, ספר הראבי"ה חלק ב — מסכת מגילה סימן תקמח, ההדיר אביגדור אפטוביצר (ירושלים: מכון הרי פישל לדרישת התלמוד ומשפט התורה, תשכ"ד) עמ' 249. ועיין במחזור ויטרי סימן תקיא, ההדיר שמעון הלוי איש הורוויץ (נירנבערג, תרפ"ג), עמ' 638: "תפילין הקלף שכותבין בהן הפרשיות וגם הרצועות וגם עור הבתים צריך להיות מבהמה טהורה. או חיה טהורה. כדכתיב למען תהיה תורת ה' בפיך. מן המותר בפיך. דהיינו בהמה טהורה או חיה טהורה. ואפילו על גבי נבילות. כדאית' פ' ח' שרצים. וגם צריכין עיבוד לשמם". כן ראה מחזור ויטרי סימן תקיז: "ולא קיימא הזמנה במקום עיבוד לשמה. והילכך צריך עיבוד וכתיבה לשמה. דלשמה גמירי הילכתא [=למדנו במסורת, הלכה למשה מסיני] כעשיית ספר תורה. ולא מיתוקמא מילתא בהזמנה גרידא [=ואין הדבר נקבע בהזמנת הקלף מן המעבד בלבד]. דלאו מילתא [=שאין הדבר נקבע] היא אלא בעיבוד".

				

				
					428	ראה לעיל ליד הערה 34. ישראל מאיר תא־שמע, מנהג אשכנז הקדמון, עמ' 179, ושם הערות 18 ו־19.

				

				
					429	תשובות הגאונים — הרכבי סימן תלב.

				

				
					430	ראה ר' יעקב ממרויש, שאלות ותשובות מן השמים, סימן ז, ההדיר ראובן מרגליות (ירושלים: הוצאת מוסד הרב קוק, תשל"ב), עמ' נב-נג. כן ראה רבינו צדקיה ב"ר אברהם הרופא, שבלי הלקט, ענין תפילה, סימן לא (ירושלים: זכרון אהרן, תשע"ב), עמ' ע-עא. 

				

				
					431	ראה ישראל מאיר תא־שמע, מנהג אשכנז הקדמון, עמ' 171-181.

				

				
					432	שם, עמ' 172.

				

				
					433	על כריכת ספרים בידי כורכים יהודים ונוכרים ראה ר' יהודה ב"ר שמואל החסיד, ספר חסידים, כתב יד פארמה, סי' תרפא-תרפב, ההדיר יהודה הכהן ויסטניצקי (ברלין: מקיצי נרדמים, תרנ"א), עמ' 179: "אחד הלך לפני גלח לקשור ספרים. שאל לחכם. אמר לחכם: הגלח אמר לי לקשור תחילה לפניו ספר פסול שלו וכשיראה שאני מתקן בטוב יאמר לי כך וכך תעשה. אמר לו החכם: לא תקשור אפילו קונטריס אחד ולא תעזור לו לקשור. שני חסידים היו להם ספרים והוצרכו לקושרם, והיה גלח בעיר שבקי לקשור ספרים יותר מן היהודים. החסיד האחד היה נותן ספרים שלו ליהודי שלא היה בקי כמו הגלח, כי אמר איך יגע בספר וכתיב 'כי לא יוסיף יבא בך עוד ערל וטמא' וכל שכן בספר. ועוד, אם הגוי יקשור מבזה הספרים וגם השייורים, שמא יתקן בחיתוכים ספרים פסולים שלו. וחברו אמר — ודאי ספר תורה אסור לתפור להם בגידים כל דבר שמעקב לקרוא בציבור כגון כתיבה ותפור בגידים. אבל לקשור שאר ספרים בטבלאות שלומדים בהם אין אסור לתת להם לקשור, והיה עומד עליו כדי שלא יקח השיורים בספר פסול שלו". וכן ספר חסידים, דפוס קרמונה, סימן רפ, ההדיר ראובן מרגליות (ירושלים: מוסד הרב קוק, תשי"ז), עמ' רלב.

				

				
					434	גיטין, ס ע"א.

				

				
					435	ר' יהודה אלמדארי על הרי"ף, גיטין, סא ע"א. וראה תא־שמע, שם, עמ' 172.

				

				
					436	ראה למשל ר' משה ב"ר מימון, שו"ת הרמב"ם סימן צ (ירושלים: מפעל תשובות הראשונים, מכון ירושלים, ישיבת רבנו יצחק אלחנן, תשע"ו), עמ' צח-ק: "על דבר קריאת התורה בכל יום אם אין להם ספר תורה, מהו שיקראו בחומשים ויברכו לפניה ולאחריה או ימנעו להקריאה כל עיקר? וכן בספר תורה שאינו עשוי כהלכתו או ספרי תורה של קלף שאינן מעובדין לשמן שהן ודאי פסולין אם מותר לברך הקורא בהם אם אסור לברך? יורנו רבינו. תשובה מותר לברך ואין הברכה על הקריאה בספר כמו שהברכה על נטילת לולב או ישיבה בסוכה שאם היתה סוכה פסולה או לולב פסול נמצאת ברכה לבטלה שהמצוה היא נטילת הלולב או ישיבת הסוכה שעליהן מברך ואם היו פסולין לא עשה מצוה וכאן בקריאה המצוה היא הקריאה בספר תורה בין שקרא בספר כשר בין שקרא בספר פסול ואפי' קרא על פה יברך כי עצמה של קריאה היא המצוה שעליה אנו מברכין. הלא תראה שהקורא בשחר קודם שיתפלל משנה או תלמוד או הלכה או מדרש מברך ואח"כ קורא או דורש. הנה למדת שההגיה בתורה היא המצוה שעליה אנו מברכין. וזהו ההפרש שלא הרגישו בו רוב חכמי מזרח ודמו שהמברך וקורא בספר פסול בתורה הרי זו ברכה לבטלה. וראיה לדבר זה האי דאמרינן אין קורין בחומשין מפני כבוד הצבור. וכי יש בעולם פסלנות כמו פסלנות חומש אפי' היה ס"ת חסר אות אחת פסול וכ"ש חומש ולמה נתנו הטעם מפני כבוד הצבור והיה להם לתת הטעם מפני שהוא פסול שנמצא ברכה לבטלה. וא"ת שקריאה זו בלא ברכה למה נאמרה וכי יש בעולם מי שעלה על דעתו לאסור קריאה בלא ברכה ואפי' על פה. אלא ודאי שלא אמרו בצבור אלא על קריאה שחייבים לקרותה בצבור שהם שבעה או שלשה וכיוצא בהם הוא שאין קורין בחומשין מפני כבוד צבור לא מפני שהברכה לבטלה. ועל דוקיא זו סמכו אנשי המערב והיו קורין בספרי תורה של קלף בלא עיבוד כלל ומברכין לפניה ולאחריה בפני גאוני עולם כגון רבינו יוסף הלוי זצ"ל ורבינו יצחק אלפס זצ"ל וכיוצא בהם ומעולם לא נשמע בזה פוצה פה ומצפצף לפי שכולם בעלי בינה היו וחכמתם מיושבת ומכוונת וידעו שאין הברכה תלויה בספר אם כשר הוא אם פסול אלא בקריאה עצמה בין שהיה קורא בספר כשר או פסול כמו שביארנו, ואף על פי כן ראוי לכל צבור להיות להם ספר כשר כהלכותיו ובו ראוי לקרות לכתחילה בציבור ואם א"א להם קורין אפי' בפסול ומברכין מן הטעם שאמרנו וכן הורה רבינו חנוך הספרדי זצ"ל. משה ב"ר מימון זצ"ל". 

				

				
					437	ר' שמחה ב"ר שמואל מויטרי, מחזור ויטרי סימן קיט. כן ראה ר' מרדכי ב"ר הלל, ספר המרדכי מסכת גיטין פרק הניזקין סי' קלא, ההדיר מאיר א' רבינוביץ (ירושלים: בית מדרש לרבנים אמריקה, תש"ן), עמ' 628-625: "מהו לקרות בחומשין בבית הכנסת? פרש"י ז"ל יש שכותבים להם חמשה חומשי תורה בחמשה חתיכות כל חומש לעצמו דכל ספריהם היו נגללין כמו ספר תורה. ומסיק הכא דאין קורין בו משום כבוד צבור דהוי גנאי להם שאין להם אלא ספר אחד לבד. ויש מדקדקין מכאן דודאי בספר אחד אין לקרות מפני כבוד צבור הא בחומשין דידן דיש כל ה' חומשין דעתה אין גנאי מותר. ואומר ראבי"ה דאין בדבריהם ממש דלא הוי טעמא אלא כדמפרש בירושלמי דמגילה בפרק בני העיר דגרסינן התם אתון שיילין לר' יוסי מהו לקרות ברבים בחומשים אמר לון אסור לאו דאסור אלא מגו דנפשיה עגומה אנו זבין לון תורה פירוש כל עוד שנפשינו עגומה שנאסר עלינו לקרות בחומש נצטרך לקנות ס"ת וכן מצאתי הקורא בחומשין אין רוח חכמים נוחה הימנו מוטב שלא יקרא שאפילו בס"ת שאינה עשויה כתיקון חכמים שאינה תפורה בגידין ואין בין שיטה לשיטה כמלא שיטה אסור לקרות כ"ש בחומשין דאסור לקרות ולהזכיר שם שמים לבטלה".

				

				
					438	שו"ת בעלי התוספות, סימן טז, ההדיר אברהם יצחק איגוס (ניו יורק: הוצאת תלפיות, ישיבה אוניברסיטה, תשי"ד), עמ' 66-64. כן ראה במנהגים דבי מהר"ם, עמ' 13-12, קריאה בחומשים. כן ראה מנהגים ישנים מדורא עמוד 162: "כן דעתינו נוטה. אמת הוא שאמרו חכמים רבותינו זכרונם לברכה אין קורין בחומשים בבית הכנסת מפני כבוד הציבור. וכן הלכה. אך זה תשיב אל [על] דעתך. וכי ספר תורה שאנו קורין בו ושאנו עומדין בו מפניו, מעובד הוא כהלכה למשה מסיני, ומליח וקמיח ועפיץ. ומפני מה אנו מברכין עליו וקורין בו. אלא אנו סומכין על ספרי הגאונים ז"ל. שאמרו מאחר שאין בינינו מי שיודע לעבד העורות כהלכה למשה מסיני. ורוב סיפרי תורות שלנו עשויין מאילו עורות שאין עבודין כהלכה למשה מסיני. מוטב שתעקר מצות העיבוד ממקומו ולא נתבטל מקריאת התורה". כן ראה ר' אהרן הכהן מלוניל, ספר כלבו סימן קמו: "שאלה אם מברכין בצבור על החומש כמו בספר תורה, תשובה דע שהחומשין שנזכרו הם שנכתבו כתקנן בגויל ונתפרו בגידין כדין ספר תורה אלא שאין בו אלא חומש אחד ועליו הוא ששאלו בפרק הניזקין אם קורין בחומשין אם לאו ואסיקנא דמן הדין מותר אלא שאסור לעשות כן מפני כבוד הצבור דרבה ורב יוסף דאמרי תרוייהו אין קורין בחומשין בבית הכנסת מפני כבוד הצבור, אבל חומשין שלנו שנכתבו בקונטרסין ולשאינן תפורין בגידין פסולין לגמרי לקרות בהן בצבור ולברך עליהן". 

				

				
					439	ר' צדקיה ב"ר אברהם הרופא, ספר שבלי הלקט, ענין תפילה סימן לא (ירושלים: זכרון אהרן, תשע"ב), עמ' ע-עא.

				

				
					440	ר' אלעזר ב"ר יואל הלוי, ספר הראבי"ה חלק ב — מסכת מגילה סימן תקנד.

				

				
					441	שו"ת בעלי התוספות סימן טז.

				

				
					442	ר' מאיר ב"ר ברוך מרוטנבורג, ספר תשב"ץ קטן סימן קפו.

				

				
					443	ר' מאיר ב"ר ברוך מרוטנברג, שו"ת מהר"ם מרוטנבורג דפוס לבוב סימן תקכג (תעב). על תפירה מעורבת שחלקה בגיד וחלקה בחוטי משי ראה ספר חסידים, כתב יד פארמה, סי' תרמד, ההדיר יהודה הכהן ויסטניצקי (ברלין: מקיצי נרדמים, תרנ"א), עמ' 173.

				

				
					444	שו"ת בעלי התוספות סימן טז.

				

				
					445	ר' אלעזר ב"ר יואל הלוי, ספר הראבי"ה חלק ב — הלכות לולב סימן תרפט. כן ראה ר' מרדכי ב"ר הלל, ספר המרדכי מסכת סוכה פרק לולב הגזול רמז תשס: "וקורא ונושא כפיו מניחו לארץ שמעינן מהכא דהקורא בתורה אוחז בעמודי התורה בשעת ברכה וקורא מדמניחו לארץ וכ"כ ראבי"ה מקובלני שבשעת הברכה אוחז בעמודי התורה ועוד ראיה ס"פ בני העיר ת"ר פותח ורואה גולל (ומסדר) [ומברך] וכו' ומשמע דכל א' פותח בתחלה וגולל בסוף".

				

				
					446	ר' מרדכי ב"ר הלל, הלכות קטנות למרדכי (מנחות) הגהות דשייכי לעיל רמז תתקסט.

				

				
					447	חיים סולובייצ'יק, יינם, סחר ביינם של גויים — על גלגולה של הלכה בעולם המעשה (תל־אביב: הוצאת עם עובד, תשס"ג).

				

				
					448	ר' יהודה ב"ר שמואל החסיד, ספר חסידים, מהדורת פארמה, ההדיר יהודה הכהן וויסטינעצקי, סימן תתקפט (מקיצי נרדמים, תרנ"א), עמ' 244. 

				

			

		
	
			מצוות בבית הגוי

			מבוא

			יהודי אשכנז בימי הביניים היו לרוב בעלי אמצעים, ומגוריהם בעיר הביניימית נשענו על פריווילגיות. מעמדם נקבע בעיקר על פי מערכת היחסים שהם קיימו עם הריבון, לרוב היה זה הנסיך הכנסייתי — ההגמון. גרמניה הייתה נתונה אז בביזור של סמכויות בין האצולה המקומית ובין הכנסיה אשר מינתה את נציגיה לנהל את הנכסים הנתונים למרותה. היהודים התגוררו בדרך כלל בערים אשר היו נתונים לשליטת הכנסיה. רבות נכתב על השפעת מצב דברים זה על המעמד המשפטי של היהודים ועל תפיסתם הדתית. בפרק זה אבחן באמצעות ספרות ההלכה מימי הביניים את תפיסת היהודים עצמם, כאזרחים, או כדיירים ששהייתם מותנית. תיעוד של מסמכים המאשרים את מגורי היהודים נמצא בספרי חוקים מימי הביניים, בתעודות מלכותיות, בארכיבים עירוניים ובספרות ההלכה. בחינה היסטורית מבעד לחרך הצר של החקיקה טעונה זהירות רבה. חוק וחקיקה מעידים לרוב על שאיפות המחוקקים יותר מאשר על המציאות החברתית או החומרית, אך בתוך מרחב הזהירות הנדרש ניתן לקבל פרספקטיבה מסוימת גם מן החקיקה. בפרק זה אבחן את החיים העירוניים של היהודים באמצעות ספרות ההלכה, שאיננה אמנם החקיקה העירונית, אך גם היא איננה חפה ממגבלות החקיקה כתעודה היסטורית. אמנם ההלכות שאותן אבחן לא יהיו מן ההלכה של כתחילה אלא את זו שבדיעבד. הלכות אלה משקפות במידה רבה הרבה יותר את החיים הריאליים. בהלכות אלה מתחוללת חריגה מן ההלכה התלמודית. אנשי ההלכה העניקו לה לגיטימציה חרף חריגתה מן ההלכה הקנונית. לגיטימציה זו משמשת לפיכך מראה טובה יותר של המציאות הואיל והיא איננה מהווה שאיפה של אנשי ההלכה אלא הסכמה שלאחר מעשה לנוהג הרווח.

			מספרות ההלכה אנו למדים על מקרים רבים בהם יהודים שהו בבית נוכרים. הם חיממו קדרותיהם אצל שכניהם הנוכרים,449 לנו בביתם,450 שתו עם שכניהם שיכר,451 וחברות עם השכנים כפי הנראה לא הייתה חזון בלתי נפרץ. אנו אף למדים על יהודים בודדים שהתגוררו לבדם בעיר נוכרית.452 ההתנהגות ההלכתית בבית השכנים הנוכרים דרשה פשרות, וכפי הנראה עצבה את עולמם הדתי ביחס לתפיסתם את חייהם בחיים שאינם קיום יהודי טהור. בפרק זה ייבחנו הסוגיות ההלכתיות הבאות: העדרן של מזוזות, הימנעות מברכת הזימון בבית הגוי והדלקת נרות מינימלית בחנוכה, אף היא בבית הגוי. דיון זה הוא בהכרח מעט מזעיר מהיקף החיים היהודיים בעיר הנוצרית, אך כאמור, הטקסט ההלכתי אף הוא מוגבל בהיקפו.

			כשרות הכלים וטהרתם

			מבוא

			הספרות ההלכתית משמשת מקור היסטורי לא אכזב, הן לחיים החברתיים, הן לחיים החומריים. דומה לפעמים שארכיאולוגיה מספקת את כול הידע על החיים החומריים, בעיקר כאשר מדובר בתקופות לא קדומות כימי הביניים, אולם כיוון שאירופה מצויה באזור ממוזג, חומרים אורגניים אינם שורדים בה. לפיכך קשה למצוא בגדים, ספינות, רהיטים, או אף כלי מטבח העשויים עץ מימי הביניים. המקורות אשר ניתן באמצעותם להתחקות אחר כלים מימי הביניים הם מקורות משניים. איורים וציורים העשויים לשפוך אור על מראה כלים וחפצים אלה. הספרות ההלכתית מצטרפת אף היא למקורות משניים אלה. אנו למדים על קיומם של כלי מטבח שונים אשר היו עשויים עץ. כך למשל מצוין בסידור מסביבתו של רש"י, המציין גם הלכות שונות במעגל השנה היהודי, והוא מתאר את דרך הכשרת הכלים לפסח. באמצעותו אנו למדים שחלק מן הקערות ואף הכפות היו עשויות עץ:

			וכל כלי עץ כגון קערות וכפות ירתיח במים ביורה ושופך עליהם וירחיצם והן מותרין. [והסכינים ירתיחם בתוך היורה והן מותרין] וכל כלי עץ המשמש בהם עיסה כל השנה ושוהה העיסה באותו כלי עד חומצתו אסור לשמש בהן בפסח בין ברחיצה בין ברתיחה אסורין, אבל כלי עץ שלא החמיץ את העיסה אלא לש בין בצונן בין בעירוי מותרין בפסח ברחיצה ובגרירה.453 

			אנו למדים מדברי ר' אליעזר בן נתן איש שפייר, שחביות היין היו עשויות עץ, עובדה שאכן ידועה היטב:

			קינסא, להתיך הזפת על ידי קינסא, עץ דולק שמשים בחבית להתיך הזפת, פליגי [=חולקים] בה רב אחא ורבינא. חד אסר וחד שרי [=אחד אסר ואחד התיר] והילכתא כמאן דאסר. והני מילי [=הדברים אמורים] בחבית שלהן שהן של חרס וחס עליהן שלא יפקעו ולא מתיך ומרפה שפיר, אבל חביות שלנו שהן [של] עץ דלא פקעי מחמת האור שרי על ידי קינסא.454

			כלים אחרים שרווחו במטבח של ימי הביניים הם אלה העשויים מעצם או מקרן. גם על אלה אנו למדים מהלכות הכשרת כלים. ר' אלעזר מוורמס מורה להכשיר כלי קרן ככלי עץ: "קדירות של מתכת יגעיל, כפות בין של עץ בין של מתכת יגעיל בכלי ראשון, כדאמר בפרק כל שעה: 'אמר רב הונא בריה דרב יהושע, עץ פרור מגעילה ברותחין ובכלי ראשון. אם הן של קרן יגעיל כקתיהון דסכיני' [=כקתות הסכינים]".455 במקום אחר מציין ר' אלעזר קערות עץ שעושים בהן שימוש לעתים ככיסוי למחבת.456 כמו כן הוא מתאר כוס עץ בעל אורך של חצי אמה, העשוי מעץ הבנה (וולדרש בלשונו).457 

			מתשובת ר' יצחק מוינה אנו למדים על מעמדם המיוחד של כלי עצם: 

			ושאלתי להרב ר' יחיאל בר יוסף זצ"ל הוא הנקרא שיר ויויש. וכתב לי — כלי עצם לא מצינו לו בליעה ואיסור. וגם אל הרב ר' שמואל בר שלמה זצ"ל שלחתי והיה דוחה את ראיותיי ולא הבנתי את דבריו. וכאשר כתבתי כן נראה בעיני. ועל זה אני סומך לעשות מעשה.458

			כלי עצם אינם דורשים הכשרה משום שהם חלקים ואינם סופגים את טעם האוכל, לדברי רבותיו של ר' יצחק אור זרוע. רואים אנו, אפוא, כיצד הלכות הכשרת כלים פותחים בפנינו צהר לכלי המטבח של ימי הביניים. 

			הלכות אלה מלמדות אותנו לא רק מאלה חומרים היו עשויים הכלים, אלא בעיקר כיצד התייחסו לכלים, לדרכי הכשרתם ולאופי המיוחד של האסור והמותר במטבח של ימי הביניים. בפרק זה אבקש לדון בזיקה בין האיסור והטומאה. כפי שאראה, זיקה זו אמיצה יותר ממה שמקובל לחשוב.459

			טבילת כלים לפסח

			בקהילת מיינץ רווח מנהג שכמעט שאין לו זכר בכל מקום אחר, לא בתלמוד ולא בספרות מאוחרת יותר.460 הראב"ן יודע לספר על הטבלת כלים אחר הכשרתם לפסח, כלים מחומרים שונים כולל כלי עץ, ומביע על מנהג זה תמיהה: "וכל ימי תמהתי למה הנהיגו הראשונים להטביל כלי עץ וכלי מתכות בפסח. ויש לומר דאגב כלי מתכות חדשים הלקוחים מן הגוים דצריכין טבילה הינהיגו גם בישנים שאינן לקוחים ובכל הכלים".461 מנהג זה מתואר לגנאי בציטוט של ר' יצחק מוינה בשם הרשב"ם כמנהג שטות שראוי לשרשו: "ואותן המטבילין כליהם בפסח שטות הוא בידם".462 כמו כן, כתב רבנו פרץ בשם ר' משה כהן אשכנזי: "כלי עץ וכלי מתכות לצורך הפסח מטבילין אותו בנהר אף על פי שאין ראיה מן התלמוד".463 ציטוטים אלה מראים שמנהג זה רווח לא רק במיינץ. אמנם, נכדו של הראב"ן, הראבי"ה, ממצטט את סבו ומתאר מנהג זה כמנהג מיינץ, וכנגד מנהג קלן:

			ואחרי שפרשתי דין ליבון וענין הגעלה נפרש ענין הטבלת כלים. במגנצא נוהגין בפסח להטביל כליהם אחרי ההגעלה והליבון ואפילו כלי עץ. וכן כתב זקיני, וא[מר כי] דברים המותרים ואחרים נהגו ב[הן] איסור אי אתה רשאי להתירן בפניהם. ובקולוניא לא נהגו כך. ונראה דאגב כלי גוים של מתכות הנהיגו בכולם.464

			לדברי הראבי"ה, הראב"ן קיבל את מנהג מיינץ בדיעבד. הוא לא הצדיק אותו ולא העניק לו הסבר מהותי, אלא העדיף להותיר את המנהג על קנו כדי לשמור על כבוד המנהג, על פי הכלל ההלכתי המורה לכבד מנהגים מחמירים. הדבר נחשב למותר, אבל זלזול במנהג התולה בו איסור, גורם לזלזול ביחס למנהגים בכלל ולכן צריך לכבדו. 

			הראב"ן ונכדו, הראבי"ה תופסים, אפוא, את טבילת כלי העץ כחידה הלכתית. ההלכה התלמודית מחייבת לטבול כלי מתכת וכלי זכוכית הנקנים מן הנוכרים, ואילו כל הכלים העשויים מכל חומר אחר פטורים: "א"ל ההוא מרבנן ורבי יעקב שמיה, לדידי מפרשא ליה מיניה דרבי יוחנן: כלי מתכות אמורין בפרשה. אמר רב אשי: הני כלי זכוכית, הואיל וכי נשתברו יש להן תקנה, ככלי מתכות דמו".465 הלכה זו נסמכת על הכתוב בתורה על הכלים שנלקחו שלל במלחמת מדין: "אַךְ אֶת הַזָּהָב וְאֶת הַכָּסֶף אֶת הַנְּחֹשֶׁת אֶת הַבַּרְזֶל אֶת הַבְּדִיל וְאֶת הָעֹפָרֶת. כָּל דָּבָר אֲשֶׁר יָבֹא בָאֵשׁ תַּעֲבִירוּ בָאֵשׁ וְטָהֵר אַךְ בְּמֵי נִדָּה יִתְחַטָּא וְכֹל אֲשֶׁר לֹא יָבֹא בָּאֵשׁ תַּעֲבִירוּ בַמָּיִם" (במדבר לא:כב-כג). התורה מחייבת טבילת כלים העשויים מששת המתכות המצוינות בלבד. חכמים ריבו גם כלי זכוכית, משום שהם ניתנים להתכה וייצור מחדש. האם מדובר בהלכה מן התורה, במדרש של ממש או באסמכתא בלבד, וחובת הטבילה היא מדרבנן בלבד, על כך נחלקו הפוסקים.466 על כל פנים, ההלכה לטבול כלי מתכת התקבלה באשכנז, ונראה שהם תפסו זאת כהלכה מן התורה. כך בבית מדרשו של רש"י,467 וכך גם הראב"ן עצמו: "כלי מתכות אמורין בפרשת מדין".468 

			המנהג להטביל את הכלים כחלק מתהליך הכשרת הכלים לפסח, מצביע על זיקה בין האיסור והטומאה. זיקה זו עולה כבר בתורה עצמה. התורה מערבת דרך קבע בין המותר ובין הטהור, ובין האסור והטמא. גם בהכשרת כלי מדיין שהובאה, מציינת התורה כי "כָּל דָּבָר אֲשֶׁר יָבֹא בָאֵשׁ תַּעֲבִירוּ בָאֵשׁ וְטָהֵר". התלמוד אמנם מבחין בין השניים וקובע הכתובים עוסקים בהגעלה לחוד ובטהרה לחוד (וכפי שהראינו, טהרה זו איננה אלא אסמכתא על פי חלק מן המפרשים): "אמר רבא, דאמר קרא: כל דבר אשר יבא באש תעבירו באש וטהר, הוסיף לך הכתוב טהרה אחרת". התלמוד בדרך כלל שומר על אבחנה ברורה בין דיני איסור והיתר ובין דיני טומאה וטהרה. אצל חכמי אשכנז, אבחנה זו איננה נשמרת, ונעשה בה עירוב של איסור וטומאה ואף יישמו את האמור בדיני טומאה על דיני איסור. מן הטעם הזה, נהגו באשכנז שאת הכלים שבישלו בהם חמץ במהלך השנה, הגעילו ברותחין ואחר כך גם טבלו אותם. ההגעלה הסירה לדידם את שרידי החמץ אבל לא את טומאת החמץ. לשם כך נדרשה טבילה.

			מנהג זה מהווה דוגמא מובהקת לעירוב של האסור והטמא. הריחוק מן החמץ נתפס באופן אינטואיטיבי באשכנז כריחוק המציין טומאה. התפיסה המיתית, הלא־פוזיטיביסטית של ההלכה, היא זו שהביאה למנהג לטבול את כלי החמץ כדי לנקות אותם מן הזיהום שדבק בהם, החמץ. החמץ שיש לבערו, ואסור לו להראות ולהמצא בבית, נתפס באופן מיתי כטמא, והכלים שהוא בושל בהם, אינם יוצאים מדי טומאתם אלא בטבילה במקווה. 

			לימוד איסור מטומאה

			הלכה דומה המראה עירוב של איסור וטומאה קשורה להכשרת כיסויי הכלים. כפי שהראיתי, באשכנז התחדשה הלכה שכיסויי כלים נחשבים ככלים עצמם משום שהקיטור העולה מן הסיר מעביר את הטעם האסור כאילו התבשל האיסור בתוכו. דין הקיטור כדין התבשיל, כפי שקובעת ההלכה בדיני טומאה וטהרה. ההלכה התלמודית איננה עוסקת כלל במעמד המכסה. על פיה, רק מגע של אוכל אסור באוכל המותר עצמו, אוסרת אותו: "טיפת חלב שנפלה על החתיכה אם יש בה בנותן טעם באותה חתיכה אסור ניער את הקדרה אם יש בה בנותן טעם באותה קדרה אסור."469 מגע בדופן הכלי מבחוץ לא נזכר בתלמוד, שאלה שדן בה המהר"ם מרוטנברג כנושא שנדון רק בימי הביניים, והוא מביא את שיקולי רבותיו:

			שוב מצאתי תשובת מהר"ם ז"ל: וששאלת מה עמדי על טיפת חלב שנפלה על דופן הקדירה מבחוץ? תשובת רבינו שמשון ז"ל בידי להתיר והאריך בה הרבה וכתב שר"י [אסר] בטרויש. וכמדומה היה שלא היה ברור לו לר"י לאסור כי באותה שעה שאל את ריב"א ז"ל אם ראה או שמע מזה המעשה מכלל שהיה מסופק. וראיית ר"י מפרק דם חטאת גבי בשל במקצת כלי טעון מריקה ושטיפה כל הכלי דקאמר וטעמא מאי ואם בכלי נחשת בושלה וגו' ומדהצריך קרא לקדשים אלמא דאינו מפעפע בכולו אף על פי שהכלי חם ומקצת הלשון אעתיק למורי פעם אחת היו מבשלין בשר בקדירה ונפל מעט חלב על דופן הקדירה מבחוץ שאילו נפל לתוכה היה ברוטב ובחתיכה לבטל החלב ואפ"ה לא רצה רבינו להתיר מפני שאין החלב מתפשט בכל דופני הקדירה כמו שמוכיח שם מדבעינן קרא [דואם בכלי נחשת] וכיון שאין מתפשט בכל דופניו שיהא ראוי לומר שכל לחלוחית שבדפנות מסייעים לבטל נמצא במקום שנפל אסר כל הבלוע בדופניה ונעשה נבילה וחוזר ואוסר כל מה שבקדירה אם אין בה ששים לבטל שיעור עובי הדופן שנפל שם החלב דכשיעור עובי הדופן צריך לשער דלא ידעינן כמה בלעה קודם שנפל בה החלב עד כאן ומשערינן בכל הקדירה כולה ודוקא שאי אפשר לעמוד על הטיפה כמה היתה שלא הרגיש בה ולא ראה אותה אלא לאחר שנפלה על דופן הקדירה ואז אי אפשר לשער בששים כיוצא בה דלמא מיד נבלעה מקצתה בדופן הקדירה ואז ודאי צריך לשער בעובי הדופן כמו שאמר רבינו יצחק אבל אם ראה הטיפה קודם ועמד עליה כמה היה אז סגי בס' של ששים טיפין כמוה ממה נפשך כמו שכתב מורי ודברי רבינו שמשון צויתי להעתיק למורי וכן נראה וכן אנו מורין היכא דאיכא הפסד מרובה קצת או בשבת ויום טוב, ושלום מאיר בר ברוך.470

			הדיון על כיסוי הקדרה איננו עולה עד דורו של תלמיד המהר"ם, הרא"ש (רבי אשר בן יחיאל 1250-1327), וטיפולו בבעיה מפתיע. הוא סובר שדין הכיסוי כדין הקדרה עצמה משום שהקיטור, או הזיעה, העולה מן התבשיל, דינו כתבשיל עצמו:

			בני שיחיה. ששאלת על אלפס חולבת אם יכולין לתת למטה בכירה תחת קדרה של בשר, נראה לי שאסור ואפילו בדיעבד אם נעשה הייתי אוסר הקדרה כי הזיע העולה מן האלפס הוא כמו חלב. כדתנן בפ"ב דמכשירין מרחץ טמאה (של מים שאובין) זיעתה טמאה וטהורה (כגון של מי מעין) בכי יותן, בריכה שבבית והבית מזיע מחמתה אם טמאה זיעת כל הבית שמחמתה טמאה. ועוד שנינו התם זיעת האדם טהורה, שתה מים טמאים והזיע זיעתו טהורה, בא במים שאובין והזיע זיעתו טמאה. מכל הלין שמעינן דזיעה היוצאת מן הדבר חשובה כאותו דבר. נמצאת זיעת האלפס חולבת היא כחלב והוה ליה כטיפת חלב שנפלה על קדרה מבחוץ שאוסר הקדרה, ואפילו יש בקדרה ששים כנגד הטפה כי הטפה אוסרת כל סביבותיה. אלא שרבינו מאיר ז"ל היה אומר אם יש בתבשיל שבקדרה ששים פעמים ששים של הטיפה מותרת שהטיפה אינה אוסרת אלא עד ששים, ואם יש בתבשיל ששים לבטל אותם ששים מותר. אמנם צריך לידע אם קדרה רותחת מקבלת זיעה דשמא חום הרתיחה שבה מעכבתה מלקבל הזיעה, והכא יש לחוש שהאלפס שתחתיה מבטלת ומונעת רתיחת העליונה.471

			הנחת הרא"ש שדיני טומאה וטהרה יכולים להוות מקור לדיני איסורים איננה מובנת מאליה, והיא עומדת בסתירה להלכה התלמודית שעל פיה אין למדין איסור מטומאה: "איסור מטומאה לא גמרינן". כפי הנראה, מסורת הפסיקה באשכנז הייתה שלומדים איסור מטומאה. כך הורה למשל סבו זקנו של הרא"ש, הראב"ן (מיינץ, 1090-1170~). בסוגיא שנשאלה כפי בבית מדרשו של רש"י, האם גרעין חיטה שנמצא בפסח בקיבת תרנגולת שנשחטה, האם הוא מחמיץ את התרנגולת. בספר האורה ובמחזור ויטרי נדונה שאלה זו בהשוואה לדיני טומאה. על פי דיני טומאה, גרעין החיטה מאבד את הגדרתו כחיטה בהגיעו לקיבת התרנגולת, והשאלה היא אם הלכה זו מדיני טומאה יכולה ללמד גם על איסור חמץ בפסח: 

			חיטה הנמצאת בתרנגולת בפסח. אין אדם שמתירה. לפי שחמץ בפסח בין במינו בין שלא במינו אוסר בכל שהו. ואף ר' אומר שהיא אסורה. אבל יש להביא ראייה להיתר מטומא' אם לא מפני שאין אנו יודעין אם למידין איסור מטומאה או לא. מפני ששנינו גבי טומאה בפ' י"א דאהילות. בעוף כדי שתפול לאור ותשרף. דברי ר' שמעון. דכיון שיהא האוכל בתוך (מעין) [מעיו]. כשיעור הזה שוב אינו ראוי לקבל טומאה. לפי שבא לידי סירחון מיד. ואינו חשוב אוכל. וכן יש לומר שאין זה בא לידי חימוץ. אלא על ידי סירחון. אי דפשיטי' לן (למיגזר) [למיגמר] איסור מטומאה.472

			הראב"ן מתייחס לשאלה זו והוא פושט שאכן ניתן ללמוד איסור מטומאה:

			ונראה לי כי מה שאמר החבר ספק הוא אם למידין איסור מטומאה, איברא למידין, כדתניא (עבודה זרה עה): "הרי שהיו גיתיו ובתי בדיו טמאין וכו' כגון שדרך בהם חולין טמאין וביקש לעשותן בטהרה כלומר לעשות בהן חולין בטהרה הדפין והלולבין וכו' עד ר' יוסי אומר הרוצה לטהרן מיד מגעילן ברותחין או חולטן במי זתים רשב"ג אומר מניחן בצינור שמימיו מקלחין או במעין שמימיו רודפין וכמה עונה וכדרך שאמרו בטהרות כך אמרו ביין נסך. אלמא כדרך שבטל טומאה הבלועה בטל איסור הבלוע, ושיעור ביטול של איסור כשיעור ביטול של טומאה ויליף איסור מטומאה, הכא נמי לענין בליעת עוף כשיעורו לטומאה שיעורו לאיסור. ותו מדכתיב לא תאכלו כל נבילה לגר וגו' ואמרינן [ע"ז ס"ז ב] הראויה לגר קרויה נבילה ושאינה ראויה לגר אינה קרויה נבילה בין לענין חיוב איסור אכילה בין לענין טומאה, אלמא טומאה ואיסור כהדדי נינהו.473

			הרא"ש, אפוא, נשען על ההשוואה בין איסור וטומאה, וקובע שהקיטור העולה ממאכל של חלב אוסר את הקדירה הבשרית שמעליו. הבעיה היא שהרא"ש עצמו שולל את הקשת איסור לטומאה:

			"ויש לחלק בין איסור לטומאה. ויש שהיו רוצים להתיר מאותה משנה: "חטה שנמצאת במעי תרנגולת בפסח שנפל לקדירה". ולפי מה שחלקנו בין איסור לטומאה אין ראיה משם".474 סוגיא זו נדונה בבתי המדרש בתקופה זו, כאשר עמדת רבנו תם השוללת את הקשת איסור לטומאה, גוברת, כפי שניתן לראות מדברי ר' מרדכי ב"ר הלל, אף הוא תלמיד המהר"ם:

			ונשאלתי על דג טמא שנמצא בדג טהור ונתבשל והשבתי אם נלמוד איסור מטומאה נתיר הטהור מפני דאמרינן בפרק סדר תענית (כב ע"ב) "אירע מעשה ובלעו זאבים תינוקות והקיאום דרך בית הרעי ובא מעשה לפני חכמים וטהרו את הבשר וטמאו את העצמות", ותנן נמי במסכת אהלות [פ' יא] "כמה ישהה במעיו שלשה ימים מעת לעת ובדגים ובעופות כדי שתפול לאור ותשרף". אבל לפי' ר"ת דלא יליף איסור מטומאה, יש לאסור אף הטהור אם אין בו ס' כנגד טמא הנמצא בו.475

			עמדת רבנו תם מתבארת בדברי תלמידו, רבי יהודה מפריס:

			ואומר רבי שיש לחלק בין ענין טומאה לאיסור דאכילה. דבטומאה היתה מטמאה אי לאו קרא [הכתוב] [דממעט] סרוחה מעיקרא, כמו בשר המת ועצמות המת שאינן ראויין לאכילה. אבל לענין איסור אכילה ודאי עפרא בעלמא הוא.476

			רבנו תם סובר שדבר איסור תלוי בטעמו, בהגדרתו כאוכל. ברגע שטעמו מתבטל והוא איננו משמש עוד למאכל, הוא איננו נושא עוד את הגדרתו כמאכל אסור. אולם נראה שהרא"ש לא קיבל לחלוטין את תפיסת רבנו תם, ונקט לחומרה תפיסה כפולה בסוגיית ההיקש בין טומאה ואיסור. הוא סבר שבאופן עקרוני איסור וטומאה שונים זה מזה, ולכן לא הסתמך ליישם בדיני איסור קולות הנהוגות בטומאה, אך לא נמנע להחמיר וליישם חומרות בדיני איסור את החומרות הנהוגות בטומאה. נראה לי שמגמתו זו איננה נובעת בהכרח משאיפה להחמיר, אלא מתפיסה מיתית של האיסור. הוא המשיך את המגמה האשכנזית לראות באיסור דבר מה המתפשט ועובר אף אם טעמו איננו ניכר.

			הלימוד של איסור מטומאה עשוי לציין חידוש בתפיסת ההלכה האשכנזית, אבל לדעתי הוא מצביע על השקפה עתיקה של עירוב טומאה ואיסור. תפיסה זו שתחילתה ההשקפה המיתית של הטומאה, כפי שאציין במנהגי הנידה,477 הביא לצורך במנהג המוקדם לטבול את הכלים לצורך שימושם בפסח, ולהלכה המאוחרת יותר המחייבת הכשרה של כיסויי כלים.

			התנור

			שמירת כשרות הייתה מאז ומעולם גורם מפריד בין יהודים וגויים. המניעה לאכול זה ממאכליו של זה יחד עם איסור נישואין עם בני זוג נוכרים תרמו יחדיו לעיצוב החיים היהודים הנפרדים ולשימור הזהות היהודית הנבדלת. מעניין אם כן לראות כיצד חרף איסורים אלה, מצאו יהודי אשכנז דרכים לבשל יחדיו ולאכול יחדיו. אנו מוצאים אף בעלות משותפת של תנורים ושימוש משותף בהם. התנורים בימי הביניים היו גדולים למדי, והם שמשו מספר רב של משתמשים, כפי שהיה נהוג עד העת החדשה.478 איורים של תנורים מן הסוג הזה אנו מוצאים באיורי הגדות של פסח, והם אף מתוארים בספרות ההלכה כתנורים גדולים הפתוחים בצידם ולא בחלקם העליון כתנורים בתקופת התלמוד, כפי שמתואר בהגדת ראשי הציפרים (סוף המאה הי"ג):

			גודלם הרב, מחירם היקר וכפי הנראה, גם הקושי בהפעלתם, תרמו לכך שמספר אנשים היו שותפים בתנור, ולעתים אף יהודים ונוכרים.479 כן מצוי היה שהתנורים הושכרו לנוכרים. בתשובת רבנו גרשום מאור הגולה מתברר מקרה כזה בו עשה הנוכרי שימוש בתנור בשבת ורבנו גרשום אסר לקבל שכר על שימוש זה:

			כך הראוני מן השמים ודעתי נוטה לכך שאם אופים אלו של הפחה (אופין) פת בפורני של ישראל שלא מדעתו ושלא מרצונו בשבתות ובימים טובים מה יש לו לעשות, הרי אנוס הוא, ואונס רחמנא פטריה ואין עליו עון, אבל מפני חשד כדי לצאת ידי שמים ובריות שלא יאמרו לרצונו אופין, צריך לילך לבי דואר לקבול עליהן שחייב לצאת ידי הבריות כמו שחייב לצאת ידי שמים, שנאמר והייתם נקיים מהשם ומישראל ואם אינו יכול לסלקם מוצל מעון. אבל אסור לקבל מהם שכירות שבת דתניא רשב"ג אומר לא ישכיר אדם מרחצו לעו"כ מפני שנקרא על שמו ועו"כ זה עושה בו מלאכתו בשבתות ובימים טובים. ותני מרחץ והוא הדין פורני מפני שנקראת על שמו. וכי תימא לא ישכיר לכתחילה אבל מדיעבד שרי למשקל שכירות בשבת. הא ליתא דכל שכר שבת אפילו בדיעבד אסור דאמרינן לא יאמר אדם לגוי טול אתה חלקך בשבת ואני אטול בחול. אלמא כל שכר שבת אסור, וחילופי שבת אסור. ואם התנו מעיקרא מותר דלא שכר שבת הוא דלהכי נחיתו. ואם באו לחשבון ודאי אסור דמיחזא כשכר שבת. והא אם באו לחשבון כמה נטל הגוי בשבת והישראל באחד בשבת דעובד הוא ואסור, הלכך אסור ליה לראובן למישקל שכר שבת. וכך הילכתא. גרשם בר' יהודה.480 

			שותפות על תנור עולה גם מפסקו של רש"י: 

			שאלו את רבי, ישראל וגוי שיש להם תנור בשותפות, מהו לומר לו ישראל טול אתה שבוע של פסח, ואני אטול לאחר כן כנגדך, ולאפות בו בשבת? ואמר רבי, ממתנה ישראל קודם הפסח ונוטל הימנו דמים מאותו שבוע, ואינו דומה לישראל וגוי שיש להם שדה בשותפות, לא יאמר לו טול חלקך בשבת, ואני אטול חלקי בחול. לפי שכל הטורח שהן טורחין בשדה לאמצע, וכשזה עודר בשבת, נראה כטורח בשביל ישראל. אבל כאן כיון שנטל דמים מתחילה מותר, וכן ישראל שרגיל לקבל ככרות ממערופיא שלו בכל יום בשבוע של פסח אינו מקבל, אבל מקבל הוא לאחר הפסח מאותו שבוע עצמו.481

			שותפות בתנור נבעה מסיבות עסקיות אבל היו לה גם השלכות הנוגעות לשאלות של כשרות. האם אוכל שבושל בתנור שמבשלים בו בדרך כלל מאכלים שאינם כשרים, כשר? האם אוכל שמתבשל בזמן שבאותו תנור מתבשל אוכל שאיינו כשר, האם הוא כשר? ואכן שאלה זו נדונה כבר במאה הי"א. השאלה נסובה על הגדרת ה"ריח", כלומר אדי האוכל הנודפים מן האוכל, האם הם נחשבים לדבר האסור עצמו:

			אבל של גוי לאפות עם ישראל ודאי אסור, ויראי חטא משוחין אותה בפי התנור, ולא בפנים התנור, שלא יהא כל כך הריח ללחמים, אבל הכל מודים שכל מה שנאפה בתנור עם המולייאתא אפילו מכוסות של נבילות וטריפות ודאי הכל אסור דריחא מילתא הוא.482

			במקום אחר מובאת מחלוקת קדומה שאליה מתייחס רש"י. לדבריו פסק ר' יהודה כהן (ליאונטין),483 שבשר המתבשל בתנור שמתבשל בו באותה העת מאכל חלבי, איננו כשר, בעוד שר' אלעזר ב"ר יצחק (הגדול) התיר,484 ולדברי בעל התשובה, המנהג הוא כר' אליעזר הגדול:

			רבינו שלמה זצ"ל שמע מרבו על ר' יהודה כהן בר' מאיר, שהיה אומר דריחא מלתא. ור' אליעזר בן — גילו חולק ומורה דלאו מלתא. והתיר הפת לאכול עם הבשר אף על פי שנאפה עמו בתנור טפילה של גבינה. וכן הלכה וכן עמא דבר.485

			בפסקים מאוחרים יותר עולה שהמחלוקת הזו עמדה בעינה. כך למשל סבר הראב"ן לחומרה,486 וכן סבר חתנו, ר' יואל, ואף נכדו הראבי"ה,487 בעוד שר' יצחק מוינה פסק לקולא.488 אף בתשובת המהר"ם מרוטנבורג מובאת המחלוקת ובה דעת רש"י לעומת רבנו תם פסק שריח נחשב לדבר האוסר: 

			וכן נמצא בתשובות הגאונים דריחא לאו מילתא היא וכן נראה לרבי וכן נמצא בה"ג.489 ורש"י התיר לאכול הפת עם בשר אף על פי שאפה טפילה של גבינה שקורין פלאדון אצלו. ור"ת ור"ח פסקו דריחא מלתא היא דהא מסיק למאן דאמר ריחא מילתא היא אליבא דכולי עלמא.490 ומה שהביא רש"י ראייה מבת תיהא משים ר"ת חילוק בין הך דהכא דלית ביה פטומא לריח דהתם דאית ביה פטומא. ואין נראה לרבי אליעזר דהא בפ"ב דעבודה זרה מייתי להני תנאי לאביי ורבא הנהו דאייתא לרב וללוי ואם איתא לישני הכא שאני דלית ביה פיטומא ולפי פסק ר"ת אסור לאפות פשטידון ופלאדין בתנור אחד, ואמר כיון דמכוסים למעלה לא מהניא בהו ריח ותו הואיל ותנורים שלנו גדולים הם ולא מפטמי מהדדי מותר.491

			ואכן, לדברי תוספות המבחין אף הוא בין תנורים קטנים לגדולים, גם בתנור של גוי שבו נאפים מאכלות אסורים, מותר לאפות ולבשל אוכל כשר יחד עם האוכל האסור. מדבריו אף עולה ההנחה שבעל התנור איננו יהודי:

			ולענין ריחא דהתם הלכה כרב דאמר ריחא מילתא היא הני מילי [=הדברים אמורים] בתנורים שלהם שהיו קטנים וה"ה תחת מחבת שלנו שקורין תרפי"ד בלע"ז, שאופין תחתיה הפשטיד"א. כמו כן ריחא מילתא היא. אבל בתנורים גדולים שלנו אין לחוש לריחא ובלבד שלא יהא פי התנור סתום. ואין לחוש אם אפו פשטיד"א של בשר עם טריט"א של גבינה בתנור אחד, רק שלא יגעו זה בזה או עם האיסור פי' כגון פשטיד"א של נבילה אין לחוש. כמו כן אם שמנונית האיסור על המרדה שקורין פאל"ה בלע"ז אסור ליתן היתר עליה כל היום. מיהו כשאינה בת יומא מותר להשתמש בה לכתחלה, ולא גזרו שאינה בת יומא אטו בת יומא אפילו לכתחלה כיון דלא אפשר, שהרי הגוי לא ישמע לו לעשות מרדה חדשה בכל פעם ופעם שישפוך עליה של איסור. אבל אם יצא שמנונית האיסור דנבילה ונגע להיתר או תחת היתר אסור.492

			מחלוקת זו מתוארת גם במרדכי, כאשר הוא מציג את דעת הדעה המקילה כדעת הרוב, וכפי הנראה, זה היה המנהג הרווח באשכנז, ורק יחידים נהגו להחמיר. הוא אף מצטט את הראב"ן המתאר מנהג במיינץ, לכסות את הפשטידות בזמן האפייה, כמנהג חסידות של נקיי דעת:

			כבר פסקו רבוותא [=הגדולים] כלוי וכן פסק רש"י, ואיכא מאן דפליג בהא מלתא [=ויש החולק בדבר זה] ואמר הלכתא כרב וכן פסק ה"ג ורבנו חננאל ור' יצחק בר' יהודה. וכתב ראב"ן שכך נהגו נקיי הדעת שבמגינצא לתקן כסוי לפשטידא [=בשרית] כשאופין אותו אף על פי שאופים עם הפת גרידא, וכן לפלדונש [=פשטידה חלבית] כשאופין אותם עם הפת אבל בלא כסוי לא דהוה כפת חמה וחבית פתוחה שלדברי הכל אסור ואסור הפת לאוכלה עם גבינה [וחלב] ומפני הנקב שלמעלה מפשטידא היו נוהגין לכוף על פי הנקב שפופרת שלא יצא הריח ואם נבקע השפופרת או הפשטידא אוכלין הפת עם הגבינה, דהוי ליה דיעבד [=שהדבר נחשב למצב שבדיעבד], ובלבד שלא יגע מן הפת לשומן. ושמעתי שר' יצחק בר' יהודה הנהיג שלא לאפותה כלל עם הפת, דסבירא ליה [=שסבר] כרב, וכן כתב המיימוני [=הרמב"ם] [...].493

			דעת הראב"ן הובאה לעיל:

			והכי נהגו בקיאי הדעת494 שבמגנצא שלא לאפות בתנור עם הפת לא פשטידה [=בשרית] ולא פלדונש [=פשטידה חלבית] אלא אם כן מכוסין, דהוה ליה [=שנחשבים] כפת חמה וחבית סתומה דמתיר ר' יהודה. אבל בלא כיסוי אסרי [=הם אוסרים] דהוה ליה כפת חמה וחבית פתוחה, דאפילו לר' יהודה אסור.495 

			בהמשך דבריו, מצטט המרדכי את שיטת הראבי"ה המבחין בין בישול בשר כשר יחד עם בשר שאיננו כשר, ובין אפיית לחם יחד עם בשר, שנהגו בו היתר:

			וראבי"ה פליג על סברת האלפס וכתב: "מה שאמר הרב דהוי דבר שיש לו מתירין אין נראה לי דלאותו ענין שנאסר הוא אסור עד לעולם ולאותו דבר שהותר דהיינו כותח לא נאסר מעולם. ונראה לי דרב לא אסר אלא בבשר שחוטה ובשר נבילה שקולטין הריח ביותר מפני הפיטום, וכן בפת חמה וחבית פתוחה, שאין דרך לנטות ימין ושמאל אם לא דרך המגופה [=שהריח איננו יכול להתנדף אלא דרך פתח החבית], ולהכי [=ולכך] מדמה להו רב אבל לית ליה הא דתני רב כהנא [=אבל אין הוא סובר כברייתא ששנה רב כהנא] פת שאפאו עם צלי בתנור אסור לאוכלו בכותח, דלרב נראה לי דשרי [=שמותר] ומזה הטעם נהגו למאן דאית ליה ריחא מלתא [=לסובר שריח נחשב לדבר האוסר] הוא שהפת אינם מקפידין עליו ואוכלין אותו עם מה שחפצים בין עם בשר בין עם גבינה. וכן דעתי נוטה שפשטיד"א ופלדונ"ש שנאפו יחד דריחא מלתא היא. אבל הפת שעמו שרי אפילו בלא כסוי גם מורי אבי היה נוהג בהן איסור אבל בפת לא".496

			תשובות אלה, הדנות בדרכי היתר לבשל בתנורים בהם מתבשל בשר אסור, מעידות על מנהג שכיח למדי להשתמש בתנורים של נוכרים. בדרך כלל מדובר בשימוש בתנורים שכונתיים, אך לא מן הנמנע שמדובר אף בתנורים ביתיים בבית הגוי.

			זימון בבית הגוי

			בספרו של רבי יוסף בן משה מהוכשטט, בן המאה הט"ו ותלמידו של רבי ישראל איסרלין, לקט יושר, אנו מוצאים מנהג המצביע הן על הנוהג לאכול בבית נוכרים, הן על רגישות שגילו היהודים בהשהיית מצוות הלכתיות וביטויי זהות יהודיים. הרצון לצמצם למינימום את הפעולות המחריגות את היהודים מן החברה הנוצרית מצביע על תפיסת זהות של מיעוט. 

			ההלכה מורה על שלושה שאוכלים יחדיו לברך אחר מזונם כאחד. ברכה זו על המזון, שכל פרט חייב בה, נאמרת כאשר שלושה מצטרפים לברכה, חלקה או כולה בקול רם על ידי אחד מהם, ובמהלכה מברך המברך את בעל הבית. מתברר שיהודים נמנעו לזמן, כלומר לברך את ברכת המזון בשלושה, כדי להמנע ממצב שבו לא יברכו את בעל הבית מפני שהוא איננו יהודי. חרף נוהג זה, רבי יוסף מהוכשטט מספר שמורו רבי ישראל איסרלין לא נמנע לזמן ולברך את בעל הבית היהודי למרות שהלה איננו בעל הבית האמיתי אלא שוכר בלבד. בנוהג זה נהג רבי ישראל איסרלין בניגוד למנהג המקובל. המנהג האשכנזי המקובל היה להימנע מלזמן בבית הגוי:

			והיה מזמן בבית הגוי כשהיה בדרך ואפילו בעשרה רק קצת הרחמן לא אמר. והיה מברך הרחמן יברך אותנו וכו', ואחר [כן] מברך הוא יברך מה"ר בעל הבית הזה, אף על פי שהבית אינו שלו. כיון שצרכי הבית מוטל [מוטלים] עליו. וכשאחר מברך ברכת המזון הוא מברך לעצמו בנחת כל הברכות עד הרחמן, אם אינו מברך כמו שהוא מברך ברכת המזון. וזכורני כשאינו יכול להגביה הכוס טפח מעל השלחן נתן לאחר לברך.497

			נוהג זה להימנע מזימון נכתב גם בספרו של הרמ"א, דרכי משה, והוא אף יודע לספר שהמהרי"ל לא נהג כפי שנהגו הרבים וכן זימן ובירך בקול רם. נראה שהיה זה נוהג רווח:

			מרגלא בפומא דאינשי [=רגילים הבריות לומר], וכן נוהגין שאין מזמנין בבית גוי, ולא ידעתי טעם למנהג. וכן משמע במהרי"ל (הל' סעודה סג ב) שהיה מזמן במלון בבית גוי וכן נכון לעשות. אמנם נראה ליישב המנהג דחוששין לדבר סכנה כי לא יאמרו הרחמן יברך בעל הבית וכו' ואיכא למיחש דילמא [=ויש לחשוש שמא] יהא שם מי שיודע דרכן של ישראל שמברכין לבעל הבית ואם לא יעשה כזה בבית הגוי יבואו לידי סכנה. ואין איסור בדבר במה שאין מזמנין, דכיון שלא נהגו לזמן בתחלה לא קבעו עצמן לזימון, והוי [=והדבר נחשב] כמו שאכלו בלא קבע דפטורים מן הזימון. ועוד טעמא נראה דלא מיקרי קביעות בבית הגוי בישיבה בעלמא, ולכך פטורין מן הזימון. ולכן נראה לי דהמיקל לא הפסיד מאחר שכבר נהגו כך כנ"ל.498 

			המקורות למנהג שלא לזמן בבית הגוי הם מן המחצית השניה של המאה הי"ד. לא מצאתי מקור הדן במפורש במנהג זה מתקופה מוקדמת יותר, ברם מכיוון שמנהגים מן התקופה שאחר המגיפה השחורה נסמכו בדרך כלל על מנהגים מן התקופה שלפניה, קשה להניח שמצב הדברים שונה במקרה הזה. ואכן אף כי סמך מפורש על מנהג זה אין, דיון בנוסח ברכת המזון וזיקתו לעם ישראל יש. בברכה השניה בברכת המזון נאמר: "ועל הארץ הטובה אשר הנחלת לאבותינו". האם מי שאיננו יהודי או אף מי שהתגייר רשאים לומר "ועל הארץ הטובה אשר נתת לנו"? ארץ ישראל על פי המסורת התלמודית, לא ניתנה לאבותיהם. רבנו תם אסר משום כך על הגרים לומר את ברכת הזימון בגלל חוסר יכולתם לומר את המילים "שהנחלת לאבותינו" המצויות בברכת המזון: 

			ומכח ההיא משנה לא היה מניח רבינו תם לגרים לברך ברכת הזימון לפי שאינו יכול לומר "שהנחלת לאבותינו ארץ טובה", וקתני נמי (שם) [=ושנינו שם] כשהוא מתפלל בינו לבין עצמו אומר אלהי אבות ישראל, וכשהוא מתפלל בבית הכנסת אומר אלהי אבותיכם, ואם היתה אמו מישראל אומר אלהי אבותינו. ולר"י נראה דשפיר מצי אמר גר [=שראוי שיכול הגר לומר]: "לאבותינו", ולא קיימא לן [=ואין הדבר מקובל לנו] כההיא משנה, אלא כרבי יהודה דפליג עלה [=החולק עליה] כדאיתא בירושלמי (בכורים פ"א) דאמר תני בשם רבי יהודה: "גר עצמו מביא וקורא". מאי טעמא דאמר קרא (בראשית יז) "כי אב המון גוים נתתיך". לשעבר היה אב לארם, מכאן ואילך לכל גוים. ר' יהושע בן לוי אמר הלכה כרבי יהודה. עובדא אתא קומי רבי אבהו ואורי כרבי יהודה [=מעשה בא לפני רבי אבהו, והוא הורה בו כרבי יהודה].499

			ברכת המזון כפי שהיא מנוסחת, נתפסת לפי ר"ת כברכה שאיננה חלה על הכל והיא מוטלת על חלק מסוים באוכלוסיה בלבד. המברך צריך שנוסח הברכה יכוּל עליו במלואו. תופעה דומה ניתן למצוא במקרה של ברכת המזון לנשים, החייבות בברכת המזון מדרבנן בלבד מטעם דומה. כך למשל מסביר רש"י מדוע מסתפקת הגמרא אם ברכת המזון היא מדרבנן לנשים: "או דרבנן — דכתיב על הארץ הטובה אשר נתן לך (דברים ח'), והארץ לא נתנה לנקבות להתחלק".500 תוספות לעומתו סבור שנשים אינן חייבות בברכת המזון מן התורה משום שהן אינן יכולות להודות לאל על ברית המילה, שאף היא מוזכרת בברכת המזון:

			נשים בברכת המזון דאורייתא או דרבנן — פי' הקונטרס דסלקא דעתך [=שהיה עולה על דעתך] דלא מחייבי מדאורייתא משום דכתיב "על הארץ הטובה", ונשים לא נטלו חלק בארץ. ומה שנטלו בנות צלפחד חלק אביהם נטלו. ותימה, כהנים ולוים נמי תבעי [=תשאל], שהרי לא נטלו חלק בארץ, ואם כן לא יוציאו אחרים ידי חובתן בברכת המזון? אלא יש לומר דטעמא משום דכתיב על בריתך שחתמת בבשרנו ועל תורתך שלמדתנו ונשים ליתנהו [=אינן] לא בברית ולא בתורה [=נשים אינן מצוות על ברית מילה ועל תלמוד תורה] ואמרינן לקמן (דף מט.) מי שלא אמר ברית ותורה בברכת המזון לא יצא ידי חובתו, והשתא קא מבעיא ליה [=וכעת הסתפק האמורא], כיון דלא מצו למימר [=אינם יכולים, הגרים, לומר] "ברית" ו"תורה", לא הוו אלא מדרבנן, או דלמא [=שמא] כיון דלא שייך בהו [=בהם] הוי שפיר דאורייתא והא דלקמן מיירי באנשים דשייכי בברית ותורה.501

			דברי התוספות הפוטרים נשים מברכת המזון משום שנוסח הברכה איננו מבטא אותן עולה בקנה אחד עם שיטת רבנו תם שאף הגר פטור מברכת הזימון משום שנוסח ברכת המזון איננו הולם אותו. ברכת המזון יכולה להאמר אך ורק על ידי גבר יהודי שברית המילה חתומה בבשרו, ומי שאבותיו היו יהודים אף הם ולהם הובטחה הארץ. תליית חיוב ברכת המזון באופן הדוק כל כך בנוסח הברכה מאפשר את פטור בית הנוכרי באותו האופן שהוא יוצר את פטור נשים וגרים.

			הטיעונים הללו העוסקים בגדריה של ברכת המזון הם, אמנם, טיעונים מהותיים, אך לא מן הנמנע שהטיעון האמיתי הוא רגישות לנוכרים הנובעת מחיים משותפים. רגישות זו עולה מן ההלכה הבאה העוסקת בהדלקת נרות חנוכה בבית הגוי. בדומה להשהיית הזימון בבית שהיה בבעלות נוכרית, נמנעו יהודים להדליק נרות חנוכה רבים והסתפקו בדרישה ההלכתית המינימלית, בנר אחד בלבד. גם הימנעות זו נבעה מרגישות לאופן בו תתקבל הדלקת נרות רבים. הנימוק שמביא ר' יוסף מהוכשטט אמנם איננו עוסק ישירות ברגישות זו אלא מחשש שהדלקת נרות תבעיר את הבית, אולם גם יתכן שהחשש איננו מן הבערה עצמה אלא מחששו של הנוכרי מפניה:

			בבית הגוי מדליק רק נר אחד ושמש אחד אף על פי שאין הגוי מקפיד על שנים או שלושה נרות, שמא אחת למאה פעמים שתבא סכנה ממנה, והיה גנאי למצוה.502

			לטיעון זה של ר' יוסף מהוכשטט, לא מצאתי תקדים, אך הרגישות שהוא מגלה איננה מבוטאת כיוצאת מן הכלל. התביעה לגלות רגישות בבית הנוכרי נראה שנופלת על אוזן כרויה. רגישות זו היא המלמדת יותר מכל על חיים סימביוטיים של יהודים ונוכרים באירופה הנוצרית של ימי הביניים.

			

			
				
					449	ר' אלעזר ב"ר יהודה מוורמס, ספר הרוקח, הלכות שבת סימן צ. 

				

				
					450	ראה אצל רבי יוחנן ב"ר אהרן לוריא (מאה טו, שטרסבורג), משיבת נפש בראשית פרק לז: "ומאז לפי אשר דברתי תפסתי לעשות כן כשאצא לדרך וסבור אני ללון בבית יהודי, וכן המלווה אז אם יארע שצריך אני ללון בבית הגוי חוזר אני למחרתו לברך תפלת הדרך בברכתה. אכן אם (ארעתי) [אדעתי] שצריך אני ללון לינה אחת, או כמה לינות טרם (מגיע) [יגיע] לבית יהודי, אז סומך על תפילת הדרך של אתמול שלשום ואינו חוזר בברכה, כי תפילת הדרך והלוויה אחרי הכוונה כמו שביארתי".

				

				
					451	ר' אשר ב"ר יחיאל, תוספות הרא"ש מסכת עבודה זרה דף לא עמוד ב: "ותרוייהו משום חתנות. ומכל מקום לא החמירו בו כל כך כמו בפת כי על הלחם יחיה האדם ובעי הרחקה טפי, ותימה על מנהג יושבי האי כשנכנסין לבתי הגויים לפעמים שותין עמהם כשמושיט לו הגוי, ונראה דאינו אסור משום חתנות אלא כשקובע עצמו לשתות בבית הגוי כדרך שהיו רגילין לקבוע עצמן לשתייה, אבל אם נכנס לבית הגוי ושותה דרך עראי באקראי בעלמא אין נראה לאסור משום חתנות, מיהו אם מקלע באכסניא בבית הגוי מותר לשתות שהפונדק הוא כמו ביתו". כן ראה מחזור ויטרי הלכות מסה"ת לר' ברוך בר' יצחק (עמ' 782-755) סימן קג; ר' אהרן הכהן מלוניל, ספר הכל בו, סימן צו.

				

				
					452	ר' מרדכי ב"ר הלל, ספר המרדכי מסכת עירובין פרק הדר רמז תקט: "ופסק ר"י מכאן דאותם יהודים יחידים הדרים בכרכין המוקפין חומה שיש בהם מחיצות גמורות ודלתותיהן נעולות בלילה דאינם צריכין לשכור. ואפילו הם הרבה ישראלים בבית אחד שרי לטלטל בכל העיר כיון דליכא שני ישראלים בשני בתים אוסרין זה על זה ומיהו מה שכתב ר"י ודלתותיהן נעולות בלילה ל"נ לרבינו מאיר דאפילו אינן נעולות נמי דאפילו מאן דמצריך נעילה בלילה פ"ק [דף ו ב] ה"מ ברה"ר עצמו או במבואות המפולשין לרה"ר אבל לדידן דלית לן רה"ר לא בעו נעילה דאפילו בסרטיא מכאן ובקעה מכאן אמרינן לעיל דברי הכל עושה צורת פתח מכאן ולחי או קורה מכאן ולא בעי נעילת דלת וא"כ ה"ל הכרך כמו חצר של רבים ופשיטא דחצר של רבים וישראל אחד דר שם א"צ לשכור דלא פליג בין חצר קטנה לגדולה. פסק רבינו מאיר בשני יהודים הדרים בכרך אחד שאין די בזה שקונין רשות מן השר לערב אלא צריכין לשכור מכל אחד כדאיתא בפירקין האחין והשותפין הדרים בחצר בזמן שהן אוכלין משל אביהם שהן מקבלי פרס אין צריכין לערב אבל אוכלין משל עצמן אף על פי שדרים בבית אביהם צריכין לערב, אף כאן אף על פי שקנו רשות השר הואיל שאינם מקבלים פרס מן השר כלומר שאינם אוכלין משלו צריכין לשכור מכל אחד ואחד.

				

				
					453	ר' שלמה ב"ר יצחק, סידור רש"י, סימן תרלא.

				

				
					454	ר' אליעזר ב"ר נתן, ספר הראב"ן, עבודה זרה סימן שב.

				

				
					455	ר' אלעזר ב"ר יהודה מוורמס, ספר הרוקח הלכות פסח סימן רנב.

				

				
					456	ר' אלעזר מוורמייזא, דרשה לפסח, ההדיר שמחה עמנואל (ירושלים: הוצאת מקיצי נרדמים, תשס"ו), עמ' 74.

				

				
					457	שם.

				

				
					458	ר' יצחק ב"ר משה מוינה, ספר אור זרוע, חלק ד פסקי עבודה זרה סימן רצז.

				

				
					459	על זיקה זו ועל טהרת כלים וטבילתם נוסף על הגעלתם, במקום בו נאסרו והרקע האיטלקי למנהג זה, ראה יהושע וולף, Jefery Wolf, The Fabric of Religious Life in Medieval Ashkenaz (1000-1300): Creating Sacared Communities (London and Boston: Brill, 2015), pp. 157-169.

				

				
					460	עוד על טבילת כלים לפסח ראה אצל נטע בודנר ואריאלה להמן, "'שיראה אדם את עצמו אחרי הטבילה כאילו נברא באותה שעה' על טבילת גברים, כלים וכלל הציבור במקוואות בגרמניה בימי הביניים", חידושים בחקר יהודי גרמניה ומרכז אירופה, מכון ליאו בק, ירושלים, עמ' 83-47, ושם עמ' 64-59. 

				

				
					461	ר' אליעזר ב"ר נתן, ספר הראב"ן עבודה זרה סימן שטו. אולם ראה ר' שלמה ב"ר יצחק, שו"ת רש"י סימן עו: "ועל כלי נחושת ששאלת: שיש בני אדם שמקילין בהן לשנותן מאיסורן ולהתירן על ידי הדחק ושפשוף מלא. תמהתי, אם שמשו לפני חכמים, שהרי אמרו חכמים כבולעו כך פולטו. ואמרו חכמים כל שתשמישן בחמין, כגון היורות והקומקמוסין ומחמי — חמין, מגעילן ומטבילן. ואמרינן היכי עביד. אמר רב מניח יורה קטנה בתוך יורה גדולה, כי הא דהאי יורה דהוה ליה למר עוקבא כו'. כך הוא דרכן של כלי מתכות להתירן, בין לענין גיעולי גוים, בין לענין בשר בחלב, בין לענין חמץ בפסח".

				

				
					462	ר' יצחק ב"ר משה מוינה, אור זרוע, חלק ד פסקי עבודה זרה סימן רפט.

				

				
					463	רבנו פרץ, הגהות לספר מצוות קטן, מצוה קצט הגהה ג.

				

				
					464	ר' אלעזר ב"ר יואל הלוי, ספר הראבי"ה חלק ב — מסכת פסחים סימן תסד.

				

				
					465	עבודה זרה עה ע"ב.

				

				
					466	יש שסברו שטבילת כלים מדרבנן והמקור אינו אלא אסמכתא: ראה ר' משה ב"ר מימון, משנה תורה, הלכות מאכלות אסורות פרק יז הלכה ה: "טבילה זו שמטבילין כלי הסעודה הנלקחים מן הגויים ואח"כ יותרו לאכילה ושתיה אינן לענין טומאה וטהרה אלא מדברי סופרים, ורמז לה כל דבר אשר יבא באש תעבירו באש וטהר ומפי השמועה למדו שאינו מדבר אלא בטהרתן מידי גיעולי עכו"ם לא מידי טומאה, שאין לך טומאה עולה על ידי האש וכל הטמאים בטבילה עולין מטומאתן, וטומאת מת בהזאה וטבילה ואין שם אש כלל אלא לענין גיעולי גוים, וכיון שכתוב וטהר אמרו חכמים הוסיף לו טהרה אחר עבירתו באש להתירו מגיעולי גוים". יש שסברו לעומת זאת, שזהו חיוב מן התורה. ראה רש"י לעבודה זרה עה ע"ב ד"הב. זוזא דסרבלא — מספרים שגוזזים בהן בגדי צמר הואיל וגזירת הכתוב היא ולא משום פילוט איסור דהא חדשים ולא בלעי מידי מצרכת לה טבילה"; תוספות שם: "מים שהנדה טובלת — אף על גב דרביעית סגי להטביל מחטין וצינוריות מדאורייתא היינו טבילת טומאה אבל טבילת כלי מדין חידוש הוא ובעי מ' סאה"; ר' יעקב ב"ר מאיר (רבנו תם), ספר הישר (חלק התשובות) סימן נז: "אבל גבי שורף פרה וטבילת כלים חדשים מן התורה צריך מ' סאה כדאיתא בע"ז"; ר' אלעזר ב"ר יואל, ספר הראבי"ה חלק ב — פסחים סימן תסד: "וטבילה נפקא לן מקרא ואשר לא יבא באש תעבירו במים דהיינו גיעול, וכתיב וטהר דהיינו טבילה"; ר' יצחק מקורביל, ספר מצוות קטן מצוה קצט: "להטביל כלים דכתיב (במדבר ל"א) וכל אשר לא יבא באש תעבירו במים אך במי נדה יתחטא"; ר' יצחק ב"ר משה מוינה, ספר אור זרוע חלק ד פסקי עבודה זרה סימן רצג: "אין זה כי אם גזירת הכתוב דאסר רחמנא להשתמש בהם בלא טבילה"; וכך למשל גם הרשב"א ולדעתו כך סבר הרמב"ם עצמו: ראה ר' שלמה ב"ר אברהם אדרת, שו"ת הרשב"א חלק ג סימן רנה: "תשובה מה שאמרת שטבילת כלים מדברי סופרים לא כולי עלמא מודים בו ומדברי הרמב"ם ז"ל יראה שהוא סבור שהוא מדאורייתא ופשטא דשמעתתא דשילהי עבודה זרה הכין משמע טפי". 

				

				
					467	ראה ר' שלמה ב"ר יצחק, ספר האורה חלק ב דין כלי זכוכית: "וכלי זכוכית חדשים צריכין טבילה, שהן ככלי מתכות, וכן כלי שטף חדשים שלקחן מן הגוים מטבילן במים חיים, כדאמרינן בעבודה זרה אמר רב נחמן אמר רבה בר אבוה אפילו כלים חדשים צריכין טבילה, דילפינן ממעשה מדין, ואותה טבילה לאו משום טהרה הואי, דהלא כלים ישנים לאחר שנתלבנו טהורים הם מן האיסור, וכחדשים דמיין. ואפילו הכי בעי טבילה, כדנפקא לן מקרא ואשר לא יבוא באש תעבירו במים [במדבר ל"א כ"ג]. דהיינו גיעול, וכתיב וטהר, ונפקא לן דהיינו טבילה". וכן במקבילות: מחזור ויטרי הלכות פסח (עמ' 310-254) סימן ו; סידור רש"י סימן שנט; איסור והיתר לרש"י סימן ו.

				

				
					468	ר' אליעזר ב"ר נתן, ספר הראב"ן לפסחים.

				

				
					469	משנה, חולין פרק ח משנה ג.

				

				
					470	ר' מרדכי ב"ר הלל, ספר המרדכי חולין פרק גיד הנשה רמז תרעט.

				

				
					471	ר' אשר ב"ר יחיאל, שו"ת הרא"ש כלל כ סימן כו.

				

				
					472	ר' שלמה ב"ר יצחק, ספר האורה חלק ב [לז] דין חטה הנמצא בעוף בפסח; וכן במקבילות מחזור ויטרי, הלכות פסח (עמ' 310-254) סימן מד.

				

				
					473	ר' אליעזר ב"ר נתן, ספר הראב"ן שאלות ותשובות (בתחילת הספר) סימן י. כן ראה תוספות חולין סד ע"א, ד"ה שאם רקמה: "אדרבה מסתברא דילפינן מטומאה כדדרשינן פרק העור והרוטב (לקמן קכו:) לטומאה בעינן ריקום כדכתיב השרץ מה שרץ ריקם אף ביצת שרץ שריקם ושפיר ילפינן איסור מטומאה כיון דאשכחן במסכת מעילה פרק קדשי מזבח (דף טז:) דמשוו להו לענין בכעדשה".

				

				
					474	ר' אשר ב"ר יחיאל, רא"ש, מסכת בכורות פרק א סימן ח.

				

				
					475	ר' מרדכי ב"ר הלל, ספר המרדכי, מסכת פסחים פרק כל שעה רמז תקנא.

				

				
					476	תוספות ר' יהודה מפאריש (בשיטת הקדמונים), עבודה זרה, סח ע"א.

				

				
					477	עמ' 234-208.

				

				
					478	על תנורים באשכנז ראו יצחק (אריק) זימר, "מנהגי אפייה בקהילות אשכנז בימי הביניים" ציון סה (תש"ס), עמ' 162-141.

				

				
					479	אפרים שהם מציע את האפשרות שיהודי ביקש את שותפות הגוי על מנת שיוכל להשאיר את חום התנור גם בשבת.

				

				
					480	ר' גרשום מאור הגולה, שו"ת רבינו גרשום מאור הגולה סימן ח. כן ראה ר' מרדכי ב"ר הלל, ספר המרדכי לשבת רמז רמו, ובספר המרדכי (ד"ר) רמז שמב.

				

				
					481	ר' שלמה ב"ר יצחק, ספר האורה חלק ב [מא] דין תנור בשותפות. כך גם בר' אלעזר ב"ר יואל הלוי, ספר הראבי"ה תשובות וביאורי סוגיות סימן אלף נו.

				

				
					482	ר' שלמה ב"ר יצחק, ספר האורה חלק א [קי*] פסק מספר העתים.

				

				
					483	על ר' יהודה הכהן (ליאונטין) ראה אצל אברהם גרוסמן, חכמי אשכנז, עמ' 86-80, וראה שם עמ' 83 על יחוס "ריחא מילתא" אליו, שם עמ' 83.

				

				
					484	על ר' אליעזר ב"ר יצחק (הגדול) ראה אצל אברהם גרוסמן, חכמי אשכנז הראשונים: קורותיהם, דרכם בהנהגת הציבור, יצירתם הרוחנית (ירושלים: הוצאת ספרים ע"ש י"ל מאגנס, האוניברסיטה העברית, תשמ"ט), עמ' 233-211. כן ראה אצל הנ"ל, חכמי צרפת הראשונים: קורותיהם, דרכם בהנהגת הציבור, יצירתם הרוחנית (ירושלים: הוצאת ספרים ע"ש י"ל מאגנס, האוניברסיטה העברית, תשנ"ה), עמ' 111-109.

				

				
					485	ר' שלמה ב"ר יצחק, שו"ת רש"י סימן קמט. וראה רש"י פסחים עו ע"ב: "אמר לך רב דכולי עלמא ריחא מילתא — וטעמא דר' יהודה משום דפת צוננת או חבית מגופה היא, ולא עייל בה ריחא, דמי לאו איתמר עלה כו' ואף על גב דקיימי תנאי כוותיה דרב — הילכתא כוותיה דלוי, דהא איפליגו בה אביי ורבא גבי בת תיהא במסכת עבודה זרה (סו ע"ב), וקם ליה רבא בשיטתיה דלוי ואמר: ריחא לאו מילתא היא, ואביי ורבא הילכתא כרבא, וכן הוא בתשובת הגאונים, ואף משמו של ר' אליעזר בן יצחק נאמר לי דלא חייש לה".

				

				
					486	ראה ר' אליעזר ב"ר נתן, ספר הראב"ן פסחים: "וקיימא לן כרב".

				

				
					487	ר' אלעזר ב"ר יואל הלוי, ספר הראבי"ה חלק ב — מסכת פסחים סימן תקז: "וכן דעתי נוטה בפשטיד"א ופלדונ"ש שנאפו ביחד ריחא מילתא היא, אבל הפת שעמו שרי, כדפרישית לעיל, אפילו בלא כיסוי. וגם מורי אבי היה נוהג בהם איסור, אבל בפת לא".

				

				
					488	ר' יצחק מוינה, ספר אור זרוע חלק ד פסקי עבודה זרה סימן רנה: "ואפי' הכי הילכתא כרבא דריחא לאו מילתא היא". בנו, ר' חיים, מצטט את אביו שהחמיר אמנם, לכתחילה, אולם הוא קובע שהמנהג הוא להקל. ראה שו"ת מהר"ח אור זרוע סימן עה: "ואעפ"י שאבא מארי הסיק דלכתחלה ריחא מילתא היא. בשם רשב"ם זצ"ל וריב"א זצ"ל ושאר רבותינו. לא אשכחנא דאסרי לכתחלה אלא ריחא דפיטומא. ורבא מתיר לכתחלה להריח בבת תיהא". 

				

				
					489	ראה ספר הלכות גדולות סימן נה — הלכות יין נסך עמוד תקצז: "אביי אמר אסור ריחא מילתא היא, רבא אמר מותר ריחא לאו מילתא היא, והילכתא בכולהי כרבא".

				

				
					490	ראה רבנו תם, ספר הישר (חלק התשובות) סימן עו: "על בשר בתנור עם הפת פסקתי דאסור דהא ריחא מילתא היא. ודווקא בתנור שלהם כעין חבית שלנו שהיו מדבקין פת בדופני התנור, אבל התנור שלנו מיקרי פורני. ותחת המחבת כתנור שלהם דמי". וראה רבינו חננאל פסחים עו ע"ב: "וראינו מי שאמר קיימא לן כלוי ואנן לא סבירא לן כותיה אלא הלכתא כרב".

				

				
					491	ר' מאיר ב"ר ברוך מרוטנבורג, שו"ת מהר"ם מרוטנבורג דפוס פראג סימן כד. וראה רא"ש מסכת עבודה זרה פרק ה סימן ח: "ור"ת פסק הלכה כרב דבפרק כיצד צולין תניא רב כהנא כוותיה דרב ועוד דאיכא התם עובדא כוותיה דרב ומר בר רב אשי ס"ל כרב וקי"ל הלכתא כוותיה בכוליה תלמודא בר ממיפך שבועה דאורייתא. ורבא דהכא ס"ל דריחא מילתא היא בריח פטם נבילה. וגווני טובא איכא בריח מעלות זו למעלה מזו. פת חמה וחבית פתוחה אסור לכ"ע כריש לקיש. למטה ממנו ריח פטום נבילה שנחלקו בו רב ולוי. למטה ממנו בת תיהא. והמותר לכ"ע פת צוננת וחבית מגופה. ולהכי לא מייתי תלמודא ההיא דריח כמון משום דלא דמי לריח פטום. ודוקא בתנורים קטנים שלהם שהיו מכסים פיהם כדמוכח פ"ק דשבת (דף יח ב) ולכך נכנס ריח של זה בזה. אבל בתנורים שלנו ופיהם פתוח אין לחוש. והלכתא בכל הני כרבא. דקיימא לן כל היכא דפליגי אביי ורבא הלכתא כרבא בר מיע"ל קג"ם". כן ראה ר' אלעזר ב"ר יואל הלוי, ספר הראבי"ה חלק ב — מסכת פסחים סימן תקז: "ומצאתי ששאלו בני אשטנפ"ש מרבינו תם על מצה וחמץ שנאפו בתנור מה דינם. והשיב, כמה ריחות מצינו בתלמוד, ריח נבילה וריח כמון של תרומה [ו]ריח יין בפת, אבל ריח פת איסור בפת היתר לא מצינו. וכמה פעמים שאנו אופין חלה עם הפת בפחות מכ"ד לבעל הבית ואין מקפידין בכך".

				

				
					492	תוספות עבודה זרה סו ע"ב.

				

				
					493	ר' מרדכי ב"ר הלל, ספר המרדכי מסכת חולין פרק גיד הנשה רמז תרסה.

				

				
					494	כנראה, נקיי הדעת.

				

				
					495	ר' אליעזר ב"ר נתן, ספר הראב"ן, פסחים, וכן ראה ר' אלעזר ב"ר יואל הלוי, ספר הראבי"ה חלק ב — פסחים סימן תקז: "ושמעתי שרבינו יצחק ברבי יהודא הנהיג שלא לאפות אותו כלל עם הפת, דסבירא ליה כרב. ולדברי המתיר דוקא בדיעבד צריך לומר דרבא דשרי לכתחלה גבי בת תיהא עדיפא מדלוי, וקיימא לן כלוי".

				

				
					496	שם.

				

				
					497	ר' יוסף בן משה מהוכשטט, לקט יושר, חלק א (אורח חיים) עמוד לט ענין א.

				

				
					498	ר' משה איסרליש (הרמ"א), דרכי משה הקצר אורח חיים סימן קצב.

				

				
					499	תוספות מסכת בבא בתרא, דף פא עמוד א, ד"ה למיעוטי אדמת הגוי.

				

				
					500	ר' שלמה ב"ר יצחק, רש"י, ברכות, כ ע"ב, ד"ה או דרבנן.

				

				
					501	תוספות, ברכות, כ ע"ב, ד"ה נשים בברכת המזון דאורייתא או דרבנן. כן ראה תשובות הגאונים — שערי תשובה סימן שמה: "רבנו החסיד ז"ל אשה לא תברך ברכ' המזון להוציא אחרים ידי חובתן אע"פי שהיא מחוייבת ובמקום שאין בעלה יודע כמקום הדחק דמי ותבוא עליו מארה אשה מחוייבת במקרא מגילה אבל לא תוציא את הרבים כך בברכת המזון וכ"ש דעיקר חיובה שצריך לכלול המברך הברית עם התורה והיאך תברך על בריתך שחתמת בבשרנו ועל תורתך שלמדתנו אבל לעצמה מחוייבת כשאין שם אחר שיודע להוציא לה וכשתברך תדלג הברית והתורה".

				

				
					502	ר' יוסף בן משה מהוכשטט, לקט יושר, חלק א (אורח חיים) עמוד קנב ענין ד.

				

			

		
	
			דיני טומאה וטהרה

			מבוא

			מן המפורסמות ששונים היו מנהגי טומאה וטהרה באשכנז מן ההלכה התלמודית. מאמרו של ידידיה דינרי על מנהגי נידה המיוחדים באשכנז, על ההסתמכות על ברייתא דנידה503 ועל מנהגי הרחקות מיוחדים,504 הניב דיון על הנושאים הללו ועל מנהגי נידה אחרים.505 על הימנעות הנשים להיכנס לבית הכנסת בטומאה וזיקתה למנהג הנשים הנוצריות,506 על שמירת שבעה נקיים ועל מנהגם המיוחד בימי הליבון,507 וכן על טבילת הנידה בימי הביניים.508 לכל אלה מבקש אני לצרף את נושא מבנה המקוואות המיוחד באשכנז ובמערב אירופה בכלל.509 במנהג אשכנז הקדום בולטים בעיקר שני מנהגים השונים מן ההלכה התלמודית. במנהג הקדום באשכנז, נהגה טבילה, אך ההרחקה מן הנידה לא נהגה באופן המקובל על פי ההלכה התלמודית. בני הזוג נהגו קרבה גופנית ביניהם בתום ימי המחזור, כפי הנראה אף קודם טבילת האישה. הטבילה נעשתה בתום שבעה ימים נקיים שאחריה יכלו לקיים יחסים. המקוואות שבהם טבלו, היו מקוואות שנחפרו עמוק באדמה, לעתים בעומק של עשרים מטר, עד מי התהום. באשכנז לא נהגו לטבול במים שאובים שהושקו לאוצר מי גשמים, כנהוג בארץ ישראל על פי הוראות ההלכה התלמודית, אלא במי תהום שדינם כדין מי מעיין,510 וזאת למרות שההלכה התלמודית איננה מחייבת טבילה במי מעיין אלא לזב בלבד. לא לאישה, בין נידה ובין זבה.511 

			יש שהסבירו את חילוקי המנהגים בין ההלכה התלמודית והמנהג האשכנזי, כהתנגשות בין שני מקורות של ההלכה, התלמוד הבבלי כנגד תלמודה של ארץ ישראל ומקורותיו. כך למשל טענו דינרי ותא־שמע. דינרי תיאר את התפשטות באשכנז של "ברייתא דנידה" העוסקת באיסור כניסת הנידה לבית הכנסת, ותא־שמע הדגיש את המקור הארץ ישראלי של המנהגים הללו.512 שמחה עמנואל זיהה את מקור המנהג בפרשנות נשית מוטעית של ההלכה התלמודית.513 הצד השווה בהסברים אלה הוא הנחתם שמקורות ההלכה הם המרכזים ההלכתיים המסורתיים — בבל וארץ ישראל. כנגד הסברים אלה טוענת אלישבע באומגרטן שהזיקה של יהודי אשכנז למנהג הנוצרי באיסור הכניסה למקום קדוש היא שהשפיעה על מנהגם,514 ובטחה הר־שפי הצביעה על התחושה הטבעית של הנשים בזמן המחזור כמחוללת תפיסת הטומאה.515 

			הויכוח בין כל ההסברים הנ"ל נשען על ההנחה שלהלכה באשכנז עמדה הלכתית אחידה וקוהרנטית, שיש לאתר את מקורה בשיטה הלכתית. אני סבור שלתפיסת הטהרה באשכנז חברו גורמים מספר המצטרפים לאלה של אלישבע באומגרטן ושל בטחה הר שפי. אכן, להשפעות גומלין בחברה הנוצרית, הן למוטיבציות אינטואיטיביות יש תפקיד בעיצוב המנהג. אלא שיחד עמהן לרוב מנהגי נידה של החברה היהודית באשכנז יש נימוקים הנובעים מן המפגש בין הקהילה היהודית עצמה ומקורותיה הקדומים — המקרא ומסורת שבעל־פה. כפי שציינתי לעיל, מסורת זו איננה ארץ ישראלית דווקא, ואף לא נובעת מפרשנות מוטעית של ההלכה התלמודית, אלא עיקרה מנהגים עצמאיים קדומים, טרום תלמודיים אשר נשענים על המקרא ומסורת אבות. למסורת זו נודעת הן התפתחות עצמאית שהתמודדה, הן עם המקרא, הן עם מקורות מתקופת המשנה והתלמוד. ההלכה שהתגבשה לא תמיד עמדה בקנה אחד עם ההלכה התלמודית, או לפחות עם מה שנתפס כהלכה התלמודית למן המאה העשירית. המפגש עם ההלכה התלמודית והסתירות בינה ובין ההלכה הקדומה, הביא לתהליך של הסתגלות להלכה התלמודית. תחילה הוא הניב פרשנות חדשה להלכה התלמודית, כזו שתרכך את הסתירות הללו, ומאוחר יותר למאבק במסורת המקומית ולהטמעה של ההלכה התלמודית.

			מרי דגלס מתעמתת עם קביעות רבות של מושג הטומאה הקדום.516 יש שתפסו אותו כזיהום,517 כמציין חטא או עוונות מוסריים,518 כסמן מבדיל בין הקודש והחול, בין המרחב המקודש ומרחב החולין, כמציין מוות519 או מצבי משבר ומעבר בחיי האדם,520 כמציין את הדמוני.521 מרי דגלס משווה את הטומאה לזיהום, ותובעת להבין את מושג הטומאה מתוך הכרה של מבנה חשיבה כולל של תרבות נתונה. לדבריה נטה עולם המחקר של המאה הי"ט, להבחין בין תרבות פרימיטיבית ובין תרבות מודרנית, ובין דת למאגיה. הטומאה נתפסה בעיניהם כמערכת של סמלים המאפיינים את השלב הפרימיטיבי בהתפתחות הדתית. לדברי דגלס, הבחנות אלה שוגות הן בדת העתיקה הן בזו המודרנית. אתיקה איננה נעדרת בתרבות העתיקה ומושגי זיהום טקסיים אינם נעדרים מן הקודים המודרניים.522 חוקי זיהום יכולים להתברר אך ורק מתוך הכרה והבנה של התרבות בה הם פועלים.523 לדברי דגלס תרומה חשובה להבנת תפקיד הטומאה בעולם היהודי. זו צריכה להתברר אך ורק בתוך עולם התרבות היהודי ולאו דווקא כמאפיין יסודות תרבותיים של חברות אחרות. 

			לבירור מעמד מנהגי הנידה ודיני טומאה וטהרה בארץ ישראל ויסודותיהם בעת העתיקה, נודע זה מקרוב דיון משפטי תיאורטי. דניאל שוורץ, למשל, קובע כי הפרושים תפסו את הטומאה באופן נומינליסטי, כלומר כמוגדרת באופן נורמטיבי בלבד, בניגוד לצדוקים ואנשי קומראן אשר תפסו אותה באופן ריאליסטי, כ"זיהום מתפשט".524 ורד נועם, לעומת זאת, טוענת שאף הפרושים תפסו את הטומאה באופן ריאליסטי, וחוקי הטומאה משמשים מעין חוקי תנועה פיזיקליים להתפשטות הטומאה,525 וכך רואה את הדברים יאיר פורסטנברג.526 מבלי להיכנס לוויכוח זה, אטען שאף את מנהגי הנידה באשכנז יש להבין על פי ההבחנות הללו, אלא שבמקום תפיסה ריאליסטית אני מבקר את התפיסה המיתית. כך אציע לראות באשכנז מעבר מתפיסה מיתית של הטומאה (ולאו דווקא ריאליסטית), אל עבר תפיסה נומינליסטית, כאשר התפיסה הקדמונית מייחסת לטומאה מעמד מיתי, לעומת החכמים השוקדים על הנחלת התפיסה הנומינליסטית. 

			אני מבקש להוסיף על כך שהטומאה על פי ההלכה היהודית איננה מוגדרת כזיהום מסוג זה או אחר, אלא כהגדרה נורמטיבית. הגדרה נורמטיבית זו אכן איננה נומינליסטית, משום שהיא איננה נשארת כנורמה חסרת רקע ריאליסטי. התורה מורה על טומאה, אכן בהקשר של זיהום: "אַךְ אֶת זֶה לֹא תֹאכְלוּ מִמַּעֲלֵי הַגֵּרָה וּמִמַּפְרִסֵי הַפַּרְסָה אֶת הַגָּמָל כִּי מַעֲלֵה גֵרָה הוּא וּפַרְסָה אֵינֶנּוּ מַפְרִיס טָמֵא הוּא לָכֶם" (ויקרא יא:ג), "וּטְמֵאִים יִהְיוּ לָכֶם" (שם:לה) כמו "וְשֶׁקֶץ יִהְיוּ לָכֶם" (שם:יא). התורה מורה על תחושת מיאוס. היא איננה קובעת שבעלי חיים שאותם היא מציינת, טמאים, אלא שראוי שיהיו טמאים. היא מורה על תחושת מיאוס כלפי אכילת אותם בעלי חיים. 

			המנהג הקדום באשכנז הבחין בין טומאת הנידה ובין טומאת הזבה. על פי הבחנה זו, איסור הנידה והזבה לבעלה איננו תלוי בטומאתן. הם שמרו את כל דיני ההרחקות מן הנידה ואילו עם הזבה הם נקטו קרבה, למרות שטבלו בתום ימי הזוב. הם לא התייחסו לטומאת הנידה כמחוללת את האיסור לקיים יחסי אישות עם הבעל על פי דין תורה, אלא מדרבנן בלבד, ולכן פירשו את דיני ההרחקות כהלכות ריחוק מן הטומאה, אך הקילו בהן בימי הזוב למרות שלא טבלו.

			ראוי לזכור שהמקרא עצמו איננו מחייב באופן מפורש טבילה במים כתנאי לקיום יחסי אישות. הלכת הנידה מתבארת בשני מקומות במקרא. במקום אחד דן המקרא בטומאת הנידה, הזבה והיולדת ביחס לכניסה למקדש ולאכילת הקודשים, ואילו במקום אחר דן המקרא באיסור לקיים יחסי אישות עם הנידה. היציאה ממצב של טומאה למצב של טהרה המתירה כניסה למקדש היא ברחיצה במים, ואילו היציאה ממצב האוסר בקיום יחסי אישות איננה מוגדרת. פשט דברי התורה פותח את האפשרות שהאיסור המיני תלוי במצב הגופני בלבד, כאשר בסיום הדימום האישה מותרת לבעלה. בתקופת בית המקדש לא הבחינו בין הטומאה ובין האיסור, משום שהצורך לשמור על טהרה, הן לאכילת קדשים ותרומה, הן לצורך כניסה לאזור המקודש בהר הבית. ואולם מצב דברים זה השתנה עם חורבן הבית, והתרחבה ההבחנה בין השניים. אך למרות הבחנה זו, עדיין נהג ריחוק. נשים נהגו ללבוש בגדים אחרים בזמן הטומאה, ונהגו לשמור מנהגי טומאה ולא רק ריחוק מיני. הריחוק המיני נקשר לטומאה שנודעה לנידה. 

			אציין שמנהג אשכנז לא היה בודד בייחודו. זעיר פה זעיר שם אנו נוכחים במנהגי מקומות אחרים אשר חרגו מן ההלכה התלמודית. אנו יודעים שרבות מן הנשים בחצי האי האיברי של ימי הביניים רחצו בבתי המרחץ במקום לטבול,527 וכפי שמתאר אברהם גרוסמן, כך נהגו גם במצרים ובאנטליה. הרבנים במקומות הללו נאבקו בתופעה, בעיקר למן המאה הי"ב, וכפי הנראה, בהצלחה רבה.528 אברהם גרוסמן, אמנם, מתאר זאת כמרד של נשים אשר סרבו לטבול, כנגד המנהג,529 ברם לדעתי הדבר איננו מוכח כלל. כפי שאראה, כך נהגו נשים מימים ימימה על פי מנהג קדום, והרבנים הם אלא שדרשו מהן לשנות את מנהגן על פי ההלכה התלמודית. הם עשו זאת, לא רק ככפיית ההלכה התלמודית, אלא אף, כפי הנראה, כחלק מן העימות עם הקראות, שכן על פי ההלכה הקראית, מי טבילה הם מים חיים, שמשמעם, מים שחומם הוא חום טבעי, מים שלא חיממו אותם ולא קררו אותם.530 

			באשכנז, כבמקומות אחרים, נהגה אפוא, הלכה טרום תלמודית. בספרות ההלכה ניתן להתחקות אחר מספר מנהגים אלה ואחרים שאינם עולים בקנה אחד עם ההלכה התלמודית. עם הגעת התלמוד לתפוצה היהודית, ניעורו דיונים על התאמת ההלכה הנהוגה לטקסט התלמודי, ואז נדונו מחדש גם מנהגי הנידה ובעיקר ההבחנה התלמודית בין דיני טומאה ובין האיסור המיני, או כפי שנקרא הדבר: "לבעלה",531 כלומר ההלכות החלות על הנידה על מנת לאוסרה על בעלה בלבד, בניגוד להלכות המחמירות יותר המתייחסות למעמדה כטמאה, האסורה בכניסה בתחום המקודש ובאכילת אוכל מקודש. התפיסה המבחינה, המגדירה את הנידה באופן פורמלי שאיננו קשור לטומאתה, היא זו שקנתה את מקומה בין אנשי ההלכה, ואילו התפיסה הממזגת בין האיסור והטומאה נתפסה כטעות.

			ואכן, מנהגים קדומים טרום תלמודיים רווחו, כפי הנראה, במקומות רבים בעם היהודי, מנהגים שהתבססו על פרשנויות של המקרא ועל עמדות הלכתיות שניתן למצוא את רשמיהן אף בתלמוד עצמו. אכן, ניתן לעמוד על ייחודם של המנהגים אשר התפתחו באשכנז במהלך האלף הראשון, אך לא נראה לי שייחודם נובע בעיקר מהשפעה נוצרית, אלא חלקם מתוך תפיסה מיתית של מושג הטומאה, חלקם כפרשנות הלכתית עצמאית של המקרא או אף של המשנה. פרשנות זו, חלקה מקומית אך חלקה נסמך על מסורות שהגיעו מחוץ לאשכנז, בין אם מדובר בתורת גאוני בבל, בתורת יהודי איטליה או אף במסורות קראיות. מנהגים אלה החלו לעבור תהליך של שינוי עם המפגש עם ההלכה התלמודית, אבל תהליך זה איננו מראה, בהכרח, ניצחון של תורת בבל על תורת ארץ ישראל, אלא של מה שנתפס כהלכה התלמודית על ההלכה הטרום תלמודית.532 תהליך זה שהתחולל באשכנז לא היה שונה בהרבה מזה שעברה החברה היהודית במקומות רבים בעולם, בתהליך של הטמעה של ההלכה התלמודית הפורמליסטית. לפיכך אין לראות במאבק מול ההלכה התלמודית, מרד עממי, נשי או גברי, בהלכה התלמודית, אלא להפך, מאבק של השכבה הרבנית במנהגים קדומים שרווחו בעולם היהודי. 

			בפרק זה אסקור מספר מנהגי נידה באשכנז קדומים, מנהגים שאינם עולים בקנה אחד עם ההלכה התלמודית: חובת הטבילה, מנהג הרחיצה בחמין ועיצוב מקווה הטהרה. כפי שאראה מנהגים אלה, לא רק שהם שונים באופן ביצועם, ולו זו בלבד שהם נשענים על מקורות טקסטואליים שונים, אלא שהם נסמכים על תפיסה תיאורטית הלכתית ייחודית. 

			חובת הטבילה לנידה

			עיון בהבנת דיני הנידה באשכנז דורש דיון בהשוואה בין ההלכה המקראית לתלמודית, ומחייב עיון מחדש של המקור המקראי. הלכות הנידה מופיעות בשני מקומות במקרא בספר ויקרא. האחת עוסקת בדיני טומאה, והאחרת בפרשת העריות. עיון בפרשת טומאת הנידה מלמד שהשלכותיה אינן קשורות בהכרח לאיסור החל על הנידה לחיות עם בעלה חיי אישות. התורה מציינת את דרכי טהרתה בלבד ומורה על הטמאים לא להתקרב למקדש. הוראה זו חלה על הנידה, על הזבה, כלומר על מי שמדממת שלא בזמן המחזור. על הנוגע בה, ואף על כל מי שיושב על משכבה חלה טומאה פחותה בת יום אחד בלבד. התורה קובעת שלשוכב עם הנידה חלה טומאת שבעת ימים השווה לנידה עצמה, מבלי לציין איסור בקיום יחסים אלה:

			וְאִשָּׁה כִּי תִהְיֶה זָבָה דָּם יִהְיֶה זֹבָהּ בִּבְשָׂרָהּ שִׁבְעַת יָמִים תִּהְיֶה בְנִדָּתָהּ וְכָל הַנֹּגֵעַ בָּהּ יִטְמָא עַד הָעָרֶב. וְכֹל אֲשֶׁר תִּשְׁכַּב עָלָיו בְּנִדָּתָהּ יִטְמָא וְכֹל אֲשֶׁר תֵּשֵׁב עָלָיו יִטְמָא. וְכָל הַנֹּגֵעַ בְּמִשְׁכָּבָהּ יְכַבֵּס בְּגָדָיו וְרָחַץ בַּמַּיִם וְטָמֵא עַד הָעָרֶב. וְכָל הַנֹּגֵעַ בְּכָל כְּלִי אֲשֶׁר תֵּשֵׁב עָלָיו יְכַבֵּס בְּגָדָיו וְרָחַץ בַּמַּיִם וְטָמֵא עַד הָעָרֶב. וְאִם עַל הַמִּשְׁכָּב הוּא אוֹ עַל הַכְּלִי אֲשֶׁר הִוא יֹשֶׁבֶת עָלָיו בְּנָגְעוֹ בוֹ יִטְמָא עַד הָעָרֶב. וְאִם שָׁכֹב יִשְׁכַּב אִישׁ אֹתָהּ וּתְהִי נִדָּתָהּ עָלָיו וְטָמֵא שִׁבְעַת יָמִים וְכָל הַמִּשְׁכָּב אֲשֶׁר יִשְׁכַּב עָלָיו יִטְמָא. וְאִשָּׁה כִּי יָזוּב זוֹב דָּמָהּ יָמִים רַבִּים בְּלֹא עֶת נִדָּתָהּ אוֹ כִי תָזוּב עַל נִדָּתָהּ כָּל יְמֵי זוֹב טֻמְאָתָהּ כִּימֵי נִדָּתָהּ תִּהְיֶה טְמֵאָה הִוא. כָּל הַמִּשְׁכָּב אֲשֶׁר תִּשְׁכַּב עָלָיו כָּל יְמֵי זוֹבָהּ כְּמִשְׁכַּב נִדָּתָהּ יִהְיֶה לָּהּ וְכָל הַכְּלִי אֲשֶׁר תֵּשֵׁב עָלָיו טָמֵא יִהְיֶה כְּטֻמְאַת נִדָּתָהּ. וְכָל הַנּוֹגֵעַ בָּם יִטְמָא וְכִבֶּס בְּגָדָיו וְרָחַץ בַּמַּיִם וְטָמֵא עַד הָעָרֶב. וְאִם טָהֲרָה מִזּוֹבָהּ וְסָפְרָה לָּהּ שִׁבְעַת יָמִים וְאַחַר תִּטְהָר. וּבַיּוֹם הַשְּׁמִינִי תִּקַּח לָהּ שְׁתֵּי תֹרִים אוֹ שְׁנֵי בְּנֵי יוֹנָה וְהֵבִיאָה אוֹתָם אֶל הַכֹּהֵן אֶל פֶּתַח אֹהֶל מוֹעֵד. וְעָשָׂה הַכֹּהֵן אֶת הָאֶחָד חַטָּאת וְאֶת הָאֶחָד עֹלָה וְכִפֶּר עָלֶיהָ הַכֹּהֵן לִפְנֵי יְהֹוָה מִזּוֹב טֻמְאָתָהּ. וְהִזַּרְתֶּם אֶת בְּנֵי יִשְׂרָאֵל מִטֻּמְאָתָם וְלֹא יָמֻתוּ בְּטֻמְאָתָם בְּטַמְּאָם אֶת מִשְׁכָּנִי אֲשֶׁר בְּתוֹכָם. זֹאת תּוֹרַת הַזָּב וַאֲשֶׁר תֵּצֵא מִמֶּנּוּ שִׁכְבַת זֶרַע לְטָמְאָה בָהּ. וְהַדָּוָה בְּנִדָּתָהּ וְהַזָּב אֶת זוֹבוֹ לַזָּכָר וְלַנְּקֵבָה וּלְאִישׁ אֲשֶׁר יִשְׁכַּב עִם טְמֵאָה.533

			האיסור לקיים יחסי מין עם אישה בשעת המחזור החודשי מתואר בפרשת אחרי מות בלי שום קשר מפורש לטהרת האישה: "וְאֶל אִשָּׁה בְּנִדַּת טֻמְאָתָהּ לֹא תִקְרַב לְגַלּוֹת עֶרְוָתָהּ".534 התורה אמנם מתארת את הנידה כטמאה, אבל איננה מגדירה את הטומאה כאוסרת את האישה על בעלה. מה שאוסר אותה על בעלה הוא מצבה הגופני של אישה במחזור.

			קריאה זו של המקרא מבחינה בין דיני טומאה של הנידה ובין איסור יחסי אישות עם הנידה, ואשר על פיה התורה עצמה איננה מחייבת טבילת הנידה לצורך התרתה לבעלה, נראית אמנם כסותרת את המסורת של ההלכה התלמודית, והיא עומדת בניגוד לעמדה המקובלת בין החכמים בימי הביניים בכלל ובאשכנז בפרט,535 אך היא עולה מתוך פירוש ר' חיים פלטיאל לתורה. ר' חיים פלטיאל היה תלמיד חבר של המהר"ם מרוטנבורג ופעל בגרמניה במחצית השנה של המאה הי"ג. לדבריו, המנהג הוא אמנם לחייב נשים לטבול לנידותן לצורך קיום יחסי אישות, ולהתייחס לחובת הטבילה כאיסור תורה, אבל זאת לא מדין תורה. על פי המקרא עצמו, לדעתו ובניגוד לחכמים אחרים, אין חיוב לטבול:

			וטבילת נידה לא מצינו בתורה ופירש בעל הלכות גדולות536 דילפינן קל וחומר ממגעה אם מגעה טעון טבילה היא עצמה לא כל שכן. והקשה מורנו הרב, אם כן מנלן בה מקפיד ואין מקפיד [=ההבחנה בהגדרת החציצה בטבילה]? והא אמרינן דהוי קל וחומר הלכה למשה מסיני דהיינו חציצין ואמרינן אין דנין קל וחומר מהלכה? ופירש רבנו תם דילפינן לה מדכתיב "במי נדה יתחטא", ודרשינן במים שנדה טובלת בהם, וכן פירש ר"י דאמר "שבעה ימים תהיה בנדתה", ודרשינן "בנדתה תהא עד שתבא במים". וכל זה דוחק דאין, זה רק דרשות חכמים, והיינו לפי האמת דאין לן טבילה בנדה, דהא במי נדה קאי על [הזאה] פשטיה דקרא, וההיא ד"בנידותה תהא" כמו כן לא מפרש ביה עד שתבא במים. אלא נראה מדכתיב "יהיה מקור נפתח לבית דויד... לחטאת ולנדה", ומדאמר "לחטאת ולנדה" משמע תרי מילי נינהו.537

			פירוש זה המתדיין עם בעל הלכות גדולות, והסובר שלנידה אין מקור מקראי המחייב אותה טבילה, עולה למעשה בקנה אחד עם דברי בעל הלכות גדולות בעצמו, אשר כתב ש"זב וזבה טבילתן מדאוריתא, נדה מדרבנן היא".538 ספר הלכות גדולות שמקובל לראות במחברו את ר' שמעון קיירא, בן בבל מן המאה השמינית, מצוטט לא מעט באשכנז, והייתה לו השפעה רבה על ההלכה האשכנזית, אפשר שהגיע לאשכנז לפני התלמוד.

			תובנה פרשנית זו שנראית כאילו היא סותרת את ההלכה התלמודית, עולה למעשה אף מן התלמוד עצמו. מן התלמוד עולה שעד זמנו של רבי עקיבא לא התחייבה טבילה בתום הנידות על מנת להתיר את האישה לבעלה, וכי רבי עקיבא חולל מהפכה והוא שחייב את הטבילה. על פי ברייתא המובאת בתלמוד, חלק רבי עקיבא על החכמים וכנגד תפיסתם שהנידה מחויבת התנהגות המרחיקה אותה מבעלה, אותה הם שאבו ממילות התורה "וְהַדָּוָה בְּנִדָּתָהּ", הוא קבע שהחובה ההלכתית היחידה היא הימנעות מיחסי אישות, אך במקום ריחוק התנהגותי הוא קבע ריחוק פורמליסטי, ובכך הוא העניק למושג הטומאה משמעות חדשה. במקום תפיסת הטומאה כדבר הגורר אחריו סלידה וריחוק, הוא העניק לו משמעות תיאורטית, משפטית, חסרת קונוטציה רגשית. כפי שטען אפרים א' אורבך, מהלך זה היה חלק ממהלך כללי יותר של פורמליזציה של דיני טומאה וטהרה.539 בכך הוא שלל את הריחוק, יצר את הזיקה בין הטומאה ואיסור האישות, וקבע שמאיסור זה ניתן להיחלץ באמצעות טבילה במים בלבד:

			"והדוה בנדתה", זקנים הראשונים אמרו: שלא תכחול ולא תפקוס [=שלא תתאפר] ולא תתקשט בבגדי צבעונין, עד שבא רבי עקיבא ולימד: אם כן אתה מגנה על בעלה, ונמצא בעלה מגרשה. אלא מה תלמוד לומר "והדוה בנדתה"? בנדתה תהא עד שתבא במים.540

			ההלכה התלמודית המקובלת ממשיכה את משנתו של רבי עקיבא וקובעת שרק טבילה במים היא זו המוציאה את הנידה ממעמדה כאסורה על בעלה. אך מה סברו הזקנים הראשונים? כפי הנראה הם לא סברו שהטבילה היא זו שמשנה את מעמד הנידה. השינוי במצבה הגופני של הנידה הוא הקובע את מעמדה ההלכתי. ההלכה המקובלת עד זמנו של רבי עקיבא, הייתה אפוא, שהנידה אסורה להתאפר ושהיא צריכה להתלבש בבגדים מכוערים, כל עוד היא מדממת. רבי עקיבא חשש מן ההשלכות של הלכה זו על הזוגיות, וקבע שינוי מהפכני בדיני הנידה. מכאן ואילך רשאית הנידה להתאפר וללבוש בגדים צבעוניים. את המילים בתורה המורות על הוויה שונה של הנידה הוא פירש שהיא נשארת במצבה עד שתטבול. המילים "עד שבא רבי עקיבא ולימד" חוזרות מספר פעמים ומציינות מהפכה מדרשית.541 נראה שעמדת הזקנים הראשונים הייתה משורשת במסורת העממית, ואין זה מן הנמנע שמחוץ למעגל הלמדני, במקומות רבים בעולם היהודי עדיין נהגה ההלכה הישנה, קרי, מצד אחד הנידה יוצאת מאיסורה בתום הימים בהם היא מדממת, וזאת אף בלי לטבול, ומצד שני היא מחויבת לנהוג מנהגי ריחוק בזמן הנידות כגון איסור להתאפר ולבישת בגדים אטרקטיביים.

			קשה לדעת מה הייתה התיאוריה ההלכתית באשכנז הקדומה, אבל ניתן בהחלט לשער שהיא עלתה בקנה אחד עם אותה תפיסה של הזקנים הראשונים, או שלפחות היא לא ייחסה לחיוב הטבילה משקל מחייב של דין תורה, כפי שסברו בעל הלכות גדולות ור' חיים פלטיאל.

			מנהג הרחיצה בחמין

			התפיסה של דיני הנידה, המבחינה בין טומאת הנידה ובין איסור הנידה, היא שעמדה כפי הנראה בבסיס מנהג הרחיצה בחמין בתום ימי הנידות. המנהג השכיח באשכנז היה לרחוץ בחמין בתום הדימום ואחרי הרחיצה נהגו להקל בדיני הרחקות. לדברי ישראל תא־שמע,542 מנהג זה נועד לנקות את הגוף מן הטומאה שנתפסה כזיהום שדבק בו בעקבות הדימום, ותא־שמע העמיד אותו על מנהג ארץ ישראל, וזאת על פי "פנקס הלכה ארץ־ישראלי".543 תא־שמע נסמך על דברי ר' אלעזר מוורמס בספר הרוקח המתאר את הרחיצה בתום ימי הדימום: "ויש שרוחצות פניה של מטה ובודקת אותו מקום בחורי וסדקיו פן תדבק שם טפה כחרדל שאם תראה סותרת מה שספרה ז' נקיים".544 כך גם ממליץ מאוחר יותר, ר' מאיר הכהן מרוטנבורג בהגהות מיימוניות: "ותקנח יפה יפה להסיר השכבת זרע ואם רוצה לצאת מכל ספיקות תרחוץ גם בחמין עם הקינוח".545 

			אלא שלא הכול הבינו שלרחיצה בחמין סיבה הלכתית. ר' שמחה מויטרי טוען שמדובר במנהג נשי שאין לו מקור הלכתי ומעניק לרחיצה נימוק הרבה יותר פרוזאי:

			ואם תאמר וכי מאחר שמצינו שנדה צריכה טבילה. מה זו טהרה שעושות בחמין. דע והבן שהנשים בדאוה מתוך לבם, לפי שבשעת נידותם היו מחליפות בגדיהם ולובשות בגדים המכוערים, כדי שיתגנו על בעליהן, ולא יבואו לידי הרגל עבירה. ואחר שהיו פוסקות מנידותם היו רוחצות ולובשות בגדים נאים, לפי שהיה קשה להם להתגנות כל כך. ואשר ראו כתוב ימי ליבון האשה, התחילו לומר שאילו הן ימים שדברו חכמים, והתחילו לעשותם קבע. והיו הנשים משרתות את בעליהן באותן הימים. ואסור לעשות כן. דהא דאמרינן לא יאכל הזב עם הזבה מפני הרגל. עד שתטבול קאמר. ויישר כח האשה שאינה מתלבנת ואינה רוחצת ומתגנה לעולם על בעלה עד הטבילה. שכשם שישנה בהכרת בעת טומאתה כן היא בהכרת עד שתטבול. כאשר פירשתי. ולכך לא תלבן.546

			בתקופת הנידות נהגו נשים ללבוש בגדים מכוערים, ובסיום הדימום הן קצו בלבישת בגדים אלה. לכן הן התרחצו, החליפו בגדיהן, ואחר כך אף הקלו במנהגי ההרחקות מבעליהן. נוהג זה נתפס כמגונה בעיניו, מנהג שגרר אף זלזול בהלכת הרחיצה שלפני הטבילה, והוא ממליץ להפסיק אותו: "ויישר כח האשה שאינה מתלבנת ואינה רוחצת ומתגנה לעולם על בעלה עד הטבילה... ולפיכך מצוה להשכיח אותו מנהג. ולהשפילו. ולהחמיר עליהם".547 אף בעל ספר האורה, המביא את דברי רש"י, מתאר את מנהג זמנו לרחוץ בחמין ואחר כך להקל בהרחקות הנידה:

			ועוד יש בני אדם שקורין לאותן שבעה ימים האחרונים ימי ליבונה לפי שמתרחצת בחמין ומתלבנת בבגדים נאים וכולן [אינן] פורשת עכשיו מן הטומאה ואוכלת ושותות עם בעליהן, ועושות לבעליהן כל מלאכה שהאשה עושה לבעלה מזיגת הכוס, והצעת המטה, והרחצת פניו ידיו ורגליו באותו ליבון שלהן.548

			אנו מוצאים, אפוא, שהמנהג היה להקל בדיני הרחקות בשבעת הימים הנקיים, אחר שרחצו בחמין, וימים אלה נקראו ימי ליבון. לדברי ישראל תא־שמע, דברים אלה לא שיקפו בהכרח את דברי רש"י עצמו, אלא מנהגים שרווחו במקומו והמשיכו מנהג עתיק יותר.549 מנהג זה, לדברי תא־שמע, מקורו לאו דווקא באשכנז, ואפשר שהוא מנהג יהודי רומי. תא־שמע מפנה לדברי רבנו תם אשר יצא נגד מנהג רומי העולים מציטוטו של ר' אברהם ב"ר נתן הירחי מלוניל (1215-1155), בעל ספר המנהיג:

			ומרומי ששלחו [שלא] שהיו מחמירין בליבון מקבלה שהיה בידם [בלא] טעם לא יישר בעיני יעקב ב"ר מאיר נ"ע. [פי' שהיה בדור הזה שלא נהגו לטבול לאחר ימי הנדה לפני השבעה נקיים אין בין ימי הלבון לימי הנדה ולא כלום דאסור להקל בימי לבון כימי הנדה בודאי ואין ספק בדבר].550

			רבנו תם עצמו סבר שהמנהג בזמן התלמוד לא היה לרחוץ בחמין בלבד אלא לטבול פעמיים, פעם אחת אחר שבעה ימים לראיית הדם, בתום ימי הנידות, ופעם שניה בתום שבעת הימים הנקיים: "ור"ת פירש שהיו רגילים לטבול שתי טבילות אחת לסוף שבעה לראייתה שהיא טהורה מדאורייתא בהך טבילה ואחת לסוף ימי ליבון לכך היה מיקל אותו האיש".551 כפי שמתאר המרדכי, סבר רבנו תם שלדעתו, כיוון שבימי הביניים לא נהגו לטבול קודם ימי הליבון, לא היה צידוק להקל בהרחקות:

			"בימי ליבוניך מהו אצלך"? אומר ר"ת: מה שהקיל החסיד בימי ליבונה יותר מבימי נדותה לפי שהיו רגילין לטבול אחר ז' ימי נדות משום טבילה בזמנה ואחר כך סופרת ז' נקיים משום חומרא בעלמא, ולכך היה מיקל בהם. אבל עכשיו שאינן טובלות בינתים, אסורות מיום הראיה עד שתטבול. ואין לחלק כלל בין ימי נדות לימי ליבון.552

			דברי רבנו תם היו מכוונים למנהג במקומו ולא רק ברומי, ומשמעותם ביקורת על אנשי זמנו המזלזלים בדיני הרחקות במהלך שבעה נקיים. המהר"ם מרוטנבורג ותלמידו ר' מאיר הכהן מרוטנבורג חוזרים על האיסור, בשלהי המאה הי"ג, וכפי הנראה הוא היה עדיין מצוי באשכנז:

			ועל אותם הזורקין המפתח או מעות ביד נשותיהם בימי נידותיהם. ראוי לגעור בהם, דהא אמר בפרק אף על פי [כתובות סא, א] אביי מנחא ליה אפומא דכובא [=על פי הכד], רבא אבי סדיא [=על הכר], רב פפא מנח ליה אשרשיפא [=על השרפרף], והוא נוטל אחר כך, אבל בזריקה לא אשכחינא דשרי [=לא מצינו שמותר]. ואפילו לשמואל דמיחלפא ליה דביתהו בידא דשמאלא [=שהחליפה לו אשתו ביד שמאל], הני מילי בימי ליבונה בימיהם שטובלות לסוף שבעה לנידות כדפירש ר"ת, אבל בזמן הזה תהיה בנדתה עד שתבא במים. מאיר בר ברוך.553

			תלמידו של המהר"ם, ר' מאיר הכהן מרוטנבורג כותב אף הוא: "ואין להקל כלל יותר בימי לבון מבימי נדות דכתיב בנדתה בנדתה תהא עד שתבא במים ע"כ".554 רבנו תם וממשיכיו יצאו נגד התפיסה המשייכת את הטומאה למגע בהפרשות המטמאות, ואת הטהרה לרחיצתם, וקראו לציית להלכה התלמודית המזהה בתהליך הגופני של המחזור מצב הדורש טהרה, ובמקווה בלבד. 

			מנהג קדום זה לנקות את הגוף מצביע לדברי תא־שמע על תפיסת טומאה כזיהום, השונה מן ההלכה התלמודית, ואכן כך נראה לכאורה ועל כך ארחיב בהמשך, אך יחד עם תפיסה זו אין לשלול תפיסה מהותנית יותר של הטומאה. תפיסה כזו עולה מן הדיון על חובת הטבילה כפי שהראיתי. על כל פנים, מדובר במנהג שאיננו מבטא את ההלכה התלמודית כפי שהיא נתפסה בימי הביניים, לא ברוח ולא במעשה. ניסיונם של החכמים, תחילה להעניק הסבר פרקטי למנהג הליבון ומאוחר יותר לשלול אותו כליל, הם דוגמא טובה ליישר קו עם ההלכה התלמודית.

			טבילה במים חיים

			לא רק מנהגי הטבילה הקדומים באשכנז היו שונים מן ההלכה התלמודית. גם המקוואות באשכנז היו מקוואות שונים. במקוואות אלה מקור המים שלהם היה מי תהום שהגדרתם היא מים חיים, ולא מי גשמים שנאספו ב"אוצר", בבור איסוף המקביל למקווה, כפי שעולה מן התלמוד, וכפי שהיו המקוואות בארץ ישראל בתקופת המשנה והתלמוד והנהוגים עד היום בקהילות ישראל. מקוואות של מי תהום נחשבים למעיינות, והם כשרים על פי ההלכה התלמודית, וכושרם לטהר אף רב ממקוואות של מי גשמים, אולם ההלכה התלמודית איננה מורה על טבילה במעיינות אלא לזבים ולמצורעים בלבד. הדרישה, אפוא, למקוואות של מי תהום באשכנז היא דרישה מחמירה ביותר שאין לה בסיס תלמודי. על פי התלמוד, נידות נחשבות אמנם אף לזבות לחומרה, אבל זבה, להבדיל מזב, די לה במי גשמים שנקוו במקווה ואיננה זקוקה למים חיים.555 למרות זאת אנו למדים מן המקוואות ששרדו מימי הביניים, ולצד העובדות הארכיאולוגיות אנו מוצאים גם סמך ממקורות ההלכה שבאשכנז הקפידו על מי תהום דהיינו מים חיים (במקומות שלא היו בהם מקוואות, טבלו בנהרות שמקורם אף הוא המעיינות).556 ואכן לא מעט מחכמי אשכנז קבעו שהנידה טובלת במים חיים. כך למשל כתב ר' יהודה החסיד: "ישמור אדם לאחר שרחצה מדמה עד שתטבול במים חיים כדין",557 וכך כתב רבי חיים פלטיאל: "וזבה בעיא מים חיים ונדה לא בעיא מים חיים".558 לקביעה זו מקור קדום יותר המיוחס לר' נטרונאי גאון:

			וששאלתם: נדה שטבלה בים עלתה לה טבילה או לא? כך ראינו שנדה דאורייתא עולה לה טבילה בים, מפני שהים כמקוה, ומקוה בה טובלים כל חייבי טבילה נדה ויולדת ומצורעים וטמאים בנבלה ובשרץ ובעלי קריין חוץ מזב, שנאמר בו "ורחץ בשרו במים חיים וטהר". ועכשיו כל נדות שבישראל ספק זבות הן, ואין עולה להן טבילה במקוה, אלא צריכות מים חיים. שכך שנינו כל הימים כמקוה שנאמר "ולמקוה המים קרא ימים" רבי יהודה אומר ים הגדול כמקוה ולא נאמר ימים אלא שיש בו מיני ימים הרבה. רבי יוסי אומר: כל הימים מטהרין בזוחלין ופסולים לזבים ולמצורעים ולקדש בהן מי חטאת וכל נדות ספק זבות הן. והלכה כרב דאמר זבה שהפסיקה טהרה בג' שלה סופרת למנין ו' שבעה והוא הדין לנדה וספק זבה היא.559

			באשכנז אנו מוצאים בני הדורות הראשונים הסוברים שטבילת נידה היא במים חיים. כך למשל עולה מבית מדרשם של בני ר' מכיר ממיינץ:

			וששאלתם נידה שטבלה בים עלתה לה טבילה או לאו, הואיל ומקוה בה טובלין חייבי טבילות נידות ויולדות ומצורעים וטמאים בנבילה ובשרץ ובעל קריים, חוץ מזב שנאמר בו ורחץ בשרו במים חיים וטהר. ועכשיו כל נידות שבישראל ספק זבות הן, ואין עולה להן טבילה במקוה, אלא צריכות לטבול במים חיים.560

			פסיקה דומה עולה מרבו של רש"י, ר' יצחק ב"ר אלעזר הלוי מן העיר וורמס, שאף הוא סבר שטבילת הנידה היא במים חיים, כפי שעולה מפירוש רש"י:

			ואני קבלתי מרבינו הלוי: משום דספק זיבות נינהו [הן], וזבה טעונה מים חיים. ואי אפשר להעמיד שמועתו, משום דאמרינן: חומר בזב מבזבה — שהזב טעון מים חיים, וזבה אינה טעונה מים חיים, וחזרתי ובדקתי לפרשה, וכן נראה בעיני כמו שפירשתי. ורובא דעלמא מפרשים נוטפין כשאובין, ולאו מילתא היא דתנן: הנוטפין כמקוה.561

			רש"י עצמו איננו מסכים עם רבו, וחכמים רבים אחריו יצאו נגד החובה לטבול במים חיים,562 והם התבססו על התוספתא במגילה: "אין בין זב לזבה, אלא שהזב טעון ביאת מים חיים, זבה אינה טעונה ביאת מים חיים". יחד עם זאת, העובדה שרבו של רש"י סבר שהטבילה היא במים חיים חשובה עד מאוד, משום שהיא מראה שהמנהג לטבול במים חיים, הוא מנהג המשקף הלכה קדומה, ורווח כפי הנראה בכל אשכנז כפי שניתן להתרשם מטיב המקוואות ששרדו. מנהג זה נשען על תיאוריה הלכתית, תיאוריה שיש לה אף מקור גאוני, ולא על מצוות אנשים מלומדה.

			מעניין לציין שבספרד רווחה גם כן הקביעה שטבילת זבה היא במים חיים, ואף שם נחפרו המקוואות לעומק, כפי שמעידים השרידים הארכיאולוגיים. לדברי ר' אברהם ב"ר נתן הירחי מלוניל, קביעה זו הביאה לנוהג לרחוץ במרחצאות ולא במקווה:

			ואני הכותב אומר כי זאת התשובה היא הטעאת רוב בני אדם בספרד בכמה מקומות שאין נשותיהן חפיצות לטבול כי אם במעיין, ונמצא חומרא שלהן קולא יתירה, שטובלות במרחצאות ונזקקות לבעליהן.563

			נוהג זה לרחוץ במקום לטבול מזכיר את הנוהג באנטליה ובמצרים, אך גם את רחיצת הליבון שהייתה נהוגה באשכנז, אף כי באשכנז אין לנו עדות על ביטול הטבילה בתום ימי שבעת הימים הנקיים.

			על כל פנים, מצביון המקוואות הללו ומן הדיון ההלכתי עליו, עולה תמונה דומה לזו שתיארתי ביחס להלכה התלמודית. גם אם מקבלים את הקביעה התלמודית שיש להתייחס לנידה כספק זבה, זבה איננה זקוקה למים חיים. החכמים יצאו, לפיכך, נגד הצורך לטבול במי מעיין דווקא. במקרה זה, מאבקם במנהג הקדום לא הניב פירות, כפי הנראה, אלא רק מאוחר יותר, כפי שאנו למדים מן המקוואות ששרדו מימי הביניים.

			הבדיקות במהלך שבעה נקיים

			אחת ההלכות שמייחדות את מנהג הנידה באשכנז הוא הבדיקות במהלך שבעה נקיים. התורה מורה על הזבה "וספרה לה כימי נידתה". אלה הם ימים בהם על הזבה לוודא שהיא איננה מדממת בהם. וידוא זה נעשה באמצעות החדרת חתיכת אריג לבן לנרתיק ובדיקתו אחר כך, פעמיים בכל יום במהלך שבעה ימים, בוקר וערב. לבדיקה כזו ישנו מקור מן המשנה:

			ופעמים צריכה להיות בודקת בשחרית ובין השמשות ובשעה שהיא עוברת לשמש את ביתה יתירה עליהן כהנות בשעה שהן אוכלות בתרומה רבי יהודה אומר אף בשעת עברתן מלאכול בתרומה.564

			הבדיקה נועדה לוודא כאמור שהאישה איננה מדממת בימים אלה. מדוע אם כן יש צורך לבדוק פעמיים ביום? רש"י מסביר את הדברים כך: "שחרית ובין השמשות — שחרית להכשיר טהרות של לילה ערבית להכשיר טהרות של יום".565 בדיקה כפולה זו נועדה, אפוא לאישה שאיננה טמאה, על מנת לברר שהיא לא טימאה במחצית היממה האחרונה את טהרותיה. אין מדובר בבדיקה עבור שבעה ימים נקיים. המשנה העוסקת בבדיקת שבעה נקיים מציינת מחלוקת בדבר כאשר ר' אליעזר סובר שדי בשתי בדיקות במהלך כל שבעת הימים בלבד:

			הזב והזבה שבדקו עצמן ביום ראשון ומצאו טהור וביום השביעי ומצאו טהור ושאר ימים שבינתיים לא בדקו, ר' אליעזר אומר הרי הן בחזקת טהרה. ר' יהושע אומר אין להם אלא יום ראשון ויום שביעי בלבד. ר' עקיבא אומר אין להם אלא יום שביעי בלבד.566

			התלמוד מכריע כר' אליעזר: "תני, ר' יוסי ור' שמעון אמרי: נראין דברי רבי אליעזר מדברי רבי יהושע, ודברי רבי עקיבא מדברי כולן, אבל הלכה כרבי אליעזר".567

			הרמב"ם סיכם את הלכת התלמוד כפשוטה. העוסקות בטהרות מצוות לבדוק פעמיים ביום, שלא בזמן הטומאה, כדי למנוע טומאה בטהרות אלה, ואילו לשם קיום יחסים, אין צורך לבדוק כלל:

			חכמים תקנו להן לבנות ישראל להיות בודקות עצמן בכל יום בשחרית מפני טהרות של ערבית ובערבית מפני טהרות של שחרית, וכל אוכלת תרומה בודקת בשעה שאוכלת בתרומה, וכל אשה בודקת בשעה שעוברת לשמש מטתה מפני הטהרות, אבל אם לא היתה עוסקת בטהרות אינה צריכה בדיקה לבעלה שכל הנשים שיש להן וסת בחזקת טהרה לבעליהן כמו שביארנו בענין נדה.568

			לעומת זאת, במהלך שבעה נקיים הוא מציין את ההלכה המינימלית של ר' אליעזר במשנה — שתי בדיקות במהלך השבעה נקיים ותו לא: "זבה שבדקה עצמה בראשון מימי הספירה ומצאה טהור ולא בדקה עד יום שביעי ומצאה טהור הרי זו בחזקת טהרה וכאילו בדקה כל שבעה ומצאה טהור".569 הרמב"ם איננו מחייב את הזבה לנקוט דבר מלבד ספירת הימים ובדיקה בתחילת הספירה ובסופה. פוסקים אחרים בספרד מחייבים בדיקה אחת בכל יום,570 ויש שכתבו כך גם באשכנז (ר' אליעזר ממץ).571 אולם רוב פוסקי אשכנז לעומת זאת, גרסוכאמור, שתי בדיקות בכל יום מימי השבעה נקיים. כך למשל כתב רבנו ברוך מויטרי: 

			דין שלכתחילה בודקת עצמה ערב ובקר כל ז' ימי הספירה. ואם שכחה ולא בדקה רק יום ראשון ויום שביעי מותר. ואם לא בדקה בשביעי עד השמיני. מחלוקת רב ור' חנינא. והילכך לעולם אפי' בדיעבד יצטרך שלא יהא יותר מחמשה ימים בין בדיקה לבדיקה מלבד יום שפסקה שבדקה לערב כדי להפריש בטהרה. אבל אם בדקה עצמה לערב של יום שפוסקת בו כדי להפסיק בטהרה ולמחר שהוא יום ראשון לא בדקה וגם יום שביעי לא בדקה עד יום שמיני בזה אפי' רב מודי דאינו מועיל כלום. דהא הכא לאו תחילתן איכא ולאו סופן איכא.572

			וכדבריו כתב ר' אלעזר מוורמס: "ובודקת פעמים ביום עד שיכלו ז' נקיים",573 וכך גם ר' מרדכי ב"ר הלל, אשר העתיק את דבריו מספר התרומה: "וכל אותם שבעה נקיים צריכה לבדוק פעמים שחרית כשעומדת ממטתה וערבית כשהולכת לבית הכסא קודם לילה".574

			מנהג בדיקות ייחודי זה באשכנז מראה הבט נוסף לשמירת המנהג הקדום של שמירת טהרה לצורך אכילת תרומה וקודשים, ולא רק לצורך חיי משפחה. הוא עשוי גם להצביע על הלכה קדומה הנשענת על המשנה ולא על התלמוד, כפי שטען אברהם גרוסמן.575

			ימי טוהר של יולדת

			התלמוד קובע להלכה כדברי רב שיולדת טהורה לבעלה אחר שטובלת שבעה ימים לזכר ושבועיים לנקבה, גם אם היא עדיין מדממת, ודם זה נחשב לדם טוהר:

			איתמר, רב אמר: מעין אחד הוא, התורה טמאתו והתורה טהרתו. ולוי אמר: שני מעינות הם, נסתם הטמא — נפתח הטהור, נסתם הטהור — נפתח הטמא [...] רב אשי אמר: הלכתא כוותיה דרב, בין לקולא בין לחומרא. דריש מרימר: הלכתא כוותיה דרב, בין לקולא בין לחומרא. והלכתא כוותיה דרב בין לקולא בין לחומרא.576

			ועל כך כותב הרמב"ם שהמנהג התפשט לאסור על פי חומרת הגאונים, חוץ מאשר בצרפת:

			ודין זה בימי הגאונים נתחדש והם גזרו שלא יהיה שם דם טוהר כלל, שזה שהחמירו על עצמן בימי חכמי הגמרא אינו אלא ברואה דם שהוא טמא שיושבת עליו ז' נקיים, אבל דם שתראה בימי טוהר אחר ספירה וטבילה אין לחוש לו שאין ימי טוהר ראויין לא לנדה ולא לזיבה כמו שביארנו. ושמענו שבצרפת בועלים על דם טוהר כדין הגמרא עד היום אחר ספירה וטבילה מטומאת יולדת בזוב ודבר זה תלוי במנהג.577

			כפי שכתב יצחק זומר, המנהג לבעול על דם טוהר נהג אכן בצרפת, באותם אזורים שהיו בהם מרכזי תורה בתקופת רש"י — שמפניה, פראנציה ואנז'ו, וכך גם פסק רבנו תם.578 לדברי זומר, היתרם זה של חכמי צרפת שימש תקדים לחכמי אשכנז להתיר גם כן חרף מנהגם של חכמי אשכנז מן המאה הי"א לאסור.579 אלא שכפי שמתאר המהר"ם, היתר החכמים לא התקבל על "העם שבשדות". לדברי זומר, הסיבה היא התפשטות מנהגם המחמיר של חסידי אשכנז.580 ברם לדעתי אין מדובר כלל בחסידי אשכנז אלא במנהגים עממיים קדומים. קשה לקבל שהמהר"ם יגדיר מנהג חסידי אשכנז כמנהגם של "עם שבשדות. סביר יותר שמדובר באותם יהודי אשכנז שחלקם היו בני הכפרים, אשר שמרו מנהגים קדומים:

			וששאלת אם ימי טוהר נוהגים בזמן הזה. בהא ליכא מאן דפליג ודאי נוהגים. ושכתבת שהאלפסי [שבועות הלכות נדה ד, א] כתב דאין נוהגים בזמן הזה. אין בידי אלפסי מהלכות נדה, אבל בשכבר דקדקתי בו ולא כ"כ מטיבותיה דמר, ... אבל משטבלה מודה הוא שכל דמים שתראה טהורים לגמרי כל ימי טהרה, ובהא לית דין ולית דיין, ואם עם שבשדות נוהגין בו איסור מחמת חומרא, מ"מ לא מצינו שום אדם גדול שאסר. וביוצקי מים על ידי רבותי בצרפת זכורני ששאל מורי אבי זלה"ה את מורי הרב זצ"ל, אם ימי טוהר נוהגים בזמן הזה, והיה מורי הרב תמה בדבר מאד, וכי אינך יודע שימי טוהר נוהגין, והא ליכא מאן דפליג. וכן אמר לי לכתוב לו. ובשובי לזה המלכות שמעתי בני אדם אומרים שהאלפסי כתב שאינם נוהגים (כשאר) [כשאמרת] אתה הוא, ודקדקתי בדבריו ועלה בידי כאשר כתבתי לך, והמחמיר יחמיר והמיקל לא הפסיד.581

			המהפך במושג הטומאה

			נראה לי שהמבקש לעמוד על השינוי שעברו בתי המדרש באשכנז ובצרפת, שומה עליו לעמוד על דברי רש"י בהתמודדותו עם מתנגדיו בעיקר בהלכות הרחקות מן הנידה. מתנגדים אלה היו אמונים לדעתי על ההלכה הקדומה, ורש"י שוקד על שינוי תפיסתם. רש"י ידוע כמי שנהג להחמיר לא להעביר חפצים מידו ליד אשתו בזמן נידתה. במקורות מסוימים מנהג זה מיוחס לרש"י כמנהג שהוא זה שהחל בו: "כך ראיתי רבי נוהג אפילו במסירת מפתח או שום דבר מידו לידה היה פורש".582 כך גם מצוטט במקור הבא המובא בספר אור זרוע:

			ראיתי כתוב בפסקי הלכות נדה ואפילו במסירת המפתח או שום דבר מידו לידה היה רבינו פורש. ועוד כתב בהם הנדה והיולדת והמפלת אסורות לבעליהן ליגע באחד מאבריה ואיני מבין דמדקאסר הרחצת פניו ידיו ורגליו מכלל דנגיעה בעלמא שריא. ותו אמרינן שמואל מחלפי ליה דביתהו בידא דשמאלא משמע שהיה מקבל מיד שמאל שלה. מיהו יש לומר שהיה מקבל ונזהר מליגע בה. וכן פירש הרב רבינו שמעיה שהיה רבינו שלמה נזהר שלא ליתן מפתח מידו לידה. ולכאורה ראי' לדבר מהכא (דמא) [חומא] דביתהו דאביי מנחא לי' אפומא דכוזא דביתהו דרבא אבי סדיא. פי' מראשותיו. דביתהו דרב פפא אשרשיפא. פי' על ספסל. למדנו שלא היו מקבלים מנשותיהם נדות מידו לידה. מיהו הא לאו ראיה היא, דאיכא למימר [=שיש לומר] דההיא במזיגת הכוס איירי [=מדובר] שהם מילי [=דברי] דחיבה אבל מפתח וכיוצא בו דילמא שרי.583

			רבי יצחק מוינה מזכיר את המנהג כמנהגו של רש"י ומפרש אותו כזהירות ממגע. לא כהימנעות של דיני טומאה וטהרה שעל פיה, העברת חפצים מיד ליד מעבירה טומאה. אולם בספר האורה מובא מנהג זה כמנהג שהתקיים עוד לפני רש"י, שרש"י מעניק לו פירוש חדש: 

			כלים שהנדה נוגעת בהן, בזמן הזה טהורין הן אצל בעלה, שהרי בני אדם שבזמן הזה מטמאין בקברות ובאהל המת ובשרץ ובמת, ולא יטהרו לעולם עד שיזרוק עלינו מלכינו מים לטהרינו כלים שהנדה נוגעת בהן, מותרין ליגע בהן ולהשתמש בהן הבעל, אבל מחמירין אנו על עצמינו ואין אנו אוכלין בקערה אחת, ולא משיורי מאכלה, ולא יושבין על מושבה, ולא מקבלין כלום מידה אלא על ידי אחר [ההדגשה שלי]. ונותנין אנו לה קערה ומטפחת וסדינין וכרים וכסתות להשתמש בהן בימי נדותה, ולעת טהרתה מכבסת במים אותן בגדים שיש עליהן כתם, ושאר כלי שימושה מדיחה במים ודייה. ומנהג זה יפה לנהגו מפני הרגל עבירה, אבל איסור טומאה ליכא. ויש נשים שנמנעות מלכנוס לבית הכנסת בנדותן ואינן צריכין לעשות כך, דמה טעם הן עושות? אם מפני שסבורות הן שבית הכנסת הוא כמקדש, אפילו אחר טבילה למה נכנסת בו? והלא מחוסרי כפרה שכבר טבל והעריב שמשו אם נכנס בו בכרת! ואם כן לא תכנסו בו לעולם עד שתביאו קרבן לעתיד! ואם אינו כמקדש תכנסו. ועוד שהרי כולנו בעלי טמאי נפש ושרץ ונכנסין שם, הא למדת שאינו כמקדש ויכולת לכנוס. אבל מקום טהרה הוא ויפה הן עושות.584

			רש"י מתאר את האיסור להעביר דברים מידו לידה כמנהג הרווח במקומו ולא כמנהג עצמו: "ולא מקבלין כלום מידה אלא על ידי אחר", אין "מקבלין" בלשון רבים. מנהג זה נראה, אפוא, כמנהג קדום שרש"י הוא זה שמעניק לו הסבר חדש. למעשה רש"י שוקד על הנחלת תובנה שלא הייתה קיימת לפניו באשכנז, המבחינה בין מושגי טומאה ואיסור. לדבריו לטומאה עצמה ולהשלכותיה אין מקום "בזמן הזה", כלומר במקום שאין אוכלים קדשים או תרומה, ובתקופה שבה אין אמצעי טהרה. מנהגי ההרחקה מן הנידה הם מנהגי הרגל עבירה, כלומר מנהגים המונעים קרבת יתר עם הנידה העלולה להוביל לקיום יחסים אסורים.585 

			יש להוסיף שתפיסת הטומאה הקדומה הזו איננה נוגעת רק להעברת חפצים מידו לידה אלא אף לטומאת דברי מאכל שנגעה בהם הנידה: "וזהו דין נידות בקוצר כמינהגינו: בעת שהנידה זובה אין נוגעת בכל כלי ובכל מאכל שהבעל אוכל, ואם נוגעת בכוס או בקערה קודם שישתה הבעל [או אכל] בו שוטף הכוס והקערה עד שתפסוק דם היוצא ממנה".586 כנגד מנהג זה יוצא מחזור ויטרי, המביא את הלכות רש"י, וגורס שאין נוהגים הרחקה מן הכלים שנגעה בהם הנידה. הרחקה זו הנוקטת את ההלכה המקראית, איננה נוהגת בזמן שבית המקדש איננו קיים: 

			כלים שהנידה נוגעת בהם זמן הזה טהורין אצל בעלה שהרי בני אדם בזמן הזה מטמאין בקברות ואהל המת ובשרץ ובנבילה ובמת. ולא יטהרו עד שיזרוק עלינו מלכינו מים טהורים לטהרינו. כך כלים שהנידה נוגעת בהן. מותרין ליגע בהן ולהשתמש בהן. אבל מחמירים אנו על עצמינו ואין אוכלים אנו בקערה אחת.587

			רש"י איננו היחיד המתמודד כנגד תפיסה של דיני נידה הקרובה לזו המקראית. בתשובה של הגאונים מתמודד המשיב עם מי שרצה ליישם את דיני הטומאה על משכבה של הנידה, שהרי משכב הנידה טמא אף הוא כפי שעולה מן המקרא: "וְכֹל אֲשֶׁר תִּשְׁכַּב עָלָיו בְּנִדָּתָהּ יִטְמָא וְכֹל אֲשֶׁר תֵּשֵׁב עָלָיו יִטְמָא. וְכָל הַנֹּגֵעַ בְּמִשְׁכָּבָהּ יְכַבֵּס בְּגָדָיו וְרָחַץ בַּמַּיִם וְטָמֵא עַד הָעָרֶב" (ויקרא פרק טו, כ-כא). בתשובה המצויה בתשובות הגאונים תמה השואל אם רחיצה במים שאובים מועילה לטומאה זו, והמשיב עונה לו שהסיבה היחידה לטהרה היא שטומאת משכב ומושב אינם מעיקר הדין:

			שאלה על נדה אשר רחצה אחרי ימי נדתה במים שאובין והיא שומרת שבעת ימי נקיים אם יש לה משכב או מושב, או לא:

			תשובה אם על עיקר התורה אתם דורשים, כל זמן שאין הנדה טובלת במי מקוה היא כשאר בעלות נדה דכתיב "והדוה בנדתה", תהא בנדתה עד שתבוא במים וצריכה למשכב ומושב. אבל בזמן הזה שאין מתרחקין ממשכבה ומושבה של נדה אלא כדי שלא תשתכח תורת טהרה מישראל, וכיון שטהרה מנדתה ורחצה במים שאובין אין מתרחקין ממשכבה וממושבה ועל זה הוא מנהג העם בדור הזה.588

			המשיב איננו יוצא נגד מנהג שימור ההלכה המקראית, אבל מצמצם אותו לכדי שימור זיכרון בלבד ולא כהלכה גמורה ומחייבת. כפי הנראה, השמירה מן הטומאה רווחה בעולם היהודי ולא הייתה נחלתם של בני אשכנז בלבד. החכמים בימי הביניים שקדו על הנחלת דיני איסורי אישות של הנידה, ויצרו מהפכה בדיני נידה שהחלה בתקופת התלמוד, אך הצלחתם הייתה שונה בכל מקום ומקום. 

			השינוי שרש"י מבקש לפעול בקהילתו בצפון צרפת, מלמד גם על יחסו אל המנהג הקדום. בדומה לתשובת הגאון השולל טומאה למשכב ומושב אך מוצא ערך בהרחקה מן המשכב והמושב, רש"י במנהג הקדום טעות שיש לשרשה, אולם את המנהג לייחס קדושה לבית כנסת כמקום שיש לנהוג בו טהרה, הוא משבח. הוא מבקש לשרש את התיאוריה אבל לא בהכרח את המנהג עצמו כאשר איננו עוקר את ההלכה התלמודית. מה שחשוב בדבריו הוא שהוא מתייחס למנהג הקדום כאל מנהג המבטא תיאוריה, אלא שהוא נוקט עמדה כנגדה. התייחסות זו של רש"י שונה מן הדברים שכתב ר' שמחה מויטרי שהובאו לעיל: 

			דע והבן שהנשים בדאוה מתוך לבם, לפי שבשעת נידותם היו מחליפות בגדיהם ולובשות בגדים המכוערים, כדי שיתגנו על בעליהן, ולא יבואו לידי הרגל עבירה. ואחר שהיו פוסקות מנידותם היו רוחצות ולובשות בגדים נאים, לפי שהיה קשה להם להתגנות כל כך. ואשר ראו כתוב ימי ליבון האשה התחילו לומר שאילו הן ימים שדברו חכמים. והתחילו לעשותם קבע. והיו הנשים משרתות את בעליהן באותן הימים. ואסור לעשות כן.589

			מנהג הרחיצה בחמין הוא מנהג בדוי, לדברי ר' שמחה מויטרי, הנובע מתגובה נשית אינטואיטיבית למנהג ללבוש בגדים מכוערים. הוא איננו משקף תיאוריה אלא טעות. שתי גישות אלה היוו בסיס מסוים לתיאוריות השונות שהבאתי בתחילת הפרק — את זו של ישראל מ' תא־שמע מחד גיסא ואת זו של בטחה הר־שפי מאידך גיסא. האם תגובות אלה משקפות אל נכון את התיאוריה של מנהג אשכנז הקדום? לדעתי לאו דווקא. מנהג אשכנז הוא בעיקר מנהג טרום תלמודי, והוא משקף עמדות שרווחו ברחבי העולם היהודי כולו, לעתים אף בבבל עצמה, כפי שנראה בסוגיית הכניסה לבית הכנסת.

			נטילת ידיים לפירות

			דוגמא נוספת של מנהגי טומאה וטהרה המיוחדים באשכנז, מן המנהגים שהיו שריד למנהגי טהרה קדומים היא נטילת ידיים לפני אכילת פירות. בתקופת המשנה היה מנהגם של החברים, תלמידי החכמים בארץ ישראל לאכול את מאכלם בטהרה ובכך הם בדלו עצמם מעמי הארץ. מנהג זה המשיך גם בתקופת התלמוד כפי שעולה מעצתו של רבי חייא לאחיינו רב: "רבי חייא רובא [=הגדול] מפקד [=ציווה] לרב. אין את יכול מיכול כל שתא [=אם יכול אתה לאכול כל השנה] חולין בטהרה אכול. ואם לאו תהא אכיל שבעה יומין מן שתא [=אכול שבעה ימים בשנה]".590 שבעה ימים אלה התפרשו על המסורת באשכנז כשבעת ה"ימים שבין ראש השנה ליום הכיפורים".591 אין הוכחה שכך נהגו באשכנז, אבל כפי שנראה, סבר הרשב"ם שזהו המקור לנטילת ידיים לפני אכילת פירות. נטילת ידיים לפירות נדונה בתלמוד מתוך קביעה שאין בנטילת ידיים זו. חלקו האמוראים אם נטילת ידיים לפירות נחשבת למעשה מותר אף שאיננו חובה, או שמא היא אסורה ונחשבת לגאווה מגונה:

			אמר ר' אלעזר אמר רבי אושעיא: לא אמרו נטילת ידים לפירות אלא משום נקיות. סבור מינה [=סברו להסיק מדבריו ש]: חובה הוא דליכא [=שאין], הא מצוה איכא [=יש], אמר להו רבא: לא חובה ולא מצוה אלא רשות; ופליגא דרב נחמן, דאמר רב נחמן: הנוטל ידיו לפירות — אינו אלא מגסי הרוח.592

			התלמוד איננו מכריע במחלוקת זו, ברם בין השיטין ניתן להבין שהיו שנהגו ליטול את ידיהם לפני אכילת פרי ואליהם מכוון רב נחמן את חיציו. באשכנז כפי הנראה התקיים המנהג ליטול ידיים לפני אכילת פירות. המנהג הרווח אצל הכול היה ליטול ידיים לפני אכילת הכרפס בליל הסדר, והרשב"ם ייחס זאת למנהג העתיק לאכול חולין בטהרה:

			ורשב"ם כתב וז"ל: נראה לי נטילה זו אין צריכה ברכה דאינה אלא משום דילמא נגע במשקה דאי משום אכילת ירק הא אמרינן [חולין קו ע"א] הנוטל ידיו לפירות הרי זה מגסי הרוח ותו דבזמן הזה אין אנו אוכלין חולין בטהרה והנטילה אינה אלא לקיים מנהג הראשונים שהיו אוכלין חוליהן בטהרה.593

			כפי שעולה מדברי המהר"ם מרוטנבורג, מנהג זה רווח לא רק בליל הסדר. לטענתו, אמנם, הברכה על נטילת ידיים לפני אכילת פירות איננה כהלכה, אולם אמירתו נועדה להוציא מליבם של מי שברכו; לא כנגד הנוטלים, שכן הוא עצמו נטל את ידיו, אף שלא בירך על נטילתו:

			מהר"ם ז"ל כשנוטל ידיו קודם בורא פרי האדמה אינו מברך על נטילת ידים ומה שנהגו לברך זה היה בארץ ישראל לפי ששם נזהרים מטומאות לטהרות וכל שטבולו במשקין צריך נטילת ידים. אבל עכשיו שאין אנו נזהרים מטומאות וטהרות לכך אין צריך לברך באותה נטילה. וסוף דבר אין מברכין בשום נטילה בלילי פסח חוץ מאותה שנוטל קודם ברכת המוציא.594

			ואמנם, קיימות אמירות סותרות באשכנז. בספר חסידים נאמר שאין ליטול ידיים לפירות, כדעת רב נחמן: "וכשם שצריך ליטול ידיו בתפלה כך צריך ליטול את ידיו לאכול לחם אבל לא (לפרוס) [לפירות]".595 אף תלמיד המהר"ם, ר' מרדכי ב"ר הלל, קובע שאין ליטול ידיים לצורך אכילת פירות: "'וכל המזלזל בנטילת ידים נעקר מן העולם' (סוטה ד ע"ב) אבל לא לאכול פירות ואפילו תבשיל מחטין אינו נוטל והנוטל ידיו לאלו הרי זה מגסי הרוח (חגיגה יח ע"ב)".596 רבי משה מקוצי, לעומת זאת, סובר שנטילת ידיים מותרת, כדברי רבא, ונראה שהמהר"ם הולך בעקבותיו: "אמר רב נחמן הנוטל ידיו לפירות הרי זה מגסי הרוח ורבא אמר שהוא רשות והלכה כדברי רבא שהוא בתראה".597 אין ספק, אפוא, שבאשכנז נהג מנהג של נטילת ידיים לפירות. זהירות יתר זו בטהרה מצטרפת למנהג שלא להיכנס לבית הכנסת בטומאה.

			כניסה לבית הכנסת

			סוגיית הכניסה לבית הכנסת נדונה לא מעט, ובעיקר בהקשר של ברייתא דנידה. מברייתא זו הנזכרת בכתבי הראבי"ה, עולה כי הנידה מוזהרת מלהיכנס לבית הכנסת בדומה לאיסור להכינס לתחום המקודש בבית המקדש. מקור זה שנודע באשכנז, כאמור, היווה בסיס לתפיסה שמנהג אשכנז הגיע מארץ ישראל. אלא שארץ ישראל איננה המקום היחיד בו נהגו כך. מתשובה המיוחסת לרב שרירא גאון עולה שכך גם נהגו שואליו, שלא היו אשכנזים דווקא. שאלתם פותחת בהתדיינות בין מורי הוראה ובין תלמידיהם אשר דרשו לשינוי במנהג. המנהג היה להישמר מנגיעה במיטת הנידה ובכיסאה. התלמידים דרשו להקל בדבר משום שלטענתם אין לנהוג מרחק מן הטומאה אלא זהירות מקרבה מינית בלבד:

			הכי אמר רב שרירא גאון. וששאלתם הא דאמור רבנן כל מלאכה שהאשה עושה לבעלה נדה עושה לבעלה חוץ ממזיגת הכוס והצעת המטה והרחצת פניו ידיו ורגליו היינו במקומנו מחמירין על עצמנו שלא יגע אדם במשכב ומושב של נדה אלא שיכבס את בגדיו ויטהר את עצמו ואינה אופה ולא מבשלת לנו כל ימי נדתה עד שקמו תלמידים בזמן הזה ובקשו לשנות מנהגנו בדבר ואמרו שלא לפרוש ממשכב ומושב של נדה שאין לנו טהרה משאר טמאות כגון טומאת מת והביאו על זאת טעם לדבריהם ואמרו וכי יש טהרה לחצאין וכיון שאי אפשר לנו לטהר משאר טמאות אין לנו לפרוש ממשכב ומושב של נדה ושלשה דברים הללו שאסרו רבותינו לא אסרום משום טומאה אלא שדברים מביאים לידי הרגל עבירה הם לעשות סייג לאיסור אבל משום טומאה לא. ותו אמרינן נדה קוצה לה חלה.598

			השואלים ממשיכים ומתארים את מבוכתם כאשר מתברר להם שבהוראת הישיבה בבבל, מותרת כניסת נשים נידות לבית הכנסת, כנגד המנהג המקובל, וכי נידה רשאית אפילו להחליף בגדים עם בעלה, כל עוד הוא מקפיד לא ללבוש בגדים מוכתמים בדם. כתוצאה מהוראה זו, שינו חלק מבני הקהילה את מנהגם ואילו אחרים דבקו במנהג הקדום. מבוכה זו הביאה אותם לפנות שנית לרב שרירא גאון:

			ושלחו ממתיבה הקדושה שנדה מותרת ללכת לבית הכנסת ולהתפלל ולובשת בגדי בעלה ולובש את בגדיה ובלבד שלא יהיו בהם דם וכשראו קהלינו ושמעו את הדבר הזה בפרקים והלכות וטעמים מקצתן נתרפו ידיהן בנדות והתירו אותן והשאר עמדו על מנהגם הראשון עד שתבא אליהם תשובת אדוננו ותבאר לנו מנהגכם ותאיר בת עינינו ותסיר הספק מלבנו כי בטוחים אנחנו שנשמע מפיך הלכה למשה מסיני.599

			הרב שרירא גאון מצדד בהשקפה ההלכתית של התלמידים, ומבהיר שחובת הטהרה קשורה לכניסה לבית המקדש, ובדומה לה קיימת הוראה לשמור על טהרה בזמן התפילה, והזהירות ממגע במשכב הנידה ובמושבה קשור לזהירות הזו בלבד: 

			היו יודעים שדברי התלמידים דאלה יש לו עיקר ואין יודעין תכליתו, ומאז אין ישראל מוזהרין שמונעין מלהטמא במשכב נדה ומושב וכל הטמאות, ומי שחפץ ליגע בכל טומאה אין עליו איסור אלא שחייב לטהר עצמו בעתות שהוא חייב להכנס למקדש. דאמרינן: "אמר רבי יצחק חייב אדם לטהר את עצמו ברגל". ואפילו בתפלה מוזהרים ישראל לטהר עצמן, דהא תנן "היה עומד בתפלה ונזכר שהוא בעל קרי לא יפסיק אלא יקצר". ולענין קריאת שמע אף על גברי תנן "בעל קרי מהרהר בלבו ואינו מברך לא לפניה ולא לאחריה" ותניא "'והודעתם לבניך יום אשר עמדת לפני ד' אלהיך'. מה להלן באימה וביראה ברתת ובזיע, אף כאן באימה וביראה ברתת ובזיע. מכאן אמרו הזבין והזבות ומצורעים ובועלי נדות מותרים לקרות בתורה בנביאים ובכתובים ולשנות במשנה ובמדרש ובהלכות ובאגדות אבל בעלי קריין אסורין בכולן". [...] וכן הנוגע בנדה ובמושבה והאוכל ממה שנתעסקה בו. 

			מוסיף רב שרירא גאון שבזמננו שאין בית מקדש, אין סיבה לנקוט זהירות מן הטומאה. הריחוק מן הנידה בימינו מתמקד בפעולות שעשויות להביא לידי יחסים אסורים בלבד:

			לפיכך מה שפירשנו לכם מן המתיבה הקדושה כדין הוא וכך היו עושין שעושה הנדה כל המלאכות חוץ משלש אלו שיש בהן הרגל עבירה ואפילו בשתים מאלו השלש קאמרינן הצעת המטה אמר רבא לא אמרן אלא בפניו אבל שלא בפניו לית לן בה ובמזיגת הכוס אמרינן אביי מחתא ליה אפומא דכובא רבא אנחא ליה אבי סדיא רב פפא אשרשיפא שכיון שאין מקדש ואין אנו יכולין להטהר מטומאת מת ולאכול חולין בטהרה אין עלינו משורת הדין לפרוש מכל הדברים הללו. 

			יחד עם זאת, סובר רב שרירא גאון שתלמידי חכמים ממשיכים להקפיד על טהרה בזמן התפילה, ולפיכך מקפידים לטבול על מנת להתפלל, ומקפדים לשמור על ריחוק טהרה מן הנידות:

			אבל יש עם זאת מן העיקר דבר אחר שלא אמרוהו התלמידים והוא שבשעת התפלה חייבין אנו לחזור על המים להטהר בהן ולרחוץ ואח"כ נתפלל כאשר פירשנו כי לתפלה עד ארבעת מילין הולך אדם לפניו לחזור על המים ואמרינן רב חסדא לייט אמאן דמהדר אמיא בעידן קריאת שמע, אבל לתפלה בעי אהדורי. וכך היו עושין ולא פשעו בדבר וחס ושלום שמא עומדין בטומאה ומתפללין. ואשר אמרו אלו וכי יש טהרה לחצאין וכי מאחר שאיננו טהורים מטומאה חמורה למה נרחץ מטומאה שאינה חמורה כמוה לא מחכמה נסתפק להם זה שהרי משנה שלמה שנינו זב שראה קרי ונדה שפולטת שכבת זרע והמשמשת וראתה נדה צריכין טבילה ור' יהודה פוטר ודבר ידוע בעולם כי יחיד ורבים הלכה כרבים לפיכך הלכה כסתם משנה דרבנן היא ואין הלכה כר' יהודה. [...] ועכשיו יש חשש מפני עם הארץ שלא ישמעו הדבר ויפרצו ובאין לידי עבירה ויש מן הדין שינהגו בו איסור ויעשו סייג לתורה ויחמירו בו ואין דורשים בפרקים והוי כדאמרינן הלכה ואין מורין כן וכל החברים נהגו בבתיהם שתהא הנדה רחוקה ופורשים ממנה וסייג נעשה בזה והפורץ בו ראוי שישכנו נחש של חכמים ועכשיו אי אפשר שאנשי חכמה הם ומה שהם ראויים להגיד לפני כל הקהל מגידים להחמיר ואמונה הוא שיגזרו גזרות בישראל ולא ירויחו לפרוץ כי פרצה קוראה לגנב ומי שראוי להיות בין אנשי לבב כן יעשה כי בבקשכם הלכה למשה מסיני הגדנו לכם דבר על בוריו.

			ג'פרי וולף הראה זה מכבר שהזיקה בין בית המקדש ובית הכנסת היא זו שעמדה בבסיס המנהג שלא להיכנס לבית הכנסת בזמן הנידה. לדבריו, זיקה הדימוי והקדושה הנזקפים לבית כנסת כמקדש מעט, הם שהשפיעו עמוקות על הזהירות בכניסה למרחב המקודש.600 ואכן, כאמור לעיל, רש"י הורה לתלמידיו בדומה לרב שרירא גאון, שאין איסור כניסה לבית כנסת בטומאה, ולמרות זאת הנוהג חומרא לשמור טהרה במקום המקודש נוהג מנהג יראי שמים:

			ויש נשים שנמנעות מלכנוס לבית הכנסת בנדותן ואינן צריכין לעשות כך, דמה טעם הן עושות? אם מפני שסבורות הן שבית הכנסת הוא כמקדש, אפילו אחר טבילה למה נכנסת בו? והלא מחוסרי כפרה שכבר טבל והעריב שמשו אם נכנס בו בכרת! ואם כן לא תכנסו בו לעולם עד שתביאו קרבן לעתיד! ואם אינו כמקדש תכנסו. ועוד שהרי כולנו בעלי טמאי נפש ושרץ ונכנסין שם, הא למדת שאינו כמקדש ויכולת לכנוס. אבל מקום טהרה הוא ויפה הן עושות.601

			מנהג יראים זה לשמור על הטהרה אף כאשר אין לה קשר לריחוק המיני, הוא מנהג שאיננו תלמודי, ולמרות זאת ניתן לו צידוק, הן באשכנז הן בבבל. אולם מה שהתחדש בשני המקומות הוא התובנה שמדובר במנהג יראים ולא בהלכה מחייבת. מנהג טהרה נוסף הקשור לבית הכנסת הוא מנהג הכהנים לפרוש מנשותיהם ביום טוב, כדי שיוכלו לשאת את כפיהם בטהרה. מנהג זה נהג באשכנז מערב אך לא במזרח. כך מתואר בספר חסידים:

			הנהיגו הכהנים בימים טובים לעלות לדוכן, לפי שחייב אדם לטהר ברגל (ראש השנה טז ע"ב), והיו הכהנים מטהרים את עצמם ומברכים בטהרתם, ובימי חכמים שהיו בכל יום מברכים. אבל עתה, שאין נזהרים, נהגו לברך ביום טוב, לפי שאז אומרים והשיאנו את ברכת מועדיך, ואז עולין לדוכן ומברכין "ביום טובה היה בטוב" (קהלת ז:ו).602

			לדעתי, מה שעומד בבסיס מנהגים אלה הוא תפיסה אנטי נומינלסטית של ההלכה. באשכנז הקדומה לא רווחה הלכה בעלת משמעות חוקית נומינליסטית אלא בעלת משמעות מיתית. תפיסה מיתית זו מתבררת באופן מובהק בדיני טומאה וטהרה, כאמור לעיל.603 ישראל תא־שמע הסביר זה מכבר שהטומאה נתפסה בעיני יהודי אשכנז כזיהום,604 כדבר מה היוצר תחושה של דחייה. זו הסיבה לתופעות שראינו עד כה. כיוון שהטומאה יוצרת דחייה, רק מים חיים יכולים להסירה, מים שמקורם שונה. מנהגי ההרחקה מן הנידה היו לכן קרובים לתפיסת הטומאה ולא לאיסור המיני. לכן גם העברת דברים מיד ליד נכרכה איתם, שכן המגע המטמא של האישה הנידה הוא זה דחה את הגבר. זו גם הסיבה שמשך זמן הטומאה נתפס כמצב משתנה, מצב דברים שאיננו נסבל על פי התפיסה הנומינליסטית. תחושת הדחייה פעלה בזמן שהאישה הייתה במצב של נידה ממש, כאשר היא דיממה. לאחר שכבר ניקתה עצמה מדמה, נתפסה הטומאה כמעומעמת יותר, כטמאה פחות. בזמן הזה, בימי ליבונה, היא נתפסה כמעט כטהורה, ולכן הקלו בשעה זו בדיני הרחקות. מצב משתנה שכזה לא יכול היה לעלות על הדעת בתפיסה הלכתית תלמודית, בעלת משמעות חוקית, שכן הטומאה איננה נעלמת ואיננה פוחתת אלא אם כן טבלה האישה במקווה. התופעה האחרונה שציינתי, הוצאתה מן האזור המקודש, מבית הכנסת, אף היא נובעת מתפיסה מיתית של טוהר. כפי שתיאר ג'פרי וולף, מנהגי הרחקה מבית הכנסת אכן מזכירים את תפיסתה של מרי דגלס על טוהר וסכנה אשר דנתי בה לעיל.605 טומאת האישה נתפסת כדבר המנוגד לקדושה. תפיסה זו מנוגדת להשקפה ההלכתית שאיננה מייחסת לטומאה דבר מה מהותי, מעבר לחובה להיטהר בתום תקופת הטומאה.

			על כל פנים, העירוב שרווח באשכנז בין הטמא והאסור, איננו מגלם תפיסה פרימיטיבית של הטומאה במובחן מזו של ההלכה התלמודית. הוא מציין תפיסה מיתית של ההלכה, המסבירה פנים ליסודות מיתיים המצויים בתורה עצמה. התורה מורה לא רק לנהוג יחס פוזיטיביסטי, אלא גם יחס מיתי. האסור הוא אף מורחק ומשוקץ. ההבחנות שעושה ההלכה התלמודית בין האסור ובין המורחק, אכן לא רווחו באשכנז, כפי הם לא רווחו בתקופות קדומות יותר על פי המתואר בתלמוד עצמו.

			סיכום

			באשכנז נהגו מנהגי נידה שונים מן ההלכה התלמודית. מן הרחיצה בחמין, לאיסור כניסה לבית כנסת, ללבישת בגדים מכוערים, לאיסור להעביר דברים מידו לידה, להקלה בדיני הרחקות בזמן שבעה נקיים ולטבילה במי תהום. מנהגים אלה הם עדות לקיומה של הלכה אשכנזית קדומה, בעלת מקורות שונים ונימוקים שונים. כפי שהראיתי, תלמידי החכמים שהיו אמונים על ההלכה התלמודית כרש"י ובית מדרשו, הראב"ן, רבי יצחק אור זרוע, המהר"ם מרוטנבורג ותלמידיו, יצאו נגד מנהגי נידה קדומים, ושקדו על הנחלת ההלכה התלמודית. מתוך המאבק להנחלת ההלכה התלמודית עולים שינויים מסוימים. איננו דומה דורו של רש"י אשר נראה שעל פי הבנתו, חרף מה שנראה כי למנהג הקדום אין בסיס הלכתי, שוקדים החכמים ומוצאים לו צידוק או הסבר. המנהג הקדום שהם מתמודדים מולו הוא בעל תיאוריה הלכתית שיש לה מאפיינים תיאורטיים. הם קשורים לפשט המקראות, הם עומדים בזיקה לדיני טומאה וטהרה והם קשורים להלכות קדומות. 

			חכמים במאה הי"ג דוגמת ר' יצחק אור זרוע, ובעיקר המהר"ם מרוטנברג עמלים הרבה יותר לעקור את ההלכה הקדומה ונאבקים לאמץ את ההלכה התלמודית. חכמים אלה מודעים לפער שבין ההלכה הקדומה וההלכה התלמודית, ועושים ככל יכולתם להביא לשינוי. מתוך המאבק שלהם באותה הלכה קדומה אנו למדים להכירה ולנתח את מאפייניה. כדברי, לא נראה שמדובר בהלכה שיש לה מקור שמרכזו אחר, כתורת ארץ ישראל או בבל, אלא מסורת עתיקה ומקומית. ביקשתי גם להראות שמסורת זו לא הייתה בהכרח כה איזוטרית, ושכמותה רווחה מסורת במקומות רבים בעם היהודי. כפי הנראה, בדומה לחכמי אשכנז אשר שקדו על הנחלת ההלכה התלמודית, כך נהגו חכמים אחרים במקומות אחרים. בסופו של דבר, תופעה זו באשכנז היא אחת מיני רבות של כפיית ההלכה התלמודית שהיא זו שהנחילה את שליטתה ברוב העם היהודי.

			ההלכה הקדומה באשכנז, ההלכה הטרום תלמודית, היא הלכה בעלת אופי שונה. זו איננה הלכה בעלת אופי חוקי, כזו הנדונה בתלמוד הנשענת על כללים משפטיים, אלא הלכה הנשענת על מיתוס. תפיסת הטהרה והטומאה לא הובנה כפי שהיא הובנה בתלמוד במושגים נומינליסטים המבחינים בין דיני טומאה וטהרה ובין דינים מיניים של איסור והיתר, אלא במובנים מיתיים של הרחקה וקירוב, של טאבו. מבחינה זו, הטהרה צריכה להיות גמורה באמצעות מים חיים, וההרחקה מן הנידה חזקה יותר בזמן שהיא בשעת הדימום. זהו הגורם לחוסר הלימה לא רק עם ההלכה התלמודית, אלא גם עם ההיגיון ההלכתי. ההלכה האשכנזית הקדומה איננה הלכה הנשמעת לכללים משפטיים נומינליסטים אלא לחוקים מיתיים.

					525	ורד נעם, מקומראן למהפכה התנאית: היבטים בתפיסת הטומאה (ירושלים: יד יצחק בן צבי, תש"ע), עמ' 255-221.

				

				
					526	יאיר פורסטנברג, טהרה וקהילה בעת העתיקה: מסורות ההלכה בין יהדות בית שני למשנה (ירושלים: הוצאת ספרים ע"ש י"ל מאגנס, האוניברסיטה העברית), עמ' 155-150. 

				

				
					527	ראה רבי אברהם ב"ר נתן הירחי, ספר המנהיג, הלכות נדה, עמוד תקנא.

				

				
					528	אברהם גרוסמן, חסידות ומורדות — נשים יהודיות באירופה בימי־הביניים (ירושלים: מרכז זלמן שזר לתולדות ישראל, תשס"א), עמ' 186-185.

				

				
					529	שם.

				

				
					530	אהרן בן אליהו, ספר מצוות גדול — גן עדן, ענין טומאה וטהרה, פרק יז, (גוזולווא, תרכ"ד): "על כן הטהרה צריך להיות במים חיים שלא נשתנו ממראיתם או טעמו או ריחו, ואין הבדל בין חם ובין קר, בין שיבוא הוא במים או שיוצק מים עליו". כן ראה הנ"ל, כתר תורה, ויקרא, מצורע, פרק טו (רמלה תשל"ב): "הטעם מתוקים... בהיותם בכלי קרואים מים חיים".

				

				
					531	ראה נדה, יא ע"ב: "דאמר רב יהודה אמר שמואל לא שנו אלא שעסוקה בטהרות דמיגו דבעיא בדיקה בסוף תשמיש לטהרות, בעיא בדיקה נמי [קודם תשמיש] לבעלה. אבל אינה עסוקה בטהרות לא בעיא בדיקה [לבעל]". וראה ר' אלעזר ב"ר יהודה מוורמס, ספר הרקח, הלכות נדה סימן שיז: "ובפ' ב' דנדה (דף יו) אמר רבא בעל נפש בועל ושונה פי' בלא בדיקה אפי' אין לה ווסת מותרת לבעלה. והא דפסק שמואל ב"ר חנינא בן אנטיגנוס דבעי בדיקה דווקא לטהרות אבל לבעלה לא בעי בדיקה. וכן אמוראי טובא פסקי הכי"; רבי יצחק ב"ר משה מוינה, ספר אור זרוע חלק א — הלכות נדה סימן שנה: "ורבינו חננאל וגם רבינו תם פירשו דה"ק לעולם בשאינה עסוקה בטהרות קאמר שמואל דהלכה כר' חנינא דבעי' בדיקה ודקשיא לך הא אמר כל לבעלה א"צ בדיקה דמתני הא דר"ח לא מתני' דיוקא דלעיל דאוקימנא בטהרות. וההיא דאמר רב יהודה אמר שמואל ל"ש אלא לטהרות אבל לבעלה מותרת"; רבי מאיר ב"ר ברוך, שו"ת מהר"ם מרוטנבורג חלק ד (דפוס פראג) סימן תרכד: "ולפי דבריהם אשה שאין לה וסת צריכה בדיקה לבעלה ונ"ל דדעת האלפס כן אבל ר"י פסק דאפי' שאין לה וסת לא בעי' בדיקה כדאמר רבה בר ירמי' אמר שמואל ואוקימנא לטהרות ותניא כותי' פ"ק דנדה ועוד ר"י גופי' אמר שמואל לא אמר אלא לטהרות אבל לבעלה לא בעי' בדיקה [וה"פ לעולם בעסוקה מאן דמתני הא כו' ולעולם] לא תיקשי [דאמר שמואל חדא זימנא דר"י א"ש דמתני הלכה כר"ח לא מתני דרבה בר ירמי' אמר שמואל ולא ידע לה וכ' בס' התרומה דאפי' לדברי ר"ת דמוקי האי פסקא דהלכה כר"ח בן אנטיגנוס אף לבעלה מ"מ הרי מתיר אידך ר"י א"ש ואמוראי אחריני טובא ובשל] סופרים הלך אחר המקיל ואפי' לדברי ר"ת מתיר".

				

				
					532	אני מעדיף את הצירוף "הלכה תלמודית" על פני "התלמוד", משום שלדעתי אין מדובר במפגש עם הטקסט התלמודי בלבד, כפי שהראתה טליה פישמן Talya Fishman, Becoming People of the Talmud: Oral Torah as Written Tradition in Medieval Jewish Cultures (Philadelphia: University of Pennsylvania Press, 2011), pp. 91-120. המפגש הוא עם ההלכה התלמודית, ולא עם הטקסט התלמודי כטקסט. הטקסט התלמודי נבחן באופן ביקורתי ולא נתפס כטקסט מונוליטי. 

				

				
					533	ויקרא טו:יח-לג.

				

				
					534	ויקרא יח:יט.

				

				
					535	ראה למשל ר' אליעזר ב"ר נתן, ספר הראב"ן נדה סימן שיח: "וטבילה בנידה לא כתיב, אלא דלא גרע משאר טמאין דכתב [שם ט"ז] ורחץ במים את כל בשרו ותניא ביבמות בפרק החולץ [מ"ז ב] כל דבר שחוצץ בטבילה חוצץ בגר ובעבד משוחרר ובנידה"; ר' יחזקיהו ממגדיבורג (בשיטת הקדמונים) שבת סד ע"א: "והדוה בנדתה, בנדתה תהא עד שתבוא במים. ומכאן נפקא לן דנדה בעיא טבילה"; תוספות יומא עח ע"א: "מכאן רמז לנדה שצריכה לישב עד צוארה במים — שאלו מקמי רב יהודה גאון זצ"ל טבילת נדה מדאורייתא מנלן והשיב קל וחומר ממגעה ור"ת פירש דנפקא מדכתיב במי נדה ודרשינן במסכת עבודת כוכבים (דף עה:) מים שהנדה טובלת בהן ור"י פירש מדכתיב והדוה בנדתה ודרשינן בפ' במה אשה (שבת דף סד:) בנדתה תהא עד שתבא במים"; ר' אלעזר ב"ר יהודה מוורמס, ספר הרקח סימן שיז: "והיא אסורה לכל דבר עד שתטבול כדאמר בשבת בפ' במה אשה (דף סז) [דף סד] והדוה בנדתה. לעולם היא בנדתה עד שתבא במים פי' טבילה".

				

				
					536	מובא בשם בה"ג בתוס' יומא עח ע"א, ד"ה מכאן, ובמקומות אחרים. וראה בהערות שלמה לנגה, פירוש ר' חיים פלטיאל לויקרא, טו:כה, ההדיר שלמה לנגה, ירושלים, תשמ"א, עמ' 411, הערה 20.

				

				
					537	שם. וראה דברים דומים אצל ר' מנחם המאירי, בית הבחירה, נדה סו ע"ב: "ומ"מ יש דוחים את כלם מדתניא ביומא ביום ההוא יהיה מקור נפתח לבית דוד וליושבי ירושלם לחטאת ולנדה מכאן רמז לטבילת נדה מן התורה אלמא הלכת סיני היא ולא של תורה". בציטוט אחר מר' חיים פלטיאל הוא למד את דין הטבילה מסוף הפרשה: "מיכן נראה למהר"ח פלטיאל ז"ל ראייה לטבילה מן התורה מדכתיב והדוה בנידתה והזב את זובו, הרי מקיש נידה לזב דכתיב והדוה דהיינו נדה דאי זבה מה צריכ' לזכר ולנקיבה הא אקשינהו אהדדי אלא ודאי לזכר ולנקיבה אתא לאקושי זב וזבה והדוה והזב אתא לאקשויי נדה לזב מה זב טעון טבילה אף נידה טעונה טבילה, אי מה זב טעון מים חיים אף נדה טעונה מים חיים אמ' ק"ו ומה זבה שעושה משכב (למשכב) [ומושב] אינה טעונה מים חיים דילפינן מן המקרא נדה לא כל שכן, ואם תאמר מה לזבה שהיא קלה שכן מבעוד יום טובלת תאמר לטבילת נדה שחמורה שכן אינה טובלת אלא בלילה ויהיה טעון מים חיים, וי"ל דמההיא קרא דממעטינן זבה ממים חיים מההיא קרא נמי נמעט נדה" (פירוש ר' חיים פלטיאל, שם, טו:לג). אפשר שבציון מורינו הרב אין הכוונה לר' חיים פלטיאל אלא לת"ח אחר, אולי ר' שלמה מקטיילנדון, וראה יצחק ש. לנגה, "לזהותו של רבי חיים פלטיאל", עלי ספר ח (תש"ם), עמ' 144 הערה 1. אפשר שהכוונה למהר"ם מרוטנבורג. על הפירוש ראה יצחק שמשון לנגה, "פירושי ר' חיים פלטיאל על התורה", תרביץ מג (תשל"ד), עמ' 234-231.

				

				
					538	ר' שמעון קיירא, ספר הלכות גדולות, סימן מא, הלכות נידה.

				

				
					539	אפרים א' אורבך, חז"ל: פרקי אמונות ודעות (ירושלים: הוצאת ספרים ע"ש י"ל מאגנס, תשל"א), עמ' 84-83, 333-329; ורד נעם, 'האומנם "לא המת מטמא"? לדיוקנה של הטומאה בספרות התנאים', תרביץ עח (תשס"ט) הערות 18-17; יאיר פוסטנברג, טהרה וקהילה בעת העתיקה: מסורות ההלכה בין יהדות בית שני למשנה (ירושלים: הוצאת ספרים ע"ש י"ל מאגנס, האוניברסיטה העברית), עמ' 144.

				

				
					540	שבת סד ע"ב. כך גם בפסיקתא זוטרתא (לקח טוב) ויקרא פרשת מצורע מו ע"ב: והדוה בנדתה. זקנים הראשונים היו אומרין שלא תכחול ולא תפקוס כל ימי נדתה עד שבא ר' עקיבא ואמר יביא הדבר לידי איבה ויגרשנה אלא כוחלת ופוקסת ומהו הדוה בנדתה תהא כנדתה עד שתבוא במים". לעומת גרסאות אלה, ראה בספרא מצורע — פרשת זבים פרשה ה פרק ט: "והדוה בנידתה זקנים הראשונים היו אומרים תהיה בנידתה לא תכחול ולא תפקוס עד שתבא במים עד שבא רבי עקיבא ולמד נכנס הדבר לידי איבה והוא מבקש לגרשה הא מה אני מקיים והדוה בנדתה תהא בנדתה עד שתבוא במים". אולם נראה שהמילים "עד שתבוא במים" הן גלוסה.

				

				
					541	פסחים כב ע"ב: "שמעון העמסוני, ואמרי לה נחמיה העמסוני, היה דורש כל אתים שבתורה. כיון שהגיע לאת ה' אלהיך תירא — פירש. אמרו לו תלמידיו: רבי, כל אתים שדרשת מה תהא עליהן? — אמר להם: כשם שקבלתי שכר על הדרישה, כך אני מקבל שכר על הפרישה. עד שבא רבי עקיבא ודרש: את ה' אלהיך תירא — לרבות תלמידי חכמים". בבא מציעא סב ע"א: "שנים שהיו מהלכין בדרך, וביד אחד מהן קיתון של מים, אם שותין שניהם — מתים, ואם שותה אחד מהן — מגיע לישוב. דרש בן פטורא: מוטב שישתו שניהם וימותו, ואל יראה אחד מהם במיתתו של חבירו. עד שבא רבי עקיבא ולימד: וחי אחיך עמך — חייך קודמים לחיי חבירך". 

				

				
					542	ישראל מ. תא־שמע, "נדה אם רוצה ליתן שמן", הפרדס עמ' ו.

				

				
					543	תא־שמע, הרחקות נידה באשכנז הקדומה, עמ' 166, על פי מרדכי מרגליות, הלכות ארץ ישראל מן הגניזה, ירושלים, תשל"ד, עמ' לט.

				

				
					544	ר' אלעזר ב"ר יהודה מוורמס, ספר הרוקח, הלכות נדה סימן שיז.

				

				
					545	ר' מאיר הכהן מרוטנבורג, הגהות מיימוניות, הלכות איסורי ביאה, פרק ו, סעיף ב.

				

				
					546	ר' שמחה ב"ר שמואל מויטרי, מחזור ויטרי, סימן תצט. כך גם אצל ר' אלעזר ב"ר יהודה מוורמס, פירושי סידור התפילה לרוקח, משנת במה מדליקין, ההדירו הרב משה הרשלר והרב יהודה אלתר הרשלר (ירושלים: צכון הרב הרשלר למחקר ולהוצאה של ספרות תורנית והלכתית, תשנ"ב), חלק שני, עמ' תצג: "לאחר שפוסקת רוחצת במים ומלבנה בגדים נאים וחלוק והכל".

				

				
					547	שם.

				

				
					548	ר' שלמה ב"ר יצחק, ספר האורה חלק ב [א] הלכות נדה לרבינו שלמה ז"ל. כן ראה מחזור ויטרי סימן תצט.

				

				
					549	על המנהג באשכנז (כנראה בוירצבורג) המנהג לרחוץ במרחצאות עירוניות שמקור המים שלהם מגיע בצינורות ראו תשובת הראב"ן לחתנו ר' יואל מוירצבורג, ר' אליעזר ב"ר נתן, ספר הראב"ן, שאלות ותשובות (בתחילת הספר) סימן כה (ווארשא, תרס"ה), עמ' יב: "ועל אמת המים שמקלחת בעיר דרך צינורות, ששאלת שטובלות נשים בה אם לאו [...] כי פסול שאיבה אינה אלא מדרבנן [...] והנח להן שיהיו שוגגות ולא מזידות".

				

				
					550	רבי אברהם ב"ר נתן הירחי, ספר המנהיג, הלכות נדה, עמוד תקנא.

				

				
					551	תוספות, שבת יג ע"ב, ד"ה. 

				

				
					552	ר' מרדכי ב"ר הלל, ספר המרדכי, מסכת שבת פרק יציאות השבת רמז רלח. כן ראה ר' יעקב ב"ר מאיר (ר"ת), ספר הישר (חלק התשובות) סימן נט: "על הליבון כבר היו רגילות הנשים לטבול לאחר שבעת ימי הנידות וספרו אחר כן ז' ימי נקיים משום חומרא דר' זירא ואז היו מקילות בליבון". וכן ספר הישר לר"ת (חלק החידושים) סימן קפ: "על הליבון כבר היו רגילות לטבול אחר שבעה וסופרות אחרי כן ז' נקיים משום חומרא דר' זירא ואז היו מקילות בליבון משום דאמרי' בשילהי נידה אמינא לך איסורא ואת אמרת לי מנהגא היכא דאחמור אחמור והיכא דלא אחמור לא אחמור. והיו (אומרים) [אומרות] משום חומרא לא גזרינן משום הרגל עבירה אלא (מישום) [משום] איסור תשמיש לבדו. אבל היכא דלא טבלו אין בין ליבון לנידות ולא כלום".

				

				
					553	ר' מאיר ב"ר ברוך מרוטנבורג, שו"ת מהר"ם מרוטנבורג (דפוס קרימונה) סימן [קכד אות א].

				

				
					554	ר' מאיר הכהן מרוטנבורג, הגהות מיימוניות, הלכות איסורי ביאה, פרק יא, סעיף נ.

				

				
					555	ראה שאול ליברמן, תוספתא כפשוטה למגלה פ"א עמ' 346, עמ' 1136-1138.

				

				
					556	על המנהג לטבול בנהרות ראה לעיל, עמ' 89-88.

				

				
					557	ר' יהודה ב"ר שמואל החסיד, ספר חסידים, מהדורת ראובן מרגליות (כתב יד קרמונה), סימן תקט (ירושלים: הוצאת מוסד הרב קוק, תשמ"ט), עמ' שלט; מהדורת וויסטינעצקי (כתב יד פארמה), סימן תתשפד (ברלין: הוצאת מקיצי נרדמים, תרנ"א), עמ' 297.

				

				
					558	ר' חיים פלטיאל, פירוש ר' חיים פלטיאל לויקרא פרק טו:כה. אנו מוצאים עמדה כזו מדיון של ר' מרדכי ב"ר הלל, הלכות נדה למרדכי רמז תשמד: "וי"מ דטעמא משום דבנותיו הוי ספק זבות וזב טעון מים חיים ושמא ירבה הנוטפין וה"ל מים מכונסין. ולא נהירא, חדא דאם כן אמאי עביד להו מקוה ביומי ניסן הא בעי מים חיים. ועוד, הא תניא בתורת כהנים, חומר בזב מבזבה שהזב טעון מים חיים מ שאין כן בזבה".

				

				
					559	תשובות הגאונים — שערי תשובה, סימן קסד; שם סימן קע; ובמקבילה: תשובות רב נטרונאי גאון, ברודי (אופק) יורה דעה סימן רנב. כן ראה תשובות הגאונים — גאוני מזרח ומערב, סימן עח: "וששאלתם טהרה זו שאמרו חכמים חייב אדם לטהר עצמו ברגל צריכה מים חיים או לא. כך ראינו שלא מצינו מים חיים בכל חייבי טבילות אלא בזב בלבד שמפורש בו ורחץ בשרו במים חיים ונדה נמי מפני שהיא ספק זבה אבל שאר חייבי טבילות אין צריכין מים חיים וכ"ש טבילת הרגל שלא הצריכוה חכמים אלא לנקות את עצמו בלבד". ובמקבילה: תשובות רב נטרונאי גאון — ברודי (אופק) תשובות פרשניות סימן תקלב: "וששאלתם טהרה זו שאמרו חכמים חייב אדם לטהר עצמו ברגל (ראש השנה טז ע"ב), צריכה מים חיים או לא. כך ראינו: שלא מצינו מים חיים בכל חייבי טבילות אלא בזב בלבד, שמפורש בו (וי' טו, יג) ורחץ בשרו במים חיים, ונדה נמי מפני שהיא ספק זבה. אבל שאר חייבי טבילות אין צריכין מים חיים, וכל שכן טבילת הרגל, שלא הצריכוה חכמים אלא לנקות את עצמו בלבד". כמו כן תשובות הגאונים — שערי תשובה סימן קעה: "אבל נדה שהיא מחוייבת כשטבלה במים חיים לטהרה לבעלה צריכה לברך... רב נטרונאי ז"ל".

				

				
					560	ספר מעשה הגאונים, סימן פו, ההדיר אברהם עפשטיין (ברלין: חברת מקיצי נרדמים, תר"ע), עמ' 76. כן ראה פסקי רי"ד מסכת מגילה דף ח עמוד א.

				

				
					561	ר' שלמה ב"ר יצחק, רש"י, שבת סה ע"ב. כן ראה שו"ת רש"י סימן סט.

				

				
					562	ר' אליעזר ב"ר נתן, ספר הראב"ן, שאלות ותשובות (בתחילת הספר) סימן כה (ווארשא, תרס"ה), עמ' יב: "וגם מים חיים לנשים אינו אלא חומר שהנהיגו כן, שאפילו זבה גמורה אינה טעונה מים חיים דתנן [תוספתא במגילה פ"א] חומר בזב מבזבה שהזב טעון מים חיים והזבה אינה טעונה מים חיים". ר' ברוך ב"ר יצחק מגרמייזה, ספר התרומה, הלכות נדה סימן [פו]: "טבילת נדה וזבה אין טעונות מים חיים. כדתני' בתוספת' בהדי' אין בין זב לזבה אלא שזב טעון מים חיים מה שאין כן בזבה". תוספות, שבת סה ע"ב: "ויש מפרשים שלא היה רוצה להטבילן בהן משום דהוו להו ספק זבות וזב וזבה טעונים מים חיים ושמא ירבו הנוטפין והוו להו מכונסין ולא נהירא חדא דמ"ט עביד להו מקוואות והא בעינן מים חיים ועוד דבתוספתא פ"ג דזבים] קאמר חומר בזב מבזבה שהזב טעון מים חיים והזבה אינה טעונה מים חיים". ר' יצחק ב"ר משה מוינה, ספר אור זרוע חלק א — הלכות נדה סימן שסג: "ויש מפרשים דעביד להו לבנתי' מקוואו' ביומי ניסן כעין מקוואות שלנו שהם מעיין משום דהאידנא נשים שלנו ספק זבות נינהו וזבה טעונה מים חיים. ולא נהירא לרש"י ולרשב"ם דתניא בתוס' דמגילה פ"ק אין בין זבה לזב אלא שהזב טעון ביאת מים חיים וזבה אין טעונה ביאת מים חיים". ר' אשר ב"ר יחיאל, רא"ש מסכת נדה פרק י.

				

				
					563	ר' אברהם ב"ר נתן הירחי, ספר המנהיג הלכות נדה עמוד תקמח.

				

				
					564	משנה, נדה פרק א:ז.

				

				
					565	ר' שלמה ב"ר יצחק, רש"י נדה דף יא ע"א.

				

				
					566	משנה, נדה, פרק י:יג.

				

				
					567	נדה סח ע"ב.

				

				
					568	ר' משה ב"ר מימון, משנה תורה, הלכות מטמאי משכב ומושב פרק ד, הלכה. 

				

				
					569	שם, הלכות איסורי ביאה פרק ו הלכה כא, וכן ראה שם הגהות מימוניות.

				

				
					570	כך כתב הרמב"ן, הלכות נדה לרמב"ן, פרק ב: "כל שבעת הימים צריכה בדיקה פעם אחת בכל יום, בדקה ביום הראשון או בשני או בשלישי ושוב לא בדקה בודקת בשעת טבילתה ודיה, אפילו בדקה ביום שביעי בלבד הרי זו בחזקת טהורה שהרי בדקה והפסיקה קודם לכן". 

				

				
					571	ר' אלעזר ממץ, ספר יראים, סימן כו [דפוס ישן — קצב]: "ובספירתה ז' נקיים צריכה שתבדוק עצמה בכל יום. ואם לא בדקה אלא יום ראשון ויום ז' בדיעבד טהורה דקיי"ל כר"א דתנן בפרק תינוקת [נדה ס"ח ב'] הזב והזבה שבדקו עצמן ביום הראשון וביום השביעי ומצאו טהור ושאר הימים לא בדקו ר"א אומר הרי אלו בחזקת טהרה, ר' יהושע אומר אין להם אלא יום ראשון ויום ז' בלבד, ר' עקיבא אומר אין להם אלא יום שביעי בלבד, ואנן כר' אליעזר קיי"ל.

				

				
					572	מחזור ויטרי סימן תצט.

				

				
					573	ר' אלעזר ב"ר יהודה מוורמס, ספר הרוקח הלכות נדה סימן שיז.

				

				
					574	ר' מרדכי ב"ר הלל, ספר המרדכי, הלכות נדה למרדכי, רמז תשלז.

				

				
					575	גרוסמן, חכמי אשכנז, עמ' 157-154.

				

				
					576	נדה לה ע"ב-לו ע"א.

				

				
					577	ר' משה ב"ר מימון, משנה תורה, הלכות איסורי ביאה פרק יא הלכה ו-ז.

				

				
					578	יצחק (אריק) זומר, עולם כמנהגו נוהג (ירושלים: מרכז זלמן שזר, תשנ"ו), עמ' 229. רבנו תם, ספר הישר, חלק החידושים, מהדורת ש"ש שלזינגר, ירושלים תשי"ט, סי' קפא, עמ' 127.

				

				
					579	זומר, שם, עמ' 232.

				

				
					580	שם, עמ' 233-234.

				

				
					581	ר' מאיר ב"ר ברוך מרוטנבורג, שו"ת מהר"ם מרוטנבורג דפוס ברלין סימן עח (נד).

				

				
					582	ספר האורה חלק ב [א] הלכות נדה לרבינו שלמה ז"ל.

				

				
					583	רבי יצחק ב"ר משה מוינה, ספר אור זרוע חלק א — הלכות נדה סימן שס. וכן ראה ר' שמחה ב"ר שמואל מוטירי, מחזור ויטרי, סימן תצט ר.

				

				
					584	ר' שלמה ב"ר יצחק, ספר האורה, שם. כן ראה שו"ת רש"י סימן שלו: "כלים שהנידה נוגעת בהם בזמן הזה טהורים אצל בעלה. שהרי בני אדם בזמן הזה מטמאין בקברות ואהל המת ובשרץ ובנבילה ובמת, ולא יטהרו עד שיזרוק עלינו מלכינו מים טהורים לטהרינו. כך כלים שהנידה נוגעת בהן מותרין ליגע בהן ולהשתמש בהן: אבל מחמירים אנו על עצמינו ואין אוכלים אנו בקערה אחת, ולא משיורי מאכלה, ולא יושבים על מושבה, ולא מקבלים כלום מידה אלא על ידי אחר. ונותנין אנו לה כלים וקערה, מטפחת וסדינין וכרים וכסתות להשתמש בימי נידותה. ולעת טהרתה מכבסת במים אותם בגדים שיש עליהם כתם, ושאר כלים שישבה בהם מדיחן במים ודיה: ומנהג זה יפה לנהגו כן, מפני הרגל עבירה, אבל איסור טומאה ליכא".

				

				
					585	ראה עוד על ההבחנה שעושה רש"י בין טהרות ובין איסור נידה לבעלה: שו"ת רש"י, סימן קפז: "והבא לומר לא אמרו חכמים כן אלא לעיניין טהרות אבל לעיניין אשה לבעלה לא, שנינו בברייתא בגמרא דהחולץ כל דבר שחוצץ בטבילה חוצץ בגר ובעבד משוחרר ובנידה. והכא בנידה לבעלה עסקינן, דאי לטהרות פשיטא מאי שנא משאר טהרות. ועוד דומייא דגר ועבד משוחרר שאין טובלין לשם טהרות אלא לאיסור והיתר. אבל אין להורות כן שלא להוציא לעז על הראשונות. ועוד דההיא מעשה בשפחה של בית ר' שטבלה ונמצא לה עצם בין שיניה והצריכה ר' טבילה אחרת ואם תאמר יחידאה היא ויחיד ורבים הלכה כרבים, חדא דמימרא הוא וליכא דפליג עלה. ועוד דרבנן בתראי סמכו עלה וקבעוה. דאמרי' דרש רבא לעולם ילמד אדם בתוך ביתו שתהא אשה מדיחה קמטיה במים כו' עד מסקנא. וכולה ההוא שמעתתא לעיניין אשה לבעלה. ובימי רבא לא היו טהרות, שמיום שפסקו מי חטאת כולנו טמאי מתים, ואין לנו לטהרה עד שיבא מקוה ישר' לזרוק עלינו מים טהורים לטהרנו. שלמה בר' יצחק ז"ל".

				

				
					586	ר' אלעזר ב"ר יהודה מוורמס, פירושי סידור התפילה לרוקח, משנת במה מדליקין, ההדירו הרב משה הרשלר והרב יהודה אלתר הרשלר (ירושלים: צכון הרב הרשלר למחקר ולהוצאה של ספרות תורנית והלכתית, תשנ"ב), חלק שני, עמ' תצג: "וזהו דין נידות בקוצר כמינהגינו: בעת שהנידה זובה אין נוגעת בכל כלי ובכל מאכל שהבעל אוכל, ואם נוגעת בכוס או בקערה קודם שישתה הבעל [או אכל] בו שוטף הכוס והקערה עד שתפסוק דם היוצא ממנה. לאחר שפוסקת רוחצת במים ומלבנה בגדים נאים וחלוק והכל".

				

				
					587	ר' שמחה ב"ר שמואל מויטרי, מחזור ויטרי, סימן תצח.

				

				
					588	תשובות הגאונים — שערי תשובה, סימן ה. כן ראה שו"ת הרי"ף, סימן רצז.

				

				
					589	ר' יצחק ב"ר משה מוינה, ספר אור זרוע חלק ב — הלכות ראש השנה סימן רנז מדבריו שלא היו מתענין בין ר"ה ליו"כ ר' שמחה מויטרי, מחזור ויטרי, סימן תצט.

				

				
					590	ירושלמי, שבת, פרק א הלכה.

				

				
					591	ר' שמחה ב"ר שמואל מויטרי, מחזור ויטרי, סימן שלז. וראה ספר אור זרוע חלק ב — הלכות ראש השנה סימן רנז; ספר תשב"ץ קטן, סימן קיז: "ירושלמי גרסינן התם מאן דמצי למיכל חולין בטהרה בכולא שתא ליכול ואי לאו ליכול בהני עשרה ימים בין כסא לעשור. מכאן הוכיח רבינו אבי העזרי שאין לאכול פת של גוים בין כסא לעשור. והר' שמואל מבומבערג אמר דלאו דוקא חולין בטהרה דלית בה איסור אך טוב לטהר עצמו. אבל פת של גוים דמשום איסורא אי נהיג איסורא בהני י' ימים בכולא שתא נמי לא ליכול".

				

				
					592	חולין קו ע"א.

				

				
					593	ר' מרדכי ב"ר הלל, ספר המרדכי מסכת פסחים הסדר בקצרה רמז תריא.

				

				
					594	ר' שמשון ב"ר צדוק, תשב"ץ קטן, סע' צט, ההדיר שלמה אנגל (ירושלים: מפעל תורת חכמי אשכנז, מכון ירושלים, תשע"א), עמ' מו. כך גם שו"ת מהר"ם מרוטנבורג דפוס לבוב סימן שפה (שמו): "ואפילו נטל לפירות, דקיימא לן [חולין קו, א] הנוטל ידיו לפירות וכו'". כן ראה ר' מרדכי ב"ר הלל, ספר המרדכי מסכת פסחים הסדר בקצרה רמז תריא, בשם הרשב"ט: "ותו דבזמן הזה אין אנו אוכלין חולין בטהרה והנטילה אינה אלא לקיים מנהג הראשונים שהיו אוכלין חוליהן בטהרה"; הגהות מיימוניות הלכות שבת פרק כט הלכה ו.

				

				
					595	ר' יהודה ב"ר שמואל החסיד, ספר חסידים (מרגליות) סימן נח.

				

				
					596	ר' מרדכי ב"ר הלל, ספר המרדכי, ברכות רמז קצב.

				

				
					597	ר' משה מקוצי, ספר מצוות גדול, עשין, סימן כז.

				

				
					598	תשובות הגאונים — גאוני מזרח ומערב, סימן מד.

				

				
					599	שם.

				

				
					600	Jeffrey Wolf, The Fabric of Religious Life in Medieval Ashkenaz (1000-1300), Creating Sacred Communities (Leiden, Boston: Brill, 2015), pp. 81-130. כן ראה "בית הכנסת באשכנז: דימוי והלכה", כנשתא, ב (תשס"ב), עמ' ט'-ל'. ראה גם י"מ תא־שמע, "מקדש מעט: הסמל והממשות", כנסת עזרא: מחקרים המוגשים לכבוד פרופ' עזרא פליישר, בעריכת ש' אליצור ואחרים, ירושלים תשנ"ה, עמ' 351–364.

				

				
					601	ר' שלמה ב"ר יצחק, ספר האורה חלק ב [א] הלכות נדה לרבינו שלמה ז"ל.

				

				
					602	ר' יהודה ב"ר שמואל החסיד, ספר חסידים, מהדורת ויסטניצקי, סי' תתתתיג, עמ' 393. שו"ת מהר"ם מרוטנבורג, ספר סיני וליקוטים סימן שו (תתתקג): "ועל כהן שנושא את כפיו שאתה מצריך לו טבילה. אף לפי מאי דנהוג עלמא כהנך תלתא סבי [ברכות כב, א], מנהג כשר הוא. דאף לתפילה כתבו רבותינו הגאונים דצריך כ"ש לנשיאות כפים. וסבורני שכולם נוהגים כן, אמנם בחולה המרגיל נראה דהוי בט' קבין". וראה דניאל שפרבר, מנהגי ישראל ח"ד, (ירושלים: מוסד הרב קוק, תשנ"ה), עמ' לט-מ.

				

				
					603	עמ' 212-210.

				

				
					604	ישראל מ. תא־שמע, "הרחקות נידה באשכנז הקדומה: החיים והספרות", סידרא ט (תשנ"ג), עמ' 170-163. 

				

				
					605	עמ' 212-210. ראה אצל ג'פרי וולף, שם. 

				

			

		
	
			עיצוב העיר והבית בעיר הנוצרית

			עירובין בצורת פתח סמלית

			מבוא

			כאמור, המתודה ההיסטורית שעומדת בבסיס ספר זה היא היסטוריה שמלתתא. בסמוך למתודה זו קיימת מתודה פילוסופית סוציאלית הקוראת לפרשנות המרחב או להרמנויטיקה של המרחב. מתודה פרשנית זו שתחילתה בכתביהם של הוגים סוציאלים, כגון גאורג זימל,606 וולטר בנימין607 ואנרי לפבר,608 מניחה שפעילותו של האדם במרחב, ובעיקר עיצוב העיר, כמוה כטקסט שניתן לפרשנות. לפי תפיסה זו, לעיצוב העיר בימי הביניים בכלל, ולעיצוב הרחוב היהודי בפרט, ישנה משמעות העומדת דורשני. 

			אחת ההלכות אשר השפיעו על עיצוב הרחוב היהודי, ולפיכך הדורשת פרשנות, היא העירוב. העירובין בימינו נעשים בדרך כלל באמצעות עמודים המקיפים את מקום היישוב ותיל המתוח בין ראשי העמודים. כל שני עמודים נחשבים למזוזות הפתח והתיל שמעליהם למשקוף. כך נחשבים העמודים והתיל לגדר העשויה פתחים פתחים. נוהג זה נשען על ההנחה ההלכתית שהקפת מקום יישוב במחיצה סמלית, הקרויה בהלכה "צורת הפתח", גורמת למקום להיחשב רשות היחיד, שבה מותר לטלטל חפצים בשבת. שיטת הקפה זו נסמכת על המשנה במסכת עירובין ועל הדיון התלמודי המסתעף ממנה, שעל פיהם די ביצירת צורת פתח, שמשמעותה יצירת פתח סמלי או גדר סמלית סביב העיר: "מבוי גבוה למעלה מעשרים אמה, ימעט... ואם יש לו צורת הפתח אף על פי שהוא רחב מעשר אמות אין צריך למעט".609 אלא שמנהג זה מנוגד לעמדה ההלכתית הדומיננטית של חכמי אשכנז בימי הביניים. כפי שאראה, ספרי הלכה נמנעו מלהזכיר את האפשרות של הקפת העיר באמצעות צורת הפתח. האפשרות הזאת אמנם מופיעה, אך רק במידה מצומצמת, ובעיקר כאפשרות תיאורטית בלבד. למעשה לא נהגו להתקין עירובין על פי הלכת צורת הפתח; בפועל השתמשו בלחי וקורה בלבד — הצמדת קורה לכותל פתח רחוב היהודים וקורה לרוחבו. הקפת שכונות יהודיות באמצעות צורת הפתח החלה רק בעת החדשה. יחד עם הימנעות מעירוב באמצעות צורת הפתח, התחוללה בימי הביניים תופעה של הפיכת הלחי לסמלי יותר ויותר. דברי יתארו את הדיון ההלכתי של חכמי אשכנז בימי הביניים וידון בסיבותיו.

			צורת הפתח בתלמוד

			להלכת צורת הפתח מסורת עתיקה. כך למשל כתב ר' שמעון קיירא (בבל, המחצית השנייה של המאה התשיעית) בספר הלכות גדולות: "וצריכה מתא למיעבד לה עירוב הדר הודראנה [=וצריכה עיר שיעשו לה עירוב סביבה], בחבלים או בצורת הפתח".610 ברם כפי שנראה, הנחה זו לא הייתה מקובלת על הכל. הרמב"ם, למשל, מגדיר את צורת הפתח כפתרון היכול להתממש במקרה של פרצה בחומת העיר בלבד, ולא להקפת העיר כולה. לכן הוא מתאר את מעמדה ההלכתי של צורת הפתח מתוך ההקשר של דיני מחיצת העיר. 

			עיקרו של הדיון בנושא הוא סוגיה בתלמוד הבבלי במסכת עירובין. סוגיה זו דנה במבוי — רחוב החסום בשלוש רוחותיו ופרוץ ברוח הרביעית, וברוח זו יש צורת הפתח, כלומר, שתי מזוזות ומשקוף על גביהן. על מידת צורת הפתח הזאת נחלקו האמוראים. רב סבר שאין לעשותה רחבה מעשר אמות. לגבי דעתו של רבי יוחנן מסתפקת הגמרא, ומצדדת באפשרות שרבי יוחנן התיר צורת פתח רחבה מעשר אמות:

			אם יש לו צורת הפתח אף על פי שרחב מעשר אינו צריך למעט... מתני ליה [=שנה לו] רב יהודה לחייא בר רב קמיה דרב [=לפני רב]: אינו צריך למעט. אמר ליה: אתנייה [=שנה לו] צריך למעט. אמר רב יוסף, מדברי רבינו נלמד: חצר שרובה פתחים וחלונות — אינה ניתרת בצורת הפתח, מאי טעמא — הואיל ויותר מעשר אוסר במבוי, ופרוץ מרובה על העומד אוסר בחצר, מה יותר מעשר האוסר במבוי — אינו ניתר בצורת הפתח, אף פרוץ מרובה על העומד, האוסר בחצר — אינו ניתר בצורת הפתח... ואף רבי יוחנן סבר לה להא דרב [=את שיטתו של רב]. דאמר רבין בר רב אדא אמר רבי יצחק: מעשה באדם אחד מבקעת בית חורתן שנעץ ארבע קונדיסין [=כלונסאות] בארבע פינות השדה, ומתח זמורה עליהם, ובא מעשה לפני חכמים, והתירו לו לענין כלאים — ואמר ריש לקיש: כדרך שהתירו לו לענין כלאים — כך התירו לו לענין שבת. רבי יוחנן אמר: לכלאים — התירו לו, לענין שבת — לא התירו לו. במאי עסקינן [=במה עוסקים אנו, מהו המקרה שבו דנו]? אילימא מן הצד [=אם תאמר שהזמורה נמתחה בצידי הכלונסאות ולא על גביהם כדין] — והאמר רב חסדא: צורת הפתח שעשאה מן הצד — לא עשה ולא כלום! אלא על גבן; ובמאי? אילימא בעשר [=אם תאמר שגובה הפתח היה עשרה טפחים בלבד] — בהא לימא [=אמר] רבי יוחנן בשבת לא? אלא לאו — ביתר מעשר! — לא, לעולם בעשר ומן הצד, ובדרב חסדא קא מיפלגי [=חלקו על דעת רב חסדא, שסבר ששבת חמורה מאיסור כלאים].611

			כפי שאנו רואים, מסגרת הדיון היא הרוח הרביעית בלבד, ולא הקפה של המבוי כולו. התלמוד אמנם מייחס את החומרה הזאת לאמורא רב, האוסר צורת פתח רחבה מעשר: "מדברי רבינו נלמד: חצר שרובה פתחים וחלונות — אינה ניתרת בצורת הפתח", אך במהלך הסוגיה אין ביטוי לעמדה המתירה להקיף את החצר או את המבוי בצורת הפתח. ואכן, כך סובר הרמב"ם. יש לציין כאן שתוספות סבור שבמקרה של כרמלית, דהיינו מקום שאיננו מוגדר כעיר או כרשות הרבים מן התורה, כמקרהו של ה"אדם אחד מבקעת בית חורתן שנעץ ארבע קונדיסין", מותר להקיף אותה באמצעות צורת הפתח מכל רוחותיה.612

			כפי שציינתי, הרמב"ם אינו מתיר להקיף את העיר כולה באמצעות צורת הפתח כדי להתיר את הטלטול בעיר בשבת. הוא מתחיל בתיאור המחיצה המגדירה את המקום התָחום בתור רשות היחיד. על מחיצה זו להיות בגובה עשרה טפחים, ועליה להיות רצופה. פרצה קטנה מעשר אמות איננה פוגמת את מחיצת העיר כולה כל זמן שרוב העיר גדורה, או בלשון הרמב"ם: "שהפרוץ איננו מרובה על העומד". במקום שבו קיימת פרצה רחבה מעשר אמות, אפשר לסתום אותה באמצעות צורת הפתח — במקום הפרצה בלבד ולא בהקפת העיר כולה:

			כל מחיצה שיש בה פרוץ מרובה על העומד אינה מחיצה, אבל אם היה פרוץ כעומד הרי זו מותרת, ובלבד שלא יהיה באותן הפרצות פרצה שהיא יתר על עשר אמות, אבל עשר אמות הרי היא כפתח, ואם היה לפרצה זו צורת פתח אף על פי שיש בה יותר מעשר אינה מפסדת המחיצה, והוא שלא יהא הפרוץ מרובה על העומד.613 

			המקרה היחיד, אפוא, שבו הרמב"ם מתיר להשתמש בצורת הפתח בפרצה רחבה מעשר אמות, הוא המקרה שבו האזור הפרוץ איננו רחב מן האזור המגודר בגדר מלאה. הרמב"ם מגדיר את גודל הפרצות כדלהלן:

			במה דברים אמורים בזמן שהפרצות משלשה טפחים ולמעלה, אבל אם היו הפרצות כל פרצה מהן פחותה משלשה הרי זו מותרת, ואף על פי שהפרוץ מרובה על העומד, שכל פחות משלשה הרי הוא כלבוד.614

			אף פרצות קטנות אינן פוגמות את המחיצה כולה כל זמן שהמרחקים בין קני המחיצה קטנים משלושה טפחים. הרמב"ם מדגים את המחיצה המינימלית באופן שהמרחק בין קני המחיצה, בין באופן אופקי, בין באופן אנכי — שלושה טפחים:

			כיצד? הרי שהקיף בקנים ואין בין קנה לחבירו שלשה טפחים, או שהקיף בחבלים ואין בין חבל לחבירו שלשה טפחים, הרי זו מחיצה גמורה, אף על פי שהיא שתי בלא ערב או ערב בלא שתי, וצריך שיהיה גובה הקנה עשרה או שיהיה מן הארץ עד סוף עובי החבל העליון עשרה אם הקיף בחבלים, שאין מחיצה פחותה מעשרה, וכל השיעורין האלו הלכה למשה מסיני הן.615 

			לגבי הפרצה המותרת במחיצה — כזו שאיננה תופסת את רוב המחיצה — שאותה מתירה ההלכה גם אם היא רחבה מעשר אמות כאשר יש לה צורת פתח, מסביר הרמב"ם שצורת פתח זו צריכה להיות מורכבת משתי מזוזות ומשקוף על גביהן, גם אם משקוף זה עצמו הוא מינימלי ואין בכוחו לשאת אלא דלת קלה ביותר העשויה מקש: 

			צורת פתח האמורה בכל מקום היא אפילו קנה וכיוצא בו מכאן וקנה מכאן וקנה על גביהן, גובה שני הלחיים עשרה טפחים או יתר והקנה וכיוצא בו שעל גביהן אף על פי שאינו נוגע בשני הלחיים אלא יש ביניהן כמה אמות הואיל וגובה הלחיים עשרה הרי זו צורת פתח, וצורת פתח שאמרו צריכה שתהא בריאה לקבל דלת אפילו דלת של קש.616

			הרמב"ם סובר, אפוא, שצורת הפתח יכולה לספק פתרון במקום שיש בו פרצה, ואיננה יכולה להחליף את המחיצה כולה. לדברי הרמב"ם אי־אפשר להקיף את העיר כולה בעמודים וחבלים על גביהם. 

			התקבלות צורת הפתח באשכנז וצרפת בימי הביניים

			הצגת שיטתו של הרמב"ם תקל עלינו להבין את המקורות האשכנזיים. בחינה של המקורות באשכנז שלפני המגפה השחורה מצביעה על דיונים על לחי וקורה, אך לא על הקמת צורת הפתח סביב העיר. כפי שראינו, שיטת הרמב"ם היא שצורת הפתח סביב העיר איננה יכולה להיות הדרך לערב עיר. האם שיטתו היא שרווחה גם באשכנז של ימי הביניים? 

			בדיון שהתקיים בין החכמים באשכנז ובצרפת יש שחלקו על דעתו של הרמב"ם וסברו שאפשר להעמיד את צורת הפתח גם בפרצות רחבות מעשר אמות וגם סביב העיר כולה, ומנגד נקטו אחרים דעה דומה לזו של הרמב"ם. העמדה החולקת על זו של הרמב"ם ידועה כדעתו של הר"י, רבנו יצחק מדמפייר, אשר סובר שדברי רב יוסף האוסרים לתקן חצר שכולה חלונות בצורת הפתח, שהובאו בסמוך לדברי רב, נדחו:

			ואם תאמר, הואיל ומהני [=ומועילה] צורת הפתח מכל ארבע רוחות, אם כן גבי פסי ביראות [=הסדר מיוחד שהתירו חכמים באיזור תחום סביב בורות מים, לנעוץ יתדות זויתיות הנחשבות לקביעת המקום כנבדל מרשות הרבים ומיוחד להשקאת בהמות]. למה הוצרכו לארבעה דיומדין ולא הוי שרי [=ולא הותר (המקום)] אלא לבהמה? בין לר' מאיר ובין לר' יהודה היה להם לעשות ארבעה קונדסין וזמורה על גביהן לרב בעשר [=טפחים], ולמתניתין [=לדעת המשנה] ביתר מעשר? וגבי שיירא נמי [=בשיירה העוברת ממקום למקום שהורו חכמים להקיף אותה לפני שבת בשלושה חבלים זה למעלה מזה], אמאי [=מדוע] צריך שלשה חבלים זה למעלה מזה, או קנים [=הנעוצים בקרקע במרחק של] פחות פחות משלושה? יעשו צורת הפתח מארבע רוחות? ואומר ר"י לפי שלא היה מתקיים כל כך משום דאתו גמלי ושדו ליה [=משום שיבואו גמלים ויפגעו בחבל העליון], וגם בקל יכול ליפול ברוח שאינה מצויה לפי שהיו צריכין להגביהו מן הגמלים הנכנסים שם לשתות, וכן בשיירא.617

			אם אפשר לערב עיר באמצעות צורת הפתח, מדוע לא בחרה הגמרא בפתרון נוח כל כך לערב את העיר? מדוע מציעה הגמרא לערב באמצעות גדר שבה מקיפים חבלים את מוטות הגדר במרחק של פחות משלושה טפחים זה מזה, כאשר אפשר היה לחבר חבל אחד בראש המוט בלבד? לשאלה זו מתייחס הר"י בדבריו. הוא משיב שמוטות כאלה צריכים להיות מוגבהים לגובה רב מגבהו של גמל, בהמה המצויה בסביבה היהודית בכלל ובשיירות בפרט. קביעת חבלים בגובה נמוך יותר תביע לקריעתם על ידי הגמלים. ביצועה דרישה זו לא היה קל בתקופת הגמרא. הסיבה לדחיית פתרון "צורת הפתח", עקיפת העיר בחבלים, היא סיבה טכנית. עמדת הר"י התקבלה מאוחר יותר גם על חכמים באשכנז דוגמת הרא"ש ובנו ר' יעקב בעל הטורים. במקור הבא חוזר הרא"ש על דברי הר"י ואף על נימוקו שצורת הפתח צריכה להיות גבוהה מגובה ראשו של גמל ורוכבו:

			ואם יש לו צורת הפתח וכו' ואף בגובהה מהניא צורת הפתח דלא בעיא היכר בצורת הפתח. [...] וא"ת ולמה הוצרכו לעשות פסין לביראות (לקמן דף יז ב) וגם לא התירו אלא בבהמת עולי רגלים ולא לאדם (לקמן דף כ ע"ב) ובקל היה יותר לעשות צורת הפתח מארבעה רוחות ואפילו ליותר מעשר כמתניתין? וי"ל דלא היה מתקיים כל כך, דאתו גמלים ושדו ליה [=שיבואו הגמלים ויפילו את החבל שנמתח בראש העמודים]. וגם נקל ליפול ברוח שאינה מצויה לפי שהיו צריכין להגביהן מפני הגמלים. וכן צריך לומר גבי שיירא שחנתה בבקעה שמקיפין שלשה חבלים זה למעלה מזה או קנים בפחות משלושה [=טפחים], ולא עבדי צורת הפתח [=מחשש שיקרעו הגמלים את החבל].618

			בדומה לרא"ש קובע גם בנו ר' יעקב, בהסתמך על דעת ר"י, שאפשר להקיף את העיר בצורת הפתח, כלומר בעמודים המרוחקים זה מזה אף ביותר מעשר אמות ובחבלים המחוברים לראשי העמודים:

			ואם עשה צורת הפתח אפילו לפרצה יתירה מעשרה מותר. וכתב הרמב"ם ז"ל ובלבד שיהא עומד מרובה על הפרוץ. ור"י פי' אפילו לא נעץ אלא ארבעה קונדיסין בארבע רוחות ועשה צורת הפתח על גביהן שרי [=מותר].619

			ר' יעקב איננו מצטט את דברי אביו בסוגיה זו אלא את ר"י בלבד, ובניגוד לשיטת הרמב"ם. כדרכו וכדרך עריכת השיטות המקובלת בספרות ההלכתית, הדעה המובאת להלכה המאוחרת (בשולחן ערוך למשל) היא הדעה האחרונה, זו של ר"י, ולא זו של הרמב"ם. 

			מהרצאת הדברים של הטור נראה שהרמב"ם והר"י הם הדוברים היחידים בסוגיה זו, אבל לא כן הם פני הדברים. בהמשך דברי התוספות דלעיל הוא מצטט שתי דעות נוספות אשר פירשו את הגמרא בעירובין באופן שונה מר' יצחק מדמפייר: את דעתו של ר' יצחק ב"ר אברהם (הריצב"א), ואת דעתו של ר' משה מקוצי (Coucy) שבצרפת, ר' משה ב"ר יעקב:

			וריצב"א מפרש דהכא לא איירי [=שכן אין מדובר] בארבע דפנות. והכי פרושו: כך התירו לענין שבת במפולש דהיינו שתי מחיצות, דשתי מחיצות לענין שבת הוי כארבע מחיצות לענין כלאים דבכלאים אין חילוק בין שתים לארבע. והשתא פריך שפיר [=וכעת הוא הקשה היטב] בהא לימא [=בזה יאמר] רבי יוחנן בשבת לא, דבשתי מחיצות אין לחוש אם פרוץ מרובה. והשר מקוצי מפרש דהכי פירושא [=שכך הוא פירושו] בהא לימא רבי יוחנן בשבת לא, אי לית ליה דרב [=אם הוא איננו סבור כרב] דאמר ביתר מעשר לא מהני צורת הפתח, דהא [=שהרי] דאמר רב יוסף צורת הפתח לא מהניא [=איננה מועילה] בפרוץ מרובה, היינו מדברי רב דאסר ביתר מעשר, אלא לאו ביתר מעשר סבירא ליה [=סבור] לרבי יוחנן כרב דלא מהני צורת הפתח, ולכך אפילו בעשר קאמר רבי יוחנן בשבת דלא מהני צורת הפתח משום דפרוץ מרובה לרב יוסף אסור אפילו על ידי צורת הפתח דאית ליה בנין אב.620

			שתי דעות אלה, של הריצב"א ושל ר' משה מקוצי, אינן נדרשות להסברו של הר"י משום שלדברי שניהם צורת הפתח לא תועיל בפרצה רחבה מעשר אמות. לדברי הריצב"א תוהה הגמרא אך ורק אם רבי יוחנן אסר אף את צורת הפתח במקרה שבו שתי מחיצות בלבד פרוצות והאחרות עומדות על תילן. במקרה שבו ארבע מחיצות פרוצות, הכול סבורים, לדעת הריצב"א, שצורת הפתח לא תועיל. לדברי השר מקוצי, לדעתו של רבי יוחנן מסתפקת הגמרא אם תועיל צורת הפתח בפרצה בת עשר אמות במקרה שבו פרוץ מרובה על העומד, ואמנם רבי יוחנן סובר כרב יוסף הסובר כרב. במילים אחרות, דברי רב יוסף האוסר לתקן חצר שכולה חלונות בצורת הפתח לא נדחו. עמדה דומה לזו של הריצב"א ושל השר מקוצי עולה ממקור צרפתי אחר, מחזור ויטרי. לדברי רבנו שמחה מוויטרי, בעל המחזור, פתחים הם אלה שאפשר להתירם בצורת הפתח. צורת הפתח איננה מיועדת למלא את מקום המחיצות:

			ואם דרך רשות הרבים מפסיק בין מבואות, יעשה צורת הפתח משני צדדין בקנים או בחבלים. ומותר לכל אותם בני המבואות שבתוך אותם הפתחים של קנים לטלטל איש לחבירו בעירוב. וכן כל המדינה כולה, ימעט פתחיה בקנים או בחבלים ויעשה כעין צורת הפתח ומותרין בעירות.621

			ציטוט דומה מביא ספר הכלבו בשם ר' שלמה, רש"י:

			ובשם הר' שלמה ז"ל מצאתי כתוב: "ואם המבוי רחב עשר אמות צריך צורת פתח, כיצד צורת פתח? קנה מכאן וקנה מכאן וקנה על גביהן, ואם אין לו קנים עושה בחבלים ויעשה ערוב". עוד מצאתי כתוב בשמו: "ואם אין רשות הרבים מפסקת בין המבואות, עושה צורת פתח בשני צדדיה בקנים או בחבלים ומותרין כל בני המבואות שבתוך אותן הפתחים של קנים לטלטל איש לחבירו, וכן המדינה כולה ימעט פתחה בקנים או בחבלים, ויעשה כעין צורת פתח ומותרין בעירוב כדאמרינן רבא מערב אכולא מתא [=כל העיר] בערוב אחד בעירות".622

			נדייק בדברי רש"י שצורת הפתח מיועדת לפתחים בלבד. כך היה מצב הדברים בצרפת. באשכנז אף היא אנו מוצאים מחלוקת בדבר. רבי יצחק מווינה מקבל את עמדת הר"י, ואחרים חולקים עליו. רבי יצחק מווינה, אשר פעל בתחילת המאה השלוש עשרה, טוען כי "במסקנא, ר' יוחנן לית ליה לדרב וכן כל שמעתין אזלא דצורת הפתח מהניא" [=ר' יוחנן איננו סובר כרב, וכן כל הסוגיה — מגמתה שצורת הפתח מועילה].623 לעומת זאת הראב"ן, אשר פעל בתחילת המאה השתים עשרה, אוסר. הוא מתיר לסגור פתח של מבוי בצורת הפתח, בהנחה שהמבוי סגור ברוב רוחותיו והפרוץ שבו איננו מרובה על העומד, אך אוסר להקיף את העיר כולה בצורת הפתח. לדידו, צורת הפתח היא פתרון לבעיה אחת בלבד — לסגירת פתח רחב בין המבוי לרשות הרבים:

			תיקון מבוי. אם הוא סתום מרוח אחד ואינו רחב מעשר אמות וראשו אחד פתוח לרה"ר [=לרשות הרבים] יתן קורה רחבה טפח מכותל לכותל סמוך לרשות הרבים למטה מעשרים אמה, ומשתמש עד חודה חיצ[ון] של קורה ולא תחת הקורה, ואם אין לו קורה ישים לחי גובהו עשר ורוחבו ועוביו (ו)כל שהוא סמוך לאחד מן הכתלים מבפנים ומשתמש מחודו ולפנים. ואם המבוי רחב מעשר אמה יעשה כעין צורת הפתח עץ מכאן אצל הכותל ועץ מכאן סמוך לכותל שכנגדו ויתן עץ על גבי שניהם והוא צורת הפתח. ואם המבוי מפולש יעשה לו פתח גמור מצד אחד ולחי או קורה מצד אחר, ובין הלחיים אסור להשתמש.624

			הראב"ן מדייק לציין שצורת הפתח מיועדת לסגירת פתח רחוב שרוחבו יותר מעשר אמות. אם במקום זה הראב"ן איננו שולל במפורש את השימוש בצורת הפתח להקיף את העיר כולה, במקור הבא אנו רואים זאת באופן ברור יותר. בדבריו שלהלן הוא מציע לסוחרים עוברי דרכים העומדים במקומות רחוקים מיישוב ומעוניינים ליצור במקום חנייתם רשות יחיד זמנית שתאפשר להם לטלטל בתוכה, להשתמש בעגלותיהם בתור מחיצה סביב מקום חנייתם ולא לתחום אותו באמצעות מוטות וחבלים:

			חבורה שבאו (להניח) [לחנות] בבקעה בשבת כמו הולכי דרכים של רוסיא, מקיפין מערב שבת סביב להן בעגלות וכלי בהמתן וצריכין להניח תחת העגלות חפצים שלהן שלא יהא בין העגלה לארץ שלושה טפחים ושלא יהא בין עגלה לעגלה יותר ממלא עגלה, וצריכה להקיף שלא יהא בית סאתים [=חמשת אלפים אמות מרובעות — כאלף מאה וחמישים מ"ר] פנוי מבפנים של מחיצות, וצריך שיהיה ההיקף גבוה עשרה טפחים דאי לא, לא הוי מחיצה.625

			הראב"ן איננו מציע את פתרון צורת הפתח. גם כאשר אין די בעגלות כדי להקיף את השיירה החונה, הוא מציע לעשות גדר שלגובהה חבלים המקיפים את הגדר, והמרחק ביניהם פחות משלושה טפחים. ההנחיה ליצירת היקף משולש כזה מגמתה ליצור גדר של ממש, שיש בה רצף הלכתי מינימלי, לבוד, היות שאין די בחבל המצוי בראש הקנים:

			ואם אין לו עגלות ולא כלי בהמה, נעיץ ארבעה קונדיסין (בפחות) [בפאות] ויקיף חבל אחד ארוך במשהו פחות משלושה טפחים סמוך לארץ ויהיה שלושה טפחים כלבוד ולמעלה מאותו חבל פחות משלושה טפחים משהו חבל השני וכן השלישי יקיף משהו פחות משלושה לחבל שני, דתנן מקיפין שלושה חבלים זה למעלה מזה ובלבד שלא יהא בין חבל לחבירו שלושה טפחים ושיעור (הכלים) [חבלים] עוביין יתר על טפח כדי שיהיו כולן האוירות והחבלים עשרה טפחים.626

			מגמה דומה לזו אנו מוצאים גם אצל נכדו של הראב"ן, הראבי"ה (~1320-1260). הראבי"ה קובע כי צורת הפתח מהווה פתרון במבוי שבו קיימות שתי מחיצות מקבילות ופתחיו זקוקים למחיצה. מבוי כזה — ניתן לסוגרו בלחי או קורה בצד אחד ובצורת הפתח בצד האחר. צורת הפתח אינה יכולה לשמש כאמצעי להקפת המבוי כולו:

			ומסקנא דגמרא היכא דיש למבוי שלש מחיצות הכשירו בלחי או קורה כבית הלל, והיכא דאין לו כי אם שתי מחיצות ומפולש משני צדדים לרשות הרבים צריך לתקן לחי מצד אחד וצורת הפתח מצד אחד, וקיימא לן כתנא קמא דפליג אחנניא. והוא הדין אם [ס]רטיא מכאן ובקעה מכאן [או בקעה מכאן] ומכאן, שהן כרמלית, צריך לחי מכאן וצורת הפתח מכאן. וכן משמע בכל כתבי דשלש מחיצות קרוי שאינו מפולש: וצורת הפתח היינו לחי מכאן ולחי מכאן וקנה על גביהן, ופסקינן להלכה שאין צריך ליגע הקנה על גביהן, דהכי אמרינן [=שכך אומרים אנו] בפרק קמא דעירובין: הכשר מבוי סתום בית הלל אומרים לחי או קורה. והא דפליגי [=שחולקים] חנניה ותנא קמא אליבא דבית הלל במבוי מפולש שאין לו אלא שתי מחיצות, התם [=שם] [מיהו] צריך צורת פתח מצד שלישי, דהשתא הוי [=שכעת, שבכך הוא נהיה] סתום, דצורת הפתח הוי כמחיצה שלישית, הלכך יעשה לחי מצד רביעית.627

			לדברי הראבי"ה צורת הפתח יכולה להיחשב כמחיצה שלישית, אך נראה שלעולם אינה יכולה להיחשב כמחיצה ראשונה, דהיינו לתפקד כמחיצה במקום שמלכתחילה אין בו מחיצות, שכן אי אפשר להכשיר מקום כזה באמצעות צורת הפתח. במקום אחר עולה הסיבה לעמדת הראבי"ה השוללת את השימוש בהקפת העיר או המבוי כולו בצורת הפתח. נראה כי הוא הבין את סוגיית הקונדסין באופן שונה, דבר המסביר את שיטתו השונה מזו של ר"י. הוא סבור שההשוואה בין נעיצת ארבעת הקונדסין ומתיחת הזמורה במקרה של כלאיים ובין הקפת העיר בשבת איננה השוואה מלאה. במקרה של כלאיים אכן מדובר בהקפת השדה בצורת הפתח בלבד. במקרה של שבת אין מדובר אלא בסתימת פִּרצה:

			דבכל מקום חשובה צרות [=צורת] הפתח במקום הדופן, לגבי כלאים בפרק קמא דעירובין גבי נעץ ארבעה קונדסין בארבע פינות השדה ומתח זמורה על גביהם, וכן לגבי שבת תנן והרחב מעשר אמות ימעט ואם יש לו צורת הפתח אין צריך למעט.628 

			הסבר זה של הראבי"ה מוכיח שהוא ממקם את עצמו עם השיטות האוסרות את הקפת העיר בהסתמך על הלכת צורת הפתח. לו היה סבור הראבי"ה שצורת הפתח היא הדרך הנאותה להקיף את העיר, הוא היה מבין את רבי יוחנן באותו האופן שהבין אותו האור זרוע, דהיינו שנעיצת הקונדסין יפה מכל רוחותיה גם לגבי הלכות עירובין בשבת. ברם לא כך הסביר הראבי"ה. לדעתו, ההקבלה בין דיני כלאיים ובין דיני שבת איננה שבשניהם אפשר להציב ארבעה קונדסין, אלא אך ורק שבאופן עקרוני אפשר להשתמש בצורת הפתח. למעשה יש הבדל בין כלאים ושבת, שכן בכלאים הדבר אפשרי בכל ארבע רוחות השדה, ובהלכות עירובין בשבת רק ברוח אחת.

			לדעתי יש לצרף לשיטות שהזכרתי את שיטתו של רבי אלעזר מוורמס, אשר פעל בתחילת המאה השלוש עשרה. בספרו הרֹקח, הוא מתאר את פתרון צורת הפתח ומזכיר אותו רק בהקשר של סגירת פתחים, ולא בתור פתרון להקפת העיר מכל רוחותיה:

			דרך רשות הרבים המפסקת בין המבואות — יעשה צורת הפתח משני צדדין בקנים או בחבלים, ומותרין כל בני המבואות שבתוך אותם פתחים של קנים לטלטל איש לחבירו, ובעירובין צורת הפתח קנה מיכן וקנה מיכן וקנה על גביהן.629

			להוכחה זו מן הרֹקח יש חשיבות רבה על אף היותה הוכחה על דרך השלילה, כלומר, הוכחה מכך שהוא איננו דן באפשרות של הקפת העיר בצורת הפתח. ספר הרֹקח איננו ספר פרשני אלא ספר הלכתי שנועד לתת מענה למכלול של מקרים תיאורטיים. אילו היה ר' אלעזר סבור שאפשר להקיף את כל העיר בחבלים הוא היה מציע זאת. עמדתו המקילה של רבי יצחק אור זרוע היא היוצאת מן הכלל, ואפשר שהיא מעידה על התפשטות פסיקתו של הר"י מצרפת לגרמניה, שכן בצרפת הובעה דעתו של הר"י כבר במהלך המאה השתים עשרה. בגרמניה לא התקבלה עמדה זו עד קבלתה בתחילת המאה השלוש עשרה בידי רבי יצחק מווינה. תהליך זה עשוי להסביר את התקבלות שיטת החבלים על רבנו אשר ובנו ר' יעקב, כאשר תיארתי לעיל. 

			אלא שעמדת ר' יצחק מווינה איננה מעידה על התפיסה האשכנזית בכלל, והעדות לכך היא עמדת בנו, ר' חיים אור זרוע. הוא אמנם קיבל באופן עקרוני את פסיקת אביו, אך בניגוד לעמדת אביו, שהתיר את השימוש בצורת הפתח כאשר זו מקיפה את העיר כולה, ר' חיים אסר את השימוש בצורת הפתח ברשות הרבים שבין האזור היהודי לאזור הלא יהודי, וזאת אף בניגוד לעמדת מורו ורבו המהר"ם מרוטנבורג, אשר סבר "שלכך נהגו בצורת הפתח לסלקם", כלומר, שצורת הפתח יכולה ליצור חיץ בין החלק היהודי לחלק הלא־יהודי ברחוב היהודים. איסורו זה של ר' חיים מיושם בעיר בלבד. באזור פתוח הוא התיר לערב ב"צורת הפתח":

			אף על גב דקיימא לן [=שמקובלנו] כר' יוחנן דצורת הפתח מתיר מארבעה רוחות. זהו דוקא בבקעה שאין אחרים אוסרים עליו או בחצר שרובה פתחי' וחלונות, שאינה חשובה בכך כפרוצה למקום האסור לה. אבל חצי חצר אחד או חצי מבוי אחד איך יהא ניתר בכך. מכל מקום כשהוא מוציא מביתו לתוך צורת הפתח הרי הוא מוציא מרשות המיוחדת לו לרשות אחרים. כי במה נסתלקו בני המבוי או החצר מכאן. ואפילו אם תרצה לומר בההיא דעשה לחי לחצי מבוי יש לו חצי מבוי, שאם עשה צורת הפתח אפילו אם דיורין חוצה לו לא אסר על הפנימיים. זהו לפי שהחיצוניים אין להם שום תשמיש נגד חצר הפנימיים.630

			הגבלת "צורת הפתח" למקום פרוץ בלבד, על פי שיטתו של ר' חיים, הוציאה את האפשרות לערב בדרך זו הלכה למעשה, שכן מקומות היישוב היהודיים היו באזור העירוני. לפיכך, למרות שבאופן תיאורטי קיבל ר' חיים את עמדת אביו, הלכה למעשה הוא לא קיבל את "צורת הפתח" כפתרון אפשרי.631

			הפתח הסמלי

			התהליך שתיארתי מציג פן אחד של התקבלות שיטת צורת הפתח — יישומה בעיר כולה ולא רק בפתחים. פן אחר שלה הוא המעבר מצורת פתח ממשית — בפתח המבוי או הרחוב — אל צורת פתח סמלית. התפיסה המקובלת באשכנז הייתה שיש צורך בקורה שתהיה רחבה וחזקה דיה לשאת ציר ולהציג כנגדה חור ברצפת הפתח המאפשר להציב בו ציר לשער: "היכר ציר", כלשון התלמוד. כך סבר למשל ר' יצחק ב"ר יוסף מקורביל, הסמ"ק: "אמר ריש לקיש משום רבי ינאי צורת הפתח צריכה היכר ציר. מאי היכר ציר? אמר רב אויא אבקתא [=חור הציר]".632 כנגד עמדה זו, היו שטענו שההלכה היא שדי בקורה סמלית, ודעה זו החלה להתקבל גם באשכנז. כך למשל מתאר ר' מאיר הכהן מרוטנבורג את הסתייגותו של מורו, המהר"ם מרוטנבורג, מן השיטה הפוטרת מהצורך בהיכר ציר, שכן שיטה זו איננה עולה בקנה אחד עם דברי הגמרא כפשוטה. אלא שתלמידו, ר' מאיר הכהן מרוטנבורג, כבר מקבל את השיטה הצרפתית שאיננה דורשת היכר ציר:

			הנה לא הזכיר מהא דאמר ריש לקיש משום רבי ינאי: צורת הפתח שאמרו צריכה היכר ציר. וכן ר"י אלפס דלגו בספרו, ועל זה כתב מהר"ם וז"ל: ותמה אני והא ליכא מאן דפליג עלה [=הרי אין מי שחולק על כך]? ודחקתי עצמי לפרש הסוגיא אליבא דידיה. הא דגרסינן בתר הכי [=מה שאנו לומדים אחר זה — אחר הקטע המובא בתלמוד]. אשכחינהו [=מצאם] רב אחא בריה דרב אויא לתלמידי דרב אשי. אמר להו [=להם]: תני מר מידי [=שנה הרב דבר מה] ב[סוגיית] צורת הפתח? פירש, וכי הוא מצריך היכר ציר או לא? אמרו ליה [=לו]: לא אמר ולא כלום, כלומר לא הוסיף מאומה על צורת הפתח אלא קנה מכאן וקנה מכאן וקנה על גביהן. והביא ראיה שאין צריך היכר ציר מדלא מצריך בברייתא היכר ציר. וכן יש לפרש לפי שיטתו דמשמע דלא בעי היכר ציר. מיהו אין הלשון משמע כן דאם כן, הוה ליה למימר [=היה לו לומר] תניא דמסייע לכו. ועוד לשון לא אמר כלום לא משמע הכי, ואדרבה נראה לפרש דהכי [=שכך] פירושו: אמר מר מידי בצורת הפתח אמר בה שום חידוש? אמרו ליה לא אמר שום חידוש. אמר להו אני אומר לכם דבר חידוש, תנא צורת הפתח שאמרו קנה מכאן וקנה מכאן ואין צריך קורה רחבה טפח על גב אלא קנה בעלמא עד וצריך נמי היכר ציר. עד כאן לשון מהר"ם וכן כתב בספר המצוות [קטן מצוה רפב]. והביא הא דאמר ריש לקיש דמצריך היכר ציר. אמנם לי המעתיק אמר ה"ר יצחק בה"ר מאיר שראה בטרוייא (Troyes) העירובין וקבלה בידם שנתקנו בימי רש"י ז"ל, ולא היה בהן היכר ציר והקשה להן לבני העיר מהא דריש לקיש, ואמרו לו בלשון הזה, בפירוש סוגיא זו טועים האשכנזים ופירשו לו כפירוש מורי אליבא דרב אלפס ז"ל. עכ"ל.633

			דיון זה בדברי המהר"ם מרוטנבורג רומז לשינוי שהתחולל באשכנז בשלהי המאה השלוש עשרה בתפיסת מושג העירוב. התפיסה האשכנזית המסורתית התנגדה לצורת פתח סמלית ודרשה צורת פתח ממשית הכוללת גם חורים במשקוף וברצפה היכולים לשמש מקום לציר לשער. אך כפי שטען רבי יצחק בה"ר מאיר, בטרויא, עירו של רש"י, נקטו צורת פתח סמלית על פי פסיקתו של רש"י, תוך מודעות לכך שהדבר נעשה בניגוד לפסיקה האשכנזית. המהר"ם, שחי באשכנז במחצית השנייה של המאה השלוש עשרה, סבר שאין די בפתח סמלי החסר היכר ציר, ברם חלק מתלמידיו, כפי שעולה מדברי ר' מאיר הכהן מרוטנבורג והרא"ש, קיבלו את הפסיקה הצרפתית — ר' מאיר הכהן על סמך פסקו של רש"י, והרא"ש על בסיס התלמוד הירושלמי:

			אמר רבי שמעון בן לקיש משום ר' ינאי צורת הפתח שאמרו צריכה היכר ציר. מאי היכר ציר? אמר רב אדא אבקאתא [=חור ברצפת הפתח לצורך ציר הדלת. הצירים בתקופת התלמוד היו נעוצים ברצפה ובמשקוף ולא במזוזות]. רב אלפס ז"ל לא הביא הך [=אותה] מימרא דריש לקיש, ותמה עליו רבינו מאיר ז"ל למה השמיטה, דהא ליכא מאן דפליג עלה [=שהרי אין מי שחולק עליה]. ודחק לפרש הסוגיא כדי לקיים דבריו שלא יהא צריך היכר ציר [...] והיכר ציר נמי בעינן כדריש לקיש משום ר' ינאי דליכא מאן דפליג עלה. כל זה מדברי ר"מ ז"ל. וראיתי בירושלמי (פ"א) דפליגי [=שחולקים] רבי יוחנן וריש לקיש, ר' יוחנן לא מצריך היכר ציר וריש לקיש מצריך היכר ציר. ושמא על דא [=על כך] סמך רב אלפס ז"ל ולא הביא הא דהיכר ציר. ומיהו ריש לקיש משמיה דר' ינאי אמר שהיה רבו של ר' יוחנן והלכה כר' ינאי.634

			כפי שנראה, עמדתו של המהר"ם לא נבעה אך ורק בגלל דקדוק בסוגיה התלמודית. הוא סבר שהלחי והקורה צריכים להיות ממשיים ואין די בלחי ובקורה סמליים. הוא דרש לפיכך שמלבד הצורך בהיכר ציר, משקוף הפתח של צורת הפתח לא יהיה דק מדי, ועוביו יהיה לפחות "כעובי אצבע": 

			"דיה לקורה שתהיה רחבה טפח כדי לקבל אריח לארכו". פירוש היכא [=במקום] דהכשר מבוי בקורה לחודיה [בלבד]. אבל הוכשר בצורת הפתח לא בעי [=אין צורך] שתהיה קורה רחבה טפח אלא קנה מכאן וקנה מכאן וקנה על גביהן, ובלבד שלא יהא ניטל ברוח. וכתב רבינו מאיר דמה שעושין לחיים מסיד מחוי או צורת פתח יפה עושין, וממני יצאו בכולם. בתחילה בעיר וירצבור"ג, לפי שהנכרים היו באים לעקור אותם אמרתי לעשות כן, דהא אמרינן, בכל עושין לחיים. וסיד מחוי או גיפסים שמדבקין אותן אצל החומה כעובי אצבע הוא הרבה חזק יותר מחוט הסרבל או קנה, וכשהקורה על גביו יש לה כח לקבל קורה ואריח. גם פסק דהכי הלכתא [=שכך ההלכה], רחבה אף על פי שאינה בריאה, דהלכה כדברי המיקל בין בעירובין [=בענייני ההלכה הדורשת שיתוף האזור המעורב בארוחה סמלית] בין במחיצות [=בענייני ההלכה הדורשת שהאזור המותר יהיה מוקף במחיצות] [...] דבשל סופרים הלך אחר המיקל.635 

			המהר"ם מרוטנבורג הורה, אפוא, לעצב בליטה בסיד בצידי הכניסה לרחוב היהודים בעיר וירצבורג, במקום להצמיד קורה — הוראה שהתפשטה למקומות אחרים. אנו יודעים שמהוראה זו התפשט המנהג המאוחר יותר לסמן על צידי הכניסה לרחוב ציור של קורה במקום כִּיוּר בולט. על מנהג זה נמתחה ביקורת מפי המהרי"ל, והודות לה אנו יודעים על מנהג זה:

			אמר מהר"י סג"ל לחי — תחת הקורה של — מבוי, אין לצייר אותו בנתר או בשום שאר צבע, משום דבעינן שיהא עוביו לפחות כחוט הסרבל. לכן עושין בטרכסיד להיות בולטין מן הכותל. אכן בסיד התיר לצבוע היכא דאי אפשר בטרכסיד. וכשנמחק הסיד למטה סמוך לקרקע בגובה מפני עוברי דרכים וחיכוך עגלות צוה לשמש לסיידו פעם שנית שיגיע לְעולם — הלחי — עד הקרקע.636

			מנהג זה הוא את שיאו של התהליך. בכך נעשתה הלחי ללחי סמלי בלבד. 

			הרקע הסוציאלי לתמורות בדיני עירוב באשכנז

			הוויכוח על קבלת הקפה סמלית של העיר איננו ויכוח פרקטי בלבד. הוא נשען על דיון מהותי יותר בהגדרת רשות הרבים, ובמילים אחרות, בהגדרת הזירה העירונית. התלמוד מתאר את רשות הרבים בתור מקום המשמש את הרבים על פי התיאור המקובל בעיר ההלניסטית: "ואיזו היא רשות הרבים — סרטיא ופלטיא גדולה, ומבואות המפולשין — זו היא רשות הרבים גמורה".637 הרמב"ם מרחיב מעט וטוען שלרשות הרבים ממדים ברורים: "איזו היא רשות הרבים? מדברות ויערים ושווקים ודרכים המפולשין להן, ובלבד שיהיה רוחב הדרך שש עשרה אמה ולא יהיה עליו תקרה".638 אולם רש"י סובר שמספר האנשים בעיר קובע אף הוא, והוא קבע את המספר בשש מאות אלף איש או שישים רבוא, כמספר הגברים בקרב יוצאי מצרים: "עיר של יחיד — שלא היו נכנסין בה תמיד ששים רבוא של בני אדם, ולא חשיבא רשות הרבים, דלא דמיא לדגלי מדבר".639 

			דברי רש"י נסובו על משנה בעירובין המבחינה בין עיר של יחיד לעיר של רבים: "עיר של יחיד ונעשית של רבים — מערבין את כולה, ושל רבים ונעשית של יחיד — אין מערבין את כולה, אלא אם כן עשה חוצה לה כעיר חדשה שביהודה, שיש בה חמישים דיורים, דברי רבי יהודה. רבי שמעון אומר: שלוש חצרות של שני בתים".640 על פירוש "עיר של יחיד" נחלקו הראשונים. רש"י, לשיטתו, מסביר שעיר של יחיד היא זו שאין בה שישים ריבוא: "עיר של יחיד — שלא היו נכנסין בה תמיד ששים רבוא של בני אדם, ולא חשיבא רשות הרבים, דלא דמיא לדגלי מדבר". עיר של רבים היא זו "שנתוספו בה דיורין, או נקבעו בה שווקים".641 הרמב"ם, לעומת רש"י, מסביר שמדובר בעיר שהיא בבעלות של יחיד: "ואם היתה המדינה קנין יחיד — אפילו נעשית של רבים, משתתפין כולן שיתוף אחד ויטלטלו בכל המדינה".642 כך גם הסביר הרמב"ן: 

			עיר של יחיד ונעשית של רבים — זהו שהיתה כל העיר מתחלה של אדם אחד, ועכשיו נעשית של רבים, ומתחלה כשהיתה של יחיד והוא וביתו דרים בתוכה — אין בה רשות הרבים לעולם, ואף על פי שבאים בתוכה רבים לישא וליתן, כיון שהרשות כולה של יחיד, ומתוך רשותו הן באין לתוכה — רשות היחיד [היא], ואין חייבין עליו בשבת.643 

			כדעת רש"י הלכו רבים באשכנז, כפי שנראה בהמשך הדברים.644 על כל פנים, נקל להבין מדוע סבר רש"י שהעירוב איננו אלא מעשה סמלי. העיר בימי הביניים נתפסה בעיניו כ"עיר של יחיד", עיר פרטית, ולא נחשבה בעיניו כרשות הרבים כלל, משום שלא התגוררו בה שש מאות אלף איש. על כך מבוססת סברתו שאפשר להקל ולערב את העיר באמצעים כה סמליים.645 הסובר כרמב"ם לא הֵקל כל כך. העיר של ימי הביניים לא נתפסה בעיניו כעיר פרטית אלא כרשות הרבים גמורה, ולפיכך שינוי מעמדה של העיר והפיכתה לרשות יחיד דרש הקמת חומה של ממש סביבה. 

			כפי הנראה, עמדתו של רש"י הייתה העמדה הרווחת בצפון צרפת, בהשפעתו.646 ומה הייתה התפיסה האשכנזית? לכאורה מתקבל הרושם שבעניין זה היא התבססה על השקפתו של רש"י, כפי שמציין בועז הוטרר.647 כך למשל כותב הראב"ן:

			ויש לומר שהראשונים שלא מיחו בנשים שלנו [=הנושאות תכשיטים ברחוב] משום דסברו דעיירות שלנו כיון שאין רשות הרבים שבהן דומה לדיגלי מדבר, שאינו רחב שש עשרה אמה, לאו רשות הרבים גמור הוא, והוי ככרמלית גמור ויוצאה בו, וגם אין בהן דריסת ששים ריבוא כדיגלי מדבר, ועוד שיש להן שערים לעיירות וראויים לנעול דלת בלילה וכיון דראויין לנעול הרי הן כנעולין, ואין חייבין עליהן משום רשות הרבים, כדאמרינן [עירובין ו ע"ב] ירושלים אילמלא דלתותיה ננעלות בלילה חייבין עליה משום רשות הרבים לפי שהיתה רשות הרבים שלה ט"ז אמה רחב והיה בה דריסת הרגל של ששים ריבוא ומהני לה נעילת שער דלא הויא רשות הרבים.648

			הראב"ן מונה שלוש סיבות לכך שהעיירות שבעמק הריין אינן נחשבות לרשות הרבים, ובהן את נימוקו של רש"י שבעיירות אלו אין שישים ריבוא. רבי אלעזר מוורמס — שספרו, הרֹקח, היה לספר יסוד באשכנז — טען אף הוא כדברים הללו: "ובכל מלכותינו כאן אין רשות הרבים, כי אין מצויין שם שישים ריבוא בני אדם כמו שהיו במדבר הולכים במשכן".649 את הדברים הללו הוא מציין מתוך ההקשר של סוגיית "עיר של יחיד", שעליה הוא מבסס את הגדרת מעמדה ההלכתי של "העיר של ריינוס" בימי הביניים. כדבריו גם כותב הראבי"ה:

			עיר של יחיד ונעשית של רבים — מערבין את כולה. פירוש שבתחלה לא היו נכנסין לה תמיד ששים רבוא בני אדם, שלא נקבעו שם שווקים גדולים. ולא חשיבי רשות הרבים אלא דומין לדגלי מדבר שהיו ששים ריבוא, ושם היה מחנה לויה, שהעגלות היו מחזיקין ברוחב שש עשרה אמות, בפרק הזורק. והוא שיעור דרשות הרבים, דמלאכת שבת ממשכן גמרינן. והיה מפולש משני צדדים. ובמדבר היו אוהלים ואינו מסובב בחומה, והוא הדין עיירות שאין להן חומה שראשי רשות הרבים שלהן מפולשין הוי רשות הרבים.650

			ברם ממקורות אחרים נראה שיחד עם העמדה הזאת רווחה גם עמדה הדומה לזו של הרמב"ם. כך, למשל, אפשר להתרשם מדברי ר' אליעזר ממיץ: 

			ורשות הרבים הכל א[חד] והכל תלוי בשש עשרה ופילוש [=אמה, רוחב הרחוב העובר מצד אחד של העיר לצידה האחר]. ומה שהזכיר בעירובין ובשבת שישים רבוא לרבותא דירושלים, פירוש כן דאפילו הכי דיש להם שישים רבוא ודומה לדגלי מדבר ממש אפילו הכי מותרת בנעילת דלתות.651 

			לדברי ר' אליעזר ממיץ דברי הגמרא על שישים רבוא נועדו להעצים את ההיתר לטלטל בירושלים בזכות חומתה ושעריה, חרף העובדה שהיו בה שישים ריבוא, ולאו דווקא להגדיר את העיר שאין בה שישים ריבוא כרשות יחיד. רבי אליעזר ממיץ לא היה יחיד בדעתו. מדברי חתנו של הראב"ן ואביו של הראבי"ה, ר' יואל הלוי, עולה כי זו הייתה דעה מקובלת באשכנז:

			וכל מה שדנתי היינו לפירושינו ולסברתך שאתה עושה עיירותינו רשות הרבים, כאשר כת[ו]ב לעיל. אבל לפי הסברה [של] רבינו שלמה שפירש [הא] דירושלים אלמלא דלתותיה ננעלות חייבים עליה משום רשות הרבים משום דשכיחי בה ששים רבוא ומכוונים פתחיה משער לשער, וכן פירש במקומות הרבה במסכת עירובין [וגם] גבי עיר(ובו) של רבים ונעשית של יחיד וכו', משמע דעיירות שלנו שהם מוקפים חומה ואין מכוונים שעריהם משער לשער שהם כרמלית, כאשר אכתוב לקמן.652

			"פירושינו" היינו המסורת הפרשנית האשכנזית המקובלת התופסת את העיר כרשות רבים. רבנו שלמה, דהיינו רש"י, סובר כאמור שהערים בימי הביניים אינן רשות הרבים משום שאין בהן שישים רבוא ופתחיהן אינם מקבילים זה לזה, אולם העמדה האשכנזית — "לפירושינו" — נוקטת שעיירות הריינוס הן כרשות הרבים. גם אם יש מהן שאינן נחשבות רשות הרבים, הסיבה לכך היא שרחובותיהן צרים משש עשרה אמה, ולא משום שאין בהן שישים ריבוא. כך למשל טוען הראבי"ה למורו ר' אליעזר ממיץ:

			הילכך עובדא דשאילתא דשאילנא קדמיכון [=המקרה של השאלה ששאלתי אתכם] אי אמרינן [=אם אנו אומרים, פוסקים] שיש בעיירות שלנו [רשות הרבים] אינו מותר להוליכו דרך אותו מקום. וכן שמעתי מפיך בהיותי מציק מים על ידיך. אבל מכל מקום נראה לי דמותר, דסבירא לן כפירוש רבינו שלמה בריש עירובין בפלוגתא דחנניה דלא הוי רשות הרבים אלא אם כן רחב שש עשרה משער לשער ומפולש משער לשער. וכן לא תמצא בכל זה המלכות. גם צריך שיהיה בלא מעלות ומורדות, כדגלי מדבר. וכן נראה לאבא מורי.653

			הראבי"ה מצטט את מורו ר' אליעזר, הסובר שעיירות אשכנז נחשבות רשות הרבים, בעוד שלדעתו הוא, העיירות הללו אינן יכולות להיחשב רשות הרבים משום שבכולן אין מתמלאים התנאים המגדירים אותה: רחובותיהן אינם רחבים דיים, והם אינם מפולשים משער לשער, דהיינו, אינם חוצים את העיר משער אחד הקבוע בחומה לעבר השער האחר בחומה המקבילה בצידה האחר של העיר. 

			ברם יש שהסיקו מסקנה מחמירה מן העובדה שערי אשכנז נחשבות לעיר של יחיד. לדבריהם, כיוון שהעיר נחשבת עיר של יחיד, צריך לערב אותה כאחת. נראה שתפיסתם את העיר כעיר של יחיד איננה נובעת אך ורק מן העובדה שהעיר איננה עיר בת שישים ריבוא, אלא גם מהיותה שייכת ליחיד:

			תנו רבנן, עיר של יחיד ונעשית של רבים כו' ואין מערבין אותה לחצאין, אלא או כולה ביחד או מבוי מבוי בפני עצמו. וכדמסיק כגון דעביד דקה [=שעשה דקה] בראשו של מבוי דנראה כסילוק. ודקה הוי פתח קטן ונמוך, כך פירש רש"י. או מחיצה, כפירוש ר"ח, אבל לא עביד דקה [=אבל כאשר לא בנה פתח קטן, או מחיצה קלה] — אינם יכולים לחלק, הואיל ועיר של יחיד היא מעיקרא. וכל שכן עיר של יחיד סתם, והרי היא של יחיד, אין מערבין אותה לחצאין.654

			מהי הסיבה לחיוב לערב כאחת עיר של יחיד שנעשתה של רבים? רש"י טוען שהעובדה שהעיר הייתה של יחיד בעבר מאחדת את דעתם של תושביה: "ואין מערבין אותה לחצאין — דכיון דמעיקרא חדא היא, אסרי הני אהני [=הם אוסרים את הטלטול זה על זה], והויא כמבוי ששכח אחד מן החצירות ולא נשתתפה בו, דאסרה אכולהו [=שאסרוה על כולם]".655 כך גם מסביר ר' מאיר הכהן מרוטנבורג בהגהות מיימוניות: "דהורגלו מעולם להיות אחד".656 המהר"ם מרוטנבורג, הסבור שאפשר להתיר מבוי לחצאין כאשר חולקים אותו בדקה, דהיינו במחיצה דקה, סובר כפי הנראה כפי שמסביר תלמידו, ר' מרדכי ב"ר הלל. לדבריהם משמעות ההגדרה "עיר שלי יחיד" הובנה גם על פי פירושם של הרמב"ם והרמב"ן ולאו דווקא על פי דעת רש"י בלבד, דהיינו, שתפיסתם את העיר כעיר של יחיד איננה נובעת אך ורק מן העובדה שאין בה שישים ריבוא אלא גם מהיותה שייכת ליחיד.657 

			נראה שתפיסת העיר כעיר של יחיד לא נולדה כתירוץ בעלמא, ומאחוריה עמדה תובנה עמוקה, ששורשיה נטועים במצב הדברים בגרמניה של ימי הביניים. כפי הידוע לנו, בעת ההיא ובמקום ההוא הייתה העיר בבעלות הבישופים או המלך. הם היו בעליה היחידים על פי החוק, ולעובדה זו היו מהלכים גם בתפיסת ההלכה של חכמי ימי הביניים. כך למשל הסבירו חלק מן החכמים באשכנז את הכלל "דינא דמלכותא דינא": המלכות היא בבעלות המלך, והוא עושה בה כרצונו. כך מצטט הרשב"א את בעלי התוספות שנסמכו על רבי אליעזר ממיץ:

			ופירשו בתוס' בשם ה"ר אליעזר דדוקא במלכי אומות העולם אמרו דינא דמלכותא דינא, ומשום דמצי אמר להו אם לא תעשו מצותי אגרש אתכם, שהארץ שלו היא, אבל במלכי ישראל לאו דינא, דאינו יכול ליטול מהם משלהם כלום, לפי שארץ ישראל כל ישראל שותפין בה, ואין בה למלך יותר מלאיש אחר.658

			וכך טוען הרא"ש במפורש: "והיינו טעמא דדינו דינא [=וזו הסיבה שדינו דין] — שארץ שלו היא, ואף הדיוט שיש לו קרקע כך דינו, שלא יהנה אדם מארצו אלא מדעתו ובקצבתו".659 אם אכן כך הוא, ועל פי תפיסת חכמי אשכנז העיר נחשבת כרכוש פרטי של הריבון, הרי שמעמדם הם כדיירים של הריבון ואינם שותפים בבעלות עליה. הרשות איננה רשות של הרבים במלוא מובן המילה, ולכך מהלכים הן להלכות שבת, הן להלכות רבות אחרות.

			תפיסת המדינה כרכוש המלך איננה חידוש של ימי הביניים, כמובן. זו הייתה התפיסה הגורפת מן העת העתיקה עד אחר הרנסנס, להוציא מקרים יוצאים מן הכלל כמו הפוליס היוונית ותפיסותיהם של תיאורטיקנים יוונים דוגמת אריסטו. אפשר שההבדל בין תפיסתם של חכמי אשכנז לזו של החכמים בתקופת המשנה והתלמוד הוא העדר התודעה האימפריאלית. היהודים בעת העתיקה חיו באימפריות. זכותם להתגורר בעיר נסמכה על אזרחותם. ריבונות הקיסר או המלך לא עמדה במנוגד למעמד הפרטים. בימי הביניים, בגלל המעמד שניתן לשליט המקומי, הבישוף או השליט המלכותי, נתפסה העיר כרכושו. הוא זה שהעניק לכל יהודי שהתגורר בעיר פריווילגיית מגורים. קשר בלתי אמצעי זה עיצב את תפיסת העיר כרשות פרטית — כישות המנוגדת לרשות הרבים התלמודית. 

			להגדרה משפטית־פוליטית זו מצטרפת תובנה נוספת. מגורי היהודים בעיר היו בדרך כלל ברחוב היהודים. זהו הרחוב שאותו שאפו להתיר, ואת פתחיו רצו לחסום באופנים ההלכתיים. המגורים ברחוב מיוחד למגורי יהודים — חברת מיעוט דתי בסביבה של חברה הגמונית בעלת נטייה דתית שהעוינות בה גברה והלכה — הביאו לכך שאזור מגורים זה ייתפס כאזור נבדל, ולפיכך כרשות היחיד. הצורך בהבדלה פיזית של האזור מיתר חלקי העיר פחת והלך, ובעיני חכמי הזמן והמקום די היה בסימון סמלי. הבידול הגובר והולך מהחברה הנוצרית, שאנו עדים לו במהלך המאה השלוש עשרה, נתן אפוא מהלכים גם לתפיסת היהודים את שכונתם — את רחוב היהודים — כמקום מבודל. הם לא תפסו עוד את הרחוב כחלק בלתי נפרד מהעיר כולה, אלא כמקום נבדל, ולפיכך כחצר פרטית, ולא כרשות הרבים.

			העדרן של מזוזות באשכנז

			כאמור לעיל,660 אחת החידות של חיי היהודים באשכנז של ימי הביניים היא העדרן של מזוזות בבתיהם. המזוזות נעדרו לא רק מן הפתח החיצוני המופנה לרחוב כפי שהיה נהוג בספרד אלא אף בפתחים של החדרים הפנימיים. מידע זה עולה מתשובת המהר"ם מרוטנבורג וממקורות אחרים:

			ומה שכתבת שלא נהגו כך ושמא לבך נוקפך לומר שמנהג עוקר ההלכה, אין עשר שנים שבכל מלכותינו לא היתה מזוזות, וזה אינו מנהג [=אין לנוהג זה מעמד של מנהג הלכתי], שאפילו מנהג של חומרא והוא טעות, אתה רשאי להקל, לבר מכותאי [=חוץ ממנהג של הכותים, השומרונים] ובני מדינה דסרכי מלתא [=שמזלזלים בחובותיהם ההלכתיים] [פסחים נא ע"א], וכל שכן מנהג של קולא שאתה רשאי להחמיר אם טעו בקולא [=שכן איננו נחשב למנהג הלכתי]. עד כאן לשון רבינו תם. ואילו היו יודעים כמה המזוזה טובה היא להם, שמא לא היו עוברים עליה, מובטחים שכל בית שמתוקן במזוזה כהלכתא אין שום מזיק יכול לשלוט בו. ובבית שלנו סבורני שיש קרוב לעשרים וארבע מזוזות, עשיתי מזוזה לבית המדרש, ואף לבית החורף שלי, ולפתח הבית, ולשער החצר הפתוח לרשות הרבים, ולפתח הבית הפתוח לחצר, ולעליית המקורה שאני אוכל בקיץ, ולכל חדר וחדר של כל בחור ובחור [=מן התלמידים שהתגוררו בביתו].661

			המהר"ם מעיד שאין מזוזות בכל רחבי גרמניה והוא אף נוקט נימוק תועלתני לקיים את מצוות המזוזה כקמע המשמר את הבית.662 אי קיום מצוות מזוזה באשכנז אומר דורשני. מצוות מזוזה היא מן המצוות הכתובות בתורה, היא נהגה בתקופת המשנה בארץ ישראל ובבבל. קשה להבין מה גרם להעדרה בימי הביניים בחברה יריאת שמים כחברה היהודית באשכנז. אולם מצב דברים של העדר המזוזות באשכנז לא השתנה גם מעברה השני של המגפה השחורה כפי שעולה מדברי המהרי"ל. הלה השיב לשואל אשר ביקש לדעת אם אדם ה"מרבה מזוזות בביתו" נוהג כהלכה ואם אין במעשה זה משום יוהרה. לדברי השואל הרוב אינם נוהגים "להרבות מזוזות". כפי הנראה קבעו בבית מזוזה אחת בלבד ולא בשאר החדרים. המהרי"ל יצא בתוקף נגד מנהג זה אשר רווח באשכנז וגם באושטרייך, והסתמך על תשובת המהר"ם:

			נשאל למהר"י סג"ל אם מיתחזי יוהרא [=שנראה כמנהג יהיר] למאן דמרבה מזוזות בפתחי ביתו, כיון דרובא דעלמא לא נהיגי להרבות [=רוב האנשים אינם נוהגים להציב מזוזות ברוב הפתחים של בתיהם] וגם הוא לא נהג ע"כ. והשיב מי יתן והיה לבבם זה להם ליראה ה' כל הימים להסיר מכשול זאת מדרך עמי, כי המכשול הזאת תחת ידי יושבי הארץ הזאת ועוברים אדאורייתא ואדרבנן. וכתב מהר"ם בתשובה שכל החדרים חייבין. וכתב שבביתו היו כ"ד מזוזות בכל הפתחים ובחדרי הבחורים. וכן נוהגין בארץ אושטרייך ואגפיה. ולא נודע מאין הרגלים למעוטי כיוצא בו במדינות הללו. אולי הואיל וכל בית אין שם אלא בעל בית אחד, וסומכין בבית החורף אקישוט הנשים וטינוף ילדים, ובחדרי משכבם סומכים אתשב"ץ [=על תשובת המהר"ם בספר התשב"ץ] דאיש ואשתו ישנים שם,663 ובמרתפות סומכים ארמב"ם דפטר אוצרות [=מחסנים] וחצרות שלנו אחורי הבתים, חשיבי להו מוקצה דחשיב ליה תלמודא שלא הוקף לדירה פ"ב דעירובין, וחשבי להו אינו רגיל. וכל טעמים הללו לאו דסמכא הוא [=אלו טעמים שאין לסמוך עליהם] אלא כולהו חייבים. ויוהרא נמי לית ביה [=ואין לראות במי שקובע מזוזה מנהג גאווה], דכהאי גוונא כתב מהר"ם בתשובה.664

			הנימוקים למנהג שלא לקבוע מזוזה היו רבים: בבתי החורף (חדר המגורים שבו היה התנור) נוהגות הנשים להתאפר ולפיכך הם אינם מתאימים לאבזר של קדושה כמו מזוזה, חדרי השינה אף הם אינם מקום הולם לתשמישי קדושה והמחסנים אינם חייבים במזוזה על פי דעת הרמב"ם. כל אלה אינם טעמים ראויים לדעת המהרי"ל. 

			נשוב לתקופה שלפני המגפה השחורה. בספרו של ר' אלכסנדרי זוסלין הכהן, שחי בסוף ימיו בפרנקפורט ובן המחצית הראשונה של המאה הי"ד, האגודה, מתוארת בעיה פחות גורפת. לא העדר מזוזה בבתית אלא בשער רחוב היהודים, והלה מעניק הסברים אחרים להעדרן של מזוזות — החשש מפני הנוכרים, תלישת מזוזות וקיומה של כנסיה ברחוב היהודים:

			והנה בעת שנעשו השערים ברחוב [היהודים ב]קלוני"א ושאלתי את רבותי בגליל העליון אם יש לעשות מזוזה ולא השיבוני. והיה בדעתי להוציא על זה כי בסיעתא דשמיא נבנו על פי. ובינותי כי שערי קהילת וורמש"א לא היה בהם מזוזה ונתתי אל לבי. וגם תלמיד אחד הזכיר לי מהני אבולי דמחוזא [=שערי העיר מחוזא] דפטירי משום סכנה הכי נמי אחרי שכותים [=גויים] דרים בתוכה ובית העצה [=בית העיריה] תוך הרחוב פטור.665

			ר' מרדכי ב"ר הלל, תלמיד המהר"ם, מביא טעם אחר להמנעות מקביעת מזוזה. הוא מצטט את ר' אביגדור ב"ר אליהו הכהן (כ"ץ) איש וינה,666 תלמיד רבנו שמחה משפייר וידידו של המהר"ם, בשם רבינו חיים ב"ר משה, חמיו, אשר לדבריו בית בשותפות נוכרים פטור ממזוזה:

			וה"ר אביגדור שאל לחמיו ה"ר חיים: בית שישראל ועובד כוכבים שותפין בו אם חייב במזוזה, מההיא [=הלכה] דראשית הגז דלא קאמר אלא [=שלא אמר אלא, שדבריו התמקדו במצוות ראשית הגז בלבד, שרק היא פטורה כאשר מדובר בשותפות עם נוכרי] "ביתך למה לי למעוטי שותפות של עובד כוכבים". מכלל דשותפות דעובד כוכבים חייב במזוזה או דלמא [=שמא] כיון דכתיב "למען ירבו ימיכם" דמרבינן מיניה [=שמפסוק זה דורשים] שותפות, ממילא שמעינן [=שומעים אנו] דלא דבר הכתוב אלא בשותפות ששניהם ישראלים, שהקפידה תורה בריבוי ימיהם. ומביתך לא מצי למעוטי [=אין יכולים למעט] שותפות דעובד כוכבים, דאם כן, ימין מנא לן [=שאם כן, שנעשה שימוש במילה "ביתך", לא ייוותר מקור להלכה שמציבים את המזוזה בימין הפתח]? ואין לומר מביתך דפרשה שניה, [שכן] ההוא למעוטי שואל ושוכר דפטור מן התורה כדמשמע פרק התכלת. וה"ר חיים השיב: נראה לי דבית שישראל ועובד כוכבים שותפין בו פטור מן המזוזה והאריך. ולא נפניתי עתה להאריך בזה.667

			תשובתו של חמיו של ר' אביגדור כ"ץ, ר' חיים כתובה באופן מפורש יותר במרדכי על מסכת חולין:

			וזאת אשר השיב אומר אני בקוצר דעתי הואיל והרשני הרב כי נ"ל שבית שישראל ועובד כוכבים שותפות בו פטור מן המזוזה. אף על גב דלא אשכחן קרא [=שלא מצאנו מקור מן המקרא] [...] וכן לגבי מזוזה, כיון שיש לעובד כוכבים חלק בגוף הבית ובשער [=כיוון שהגוי שותף בבית], ועובד כוכבים לאו בר מזוזה הוא [=הגוי איננו חייב במצוות מזוזה], הרי אין כאן בית שלם להתחייב במזוזה ואנן בעינן [=שכן אנו, יש לנו צורך ב] בית שלם לענין מזוזה דהא ממעטינן [=שהרי אנו ממעטים, פוטרים מחובת מזוזה] בפרק קמא דסוכה בית שאין בו ארבע אמות. וכן שער שלם בעינן [=יש לנו צורך בשער שלם] וכי שקלת [=לקחת] לחלק עובד כוכבים הוי חצי בית וחסר, ולענין מזוזה ונגעים דהבית עומד בחזקת שניהם וכל פורתא ופורתא [=דבר מועט] יש בו חלק דעובד כוכבים לא צריך קרא למעוטי [=אין צורך במקור מיוחד לפוטרו]. ואפילו אם לא נאמר הטעם שאמרתי אלא דבלא קרא [=מקור מן התורה] לא ממעטינן שותפות דעובד כוכבים לענין מזוזה, מכל מקום הא חזינן [=הרי אנו רואים] דבית שישראל ועובד כוכבים שותפין בו לא מטמא בנגעים, והוא הדין לענין מזוזה דדין אחד להם ושלום חיים.668

			הסיבה לפטור ממזוזה בבית משותף של יהודי ונוכרי היא שכיוון שהנוכרי עצמו פטור, חל הפטור על הבית כולו, משום שבבית משותף ישנו חלק מן הבית הפטור מן המזוזה. הנחת המשפט העברי היא שבשותפות ישנה בעלות מלאה של כל אחד מן השותפים על כל חלק מן הבית. שותפות איננה מוגדרת כבעלות חלקית. תשובה דומה מצויה בתשובות בעלי התוספות: "גם גבי מזוזה כיון שיש לגוי חלק בבית ובשער, והגוי לאו בר מזוזה הוא, אין כאן בית שלם להתחייב במזוזה. ובעינן בית שלם לעניין מזוזה".669 המסקנה המשפטית העולה מעמדת ר' חיים והתוספות היא שהבתים לא היו כפי הנראה בבעלות מלאה של היהודים והנוכרים נחשבו שותפים בבעלותם.670 היהודים אינם שוכרים של הבתים אלא נחשבים שותפים בהם. אילו היו שוכרים, אפשר שהם לא היו פטורים מן המצוה. ההלכה המסורתית מחייבת את השוכר מן הגוי כפי שעולה מן התלמוד הירושלמי:

			השוכר בית ישראל צריך ליתן מזוזה. השוכר בית מגוי צריך ליתן מזוזה, וכשהוא יוצא נוטל ובשל ישראל אסור לעשות כן. ר' יעקב בר אחא בשם ר' יאשיה מפני מעשה שאירע מעשה באחד שנטל והיה קובר את בניו.671

			הלכה זו מצוטטת מאוחר יותר בתקופת הגאונים בשאילתות של רב אחאי,672 ובספר הלכות גדולות.673 מן הירושלמי עולה אמנם שבתום השכירות מן הגוי יש ליטול את המזוזות, וכפי שמודגש בתשובות הגאונים הבאה, אולם מכל מקורות אלה עולה שבזמן השכירות יש צורך במזוזות:

			והשוכר בית מגוי, כיון שעיקר בית של גוי הוא, ומזוזה חובת הדר היא [=השוכר הוא החייב במזוזה ולא המשכיר], אסור לישראל להניח את המזוזה בבית של גוי אלא יטלנה עמו ויוצא, שישראל מוזהרים ואין הגוי מוזהר על מזוזה. שכך שנינו לענין ציצית, אין אדם רשאי למכור טלית מצוייצת לגוי עד שיתיר ציציותיה, וכל שכן מזוזה שהיא קדושה חמורה.674

			התלמוד הבבלי איננו עוסק באופן ישיר בשכירות מגוי, אבל ביחס לשותפים, הוא מציין במפורש שבית השותפים חייב במזוזה: "מזוזה אף על גב דכתיב ביתך — דידך אין [=שלך כן], שותפות לא, כתב רחמנא [=הקב"ה בתורה] 'למען ירבו ימיכם וימי בניכם'. ואלא 'ביתך' למאי אתא [=לשם מה נכתבה המילה 'ביתך']? לכדרבה, דאמר רבה: דרך ביאתך, מן הימין".675 הרא"ש פסק שבית בשותפות עם גוי חייב במזוזה:

			ביתך למה לי לכדרבא וכו'. ואף על גב דאיצטריך "ביתך" למעוטי [=שהמילה בתורה "ביתך" נועדה לדייק שרק בעל הבית חייב במזוזה, ופוטרת] בית של אחר שפטור מן המזוזה כדאיתא בפרק הקומץ רבה דהשוכר בית בארץ ישראל כל שלשים יום פטור מן המזוזה כדאמרינן גבי טלית לקמן. והא דאמרינן מזוזה חובת הדר היא [=חובת מי שמתגורר בבית ולא חובת בעלי הבית] היינו דאם יש לאדם כמה בתים שאינו דר בהם אינו חייב לעשות בהן מזוזה, תרי ביתך כתיבי [=המילה "ביתך" כתובה פעמיים]. והא דלא דרשינן [=הסיבה שאיננו דורשים] גבי מזוזה וציצית למעוטי שותפות דגוי כדדרשינן [=כפי שאנו דורשים] גבי תרומה ומעשר ופאה, משום דהנך [=אותן] מצות התלויות בקרקע, וכיון שיש לגוי חלק בקרקע מסתבר לפטור אף חלק הישראל. ו"צאנך" דגז אייתר ליה למעוטי שותפות דגוי [=והמילה "צאנך" הכתובה בפרשת מצוות ראשית הגז, המחייבת להעניק את הגזיזה הראשונה לכהן, ובה פטור מי שיש לו שותף נוכרי]. אבל מזוזה וציצית לא מסתבר לפטור חלק הישראל בשביל חלק הגוי, כן נראה לי.676

			הרא"ש מחלק בין מצוות התלויות בארץ שבהן בעלות של נוכרי משנה את הגדרת הארץ, ופירותיה, לפיכך פטורות ממצוות התלויות בה. מצוות שבגוף, דוגמת מזוזה וציצית, לעומת זאת, הן חובות שאינן תלויות בקרקע. אדם חייב בציצית גם בבית הגוי וסביר שכך יהיה הדין גם במצוות מזוזה. צריך לציין שהרא"ש כתב את דבריו מתוך פולמוס, ור' חיים שדעתו הובאה במרדכי עשוי להיות מי שהרא"ש מכוון אליו את דבריו. אך כפי הנראה, ר' חיים איננו היחיד. התוספות במסכת חולין שותף אף הוא לעמדה ששותפות עם הגוי פוטרת ממזוזה: "ביתך דרך ביאתך — תימה אמאי לא אמר שותפות דעובד כוכבים כדקאמר בכל הני דלעיל".677 משמע דברי התוספות ששותפות נוכרי פוטרת גם את המצווה העוסקת בדרך ביאה — את מצוות מזוזה. יש לשים לב שהרא"ש איננו נחרץ בעמדתו והוא מציינה ב"כן נראה לי" שמשמעה סברת הלב. על כל פנים, נמצא שקיימת תפיסה אשכנזית בעלת מספר דוברים הפוטרת קביעת מזוזות בבתים המשותפים עם הנוכרים.678

			מן הדיון עד כה נראה שהויכוח הוא בין רבנו חיים והרא"ש האם שותפות של נוכרי כשלעצמה, היא זו הפוטרת ממצוות מזוזה. ברם עיון ממקור אחר מציגה תפיסה מורכבת יותר. נראה שמקור התפיסה הפוטרת את בית הגוי ממזוזה קשורה למקור הבא התופס את המגורים בחו"ל כמגורים שאינם שלמים. שלא כמגורים בארץ ישראל, על מגורים בחו"ל אין חלים הלכות שונות. אחת הדוגמאות היא איסור הכנסת עבודה זרה לבית. בחוץ לארץ מותרת הכנסת עבודה זרה, לדברי רבנו חיים כהן, בניגוד לעמדתו של רבנו יצחק ב"ר שמואל:

			מתניתין. אף במקום שאמרו להשכיר לא לבית דירה אמרו מפני שמכניס לתוכו עבודה זרה שנאמר לא תביא תועבה אל ביתך. ועכשיו אינם נמנעים מלהשאיל ולהשכיר בתים לגוים אף על פי שמכניס לתוכו עבודה זרה כשיש להם [מת] או [שנוטה למות]. וכבר התיר רבינו חיים כהן זצ"ל מדאמרינן בירושלמי בשמעתין הא מקום שנהגו למכור מוכר לו אפילו לבית דירה, ומשכיר לו אפילו לבית דירה. ופירש הטעם דלא מיקרי ביתך אלא בארץ [=בארץ ישראל]. ואינו נראה לרבינו יצחק בר שמואל זצ"ל כי למה לא יחשב ביתך בחוצה לארץ כמו בארץ? וכי ישראל גרע מגוי שלא יהיה לו קנין בחוצה לארץ וכו'? ותו [=ועוד] לענין מזוזה, וכי נאמר דלא מיקרי ביתך ויפטר מן המזוזה? והא לא מישתמיט בשום דוכתא דפטור מן המזוזה [=והרי לא הסתייגה הגמרא בשום מקום לפטור את בתי המגורים בחו"ל ממזוזה]. ונראה לרבינו יצחק בר שמואל זצ"ל דהיינו טעמא דאין נמנעין מלהשאיל ולהשכיר בתים לגוים, משום דכי האי גוונא ליכא איסורא [=במקרה כזה אין איסור] משום לא תביא תועבה אל ביתך כיון דאין [שם] ישראל... אי נמי אפילו אסור מן התורה, לא אסרה תורה אלא היכא שרגיל הגוי לקובעה בתדירות, והני גוים של עכשיו אינן רגילין לעבוד עבודה זרה לקובעה שם תדיר אלא כשיש להם [שם מת או שנוטה למות].679

			רבינו חיים כהן הידוע כמי שאיננו סבור שקיימת עוד מצווה להתגורר בארץ ישראל,680 סובר כאן שהמגורים בחוץ לארץ אינם נחשבים למגורים. העיר האירופאית היא אקס־טריטוריה מן הבחינה ההלכתית. מקומו האמיתי של יהודי הוא בארץ ישראל. על כך חלוק רבינו יצחק ב"ר שמואל, ולדבריו, זכות הקניין או זכות המגורים של יהודי בעיר הנוצרית איננה שונה מזו של הגוי. 

			מחלוקת זו על מעמד מגורי היהודי בעיר הנוכרית נשען אמנם על המילה "ביתך" שבתורה, אבל היא משליכה על תפיסת המגורים בעיר הנוכרית בכלל. הגדרת המגורים נשענת על יסוד תיאולוגי, לפי רבינו חיים, ולפיה המגורים בעיר הנוכרית הם מגורים שבדיעבד ואינם מגורים שלמים. העיר הנוכרית היא מקום זר שדיני התורה אינם חלים עליו. המחלוקת בינו ובין רבינו יצחק ב"ר שמואל איננה בהכרח משנה את התמונה. יש לציין שהשניים יוצאי אותו בית מדרש. רבינו חיים כהן המתואר כאן הוא תלמיד רבינו תם, אשר חי ופעל במחצית השניה של המאה הי"ב.681 רבינו יצחק בר שמואל הוא ר"י הזקן מדמפייאר, בן זמנו של רבינו חיים, ואף הוא בן אותה תקופה ותלמיד דודו, רבינו תם.682 רבנו יצחק איננו חלוק בהכרח על תפיסת הזרות של רבנו חיים כהן. מחלוקתו היא בעיקר טקסטואלית, על השלכות של המילה "ביתך" שבתורה. ניתן לדעתי להניח שהבסיס לתפיסתו הוא אמנם ההלכה היהודית, ואין צורך להשתית אותה על מעמד היהודים בעיני הנוצרים, הדת הנוצרית או רדיפות למיניהם, אבל משמעות התפיסה הזו אחת היא — היהודי חש כזר בין תושבים מקומיים. כפי שנראה, לתפיסה זו השלכות נוספות על קיום מצוות בחיי היהודים באשכנז.

			סיכום

			כפי שאנו רואים, הלכות עירובין באשכנז של ימי הביניים עברו שני תהליכי שינוי מקבילים. מצד אחד נעשה ציון הקפת העיר בהפשטה גוברת והולכת. ההקפדה על לחי וקורה פחתה, ושיטת צורת הפתח התקבלה גם היא. ציון הלחי עצמו נעשה באמצעות ציור על מזוזת הפתח במקום הצבה של קורה של ממש (אם כי תופעה זו לא נעשתה ברצון חכמים). יחד עם שינוי זה התקבל גם שינוי תיאורטי — העיר של ימי הביניים לא נתפסה בעיני החכמים כעיר של תקופת התלמוד — כרשות הרבים של ממש — ולפיכך אפשר היה, לדבריהם, להחיל עליה קריטריון מֵקל יותר. 

			תהליכים אלו הם תולדה של תפיסת מקומם של היהודים כמיעוט דתי בתוך סביבה דתית אחרת המגלה עוינות גוברת והולכת. בהזדהות היהודים עם עירם התחולל שינוי כתוצאה מהתגברות העוינות הדתית נגדם. תחושת הניכור של היהודים נתנה מהלכים לתפיסת המקום, ולזו היו השפעות הלכתיות. מצוות המזוזה היא אחת מהשפעות אלה, אשר חדרה מן הרחוב אל הבית פנימה. החשש מפני עיצוב הבית על פי הוראת המצווה המקראית. קריאת אנשי הלכה להציב מזוזות בפתח הבתים היא ניסיון ליצור את אותו זיהוי עצמי שאנו מוצאים אותו בקביעת העירוב. סוגיות העירוב והמזוזה הן אפוא דוגמה לתופעה הלכתית המשמשת אספקלריה של מצב הדברים ההיסטורי, ומציגה לפנינו עדות נוספת על תפיסת היהודים את עצמם בחברה הנוצרית של ימי הביניים.

					607	ולטר בנימין, המשוטט כרך א, תרגם דוד זינגר (תל־אביב: הוצאת הקיבוץ המאוחד, 1992).

				

				
					608	אנרי לפבר, המרחב (החברתי) הוא מוצר (חברתי), תרגם אבנר להב (תל־אביב: הוצאת רסלינג, 2005). מתוך La Production de lespace (Paris, Editions Economica 2000), pp. 33-54.

				

				
					609	עירובין, ב ע"א.

				

				
					610	ר' שמעון קיירא, ספר הלכות גדולות, סימן י, הלכות עירובין פרק הדר עמוד קסו.

				

				
					611	עירובין, י ע"א-יא ע"ב.

				

				
					612	תוספות, עירובין יא ע"א, ד"ה אילימא — "דכאן איירי בבקעה שהיא כרמלית דליכא מאן דפליג שלא יועיל צורת הפתח".

				

				
					613	רבי משה בן מימון (רמב"ם), משנה תורה, הלכות שבת פרק טז הלכות טז-יז.

				

				
					614	שם.

				

				
					615	שם, הלכה יח.

				

				
					616	שם, הלכה יט.

				

				
					617	תוספות (לעיל הערה 4).

				

				
					618	ר' אשר ב"ר יחיאל (הרא"ש), הלכות הרא"ש למסכת עירובין, פרק א, סימן יג.

				

				
					619	ר' יעקב ב"ר אשר, טור, אורח חיים הלכות שבת סימן שסב.

				

				
					620	תוספות (לעיל הערה 4).

				

				
					621	ר' שמחה ב"ר שמואל מוויטרי, מחזור ויטרי, סימן רפג.

				

				
					622	ר' אהרן הכהן מלוניל, כלבו סימן לג.

				

				
					623	ר' יצחק ב"ר משה מווינה, ספר אור זרוע, חלק ב, הלכות עירובין סימן קי.

				

				
					624	ר' אליעזר ב"ר נתן, ספר הראב"ן, עירובין.

				

				
					625	שם.

				

				
					626	שם.

				

				
					627	ר' אלעזר ב"ר יואל, ספר הראבי"ה, אבי העזרי, חלק א, הלכות עירובין, סימן שעט.

				

				
					628	שם, חלק ב, מסכת סוכה, סימן תרו.

				

				
					629	רבי אלעזר ב"ר יהודה מוורמס, ספר הרֹקח, הלכות עירובין, סימן קעג.

				

				
					630	ר' חיים ב"ר יצחק, שו"ת מהר"ח אור זרוע, סימן פא.

				

				
					631	בועז הוטרר מצביע על רקע היסטורי להתפשטות המנהג להקיף בחוט את העיר, שהחלה רק מן המאה השבע עשרה: התפשטות השימוש בשלאגבאום — מחסום מתרומם מעץ. ראה בועז הוטרר, "ה'שלאגבאום': פרק בתולדות עירוב החצרות במערב אירופה", JSIJ 13 (2015), pp. 1-37.

				

				
					632	ר' יצחק מקורביל, ספר מצוות קטן, מצווה רפב.

				

				
					633	ר' מאיר הכהן מרוטנבורג, הגהות מיימוניות, הלכות שבת פרק טז הלכה יט. כן ראה ר' מרדכי ב"ר הלל, ספר המרדכי למסכת עירובין, פרק מבוי רמז תעח.

				

				
					634	ר' אשר ב"ר יחיאל, הלכות הרא"ש (לעיל הערה 10), סימן יד.

				

				
					635	ר' מרדכי ב"ר הלל, ספר המרדכי (לעיל הערה 25), רמז תפב.

				

				
					636	ר' יעקב בן משה מולין, ספר מהרי"ל (מנהגים), הלכות עירובי חצירות סעיף יג.

				

				
					637	שבת, ו ע"א.

				

				
					638	ר' משה בן מימון, שם (לעיל הערה 5), פרק יד הלכה א.

				

				
					639	רש"י, עירובין נט ע"א.

				

				
					640	משנה, עירובין פרק ה משנה ו.

				

				
					641	רש"י (לעיל הערה 31).

				

				
					642	ר' משה בן מימון, שם, פרק ה הלכה יט.

				

				
					643	ר' משה בר נחמן, חידושי הרמב"ן למסכת עירובין, נט ע"א.

				

				
					644	ראה ר' אליעזר ב"ר נתן, ספר הראב"ן, שבת סימן שמט; ר' יצחק מוינה, אור זרוע חלק ב — הלכות עירובין סימן קסד; ר' אלעזר ב"ר יואל הלוי, ספר הראבי"ה, חלק א — הלכות עירובין סימן שעט; ר' אלעזר ב"ר יהודה מוורמס, הרקח, סימן קעה.

				

				
					645	ראה רש"י, עירובין ב ע"א: "וכיון דלאו רשות הרבים הוא — שרי לטלטולי ביה מן התורה בלי שום תיקון, ורבנן גזור עליה משום דאתי לאיחלופי ברשות הרבים, ושריוה בתקנתא דלחי או קורה, דליהוי היכירא, דלא ליתי למישרי רשות הרבים גמורה". וראה בועז הוטרר, עירוב חצרות במרחב העירוני — השתלשלותו ההלכתית מימי המשנה והתלמוד ועד תחילת המאה ה־20, עבודת דוקטור, אוניברסיטת בר אילן, רמת גן, תשע"ג, עמ' 109.

				

				
					646	ראה למשל ספר מצוות קטן, מצוה רפב. 

				

				
					647	הוטרר, שם, עמ' 104-102.

				

				
					648	ר' אליעזר ב"ר נתן, ספר הראב"ן, שבת סימן שמט; ר' אלעזר ב"ר יואל הלוי, ספר הראבי"ה חלק א — הלכות עירובין סימן שעט.

				

				
					649	הרֹקח סימן קעה.

				

				
					650	ראבי"ה שם. כדבריו כתב גם ר' יצחק אור זרוע: "מתני' עיר של יחיד. שלא היו נכנסים לה תמיד ששים רבוא בני אדם ולאו רה"ר חשיבה דלא דמיא לדגלי מדבר. ונעשית של רבים שנתוספו בה דיורין או נקבעו בה שווקים. מערבין את כולה. כבתחילה ואין מבואותיה צריכין תקון שהרי היא כחצר אחת" (ספר אור זרוע, סימן קסד).

				

				
					651	ר' מרדכי ב"ר הלל, ספר המרדכי מסכת שבת פרק (אחד ועשרים) [שישה עשר] רמז תסז. על זיהוי האמרה הזו עם הר"א ממיץ ראה אצל הוטרר, שם, עמ' 104, הערה 53.

				

				
					652	ר' אלעזר ב"ר יואל הלוי, ספר הראבי"ה (לעיל הערה 19), סימן שצא.

				

				
					653	שם.

				

				
					654	ר' מרדכי ב"ר הלל, ספר המרדכי (לעיל הערה 25) פרק כיצד מעברין רמז תקד-תקה.

				

				
					655	רש"י (לעיל הערה 31). כן ראה ספר אור זרוע (לעיל הערה 40). 

				

				
					656	הגהות מיימוניות, הלכות עירובין פרק ה.

				

				
					657	למעשה יש לשאול מדוע עלה הדיון על מעמד העיר רק בימי הביניים, ולא קודם לכן, בתקופת המשנה והתלמוד. תוספות כבר שואלים על ר"י מדוע יש צורך להציב לחי וקורה במבוי כאשר אפשר לפטור את העיר בצורת הפתח. אכן, תשובת ר"י היא שהצבת צורת הפתח סביב העיר איננה קלה ומציבה קשיים טכניים, ברם לא רק שיטתו של ר"י קשה. קשה גם שיטתו של רש"י בדבר ערעור הגדרת העיר כרשות הרבים משום שאין בה שישים רבוא. מדוע לא הועלתה קביעה זו עד ימי הביניים? 

				

				
					658	ר' שלמה בן אברהם אדרת, חידושי הרשב"א לנדרים, כח ע"א.

				

				
					659	ר' אשר ב"ר יחיאל, הרא"ש (לעיל הערה 10), הלכות הרא"ש לנדרים, סימן יא.

				

				
					660	עמ' 53.

				

				
					661	ר' מאיר ב"ר ברוך מרוטנבורג, שו"ת מהר"ם מרוטנבורג (דפוס קרימונה), סימן קח.

				

				
					662	אפשר שתפיסת המזוזה כקמע וכבעלת ערך לשמירה על הבית נולדה מלכתחילה מתוך אותו רצון של הרבנים לעודד את קיום מצווה זו. על תפיסת המזוזה כקמע ראה רש"י, פסחים, ד ע"ב: [המזוזה] חובת הדר — לפי שהיא משמרתו". כן ראה ר' יעקב מולין, ספר מהרי"ל (מנהגים) הלכות מזוזה, סי' ד, מהדיר שלמה י' שפיצר (ירושלים: הוצאת מפעל תורת חכמי אשכנז, מכון ירושלים, תשמ"ט), עמ' תקצג: "אמר לי מהר"י סג"ל דשאירי הח"ר זלמן זאלצפורק ז"ל שאל מאתו אם רשאי למסור מזוזה לגוי, כי ההגמון מעירו בקשו למסור לו אחת ורוצה לקבוע אותה על מזוזת המבצר שלו, ואמר להטיב לו ולגמול לו חסד על זה כל ימיו, והיה מתיירא שאם מחזיר פניו ריקם יארע לו תקלה ח"ו. והשיב לו בתשובה מכמה ראיות שאסור למסור להם, והיה מצטער על שהשליח היה נחוץ לדרכו שלא הספיק להניחני להעתיק את התשובה מקודם".

				

				
					663	ספר תשב"ץ קטן, סימן רעד: "ואומר שחדר ועליה שאיש ואשתו ישנים בו פטורים מן המזוזה".

				

				
					664	ר' יעקב מולין, ספר מהרי"ל (מנהגים) הלכות מזוזה, סי' א, מהדיר שלמה י' שפיצר (ירושלים: הוצאת מפעל תורת חכמי אשכנז, מכון ירושלים, תשמ"ט), עמ' תקצא-תקצב.

				

				
					665	ר' אלכסנדרי זוסלין הכהן, האגודה, מסכת יומא פרק א.

				

				
					666	ראה ר' מאיר ב"ר ברוך מרוטנבורג, שו"ת מהר"ם מרוטנבורג דפוס קרימונה סימן יב: "תשובה שהשיב מהר"ם לבני ווינא והרב אביגדור דר שם". כן ראה שו"ת מהר"ם מרוטנבורג ספר סיני וליקוטים סימן קעא (תתשעא): "תשובה שנייה לוינא כי הרב ר' אביגדור הדר בעירם לא רצה להשתדל בדין". וראה אפרים א' אורבך, בעלי התוספות, עמ' 549.

				

				
					667	ר' מרדכי ב"ר הלל, ספר המרדכי, מסכת עבודה זרה, פרק לפני אידיהן, רמז תתי.

				

				
					668	ר' מרדכי ב"ר הלל, ספר המרדכי, מסכת חולין, הגהות מרדכי פרק שמיני רמז תשמא.

				

				
					669	שו"ת בעלי התוספות סימן קז.

				

				
					670	על בעלות יהודים על בתיהם ראה אשר פרישמן, האשכנזים הראשונים: תולדות היהודים באירופה הצפונית מראשית התיישבותם עד פרעות תתנ"ו (בני ברק: ספריית "הלל בן־חיים", הוצאת הקיבוץ המאוחד, 2008), עמ' 478. כן ראה Irving Agus, The Heroic Age of Franco-German Jewry: The Jews of Germany and France of the tenth and eleventh centuries, the pioneers and builders of town-life, town-government, and institutions (New York: Yeshiva University Press, 1969), p. 81.

				

				
					671	תלמוד ירושלמי (ונציה) מסכת מגילה, פרק ד, דף עה, טור ג.

				

				
					672	רב אחאי, שאילתות, פרשת שלח, שאילתא קכו.

				

				
					673	ר' שמעון קיירא, הלכות גדולות, סימן כו.

				

				
					674	תשובות הגאונים — שערי תשובה, סימן קנז.

				

				
					675	חולין, קלה ע"ב-קלו ע"א.

				

				
					676	תוספות הרא"ש חולין קלה ע"ב.

				

				
					677	תוספות, חולין קלו ע"א, ד"ה ביתך דרך ביאתך. לדברי אפרים אלימלך אורבך, עורך התוספות של מסכת חולין הוא ר' אליעז מטוך. ראה אפרים אלימלך אורבך, בעלי התוספות, ירושלים, תשנ"ו, עמ' 666.

				

				
					678	אציין שתפיסת ר' חיים הועלתה גם במאה הט"ז ונהגה בקהילות האשכנזיות. ראה ר' משה איסרליש, שולחן ערוך יורה דעה הלכות מזוזה סימן רפו סעיף א: "ודוקא כשבית השותפים ישראלים, אבל בית של ישראל ועובד כוכבים פטור ממזוזה". ראה עוד, שו"ת הרמ"א סימן קלב: "עוד שאלת לענין מזוזה שאין אנו נוהגין לקבעה בשערי המדינות אף על גב דאמרינן בגמרא שכולן חייבים. גם בזה דברו הראשונים ז"ל, תמצא בחידושי אגודה פ"ק דיומא וז"ל: בקהלות וירמש"א לא היה מזוזה בשערי העיר ונתתי אל לבי כו', עד אחרי שהכותים דרים בתוכה ובית העצה תוך הרחוב פטור עכ"ל. וה"ה בעיירות שלנו שכולם הם של מלך. ואף בעירנו שאין כותי תוך הרחוב מ"מ לא גרע משותפות כותי דפוטר, דהרי היא מעבר לרוב כותים גם תמיד כותים נמצאים בתוכה אשר השערים משועבדים להם ולכן פטורים". כן ראה בנימין זאב, שו"ת בנימין, זאב סימן קסז: "מכלל דשותפות דגוי לאו בר חיוב מזוזה". 

				

				
					679	ר' יצחק ב"ר משה מוינה, ספר אור זרוע, חלק ד פסקי עבודה זרה, סימן קלו-קלז, ירושלים, תשס"ו, עמ' רלג. כן ראה תוספות, עבודה זרה, כא ע"א, ד"ה אף במקום שאמרו להשכיר לא לבית דירה אמרו וכו'. ר' אשר ב"ר יחיאל, הלכות הרא"ש, עבודה זרה, פרק א, סימן כב.

				

				
					680	ראה תוספות, כתובות דף קי ע"ב, ד"ה הוא אומר לעלות: "והיה אומר רבינו חיים דעכשיו אינו מצוה לדור בארץ ישראל, כי יש כמה מצות התלויות בארץ וכמה עונשין דאין אנו יכולין ליזהר בהם ולעמוד עליהם".

				

				
					681	על רבינו חיים כהן ראה אפרים אלימלך אורבך, בעלי התוספות, עמ' 124-128.

				

				
					682	על ר"י הזקן ראה שם, עמ' 227-253.

				

			

		
	
			הקידוש בבית הכנסת כטקס מלכד

			מבוא

			שמחה גולדין הראה זה מכבר שמנהגים רבים שמקומם בהלכה התלמודית בבית, הועברו לבית הכנסת, כאשר ערך המוסף של מעבר זה הוא לכידותה של הקהילה וחיזוק הישרדותה כחברת מיעוט. ברכות השחר, קידוש בליל שבת ויום טוב, הדלקת נרות חנוכה, כל אלה הן חובות פרטיות שמקומן בהלכה התלמודית הוא בבית, ובאשכנז נהגו למלאן גם בבית הכנסת. לדברי גולדין הסיבה לטרנספורמציה הציבורית הזו היא הענקת אישוש לזיהוי העצמי ולליכוד קהילתי של בני אשכנז כחברת מיעוט דתי בתוך חברה נוצרית.683 כפי שציינתי, חלק מתהליך חברות יהודי זה משתלב עם אתוס הגילדה הגרמני, כפי שתיאר אותו אמיל קורנר. לגילדות הכלכליות בערים של ימי הביניים בגרמניה, קדמו התאגדויות חברתיות בשבטים הגרמניים, אשר התלכדו סביב טקסי אחווה פגאניים ושבועות של עזרה הדדית. לדבריו, אתוס זה של אחווה המשיך להתקיים אצל הגילדות הכלכליות.684 אף הבריתות הגילדאיות נעשו בטקסים שבהם שתו כל החברים מכוס גדולה של יין ונשבעו זה לזה. בפרק זה אבקש להראות כיצד השפיעו מנהגי השתייה בצוותא על חלק ממנהגי שתיית היין בהלכה באשכנז.

			עדויות על שתית יין בעלת מאפיינים גילדאים מובהקים ניתן למצוא במנהגי החברה קדישא מן המאה הט"ו בבוהמיה. על פי המתועד, נהגו החברים לשתות בצוותא בז' באדר בכל שנה.685 כוסות חברא קדישא כאלה שרדו עד היום והן מוצגות במוזיאונים שונים, חלקן מכסף, חלקן מזכוכית וחלקן מחרס.686 מנהג זה נראה סביר ככל שמדובר בחברה קדישא אשר פעלה כגילדה לכל דבר ועניין. כוונתי להראות בפרק זה שהקהילה היהודית כולה תפסה את עצמה כגילדה, ושתיית היין של הקידוש שמשה עבורה שתייה גילדאית מן הסוג הזה. כפי שאראה, מנהג שתיית יין משותפת נהג בכל שבת בשבתו בשתיית כוס הקידוש בבית הכנסת. קידוש בבית הכנסת הוא מנהג שרווח באשכנז, בחצי האי האיברי וכנראה אף במקומות אחרים, למרות שהוא לא עלה בקנה אחד עם ההלכה התלמודית, על פיה, קידוש על היין צריך להיות במקום הסעודה ולא כטקס עצמאי. המנהג לקדש בבית כנסת רווח אמנם כבר בתקופת התלמוד, אבל הנימוק למנהג זה היה להוציא ידי חובה את אורחי בית הכנסת, את מי שהתגוררו במרחב בית הכנסת.687 באשכנז לא היה נהוג לשכן את האורחים בבית הכנסת אלא בבתים פרטיים ולפיכך לא היה צורך עוד לקדש בבית הכנסת. חכמי אשכנז חשו בקושי ההלכתי במנהגם, ועל מנת ליישבו הם נזקקו לתירוצים שונים. מן הדיון ההלכתי על הצדקת הקידוש בבית הכנסת עולה שלא רק שקידשו בבית הכנסת אלא אף כל המתפללים שתו מכוס הקידוש. העובדה שחכמי אשכנז היו מודעים לקיומו של מנהג זה חרף בסיסו ההלכתי המפוקפק, מעלה את האפשרות שמדובר במקרה טיפוסי של שתיה גילדאית, וכי הסברו של שמחה גולדין שהלכה המיועדת להתבצע בבית מתבצעת אף בבית הכנסת לצורך הלכידות החברתית, תקף גם כאן. 

			שתייה משותפת מיין הקידוש

			מסקירת המקורות העוסקים בקידוש בבית הכנסת נראה שהמנהג הקדום היה שכל המתפללים שתו מכוס הקידוש, אך מנהג זה שלא התיישב במלואו עם המקורות התלמודיים החל להתמעט ובשלהי המאה הי"ג לא שתו מכוס הקידוש אלא המקדש עצמו או ילד שעדיין לא הגיע לגיל מצוות. אחת הדוגמאות להתנגדות לשתיית יין הקידוש של כל המתפללים היא של רבי יצחק מוינה (המאה הי"ג). הוא הצדיק את הקידוש על היין בבית הכנסת למרות שבמקורו נועד מנהג זה להוציא את האורחים, ובאשכנז לא נהגו אורחים ללון בבית הכנסת. הוא טען שמנהגים תלמודיים הופכים להלכה גם אם הסיבה המקורית להתחוללות המנהג איננה קיימת, והוא משווה את מנהג הקידוש בבית הכנסת למנהג של אמירת ברכת "מגן אבות" בליל שבת. מנהג זה נתקן במקורו בזמן שבתי הכנסת נבנו מחוץ לעיר ורבים חששו לשהות בבית הכנסת לבדם. ברכה קצרה זו אפשרה להם לשמוע את תפילת ערבית מפי החזן ולשוב לביתם יחדיו. בימי הביניים נבנו בתי הכנסת ברחוב היהודים וחשש זה נעלם. לדברי ר' יצחק מוינה כיוון שמנהג אמירת "מגן אבות" נקבע, אין מבטלים אותו בגלל שינויים היסטוריים: 

			אשר כתבת שאודיעך סמך לאותם שוטים [=כך במקור. השואל מכנה את השותים מן הקידוש בבית הכנסת "שוטים" כדי לגנותם] מקידוש של בית הכנסת אחרי שאין יכולין לצאת באותו הקידוש ואורחין אין כאן. צר לי עליך והיטב חרה לי כי נתת את פיך להחטיאך. ותמיה אני על חכם ונבון כמוך שהייתה רשאי להוציא דבר מפיך הלא ידעת כמה גאוני גאונים וקדושי עליון רבותינו במגנצ"א ושבוורמש"א ושבשפיר"א. הלא משם יצאת תורה לכל ישראל הלא נהגו מיום שנוסדו כל הקהילות שברינוס ושבכל ארץ אשכנז ומלכיות שלנו, נהגו אבותינו ואבות אבותינו צדיקים קדושים חכמים מחוכמים ועתה אתה כותב עליהם שוטים, והלכה אומרת ואתם מכיון שנהגו אבותינו נוחי נפש אל תשנו ממנהג אבותיכם. כי לא דבר רק הוא ואם הוא רק מחסרי הבינה ומריקני המוח הוא ריק. שאבותינו נהגו כדין וכתורה כי תקנת התנאים והאמוראים הוא לקדש בערב שבת ובערב יום טוב לקדש את השבת ולהעיד עליו בקידוש זה שיום קדוש הוא ושיום טוב הוא...

			ויש מפרשים דאף על גב דמעיקרא תקנו בעבור האורחים והשתא ליכא אורחים, אף על פי כן, הואיל ונהגנו בו, הוי עלינו חובה, מידי דהוה אמגן אבות. דמעיקרא איתקן בעבור המזיקין, שלא היו בתי כנסיות שלהן ביישוב וחשו למשתהה יחידי, ותקנו זו הברכה בעבורה, אף על פי כן אף על גב דהשתא בתי כנסיות שלנו בעיר וליכא למימר האי טעמא [=ואין לומר, להסביר על פי, הטעם הזה], אפילו הכי אנו מתפללים ולא אמרינן דברכה לבטלה היא, הכא נמי [=כך גם במקרה שלנו] אף על גב דמעיקרא בעבור האורחין נתקן והשתא ליכא [=אין] אורחים, על פי כן הואיל ונהגנו בה נעשית עלינו חובה וליכא משום ברכה לבטלה. ועוד שמעתי שיש בירושלמי "לשמואל למה לי לקדושי בבי כנישתא [=לדעת שמואל הסובר שקידוש על היין נעשה רק במקום סעודה, מדוע יש צורך לקדש בבית הכנסת]? כדי לזכות את התינוקת". פירוש שירצו לשמוע ברכה ויענו אמן ויטעמו מן הברכה. ואתה איש נבון וחכם תיכף לזכרך ברכה. שמורה וערוכה. ברמ"ח איברך ותהי' דעתך נמוכה. נגד רבותיך נוחי נפש. למען תאריך ימים ושנים בעסק התורה ובקיום המצות כחשקי אוהבך כלבך: יצחק בר משה נב"ה.688

			ר' יצחק מוינה בתשובה זו מתייחס בעיקר לנימוק ההלכתי לשתיית יין הקידוש בבית הכנסת, והוא אף מזכיר נימוק חינוכי — השמעת הקידוש לילדים. נימוק זה מקורו בתלמוד הירושלמי:

			והבדלה בחונן הדעת, שמעון בר ווא בעא קומי [=שאל לפני] רבי יוחנן. דבר שהוא נוהג ובא [=דבר הנוהג מקדמת דנא] חכמים חולקין עליו? אמר לו על ידי שעיקרה בכוס [=כיוון שעיקר המנהג הוא להבדיל על כוס יין] שכחוה בתפלה [=שכחו את מנהג ההבדלה הנאמרת בתפילה]. מילתיה אמרה [=משמע מדבריו] שעיקרה בכוס. ר' יעקב בר אידי בשם ר' יצחק רובא [=ר' יצחק הגדול]: אמרה בכוס אומרה בתפילה בשביל לזכות את התינוקות [=אף מי שהבדיל על הכוס מחוייב להבדיל בתפילה. הבדלה על הכוס משנית לחובה להבדיל בתפילה, ומטרתה היא כדי שישמעו אותה הילדים שאינם מתפללים ואינם מבדילים בתפילתם].689

			אך יש להעיר שחרף דברי ר' יצחק מוינה, דברי הירושלמי אינם מתיחסים בהכרח בקידוש בבית הכנסת דווקא. במקום אחר דן ר' יצחק מוינה בנימוק אחר שרווח בקהילות באשכנז ויוחס לגאונים, על פיו לשתיית יין הקידוש יש סגולות רפואיות, ואכן ברשותנו מספר תשובות גאונים המצביעות על נימוק זה:

			לרב נטרונאי. דעו שיש לקדש ולהבדיל בבתי כנסיות אף על פי שאין אורחים אוכלין שם. ולא מבעי הבדלה דודאי מבדילין. דכיון דאבדיל ליה [=שהבדיל] שליח צבור יצאו כל הצבור כלן ידי חובתם. והרוצה לחזור ולהבדיל בביתו הרשות בידו, ואם לא רצה או שאין לו יין יצא ידי חובה בהבדלת שליח צבור, אלא אף קידוש, דהלכה רווחת היא דאין קידוש אלא במקום סעודה, אף על פי כן יקדישו על היין בבית הכנסת. מה טעם? מפני שהטעמת של קידוש שבת רפואה היא לו. וזה שטועם כל הצבור לא שחובה הוא לטעום אלא שחובה לשמוע קידוש בלבד וכיון ששמע קידוש יצא ידי חובה ואין צריך לטעום אבל נותנין לטעום משום רפואה דקאמרי' (ברכות מג ב) פסיעה גסה וכו' הלכך זמנין דאיכא [=שיש] מן הצבור דלית ליה [=שאי לו] יין ומקדש על רפתא [=לחם], תקינו לרבנן [=תקנו חכמים] לקדש על היין בבית הכנסת משום רפואה.690

			אלא שר' יצחק מוינה לא קיבל את הנימוק הזה, משום שהסגולה הרפואית איננה ייחודית ליין הקידוש של בית הכנסת. גם ליין הקידוש שבבית יש אותן זכויות.691 כנגד ר' יצחק מוינה, היו שנסמכו על תשובות גאונים הבאות:

			ומקדשין על היין להוציא אורחים ידי חובתם שאין להם יין. ואוכלין ומבדילין בבתי כנסיו[ת] ובבתי מדרשו[ת]. אף על פי שאין אורחים אוכלין שם. לא מבעיא הבדלה דודאי מבדילין. וכיון דאבדיל שליחא ציבורא יצאו כל הציבור ידי חובתם. והרוצה להבדיל בביתו הרשות בידו. ואם לא רצה או שאין לו יין יצא בהבדלת שליח ציבור. אלא אפי' קידושא דהלכות רווחות היא בישר[אל] דאין קידוש אלא במקום סעודה. אף על פי כן יקדשו על היין בבתי כנסיות ובתי' מדרשות, מפני שהטעמת יין של קידוש של שבת רפואה היא. וזה שטעם נעשה כאילו טעמו כולן. וכיון ששמעו קידוש יצאו ידי חובתם ואין צריכים לטעום. וזה שמקדש ומטעים משום רפואה מקדש ונותן להם כדי ליתן על עיניהם ממנו. כדאמרי' פסיעה גסה נוטלת אחת מחמש מאות ממאור עיניו של אדם. ובמאי מהדרא ליה [=ובמה מחזיר הוא את מאור עיניו]? בקדושא דבי שמשי [=בקידוש של כניסת השבת]. הילכך זימנא דאיכא ציבור דלית ליה חמרא ומקדש אריפת[א] [=לפיכך פעמים שיש ציבור שאין לו יין — מקדש על הפת]. ותקנו חכמים לקדש על היין בבית הכנסת משום רפואה.692

			נסיבות הלכה זו שבמחזור ויטרי ונימוקיה מעניינות כשלעצמן, אבל מה שחשוב בה, ובעיקר בשימוש בנימוק של הסגולה שיוחסה לשתיית יין הקידוש הוא שכל בני הקהילה נהגו לטעום מכוס הקידוש, מעשה שהם חזרו עליו בכל ליל שבת. מחזור ויטרי אמנם מנסה להמעיט בשתייה המשותפת, והוא קובע שדי בשתיית המקדש על מנת להחיל את הסגולה הטמונה בשתיית היין, אבל המציאות אליה הוא מתייחס היא של שתייה משותפת. 

			בדורות מאוחרים יותר אנו מוצאים נסיגה מן השתייה המשותפת, ולפיכך גם צידוק שונה למנהג הקידוש בבית הכנסת. ר' מרדכי ב"ר הלל נימק את הקידוש בהוצאה ידי חובה את האלמנות שאינן יודעות לקדש בביתן, ומשום כך נאסרה השתייה על אחרים. את הנימוק הרפואי מן הגאונים הוא איננו מצטט:

			ועתה נהגו לעשות קידוש לאותן אלמנות, דהא [=שהרי] יוצאות שפיר, דלדידהו הוי קידוש במקום סעודה, ולכשיחזור בביתו חוזר ומקדש במקום סעודה אפילו אם הוא יחיד בביתו, שהרי לא יצא בקידוש שעשה שלא במקום סעודתו. וכתב מור"ם [=המהר"ם מרוטנבורג] דהמקדש בבית הכנסת לא ישתה.693

			על פי דברי המרדכי נראה שהשתייה המשותפת פחתה. ר' מרדכי בן הלל מצטט את מורו ורבו המהר"ם מרוטנבורג אשר יצא נגד המנהג לקדש בבית הכנסת, ודבריו מובאים במקורות אחרים:

			ואותם בני אדם שמקדשין בבית הכנסת, כמו שנוהגין בכל קהילות אשכנז אין לו למקדש לטעום, דכיון דאין קידוש אלא במקום סעודה הרי הוא טועם קודם קידוש. ואפילו על הקטנים קורא אני תגר, שהחזן נותן להם לשתות מן הקידוש. נהי דקטן אוכל נבלות אין בית דין מצווין להפרישו (שבת קכא ע"א), מכל מקום לא ספינא להו [=לא מאכילים אותם, את הדברים האסורים], כדאיתא פרק חרש (יבמות קיד ע"א), ואם איישר חילי אבטליניה [=ואם יגדל כוחי, אבטל את המנהג]. שאם בימי החכמים היו עושין כן, הינו לאפוקי [=להוציא] אורחים ידי חובתן, דאכלו ושתו ונם בבי כנישתא, אבל עתה אינו כן. אמנם חזרני לקיים המנהג, דלא שייך למימר לא ספינא להן איסורא לקטנים אלא בלאו כגון נבילות וטריפות וכיוצא בהן, דנפקא לן בפרק חרש מ"לא תאכלום", להזהיר גדולים על הקטנים, אבל קידוש היום מצות עשה הוא לא נפקא התם.694

			המעניין בדברי המהר"ם הוא שהוא מזכיר את החלופה ההלכתית לשתייה המשותפת — המקדש היה משקה ילד, ושתייתו הייתה פוטרת את הקהילה משתיית היין מצד אחד, אך הוא גם מציין את החובה לקדש תוך שתיית יין מן הצד האחר. לימוד ההלכה התלמודית השולל את הקידוש בבית הכנסת שאיננו במקום הסעודה, נתן את אותותיו ושתיית יין הקידוש בצוותא הלכה והתמעטה. זהו כפי הנראה מצב הדברים בשלהי המאה הי"ג, אך עד תקופה זו, השתייה הייתה לרוב שתייה משותפת. 

			שתייה של כל המתפללים דרשה כוס גדולה דייה, וסביר שכוס הקידוש ששימשה אותם לא הייתה שונה מזו ששימשה את החברה קדישא בז' באדר בדורות מאוחרים יותר, וכן סביר שהייתה זו כוס מאותו הסוג ששימש את הגילדות בשתייתם המשותפת. נוהג זה של שתייה משותפת בעלת משמעות טקסית, בקבוצה עירונית בעלת צד שווה דתי ולרוב גם עסקי, וכל זאת בתוך ההקשר הגרמני של מנהגי הגילדות, מעלה על הדעת שלשתיית יין הקידוש בבית הכנסת נודעה משמעות חברתית בדיוק מן הסוג שטוען אותו שמחה גולדין. הנימוק שמזכירים אותו אנשי ההלכה, לא נועד אלא לענות על התמיהות ההלכתיות. הסיבה החברתית הפנימית היא שהטעימה את המנהג ואוששה את קיומו.

			שתייה בצוותא ברשות היחיד

			שתיית המתפללים בבית הכנסת מיין הקידוש בצוותא ומגביע אחד איננה ייחודית רק לבית הכנסת. היא נהגה גם גם בבתים הפרטיים. המשמעות שנודעה לשתייה בצוותא בחברה הגרמנית היא שהשפיעה על השתייה הפולחנית היהודית, הן בבית הכנסת, הן במרחב הפרטי. כפי הנראה, המנהג לקדש על כוס יין ולהשקות ממנו לשאר המסובין היה המנהג הקדום באשכנז, שהלך ופינה את מקומו למנהג להציג בפני כל אחד מן המסובין כוס של יין משלו. מנהג זה רווח הן בקידוש של שבתות ובמועדים, הן בארבעה כוסות בליל הסדר. יש לציין שהשקיית המסובין מיין המברך איננו יחודי לחלוטין. יש לו עקבות מעטים מן התלמוד,695 אך נראה שלא היה זה המנהג הרווח בתקופת התלמוד. באשכנז הוא היה המנהג השכיח.

			העדויות על שתייה בצוותא בבתים נשענת על מקורות הלכתיים, כפי שאראה, אבל גם על איורים. אנו מוצאים זאת במכלול לונדון (צפון צרפת, 1280~).696 איורים של כוסות לקידוש במכלול מתארים בדרך הטבע כוסות ביתיים (יש לזכור שבימי הביניים לא היה נהוג עדיין המנהג לעצב חפצים מיוחדים לצרכי מצווה כגון גביע לקידוש או נר לשבת. הכלים היו אלה שהשתמשו בהם בחיי יום יום).697 סדר הפסח היה נהוג בבתים בלבד ולא בבית הכנסת, ולפיכך אין סיבה שכוס קידוש של בית כנסת יתואר בהגדות. הכוסות הביתיים המתוארים שם הם כוסות גדולים:

			מכלול לונדון

			כוסות גדולים נוהגים עד היום בבתי הכנסת בשטראסבורג:

			תיאור הכוסות הביתיים ככוסות גדולים מצויין גם בספרות ההלכתית. הראב"ן, למשל, משווה את הכוסות הנהוגים במקומו בסדר הפסח ככוסות גדולים, בניגוד לכוסות הקטנים שהיו נהוגים בתקופת התלמוד ואף נהוגים ברוסיה של זמנו. לדבריו, הסיבה היא חוזק היין. הוא מציין שלהבדיל מרוסיה בה כל אחד שותה מכוסו, במקומו כל המסובין שותים מכוס אחד:

			שתאן לארבעה כוסות בבת אחת שנתן ארבע רביעית לתוך כוס אחד ושתהו לא יצא. ושיעור כל כוס רביעית הלוג [=כ־84 מל"ל] ביצה ומחצה יין ומזוג ולא חי נמצאו כל ארבעה כוסות רביעית יין חי ונותן עליו שלוש רביעית מים הרי ארבע רביעית לארבעה כוסות. וצריך שישתה כל הכוס או רובו. וכל השיעורין הללו להם נאמרו שהיו רגילין לשתות בכוסות קטנים וכל אחד שותה כוסו כמו שרגילין אנשי רוסיא, וגם יין שלהם חזק ומסוכן לשתות בלא מזיגה על חד תלתא מים [=חלק אחד יין ושלושה חלקים מים] ואי לא מזיג ליה הוה משכר טפי [=ואם אין מוזגים, מוהלים, את היין במים, היין משכר מאוד] ולא הוי שתייתו בדרך חירות, אבל אנו שהיין שלנו אינו משכר אפילו בארבע רביעיות אין צריך למוזגו, וגם כוסות שלנו גדולים ואינו צריך לשתות רובו של כוסות אלא מכיון ששתה מכל כוס רביעית או רובו של רביעית דיו. ואם לא שתה רביעית או רובו לא יצא. ושיעור רביעית ביצה ומחצה כי הלוג שש בצים.698

			הנימוק שהראב"ן נזקק לו, חוזק היין בתקופה התלמודית וברוסיה לעומת היין שאיננו משכר באשכנז, שנועד להסביר מדוע באשכנז משתמשים בכוסות גדולים, נראה אפולוגטי. הראב"ן מצטדק מדוע המנהג התלמודי לחלק כוסות לכל המסובין איננו ננקט באשכנז. שתיית ארבע כוסות מתקיימת בכוס אחת, בשתיית רבע כוס כל פעם, בניגוד להלכה התלמודית המורה לשתות ארבעה כוסות ואת רוב היין שבכל כוס. את השתייה החלקית הזו מן הכוס הגדול, על פי המנהג האשכנזי, מצדיק הראב"ן, משום שלדבריו, כוונת הגמרא בדבריה על ארבעה כוסות היא לכמות היין. לאו דווקא לארבעה כוסות נפרדים שאת תוכנם צריך לשתות במלואם. 

			בהמשך ביאורו הוא מציין על פי סדר הסוגיא התלמודית את סדר מזיגת ארבעת הכוסות: "ומוזג כוס שני ואומרין עליו כל האגדה, וכשיגיע למצה זו יגביהנה וכן למרור זה, וכשמסיים מברך בורא פרי הגפן ושותה ויברך אחריו על הגפן ועל פרי הגפן וכו'".699 צריך לזכור שעל פי הסוגיא התלמודית, יש תפקיד למזיגת הכוס השני, לפחות, לעורר את תמיהת הילדים כדי לפתח את הדיון וסיפור יציאת מצרים. ואכן, בספר הרוקח אנו מוצאים הוראה מפורשת למזוג את הכוס השני כדברי התלמוד: "וימזוג כוס שני ואינו שותה ואומר עליו מה נשתנה ויניח הכלי שבו המצות לפניו".700 כך גם בספר אור זרוע, ושם אנו אף מוצאים מזיגת כוס למסובין: "מוזגין לו כוס שני כאן משפט לסלק את הקערה מעל השלחן ולמזוג כוס שני למסובין וגם מקום שאילת מה נשתנה לתינוקות".701 הראב"ן לעומת זאת, מציין שנותנים כוסות מיוחדים לילדים: "ולתינוקות נותנין כוסות כדי שיתמהו וישאלו מה נשתנה".702 כפי הנראה, בדבריו על המזיגה המיוחדת לכל כוס: "ומוזג כוס שני ואומרין עליו כל האגדה", הוא אך ורק ציטוט מן התלמוד שאיננו מיועד לקיום הלכה למעשה.

			בדומה לראב"ן, במחזור ויטרי מתואר המנהג שלא למזוג את הכוסות הנוספים, אף שרש"י עצמו נהג למזוג את הכוסות הנוספים כדברי התלמוד. במקום מזיגה, המנהג היה להוסיף מעט יין לכוס: "ונוהגין העם שמוסיפין על הכוס יין אחר שלא נפגם. אבל ראיתי את רבינו שמזקיק למזוג כוס שני".703 כמנהג הזה נהגו כפי הנראה גם באשכנז, כפי שעולה מהערתו של הראבי"ה: "ומיהו אם לא מזג כוס שני עד גמר ההגדה רק שיאמר עליו אשר גאלנו וכו' ושוב אומר בורא פרי הגפן יצא, ובירושלמי נמי לא קאמר שיצא אלא בדיעבד מפני דוחק שאינם בקיאים".704 הראבי"ה מצדיק כפי הנראה בדיעבד את הנוהגים לא למזוג כוס שני כהוראת התלמוד. 

			למרות זאת, בדורות מאוחרים יותר החלו לנהוג על פי ההוראה התלמודית ומזגו לכל המסובין בכוסות נפרדים. מה שנהג בדורות הקדומים יותר כמנהג הילדים שלכל אחד היה כוס משלו, נעשה מנהג המבוגרים גם כן. כך מציין הראבי"ה שהמנהג הרווח היה שלכל אחד מן המסובין היה כוס בידו והוא היה מגביהו בזמן אמירת ההלל:

			ונהגו כל אחד ואחד להגביה כוסו בידו, משום חיבוב מצוה, כדאמרינן רב חסדא מעטר ליה בנטלי. ויש מפרשים שהיו מגביהין אותו בידים. ויש מפרשים בענין אחר. ואינו אומר שירה אלא על היין שנאמר: "ותאמר להם הגפן וגו'" (שופטים ט:יג), אם אנשים משמח אלהים במה משמח אלא מכאן שאינו אומר שירה אלא על היין. ומברך בורא פרי הגפן ושותה, ואינו מברך לאחריו, מפני שברכת המזון יפטרנו. ונהגו להטיל מכוס של ברכה לכוס של כל אחד ואחד. ולא שהוא חובה, כיון שאנו סמוכים על כ[ל] אחד ואחד כוסו בידו. ולא עוד אלא שיכולים להקדים ולשתות אחרי ששמעו הברכה אפילו קודם שישתה המברך, כדאמרינן בירושלמי בברכות.705

			בדומה לראבי"ה מציין גם האור זרוע: "מוזגין לו כוס שני כאן משפט לסלק את הקערה מעל השלחן ולמזוג כוס שני למסובין וגם מקום שאילת מה נשתנה לתינוקות".706 ברם, למרות שהיה כוס נפרד לכל אחד מן המסובין, עדיין נהגו למזוג מעט יין מכוסו של בעל הבית לכל כוס מכוסות המסובין כדי שכולם ישתתפו בכוס אחד. וכדברי הראבי"ה: "נהגו להטיל מכוס של ברכה לכוס של כל אחד ואחד".707 כפי הנראה, עדיין נהג כוס מרכזי שעליו נאמרה ההגדה והוא היה גדול דיו כדי לשפוך ממנו יין לכל אחד מן המסובין.

			סיכום

			כפי שנוכחנו, שתיית יין בצוותא על פי מסורת הגילדות בגרמניה, חלחלה גם לקהילה היהודית והטעינה את השתייה הפולחנית היהודית ברובד מיתי ייחודי. מנהג זה לשתות את היין מגביע אחד היה המנהג הקדום באשכנז, שהלך ופינה את מקומו לחלוקת כוסות נפרדים לכל אחד מן המסובין, בעיקר בליל הסדר, מנהג ההולם את ההלכה התלמודית. תופעה זו עולה בקנה אחד אף היא עם המודל שהיצגתי בספר זה. למנהג האשכנזי הקדום שורשים הנטועים בהיסטוריה האשכנזית הקדומה, הן בתפיסתה הפרשנית, הן בשיג ושיח שהיו לה עם החברה הגרמנית שבתוכה חיו. עם החשפה לטקסט התלמודי, החל בה שינוי שהלך וגבר והוביל להתאמת מנהגי אשכנז להלכה התלמודית.

			

			
				
					683	שמחה גולדין, הייחוד והיחד (תל־אביב: הוצאת הקיבוץ המאוחד, ספרית הלל בן חיים, תשנ"ז), עמ' 174-162, להלן: הייחוד והיחד.

				

				
					684	E. Coornaert, “Les Ghildes Médievéles,” Revue Historique (1948), pp. 22-55; 208-243.

				

				
					685	מקורות על כוסות החברה קדישא ראה The Jewish Museum of Budapest, pp. 44-46; 48-49; 52-53.

				

				
					686	כמו למשל במוזיאון היהודי בפראג.

				

				
					687	ראה פסחים ק ע"ב-קא ע"א: "אותם בני אדם שקידשו בבית הכנסת אמר רב ידי יין לא יצאו ידי קידוש יצאו ושמואל אמר אף ידי קידוש לא יצאו אלא לרב למה ליה לקדושי בביתיה כדי להוציא בניו ובני ביתו ושמואל למה לי לקדושי בבי כנישתא לאפוקי אורחים ידי חובתן דאכלו ושתו וגנו בבי כנישתא".

				

				
					688	ר' יצחק ב"ר משה מוינה, ספר אור זרוע, חלק א — שאלות ותשובות סימן תשנב. 

				

				
					689	ברכות פרק ה הלכה ב.

				

				
					690	תשובות הגאונים — מוסאפיה (ליק) סימן נב. 

				

				
					691	ראה ר' יצחק ב"ר משה מוינה, ספר אור זרוע, חלק ב — הלכות ערב שבת סימן כ: "ועוד יש מקיימים מנהג שלנו שאנו מקדשים בבית הכנסת אף על פי שאין אורחים משום דאמרינן בירושלמי פ' 'ולמאן דאמר אין קידוש אלא במקום סעודה אמאי מקדשים בבית הכנסת? כדי לזכות בהן התנוקות'. פי[רוש] שיריצו זה לפני זה כדי לשתות ולשמוע הקידוש. כך שמעתי מפרשים. ותשובות הגאונים פירשו שמה שאנו מקדשים במקום [שאין] אורחים דההוא קידוש לרפואה הוי, שחזן הכנסת שופך (לפני) [לבני] הכנסת על ידיהן ומעבירין על עיניהם להחזיר מאור עיניהם כדאמ[רינן] פ[רק] ואלו קשרים: 'בעא מניה רבי מר' ישמעאל בר' יוסי מהו לפסוע פסיעה גסה בשבת א"ל בחול מי התירה שאני אומר פסיעה גסה נוטלת אחד מחמש מאות ממאור עיניו של אדם ומהדר לי' בקידושא דבי שמשא'. ואיני מבין דבריהם חדא דאין דרכנו במלכותנו שאנו מקדשין אף על פי שאין אורחים שיהא חזן הכנסת שופך על ידינו. ותו דרש"י פיר[ש]: 'ומהדר לי[ה] בקדושא דבי שמשא' דהיינו השותה יין של קידוש היום בלילי שבתות משמע אפי' בביתו. ותו דבעי פ[רק] ערבי פסחים: 'ושמואל למה לי לקדושי בבי כנישתא'. הוה לי[ה] למימר בעבור רפואה כדברי הגאונים! מיהו מזאת פי' הר' יעקב הקדוש דקורביל זצ"ל למה לי לקדושי בבי כנישתא להטעים לתינוק שזהו דרך חובה אבל מקידוש של רפואה לא שאל, שזה היה פשוט להם".

				

				
					692	ר' שמחה ב"ר שמואל מוויטרי, מחזור ויטרי, סימן קו. קריאה דומה קיימת בסידור רש"י סימן תפא: "מתיבתא מקדשין ומבדילין, [בבתי כנסיות אעפ"י שאין אורחין אוכלין שם ולא מבעיא הבדלה דודאי מבדילין] וכיון דאבדיל שליח ציבור יצאו כולן ידי חובתן בהבדלת שליחא דציבורא, אלא אפילו קידוש דהלכה רווחת היא דאין קידוש אלא במקום סעודה, אעפ"כ יקדשו על היין בבתי כנסיות, מה טעם? מפני שהטעמת קידוש של שבת רפואה היא. וזה שטעם כל הציבור כוליה לאו חובה היא לטעום, אלא שחובה הוא לשמוע לקידוש בלבד, וכיון ששמע ציבור קידוש יצא ידי חובתו ואין צריך לטעום וזה שמקדש ומטעים לציבור משום רפואה מקדש ונותן להם כדי ליתן ממנו על עיניהם, כדאמרינן פסיעה גסה נוטלת (מאור עיניהם) אחד מחמש מאות [מאור] עיניו של אדם, ובמאי הדרא בקידושא דבי שימשי, הילכך זימנין דאיכא מן הציבור דלית ליה יין ומקדש אריפתא ותקנו חכמים לקדש על היין בבית הכנסת משום רפואה". כן ראה תשובות הגאונים החדשות — עמנואל (אופק) סימן קפה: "ומקדשין על היין להוציא אורחים ידי חובתם שאין להם יין. ואוכלין ומבדילין בבתי כנסיו[ת] ובבתי מדרשו[ת]. אעפ"י שאין אורחים אוכלין שם. לא מבעיא הבדלה דודאי מבדילין. וכיון דאבדיל שליחא ציבורא יצאו כל הציבור ידי חובתם. והרוצה להבדיל בביתו הרשות בידו. ואם לא רצה או שאין לו יין יצא בהבדלת שליח ציבור. אלא אפי' קידושא דהלכות רווחות היא בישר[אל] דאין קידוש אלא במקום סעודה. אעפ"י כן יקדשו על היין בבתי כנסיות ובתי' מדרשו'. מפני שהטעמת יין של קידוש של שבת רפואה היא. וזה שטעם נעשה כאילו טעמו כולן. וכיון ששמעו קידוש יצאו ידי חובתם ואין צריכים לטעום. וזה שמקדש ומטעים משום רפואה מקדש ונותן להם כדי ליתן על עיניהם ממנו. כדאמרי' פסיעה גסה נוטלת אחת מחמש מאות ממאור עיניו של אדם. ובמאי מהדרא ליה בקדושא דבי שמשי. הילכך זימנא דאיכא ציבור דלית ליה חמרא ומקדש אריפת'. ותקנו חכמים לקדש על היין בבית הכנסת משום רפואה".

				

				
					693	ר' מרדכי ב"ר הלל, ספר המרדכי, פסחים תוספת מערבי פסחים, רמז תריא.

				

				
					694	ר' מאיר ב"ר ברוך מרוטנבורג (המהר"ם), ספר ברכות המהר"ם, סימן יז, ירושלים, הוצאת מכון ירושלים, מפעל תורת חכמי אשכנז, תשמ"ח) עמ' עז-פ.

				

				
					695	ראה למשל ברכות נא ע"ב: "עולא אקלע לבי רב נחמן, כריך ריפתא בריך ברכת מזונא, יהב ליה כסא דברכתא לרב נחמן. אמר ליה רב נחמן: לישדר מר כסא דברכתא לילתא. אמר ליה, הכי אמר רבי יוחנן: אין פרי בטנה של אשה מתברך אלא מפרי בטנו של איש, שנאמר וברך פרי בטנך — פרי בטנה לא נאמר אלא פרי בטנך. תניא נמי הכי, רבי נתן אומר: מנין שאין פרי בטנה של אשה מתברך אלא מפרי בטנו של איש — שנאמר: וברך פרי בטנך — פרי בטנה לא נאמר אלא פרי בטנך. אדהכי שמעה ילתא, קמה בזיהרא ועלתה לבי חמרא ותברא ארבע מאה דני דחמרא. אמר ליה רב נחמן: נשדר לה מר כסא אחרינא, שלח לה: כל האי נבגא דברכתא היא. שלחה ליה: ממהדורי מילי ומסמרטוטי כלמי". 

				

				
					696	על מכלול לונדון ראה בצלאל נרקיס, כתבי־יד עבריים מצוירים (ירושלים: הוצאת כתר, 1992), עמ' 113. מעניין לראות שגביע זה מחוסר אוגנים, שפה מעוגלת. וראה רש"י, עירובין עז ע"א:

						"דאית להו אוגניים — כעין ספלים שלנו", ובאור זרוע הלכות עירובין סימן קעט בשם הרשב"ם: "כך פירש רבנו שמואל זצ"ל וכגון דחבריה בארעא ואית ליה אוגנים כעין ספלים שלנו". כפי הנראה בכך נבחנו ספלים מכוסות. 

				

				
					697	על גביעי היין באוצר מערפורט ראה אצל Maria Stürzebecher, “Imitation und Nachamung. Phenomen goticher Goldschmiedekunts”, Wert (e) Wandel, Object und Kulturelle Praxis in Mittelalter und neuzeit, OGM, Vien 2016. pp. 61-68. 

				

				
					698	ר' אליעזר ב"ר נתן, ספר הראב"ן פסחים.

				

				
					699	שם.

				

				
					700	ר' אלעזר ב"ר יהודה מוורמס, ספר הרוקח הלכות פסח סימן רפג.

				

				
					701	ר' יצחק ב"ר משה מוינה, ספר אור זרוע חלק ב — הלכות פסחים סימן רנו.

				

				
					702	ראב"ן, שם.

				

				
					703	ר' שמחה ב"ר שמואל מוויטרי, מחזור ויטרי, הלכות פסח (עמ' 310-254) סימן נז.

				

				
					704	ר' אלעזר בן יואל, ספר הראבי"ה חלק א — שאלות ותשובות סימן קסח.

				

				
					705	ר' אלעזר בן יואל, ספר הראבי"ה חלק ב — מסכת פסחים סימן תקכה. כן ראה ר' מאיר הכהן מרוטנבורג, הגהות מיימוניות הלכות חמץ ומצה נוסח ההגדה: "כאן נוהגין כל אחד להגביה כוסו בידו עד סוף לפיכך אכן נאה לאחוז בידו עד גאל ישראל ועד שיברך ב"פ הגפן ושותה וכן נהג מהר"ם ז"ל". מצב דברים זה אף עולה מדברי התוספות, פסחים קו ע"א, ד"ה הוה גחין ושתי: "ומכאן יש להוכיח שאין צריך לשפוך מכוס של ברכה לשאר כוסות ומיהו היכא דפגימי צריך לשפוך ממנו לשאר כוסות כדי שישתו כולם מכוס שאינו פגום".

				

				
					706	ר' יצחק ב"ר משה מוינה, ספר אור זרוע, חלק ב, הלכות פסחים, סימן רנו. 

				

				
					707	כן ראה ר' אשר ב"ר יחיאל, רא"ש לפסחים פרק י: "ויש שנוהגין לשפוך מכוס של ברכה לשאר כוסות והכא משמע דלא צריך דההוא סבא שתה מכוסו אף על פי שלא שתה מברך ושפך (מברך) מכוס ברכה לשלו".

				

			

		
	
			תפיסת האסתטי באשכנז של ימי הביניים

			המחקר ההיסטורי נדרש לשאלת השפעת החברה הנוכרית ההגמונית על החברה היהודית. לרוב נדונה שאלה זו מן הבחינה הדתית או המיתית. ראוי כמובן לשים אל לב להשפעה האסתטית. אם ניתן להניח שהדתות השונות נוהגות בחשדנות אלה באלה, הרי שהן נכונות הרבה יותר לקבל השפעות אסתטיות. לרוב הקובעים את הטעם האסתטי הם אנשי מקצוע. אדריכלים ובנאים קובעים את סגנון בתי התפילה, חייטים את סגנון הלבוש והקישוטים של חפצי הטקסטיל בבתי הכנסת והמאיירים את איורי ספרי התפילה. אומנים אלה היו נוכרים ברובם, והם עשו את מלאכתם על פי סגנונם, בין אם נשכרו על ידי הכנסייה, בין אם על ידי בית הכנסת. אולם אף אומנים יהודים פעלו בתוך המרחב האסתטי שהם הכירו. אפילו סגנון האותיות של סופרי הסת"ם מושפע מן הקליגרפיה של המקום והתקופה. כתיבת הסת"ם של אשכנז בימי הביניים היא גוטית, בתי הכנסת נראים כקפלות והבימה קושטה בדוסלות בדומה לבימה בכנסיה. עיצוב ספרי התורה אף הוא הושפע מן הספרים של התקופה. יחד עם זאת, על מנת להבין את המעמד התרבות האסטתית כמסד משותף עם התרבות המקומית, עלינו לבחון את משקל התרבות האסטתית בחברה היהודית.

			אחת הדוגמאות הידועות של ביטוי אסתטי בחיי היהודים היא הפרסקאות מביתו של ר' משה מציריך, אחד מחכמי אשכנז הידועים, מחבר הספר הגהות על הסמ"ק הידוע היטב (אף שגרסא מדויקת שלו נמצאת בכתב יד בלבד ומצפה עדיין לגואל). בתים לא מעטים של יהודים שרדו מימי הביניים, אולם ביתו של רבי משה מציריך ייחודי בפרסקאות המפארות את קירותיו, בנושאים חסרי הקשר יהודי שרווחו באותה תקופה.708 ר' משה מציריך היה ללא ספק אדם אמיד ביותר, וממשפחה שהייתה מן העשירות שבאשכנז. העובדה שמדובר בביתו של תלמיד חכם מפורסם מעניינת במיוחד משום שניכר שלר' משה ולמשפחתו היה חשוב שביתם יהיה מרווח ואף נאה על פי מושגי הזמן. העובדה שמדובר בחכמה ועשירות במקום אחד מעלה את השאלה עד כמה רווחה התודעה האסתטית בין יהודי אשכנז או שזו הייתה נחלת בודדים בלבד, של עליתה חברתית שהיו בעלי ממון וחכמה. ר' משה מציריך לא היה היחיד שיופיו של ביתו היה חשוב לו. אנו יודעים על מנהגם של בני אשכנז לקשט את קירות ביתם באריגים רקומים, כפי שעולה מתשובת רבינו פרץ, וכן תיאורים על בתי כנסת בעלי קירות מעוטרים בציורים דוגמת בית הכנסת בקלן שבקירותיו צוירו אריות ונחשים.709 ביתו של ר' משה מציריך הוא אמנם העדות הארכיאולוגית היחידה מאשכנז של אותם הימים והסדינים הרקומים המתוארים מעטים בספרות ההלכה, אולם סביר שאלה לא היו היחידים. 

			יחד עם זאת, העובדה שיהודי אשכנז היו צרכני אמנות איננו מעיד, לכאורה, על תודעה אינטלקטואלית לצורך באמנות. בחינה של מושג האסתטי בספרות ההלכתית, המיסטית ובספרות המנהגים של אשכנז בימי הביניים מצביעה על נוכחות דלה ביותר. נוכחות של מילים כגון יופי, נוי, הדר דלה מאוד ופרשנות על אמרות חז"ל העוסקות באסתטי כמעט שאינה בנמצא במסורת היהודית לדורותיה. דלות זו בולטת במיוחד בהשוואה לדיונים מפורטים ומעמיקים במחשבת המערב עוד מן התקופה הקלאסית. אין מקבילה, לא לשאלה מהי אמנות או מהו האסתטי, ואף לא לניסיון לתת מענה לשאלות אלה. חרף העובדה שחלק ניכר מחכמי ישראל חיו בסביבה הלניסטית, אנו לא מוצאים מקבילה לתפיסת האסתטי כמימזיס אצל אפלטון או סדר אצל אריסטו. מצב דברים זה לא השתנה מאוחר יותר. אין אנו מוצאים מקבילה לשלמות אצל פלוטינוס, להתכוונות אל האל אצל אוגוסטינוס ואמת כשלמות עבור הניאו־פלטוניסטים בתחילת ימי הביניים, ולא לתפיסת האסתטי של תומס אקווינס בימי הביניים בשיאם.710 תפיסת תומס בולטת במורכבותה, במיוחד לנוכח העדרה של תפיסה אסתטית־יהודית באותה העת. מצד אחד טען תומס שהיופי הוא "זה שראייתו מענגת",711 אך מצד אחר תאר את היופי כביטוי הרם והנעלה ביותר של האמת.712 עמדתו זו מובילה לתפיסת היופי כמגלם את אותו דבר שמעריכים אותו. נראה לכאורה שבזמן שחכמי אומות העולם דנו ביפה, חכמי ישראל מלאו פיהם מים — אכן יפיותו של יפת כנגד אהלי שם.

			מה אם כן בכל זאת נמצא במסורת האשכנזית? ניתן לדעתי לציין שני נושאים שמושג האסתטי עולה בהם באופן חיובי — הידור מצווה והאסתטיקה של העולם המיסטי. אצל חסידות אשכנז אנו מוצאים ביטויים שאינם אוהדים את האסתטי, לפחות לא את האסתטי המוחצן. בספר חסידים מבקר מחברו את המגדל עופות בגלל יופיין: "'יש דברים הרבה מרבים הבל' (קהלת ו:יא) זה המגדלים עופות לנוי ולקילוס ומה שמוציא עליהם היה לו לתת לעניים".713 במקום אחר הוא מורה להצניע את הצד היפה של מפת ספר התורה ולכוונה כלפי הספר ולא כלפי הרואים:

			אדם הגולל ספר תורה ומשים המפות על ספר תורה ויש מפה שמצד אחת יפה מאוד ומעבר האחר אינה יפה כל כך יהפוך היופי כנגד ספר תורה שהרי הקרשים לצד הפנימי מצופים זהב וכן המקדש והמסך רוקם והציור היפה לצד הפנימי ושאינו יפה ואדני נחושת לחוץ.714

			כמותו, גם רבנו שמחה מויטרי סובר שהיופי צריך להיות מופנה אל האל ולא אל האדם. המתפלל צריך לייפות עצמו בזמן התפילה. האם הוראות אלה מצביעות על התיחסות שלילית כלפי האסתטי? בפרק זה אשלול את האפשרות הזו, ואטען שלדבריהם לאסתטי תפקיד חשוב בחיים הדתיים, אף כי הם לא תפסו את האסתטי כבעל ערך עצמאי. האסתטי מאפשר את השגבת האל ומצוותיו, אך היחס אליו תמיד יחסי בתוך עולם החיים הדתיים.

			אסתטיקה כמסמנת איכות

			חוקרי אומנות יהודית מודעים לעובדה שחלק הארי של חפצי נוי ואומנות יהודית סובב סביב מצוות. כך נמצא במחזורים ושאר כתבי קודש איורים ועיטורים לטקסט הכתוב, תשמישי קדושה ומצווה מעוטרים וכן בתי כנסת הבנויים לא רק על פי צרכיהם הפונקציונליים אלא גם בנויים בצורה אסתטית ומעוטרים במבחר נושאים וקישוטים. ההוראה ההלכתית שהניבה את הממד האסתטי במצוות היא זו המכונה "זה אלי ואנווהו" על פי המדרש על הפסוק משירת הים: "זה אלי ואנוהו, אלהי אבי וארממנהו" (שמות טו:ב). על פי עמדה אחת במדרש, כוונת הכתוב היא להוסיף נוי ביחס אל האל. אמנם, במדרש מופיעה דעה חלוקה אשר על פיה הכתוב איננו מורה על אסתטיקה של מצוות אלא על חיקוי האל, על אימיטציו דאי. כפי שנראה, גם בימי הביניים נחלקו החכמים איזו דעה לאמץ:

			דתניא: "זה אלי, ואנוהו" — התנאה לפניו במצות; עשה לפניו סוכה נאה, ולולב נאה, ושופר נאה, ציצית נאה, ספר תורה נאה וכתוב בו לשמו בדיו נאה, בקולמוס נאה, בלבלר אומן וכורכו בשיראין נאין. אבא שאול אומר: "ואנוהו" — הוי דומה לו: מה הוא חנון ורחום — אף אתה היה חנון ורחום.715

			תנא קמא מורה להתנאות במצוות — הסוכה, הלולב, השופר, הציצית וספר התורה צריכים להיות נאים, ואילו אבא שאול מורה לחקות את האל. הרמב"ם אימץ דווקא את עמדתו של אבא שאול:

			ומצווין אנו ללכת בדרכים האלו הבינונים והם הדרכים הטובים והישרים שנאמר והלכת בדרכיו. כך למדו בפירוש מצוה זו, מה הוא נקרא חנון אף אתה היה חנון, מה הוא נקרא רחום אף אתה היה רחום, מה הוא נקרא קדוש אף אתה היה קדוש, ועל דרך זו קראו הנביאים לאל בכל אותן הכנויין ארך אפים ורב חסד צדיק וישר תמים גבור וחזק וכיוצא בהן, להודיע שהן דרכים טובים וישרים וחייב אדם להנהיג עצמו בהן ולהדמות אליו כפי כחו.716 

			חיקוי האל, הליכה בדרכיו או אימוץ האתיקה האלוהית, זו ההוראה המנצחת על פי הרמב"ם. בשום מקום לא מצטט הרמב"ם את החובה להעניק יופי למצוות. היוצא מן הכלל הוא ההוראה לכתוב ספרי תורה בכתיבה יפה, אולם שם הוא מנמק זאת בצורך לכתוב כתב ברור וקריא.717 לעומת הרמב"ם, בעל ספר חסידים אימץ את העמדה המחייבת אסתטיקה במצוות. הוא אף הרחיב את ההוראה לתיבות שבהם נמצאים תשמישי הקדושה:

			"כבד את ה' מהונך" (משלי ג:ט) אתה קונה ארגז לשמור כסף וזהב יותר יש לך לקנות ארגז נאה להצניע ספריך ותפליך. כבד ה' מהונך ממה שהנאך יש לך קול ערב מצוה להתפלל. זה אלי ואנוהו (שמות טו:ב) התנאה לפניו במצות אתרוג נאה ולולב נאה וסוכה נאה וטלית נאה כן תעשה לכל חפצי ה'.718

			נראה שזו לא הייתה הוראה היוצאת מן הכלל באשכנז. כפי הנראה השאיפה המקובלת הייתה להעדיף את יפי תשמישי המצווה על פני מילוי קיום החובה. כתוצאה מכך נזקק בעל ספר חסידים לשוב ולהורות למלא את חובת המצווה גם אם תשמישי המצווה אינם נאים:

			כתיב "חשתי ולא התמהמהתי לשמור מצותיך" (תהלים קיט:ס). לא יעכב אדם את המצוה בעבור זה שאמרה תורה "זה אלי ואנוהו" (שמות טו:ב), התנאה לפניו במצות, כגון טלית נאה וספר תורה נאה. שלא יאמר אדם כיון שיש לי טלית לקנות אמתין עד שיבא לידי טלית יפה מאד, אלא יקנה מיד טלית אף על פי שאינו יפה כל כך. וכן עיר שאין בה ספר תורה ויש שם סופר שיודע בדיוקא לכתוב, אבל אינו יודע לכתוב כל כך יפה כמו סופר אחר שלא יבא כל כך בקרוב זמן, מוטב שיכתוב אותו המצוי מיד אף על פי שאינו כותב יפה, כי על זה נאמר "חשתי ולא התמהמהתי לשמור מצותיך".719

			הוראה כעין זו עולה אף מדברי הראבי"ה,720 וכפי שפסק לפניו רבנו תם.721 המעניין בדעת רבנו תם היא שפסיקתו עומדת בניגוד מזו שראינו בספר חסידים במקום אחר. כזכור, מורה ספר חסידים לכרוך את הצד הנאה של המפה לצד ספר התורה ולא כלפי חוץ. אסתטיקה מופנמת המתנערת מאסתטיקה הפונה להנאת האדם. רבנו תם נוקט עמדה הפוכה. הוא דן בחובה לכתוב בספרי תורה תפילין ומזוזות כתיבה ברורה ויפה ובשורות ישרות. על מנת לשמור על שורות ישרות מורה התלמוד לסרטט שורות על הקלף ולכתוב תחתיהן. רבנו תם קובע שהלכה זו נכונה בספרי תורה ומזוזות החשופים לעין רואה. בתפילין הוא לא רואה טעם בכתיבה נאה שכן פרשיות התפילין צפונות בבתי התפילין, ואחר שהן הוכנסו, עין אדם איננה רואה אותן.

			ואמנם בספר תורה שיש בו שורות הרבה וקורין בו תמיד נכון לשרטט אף בין שיטה לשטה לפי שנאה יותר לכותבו ביושר וקורא אני בו זה אלי ואנוהו. התנאה לפניו במצות. אבל תפילין שאין בהן כי אם מעט שורות וגם מכוסות הפרשיות בעור הבתים. לא שייך לומר התנאה לפניו שאינן מגולין ואין טוב לשרטטם. ואדרבא המשרטט אותם נקרא הדיוט כדאמר בירושלמי פ"ק דשבת ופרק היה קורא שמואל ב"ר יצחק הוא אכיל שמע קל צלותא וקם לצלויי. א"ל רב מיישא: לא כן אלפן [=לימד אותנו] ר', אם התחילו אין מפסיקין. וכל הפטור מן הדבר ועושהו נקרא הדיוט וא"כ ה"ה בתפילין דלא שייך לומר התנאה לפניו. בשרטוט שהיה נקרא הדיוט אם משרטטן. כך פירש רבי' יעקב.722

			האסתטיקה של המצוות שמובעת כאן על פי רבינו תם, היא אסתטיקה כלפי חוץ המנוגדת לדברי בעל ספר חסידים המורה להפוך את המפה הכרוכה על ספר התורה "היופי כנגד ספר תורה". בטוי דומה לזה של ספר חסידים אנו מוצאים, כאמור, במחזור ויטרי: "והלכה למעשה צריך אדם להתנאות לפני בוראו בשעה שמתפלל".723 הנוי צריך להיות מופנה כלפי מעלה, כלפי הבורא. 

			מקרה דומה ציינתי בתחילת הפרק בדבר ציורים על קירות בתי כנסת. רבינו אפרים השיב לרבינו יואל אבי הראבי"ה אם ראוי להשאיר על מקומם ציורי עופות וסוסים:

			השיב רבינו אפרים לרבינו יואל על צורת עופות וסוסין שציירו בבית הכנסת ששאלת אם מותר להתפלל שם ובאת לדמות לצורת לבנה ואנדרטי, אם כן היה לך לשאל אם אסור בהנאה וכל שכן להתפלל שם. אבל אינו דומה לטבעת שיש עליה חותם שהוא דמות צלם פרצוף אדם, או דמות חמה ולבנה ודרקון שעובדין להם, ודרקון הוא נחש בריח בשמים ושמו תלי הגדול ומושל במזלות, ומשום הכי חשיב ליה בהדי צורת חמה ולבנה. אבל צורות עופות וסוסים אין העובדי כוכבים עובדין להן אפילו כשהן תבנית בפני עצמן וכל שכן כשהן מצויירין על הבגדים, ותנן כל הפרצופין מותרים חוץ מפרצוף אדם ומוקי לה פרצוף אדם במוצא דוקא לר"י, אבל לרבנן אפילו פרצוף אדם מתירין במוצא הלכך אין כאן בית מיחוש ע"כ דבריו. ורבינו אליקים (*אביו) [*חמיו] של ראב"ן פי' [אפילו תימא] הא דתנן כל הפרצופים מותרין חוץ מפרצוף אדם היינו בעושה... וע"פ הראיות הללו צוה להסיר צורות אריות ונחשים שציירו בבית הכנסת בקולוניא.724

			רבי יצחק מוינה אף הוא מכריע כך:

			זכורני כשאני המחבר נער קטן. והיו מציירין במיישין בבית הכנסת עופות ואילנות ודנתי שאסור לעשות כן, ממה ששנינו מפסיק משנתו ואומר מה נאה אילן זה. אלמא שמחמת שנותן לבו לאילן יפה אינו מכוין למשנתו ומפסיק. כל שכן תפלה שצריכה כוונה טפי שאינו יכול לכוין כראוי כשמסתכל באילנות המצויירות בכותל.725

			הבעיה ההלכתית התמקדה בעיקר בהסחת דעת המתפללים ובלבד שלציורים אין צדדים פגאניים. האסתטיקה כשלעצמה לא נתפסה כשלילית אלא משעה שמהווה גורם מפריע לכוונה בתפילה.

			תשובה נוספת הממשיכה את עמדתו של ר' יצחק מוינה היא זו של תלמידו, המהר"ם מרוטנבורג. כאשר הוא נשאל מדוע איננו יוצא נגד איור המחזורים הוא טוען ש"ודאי לא יפה עושים, שמתוך שמסתכלים בצורות הללו אין מכוונים לבם [בתפלתם] לאביהם שבשמים". אלא שהוא טוען שאין איסור באיורים הללו:

			ונראה לי דאפילו ישראל מותר לצור [צורות] במיני צבעים, ואין בזה משום לא תעשה לך פסל, דלא אסר אלא פרצוף גמור חקוק בששר אבל [ב]מיני צבעים מותר כדאמר בחזקת הבתים "הצר צורה בנכסי הגר קנה, דרב לא קנה לגנתא דבי רב אלא בצורתא".726

			כפי שהראה אפרים שהם־שטיינר, ביקורת הרבנים לא הועילה להסיר את צורות האריות והנחשים מבין הכנסת בקלן,727 וממבחר המחזורים המאוירים ששרדו נראה שביקורת המהר"ם לא הועילה להימנע מאיור מחזורים.728 לפער זה בין עמדת אנשי ההלכה ובין מנהגם של ההמון מסורת עתיקה. הוא עולה משני התלמודים. בתלמוד הבבלי אנו נוכחים באנדרטא שהייתה בבית הכנסת העתיק של נהרדעא שנקרא "שף ויתיב": "והא ההיא בי כנישתא דשף ויתיב בנהרדעא, דהוה ביה אנדרטא, והוו עיילי רב ושמואל ואבוה דשמואל ולוי ומצלו התם, ולא חיישי לחשדא" [=והרי אותו בית כנסת של שף ויתיב בנהרדעא, ונכנסו אליו האמוראים רב, שמואל, אביו של שמואל ולוי, ולא חששו מן החשד].729 התלמוד הירושלמי מתאר את הסכמתו שבדיעבד של ר' יוחנן לציורים על קירות בתי הכנסת: "ביומוי דרבי יוחנן שרון ציירין על כותלא ולא מחי בידייהו" [=בימיו של ר' יוחנן החלו לצייר על הכתלים ור' יוחנן לא מחה בהם].730 כפי שהראה ישראל לוין, סדרי בית הכנסת נקבעו עוד בעת העתיקה על ידי מתפלליו ולא על ידי הסמכות הרבנית.731 מצב דברים זה לא השתנה באשכנז של ימי הביניים.

			אסתטיקה כביטוי של זהות

			ראינו אפוא שהאסתטי יכול להיות בעל ערך מוסף בקיום המצוות. כפי שטענתי במקום אחר, לאסתטי יש גם תפקיד של ביטוי של זהות.732 האסתטי איננו מיועד בהכרח למטרות פרקטיות. כלי יפה איננו נוח יותר לשימוש מכלי מכוער, ובכל זאת המין האנושי דאג מאז ומעולם לייפות את חפציו. הסיבות למאמץ המושקע באסתטי הן מגוונות אך הצד השווה שבהן הוא ביטוי של זהות או אקסטנציה של בעליהם. זהות זו קשורה לרוב לתרבות של בעליה. אכן כפי שנוכחנו, בתעוד של מספר מקרים בהם יהודים נהגו לעטר את בתיהם בנושאים חילוניים, אם בפרסקאות המתארות סצינות ריקוד וציד, וסמלי משפחה וערים כפי שעוטר ביתו של ר' משה מציריך, אם בתמונות שנרקמו על סדינים ונתלו על קירות אצל אחרים. על התמונות ועל הקירות תוארו בעלי חיים ואף ציורי דרקונים, שכפי הנראה היו חזון נפרץ, חרף מחאה של רבנים. דקורציה ביתית מן הסוג הזה לא הייתה שונה מן המקובל בסביבה הימיביניימית, ונוכחותה בבתי יהודים מצביעה ללא ספק על זהות תרבותית. זהות מסוג אחר משמשים סמלים עירוניים אשר ביטאו זהות של בעליהם עם המעמד החברתי.

			מעניין שבניגוד לעמדות פרשניות בספרד, בפרובנס ובצרפת,733 באשכנז לא נתפס בדרך כלל אימוץ של עיצוב אדריכלי או כל עיצוב נוכרי אחר כאסור. האיסור הכתוב בתורה "ובחוקותיהם לא תלכו" התפרש כאיסור בעל משמעות דתית או מוסרית בלבד. רק אימוץ של מנהגי הדתות האחרות המשפיע מבחינה דתית או שנודעת לו השפעה אנטי מוסרית נתפס כאסור ולא חיקוי של מנהגי גויים גרידא. כך למשל כתב רבי אליעזר ממץ:

			"ובחקתיהם לא תלכו" פירוש אפילו אינם עובדות אלא מעשיהם וחקותיהם שהורגלו לעשות לשם תורה שלהם הזהירה תורה עליהם. וחכמים פירשו מה המעשים וחוקים שהורגלו לעשות לשם תורה שלהם בשבת בפ' במה אשה יוצאה (שבת סז ע"א-ב) ובתוספתא דשבת (פרק ז הלכה א) מונה כל מה שהיתה קבלה ביד חכמים שהיו מחוקותיהם ואין להוסיף עליהם ואינם מסברא כי אם בקבלה.734 

			רבי אליעזר ממץ קושר את הציווי שלא ללכת בחוקות הגויים למעשים שנועדו "לשם התורה שלהם". הוא מורה שלא להרחיב את הציווי מעבר למה שתחמה אותו המסורת התלמודית. תפיסה זו הייתה מקובלת באשכנז כפי הנראה. ניתן לעמוד על כך לא רק מן הציטוט שהבאתי וממקביליו, אלא גם מן העדר כל מקור אשכנזי אחר המורה לשמור על מסורת אסתטית יהודית, להוציא את ספר חסידים, ואף אצלו הקריאה לאותנטיות מכוונת למסורת המוזיקלית,735 או למסורת הפואטית.736 אותנטיות של זהות אסתטית פלסטית לא הייתה קיימת באשכנז. קשה אף למצוא מקורות שיאירו את האסתטיקה הבורגנית הקשורה לחיי יום יום, כזו שאיננה עומדת בזיקה ישירה עם מצוות ועבודת ה'. רש"י הא אולי יוצא מן הכלל. בפירושו על מסכת בבא קמא, הוא מסביר מדוע אסור לפתוח את הביבים ברשות הרבים בימות החמה, פעולה שנהגו לעשותה בעת העתיקה ובימי הביניים כמעט בכל מקום: "בימות החמה אין להם רשות — מפני שהרחוב נאה והוא מקלקלו אבל בימות הגשמים שהרחובות מלוכלכות יש להן רשות".737 רש"י, כפי הנראה, העריך הקפדה אסתטית גם בחיים האישיים ולא רק הציבוריים. בפרשנתו על האמרה התלמודית המדברת בשבח תלמיד חכם הדורס ואוכל, הוא העדיף פרשנות אליגורית על פני פרשנות פשטנית משום שלדבריו, תלמיד חכם איננו אוכל באופן גס וחסר טעם: "שמצינו בכל התלמוד שדרך תלמידי חכמים להקפיד על מאכלן דרך גדולה וכבוד, ועל מלבושיהן כדכתיב (משלי ח:לו) 'ולמשנאי אהבו מות'".738 לפיכך סבר רש"י שהמלצת התלמוד לרחוץ בכל יום נובעת אף היא מסיבות אסתטיות: "בשביל קונהו — לכבוד קונהו, דכתיב (בראשית ט:ו) "כי בצלם אלהים עשה וגו'", ועוד: דהרואה בריות נאות אומר ברוך שככה לו בעולמו".739 נראה שרש"י היה אנין טעם באופן מיוחד. טרם מצאתי בדברי חכמי אשכנז ציטוטים דומים. 

			האם תשומת הלב האסתטית כשלעצמה, נוכרית היא? בציטוט הבא מספר חסידים עולה אמנם התודעה כי הגוים הם היפים ואילו היהודי מכוער:

			המינים שואלים ואומרים: למה רוב הגוים הם לבנים ויפים ורוב היהודים הם שחורים וכעורים? תשיב להם שזה נמשל לפרי, כשמתחיל לפרוח אז הוא לבן אבל כשגמר בישולו אז נעשה שחור ... ויש להשיב עוד: הגוים חנ[י]פים ומשמשים את מטותיהן ביום ורואין פרצופים של ציורים יפים ויולד[י]ן דוגמתן.740 

			אולם כנגד מקור זה אנו מוצאים דברים שונים באותה סביבה אשכנזית. ר' יצחק מוינה מצטט את רבו, רבנו שמחה משפייר, אשר סובר שיהודים נתפסים כיפים בעיני אומות העולם:

			פירש מורי ר' שמחה זצ"ל מתוך שאדם נותן אל לבו שאין כל העולם כדאי לכבדו, הנפש מלאה מאהבת מלך הכבוד ובוערת בלבו כאש להבה, ונקשרת בעבותות אהבה, מתוך שנותן לב לשמותיו ושבחותיו של מי שאמר והיה העולם, שאפילו אומות העולם מתוך שבחותיו נכנסת אהבתו בלבם, כדתניא במכילתא: "ר' עקיבה אומר אדבר לשמותיו ושבחותיו של מי שאמר והיה העולם בפני כל אומות העולם שהרי אומות העולם שואלים את ישראל מה דודך מדוד שכך אתם מתים עליו וכן אתם נהרגים עליו שנאמר 'על כן עלמות אהבוך אהבנוך עד מות' וכתיב 'כי עליך הורגנו כל היום'. הרי אתם נאים הרי אתם גבורים בואו והתערבו עמנו ישראל. אומרים להם: מכירים אתם אותו, נאמר לכם מקצת שבחו 'דודי צח ואדום וגו''. וכיון ששומעין אומות העולם שבחו של מי שאמר והיה העולם, אומרים לישראל נלכה עמכם שנאמר 'אנה הלך דודך ונבקשנו עמך ישראל אומרים לאומות העולם: אין לכם חלק בו. 'אני לדודי ודודי לי'".741 

			דברי ר' יצחק מוינה המתארים את מעמד היהודי בעיני הגוי, מצביעים על תודעת זהות אסתטית המייחסת ליהודים יופי. אומות העולם מקנאים ביהודים על שום יפים: "אתם נאים, אתם גבורים". קשה להוציא את המקור הזה מהקשרו הבין דתי. דוקטרינת העד האגוסטינית, המציבה את היהודי השפל כעדות לנצחון הנצרות, היוותה יסוד עיקרי בויכוח בין יהודים ונוצרים, ואף הוצב בכניסה לקתדרלות בדמויות של נערות המסמלות את הכנסיה ובית הכנסת, האקלסיה והסינגוגה. האחת המביטה נכוחה, הנשענת על מטה איתן והעטורה בכתר היא הכנסיה. האחרת, עיניה מכוסות, לעתים בנחש המקיף את ראשה, האוחזת בלוחות הברית בדידיה והנשענת על קנה רצוץ, היא המסמלת את בית הכנסת, את היהודים.742 אי אפשר היה להתעלם משתי דמויות אלה אשר נצבו בפומבי. דוקטרינת העד נכחה באופן פלאסטי בהוויה של ימי הביניים, ומקור זה מעניק לה מעין תשובה, לאמור, מקנאה אתם מדברים. הענקת צביון אסתטי לעימות זה מצביעה על כך שאי אפשר להפריד בין הדתי והחילוני, בין האובייקט הדתי האסתטי ובין האובייקט בחיי היומיום.

			האסתטיקה כהשגבה

			אם בחיים החומריים ההתיחסות לאסתטי דלה, בתיאורים של העולם המיסטי ההתיחסות עשירה יותר בהשראת ספרות ההיכלות והמרכבה. רבי אלעזר מוורמס מצטט מספרות זו כלשונה כדי לתאר את המלאך מיטטרון כמלא זיו, זוהר ויופי:

			אמר ר' ישמעאל: אמר לי מטטרון שר הפנים, אחר כל מדות הללו הניח הקדוש ברוך הוא את ידו עלי וברכני ת"ק אלפים וש"ס ברכות, והתרוממתי ונתגבהתי שיעור ארכו ורחבו של עולם, והעלה לי ע"ב כנפים ל"ו מצד זה ול"ו מצד זה, וכל כנף וכנף כמלא עולם, וקבע בי ת"ק אלפים וש"ס עינים ובכל עין ועין כמאור הגדול, ולא הניח דבר זיו וזוהר ויופי וציחצוח שבאורות העולם שלא קבע בי...

			ואין יכולין להסתכל בי מפני הוד והדר וזיו זוהר יופי תואר נוגה אור כתר כבוד שעל ראשי. 

			אמר ר' ישמעאל אמר לי מטטרון שר הפנים, קודם שהעמידו לשמש את כסא הכבוד, פתח לי הקדוש ברוך הוא ת"ר אלפים שערי חכמה, וש' אלפים של בינה, וש' אלפים של חיים, וש' אלפים של ערמה, וש' אלפים של שכינה, וש' אלפים של גבורה וחיל, וש' אלפים של חן וחסד, וש' אלפים של אהבה, וש' אלפים של תורה, וש' אלפים של פרנסה, וש' אלפים של ענוה, וש' אלפים של יראת חטא. מאותה שעה הוסיף לי הקדוש ברוך הוא חכמה על חכמה, ובינה על בינה, וערמה על ערמה, ודעת על דעת, ורחמים על רחמים, ותורה על תורה, ואהבה על אהבה, וחסד על חסד, וחמדה על חמדה, וענוה על ענוה, וגבורה על גבורה, וכח על כח, וחיל על חיל, וזוהר על זוהר, ויופי על יופי, ותאר על תאר, נכבדתי ונתפארתי בכל המדות הללו הטובות והמשובחות יותר מכל בני מרום.743 

			מיטטרון מתואר באמצעות שמות תואר רבים: חכמה, דעת, אהבה וחסד, ואף תיאורי יופי וזיו. תיאורים אלה נועדו להשגיב את מיטטרון מעל כל הברואים, שגב המדיר את שאר הברואים מהשגתו. יופי מסנוור זה של מיטטרון מונע את האפשרות של כל בריה אחרת להסתכל, שמשמעותה להבין או להשיג את דרגתו הרוחנית של מיטטרון. תיאור כזה נוקטת ספרות ההיכלות והמרכבה ובעקבותיה ר' אלעזר על מנת להשגיב את מלך הכבוד:

			בערבות תר"מ אלפים ריבוא מלאכי הכבוד שעומדים לפני כסא הכבוד חצובי שלהביות אש, ומלך הכבוד מכסה פניו שאם לא כן היה רקיע ערבות מתבקע ככברה מפני הדר זיו יופי תואר חמדת זוהר צוהרי שבח מראה ברוך הוא וברוך שמו, כמה משרתים עושי רצונו, כמה מלאכים כמה שרים בערבות, מחמדי נורא ברורי עליון, נשיאי פנים הדורי שיחה מזכירי אהבה, נבהלים מזוהרי שכינה נמשכו עיניהם אחר יופי זיו מלכם והשחירו פניהם ותשש כחם עד שחץ שדי מנהירו, נהרי שמחה נחלי ששון, נהרי גילה נחלי רינה, נהרי אהבה נחלי ריעות משתפכין ויוצאים מלפני כסא הכבוד ומתגברים והולכים בשערי נתיבות ערבות רקיע, מקול ניגון כינורות חיותיו, מקול רינת תופי אופניו, ומקול זמרה צלצלי כרוביו מתגבר ויוצא ובא ברעש גדול ק'ק'ק'.744 

			בערבות תר"מ אלפים ריבוא מלאכי הכבוד שעומדים לפני כסא הכבוד חצובי שלהביות אש, ומלך הכבוד מכסה פניו שאם לא כן היה רקיע ערבות מתבקע ככברה מפני הדר זיו יופי תואר חמדת זוהר צוהרי שבח מראה ברוך הוא וברוך שמו, כמה משרתים עושי רצונו, כמה מלאכים כמה שרים בערבות, מחמדי נורא ברורי עליון, נשיאי פנים הדורי שיחה מזכירי אהבה, נבהלים מזוהרי שכינה נמשכו עיניהם אחר יופי זיו מלכם והשחירו פניהם ותשש כחם עד שחץ שדי מנהירו, נהרי שמחה נחלי ששון, נהרי גילה נחלי רינה, נהרי אהבה נחלי ריעות משתפכין ויוצאים מלפני כסא הכבוד ומתגברים והולכים בשערי נתיבות ערבות רקיע, מקול ניגון כינורות חיותיו, מקול רינת תופי אופניו, ומקול זמרה צלצלי כרוביו מתגבר ויוצא ובא ברעש גדול ק'ק'ק'.745

			והיה ערבות רקיע מתבקע ככברה מפני הדר זיו יפה תואר חמדת חמלת תאות זוהר אור שבח מראה פניהם כדבר שנאמר ק' ק' ק'.746

			כמראה מלך הכבוד כך מראה השכינה. אף היא מתוארת במושגים של יופי מוחלט:

			ואמרו כל האדם כקוף בפני אדם וחוה, ופני אדם כקוף בפני השכינה (בבא בתרא נח ע"א). ולמה לא מנו חוה מד' נשים יפות במגילה (טו ע"א) שרה רחב אביגיל ואסתר, אלא מה שאמר כקוף בפני חוה דווקא בדמות אבל לא מן היופי. ומה שאומר במדרש (ילק"ש מ"א רמז קסו) והנערה יפה עד מאד עד שרה ולא עד יופיה, לעניין צלם לא הגיע ליופיה של חוה, אבל אדם הראשון בין בצלם בין ביופי. רב כהנא מעין שופריה דר' אבהו ור' אבהו מעין שופריה דיעקב, ויעקב מעין שופריה דאדם הראשון (בבא בתרא, שם). הראשון אדם תולד (איוב טו:ז), קרי הראי אישון כמו ראי איספקלרי"א מראה אישון עין שאדם רואה דמות באישון עינו.747

			והזיו מבהיק ונראה מתוך החושך ענן וערפל שמקיפין אותו, ואף על פי שמקיפין אותו כל שרי הפנים נשפכין לפניו כקיתון מתוך תואר יפיו והדרו, ואין בידו מדה אבל השמות מגולין לו.748

			בדומה לר' אלעזר מוורמס כך גם ר' אלעזר הדרשן:

			ויחזו את האלהים. ויחז"ו וַ"י חז"ו ראוי לצווח וַ"י על שנתסתכלו: וישראל ויאכלו וישתו. היו נהנין מזיו שכינה, וכאילו אוכלין ושותין. והכל רמז על הצדיקים האיך יהיו נהנין מזיו שכינה. ותחת רגליו כמעש' לבנת הספיר שתהא ירושלם העליונה יורדת במקום ירושלם שלמטה. ותהא נוגה? באבנים טובות כעיניין שנ' הנה אנכי מרביץ: והוא ישכון עליה וזהו ותחת רגליו וגו'. וכעצם השמים שיזהיר כנגדם שיראו זיו הכבוד.749

			תיאורי היופי, הן של מיטטרון, הן של מלך הכבוד, הן של השכינה, נועדו להשגיב אותם. יופיו של מיטטרון יותר מכל בני מרום מבטא את רמתו הרוחנית, כזו המרוממת מעל כל. זיו אורו כזיו השכינה מסנוור את המסתכלים בו והם אינם יכולים להתבונן בו. זוהי אסתטיקה מרחקת ולא מקרבת. היא עומדת בניגוד גמור לזו של תומס אקווינס. היא לא מעידה על הנאה ולא מבטאת אותה. ככל שדבר יפה יותר כך הוא נתפס פחות. תפיסה זו של האסתטי מסבירה את הוראת ספר חסידים שציטטתי לעיל,750 על פיו הצד היפה של המפה שבו עוטפים את ספר התורה, יופנה "כנגד ספר התורה", כלפי ספר התורה. היפה איננו מכוון לאדם. תכליתו היא לבטא את הקדושה ואת נשגבותה ולפיכך היא צריכה להיות מופנית אל הקודש, לא אל האדם.

			לתפיסה מרחקת זו מצטרף טעם נוסף. כפי שהראיתי,751 באשכנז רווחה תפיסה דואליסטית של האל. היא בלטה במיוחד בין חסידי אשכנז, אבל רווחה אף בין חכמים אחרים. להבנתם, האל מוגדר באופן אובייקטיבי כמופשט ואינסופי, אבל מבחינה סובייקטיבית הוא נתפס באופן אנתרופומורפי. לתפיסה הקורפורלית הסובייקטיבית שניתנו לה צידוקים שונים, נודעו השלכות רבות, וביניהן, הצדקה של תיאור אסתטי. אך מכיוון שיופיו של האל הוא תואר המשרת את התפיסה הסובייקטיבית ולא האובייקטיבית, נודעה לו משמעות דינמית, אקזיסטנציאלית. היופי לפיכך איננו ערך כשלעצמו אלא כלי המאפשר לפאר את האל, לשבחו. זו הסיבה שהיופי איננו יכול לקבל את המשמעויות שייחסו לו התיאולוגים הנוצרים או הפילוסופים היוונים שקדמו להם. היופי כשלעצמו איננו שווה ערך לאל. הוא איננו המושלם, המכוונות כלפי האל (אף שהוא יכול לשמש את המכוונות הזו), הוא איננו שווה ערך לאמת או לעונג של האמת. האסתטי לעולם איננו בעל ערך עצמאי. הוא יכול לשמש את האדם השואף לערכי. 

			סיכום

			האסתטיקה היא אחת הדוגמאות הבולטות לפער שבין החיים ובין הספרות ההלכתית והפרשנית. העוסק בספרות של חכמי אשכנז כמעט שאיננו נתקל בהתיחסות ליפה או בשימוש בשמות תואר אסתטיים. השימוש בשמות אלה יועד בעיקר לתיאור האל, וגם זאת, לא מתוך תפיסה המיחסת לאסתטי ערך כשלעצמו, אלא ככלי ביטוי תיאולוגי. אכן, החיים עצמם באשכנז היו כפי הנראה דומים מאוד לאלה של שכיניהם. הם קשטו את בתיהם כפי יכולתם, רכשו רהיטים שעוצבו עלי פי אמות מידה אסתטיים של זמנם והתלבשו כפי שהתלבשו שכיניהם ובאותן אמות מידה אסתטיות. האסתטי נתפס לכאורה כגורם חסר חשיבות באפיון יהודי אשכנז של ימי הביניים. אולם תשומת לב דייקנית יותר מציגה תמונה שונה. ליהודים הייתה תודעת זהות של הבדל אסתטי. הם זיהו את עצמם על פי יופיים או כיעורם, כאשר ברקע תודעה זו עומדת דוקטרינת העד. את המאוויים האסתטיים הם הפנו לחייהם החומריים, ואף לעולם המטפיזי שאותו הם דמינו במלוא יפעתו. היפעה שמשה עבורם כלי של השגבה. הטרסצנדנטי לא היה בעיניהם ישות מופשטת בלבד, אלא בעיקר מציאות רבת הוא ויופי.

			

			
				
					708	See Dölf Wild and Roland Böhmer, “Die spätmittelalterlichen Wandmalereien im Haus ‘Zum Brunnenhof' in Zürich und ihre jüdichen Auftraggeber”, Separatdruck aus dem Bericht Zürcher Denkmalpflege, Joseph Shatzmiller, Cultural Exchange: Jews, Christians, abd Art in the Medieval Marketplace, Stadt Zürich, 1995-1996, pp. 15-33. See more in Joseph Shatzmiller, Cultural Exchange: Jews, Christians, abd Art in the Medieval Marketplace (Princeton, Princeton University Press, 2013), pp. 61-72. Stadt Zürich, 1995-1996, pp. 15-33. 

				

				
					709	ר' מרדכי ב"ר הלל, ספר המרדכי, עבודה זרה, רמז תתלט-תתמ.

				

				
					710	See Etienne Gilson, The Christian Philosophy of St. Thomas Aquinas, tr. L. K. Shook (Notre Dame Ind.: University of Notre Dame Press, 1994), p. 275.

				

				
					711	Summa Theologica, I, 82, 4.

				

				
					712	Ibid.

				

				
					713	ר' יהודה ב"ר שמואל החסיד, ספר חסידים (מרגליות) סימן אלף לח.

				

				
					714	שם סימן תתקלא. 

				

				
					715	שבת, קלג ע"ב.

				

				
					716	ר' משה בן מימון, משנה תורה, הלכות דעות פרק א הלכה ה-ו.

				

				
					717	שם, הלכות ספר תורה, פרק ז הלכה ד: "כותב כתיבה מתוקנת נאה ביותר".

				

				
					718	ר' יהודה ב"ר שמואל החסיד, ספר חסידים (מרגליות) סימן קכט.

				

				
					719	שם, סימן תתעח.

				

				
					720	ר' אלעזר ב"ר יואל הלוי, ספר הראבי"ה חלק ב — הלכות לולב סימן תרנה: "ומחייב איניש לוותורי בממונא לזבוניה לולב ואתרוג נאה, דתניא זה אלי ואנוהו התנאה לפניו במצות עשה לפניו לולב נאה וכו', וגבי רבן גמליאל אמרינן שלקח לולב באלף זוז, ואמרינן ללמדך כמה מצות חביבות עליהן. ובפרק ארבעה אבות גרסי' להידור מצוה עד שליש במצוה במערבא אמרי משמיה דרבי זירא עד שליש משלו מכאן ואילך משל הקד[ו]ש <ברוך הוא>, ופירש רבינו חננאל מי שאין לו ממון אלא מיגיעו מוסיף (לו) שליש, (תרנו) אבל מי שנתן לו המקום ברכה בכל מעשה ידיו בלא יגיעה יוסיף לפי ברכתו".

				

				
					721	ר' ברוך ב"ר יצחק מוורמס, ספר התרומה, הלכות ספר תורה סימן קצו.

				

				
					722	שם.

				

				
					723	ר' שמחה ב"ר שמואל מויטרי, מחזור ויטרי סדר הלכות שבת, סימן ג (עמ' 142-121).

				

				
					724	ר' מרדכי ב"ר הלל, ספר המרדכי, מסכת עבודה זרה פרק כל הצלמים רמז תתמ. כן ראה ספר אור זרוע חלק ד פסקי עבודה זרה סימן רג: "מעשה בקולוניא שצרו בחלונות של בית הכנסת צורות אריות ונחשים. ושאלו להרב ר' אליקים זצ"ל והשיב הוזהרנו בדבור שני מלעשות כן". כך גם בראב"ה, תשובות וביאורי סוגיות סימן אלף מט: "וכעניין זה מצאתי אני אבי העזרי תשובת[ו] של זקיני אבי אם אמי רבינו אליקים בר' יוסף שהשיב. והנה תשובתו. על הבניין שבנו לשם בית הכנסת בקולוניא בכותל צפוני וצרו בחלונות צורות אריות ונחשים ותמהתי הרבה על מה עשו כן ובאו לשנות מנהג הקדומה מה שלא נהגו הראשונים בכל מקום גלותם. והלא גלוי הוא אצל רבותיי שמנהג ראשונים תורה (שלהם) שלימה היא וגם יתד תקועה ולהתלות ולהשען עליה. ואף על פי שכוונתם לשמים היה להתנאות לבוראם במצות, הרי הוזהרנו בדיבור שני מלעשות כן מדכתיב (שמות יט) לא תעשה לך פסל, ותניא (מכילתא יתרו פ"ו) לא יעשה לו גלופה אבל יעשה לו אטומה, תלמוד לומר וכל תמונה. לא יעשה אטומה אבל יעשה לו מטע, ת"ל לא תטע לך. לא יטע לו מטע אבל יעשה לו של עץ, תלמוד לומר כל עץ וכו'. ומסקנא לא יעשה תמונת כל אלה אבל יעשה לו דמות בהמה וחיה ת"ל תבנית כל בהמה אשר בארץ תבנית כל צפור וגו'. לא יעשה לו [כל אלה אבל יעשה לו] דמות דגים וחגבים ושקצים ורמסים ת"ל תבנית כל רמש באדמה תבנית כל דגה וגו'. נמצינו למידין מכאן שאסור לעשותן". על עיטורי בית הכנסת בקלן ראה אפרים שהם־שטיינר, "אריות ונחשים: עיטורי בית הכנסת של קלן בימי הביניים וההתנגדות להם", ציון פ ב (תשע"ה), עמ' 205-175, להלן "אריות ונחשים".

				

				
					725	רבי יצחק ב"ר משה מוינה, ספר אור זרוע, שם.

				

				
					726	שו"ת מהר"ם ב"ר ברוך, תשובות, פסקים ומנהגים, סימן נו, ההדיר יצחק זאב כהנא (ירושלים: הוצאת מוסד הרב קוק, תש"ך), עמ' נ.

				

				
					727	אפרים שהם־שטיינר, "אריות ונחשים", שם.

				

				
					728	Ephraim Shoham-Steiner, “Towers and Lions? Identifying the Patron of Medieval Illuminated Mahzor from Cologne”, Jewish History 2020, pp. 

				

				
					729	ראש השנה, כד ע"ב.

				

				
					730	תלמוד ירושלמי, מסכת עבודה זרה, פרק ג הלכה ג.

				

				
					731	ישראל לוין, בית הכנסת כמוסד קהילתי: מי קבע את מדיניותו?", דברי הקונגרס העולמי למדעי היהדות, יא (1993), עמ' 8-1.

				

				
					732	Joseph Isaac Lifshitz, “War and aesthetics in Jewish law”, War and Peace in Jewish Tradition: From the Biblical World to the Present, ed. Amnon Shapira and Yigal Levin (New York NY: Routledge, 2012), pp. 103-115.

				

				
					733	ראה למשל ר' משה בן מימון, משנה תורה, הלכות עבודה זרה, פרק יא הלכה א: "אין הולכין בחקות הגוים ולא מדמין להן לא במלבוש ולא בשער וכיוצא בהן שנאמר ולא תלכו בחקות הגוים ונאמר ובחקותיהם לא תלכו ונאמר השמר לך פן תנקש אחריהם הכל בענין אחד הוא מזהיר שלא ידמה להן אלא יהיה הישראל מובדל מהן וידוע במלבושו ובשאר מעשיו כמו שהוא מובדל מהן במדעו ובדעותיו וכן הוא אומר ואבדיל אתכם מן העמים לא ילבש במלבוש המיוחד להן ולא יגדל ציצית ראשו כמו ציצית ראשם ולא יגלח מן הצדדין ויניח השער באמצע כמו שהן עושין וזה הנקרא בלורית ולא יגלח השער מכנגד פניו מאזן לאזן ויניח הפרע מלאחריו כדרך שעושין הן ולא יבנה מקומות כבנין היכלות של עבודה זרה כדי שיכנסו בהן רבים כמו שהן עושין וכל העושה אחת מאלו וכיוצא בהן לוקה". כן ראה ר' משה ב"ר יעקב מקוצי, ספר מצוות גדול (סמ"ג), לאוין, סימן נ: "שלא ללכת בחוקות הגוים לא במלבושיהן ולא במנהגיהן שנאמר (ויקרא כ:כג) 'ולא תלכו בחוקות הגוי וגומר' ונא' (ויקרא יח:ג) 'ובחוקותיהם לא תלכו' ונאמר (דברים יב:ל) 'השמר לך פן תנקש אחריהם וגומר', הכל בעניין אחד הוא מזהיר שיהא ישראל מובדלין מן הגוים במלבוש, במנהג בדבור". דברים דומים כתב המאירי, בית הבחירה לסנהדרין נב ע"ב: "שלא יתדמה להם במלבושיהם המיוחדים להם ובתספורת שערם ובשאר דברים המיוחדים לכומריהם ובבנין ההיכלות כשלהם עד שיחשוב הרואה שהוא משלהם". הראב"ד, בן פרובנס, לעומת זאת, חולק על הרמב"ם וסובר שאיסור ללכת בחוקות הגויים קשור לעבודה זרה: "וכמדומה לי שהן מגדלין אותן (את הבלורית) לעבודה זרה שנה או שנתים ולבסוף מגלחין אותו ומחרימין אותו לנוי עבודה זרה" (פירוש הראב"ד לספר"א, פרשת אחרי מות).

				

				
					734	רבי אלעזר ממץ, ספר היראים, סימן שיג. אצל פוסקים אחרים מאשכנז אנו מוצאים את האיסור ללכת בחוקות הגויים בהקשר של איסור נחש או גילוח פאות הראש והזקן בתער בלבד. ראה ר' אליעזר ב"ר נתן, ספר הראב"ן, רכד; ר' יהודה ב"ר שמואל החסיד, ספר חסידים, נט; ר' אלעזר מוורמס, ספר הרוקח, הלכות תשובה סימן כח; ר' יצחק ב"ר משה מוינה, ספר אור זרוע, סימן שפה. 

				

				
					735	ראה ספר חסידים, מהדורת ראובן מרגליות ע"פ דפוס בולוניה, סימן קנח, עמ' 117: "מי שיש לו בן קטן מוטל בעריסה כדי שלא יבכה לא ירננו לו שירים וזמירות של גוים וגם לא נגונים של ישראל שהם להקב"ה אבל אם יש חרוזות מפסוק ותלמוד והוא מנגנם כדי שיזכירם ולא ישכחם אף על פי שהתינוק שותק ונהנה מותר. לא ילמוד אדם לגלח אותיות ולא ינגן לפניו זמר נעים פן ינגן הגלח בע"ז שלו אותו נגון. וכל שמנגנים בפני ע"ז [עבודה זרה] לא יעשה אותו נגון להקב"ה".

				

				
					736	שם, סימן תשפא: "תדע כשגלו ישראל היו אומרים הפריצים שירי גוים יפים המתוקנים במשקל לכך התחילו ישראל לעשות חרוזים".

				

				
					737	רש"י, בבא קמא, ו ע"א.

				

				
					738	רש"י, עירובין, נד ע"א.

				

				
					739	רש"י, שבת, נ ע"ב. עוד על רגישותו של רש"י לאסתטיקה ראה רש"י, בבא מציעא קיג ע"ב: "וישראל בני מלכים, ויש להם לגדל עורבים לנוי ולשחוק". זאת לעומת דברי ספר חסידים (סימן אלף לח) לעיל, הערה 5: "'[כי] יש דברים הרבה מרבים הבל' (קהלת ו:יא) זה המגדלים עופות לנוי ולקילוס ומה שמוציא עליהם היה לו לתת לעניים".

				

				
					740	ספר נצחון ישן, סימן 238, מהדורת ברגר, עמ' 159. אני מודה לשרה אופנברג על מקור זה.

				

				
					741	ר' יצחק ב"ר משה מוינה, אור זרוע, חלק א — אלפא ביתא, סימן מד.

				

				
					742	על האקלסיה והסינגוגה ועל דמות הסינגוגה ויופיה ראה Elizabeth Monroe, “‘Fair and Friendly, Sweet and Beautiful’: Hopes for Jewish Conversion in Synagoga’s Song of Songs Imagery”, in Beyond the Yellow Badge: Anti-Judaism and Antisemitism in Medieval and Early Modern Visual Culture, ed. Mitchell B. Merback (Leiden and Boston: Brill, 2008), pp. 33-62; Kara Ann Morrow, “Disputation in Stone: Jews Imagined on the Saint Stephen Portal of Paris Cathedral”, in Beyond the Yellow Badge: Anti-Judaism and Antisemitism in Medieval and Early Modern Visual Culture, ed. Mitchell B. Merback (Leiden and Boston: Brill, 2008), pp. 63-86; Sara Offenberg, “Staging the Blindfolded Bride: Between Medieval Drama and Piyyut Illumination in the Levy Mahzor”, in Resounding Images: Medieval Intersectionss of Art, Music and Soun, eds. Susan Boynton and Diane J. Reilly (Turnhout, Belgium: Brepols, 2015), pp. 281-294.

				

				
					743	ר' אלעזר ב"ר יהודה מוורמס, ספר סודי רזיי, חלק ב הלכות מטטרו"ן. ספר חנוך השלישי, מהדורת אודנברג, עמ' יד-טז. על היופי בספרות ההיכלות ראו רחל אליאור, ספרות ההיכלות ומסורת המרכבה, תל־אביב 2004, עמ' 98-90.

				

				
					744	שם, חלק א אות צ. היכלות רבתי, פרק שמיני.

				

				
					745	שם. היכלות רבתי, פרק שמיני.

				

				
					746	ר' אלעזר ב"ר יהודה מוורמס, ספר סודי רזיי חלק א אות ל' משם אלעזר.

				

				
					747	ר' אלעזר ב"ר יהודה מוורמס, ספר השם, עמוד צז.

				

				
					748	שם, עמוד קכו.

				

				
					749	פירוש ר' אלעזר הדרשן לספר שמות, עמ' 371. אני מודה לשרה אופנברג על מקור זה.

				

				
					750	ספר חסידים (מרגליות) סימן תתקלא. 

				

				
					751	יוסף יצחק ליפשיץ, "אובנתא דליבא ואינסוף — על המתח בין התפיסה הסוביקטיבית והאוביקטיבית של האל", דעת 62, תשס"ח, עמ' 27-50; יוסף יצחק ליפשיץ, אחד בכל דמיונות — על הגותם של חסידי אשכנז, הקיבוץ המאוחד, תל־אביב, תשע"ה.

				

			

		
	
			סיכום

			כפי שטענתי, ספר זה נכתב מתוך תובנה שההלכה באשכנז נוצרה מתוך תהליך של מעבר מן ההלכה הקמאית האשכנזית להטמעה של ההלכה התלמודית. הספר עצמו נכתב מתוך תהליך של הטמעה של תובנה זו, ואין בי מן היומרה לראות בספר סוף פסוק. עדיין רב הנסתר על הנגלה. הטקסטים שעליהם נשענתי, הם של תלמידי חכמים. הפרספקטיבה היא לרוב של אנשים מלומדים. תמונת ההלכה הקדומה נשקפת בעקיפין מתוך התמודדות החכמים כנגדה. כמו כן, תעודות על קיום קהילות יהודיות באלף הראשון הולכות ונחשפות. לאחר חשיפת בית הכנסת העתיק בקלן, נחשף גם בית המדרש העתיק ברואן וכתובות יהודיות בשוויץ. 

			יהודים אלה שהתגוררו בחלקה הצפוני של האימפריה הרומית המתפוררת, נהגו מנהג אבות שלא תמיד עלה בקנה אחד עם ההלכה התלמודית. מנהג זה הוא התשתית הבסיסית של ההלכה האשכנזית. במהלך המאות התשיעית והעשירית מהגרים ליישובי הריין יהודים מאיטליה ותלמודם בידם. מנהגיהם הטקסט התלמודי שהם מביאים עמהם מציב בפני אנשי הקהילות הקדומות אתגר אינטלקטואלי, והם מפתחים דרכי פרשנות שונים, אבל יותר מן האתגר האינטלקטואלי, הטקסט התלמודי מציב בפניהם אתגר דתי. בטקסט התלמודי משוקעת הלכה שאיננה עולה תמיד בקנה אחד עם המסורת שבידיהם, והם נוכחים שמנהג אבותיהם מאבד את תוקפו. ההתמודדות עם ההלכה התלמודית שמקרוב באה, המאבק כנגדה וההשלמה עמה הם התהליך המעצב את ההלכה האשכנזית. ניתוח תהליך זה הוא תורף הספר. 

			המפגש עם ההלכה התלמודית מהווה לפיכך אתגר בעל מאפיינים טראומטיים, ולתהליך הטמעת ההתמודדות עמה היו שלושה שלבים, שלבים החוזרים בהתמודדות טראומטית. השלב הראשון הוא שלב ההכחשה. חכמי אשכנז הראשונים עסקו הרבה יותר בפרשנות מאשר ביישום ההלכה התלמודית העוקרת את מנהגיהם. השלב השני הוא שלב המאבק, שבו הם עסקו בהצבת הטקסט התלמודי כנגד מנהגיהם. כתוצאה מהצבה זו הם לא פעם פירשו את הטקסט התלמודי כך שיהלום את מנהגיהם. השלב השלישי הוא שלב ההשלמה שבו הם קבלו את ההלכה התלמודית והיו מוכנים לשנות את מנהגיהם כך שיהלמו את ההלכה התלמודית. 

			הלכה באשכנז עוצבה בחלקה כתוצאה מתהליך זה, אבל על תהליך ההטמעה של ההלכה התלמודית הצטרפו השפעות של תרבות חומרית, כלכלית ודתית. תהליך האורבניזציה שעברה אירופה המערבית, יחד עם תנאי החיים בעמק הריין השונים מאלה שבמזרח יצרו מנהגים ייחודיים השונים מאלה שבתפוצות אחרות בעם ישראל. המסחר שהלך והתפתח בימי הביניים בשיאם הציב בפני היהודים באשכנז אתגרים חדשים. על כל אלה, הגורם הדתי היווה אתגר לא קל. החיים של חברת מיעוט דתי בצל הצלב היוו גורם מעצב בעל משמעות רבה, בין אם מדובר בפעולות לעומתיות, בין אם מדובר בהשפעות לא מודעות. 

			הקהילה היהודית כוננה את עצמה כחברת מיעוט, ותהליכי החברות שלה עיצבו את צביונה, בין במנהגים יוצרי חברות, בין בליטורגיה בעלת משמעות לעומתית, ובין בעיצוב המגורים בשכונה היהודית. לחצים ואתגרים אלה, הן מבפנים והן מבחוץ, הם אלה שנתנו את אותותיהם ליצירת הקהילה המיוחדת כפי שאנו מכירים אותה, יהדות אשכנז של ימי הביניים.

